
Prologas 


NEMIRTINGASIS 


Einsteino paslaptis 


Prinstonas, Naujasis Džersis, 1955 m. balandžio 18 d. Saulėtas pir- 
madienio rytas. Į universiteto miestelio ligoninę ateina patologas 
Thomas Harvey (Tomas Hervis). Ant skrodimų stalo obdukcijos 
patalpoje randa lavoną — tokį šį žmogų gydytojas mato pirmą kar- 
tą. Dvidešimt dvejų metų anatomas iš pradžių elgiasi kaip kiekvieną 
darbo dieną: paima specialų klinikos formuliarą ir į atitinkamas skil- 
tis įrašo įprastinius duomenis. Vardas: Albertas... Pavardė: Einstei- 
nas... Lytis: vyras... Amžius: 76... Metai: 1955... Šiais metais skrodžia- 
mo lavono eilės numeris 33. Ir patologas pradeda autopsiją. 

Jis prideda skalpelį prie vienos numirėlio ausies ir stipriai patrau- 
kia juo per kaklą, krūtinės ląstą iki pat papilvės. Tokį pat judesį per 
šaltą ir blyškią odą pakartoja nuo kitos ausies. Dabar regi tą Y for- 
mos pjūvį, kurį prieš šimtą penkiasdešimt metų į patologiją įtraukė 
Berlyno gydytojas Rudolfas Virchowas (Virchovas). 

Iš lavono pilvo ertmės ima srūti kraujas. Harvey iškart įtaria, kad 
mirties priežastis yra plyšusi aorta. Kaip vėliau paaiškėjo, jis nekly- 
do. Einsteiną jau daugelį metų kamavo aneurizma - kraujo priplūdęs 
pilvo arterijos išsiplėtimas. Jis, matyt, susidaręs dėl silpnos krauja- 
gyslės sienelės, naktį plyšo. Neišvengiamas padarinys - vidinis krau- 
javimas, exitus*. Išvadą gydytojas praneša prie klinikos laukiantiems 
reporteriams, o šie ją su visomis smulkmenomis tučtuojau pasiunčia 
pasauliui. | 

Patologas kelis kartus buvo fiziką sutikęs: nieko keista tokiame 
mažame mieste, koks yra Prinstonas, kuriame Einsteinas gyveno 
pastaruosius dvidešimt dvejus metus. Akis į akį su įžymiuoju mies- 


* Būklė, kuria baigiasi liga (lot.; ir kitur vert. past.). 

tiečiu buvo susidūręs tik vieną kartą, kai, pavaduodamas kolegę, nu- 
ėjo pas ligonį į namus. 

— Matau, pakeitėte lytį, — juokavo Einsteinas, kai daktaras įžengė 
į kambarį. Regis, jam buvo mielesnis moteriškasis medicininės slau- 
gos variantas. Fizikas gulėjo kone pusę kambario užimančioje lovoje. 
Stambų kūną dengė plunksninė antklodė, o garsusis plaukų kuokštas 
buvo išdrikęs ant pagalvės. Ligonis vėl skundėsi virškinimo sutriki- 
mais, jau ir taip nuo vaikystės dienų neduodančiais ramybės. 

Harvey paprašė atsmaukti katros nors rankos rankovę. Suradęs 
tinkamą veną įdūrė adatą ir švirkštą pritraukė kraujo. Kol tai darė, 
ligoniui pasakojo, kaip prieš karą su draugais porą savaičių dviračiais 
važinėjo po Europą ir buvo užsukęs į Vokietiją. Emigrantas įdėmiai 
klausėsi. Gydytojas padavė stiklinį indą ir paprašė šlapimo. Kai Eins- 
teinas, grįžęs iš vonios kambario, kyštelėjo jam kūno šiltumo skystį, 
Harvey'ui nėjo iš galvos mintis: „Tai — iš visų laikų didžiausio geni- 
jaus organizmo“ 

Ir štai dabar šis atšalęs, išskrostas žmogus guli priešais jį. Paskutinė 
proga, kol dar lavonas neiškeliavo į krematoriumą, ką nors paimti. Tai, 
į ką pasaulis ateityje galėtų atkreipti dėmesį. Patologui staiga šovė į 
galvą, kad kitos tokios progos niekados nebus. 55-33 atvejis galbūt pa- 
keis jo gyvenimą. Ir jis priima sunkių padarinių turėsiantį sprendimą. 

Visiškai įprasta per autopsiją išimti mirusiojo smegenis ir jas tirti. 
Tačiau to, ką Harvey daro Einsteino palaikams, neįpareigojo nei Hi- 
pokrato priesaika, nei tam buvo gavęs pavedimą ar leidimą. Pjūkleliu 
atpjauna mirusiojo kaukolę ir į delną iškrato jos turinį. Štai anatomas 
laiko smegenis it Hamletas kaukolę. Šitame pustrečio svaro nervinių 
audinių gumule, tuo jis neabejoja, glūdi didžiausios kūrybinės ga- 
lios supratimo raktas. Jei pavyktų atskleisti šio organo paslaptį, jis, 
patologas, sulauktų garbės ir šlovės. Harvey nusprendžia smegenis 
pasiimti ir niekam niekada jų neatiduoti. | 


Prinstono ligoninė po pusės šimtmečio. Tarsi nusikaltėlis, kurį vis 
traukia į nusikaltimo vietą, Harvey vėl susirado senąją obdukcijos 

patalpą — belangį, neoniniy lempų apšviestą galinį pastato kambarį, 
pusiau biurą, pusiau laboratoriją, prikimštą butelių, kolbų, šaldymo 
kamerų, kibirų, aplankų su dokumentais ir specialių baldų. Viduryje 
blizga vis dar tas pats plieninis stalas. Greta jo lūkuriuoja žilaplau- 
kis žmogus, ant sportinių marškinėlių vilkintis megztą liemenę. Nuo 
metų naštos kumptelėjęs. Jam galėtų būti apie devyniasdešimt. 

Lyg niekur nieko į kambarį įeina jaunas gydytojas baltu chalatu ir 
ant plieninio stalo padeda kartoninę dėžę. Harvey ją atidaro taip, tar- 
si tai būtų daręs tūkstantį kartų. Pirmiausia ištraukia keletą suglam- 
žytų skudurų, paskui iškelia du sunkius stiklinius indus, panašius į 
marinavimo stiklainius. Abu pilni gelsvo, drumzlino skysčio. Jame 
sluoksniais vienas ant kito sudėti į ploną marlę suvynioti rožiniai 
pilkos masės gabalėliai, prie jų prikabintos mažytės etiketės su skai- 
čiais — tai susmulkintos ir į alkoholinį tirpalą panardintos Einsteino 
smegenys. i | 

— Ar viskas gerai, daktare Harvey? — pasiteirauja jaunasis gydy- 
tojas. 

— Ačiū, Elliotai, viskas kuo puikiausiai. 

— Norite vėl dirstelėti, kaip atrodo, ar ne? 

Vieną indą Harvey abiem rankomis atsargiai sukinėja prieš šviesą. 

— Mano lobis, — taria jis. : 

Žiūrėdamas į šviesoje mirguliuojančius kubelius daktaras Harvey 
ima pasakoti apie savo nuotykių kupiną gyvenimą, prasidėjusį nuo 
to pirmadienio ryto, kai pasisavino šį lobį. Pasakojo, kaip šias sme- 
genis kruopščiai preparavo ir, supjaustęs į du šimtus kubelių, sudėjo 
į du stiklainius; kaip dėl savo poelgio prarado tarnybą; kaip tie stiklo 
indai, suvynioti į skudurus ir sudėti į kartoninę dėžę, jį lydėjo skersai 
išilgai po visą šalį; kaip juos reikėjo nuolat slėpti — tai po alaus vėsin- 
tuvu, tai drabužių spintoje, kai jau seniai nebedirbo gydytoju ir gyve- 
no kaip neturtingas fabriko darbininkas Kanzaso valstijoje viename 
kambaryje su studentu; kaip tą labai vertingą grobį po keturiasde- 
šimt metų galiausiai grąžino saugoti į savo buvusią darbavietę. 

Elliotas Kraussas (Eliotas Krausas), jo įpėdinis patologas, šią isto- 
riją, matyt, buvo girdėjęs jau ne vieną kartą. 

— Visko šioje patalpoje nutinka, daktare Harvey, ar ne? 

— Tikrai taip, Elliotai. 

Kaip ir anksčiau, senasis gydytojas savo poelgį laiko galantisku 
nusižengimu. 

Einsteinas Harvey'o poelgiui prisidengus baltu medicinos darbuo- 
tojo chalatu tikriausiai nebūtų pritaręs, nors iš principo gal ir nebūtų 
prieštaravęs, kad jo smegenys bus tiriamos. Tačiau tuomet apie tai 
Harvey nieko nežinojo. Testamente Einsteinas buvo tiksliai nurodęs, 
kas turi būti daroma jam mirus. Jo palaikai tą pačią mirties dieną pri- 
valo būti sudeginti, o pelenai slaptai išbarstyti — tai ir buvo padaryta. 
Nieko neturi likti, dėl ko paskui kokia nors vieta galėtų tapti tarsi 
šventa ar lankytina. Paminklas buvo jis pats. Dievai neturi kapų. 

Bet kodėl smerkiamas tik Harvey? Juk prie Einsteino lavono nagus 
prikišo ir jo akių gydytojas bei ilgametis draugas Henry Abramsas 
(Henris Abramsas). Netrukus po autopsijos jis kvalifikuotai išlupo 
abi numirėlio akis, jas užrakino spintelėje ir ten jos neva iki šiol pre- 
paruotos tebelaikomos. Harvey pasielgė netinkamai, tačiau savaip ir 
žmogiškai, nors viena neatperka kita. Anot gydytojo, jis taip norėjęs 
pasitarnauti mokslui ir per ilgus metus ne kartą tyrėjams davęs audi- 
nių mėginių. Iki pat šiol turįs vilčių, kad žiūrėdami pro mikroskopus 
tyrėjai nustatys, kas yra genialumas. 

Kadangi Einsteino smegenų tyrimai gali teikti medžiagos ne tik 
straipsniams, bet ir išgarsinti tyrėjus, ne itin stebina, kad ekspertai iš 
tikrųjų šį tą atranda. Pavyzdžiui, kad Einsteino smegenyse esą dau- 
giau neuroglinių ląstelių, kad didesnis nei paprastai kampinis mo- 
meninės skilties vingis, o viena vaga neįprastos formos. 

Ar tai pirmieji žingsniai siekiant suvokti nepaprastą kūrybinės 
galios esmę? Nesąmonė. Visi Einsteino mąstymo organo tyrimai, ku- 
riuos atliko įvairūs smegenų anatomijos ekspertai, vienaip ar kitaip 
skiriasi. Vienas toks skardžiabalsis rėkte rėkia: prasti darbai, menki 
rezultatai, klaidingos išvados. Tiesa, šios smegenys yra atlikusios uni- 
kalų darbą, bet tik kartu su daugeliu kitų smegenų. Einsteino sme- 
genyse nėra nieko, kas nebūtų būdinga tam pasauliui, kuriame jos 
gyveno. Tyrėjai net nežino, ar matavimais — jei iš viso jie turi kokią 


nors reikšmę — nustatyti Einsteino nervinių audinių nukrypimai nuo 
vadinamosios normos nėra atsiradę dėl įtempto protinio aktyvumo 
iki žilos senatvės. Kaip vertinti pastebėtas ypatybes, kurios dar tinka 
ir tūkstančiams ar net milijonams kitų žmonių? 

Einsteino unikalumo šie tyrimai vis dėlto nepaaiškina. Tačiau apie 
vieną dalyką iš jų galima spręsti - kad mokslingais asmenimis išsi- 
skiriančio XX a. pabaigoje dar tebebuvo gajus prietaras, neva Zmo- 
gaus dvasios atvaizdą įmanoma aptikti materialiame kūne. Jie liudija, 
kad vis dar buvo trokštama paprastų formulių, į kurias būtų galima 
sukišti tokio dvasios galiūno kaip Einsteinas gyvenimą ir kūrybą, to 
nemirtingojo, gebėjusio pateikti žaviai paprastas ir elegantiškas am- 
žiną vertę teikiančias formules, tinkančias negyvajai materijai. O gy- 
vajai galioja kiti dėsniai. 

Einsteinas buvo vienas žymiausių žmonių, kada nors vaikščioju- 
sių šioje planetoje. Bent jau joks kitas mokslininkas nė iš tolo nepri- 
lygo jam nei šlove, nei mitiniu spindesiu. Todėl jį dar labiau gaubia 
mįslingas žavesys, kurį kuria jo nepaprastai sudėtingas charakteris: 
jis ne tik vyras, miestietis, bet ir bohemos mėgėjas, antžmogis ir išdy- 
kęs vaikas — viskas kartu; nors mokėjo šalinti pasaulėvaizdžio prieš- 
taravimus, bet pats kaip niekas kitas juos įkūnijo, o savo aplinkos 
žmones griežtai skirstė: vienus laikė draugais, kitus priešais. Negana 
to, jis buvo savo išvaizdai dėmesio neskiriantis narcizas, mamytės 
sūnelis ir maištininkas, žmonių draugas ir autistas, pasaulio pilietis 
ir atsiskyrėlis, pacifistas kaip tyrėjas, bet tarnavęs karo mašinai. 

Štai jis pasisako už Prancūzijos revoliucijos idealus, laisvę ir 
brolybę, bet nieko nemato ir nesupranta, kai kalbama apie antrąją 
žmonijos pusę - moteris. Vienur reiškiasi kaip dorovės autoritetas, 
tačiau kitur įtariamas turėjęs nesantuokinių vaikų ir sirgęs sifiliu. 
Savo aiškia teisingumo pajauta jis iš esmės toks pat artimas ir kara- 
lienei, ir benamiam valkatai. Lyčių lygybės klausimas jo niekuomet 
nejaudino. Priešingai, moteris vertino tik kaip meilužes, bet nieka- 
da iš tikrųjų jų nelaikė sau lygiomis gyvenimo partnerėmis (nebent 
muzikuojant), moteriškumą atvirai niekino. Dvi santuokos gėdingai 
nuėjo perniek. | 


Be galo artimi buvo Einsteino aiškiaregiškumas ir drumzlinas 
žvilgsnis. Kaip niekas kitas jis anksti pastebėjo ir suvokė, kokie pavo- 
jingi yra naciai, plataus masto žydų persekiojimai, kokią grėsmę JAV 
demokratijai kelia Amerikos militarizavimas po Antrojo pasaulinio 
karo. Kita vertus, bičiulius ir likimo draugus stebino nepaprastu po- 
litiniu naivumu. 

Pasaulinės reikšmės įžvalgos vienoje pusėje, paklydimai ir apsiri- 
kimai kitoje. Savo reliatyvumo teorija ir fundamentiniais kvantinės 
mechanikos darbais Einsteinas užbaigė klasikinę fiziką ir peržengė 
jos ribas. Vos tapęs įžymybe, naujų kelių atvėrėjas autoritetingai sto- 
ja skersai kelio plėtotei ir jaunajai kartai pasirodo kaip pažangos ne- 
pastebintis užsispyrėlis. 

Vaizduotėje geba įsijausti ne tik į elektronų elgseną, bet ir į tolimų 
žvaigždžių likimus, deja, kai reikia pagalvoti apie artimus žmones, 
ypač savo sūnus ir jų bėdas, jam trūksta empatijos. Jis gali be persto- 
jo elgtis brutaliai. Bet štai ima nuoširdžiai atjausti vargšus, silpnus ir 
persekiojamus žmones. Nepripažįsta jokių dievų ir dogmų, bet var- 
gu ar rasi kitą gamtos tyrėją, kuris būtų toks religingas kaip jis. Tai 
geraširdis išminčius, beviltiškas kietakaktis — už visą žmoniją atsa- 
komybę jaučiantis egocentriškas vienišius. 

Nei iš šio mokslininko smegenų audinių, nei iš kokių nors kitų jo 
kūno liekanų, tarkim, genų, neįmanoma ko nors sužinoti apie tuos 
kraštutinumus, kurių jėgų laukai davė peno ir jo darbams. Einsteino 
paslapties rakto nerasime tirdami jo anatomiją. Jis slypi šio žmogaus 
biografijoje. 


Pirmas skyrius 


ANTRASIS GIMIMAS 


Lemtingi 1919 metai 


Kai 1919 m. lapkričio 7 d., penktadienį, pilką žiemos rytą, Einsteinas 
pabunda savo bute Berlyne, Haberlando gatvė 5, jo gyvenimas jau 
pasukęs visiškai kita kryptimi ir niekuomet jis nebebus toks, koks 
buvo iki šiol. Keturiasdešimtmetis mokslininkas dar nenujaučia, koks 
jo gyvenimo žiedas išsiskleis per ateinančias savaites ir mėnesius ir 
nebenuvys iki paskutinių dienų. Užsimojęs „ponui Dievui dirstelėti 
į kortas“ (Calaprice, 1999, 146) Einsteinas taip priartėjo prie gamtos 
esmės, kaip nedaugeliui anksčiau tai yra pavykę padaryti. Bet kryp- 
tis, kurią jam dabar rodo likimas, nefigūruoja net drąsiausiuose jo 
vaizdiniuose. Nebe jo valioje spręsti, kur link eis gyvenimas. Tai yra 
jo „kanonizacijos“ mokslo šventovėje diena. 

Iki šiol Einsteinas gyveno palyginti ramiai, plačiųjų visuomenės 
sluoksnių netrukdomas. Dabar jis sužinos, kas, be tiriamojo mokslo 
darbo ir technikos, yra XX a. formuojanti jėga: genijų atrado masi- 
nės informacijos priemonės ir jos, beatodairiškai plėtodamos asmens 
kultą, daro jį pirmąja pasauline mokslo popžvaigžde. Kaip niekas ki- 
tas jis puikiai patvirtina teiginį apie save pačią maitinančią ir stipri- 
nančią šlovę, kuriai galiausiai nebereikia jokio kito motyvo - tik sa- 
vęs. Dabar Einsteino paveikslas kur kas žinomesnis už bet kurio kito 
žymaus Žmogaus atvaizdą: tai kone stereotipiniu tapęs seno, žilais 
išsidraikiusiais gaurais, raukšlių išvagoto veido su stambia nosimi ir 
nuoširdžiu žvilgsniu portretas. 

Šlovė ir masinės komunikacijos priemonės susijusios kaip saulė 
ir šviesa. Išgarsėjama dėl žiniasklaidoje kylančios grandininės reak- 
cijos. Šį lapkričio rytą mygtuką paspaudžia Londono „Times“ lai- 
kraštis. Tuo laikotarpiu, vos dešimt metų iki radijo eros, laikraščiai ir 
žurnalai buvo svarbiausios žiniasklaidos priemonės. Britų laikraštis 


skaitytojams pateikia „vieną iš reikšmingiausių, jei ne patį reikšmin- 
giausią žmogaus minčių sukurtą teiginį“ („Times“, 1919 11 07). Kitoje 
spaudoje vyrauja pagarbus santūrumas ir dalykiškumas, o šio dien- 
raščio redakcija paskleidžia geroką porciją euforijos pranešdama 
apie „mokslo revoliuciją“. 

To šurmulio kaltininkui, gyvenančiam kažkur toli, Berlyne, lai- 
kraščio pranešimo turinys anaiptol nėra netikėtas, nes „revoliuci- 
ja“ — galvoje turima jo bendroji reliatyvumo teorija — šiaip jau yra 
įvykusi prieš ketverius metus. Einsteinui seniai žinomas ir praneši- 
mas, kuriuo remiasi anoji laikraščio žinia: daugiau nei prieš penkis 
mėnesius atlikti astronominiai matavimai patvirtino Einsteino „nau- 
jąją Visatos teoriją“. 

Norėdamas patikrinti savo teorinį modelį Einsteinas nurodė keletą 
kriterijų. Vienas iš jų teigia, kad masyvūs kūnai iškreipia, arba išlenkia, 
erdvėlaikį. Jei taip iš tikrųjų yra, Visata skriejanti šviesa turi tiksliai at- 
kartoti tas formas. Netoli Saulės, mums artimiausio masyvaus dangaus 
kūno, šviesa turėtų šiek tiek nukrypti, ir tai turėtų būti išmatuojama. 

Šį nuokrypį galima tiksliai apskaičiuoti taikant Einsteino formu- 
les — geometrine kalba tai būtų 1,7 lanko sekundės. Dangaus erdvėje 
šis dydis atitiktų maždaug degtuko storį. Iki tol Isaaco Newtono (Iza- 
oko Niutono), šiuolaikinės fizikos pirmtako, lygčių pagrindu apskai- 
Ciuotas, taip pat dar matavimais nepatvirtintas dydis numatė jį esant 
perpus mažesnį. Tad kyla didžiulė būtinybė patikrinti Einsteino 
teoriją: jeigu jo orakulišką pranašystę patvirtina praktika, tada vos 
prabėgus dviem šimtams metų po Newtono mirties pergalę švenčia 
Einsteino teorija. 

Tokius matavimus įmanoma atlikti tik kas antri metai, kai Mė- 
nulis Žemės atžvilgiu kelioms minutėms visiškai uždengia Saulę. Tik 
tada galima Saulei artimas žvaigždes „užgesinti“ ir tikrinti, ar Saulės 
masė šviesos spindulius išlenkia. Ir štai „Times“ laikraščio skaitytojai 
sužino, kad kaip tik toks bandymas atogrąžose dirbantiems britų ty- 
rėjams pavyko tų pačių metų gegužės 29 dieną. 

Apie rezultatus Einsteinas sužinojo jau 1919 m. vasaros pradžio- 
je. „Šiandien gavau džiugią žinią, — rugsėjo 27 d. rašo vėžiu sergan- 


čiai motinai į Šveicariją. — H. A. Lorentzas (H. A. Lorencas) man 
telegrafavo, kad anglų ekspedicija įrodė, jog Saulė tikrai iškreipia 
šviesą“ (Seelig, 1952, 156). Tačiau tik lapkričio 6 d. bendrame Kara- 
liškosios draugijos ir Karališkosios astronomų draugijos posėdyje tie 
duomenys buvo iškilmingai paskelbti. Kaip tik šis įsimintinas posė- 
dis beveik žaibiškai pakeis Einsteino gyvenimą. Britų matematikas ir 
filosofas Alfredas Northas Whiteheadas (Alfredas Nortas Vaithedas) 
buvo vienas iš to posėdžio dalyvių. 

„Ivyrojo įtempto dėmesio atmosfera — visai tokia pat kaip graikų 
dramoje, — taip jis apibūdino savo įspūdį. - Mes buvome tas choras, 
turėjęs išklausyti lemties sprendimą, atsiskleidžiantį per nepaprastą 
įvykį. Jau pačioje inscenizacijoje būta dramatiškų požymių: ceremo- 
nialas įprastinis, bet fone kabantis Newtono portretas mums primi- 
nė, kad didžiausias iš visų mokslinių apibendrinimų dabar, prabėgus 
daugiau nei dviem šimtams metų, pirmą kartą bus tikslinamas. Ne- 
trūko ir asmeniško elemento: po didelių nuotykių Žmogaus dvasia 
laimingai buvo pasiekusi saugius krantus. <...> Fizikos dėsniai yra 
likimo kalba“ (Whitehead, 1926, 13). | 

Šią valandą Albertas Einsteinas gimsta antrą kartą — kaip legenda 
ir mitas, kaip ištisos epochos dievaitis ir ikona. Mirtingasis Einstei- 
nas kaip tik dabar perkopia savo mokslinės kūrybos viršūnę, o prieš 
akis — antroji, veikiau tragiškoji, gyvenimo pusė. Į pasaulio sceną iš- 
cina tokį pat vardą ir pavardę turintis nemirtingasis Einsteinas, tas, 
kuris XX a. sąmonėje įsitvirtins kaip nutrūktgalviško proto archeti- 
pas, kaip pasaulio išminčius, įkūnijantis savotišką žmonijos sąžinę, o 
mokslo bei pažangos kriterijumi padarantis atsakomybės principą, 
ir kuris kasdienėje šnekamojoje kalboje dar gyvas būdamas taps ge- 
nialumo sinonimu. 

Lapkričio 10 d. medžiagą apie Einsteiną pasigauna „New York 
Times“ laikraštis ir savo straipsnį pavadina „Visos žvaigždės dangaus 
skliaute kreivos“ („New York Times“, 1919 11 10). Jame pranešama: 
„Einsteino teorija triumfuoja“ „Niekas neturėtų kvaršinti sau galvos 
dėl to, ką naujoji teorija aiškina“, — ramina dienraštis. „Tik dvylika 
išmintingų vyrų“ pajėgia ją suprasti. Lapkričio 11 d. ta pačia tema 


spausdinamas vedamasis straipsnis ir iki mety pabaigos kone kas- 
dien aprašomos kitos istorijos, skaitytojus supažindinančios su keis- 
tu naujuoju reliatyvumo pasauliu ir jo kūrėju. Einsteino šlovę maitins 
ne vien šie pranešimai, skirti be galo smalsiai, sensacijų trokštančiai 
ir žavėtis mokančiai Amerikos publikai. 

Berlynas į visa tai nekreipia dėmesio nei lapkričio 7-ąją, nei ki- 
tomis dienomis. Vokietijos sostinės gyventojus, praslinkus metams 
po karo, slegia kiti rūpesčiai. Dauguma žmonių badauja ir šąla. Šio 
mėnesio pradžioje anksčiau nei įprasta prasidėjo žiema, iškrito pir- 
masis sniegas. Beveik nėra ko į burną dėti ir visai nieko į krosnį kišti. 
Geležinkelis vienuolika dienų nevežiojo keleivių, kad galėtų į miestą 
atgabenti nors kiek bulvių ir anglių. 

Trūksta bemaž visko. Net menkiausi gyvenimo džiaugsmai - ir 
tie tampa didžiule problema, „Laimėti didelę sumą loterijoje, būti 
žaibo nutrenktam ar kur nors už pakenčiamą kainą nupirkti plytelę 
šokolado - visa tai yra laimingi atsitiktinumai, nė vienas ne menkes- 
ni už kitą“, — rašo „Der Abend“ laikraštis („Der Abend“, 1919 11 03). 
Į perpildytą miestą plūsta karo pabėgėliai iš Rytų, neužtenka pasto- 
gių, benamiai nuo vėjo gūžiasi pakampiuose. Didelių butų savinin- 
kams gresia prievartinis gyventojų įkeldinimas - to gali tikėtis ir sep- 
tynis kambarius Haberlando gatvėje turinti Einsteinų šeima. 

„Vieną kambarį privalome atiduoti (išnuomoti), - 1919 m. rug- 
sėjo mėnesį rašo Einsteinas motinai (laiškas Pauline'ai Einstein, 
1919 09 05, CP9, 147). — Nuo rytojaus nebeveiks liftas, tad grįžti 
namo bus panašu kaip kopti į kalnus, be to, žiemą teks kęsti baisų 
šaltį“ Sūnums iš pirmosios santuokos Hansui Albertui ir Eduardui 
1920 m. kovo mėnesį jis praneš: „Visą savaitę neturėjome šviesos, 
dujų, kai kada ir vandens“ (laiškas Hansui Albertui ir Eduardui, 
1920 03 26, CP9, 486). 

Visi šie buitiniai nepritekliai šeimininkui nėra dingstis tą lapkričio 
rytmetį keisti įprastinę darbotvarkę. Pabudęs savo atskirame paprastais 
baldais apstatytame miegamajame (be lovos ir naktinio staliuko, čia 
dar stovi spinta, skrynia, stalas ir pora kėdžių), esančiame prie durų į 
koridorių, jis per biblioteką ir gyvenamąjį kambarį nušlepsena į vonios 


—16- 


patalpa, kuri yra kitame buto gale greta neseniai parsivestos antro- 
sios žmonos miegamojo. Paskui šeima susirenka pusryčiauti. Einstei- 
nams — su jais dar gyvena podukros Ilse ir Margot (Ilzė ir Margo) - ba- 
das negresia. „Pašaro“, kaip sako gerai pavalgyti mėgstantis Einsteinas, 
namų ūkyje užtenka, nes nuolat gauna siuntinių iš Šveicarijos. 

Po pusryčių Einsteinas paprastai sėda prie darbo. Bet iš namų eiti 
nereikia. Darbo stalą pasistatęs viršum buto mansardoje, į kurią ga- 
lima patogiai užlipti laiptais. Bokšto kambaryje praleidžia daugiau- 
sia laiko. Pro du langus kaip ant delno matyti Berlyno namų stogai. 
Kampe šalia rašomojo stalo ir lango stovi teleskopas, tiksliau, mė- 
gėjams skirta modifikacija. Pro jį, jei išvis prie jo prieina, Einsteinas 
labiau stebi kaimynus nei žvaigždes. Ant sienų kabo Schopenhauerio 
(Šopenhauerio) ir trijų didžių anglų fizikų portretai: Jameso Clerko 
Maxwello (Džeimso Klarko Maksvelo), Michaelo Faraday'aus (Mai- 
klo Faradėjaus) ir išskirtinėje vietoje Isaaco Newtono. 

Valandų valandas Einsteinas išbūna užsidaręs savo mažoje kara- 
lystėje. Retsykiais, panoręs prasiblaškyti, nulipa į butą, bydermeje- 
rio stiliaus svetainėje atsisėda prie fortepijono ir ima improvizuoti. 
O smuiku, lydinčiu jį nuo vaikystės dienų, dažniausiai naktimis grie- 
žia, nors šeimyna ir labai nepatenkinta, kokliais išklotoje virtuvėje, 
mat čia puikiai skamba. , 

Mokslininko dar nepasiekė artėjančios populiarumo audros pra- 
našai. Laiškų, adresuotų, pavyzdžiui, „profesoriui Albertui Einstei- 
nui, Vokietija“, į rankas jis ir negaus. Kiekvienos dienos korespon- 
dencija, kurią durininkas Otto vėliau temps jam kupinomis skalbinių 
pintinėmis, dabar puikiausiai telpa pašto dėžutėje. Joks valstybės vei- 
kėjas, jokia karalienė nepakelia telefono ragelio ir nepasveikina. Yra 
žinoma vienintelė telegrama, kurią iš Nyderlandų atsiuntė Einsteino 
gerbėjas kolega Hendrikas Lorentzas norėdamas pranešti, kad mata- 
vimų duomenys jau paskelbti Londone. 

Kol kitą naktį anapus vandenyno „New York Times“ laikraščio 
spaustuvės mašinos popieriuje spausdina eilinį pasakojimą apie 
„mokslo revoliuciją“ ir smulkiai nagrinėja istorinio Saulės užtemimo 
matavimų rezultatus, Berlyne ateinančią naktį laukiama dalinio Mė- 


nulio užtemimo. Nors del apsiniaukusio dangaus beveik nėra vilties 
to gamtos reiškinio stebėti, bet „Berliner Morgenpost“ laikraštis savo 
skaitytojams pateikia tikslių duomenų apie artėjantį įvykį: „Berlyne, 
kur Mėnulio pilnatis patekės trečią valandą dvi minutės nakties, be- 
veik pietiniame dangaus skliaute Mėnulis į Žemės šešėlį įslinks dvi 
minutės prieš vidurnaktį“ („Berliner Morgenpost“, 1919 11 07). 

Jau daugybę šimtmečių astronomai moka tiksliai numatyti Sau- 
lės ir Mėnulio užtemimus — gamtos reiškinius, žmones dominančius 
nuo neatmenamų laikų. Vėliausiai nuo antikos epochos žvaigždžių 
stebėtojai — iš pradžių plikomis akimis, paskui, kai Galilėjus sukons- 
travo pirmąjį teleskopą, vis tobulesniais instrumentais — tiria dan- 
gaus kūnų mechaniką, vis tiksliau nustato jų judėjimo dėsnius. XX a. 
pradžioje pradedamos sudaryti be galo preciziškos astronominės 
lentelės ir žvaigždėlapiai. Tas, kuris išmano Newtono prieš daugiau 
nei pustrečio šimtmečio nustatytus mechanikos dėsnius, gali pats 
apskaičiuoti būsimus įvykius dangaus skliaute. Žinoma, šiokie tokie 
skaičių netikslumai po kablelio, iš esmės mažmožiai nepedantiš- 
kiems specialistams, vis dėlto iškreipia tobulą vaizdą. 

Londonas, aiškus daiktas, yra politinis centras; bet pasaulis da- 
bar privalo įsisąmoninti, kad kažkoks visai nežinomas Berlyne gyve- 
nantis žmogus, vardu Albertas Einsteinas, žmonijos proto nustaty- 
tai tobulai dangaus kūnų judėjimo mechanikai priešpriešina visiškai 
nesuprantamą, tačiau prognozavimo požiūriu dar tikslesnį Visatos 
modelį, keistai pavadintą bendrąja reliatyvumo teorija. 

Žmogus, apie žvaigždžių ir planetų judėjimą ne ką daugiau nu- 
tuokiantis nei vidutinis astronomijos mėgėjas, pateikė keistą for- 
mulių sistemą, Visatą apibūdinančią geriau už bet kokią kitą iki šiol 
žinomą sistemą. Jai sukurti jam neprireikė net pažvelgti pro mikros- 
kopo okuliarą — užteko mąstyti ir skaičiuoti. Senosios ir naujosios 
sistemų skaičiavimo rezultatai nesutampa tik šiokiais tokiais skaičiu- 
kais po kablelio, tačiau vidinė jų sandara skiriasi kaip diena ir nak- 
tis. Newtonas atsižvelgė į mįslingą atstumo poveikį, jį įtraukė į savo 
lygtis, bet negalėjo paaiškinti, o Einsteinas pasiūlė modelį ne tik kaip 
apskaičiuoti dangaus kūnų judėjimą, bet ir kaip jį suprasti. 


—18— 


Naujų idėjų, ateinančių iš sumušto priešo šalies, reikšmė kone 
liesiogiai skverbiasi į laimingų, tačiau, atrodo, nelabai rūpestingų pa- 
saulinio karo nugalėtojų Didžiojoje Britanijoje ir JAV sąmonę. Eins- 
teino tėvynainiams tos didingos idėjos ir toliau lieka nežinoma žemė. 
„Der Abend”, užuot kalbėjęs apie jas, lapkričio 8 d. entuziastingai 
aptaria kažkokio Johanneso Schlafo (Johaneso Šlafo) knygą, kurios 
autorius kuo rimčiausiai stengiasi „padėti įsitvirtinti iki Koperniko 
pyvavusiai pasaulio sampratai“ ir Žemę grąžinti į Visatos centrą. 
Apie drąsiausią britus ir amerikiečius sužavėjusią XX a. teoriją, kai 
sensacingai buvo paskelbta, kad ji pasitvirtino, laikraštis neprasitaria 
nė puse žodžio. 

Vis dėlto furorą sukelia „bevielio telegrafo bendrovė“ pristatyda- 
ma aparatą, kurį galima laikyti šiuolaikinio mobiliojo telefono proto- 
tipu. „Reikia nusiteikti, — rašo dabarties pulsą visada besistengiantis 
užčiuopti „Berliner Illustrirte Zeitung“ laikraštis, — kad ir telefonas 
netrukus bus iš tų daiktų, kuriuos, kaip ir laikrodį, užrašų knygutę, 
nosinę ar piniginę, visi nešiosis kišenėje“ („Berliner Illustrirte Zei- 
lung“, 1919 11 02). 

Pagaliau lapkričio 15 d. vienas iš mokslo pasaulio ateinantis prane- 
šimas maloniai paglosto vokiškąjį išdidumą: dviem tyrėjams iš Berly- 
no — Maxui Planckui (Maksui Plankui) ir Fritzui Haberiui (Fricui Ha- 
beriui) — skiriama 1918 m. Nobelio premija, pirmajam už nuopelnus 
fizikos, antrajam — chemijos srityse, o Johannesas Starkas (Johanesas 
Štarkas) Nobelio fizikos premiją gauna 1919 m. Šie trys vyrai Eins- 
teino gyvenime dar suvaidins tam tikrą vaidmenį - ir gerą, ir blogą. 
Pačiam Einsteinui telegramos iš Stokholmo teks palaukti iki 1921 m. 
pabaigos. Iki to laiko Nobelio premijai jį siūlys dešimt kartų. 

Šiaip Vokietija dabar balansuoja ant žlugimo ir naujos pradžios 
slenksčio. Vidaus politikos fronte kuriam laikui stojo apgaulinga ramy- 
bė. Ką tik buvo atšauktas numatytas visuotinis streikas. Apie jo nesė- 
kmę rėkia stambios laikraščių antraštės, šneka kiekvienas miestietis. 

Jauna Respublika, vadovaujama prezidento Eberto (Ėberto), de- 
rasi su nugalėjusiomis valstybėmis dėl taikos sąlygų ir reparacijų. 
Po vienuolikos dienų generalfeldmaršalas von Hindenburgas (fon 


Hindenburgas) savaja „durklo dürio legenda“ Veimaro Respublikos 
visuomenei pateiks vieną iš svarbiausių temų, kurią vėliau aptarines 
jaunas ir senas ir kuri Respublikai suduos mirtiną smūgį. 

Tą dieną, lapkričio 18-ąją, „Vossische Zeitung“ laikraštis, remda- 
masis „Times“ dienraščio publikacijomis, pirmasis išspausdina ne- 
šališką pranešimą apie Einsteino proveržį. Ir kituose laikraščiuose 
pasirodo straipsnių, bet jie ganėtinai santūrūs. O britai, priešingai, 
negali atsišnekėti. „Visa Anglija kalba apie jūsų teoriją“, - gruodžio 
1 d. Einsteinui rašo seras Arthuras Eddingtonas (Artūras Edingto- 
nas), mokslinis anos lemtingos Saulės užtemimo tyrimo ekspedi- 
cijos vadovas (Arthuro Eddingtono laiškas, 1919 12 01, CPo, 262). 
O Paulis Ehrenfestas (Erenfestas) lapkričio 24 d. iš Olandijos Einstei- 
nui praneša: „Visi laikraščiai pilni jaudinančių straipsnių apie Saulės 
užtemimą ir tavo teoriją; tie straipsniai išversti iš „Times“ laikraš- 
čio“ (Paulio Ehrenfesto laiškas, 1919 11 24, CP9, 246). Atsakydamas 
Einsteinas tai vadina „laikraščių leidžiamų ančių gagenimu“ (laiškas 
Pauliui Ehrenfestui, 1919 12 04, CP6, 266). 

Pagaliau gruodžio 14 d. situacija pasikeičia ir Vokietijoje. „Berli- 
ner Illustrirte Zeitung“ pirmajame puslapyje išspausdina rimto vei- 
do, mąsliai žvelgiančio, su pakaušio link sušukuotais tamsiais plau- 
kais ir tankiais ūsais, dešinės rankos pirštais smakrą pasirėmusio 
vyro portretinę nuotrauką. Po ja parašyta: „Naujoji pasaulio istorijos 
įžymybė“ („Berliner Illustrirte Zeitung“, 1919 12 14). 

Iki šiol visuomenė šio žmogaus, galima sakyti, nebuvo pastebė- 
jusi, o dabar, tarsi burtininko lazdele mostelėjus, neberasi, ko gero, 
gyvos dvasios, kuri apie Einsteiną ir jo darbus nebūtų girdėjusi. Vie- 
nas to meto autorius štai taip įspūdingai vaizduoja anų dienų patosą: 
„Nebuvo kito taip dažnai tariamo vardo kaip šito žmogaus. Viskas 
nublankdavo prieš šią žmonijai iš galvos nėjusią bendrą temą. <...> 
Nerastum vietos, kur nebūtų buvę rengiamų savanoriškų mokymo 
kursų, kur nebūtų užsukę keliaujančių universitetų su docentais, 
vaizduotėje žmones nukeliančiais iš kasdienės trijų matmenų mize- 
rijos į malonesnes keturmates erdves. <...> „Reliatyvumas“ tapo visus 
apėmusiu išganingu žodžiu. <...> Tai pirmas kartas nuo neatmena- 


mų laikų, kai jo akordas nuvilnijo per visą pasaulį. Jau vien mintis 
apie tai, kad tarp mūsų vaikšto gyvas Kopernikas, nuteikdavo paki- 
liai“ (Moszkowski, 1922, 26 ir kt. p.). 

Nejučia visų lūpose skamba Einsteino vardas ir tas keistas da- 
lykas — reliatyvumo teorija, kerinti tuo, kad jos niekas nepermano. 
„Esu įsitikinęs, kad tai yra nesupratimo paslaptis, — taip Einsteinas 
aiškina, kodėl „mases jaudina mano teorija; tai, kas jas taip traukia 
ir daro joms įspūdį, turi slaptingumo atspalvį ir traukos jėgą“ (Cala- 
price, 1999, 41). 

Iki to meto Einsteinas dar galėjo manyti, kad „reliatyvumo šur- 
mulys“ netrukus aprims. „Juk čia tik likimo malonė, suteikusi man 
galimybę tai patirti“, — dar spalio 23 d. prisipažįsta Maxui Planckui 
(laiškas Maxui Planckui, 1919 10 23, CPs, 216). „Paplitus žiniai, kad 
šviesa išlinksta, pradėjo iš manęs daryti kultą, tad imu save vaizduo- 
lis kaip stabą, — 1920 m. pradžioje Einsteinas rašo bičiuliui šveicarui 
Ileinrichui Zanggeriui (Heinrichui Cangeriui). — Bet ir tai su Dievo 
pagalba praeis“ (laiškas Heinrichui Zanggeriui, 1920 m. pradžia, CP9o, 
339). Vis dėlto vieno dalyko Einsteinas tada dar nežinojo: save gene- 
ruojančios šlovės dinamikai neįstengia atsispirti net patys dievai. 

Einsteinas šlovinamas taip, kad jam pačiam darosi nejauku. Pra- 
sideda košmarų laikotarpis: mokslininkas verste užverčiamas laiš- 
kais — tiesiog fiziškai neįmanoma jų peržvelgti. Savo apmauda išlie- 
ja viename ketureilyje — šiaip poezija jam visą gyvenimą buvo tarsi 
ventilis jausmų garui nuleisti. 


Šimtai laiškų paštu vis plūsta. 
Gerklių žurnalams neprigrūsi. 
Ką padaryti aš galiu? 

Sakyt vien: eikit po velnių. * 


* Die Post bringt tūglich hundert Sachen / Und jede Zeitschrift sperrt den Ra- 
chen - / Was tut der Mensch in solcher Pein? / Er schweigt und denkt: lasst mich 
allein (1934, Einsteino archyvas, <31-160>). 


Nors, tiesą sakant, niekas negali pakartoti Einsteino minčių vingių ir 
pasimėgauti tikraisiais ilgus metus trukusios didvyriškos kovos dėl 
naujoviškos Visatos tvarkos sampratos vaisiais, tačiau toks žmogus 
kaip Einsteinas, Nietzsche’i (Nyčei) paskelbus Dievą seniai mirus, vis 
tiek turėjo dar kartą būti pasikalbėjęs su Seneliu. Taip Einsteinas kai 
kada vadindavo Kūrėją, o ne kokį nors žmogų. | 
Visus pranokstančio žmogaus aureolę Einsteinas pelnė bent jau 
ne vien savo teorija, bet ir veikla. Tai, ką jis patiria nuo 1919 m., 
pirmiausia per keliones po pasaulį — iki isteriško garbstymo kaip 
didvyrio ir šventojo — yra ne vien smūgių aidas, atsklindantis nuo 
epochinės reikšmės kūjo, kuriuo sudaužė fizikos statinį, kad ant tų 
griuvėsių sukurtų naują, iki šiol tebegaliojantį pasaulėvaizdį. 
Žmonės iš mokslo yra patyrę trejopa nuoskaudą, bet gali šiuo tuo 
ir pasiguosti: Kopernikas kūrinijos perlą išstūmė iš Visatos centro, 
Darwinas (Darvinas) atėmė tikėjimą dieviškąja kūryba, o Freudas 
(Froidas) dar paskelbė, kad tai, kas nesąmoninga, yra žmogų valdan- 
tis pradas, tačiau šis instinktams paklūstantis, iš žemesnių gyvybės 
formų radęsis, savo mažoje planetoje vienišas po Visatą klajojantis 
padaras, žmogus, nepaisant visko, yra didingas. Vien mąstymu, tuo 
nuostabiausiu menu, jam pasisekė persmelkti Visatą ir jos gelmes. 
Dėl šio civilizacijos laimėjimo mokslininkas ne tik nejučia iškyla į 
padanges kaip asmenybė, bet ir įsitaiso nedraugų. Einsteinas daro įtaką 
žmonėms dėl visai kitokių priežasčių. Pirma, jis moka įgytą nepapras- 
to tyrėjo ir pranašo autoritetą panaudoti savo tikslams — pirmiausia 
humanitariniams ir politiniams. Antra, ieškodamas, tiesiog trokšda- 
mas darnos ir kovodamas su visokio plauko autoritetais jis nelieka 
pasinėręs vien į mokslą. Savo paieškomis ir troškimais mokslininkas 
aprėpia visą žmoniją ir kultūros pažangą. Kaip joks kitas mokslą ku- 
riantis žmogus, Einsteinas savo asmenį susieja su politine programa. 
Jo charizmai išeina į naudą ne tik su niekuo nesupainiojama, kai 
kada šiek tiek Charlie Chapliną (Čarlį Čapliną) primenanti išvaizda, 
bet ir į spontaniškojo Groucho Marxo (Markso) panašus humoras. 
Juo labiau Einsteinu naudojasi masinės komunikacijos priemonės, 
tuo labiau ir jis pats mokosi pasitelkti jų įtaką savo tikslams — iš 


pradžių ne visai vykusiai, paskui vis gudriau, bet visada su tuo jam 
bucdingu patraukliu „neišmanėlio“ atspalviu. Jo žodis, kad ir ką saky- 
lų, yra svarus, pakliūva į pirmuosius spaudos puslapius. Per radiją 
mokslininkas sako visoje šalyje girdimas kalbas. 

laisvai elgdamasis su spauda, radiju ir kinu jis sukuria kažką pana- 
“aus į tai, ką dabar reklamos specialistai pavadintų „etalonu“. Einstei- 
no etalonas — tai du susilieję įvaizdžiai: išsiblaškiusio, žioploko, jokių 
konvencijų, pavyzdžiui, aprangos, etiketo, nepaisančio profesoriaus ir 
bebaimio kovotojo už taiką, žmogaus teises, nusiginklavimą bei pa- 
„ıulio problemų sprendimą, šviesaus socialinių procesų analitiko. 

Savo gyvenimo saulėlydyje pasauliui ir ateičiai parodydamas lie- 
zuvį Einsteinas galiausiai brūkšteli paskutinį potėpį tame savo pa- 
veiksle, kuris byloja, kad žmogus jau virto metafora: tabu laužytojui, 
kaip asmeniui, sujungusiam Galilėjaus ir Gandhi'o (Gandžio) savy- 
bes, pavyksta menininko laisvės sintezė su filosofo galia — kaip visų 
laikų kūrybingiausio šlepetėmis avėjusio mokslininko, kurio krikšta- 
tėviais galėtų būti, tarkime, Dali ir Diogenas. 

Tačiau toji nuotrauka rodo ir liūdną kvailį, kuris nebeslepia savo 
naivumo žaismo ir vaikiškumo rimties nuo tos akimirkos, kai Na- 
pasakio ir Hirosimos atominių bombų blyksniai metė šešėlį ant jo 
žvaigždės. ; 

1919 m. lapkričio 7-oji, tasai iškilęs kalnagūbris, padalija Eins- 
teino gyvenimo tėkmę tarsi takoskyra. Ilgus metus tasesis pavasarį 
išsiskiria su pirmąja žmona Mileva. Taip oficialiai atsisveikina su au- 
(ringa praeitimi, galutinai išblėsta jaunystės svajonė apie „čigonišką 
Kyvenimą“. Po kelių savaičių veda savo pusseserę Elsa (Elzą). Bohe- 
mos mėgėjas ir vėl kaip vaikystėje elgiasi miesčioniškai. 

1919 m. pabaigoje į Haberlando gatvės namus pasibeldžia pirmo- 
joje Einsteino gyvenimo pusėje svarbų vaidmenį vaidinusi asmeny- 
bė — jo motina Pauline'a. Paskutinės stadijos vėžiu serganti moteris 
nori dienas baigti su šeima. Savo sūnaus šlovę — „mamai ir šiaip jau 
prideramą pasididžiavimą“ (laiškas Pauline'ai Einstein ir kitiems, 
1919 05 14, CP9, 64) — jai dar teko patirti. Dabar jos Albertėlis gali 
pradėti jaustis kaip suaugęs žmogus. 


Antras skyrius 


KAIP ALBERTAS TAPO EINSTEINU 


Genijaus psichograma 


„Pas žemiau pasirašiusį civilinės metrikacijos tarnautoją šiandien at- 
ėjo žinomas žmogus pirklys Hermannas Einsteinas (Hermanas Einš- 
teinas), gyvenantis Ulme, Geležinkelio stoties gatvė (Bahnhofstrape) 
135, izraelitų tikėjimo, ir pranešė, kad Pauline'a Einstein, mergautinė 
pavardė Koch, jo žmona, izraelitų tikėjimo, gyvenanti kartu jo namuo- 
se Ulme, 1879 m. kovo 14 d. pusę vienuolikos prieš pietus pagimdė 
vyriškosios lyties vaiką. Jam duotas Alberto vardas“ (Seelig, 1960, 8). 

Vienas prasidedančio pavasario penktadienis. Žvarbokas vėjas 
plaikstosi švabų miesto gatvėmis. Kai įdienoja, kai praskaidrėja dan- 
gus, oro temperatūra pakyla iki septynių laipsnių Celsijaus. Gerai 
prikūrentame kampiniame name miesto pakraštyje klykia ką tik gi- 
męs vaikutis. Vos tik gavusi kūdikį į rankas motina ne juokais išsi- 
gasta dėl jo „nepaprastai didelio, kampuoto pakaušio“ (CPı, LVI). Iš 
pradžių pamanė, kad jis „išsigimėlis“. Taip bent sako šeimos legenda, 
kurią jau suaugusi užrašys pustrečių metų po Alberto gimusi sesuo 
Maja. Tai ne vienintelė mažojo Alberto įvaryta baimė tėvams, prieš 
trejus metus Kanštato sinagogoje netoli Štutgarto davusiems meilės 
priesaikos žodį. Didelė galva visą gyvenimą liks Alberto Einsteino 
viena į akis krintančių išvaizdos ypatybių. | 

Pagal statistiką vidutinė tuo metu gimusio Žmogaus gyvenimo 
trukmė buvo 35,6 metų. Vaikų mirtingumas anais laikais tebebuvo 
didžiulė problema. Visai neseniai Berlyno gydytojui Robertui Kochui 
buvo pavykę išauginti gryną bakterijų kultūrą. Tai pirmas žingsnis 
kovojant su ligų sukėlėjais. 

Visoje Europoje sparčiai daugėja gyventojų, ir čia ne paskutinį 
vaidmenį vaidina vis gerėjanti higiena. Albertas ateina į pasaulį ša- 
lyje, turinčioje per 44 milijonus gyventojų. Kai sulaukęs penkiolikos 


Iš jos išvažiuoja — pirma į Italiją, paskui į Šveicariją — Vokietijos im- 
perijoje gyvena 52 milijonai, o 1914 m., kai grįžta į Berlyną - jau 65 
milijonai gyventojų. Net Pirmasis pasaulinis karas kylančioje krei- 
vėje palieka tik nedidelę įdubą. Kai 1932 m. Einsteinas priverstas su 
Vokietija atsisveikinti visam laikui ir išvyksta į JAV, „tautą be erdvės“ 
sudaro jau 66 milijonai. 

Karštligiškas miestų plėtimasis, meno perversmai, visuomenės 
sambūvio degradacija ir stulbinama technikos bei mokslo pažanga — 
štai tos būdingiausios Einsteino ir jo kartos gyvenimo ypatybės. Te- 
lefonas, pneumatinis paštas ir transatlantinis kabelis, daugiaaukščiai 
namai ir liftai, tramvajai, greitieji traukiniai, automobiliai ir skraidy- 
mo aparatai — žmogus ir mentalitetas, prekė ir informacija. Viskas 
juda, ir vis sparčiau. 

Modernybės išvakarėse neregėtai didėja kaip tik tuo metu be- 
siformuojančios komunikacinės visuomenės judėjimo energija. 
Tobulėjant technikai to laikotarpio globalizacija verčia pereiti prie 
visuotinio laiko matavimo. Sinchronizuojami laikrodžiai: iš pradžių 
miestuose, paskui pamažu ir kitur, kol visuotinis matavimas įsiga- 
li visame pasaulyje. Nuo pirmos gyvenimo dienos Einsteinas iš tolo 
girdi ataidint akompanimentą tos revoliucijos, kuri vėliau bus vadi- 
nama jo vardu. B 

Gimtasis namas (1944 m. bus sugriautas) stūkso per porą Zings- 
nių nuo naujai pastatytos geležinkelio stoties. Neseniai čia pradėjo 
sustoti tarp Paryžiaus ir Stambulo kursuojantis „Žaibo ekspresas“ — 
Ulmas gavo jungtį su pasauliu. Geležinkelis nemažai padėjo įveikti 
anekdotinį Vokietijos susiskaldymą į mažytes valstybėles. Prieš aš- 
tuonerius metus iki Einsteino pirmojo riktelėjimo šiame pasaulyje 
kaizerio Vilhelmo I kancleris Bismarckas (Bismarkas) suvienijo Vo- 
kietijos imperiją. O kaip žmogus atkanka iki geležinkelio stoties? Jei 
neina pėsčias ar nevažiuoja vis labiau į madą įeinančiu dviračiu, tai 
sėda į pašto karietą ar vežimą — vieninteles kaip ir anksčiau indivi- 
dualaus transporto priemones. Arklių kvapas ir pasagų kaukšėjimas, 
žibalo tvaikas ir akmens anglių dūmai, garo mašinų dundesys - štai 
tas Ulmo kvapų ir garsų fonas, į kurį Einsteinas ateina gimdamas. 


„Gimti tas namas ganėtinai puikus, — rašo jis savo penkiasdešimto- 
jo gimtadienio proga apie vietą, kurioje išvydo pasaulio šviesą, — nes 
tada žmogus dar neturi tokių didelių poreikių: rėki savo mylimiesiems 
į ausis per daug nesirūpindamas nei motyvais, nei aplinkybėmis“ 
(laiškas C. Erlangeriui, 1929 03.16, Ulmo miesto archyvas). 

Nors Ulme Einsteinas gyveno tik penkiolika mėnesių, ulmiečiai 
iki šiol jį tebesisavina. Ar rasi geresnį šūkį: „Ulmenses sunt mathe- 
matici!“*? Mat jie, kupini autoironiško pasididžiavimo, visi preten- 
duoja į matematikus. Šį posakį vietiniai Ulmo gyventojai priskiria 
matematikos mokytojui Johannesui Faulhaberiui (Johanesui Faul- 
haberiui), neva 1620 m. mokiusiam matematikos Renė Descartes'ą 
(Renė Dekarta), kai tas vieną kartą buvo atvykęs į Ulmą ir netrukus 
tapo Johanneso Keplerio asistentu. 

Penkiasdešimtmečio Einsteino padėkos laiške „Ulmer Abend- 
post“ laikraščiui savo gimtojo miesto garbei parašytą mintį ir dabar 
galima aptikti reklaminėse brošiūrose: „Gimtasis miestas savo išskir- 
tinumu įsirėžia į žmogaus gyvenimą lygiai taip pat kaip jį pagim- 
džiusi motina“ (1929 03 18, Ulmo miesto archyvas). Nors šis teiginys 
nebūtinai turi rodyti tikrąją autoriaus poziciją, bet jame yra šis tas 
daugiau nei šiaip tiesos grūdas. Tėvai, sesuo ir jis pats visą gyvenimą 
išlieka švabai, todėl vėliau išmoktą anglų kalbą beveik melancholiš- 
kai nuspalvina gimtosios tarmės tonacijomis, o antrąją žmoną Elsą 
ypač vertina už mokėjimą gaminti švabiškų valgių. Tačiau bavaru ar 
miuncheniečiu, kai 1880 m. vasarą šeima persikelia į Miuncheną, 
naujoji aplinka jo nepadaro. 

Einsteino vaikystę liudijančių dokumentų išlikę labai nedaug. Pir- 
mosios nuotraukos rodo jį buvus gražų, apkūnoką berniuką, droviai 
žvelgiantį į kamerą. Senelė iš tėvo pusės, pamačiusi jį pirmą kartą, 
neva sau po nosimi murmėjusi: „Per daug storas! Per daug storas!“ 
(Seelig, 1960, 399). Šie žodžiai irgi yra ne iš pirmų lūpų, o paimti iš 
sesers prisiminimų. Pasak jos, jai gimus, brolis ėmęs klausti, kur yra 
to žaisliuko, kurį tėvai jam žadėję, t. y. jos, vaikučio, „ratukai“. Tas 


* „Ulmiečiai yra matematikai!“ (lot.) 

pasakojimas šiek tiek prieštarauja žinioms, kad Albertas pradėjęs vė- 
Ini kalbėti. Tą jis ir pats yra paliudijęs. | 

„Tikra tiesa, — rašo jis metai prieš mirtį, - kad tėvai buvo susirū- 
pinę dėl to, jog palyginti vėlai pradėjau kalbėti, net kreipėsi į gydy- 
loją. Kokio amžiaus tada buvau, negaliu pasakyti, tikriausiai ne jau- 
nesnis kaip trejų metų“ (cituojama iš Fölsingo, 1993, 23). Iš pradžių 
šokas dėl pakaušio formos, paskui uždelstas prakalbėjimas motinai 
kainavo nervų. Mažajam Albertui akivaizdžiai būdingi į autizmą lin- 
kusių vaikų požymiai: jie sakinius iš pradžių sudaro mintyse, paskui 
be garso krutindami lūpas juos tikrina ir tik tada, kai viskas gerai, 
vaikišku balseliu pasako. | 

Kol Albertas nelanke mokyklos, vis atrode, kad elgiasi keistai. 
Todėl tarnaitė jį vadindavo apsimetinėtoju. „Toks vaikas kaip Eins- 
teinas, — mano vokiečių kilmės amerikietis psichoanalitikas Erikas 
Eriksonas, — šiais laikais būtų specialiai tiriamas ir galbūt gydomas“ 
(Holton, 1997, 157). Ačiū Dievui, Einsteinas to išvengė. 

Kalbama, kad berniukas baisiai greitai supykdavęs, bet kai ėjo 
septintuosius, ta nerimą kelianti savybė pamažu išnyko. Bamblys, 
kai jam kas nors nepatikdavo, išblykšdavo, nosis iš pykčio pabaldavo 
ir tada trenkdavo tuo, kas pakliūdavo po ranka. Jo auka tapo ir viena 
namų mokytoja. Kaip pasakoja sesuo, „jis sugriebė kėdę ir sviedė į 
mokytoją, o ši taip persigando, kad pabėgo ir niekada nebesirodė“ 
(CPı, LVII). Majai irgi yra tekę nuo jo nukentėti: „Vieną kartą jis pa- 
leido man į galvą didelį kėglių rutulį, kitą sykį tvojo vaikišku kauptu- 
ku ir pramušė galvą“ 

Jau šiame gyvenimo tarpsnyje Einsteinas patiria vieną „neišdildo- 
mą įspūdį“ tą dieną, „kai tėvas man parodė kompasą“. Vaikas negali 
atsistebėti, kad jo rodyklė niekieno neliečiama rodo vis tą pačią kryp- 
tį. „Čia turėjo būti kažkas, kas yra didelė paslpatis“ (Schlipp, 1955, 3). 
Ar tai pirmasis genijaus požymis? Tas „stebuklas“ menkai tepadeda 
suvokti jo unikalumo mįslę. Virpančia kompaso rodykle ar kitais ne- 
suprantamais fizikos reiškiniais stebisi beveik kiekvienas vaikas. 

Kiti berniukai jį vadina „broliu nuoboduliu“, nes mažasis Eins- 
teinas nenori dalyvauti šiurkščiuose jų žaidimuose ir peštynėse. Na, 


o jei prie jų ir prisideda, tai tik kaip teisėjas. Bendraamžiai jį laiko 
perdėtu teisuoliu, todėl ima pravardžiuoti Bydermejeriu*. Visą gyve- 
nimą jį jaudins teisingumo ir žmonių lygybės klausimas. 

Nuotraukose jį matome susimąsčiusį, gležnoką, pasitempusį ir 
labai rimtą. Tai paaiškina ir tuometinė fotografavimo maniera: at- 
sipalaidavimo ir šypsenos kamera neišvysta. Medžiai, augalai tėvų 
sode ir šeimos išvykos į Priešalpius jam yra tarsi muzika, skatinanti 
susikaupti ir mąstyti. Užuot dūkęs lauke su vaikais, Albertas, pasak 
sesers, verčiau būna vienas ir valandų valandas daro tai, kam reikia 
kantrybės ir ištvermės. Jis turi „Anker-Steinbaukasten“ konstrukto- 
rių, iš kurio elementų sudėlioja įmantriausius statinius. Su malonu- 
mu stato kortų namelius. Dar neatšventęs nė dešimtojo gimtadienio 
ramių ramiausiai surenčia keturiolikos aukštų „dangoraižį“. Iš fane- 
rinių plokščių išpjausto sudėtingiausių daiktų. Pirmąsias vaikiškas 
įžvalgas apie jėgos ir šilumos sąsajas gauna žaisdamas su garine ma- 
šinėle, kurią padovanojo Briuselyje gyvenantis dėdė Casaris Kochas 
(Cezaris Kochas). 

Yra duomenų, kad motina Pauline'a anksti pastebėjusi, jog „iš jo 
galbūt kada nors bus didelis profesorius“ (Reiser, 1930, 26). Negau- 
sios dviejų vaikų šeimos lizde motina, žinoma, tam sudarė palan- 
kiausias sąlygas. Tėvas, priešingai, buvo linksmas, santūrus jo drau- 
gas, kuriam svetimos bet kokios ambicijos. „Jis gebėjo žvelgti nieko 
nenorėdamas“, - 1919 m. Einsteinas rašo bičiuliui Heinrichui Zang- 
geriui (laiškas Heinrichui Zanggeriui, 1919 06 18, CP9, 94). | 

Iš visų apie Einsteiną sklidusių paskalų ypač tvari ta, kad jis neva 
blogai mokėsi mokykloje. Taip, matyt, guosdavosi tėvai, kurių vaikai 
gaudavo prastesnius pažymius, teigdami: „Na, jei ir Einsteinas..“ An- 
tra vertus, tie gandai nemažai prisidėjo ir kuriant apie jį mitą. 


* Tai vokiečių juristo ir rašytojo Ludwigo Eichrodto (Liudvigo Eichroto) satyrinių 
eilėraščių personažo Gotlybo Bydermejerio pavardė. Šis veikėjas buvo papras- 
tas vidurinės klasės, nuoširdžiai užjaučiantis žmogus, tačiau tikras miesčionis 
(red. past.). 

Jau vaikystėje Alberto mokymosi rezultatai teikia nemaža vilčių. 
Pirmuosius mokslo metus jis baigia kaip geriausias mokinys. Per visą 
mokyklos laiką yra vienas iš geresniųjų. Tik sporte niekam tikęs. Nuo 
didesnių pastangų, sakoma, jam svaigstanti galva. Be to, jis katego- 
riškai atmeta visas varžybas, net šachmatus. Galimas daiktas, kad 
jam ne prie širdies ir muštras per gimnastikos pamokas. 

Tačiau Albertą nuo kitų mokinių skiria ir dabar skirtų vienas 
dalykas: greta mokyklos programos jis pasirenka antrą, savąjį, lavi- 
nimosi kelią ir savarankiškai studijuodamas deda pamatus vėlesnei 
brandai. Jis skaito, skaito ir skaito. Pasinėrusio į studijas mažojo sa- 
vamokslio neblaško net įdomiausi šeimos plepalai. „Jaunystės metais 
iš gyvenimo laukiau ir tikėjausi vienintelio dalyko, — sako Einsteinas 
prisimindamas jaunas dienas, — kad galėčiau sėdėti kampe ir dirbti 
savo darbą niekieno nepastebimas“ (Hoffmann, 1979, 13). 

Šią charakterio savybę būsimasis fizikas išsaugos visą gyvenimą. 
„Jo dvasia atsiskiria nuo kūno kaip, tarkim, šventųjų per ekstazę“, — 
sıko viena jo antrosios žmonos Elsos draugė Antonina Vallentin 
(Valentin), su mokslininku susipažinusi tik antrajame jo gyvenimo 
tarpsnyje. — Galima kelti pragarišką triukšmą arba, dar blogiau, 
spengiančioje tyloje visi gali į jį įsmeigti akis — jis nieko nemato ir 
negirdi“ (Vallentin, 1955, 41, 42). Antonina Vallentin pastebi ne tik 
lai, „kad užsidaręs savyje jis jautėsi it negyvenamoje saloje“, bet ir 
lai, jog „jo akys gali būti atviros atviriausios, tačiau tokios juodos ir 
blausios kaip neregio“ (Vallentin, 1955, 52). 

Einsteinas tuo metu, kai jo bendraamžiai kažkur bastosi vaikyda- 
miesi nuotykių, sėdi namie ir galvoje ieško savosios „tėkmės būse- 
nos“, kaip psichologai tai vadina, „visiško susiliejimo su dominančių 
objektu“ (Gardner, 1996, 45). Tokia manija, t. y. „aukščiausių išgy- 
venimo viršūnių“ siekis, būdinga beveik visiems didiems protams. 
linsteinas geidžia tokio atlygio, kuris ateina nuolat tenkinant bega- 
linį žinių troškimą. Anksti jis ima grūdinti ir antrąją pagal svarbą 
kuno dalį — užpakalį, kitaip sakant, gebėjimą sėdėti. Jo itin šnekūs 
pimines regi jį susikaupusį sėdint ant sofos tarsi kokį mažą Budą ir 
medituojantį apie matematikos dalykus. 


Dėdė Jakobas Einsteinas, inžinierius ir tėvo verslo partneris, 
moko Albertą, dar pradinės mokyklos mokinį, matematikos pa- 
grindų. Tikriausiai dėdė turėjo retą talentą su abstrakčiu brėžinių ir 
lygčių pasauliu vaiką supažindinti per žaidimą: „Algebra, — aiškina 
dėdė, — yra tinginių skaičiuoti menas. Tai, ko nežinai, pavadini x, 
elgiesi su juo tarsi būtų žinomas, susieji ryšiais, o ką jis reiškia, nus- 
tatai paskui“ Kai Jakobas jam pateikia Pitagoro teoremą, berniukas 
„tris savaites įtemptai suka galvą“ (Moszkowski, 1922, 222) ir sava- 
rankiškai randa įrodymą. 

Ar ši aistra jau reiškia, kad įsižiebs kūrybos ugnis? Nors Einstei- 
nas jaunystėje ir parodo ne vieną talentą, kokiais retas jo bendraam- 
žis gali pasigirti, bet kas yra tas žingsnis nuo visiems būdingų gebėji- 
mų į genialumą, kurį pasiekia tik vienetai? Kada ir kaip išdėliojamos 
gairės, kūrybingus žmones padarančios kūrėjais? Ar yra raidos mo- 
delių, kuriais remiantis būtų galima nustatyti neįprasto kūrybingu- 
mo principus? 

Tokių tipiškų asmenybės savybių ieško psichobiografai. Ameri- 
kos Harvardo universiteto tyrėjas Howardas Gardneris (Hovardas 
Gardneris) Einsteiną palygino su kitais šešiais genialiais XX a. asme- 
nimis, tarp kurių buvo Picasso (Pikasas), Freudas ir Gandhi. 

Remdamasis savo tyrimais Gardneris daro išvadą, kad kiekvienas 
kūrybinis persilaužimas įvyksta ties vaikystės ir brandos slenksčiu. 
Tyrėjas teigia dar drąsiau: „Modernybė semia savo kūrybinį potenci- 
alą iš ankstyvoje vaikystėje suaktyvėjusios sąmonės“ (Gardner, 1996, 
24). Tarsi atsižvelgdamas į Charles'į Baudelaire'ą (Šarlį Bodlerą), kar- 
tą vaikus pavadinusį „šiuolaikinio gyvenimo dailininkais“, Einsteinas 
kaip bręstantis mokslininkas revoliucinės jėgos semiasi iš nuo jaunų 
dienų besitęsiančio susiliejimo su dominančiu objektu, pajautos. 

Esminis Einsteino ypatingo brendimo elementas psichologui 
Gardneriui yra tai, kad tėvai paliko jį ramybėje ir netrukdė pasiner- 
ti į savo svajones. Tai vaikams suteikia „galimybę ramiai atsiduoti 
smalsumui ir intensyviai domėtis savo pasauliu“. Taip jie kaupia „kū- 
rybinį kapitalą“ visam gyvenimui. Todėl vaikystę Gardneris vadina 
„galingu sąjungininku“ (Gardner, 1996, 52). 


I insteino protas, kaip teisingai pastebi liaudies išmintis, irgi ne- 
nukrito iš dangaus. Beveik visi būsimi genijai maždaug dešimt metų 
nuolat ką nors meistrauja ir rengiasi teoriškai — išgyvena savotišką 
brendimo tarpsnį. Tiksliai vieno dešimtmečio dvasinių pastangų, 
kasdienių pasinėrimų į savąjį minčių pasaulį ir tąsymosi su knygo- 
mis dažnai iki vėlyvos nakties prireikė Einsteinui nuo abitūros iki 
tevoliucinių atradimų 1905 m., tarp jų ir specialiosios reliatyvumo 
teorijos. Taip pat ir Mozartas (Mocartas), mėgstamiausias Einsteino 
kompozitorius, kiaurus dešimt metų kūrė kompozicijas, kol galiau- 
siai parašė tokius kūrinius, kurie įėjo į muzikos istoriją. 

Kūrybingumo tyrėjai dar yra nustatę, kad pernelyg aukštas inte- 
lekto koeficientas kelyje į genijus veikiau kliudo, nei yra naudingas. 
liesa, daugelio žmonių, vadinamų genijais, protiniai gebėjimai to 
koeficiento vidurkį gerokai viršija. Vienas kitas „išsišokėlis“, verti- 
namas itin aukštu koeficientu (pagal priimtą klasifikaciją per 150), 
beveik niekada nebūna genialus kūrėjas. 

Kūrybingus žmones suka savotiškas variklis — valia. Jie nori trūks 
plyš kurti. Tada jie gali būti tiesmuki ir nepaprastai užsispyrę. Einstei- 
nas pats sau prisiskiria „muliško kietasprandiškumo“ savybę (Seelig, 
1056, 72). Jei neišeina kitaip, tada laikosi nuostatos — užsimerkti ir į 
priekį: „Dievas sukūrė asilą ir davė jam storą kailį“ (laiškas Marceliui 
((rossmannui, 1901 04 14, CPı, 290). Didžiai kūrybingi žmonės dėl 
to dažnai bent iš pradžių būna nesimpatiški. 

Einsteinas, tas keistuolis, puikiai išmano tik fiziką ir matematiką, 
o šiaip yra vidutiniškai geras mokinys — tik esama vieno dalykėlio: 
mokyklai jis pernelyg protingas. „Albertas mane seniai pripratino 
greta labai gerų pažymių rasti ir blogų“, — sako tėvas (Hermanno 
I insteino laiškas Jostui Winteleriui, 1895 12 30, CPı, 19). Tai ber- 
niukui nekliudo ginčytis su mokytojais. Jis provokuoja juos akivaiz- 
žiai rodydamas panieką. Prisiminimuose rašo apie savo nepasi- 
tenkinimą kareivinių muštrui būdingu tonu Miuncheno Luitpoldo 
gimnazijoje, kurią lankė nuo 1888 m., mokytojų „leitenantiska elg- 
sena“, jų „neprotinga ir mechaniška mokymo metodika“. Ši jam kė- 
lusi sunkumų pirmiausia todėl, kad jo atmintis žodžiams buvusi 


„prasta“. „Mieliau sutikdavau būti visaip baudžiamas, nei mokytis 
ką nors atmintinai bliurbėti“ (laiško Philippui Frankui juodraštis, 
1940, cit. iš CP1, LXIII). 

Prisiminimuose Einsteinas, atrodo, kiek perdėtai gimnaziją lygi- 
no su Arau (Šveicarija) kantono mokykla, kurią baigė 1896 m., kai 
joje vyravo liberali Pestalozzio (Pestalocio) pedagoginės reformos 
sukurta aplinka. Nors Luitpoldas priskiriamas veikiau prie pažan- 
gesniųjų tuometinės Vokietijos mokymo įstaigų, bet čia svarbiausia 
griežtumas ir drausmė, tiesa, ne kaip kareivinėse, kur siekiama jau- 
nus žmones palaužti. Kai klasės auklėtojas dr. Josephas Degenhartas 
(Jozefas Dėgenhartas) Einsteinui pasiūlo išeiti iš mokyklos, mokinys 
priešinasi — juk nesąs niekuo prasikaltęs. „Pats jūsų buvimas gadina 
man klasės vardą“ (laiško Philippui Frankui juodraštis, 1940, cit. iš 
CPı, LXIII). | 

Žmonėms, kuriems pavyksta sėkmingai išgyventi kūrybinius 
lūžius, būdingas individualizmas ir mąstymo savarankiškumas. 
Pastaroji savybė dažnai klaidingai aiškinama kaip nepaklusnumas. 
Savarankiškumas veikiau reiškia logišką santykį su teise ir teisingu- 
mu - tipišką jaunuolių polinkį nepakesti prieštaravimų tais atvejais, 
kai jie savo pažiūras laiko teisingomis. Einsteinas šiam principui lie- 
ka ištikimas visą gyvenimą ir žino puikų argumentą savo požiūriui 
apginti: „Pataikavimas autoritetui — didžiausias tiesos priešas“ (laiš- 
kas Jostui Winteleriui, 1901 07 08, CP1, 310). 

Einsteinas priešinasi bet kokiai autoritarinei struktūrai, nepri- 
pažįsta bukų mokyklos ir universiteto taisyklių, atmeta buržuazines 
gyvenimo normas, visokias konvencijas, pavyzdžiui, kokiais drabu- 
žiais kada rengtis, stoja prieš religijos ir fizikos dogmatizmą, milita- 
rizmą, nacionalizmą ir valstybės ideologiją, nesutaria su viršininkais 
ir darbdaviais. Opozicija visokiausio plauko oportunizmui laikytina 
įstabiausia jo charakterio savybe. 

„Dėl savo išvaizdos ir poelgių, - sako Gardneris, — blogai slepia- 
mo abejingumo „suaugusiųjų“ Žaidimo taisyklėms jis visą gyvenimą 
liko šiek tiek vaikiškas. Net sulaukęs solidaus amžiaus elgėsi kaip ne- 
rūpestingas vaikas“ (Gardner, 1996, 153). 


Kaip tik tuo remdamasis, jau „sulaukęs žilo plauko“ Einsteinas 
mėgino aiškinti savo paslaptį: „Kai savęs klausiu, kaip nutiko, kad 
butent aš atradau reliatyvumo teoriją, man atrodo, jog tam buvo 
reikšminga viena aplinkybė: suaugęs žmogus nemąsto apie laiko ir 
vitdlvės problemas. Visa tai, jo nuomone, jis jau yra apmastes anksty- 
voje vaikystėje. O aš brendau taip pamažu, kad erdve ir laiku ėmiau 
„tebėtis tik tada, kai jau buvau suaugęs. Aiškus daiktas, tada į tas 
problemas gilinausi labiau nei vaikas“ (Seelig, 1952, 73). 

Kaip tik Einsteinas pasiūlė vaikų psichologui Jeanui Piaget (Ža- 
nui Pjažė) apklausti vaikus, kaip jie įsivaizduoja greitį, erdvę ir laiką. 
laip Einsteinas šveicarui nurodė vieną iš vaisingiausių tyrimo sričių, 
tačiau paties įdomiausio to meto objekto, mažojo Alberto, psicholo- 
pas, deja, nebegalėjo ištirti. Antraip būtų stebėjęs nepaprastą atvejį. 
Panašiai kaip skardinio būgnelio mušėjas Oskaras Maceratas Gūnte- 
ılo Grasso (Giunterio Graso) romane būdamas trejų metų nuspren- 
ılzia sustabdyti savo augimą, taip ir pasaulio skulptorius Einsteinas 
lemiamą akimirką iš dalies sustabdo savo gyvenimo laikrodį. Žino- 
ma, tai nėra valingas ar sąmoningas veiksmas, užtat Einsteinas visą 
gyvenimą išlieka šiek tiek vaikiškas. Taip savo kitai būties daliai pa- 
„iskiria vaidmenį, turėsiantį ir tragikomiškų ypatybių. Anot Gardne- 
lio, Einsteinas lieka „amžinas vaikas“. Ši sąvoka taikyta ir Mozartui. 
Panašią išvadą padaro ir Erikas Eriksonas pavadindamas Einsteiną 
„pergalingu vaiku“. 

Tuo metu, kai viena gyvenimo laikrodžio dalis ima vėluoti, visos 
kitos nepastebimai tiksi toliau. Einsteinas išauga vyru ir tėvu, tampa 
ymia intelektualia asmenybe. Žmonės regi jį kaip „žmogaus proto 
brandos simbolį“ (Gardner, 1996, 163). Tačiau vaikiškumo elementas 
niekur nedingsta. Juo jis neretai dangstosi, susikuria savotišką apsau- 
„inį luobą nuo visokių gyvenimo negandų. Nuo šiol Alberto Einstei- 
no kūne gyvena dvi asmenybės. 

Tai vyksta anaiptol ne slapčia. Priešingai, aplinkiniams jis atrodo 
kaip nuolat jaunatviškas, galintis svetimus žavėti, o draugus varyti į 
neviltį žmogus. Kai šie 1921 m. jį maldaute maldauja, kad nesutiktų, 
jog būtų leidžiama jo biografija dėl tariamai pernelyg asmeniško turi- 


nio, Einsteino draugo ir kolegos Maxo Borno (Makso Borno) žmona 
Hedwig (Hedvyga) jam rašo: „Tu to nesupranti, tu esi mažas vaikas. 
Esi mylimas ir turi klausyti tų, kurie nusimano (o ne savo žmonos)“ 
(Maxo Borno laiškas, 1920 10 13, Einstein/Born, 1982, 66). 

O kai 1914 m. išyra Einsteino šeima, jo geriausias draugas Miche- 
le'is Besso (Mikelis Beso) neduoda jam ramybės įkalbinėdamas rūpintis 
sergančiu sūnumi Eduardu. Veltui. Suglumęs jis 1932 m. bičiuliui rašo: 
„Ką tu, žilaplauki vaike, žinai apie ieškančiųjų vargus?“ (Michele'io 
Besso laiškas, 1932 09 18, Eistein/Besso, 1972, 286). Daugybė pasako- 
jimų liudija apie Einsteino lengvabūdiškumą, mokėjimą bendrauti su 
vaikais, nerūpestingą pokštavimą ir polinkį krėsti piktas išdaigas. Tai 
išsilieja jo ekspromtu kuriamuose satyriniuose posmuose. 


Nuo denio su pypke burnoj 
Ir savo pareiga galvoj 

Į jūrą žvilgčioja ramus 
Štai kapitonas atidus. 

Jis vadas jūroje, laive, 
Visi jo klauso kaip kare. 
Ko vertas, žino jis išties — 
Pasaulį regi iš šalies.* 


Antroji žmona Elsa pasakoja, kad jis kaip asmenybė nepasikeitęs 
nuo to laiko, kai penkiametis su ja žaidė smėlio dėžėje. Ji prasitarusi, 
kaip, pavyzdžiui, savo į penktą dešimtį įkopusį vyrą „maitina“, nes 
dirbdamas jis pamiršta valgyti, kaip duoda jam kišenpinigių, nes jis 
nemoka elgtis su pinigais. Taip pat ir sesuo Maja su juo „elgėsi kaip 
motina, aplankanti sūnų ir norinti įsitikinti, kad viskas gerai“ 


* Die Pfeif’ im Mund, im Kopf die Pflicht / Das ist der Herr Capten Trauernicht, / 
Der lächelnd an der Brüstung steht / Und dessen Blicken nichts entgeht. / Er 
alles sieht im Meer und Schiff, / Ihm alle folgen auf den Pfiff. / Geruhig stellt er 
seinen Mann / Sieht sich die Welt von draussen an (1932 m., Einsteino archyvas, 
<31-101>). 


Net ir tada, kai draugai ir Seimos nariai purtydami galvas sten- 
giasi jį sulaikyti nuo blogiausių žingsnių, Einsteino vaikigališkumas 
yra patrauklus ir stiprina jo charizmą. Stulbinamas lengvumas, 
kaip jis priima didžiausius pralaimėjimus, priešiškumus ir krizes, 
tik paryškina antžmogišką jo aureolę. „Jam svetimas baimės jaus- 
mas“, — rašo Elsa Antoninai Vallentin (Vallentin, 1955, 23). „Jo nie- 
kas neslegia. Jokios atodairos jo nevargina, — savo ruožtu užrašo 
draugė. — Slogutis, apninkantis drovius žmones, jam nežinomas“ 
(Vallentin, 1955, 83). 

Kur tik jis pasirodo žmonėse, įspūdžiai vis tokie pat. Katia Mann, 
kurį laiką su vyru Thomu Mannu (Tomu Manu) gyvenusi po 1933 m. 
Prinstone, JAV, Einsteinų kaimynystėje, nerimastingai pastebi, kad jo 
„tokios didelės spoksančios akys“ ir jis „yra šiek tiek vaikiškas“ (Katia 
Mann, 2, 132). Grafas Harry Kessleris (Haris Kesleris) savo užrašuo- 
se mini vakarą, „kuriam ši tikrai miela, beveik dar vaikišką įspūdį ke- 
lianti sutuoktinių pora suteikė naivumo“ (Pfeiffer-Belli, 1996, 289). 

Tokius aprašymus dažnai skaitai kaip paviršutiniškus pastebė- 
jimus. Iš tikrųjų jie atveria gelmes, kuriomis Einsteinas naudoja- 
si — tai vaikiškumas kaip išminties forma, būdinga ir visiems didie- 
siems klounams. Einsteino, kad ir koks jis buvo, nepavadinsi naiviu. 
„Aš visuomet pasitelkiu savo romumą, kuris tik dvidešimt procentų 
yra sąmoningas“, — prisipažįsta pats (laiškas Heinrichui Zanggeriui, 
1915 05 17, CPS, 130). Kitaip nei naivumas, kurio Einsteinas spe- 
cialiai imasi norėdamas atsiriboti nuo aplinkos, jo vaikiškumas yra 
tikras, ne vaidinamas. Ši savybė jam teikia jėgų ir saugo nuo viso- 
kio dogmatizmo: tokiu atveju nėra nieko, kuo nebūtų galima abejoti. 
Vaikiskumas - tai skydas, kaip juokdariui kepuraitė, jis suteikia ne- 
kalto Dievo kūdikio aurą. 

„Jis buvo Dievas, ir tai žinojo“, — sako Einsteino draugas ir gydy- 
tojas Gustavas Bucky (Gustavas Bakis; cit. iš Briano, 1996, 292). Pri- 
bloškiamas vertinimas. Net jau garbaus amžiaus Einsteinas vis prisi- 
mindavo, kad esąs paverstas „žydų šventuoju“, bet būti Dievu, nors 
ir labai perkeltine prasme, tikriausiai buvo jo didžiausias troškimas. 
() dėl to, kad kitiems toks atrodo, jis, žinoma, niekuo dėtas. 


Liberalių pažiūrų žurnalistas Isidorius F. Stone'as (Izidorius 
F. Stounas), kurį penktojo dešimtmečio pabaigoje fizikas pakviečia 
aplankyti jį Prinstone, vėliau šį vizitą prisiminė taip: „Jaučiausi, lyg 
eičiau gerti arbatos pas Dievą. Ne pas tą baisų Biblijos Dievą, o pas 
dangišką vaikučių tėvą, labai draugišką ir išmintingą“ (cit. iš Briano, 
1996, 403). Einsteino paslaptis — artumas mažylių pasauliui. „Užten- 
ka pamatyti, kaip Albertas Einsteinas kalba su vaiku, kad suprastum, 
kaip jis bendraudamas su suaugusiaisiais atsitveria neįveikiamomis 
uztvaromis, — sako Antonina Vallentin. — Su vaiku jis šnekasi kaip 
lygus su lygiu“ (Vallentin, 1955, 35). 

Ir priešingai: jau vaikystėje, pirm laiko, jis rodo suaugusio Zmo- 
gaus požymius, nes išvirkščioji amžinojo vaikiškumo pusė, kaip pats 
Einsteinas aprašo, yra „per anksti subrendęs žmogus“. Todėl „antra- 
sis visai kitokio pobūdžio stebuklas“, aišku, vertas daugiau dėmesio 
nei epizodas su kompasu. 

Tačiau vienu iš svarbiausių savo prisiminimuose Einsteinas laiko 
atvejį, kai pradėjus lankyti šeštą klasę jam į rankas pakliūva „knygu- 
tė apie Euklido plokštumos geometriją“. Ją berniukas ne išmoksta, o 
ryte praryja. Ir ne vien tai: „Maždaug tarp dvylikos ir šešiolikos metų 
susipažinau su matematikos elementais, taip pat su diferencialiniu ir 
integraliniu skaičiavimais“ (Schlipp, 1955, 5). Šešiolikos jis jau moka 
visą mokyklinę matematiką. Pirmąjį susitikimą su skaičiavimo menu 
vėliau prisimins kone kaip religinę patirtį. Aiškią loginę matematikos 
struktūrą šiaip jau aptinka tik muzikoje, ypač Mozarto, kurio Sonatą 
smuikui ir fortepijonui e-moll labiausiai mėgsta. Smuikas — juo Eins- 
teinas dažnai improvizuoja valandų valandas — bus ištikimas drau- 
gas iki žilos senatvės. 

Dėl to Einsteinas dar nėra „vunderkindas“, nors kai kas jį tokiu jau 
laiko. Tačiau trylikametis, perkrimtęs Kanto „Grynojo proto kritiką“ 
(„Kritik der reinen Vernunft“), šių laikų supratimu, būtų priskiria- 
mas bent prie itin gabių. Viename laiške, kurį būdamas šešiolikos 
metų parašė dėdei Cäsariui, save vadina „dar ganėtinai naiviu ir ma- 
Zai išmanančiu“ (laiškas Caesariui Kochui, 1895 m. vasara, CPı, 10). 


Kaip tik dabar prasideda jo dešimtmetį trukęs brandos tarpsnis, pri- 
nokinęs nuostabių vaisių „stebuklingaisiais“ 1905 metais. 

Maždaug 1894 m. apie drovų, šiek tiek neryžtingą bręstantį jau- 
nuolį ima suktis būrelis merginų. Jas traukia juodgalvis garbanočius 
gražios formos lūpomis, didelėmis juodomis akimis — protingomis ir 
gundančiomis. Taigi charakteris jau ima įgauti pavidalą. 

Einsteino savimonė kartu su nepaprastais matematikos gebėji- 
mais tampa jam gelbėjimosi ratu. Klasės auklėtojo Luitpoldo gim- 
nazijoje dr. Josepho Degenharto norą dingti iš mokyklos jis pagaliau 
rafinuotai išpildo. Matematikos mokytojo Josepho Ducrue (Žozefo 
Diukro) paprašo raštiško liudijimo, kad jo šios disciplinos žinios jau 
atitinka abiturientui keliamus reikalavimus. Iš šeimos pažįstamo gy- 
(lytojo išgauna pažymą, kurioje diagnozuojamas „neurasteninis išse- 
kimas“ — maždaug nuo 1880 m. itin madinga Vokietijoje liga, taigi 
Albertui „negerai su nervais“. Tėvams nežinant šią pažymą jis nune- 
ša į mokyklą ir paprašo leisti iš jos išstoti. Prašymas patenkinamas. 

Tėvas, motina ir sesuo jau daugiau kaip metus gyvena Milane. Al- 
bertas, apgyvendintas pas tolimus gimines, Bavarijos sostinėje turėjo 
baigti gimnaziją. Motyvas, kuris paskui imtas girti kaip žygdarbis iš- 
trukstant iš kareivinių muštro mokyklos, anaiptol nelaikytinas, kad 
vaikas pasiilgo šeimos. Pabėgėlis iš mokyklos, kai prieš pat 1894 m. 
Kalėdas netikėtai išdygsta tėvų namuose, matyt, viliasi, kad šie bai- 
ingai nustebs. Tasai jų mažylis, svajotojas, namisėda mokslininkas, 
„lovi štai be abitūros. Tačiau Einsteinas kišenėje dar laiko kozirį. 

Turėdamas matematikos mokytojo raštą Einsteinas gali dvejais 
metais anksčiau, nei oficialiai nustatytas minimalus amžius, kreip- 
tis į Ciuricho politechnikumą su prašymu leisti laikyti stojamuosius 
"pzaminus. Porą savaičių pasibastes po Italiją, pasigrožėjęs Ligūrijos 
kalnais, sėda prie knygų. Taikydamas pasiteisinusį savarankiško mo- 
kymosi būdą jis iššukuoja trijų dalių Jules'io Violle'io (Žiulio Violio) 
„Fizikos vadovėlį“. Norėdamas pasitikrinti, kaip sekasi, 1895 m. vasa- 
t parašo savo pirmąjį mokslinį referatą „Apie eterio magnetiniame 
huke būvio tyrimą“ ir pasiunčia dėdei Casariui į Briuselį. 


Egzaminų Einsteinas neišlaiko ir jaučia, kad tai „visiškai teisinga“. 
Ne dėl fizikos. Kalti tie dalykai, kuriems reikia jo „prastos atmin- 
ties žodžiams“, kaip antai prancūzų kalba ir botanika. Tačiau egza- 
minuotojas profesorius Heinrichas Friedrichas Weberis (Heinrichas 
Frydrichas Vėberis) taip susižavi jo fizikos žiniomis, kad nepaisyda- 
mas jokių taisyklių pakviečia lankyti jo paskaitas antrame aukštosios 
mokyklos kurse. Bet jaunuolis pasirenka kitą kelią. 

Šiokia tokia nesėkmė — Einsteinas dabar įpusėjo septynioliktuo- 
sius — tiesiog išeina į naudą. Likimas padovanoja, ko gero, lemiamus 
metus metamorfozei nuo ankstyvos jaunuolio brandos iki suaugu- 
sio vyro. Ne profesinio rengimosi požiūriu. Su fizikos studijomis tuo 
metu, be jokios abejonės, būtų susidorojęs kuo puikiausiai. Galvoje 
turimas žmogiškasis aspektas. Arau mieste, vos dvidešimt kilometrų 
nuo Ciuricho, kantono mokykloje jis gali per vienus metus ramiai 
pasirengti abitūros egzaminams. Dar vieni mokyklinės laisvės metai, 
dar metų tarpsnis savo vaidmeniui atrasti, save patikrinti, pirmą kar- 
tą įsimylėti, atitrūkti nuo tėvų namų. 

Liberali mokyklos aplinka, žaidybinis mokymasis „fizikos kabine- 
te“, laisvamaniška dvasia ir politikos nevaržomi santykiai itin liberalių 
pažiūrų šeimoje, kurioje dabar gyvena, - visa tai Albertui sudaro sąly- 
gas dar kartą niekieno nekliudomam pakvėpuoti gyvenimo gaiva, kol 
suaugusio žmogaus statusas ir jį galutinai privers skubėti studijuojant 
ir siekiant karjeros, rūpinantis uždarbiu ir pripažinimu. Jo mokyklos 
draugas Hansas Bylandas (Biulandas) prisimena, kad Albertas „jau 
kaip jaunuolis netilpo į jokį šabloną“. „Įžūliam švabui“ jis priskiria 
„originalaus puikavimosi savimi“ savybę. Albertas nevengė rodytis 
kaip „pranašesnė asmenybė“. Hansas Bylandas jį vadina „genialiu pa- 
šaipūnu, užgavusiu daugybę žmonių“ (Seelig, 1952, 14 ir kt. p.). 

Apie tai, kad išdidusis švabas reiškėsi ne tik kaip mamos vaikelis, 
bet turėjo ir dar nemalonesnių ydų, vėliau pasakos ne vienas, kam buvo 
tekę su juo bendrauti. Jo kolega Davidas Reichinsteinas (Reichinštei- 
nas) rašo: „Einsteinas gali rodyti didžiulę antipatiją, įtūžti, būti nepa- 
kantus, net neteisus. Sunku jį laikyti savo priešu, bet kam jis užduoda 
širdį, tas niekada to nebepamiršta“ (cit. iš Hernecko, 1978, 89). 


Albertas gyvena Argau kantone mokytojo Josto Wintelerio 
(Džosto Vintlerio; šis jam nieko nedėsto) namuose, vadinamuose 
„Rėssligut“*. Šeima nemaža: dar žmona Pauline'a ir septyni vaikai. 
Jostas ir Pauline’a Winteleriai priima Einsteiną kaip sūnų. Jau netru- 
kus šeimos galvą jis vadina tėtuku, o ją mamyte. Šio šeimyniškumo 
jaunuolis nepamirš visą gyvenimą, be to, vėliau ir susigiminiuos. Jo 
sesuo Maja ištekės už Paulio Wintelerio (Polio Vintlerio), vieno iš 
sunaus, o bičiulis Michele’is Besso ves dukterį Anna (Ana). Alber- 
to flirtas su dukterimi Marie (Mari) ganėtinai greitai baigsis nelai- 
mingai — merginai. Išvykęs studijuoti į Ciurichą Albertas santykius 
vu ja nutraukia, bet šeimai lieka nuoširdžiai ištikimas. Iš Ciuricho 
„mamytei“ rašo, kaip jam patikdavę „taip gražiai su visais paplepėti, 
kai kartu sėdėdavome raudonajame kambaryje, bulvės iš pavydo pa- 
ıuduodavo, saulutė ir dar kai kas miela į kambarį žvelgdavo“ (laiškas 
Pauline'ai Winteler, 1897 06 07, CPı, 57). 

Finsteinas gali būti žavus kaip berniukas, bet ir labai užgaulus. Iš 
šios dėl dviejų savybių kylančios įtampos semiasi peno jo išdidumas, 
neretai virstantis kandžia arogancija, kurios vertę jis akivaizdžiai gi- 
Ha: „Tegyvuoja įžūlumas! — džiūgauja jis. - Tai mano angelas sargas 
‘Wine pasaulyje“ (laiškas Milevai Marić, 1901 12 12, CPı, 323). 

Net ir norėdamas jis nebejstengtų išsinerti iš savo kailio. Žmogus, 
kuris visą gyvenimą lieka vaikas pradingusiame svajonių pasaulyje, 
„usilaiko su neįveikiamo vaikiško lengvapėdiškumo ir pernelyg bran- 
ılzios rimtybės dvilypumo lemtimi. Tuo savita jo faustiška elgsena — 
„bėgimas nuo aš ir mes į tai, kas nėra nei aš, nei mes“ (Hoffmann, 
19/9, 298), į racionalųjį mokslą. Jis nori, kad jo nekaustytų „vien to, 
kas asmeniška, grandinės“, kaip sako pats. Anot psichoanalitiko Erik- 
„ono, Einsteinas puikiausiai „suvokia tarpasmeninius konfliktus ir jų 
mokosi] vengti, stengiasi juos taurinti“ (Holton, 1997, 159). 

Už tai Einsteinas, nors ir buvo draugysčių, susitikimų, iki gyveni- 
mo pabaigos moka sukrečiančia, žvelgiant iš šalies, vienatve. Tačiau 
ılvasiniu požiūriu vienatvę laiko ne tik našta, bet ir poreikiu. „Esu 


Iktuigingas didelės šeimos namas (red. past.). 


tikras „vienišius“, niekada visa širdimi nepriklausiau nei valstybei, n i 
tėvynei, nei draugams, net ir šeimai, priešingai, visų šių ryšių wi 
giu širdyje nešiojausi neatslūgstantį svetimumo ir vienatvės poreikio 
jausmą“ (Seelig, 1952, 42). Kupinas priešingybių Einsteinas randa to- 
lesnės egzistencijos būdą ir tampa išdidžiu atsiskyrėliu. / 

Isimintinoje kalboje, pasakytoje šešiasdešimtojo Maxo Plancko 
gimimo jubiliejaus proga, Einsteinas 1918 m. tokio tipo mokslininką 
vaizdingai apibūdina kaip „šiek tiek keistą, uždarą, vienišą subjektą“. 
O dėl varomosios jėgos „kaip ir Schopenhaueris, manau, kad vienas 
stipriausių prie meno ir mokslo vedančių motyvų yra šalinimasis 
kasdienybės su visu jos skausmingu šiurkštumu ir beviltiška nyku- 
ma, bėgimas nuo savo amžinai kintančių norų“ (Seelig, 1998, 120). 

Kiekvienas pats prasimano, kaip tempti savo biografijos balastą. 
Einsteinas „vienatvę“ ir „tėvynę“ padaro dviem tos pačios gyveni- 
mo pajautos pusėmis. Jis tikina, kad yra laimingas, „kai raukydamas 
kaktą tvarkausi savo auksinio mokytumo kambariūkštyje“ (laiškas 
Pauline'ai Winteler, 1897 06 07, CP1, 57). Retsykiais net atrodo, tarsi 
pats ima tapatintis su Einsteino paveikslu, kurį žmonės sukūrė, ir 
taip savo ruožtu padeda tą įvaizdį puoselėti. Einsteinas, tas vienišas 
genijus, yra ir savo paties kūrinys. 

Sulaukęs penkiasdešimt septynerių metų jis kalba apie „aną vie- 
natvę, kuri jaunystėje yra skausminga, o brandžiame amžiuje — ver- 
tinga“ (Seelig, 1998, 13). Štai jau treji metai, kai Einsteinas gyvena 
tolimame žemyne, JAV, neturėdamas beveik jokių ryšių, kurie jam 
kaip mokslininkui buvo tokie svarbūs. Jis laiko save „niekur šaknų 
neturinčiu žmogumi“, kuris „visur svetimas“ (laiškas N. M. Butleriui, 
1923 04 11, cit. iš Fölsingo, 1993, 550). Vieną kartą prasitaria, kokia 
sunki gali būti ši našta: „Vienatvė vis dėlto iškenčiama tik iki tam 
tikros ribos“ (laiškas Pauliui Ehrenfestui, 1916 10 24, CP8, 347). 

Svetimumas, kurį savo artimiausiems Žmonėms pats pripažįsta 
jaučiąs (bet dėl jo nesiskundžia), antra vertus, iškyla kaip neprieina- 
mumas. Einsteiną pažinojusieji kalba apie jį gaubusį „nepramušamą 
kiautą“. „Jam nebuvo lengva, — rašo jo asistentas Leopoldas Infel- 
das, — ištrūkti iš dvasinės atskirtybės ir suprasti, kaip šneka ir mąs- 


Io paprasti mirtingieji“ (Infeld, 1969, 78). Dukterėčia Frieda (Frida) 
mko: „Plona siena skiria Einsteiną net nuo artimiausių bičiulių“ (cit. 
i Briano, 1996, 230). Mokyklos draugas Bylandas įsitikinęs, kad „jis 
priklausė prie tų dvilypių būtybių, mokančių savo intensyvaus dva- 
nio gyvenimo karalystę pridengti pašaipos skraiste“ (Seelig, 1952, 
to). Tačiau lindėdamas po tuo uždangalu amžinasis vaikas ieško 
prieglobsčio Visatoje. 

Artimi žmonės mato, į kokį dvilypumą įklimpęs Einsteinas. „Pats 
norėjo būti mylimas, — pasakoja sūnus Hansas Albertas. — Tačiau 
kone tą pačią akimirką, kai pajusdavai su juo suartėjęs, jis iškart 
ntstumdavo. Jis neduodavo sau valios. Savo jausmus užsukdavo lyg 
kokį vandens čiaupą“ (cit. iš Briano, 1996, 146). „Tai padaryti visai 
nesunku, — aiškina tėvas, — jei aplinkinių jausmams esi ganėtinai 
abejingas“ (laiškas Heinrichui Zanggeriui, 1915 05 17, CP8, 130). 

Vertingų įžvalgų į dvasinį Einsteino pasaulį pateikia jaunasis Ma- 
vas Brodas (Maksas Brodas). Su fiziku rašytojas susipažįsta Prahoje 
1412 m. žydų intelektualų salone, kuriame sueigas rengia kultūrinių 
u¿mojų turinti vaistinės savininkė Bertha Fanta (Berta Fanta). Kai 
kada Brodas į vakarones atsiveda savo draugą Franza Kafką (Francą 
kulką), bet šis apie saloną nepaliko jokių prisiminimų. Brodas stebi 
Ilinsteiną skvarbiu menininko, sielų skrodiko, žvilgsniu. Galiausiai 
las Einsteino „uždarumas, svetimumas“ (Brod, 211) rašytoją taip su- 
Juvi, kad jo pavyzdžiu sukuria Johanneso Keplerio paveikslą savo ro- 
mane „Tycho Brahės kelias į Dievą“ („Tycho Brahes Weg zu Gott“). 

Tame romane autorius kalba apie „neregėtą atkaklumą, kuris jį 
|Johannesą Keplerį] visiškai atribojo nuo išorės ir darė nepažeidžia- 
mų, nepajėgų suvokti nieko, kas nesusiję su jo mokslu“ (Brod, 17). 
hepleris, kitaip sakant, Einsteinas, žmogų sutinka „grynų gryniausiu, 
nepriekaištingu savo sielos paviršiumi, kurį su tam tikru atkaklumu 
u beatodairiškumu rodė visam pasauliui“ (Brod, 140). Ir dar: „Dides- 
nioji ir svarbesnioji jo gyvenimo dalis tekėjo visai nesąmoningai ir 
Hkrai buvo neprieinama nei kitiems, nei sau pačiam“ (Brod, 87). Bet 
kad tyčia taip darytų, jam neprikiši, juk, „be jokios abejonės, [buvo] 
nepakaltinamas, neatsakė už nieką, ką darė“ (Brod, 149). 


Nėra kitų tuometinių charakteristikų, apibūdinančių Einsteiną 
kaip nors švelniau. Vėlesnis jo asistentas Leopoldas Infeldas irgi kal- 
ba panašiai: „Einsteinas viską kuo puikiausiai suprasdavo, jei koks 
nors dalykas siedavosi su logika ir reikėdavo mąstyti. Tačiau nepa- 
lyginamai sunkiau jam sekdavosi suvokti tai, kas priklauso jausmų 
sričiai. Jam būdavo sunku įsivaizduoti motyvus ir jausmus, nesusiju- 
sius su jo paties gyvenimu“ (Infeld, 1969, 73). Labiau pasigilinę pa- 
matome, kad Maxas Brodas nelabai nukrypsta nuo to, ką Einsteinas 
pats apie save sako. Belgijos karalienei Elžbietai, su kuria vėlesniais 
metais jį sieja nuoširdi draugystė, prasitaria: „Pasijuto laisvas tas, ku- 
riam nebuvo lengva tempti sunkią aistros naštą, užkrautą jam gam- 
tos, išleidusios į vargų kupiną gyvenimo kelionę“ (cit. iš Highfieldo ir 
Carterio, 1996, 300). 

Tai neturi nieko bendra su savęs kaip asmenybės stilizavimu. Vie- 
name kelionės dienoraštyje aptinkame precedento neturinčią savia- 
nalizę: „Abejingumu virtęs perdėtas jautrumas. Jaunystėje dvasiškai 
prislėgtas ir atitrūkęs nuo pasaulio. Stiklo atitvara tarp subjekto ir 
kitų žmonių. Nemotyvuotas nepasitikėjimas. Dirbtinis pakaitos pa- 
saulis. Askezės priepuoliai“ (cit. iš Hermanno, 1996, 284). 

Janosas Pleschas (Janošas Plešas) kalba apie „žmogų be kūniškų 
pajautų“: „Jis miega, kol kas nors pažadina; nemiega, kol kas nors pa- 
liepia eiti gulti; jis gali badauti, kol jam paduodama valgyti, ir valgyti, 
kol pasakoma užteks“ (cit. iš Fischerio, 1996, 43). „Jis juokiasi - ir tai 
yra keista, nors kiti verkia“ (cit. iš Hernecko, 1978, 76). 

Visa tai rodo Einsteiną turint tipiškų savant (pranc. k. „moksli- 
ninko“) savybių — taip specialistai vadina nepaprastai gabius tune- 
linio mastymo* žmones. Jie gali būti be galo intelektualūs, pernelyg 
norintys pažinti, net genialūs, išsiskirti tik tuo, kad savo būtį tvarko 
tarsi mašinos, be jausmų. Tačiau sudrumstas jausmiškumas, galimas 
daiktas, dėl pojūčių pertekliaus, kitaip sakant, „perdėtas jautrumas“, 
gali būti ta kaina, kurią Einsteinui teko mokėti už dažnai netramdo- 
mą racionalumą. 


* T. y. susiaurėjusio mąstymo (red. past.). 


„Šiame kūne turėjo susitelkti nenatürali, milžiniška galia, — rašo 
Išrodas apie savo pagal Einsteiną sukurtą Keplerį (Brod, 77). — Iš 
tikrųjų niekas jo negalėjo išmušti iš šio vienintelio gyvenimo kelio, 
kuriam jo sieloje liepsnojo tarsi negęstanti ugnis, visa, kas joje didin- 
ga ir gyva. Moksliniame darbe jis išsemdavo visą savo „Aš“, galvą ir 
širdį, o bendravimui su žmonėmis likdavo tik pasigailėjimo vertas, 
nereikšmingas ir blausus esybės šešėlis (Brod, 17), nejautrumas vi- 
siems asmeniškiems jausmams (Brod, 138) ir palaimingas aklumas 
viskam, kas atitraukia nuo mokslinių tikslų“ (Brod, 87). 

Kiek daug žmonių širdyje bus apie Einsteiną šitaip pagalvoję, kai 
šis skaidriu balsu nerūpestingai nutraukdavo pokalbius ir pačiose 
netinkamiausiose vietose imdavo pokštauti! Arba kai užsimiršęs net 
oficialiose vietose pradėdavo į užrašų knygutę, kurią visada nešio- 
davosi kišenėje, skrebenti savo magiškas formules. „O kai jis liaujasi 
kalbėti, — yra pastebėjusi Antonina Vallentin, — tada susidaro įspū- 
dis, kad už jo vėl užsitrenkia sunkios durys — vartai į begalinę Visatą“ 
(Vallentin, 1955, 37). 

Panašias drastiškas išvadas padaro tyrėjai, mėginantys interpre- 
tuoti Einsteino gyvenimą, ypač brendimo metus, nors pomirtinės 
diagnozės dokumentuose duomenų ir maža. 2003 m. pavasarį pri- 
verčia suklusti pranešimas, neva Einsteinas galėjęs būti autistas. Tokį 
vertinimą pateikia vienas žymiausių autizmo tyrėjų Simonas Baro- 
nas-Cohenas (Saimonas Baronas-Kohenas) iš Kembridžo universi- 
teto Didžiojoje Britanijoje. 

Jau minėtos savybės - vėlyvas pradėjimas kalbėti, ankstyva socia- 
linių bruožų įgaunanti begalinė aistra mokslo klausimams ir proble- 
moms — manoma, sudaro pagrindą įtarti Einsteiną turėjus Asper- 
gerio sindromą — autizmo formą, iš esmės nesusijusią su mokymosi 
sunkumais. | 

Thomas Sowellis (Tomas Sauelis) iš Stėnfordo universiteto nueina 
laip toli, kad „vėlai kalbėti pradedančius intelektualius vaikus“, kurių 
elgsena rodo tam tikrą atsilikimą, apibūdina tiesiog kaip turinčius 
l.insteino sindromą. Taip jis užsimojęs parodyti, kad čia nėra jokios 
patologijos. Tėvus, auginančius vėluojančios nuovokos vaiką — tokį 


kaip Einsteinas, jis nori padrąsinti, kad nemanytų atžalą esant kaip 
nors nenormalią, pavyzdžiui, sergant autizmu; priešingai, toks vai- 
kas gali, kaip ir didysis fizikas, normaliai vystytis. 

Sąvoka „Einsteino sindromas“ Sowellis apibūdina vaikus, kuriems 
būdingos kai kurios mažojo Alberto savybės. Tirdamas Einsteinų 
šeimą, artimesnėje giminėje jis aptinka kelis tipiškus mokslo žmo- 
nes, matematikus ir inžinierius, kaip antai Alberto dėdę Jakobą ir 
technikumą baigusį tėvą Hermanną. Labai dažnai tiesioginis jo gimi- 
naitis groja kokiu nors muzikos instrumentu, pavyzdžiui, tokia buvo 
Einsteino motina Pauline'a, kantriai mokiusi sūnų smuikuoti. Nere- 
tai tėvai pastebi, kad koks nors konkretus įvykis staiga pastūmėja 
vaiką pradėti kalbėti. Kas paskatino Einsteiną, nėra žinoma. Abso- 
liuti tokių vaikų dauguma yra berniukai: jie linkę elgtis „antisocia- 
liai“, daugelis jų yra „stiprios valios“ arba „užsispyrę“ ir visi vaikystėje 
laikomi „atsilikusiais“. 

Tokiam Žmogui gyventi anaiptol nelengva. Nieko per daug negal- 
vodamas rašytojas Maxas Brodas intravertiško, nuo pasaulio atitrū- 
kusio Einsteino paveikslą atiduoda žmonijos teismui: „Kol būdavo 
pasinėręs į darbą, jis nesuvokdavo paties savęs ir gyvendavo visiškoje 
ramybėje“ (Brod, 83). Šitoje ramybėje glūdėjo „kažkas nežmogiška, 
nesuvokiamai bejausmiška, atidvelkiančio iš tolimos ledynų platy- 
bės“ (Brod, 143). 

Net jei atsižvelgsime į rašytojo polinkį vaizduoti ryškiai ir per- 
lenkti lazdą, kaip atvirai daro Brodas, niekas iš Einsteiną pažinoju- 
siųjų, išskyrus jį patį, taip giliai nesiskverbė į jo dvasinį pasaulį. „Tokį 
ponas Dievas sukūrė savo tariamai mielą bestiją, — negailestingai 
konstatuoja fizikas (cit. iš Hernecko, 1978, 169). - Žiauri žmonių 
lemtis, kad įgimtais ir nuo savo valios nepriklausomais instinktais 
jie turi norom nenorom vieni kitiems gyvenimą versti pragaru“ 
(<36-601> 32, spėjama, 1931 m.). 

Tad nieko nestebina, kad Einsteinas visą gyvenimą atsisako psi- 
choanalizę pripažinti visaverčiu mokslu. Tik su amžiumi į Sigmundą 
Freudą (Zigmundą Froidą) ir jo įžvalgas ima žiūrėti šiek tiek palan- 
kiau. „Nuo to laiko tas įsitikinimas, remiamas šiokių tokių mano pa- 


ties patyrimų, pamažu įsiskverbė į mano sąmonę, bent svarbiausios 
jo tezės“ (laiškas Eduardui Einsteinui, spėjama, 1936-1937 m., Eins- 
teino archyvas, <75—-939>), — sako jis 1936 m. O sulaukęs septynias- 
dešimties pripažįsta: „Dr. Freudas savo Oidipo kompleksu pastebėjo 
šį tą teisinga, nors galbūt ir smarkiai perlenkė“ (laiškas Hansui Al- 
bertui Einsteinui, 1949, Einsteino archyvas, <75-810>). 

Einsteinas, dideliam Freudo nepasitenkinimui, nuolat aktyviai 
pasisakydavo prieš tai, kad gydytojui būtų suteikta Nobelio premija. 
Nors jo darbus iš dalies ir pripažino, bet kategoriškai atmetė knebi- 
nėjimąsi su pacientais. „Aš nepritariu psichoanalitiniam gydymui, — 
1932 m. rašo psichiškai nesveikam sūnui Eduardui. —- Žmonės pas- 
kui niekada nebegali viso to galutinai atsikratyti“ (laiškas Eduardui 
Einsteinui, 1932 08 20, Einsteino archyvas, <75-688>). Todėl pats 
norįs, kaip sakė vienam psichoanalitikui, kvietusiam jį į šią proce- 
dūrą, „mielai likti neanalizuotumo tamsoje“ (atsakymo į H. Freundo 
1927 01 17 paklausimą juodraštis, cit. iš Rosenkranzo, 2004, 39). 


Trečias skyrius 


„NAUJI LAIKAI!“ 


Nuo fabrikanto sūnaus iki išradėjo 


Tai buvo akimirka, privertusi svečius pamiršti žiemos šaltį. Iš pradžių 
„į padangę spragsėdamos ėmė kilti raketos“, paskui „patrankos šūvio 
trenksmu pasibaigė visai puikus fejerverkas “ („Schwabinger Gemein- 
de Zeitung“, 1889 03 02). O tai, kas po to vyksta, Švabingo Pfarštrasėje 
laukiančius žmones tiesiog sujaudina — 1889 m. vasario pabaigoje kiek- 
vienas asmeniškai išgyvena žmonijos žvaigždžių valandos sekundes. 

„Staiga šventiškai išpuoštą aikštę ir Švabingo gatves nutvieskė 
elektros lanko lempų šviesa. Ją sutinka karšti susirinkusiųjų plojimai. 
Ponas Einsteinas, „Einstein & Cie: bendrovės, įrengusios gatvių ap- 
švietimą, atstovas, perdavė įrangą miestui nuoširdžiai dėkodamas už 
garbingą užsakymą“, — rašo „Schwabinger Gemeinde Zeitung“ lai- 
kraštis (1889 03 02). 

Kas žino, kiek kartų kažką panašaus jaunajam Albertui yra tekę 
patirti — tokių šeimos gyvenimo viršūnių, kone biblinės gelmės aki- 
mirkų: tėvas ir dėdė skleidžia žmonėms šviesą! Nuspaudžiamas 
jungiklis ir elektros lempų sutramdytos ugnies kaitra išvaro tamsą, 
publika stebisi ir ploja. Šviesą lydi pasitenkinimas. Tėvas ir jo bro- 
lis — vakaro didvyriai! Tai yra ir vaiko kaip asmenybės raidos veiks- 
niai, kokių ne daug kam lemta patirti. 

Prieš pat dešimtąjį Alberto gimtadienį Švabingas buvo viena iš 
pirmųjų Bavarijos bendruomenių, įsivedusių „elektros energijos“ ga- 
minamą šviesą. Viešas įšventinimas tampa svaigiu renginiu. Šventinė 
šimto penkiasdešimties vežimų vilkstinė darda naujai apšviestomis 
gatvėmis prie alaus daryklos. Čia linksminamasi iki paryčių. 

Broliams Hermannui ir Jakobui Einsteinams tai irgi jaudinantis 
įvykis. Jų du šimtai kaitinamųjų ir dešimt akinamai tviskančių elek- 
tros lanko lempų, skleidžiančių tūkstantį „naujųjų žvakių“ šviesą, 

veikia puikiai. Centrinėje stotyje nepriekaištingai ūžia du „G XIV“ 
tipo generatoriai, sukami „Deutzo“ bendrovės 40 AJ dujų variklio. 
Elektrinį apšvietimą alaus darykloje ir ūkinėse patalpose prieš metus 
įrengė taip pat Einsteinai. 

Vos prieš dešimt metų iki masinių linksmybių Švabinge amerikie- 
tis Thomas Alva Edisonas išrado kaitinamąją elektros lempą su angli- 
niu siūleliu. Šis išradimas, beveik tokio pat amžiaus kaip ir Albertas 
Einsteinas — skirtumas gali būti koks mėnuo, ne daugiau, - kaipmat 
ėmė pergalingai keliauti per pasaulį. 1885 m. Vokietijos įmonės pa- 
gamina vos penkiolika tūkstančių kaitinamųjų lempų, o jau po šeše- 
rių metų — apie du milijonus tris šimtus tūkstančių. Maždaug pusę 
tos produkcijos išleidžia Berlyno bendrovė Allgemeine Elektrizitūts- 
Gesellschaft (AEG, Jungtinė elektros bendrovė). 

' Kaip ir daugelis kitų, taip ir nestygstantis vietoje inžinierius Ja- 
kobas Einsteinas pasišovęs tame bume dalyvauti. Trisdešimtmetis 
Jakobas yra žinomas kaip įkalbinėjimo meistras. Jam pavyksta savo 
trejais metais vyresnį brolį Hermanną įtikinti ryžtis sunkių padari- 
nių turėsiančiam sprendimui. 1880 m. vasarą Hermannas likviduoja 
savo klestintį prekybos patalynės plunksnomis verslą Ulme ir pada- 
ro galą garantuotam, pajamingam gyvenimui. Su žmona ir sūnumi 
jis persikelia į Miuncheną. Čia tampa Jakobo dalininku ir pagal to 
meto standartus aukštų technologijų elektrotechnikos firmos preky- 
bos vadovu. Mažajam Albertui tai lemtingas įvykis. Kas žino, ar jis 
būtų tapęs didžiuoju Einsteinu, jei tėvas būtų atsisakęs avantiūros ir 
nemetęs saugaus verslo Ulme. | 

Alberto sesuo Maja savo jaunystės prisiminimuose spėja, kad es- 
minė paskata tėvui steigti firmą buvę prasti finansiniai dėdės reikalai. 
Be brolio kaip dalininko Jakobas nebūtų galėjęs sumanymo įgyven- 
dinti. Tačiau iš sunkiai sprendimus priimančio Hermanno gero vers- 
lininko neišėjo. O verstis vien elektrinio apšvietimo įrengimu Jakobui 
atrodė per menkas darbas. „Jam, visokiausių idėjų kupinam žmogui, 
beje, šovė į galvą ir mintis konstruoti savą dinamos mašiną, kurią ga- 
lėtų leisti į serijinę gamybą“, - pasakoja Maja (CPı, LI). Apšvietimo 
įrengimas Švabinge jo planus, matyt, bus įspūdingai sutvirtinęs. 


Didžiąją reikalingų lėšų dalį prideda Hermanno uošvis Julius Ko- 
chas (Julijus Kochas). Jau po kelerių metų savo geraširdišką indėlį 
jam tenka nurašyti į nuostolius. O Albertui fatališkas tėvo spren- 
dimas ir nepavykusi senelio investicija reiškia lemiamą žingsnį į su 
niekuo nepalyginamą gyvenimo kelią. Dėdė tampa jam namų moky- 
toju, supažindinančiu su matematikos pagrindais, mat abi šeimos iš 
pradžių Miulerio gatvėje gyvena po vienu stogu. 

Toli gražu ne daugeliui fizikų teoretikų nusišypsojo laimė taip iš 
arti susipažinti su technikos naudojimo praktika kaip Albertui Eins- 
teinui. Cechas, sandėlis ir parduotuvė yra tuose pačiuose namuose, 
kuriuose berniukas auga. Jis dar vos surezga rišlius sakinius, o tėvas 
ir dėdė jau eksponuoja nuostabų savo prekių pasaulį tarptautinėje 
elektrotechnikos parodoje Miuncheno Stiklo rūmuose. Bavarijos 
karalius Liudvikas II kaip renginio globėjas parodą 1882 m. rugsėjo 
16 d. atidaryti įpareigoja savo atstovą hercogą Karlą Theodorą (Te- 
odorą) — ne dieną, o vakare, kaip tinka tokiam renginiui (tais laikais 
tai buvo naujovė). Jau nuo pirmųjų akimirkų svečiai turi patys patir- 
ti, ką reiškia parodos šūkis „Daugiau šviesos!“ 

Einsteinai publikos dėmesiui pateikia dinamos generuojamos 
elektros šviesos mašinas, varomas dvidešimt dviejų lokomotyvinių 
garo mašinų, sustatytų netoliese botanikos sode, naujoviškus „System 
Peterson“ telefonus, taip pat dvi centrines telefono stotis ir aštuonis 
mikrofonus muzikai perteikti. Iš „Kil's Kolosseum“ jie tiesiogiai trans- 
liuoja koncertą į savo pačių sukonstruotas, nuo išorės garsų izoliuo- 
tas telefono kabinas, išdėstytas parodos teritorijoje. Kabinose šviečia 
„Einstein & Cie“ bendrovės „System Swan“ kaitinamosios lempos. 

Namie Albertas kasdien girdi, kaip tėvo fabrike šaižus „garo švil- 
pukas“ skelbia darbo pradžią. Taip kasdienybę savo prisiminimuose 
vaizduoja tekintojas Aloysas Höchtlis (Aloyzas Hėchtlis), bendrovėje 
dirbantis nuo 1886 m.: „Tada pradėdavo suktis maždaug dvidešimt 
penkis metrus per cechą nutįsusi transmisija“ (Höchtl, 1934, cit. iš 
Hettlerio, 1996, 88). 

Berniukas visa tai gali ne tik matyti. Jam žinomas perkaitusių ve- 
lenų tepalų kvapas. Jis gali savo rankomis pačiupinėti izoliatorius ir 


jungiklius. Inkarai ir vijos — puikiausias būdas paaugliui miklinti pirš- 
tus. Magnetinė ir elektrinė indukcija — svarbūs specialiosios reliaty- 
vumo teorijos atramos taškai — savaime suprantami Einsteino jaunys- 
įrenginį, kur mechanika ir elektrodinamika tiesiogiai susiduria kaip 
per bandymus fizikos pamokoje, supras, kokios galimybės atsiveria 
vaizduotei, kai išmanai technologiją ir su ja susijusią teoriją. 

O kiek kartų fabriko meistras Kornprobstas be galo smalsiam ber- 
niukui rodė, kokia šilumos sukeliamo judėjimo garo mašinose ir me- 
chaniškai pavaromis perduodamos jėgos su dinamų gaminama elek- 
tros energija sąveika, kiek kartų inžinierius Essbergeris (Esbergeris) 
jam aiškino visas tas sąsajas? Ir priešingai: berniukas viens du išspren- 
džia ne vieną problemą, dėl kurios jau senokai suka galvas specialis- 
tai. Šių dviejų tarnautojų pavardes aptiksime ir bendrovei išduotuose 
patentuose. 1886-1894 m. bendrovė gauna septynis patentus elektros 
lanko lempų ir matavimo instrumentų išradybos srityse. 

Tai, kad giminaičiai vyrai nuolat užsiėmę išradimais, kuria tech- 
nikos naujoves ir rašo patentines paraiškas, Albertui yra tokia pat 
kasdienybė kaip kitiems berniukams žaisti riterius ir peštynes. Fa- 
brike šnekama apie ištisų miesto kvartalų apšvietimą, apie voltus, 
amperus ir omus, apie tai, kaip iš jėgos išgauti šviesą. Tad šiuo po- 
žiūriu neatrodo tokia staigmena, kad kūrybinio pakilimo laikotarpiu 
1902-1909 m. Albertas Einsteinas pelno duoną dirbdamas Berne 
patentų biuro tarnautoju. 

Po keliolikos metų, 1919 m. gruodį, ką tik tapęs pasauline įžymy- 
be, viename laiške bičiuliui Michele'iui Besso patentų biurą jis pri- 
simena kaip „pasaulietinį vienuolyną, kur išperėjau savo gražiausias 
mintis“ (laiškas Michele'iui Besso, 1919 12 12, Einstein/Besso, 147 ir 
kt. p.). Paskutiniais gyvenimo metais dar kartą meta žvilgsnį į savo 
veiklą kaip „patentavimo tarną“ pabrėždamas, kad „darbas galutinai 
formuluoti technikos patentus man [buvo] tikra palaima“ (Seelig, 
1956, 12). Kaip išradimų vertintojui, jaunystėje įgyta praktika jam 
padeda gilintis į dažnai suktai surašytus mašinų ir matavimo apara- 
tūros patentuotojų dokumentus. Skeptikui iš prigimties malonu kri- 


tišku žvilgsniu permesti pedantų pateiktus popierius. Galima spėti, 
kad jam yra tekę tikrinti ir kvailų perpetuum mobile* konstrukcijų 
aprašymų. Ir priešingai: šiame darbe, kuris „labai patinka, nes yra be 
galo įvairus ir verčia daug mąstyti“, Einsteinas turi idealias sąlygas 
mėgstamai „smegenų mankštai“ (laiškas Hansui Wohlwendui, tarp 
1902 08 15 ir 1902 10 03, CP5, 6). 

Tačiau jis ne tik vertina patentus, bet ir net būdamas garsus 
profesorius dalyvauja kaip ekspertas teismuose. Tuo laikotarpiu, 
kai dirba patentų biure, ir pats mėgina šį tą išrasti. 1908 m. paskel- 
bia principinę idėją sukurti aparatą, kuriuo būtų galima matuoti 
net silpniausią elektros įtampą. Jau ištisi metai, kai su dviem pa- 
žįstamais, broliais Pauliu ir Conradu Habichtais (Poliu ir Konradu 
Habichtais), meistrauja šį aparatą. Berno universitete jis turi net 
„mažą laboratoriją elektrostatiniams bandymams atlikti. Ją pats iš 
paprastų priemonių susikurpiau norėdamas išplėtoti aną elektro- 
technikos matavimo būdą“ (laiškas Johannesui Starkui, 1908 12 14, 
CP5, 152). 

Broliai Habichtai galiausiai sukonstruoja „potencialo multiplika- 
vimo prietaisą pagal A. Einsteiną“, o Paulis tą „elektrostatinę mašinė- 
lę“ demonstruoja Fizikų draugijoje Berlyne. Kaip praneša Einsteino 
bičiulis Besso, prietaisas turėjęs „milžinišką pasisekimą. Šis apara- 
tas toli pranoksta styginį elektrometrą, mano ateitis dabar garan- 
tuota“ (laiškas Michele'iui Besso, 1911 12 26, Einstein/Besso, 42). Ir 
nors „vyrukai“ Berlyne „iš kailio nėrėsi“ (laiškas Michele'iui Besso, 
1912 02 04, Einstein/Besso, 47), apie garantuotą ateitį ar net nuola- 
tines pajamas negali būti nė kalbos. „Mašinėlė“ nebuvo ištobulinta 
taip, kad būtų tikusi rinkai, be to, netrukus ją nustelbė bendroji tech- 
nikos pažanga. | 

Einsteinas niekada nemanė esąs didis išradėjas. Priešingai, apie 
inžinieriaus profesiją ne kartą pasisako kritiškai, todėl vėliau savo 
pirmąjį sūnų Hansą Albertą aistringai įkalbinėja nesirinkti šios pro- 


* Perpetuum mobile (lot.) — savaime amžinai judantis, amžinasis variklis, t. y. 
neįvykdomas dalykas (red. past.). 


lesijos. „Aš pats, — 1919 m. pasakoja savo pirmajam biografui Ale- 
xanderiui Moszkowskiui (Aleksanderiui Moškovskiui), — iš pradžių 
turėjau, šeimai pageidaujant, tapti techniku, nes šią profesiją ji su- 
prato kaip tikrai garantuojančią duoną ir pragyvenimą. Tačiau man 
ji buvo visai nesimpatiška, nes jaunystės metais tėvų pastangos atro- 
dè „liūdnos ir niekam nereikalingos“. <...> Taip, aš ėmiau abejoti, ar 
tobulesnė technika apskritai gali pagerinti žmonijos gerovę“ (Mosz- 
kowski, 1922, 175). 

Tačiau abejonės jo nesulaiko ir kartkarčiais išmėgina jėgas kaip 
lomo faber*. 1928 m. Berlyne gyvenantį kolegą Rudolfą Goldsch- 
midtą (Rudolfą Goldšmitą), mašinų gamybos ir elektrotechnikos 
profesorių, eilėraščio forma kviečia bendradarbiauti: 


Masliam konstruoti šį bei tą 
Suteikia džiaugsmą kai kada. 
Tad siūlyti aš Jums drįstu: 
Kiaušinį dėkime kartu.** 


kalbėdamas apie „kiaušinį“ Einsteinas galvoje turi klausos aparatą, 
kurį nori sukonstruoti vienai pažįstamai neprigirdinčiai dainininkei. 
Nors kartu padirbdintas ir patentuotas klausą gerinantis prietaisas 
literatūroje minimas kaip „originalus“, bet tokio aparato prototipu ar 
net gamybai tinkančiu produktu jis niekada netampa. Goldschmidto 
ıtsakymas rodo pirmiausia pasitenkinimą, kurį abiem profesoriams 
teikia tas dalykas: 


Kiaušinį dėti dviem kartu 
Turėtų būti gan sunku. 
Problemą spręstume geriau, 


* Homo faber (lot.) - žmogus meistras, vertybių gamintojas. 

** Ein bisschen Technik dann und wann / Auch Grübler amüsieren kann. / Drum 
kühnlich denk ich schon so weit: / Wir legen noch ein Ei zu zweit (laiškas Ru- 
dolfui Goldschmidtui, 1928 m. lapkritis, Einsteino archyvas, <31-071>). 


Jei detume jy kuo daugiau: 
Turėdami autoritetą 
Mes pagamintume omletą.* 


Didžiausia sėkmė kaip išradėją Einsteiną lydi tada, kai patobulina 
giroskopinį kompasą, kuris veikia visiškai mechaniškai ir nepriklau- 
so nuo magnetinių laukų. Iš pradžių mokslininkas Kylio fabrikantui 
Hermannui Anschützui-Kämpfei (Hermanui Anšiucui-Kėmpfei) nu- 
sipelno tik tuo, kad teisme atlieka eksperto vaidmenį. O po Pirmojo 
pasaulinio karo jam uoliai padeda konstruoti tobulesnę kompaso ver- 
siją ir už tai susižeria 20 tūkstančių markių grynaisiais, kad išvengtų 
mokesčių. Jo kaip konstruktoriaus indėlis įtraukiamas į bendrovės 
patentą ir visą gyvenimą užtikrina tam tikrą pajamų procentą. 

Vienas iš daugelio prieštaravimų pacifisto Einsteino gyvenime 
yra tas, kad ketvirtajame dešimtmetyje beveik visų šalių (išskyrus 
JAV ir Didžiosios Britanijos) karo laivai pasaulio vandenynuose 
orientuojasi giroskopiniais kompasais, prie kurių konstravimo ir jis 
yra prikišęs nagus. Pirmojo pasaulinio karo įkarštyje kovotojas už 
taiką nemano esant blogai sukti galvą, kaip pagerinti lėktuvų sparnų 
konstrukciją. Vien dėl teorinių sumetimų jis duoda mintį gaminti 
sparnų profilius, kuriuos ekspertai vėliau pavadino „katės nugaros 
sparnais“. Tačiau bandomieji skrydžiai su tais sparnais baigėsi katas- 
trofiškai. Pilotas bandytojas džiaugėsi nenusisukęs sprando, „<...> kai 
vargais negalais tiesiai skrisdamas prieš pat baigiantis pakilimo ta- 
kui pajutau, kad prie Adlershofo tvoros ratai vėl palietė kietą žemę“ 
(Paul G. Ehrhardt, 1954 m. rugpjūtis, cit. iš Fölsingo, 448). 

Ne geriau Einsteinui sekasi per Antrąjį pasaulinį karą mėginant 
tobulinti Amerikos laivyno torpedas. Kariškiai netrukus suvokia, 
kad sprendžiant praktines torpedų galvučių magnetinių sprogdiklių 
problemas teoretikas nieko negali padėti. 1943 m. rugsėjo 1 d. laiške 


* Das Legen eines Eis zu zweit / Das bietet manche Schwierigkeit. / Die beste Losung 
vom Problem / Wūr, wenn sie Ihnen angenehm, / Wir legen Eier um die Wette / 
Und fabrizieren ein Omlette (Rudolfo Goldschmidto atsakymas, 1928 m.). 


Einsteinas pagaliau ir pats tai pripažįsta: „Nemanau, kad šiam da- 
lykui taikant matematinius skaičiavimus būtų galima daug pasiekti“ 
(1943 09 01, cit. iš „Der Spiegel“, 2003, Nr. 33, 128). 

Einsteiną laikyti menku išradėju būtų neteisinga ne tik dėl šių 
nesėkmių. Apskritai jis nieko vertinga neišranda. Tačiau per savo 
karjerą vis dėlto sukrapšto daugiau nei porą dešimčių patentų, tiesa, 
kartu su kitais. Dar 1936 m. su draugu Gustavu Bucky'iu gauna JAV 
patentą Nr. 2050562 už automatinę fotografavimo kamerą. 

Daugelį pripažinimo dokumentų jis įgyja kartu su emigrantu ven- 
gru Leo Szilardu (Silardu). Trečiojo dešimtmečio pabaigoje abu su- 
kuria naujovišką šaldymo mašinų siurblį. Kadangi siurblys varomas 
ne mechaniškai, o elektromagnetine indukcija, tokie šaldytuvai iš 
principo turi veikti be garso. „Su ledo mašina viskas gerai, - 1928 m. 
Einsteinas praneša sūnui Hansui Albertui. - Bendrovė AEG ja labai 
domisi. Mes sugalvojome tris visai skirtingus tipus“ (laiškas Hansui 
Albertui Einsteinui, 1928 03 31, Einsteino archyvas, <75-753>). Savo 
garinamąjį šaldytuvą abu knibčiai 1928 m. demonstruoja Leipcigo 
mugėje. Po „betono šaldytuvu“ įtaisytas bakas su metanoliu. 

Abiem išradėjams iš galvos neina ne tik agregatas - jie sprendžia 
ir visiškai buitines problemas, pavyzdžiui, kaip izoliuoti šilumą. „Szi- 
lardas ir aš pasiūlėme patentuoti visai puikų dalykėlį, — rašo Einstei- 
nas sūnui. — Šiaip naudojamos brangios plokštės iš kamščiamedžių. 
Mes naudojame kelias gretimines popierines sienas“ (laiškas Hansui 
Albertui Einsteinui, 1928 05 12, Einsteino archyvas, <75-755>). Ta- 
čiau iki rinkai tinkamo lygio Einsteino išradimai nesubrandinami — 
atitinka tėvo ir dėdės bendrovės tradiciją. Šios bankroto požymiai 
jau netrukus pradės ryškėti. 

Tarptautinė elektrotechnikos paroda Miunchene, kur ir broliai 
Einsteinai pirmą kartą rodo savo produkcijos pavyzdžius, 1882 m. 
spalio 15 d. baigiasi labai sėkmingai. Dabar šiuos gaminius žmonės 
nori turėti savo namuose. Pardavimas sparčiai auga. 1884 m. Eins- 
teinams įvedamas telefonas, jie gauna 722 numerį. Šį įvykį miesto 
kronika specialiai pamini. Po parodos bendrovės akcininkų beveik 
padvigubėja - iki 355. 


Tačiau augant paklausai didėja ir konkurencija. „Einstein & Cie. 
bendrovė plečiasi. 1885 m. Zendlingo kvartale, Rengerio gatvė 14 (vė- 
liau ta gatvė buvo pervardyta į Adlcreiterio), broliai įsigyja sklypą su 
fabriko pastatu, sandėliu, kalve, ratine, tvartu ir skalbykla. Yra ir sodas 
su „angliškais želdiniais“ — jį vaikai gyvai prisimena. Bet investicijos 
vėl gerokai viršija bendrovės likvidumą. Julijui Kochui tenka dar kartą 
suteikti nemažą paramą. Kai jis netrukus su dukterimi, žentu ir vaikai- 
Ciais atsikelia gyventi į Miuncheną, namie pasidaro per ankšta. Broliai 
sklypo teritorijoje statydinasi dar vieną triaukštį gyvenamąjį namą. 

'Einsteinas vaikystę ir jaunystę leidžia pasiturinčios vidurinio luo- 
mo šeimos sąlygomis. Materialinių sunkumų iki studijų pradžios jis, 
atrodo, neturėjo. Tėvo ir dėdės bendrovėje per 1882-1892 m. žmonių 
nuo dvidešimt penkių padaugėja iki šimto. Viskas eina kaip iš pyp- 
kės. Alaus daryklos pasirodo esančios puikios užsakovės. Georgas 
Pschorras (Pšoras) įrengia elektrinį apšvietimą iš pradžių gamybos 
korpusuose, paskui viešbutyje ir privačiame name. Šiuo pavyzdžiu 
paseka Patuelio alaus darykla Švabinge. 

Ligoninė dešinėje Izaro krantinėje visą apšvietimo elektra įrangą 
užsako iš Einsteinų bendrovės. Neblogi ir užsienio prekybos, ypač su 
Italija, reikalai. Šiaurės Italijos Varezės miestui elektrą tiekia ir ap- 
švietimą įrengia „Einstein & Cie“ bendrovė. Iš Suzo laukiama irgi 
panašaus užsakymo. 

Jei koks nors Pietų Vokietijos miestas, išskyrus Ulmą, galėtų pre- 
tenduoti į Einsteino miesto vardą, tai pirmiausia būtų Miunchenas. 
Čia Albertas Einsteinas praleidžia svarbiausius savo vaikystės ir jau- 
nystės metus. Čia jis pakloja savo nepaprasto tapsmo pamatus. Būta 
ir nemažo jo šeimos bendrovės įnašo į miesto ekonominį gyveni- 
mą. 1886 m. iš miesto ji gauna nors ir ne milžinišką, bet vis dėlto 
didelį užsakymą. Rudenį „Centralblatt fūr Elektrotechnik“ žurnalas 
praneša: „Per alaus šventę pievos aikštę pirmą kartą apšvietė dvylika 
„J. Einstein & Cie“ bendrovės elektros lanko lempų“ („Centralblatt 
für Elektrotechnik“, 1886, 605). 

Alaus šventei skirtame laikraščio numeryje aptinkame jaudina- 
mai poetiškai aprašytą naujovišką apšvietimą: „Švelnus ir vis dėlto 


stiprus elektros lanko lempų švytėjimas lieja pasakiškus spindulius 
viršum tūkstančių šventės aikštėje susirinkusių Žmonių galvų ir, 
priešingai nei raudonai blakčiojantys derviniai ir blankūs žibaliniai 
Žibintai, teikia savitą žavesį — lyg mėnulis sidabru mirguliuoty mau- 
dydamasis žaliame Izare“ (Miuncheno miesto archyvas, „Oktober- 
(estzeitung“, 1884). 

„Einstein & Cie“ bendrovė yra parengusi ir dar vieną naujovę: 
elektrą tiekia ji pati. Tam broliai nuo fabriko Lindvurmo gatve iki 
šventinės pievos yra nutiesę pusseptinto kilometro laidų liniją. Lan- 
kytojai naująją šviesą regi tokią, kaip įprasta mūsų laikais: lempos 
šviečia tyliai, o kažkur toli pūškuoja garo mašinos. 

Bent jau miestuose elektra įsitvirtina nepaprastai sparčiai, o tais 
laikais naujai technologijai tai visiškai nebūdinga. Vos per vieną de- 
šimtmetį nežinoma naujovė plačiai paplinta - tai palyginti galima tik 
su internetu po daugiau nei šimto metų. Tuo metu pagrečiui plėto- 
jamos dar dvi naujovės: silpnos srovės telegrafas ir telefonas pirmą 
kartą suteikia galimybę perduoti informaciją nedelsiant, kaip įprasta 
nuo XX a. pradžios. Atstumas staiga pasidaro nebesvarbus. 

Antra vertus, iš „jėgainių“ atplūstanti stipri srovė pertvarko ga- 
mybos procesą: iš pagrindų pasikeičia gamybos sąlygos, kartu iš es- 
mės pakinta darbas bei kasdienis gyvenimas. 

Pažanga, kokią Einsteinas stebi vaikystės metais, pasirodo esanti 
kaip niekada dviveidė. Kyla grėsmė, jog mašinos gali žmones paverg- 
ti (galvoje turimas konvejeris), bet kartu vilioja galimybė, kad apa- 
ratai išvaduos iš kai kurių varginamų kasdienių darbų. Pirmą kartą 
randasi kažkas panašaus į masiškai mobilią laisvalaikio visuomenę, 
kai kiekvienas gali sportuoti savo malonumui, dalyvauti viešuose pa- 
silinksminimuose. 

Kokį didžiulį šuolį technikos plėtotė padaro per pirmuosius Eins- 
teino gyvenimo metus, matyti iš tų pokyčių, kurie įvyksta tarp pir- 
mosios tarptautinės elektrotechnikos parodos Vokietijoje 1882 m. 
Miuncheno Stiklo rūmuose ir jos įpėdinės 1891 m. Frankfurte prie 
Maino. Antrąją parodą, jos paviljonus, kaip teigia mugės rengėjai, 
aplankė daugiau kaip milijonas žmonių. Ji visiškai atitiko šūkį „Nauji 


laikai!“ Tarp dvidešimt vienos kataloge nurodytos bendrovės aptin- 
kame ir „Einstein & Cie“ Dinamos mašinų srityje broliai iš Miunche- 
no konkurenciją atlaiko kuo puikiausiai. Savo „G 75“ markės mašina 
parodoje jie šviesa aprūpina „Pfungstädto“ aludę, Milanio kavinę, 
sodą labirintą ir šaudyklą. Tačiau jei Hermannas ir Jakobas Einstei- 
traukinys nuvažiuoja jiems iš panosės. 

Parodoje turi spręstis ilgus metus trunkantis nuožmus „Frank- 
furto sistemos“ ginčas: ar miestus aprūpinti elektra tinkamesnės 
nuolatinės srovės jėgainės, kokias stato ir Einsteinai, ar techniškai 
sudėtingesnės kintamosios srovės elektrinės? Svarbiausius argumen- 
tus teikia praktika. Londono dienraščio „Times“ korespondentas su- 
sižavėjęs rašo apie „reikšmingiausią ir svarbiausią elektros eksperi- 
mentą <...> nuo to laiko, kai ši paslaptinga gamtos jėga ėmė tarnauti 
žmonėms“ (cit. iš Hettlerio, 1996, 58). 

Šie žodžiai tarsi galutinai įtvirtina kintamosios ir nuolatinės sro- 
vės lygiavertiškumą. Kadangi ir viena, ir kita tam tikrose srityse yra 
pranašesnės, nuo šiol visi didesni gamintojai siūlo abi sistemas. Ta- 
čiau „Einstein & Cie“ ir toliau pirmenybę teikia nuolatinei srovei. Vis 
dėlto tik kintamąją galima palyginti be nuostolių perduoti dideliais 
atstumais. Tai, kad broliai Einsteinai nesuvokia to laikotarpio tech- 
nikos raidos tendencijų, yra viena iš artėjančio bendrovės bankroto 
priežasčių. | 

Iki šiol svarbiausia bankroto priežastimi buvo laikoma tai, kad 
Hermannui ir Jakobui Einsteinams 1892 m. kaip tik gimtajame Miun- 
chene iš rankų išslysta svarbiausias projektas. Sutartį po Švabingo 
elektrifikuoti ir likusią miesto dalį ilgai varžęsi pasirašo palankesnes 
sąlygas pasiūlę konkurentai. Tačiau ne vien tai žlugdo bendrovę. 
Konkurencija vis labiau mažina kainas. Elektros pramonė ima telkti 
pajėgas. Tokias situacijas įveikia tik tie verslininkai, kurie pajėgia iš- 
gyventi sunkmečius ir užtektinai turi savo kapitalo arba pakankamas 
kredito linijas bankuose. 

„Einsteinai, atrodo, neturėjo nei viena, nei kita“, — taip Štutgarto 
universiteto doktorantas Nicolausas Hettleris (Nikolausas Hetleris) 

rašo daktaro disertacijoje apie jų bendrovę (Hettler, 1996, 184). Vien 
uošvio santaupų šiai įtemptai padėčiai iškęsti neužteko. Kita bankro- 
to priežastimi Hettleris įvardija savininkų charakterį. Alberto tėvui 
Ilermannui trūksta gabumų priimant ryžtingus, bet verslui būtinus 
sprendimus. O kivirčnus dėdė Jakobas susiginčija kaip tik su tais 
žmonėmis, kurie buvo įtakingi ir verslą galėjo išgelbėti. Tikras vaidas 
įsiplieskia tarp jo ir Miuncheno Techninių bandymų stoties viršinin- 
ko, tikrinančio bendrovės gaminius ir naujus produktus, todėl šis, 
aišku, yra itin priekabus. 

Geri verslo reikalai Italijoje, matyt, bus brolius galiausiai paska- 
tinę Miunchene kontorą uždaryti ir savo laimę dar kartą išmėginti 
iš pradžių Milane, o netrukus ir Pavijoje. Tačiau ir ten jau po dvejų 
metų verslas likviduojamas. 

Sūnų šeima palieka Miunchene. Čia jis turi baigti mokyklą, pas- 
kui studijuoti elektrotechniką. Bet tuos planus Albertas paverčia nie- 
kais: jis meta mokyklą ir iš paskos atsidangina pas tėvus į Italiją. Šis 
savavališkas sprendimas įvaro tėvams siaubą, nes bankrotas vėl ant 
nosies. Gerovė ir puikus vidurinio luomo gyvenimas, žinoma, ir Al- 
berto, nueina šuniui ant uodegos. Tačiau praktinių technikos dalykų 
ir patentų tvarkymo pamokas jaunuolis seniai yra išmokęs. To, ką 
turi galvoje, niekas nebeatims. 


Ketvirtas skyrius 


APIE NYKSTUKUS IR MILZINUS 


Trumpa mokslo istorija, 
kokią Einsteinas skaitė knygose 


„Tikriausiai ir tu, mielasis skaitytojau, kai buvai nedidelis berniukas 
ar maža mergaitė, susipažinai su didingu Euklido geometrijos stati- 
niu ir galbūt labiau su pagarba nei su meile prisimeni tą solidų pas- 
tatą, kurio stačiais laiptais sąžiningi mokytojai tave valandų valandas 
gainiojo“ (Einstein, 2001, 1). 

Einsteinui eina trisdešimt aštuntieji, jis jau pasiekęs kūrybinių 
jėgų viršūnę. Įpusėjus Pirmajam pasauliniam karui mokslininkas 
dirba kone dieną ir naktį, sunku net įsivaizduoti. Tačiau tai jam ne- 
sukliudo 1917 m. į „mieluosius skaitytojus“ kreiptis „visiems supran- 
tamu“ aštuoniasdešimties puslapių rašiniu „Apie specialiąją ir ben- 
drąją reliatyvumo teorijas“. 

Jis mielai perteikia kitiems savo žinias taip, kaip ir pats vaikystėje 
jas įgijo: „Tu, malonusis skaitytojau, jau būsi kada nors pagalvojęs, 
kaip mums, žmonių vaikams, atrodytų pasaulis, jei būtume sukurti 
be akių?“ (Bernstein, 1869, Bd. 3, 1). Taip rašoma Aarono Bernsteino 
(Arono Bernšteino) „Gamtos mokslo knygose liaudžiai“ („Naturwis- 
senschaftliche Volksbūcher“), pakliuvusiose jaunajam Albertui į ran- 
kas, kai šis buvo maždaug dešimties ar dvylikos metų, — „veikalas, 
kurį skaičiau užgniaužęs kvapą“ (Schlipp, 1955, 5). Tokios knygos 
kaip ši ugdė jaunąjį berniuką, be paliovos įbedusį į jas nosį ant savo 
kušetės tėvų namuose Miunchene. Dvidešimties tomų Bernsteino 
leidinys tais laikais turėjo būti apsišvietusio miestiečio knygų len- 
tynoje. Anot paties Einsteino, ketvirtį šimtmečio vėliau parašytos 
supratingos eilutės skamba lyg skaidrus jaunystėje skaitytų knygų at- 
garsis — tarsi norėtų savo skaitytojams atsimokėti tuo pačiu, ką kaip 
dovaną buvo gavęs išeidamas į savo gyvenimo kelią. 

Čia glūdi jo vėlesnių galvoje vykdytų eksperimentų, kelionių min- 
limis į mikrokosmą ir makrokosmą šaknys. Iš čia jis sužino, koks 
apima malonumas, jaudulys ir pasitenkinimas, kai gali pasinerti į 
mokslo materiją. „Tenai už lango buvo tas didysis pasaulis, egzistuo- 
jantis be mūsų, žmonių, valios ir prieš mus iškylantis kaip didžiulė 
amžina mįslė“ (Schlipp, 1955, 2), - taip savo biografijos metmenyse 
amžinasis vaikas Einsteinas pažymi, kaip jaunystės metais nepaliau- 
jamai stebėdavosi pasauliu. 

Sesuo Maja prisimena, kad skaitymo reikaluose jam padėdavo me- 
(licinos studentas Maxas Talmudas (Maksas Talmudas). Vieną kartą 
per savaitę skurstantis studentas galėdavo su Einsteinais sėsti prie 
valgomojo stalo ir pagal seną žydų tradiciją kaip reikiant prisikirsti. 
l.insteinas su savo knygomis ne tik įsitaisydavo fotelyje, bet ir versda- 
vo vyresnį už save studentą smulkiai aptarti perskaitytas knygas. 

Talmudas paskatino Albertą susipažinti ir su Kanto „Grynojo pro- 
to kritika“ bei pasaulyje perkamiausiu Ludwigo Büchnerio (Liudvigo 
Biuchnerio) veikalu „Jėga ir medžiaga“ („Kraft und Stoff“). Pastarojo 
brolis Georgas pelnė pasaulinę šlovę savo dramomis „Dantono mirtis“ 
(„Dantons Tod“) ir „Voicekas“ („Woyzeck“). Ludwigo Būchnerio kny- 
ga „Natūraliosios pasaulio tvarkos pagrindai“ („Grundzūge der na- 
tūrlichen Weltordnung“) liudija apje radikalų mėginimą „pertvarkyti 
ligšiolinę teologine ir filosofinę pasaulėžvalgą“ (Büchner, 1888, VIII). 

Maxas su Albertu skaito ir aptaria Alexandero von Humboldto 
(Aleksandro fon Humbolto) patraukliai parašytą penkių tomų „fizinės 
pasaulio tvarkos projektą“, kuris vadinamas „Visata“ („Kosmos“), — 
XIX a. viduryje po Biblijos Vokietijoje skaitomiausią veikalą. 

Šių pamokų Einsteinas niekada nepamiršo. Tokiame amžiuje, kai 
žmogus pradeda ieškoti prasmės, kai siela ir kūnu atsiduoda kokiam 
nors dalykui ir formuojasi charakteris, Albertas pasuko itin savitu 
keliu. Kai kiti paaugliai vis labiau dairosi į draugus, į bendraamžių 
sımbürius, jaunasis Einsteinas dėmesį sutelkia į spausdintus pusla- 
pius, kurie jam atveria naujus pasaulius. 

Iš knygų jis sužino, kaip Galilėjus žvelgia pro teleskopą, New- 
tonas aprašo Mėnulio orbitą ir kaip daugelis kitų žymių tyrėjų 


ankstesniais šimtmečiais skverbėsi į žvaigždžių ir atomų, šviesos 
ir elektros, erdvės ir laiko paslaptis. Kaip matematika, su kuria jį, 
pradinės mokyklos mokinį, supažindino dėdė Jakobas, kaip geome- 
trijos knygelė, kurią vėliau pavadins „šventa“, arba paskesnė prak- 
tika su techniniais išradimais, patentais ir konstrukcijomis, taip ir 
vaizdingi aprašymai gimnazistui atkelia vartus į gamtos tyrėjų ir 
atradėjų pasaulį. 

„Tačiau, mano gerbiamasis skaitytojau, — rašo Bernsteinas, - tas, 
kuris gyvena tokiais didingais laikais ir neturi žalio supratimo, kaip 
daromi tokie atradimai, nėra vertas būti tų laikų bičiuliu“ (Bernstein, 
1869, Bd. 16, 3). 

Albertas tuos žodžius priima rimtai. Storos knygos padeda jam 
savarankiškai įsivaizduoti, kaip kas pasaulyje sudaryta. Taip jis įgyja 
tikrai puikų bendrąjį išprusimą. Dabartiniai tėvai galėtų iš jaunojo 
Einsteino brendimo ir lavinimosi laikotarpio šio to pasimokyti: pir- 
miausia reikėtų paminėti begalinį domėjimąsi jaunimo amžių atitin- 
kančiomis knygomis apie mokslo romantiką. Kiekvienas vaikas kuo 
nors stebisi. Tiktai svarbu tą smalsumą kuo anksčiau ir tinkamiau 
sužadinti. 

Einsteinui skaitomos knygos atskleidžia būsimo gyvenimo vai- 
dmenų modelį. Įsivaizduojamoje nuotykių arenoje jis gali stotis gre- 
ta didžiausių Vakarų Europos atradėjų kur kas anksčiau, nei toks iš 
tikrųjų taps pats „pergalingai plėtojantis gamtos mokslams“ (Berns- 
tein, 1869, Bd. 16, 265). 

Tarsi žaisdamas Albertas gilinasi į laiko ir erdvės, energijos ir ma- 
terijos klausimus. Jis susipažįsta su mokslinio darbo principais, skai- 
to apie samprotavimus ir aksiomas, sužino, kaip kuriamos hipotezės 
ir teorijos, kaip nustatomi dėsniai. Prognozes ir įrodymus išgyvena 
tarsi nuostabiausio visų laikų žaidimo elementus. Bernsteino knygo- 
se randa ir kai kurių praktiškų dalykų, pavyzdžiui, išmoksta aiškinti 
sinoptinius žemėlapius, suvokia, kaip veikia žaibolaidžiai arba kokia 
„pavojinga degtinė“. Kas žino, ar to, kad visą gyvenimą nemėgo alko- 
holio, šaknys neglūdi ir čia: vienintelis svaigulys, kuriam nesiprieši* 
na, yra didžiausias dvasinių jėgų sutelkimas. 

Ne kas kitas, o pirmiausia Büchneris gieda berniukui kovos su 
prietarais ir magija himną: „Kaip sparčiai mokslo šviesoje tirpo dva- 
sių ir dievų galia!“ (Būchner, 1888, 96). Proto riteriai yra lyg kokie 
žmonijos gelbėtojai — koks išmaningas jaunuolis nenorėtų regėti sa- 
vęs, atliekančio intelektualinių herojų žygdarbių? 

Büchnerio knygose Einsteinas aptinka ir politinį motyvą, visiškai 
atitinkantį paauglio skonį: „Tik mąstyti gebantiems žmonėms ir lais- 
vę mylintiems protams teiks pasitenkinimą mintis, kad pasaulis pats 
savaime yra ne monarchija, o respublika, kad jis pats valdo save pagal 
amžinus ir nekeičiamus dėsnius“ (Büchner, 1888, 111). Tai, kas nepa- 
vyko politiškai, turi pasisekti moksliškai: „Tiesa slepia vidinės traukos 
žavesį, — rašo Büchneris, — joks draudimas, joks išorinis sunkumas 
negali tai traukai ilgam tapti didesne kliūtimi“ (Būchner, 1888, 504). 
Laisvė, išprusimas, amžinieji dėsniai, tiesos didvyriai — Einsteinas 
jau moksleivis aptinka svarbių būsimo nepaprasto gyvenimo gairių. 

Bendrosios studijos savamoksliam jaunuoliui atveria tą platų da- 
linių disciplinų ribas peržengiantį akiratį, kuris padės per palyginti 
neilgą laiką, vos per keliolika metų, pakilti į teorines aukštumas. 

Šešiolikmetis Einsteinas apie mokslo prigimtį žino jau daugiau 
nei koks nors žilas profesorius emeritas*. Bet dar neturi supratimo 
apie aktualiąsias fizikos problemas, Tokių įžvalgų asmeniniame mo- 
kymosi plane rasis tik kitą dešimtmetį. Tačiau jam jau aiški gamtos 
tyrimo programa - „siekti apibendrinti ir supaprastinti suvoktis“. Tą 
Einsteinui kaip „aukščiausią, ne taip dažnai pasiekiamą tikslą“ į gy- 
venimo knygą įrašo Humboldtas (Humboldt, 1850, 10 ir kt. p.). 

„Aukščiausias ir galutinis mūsų mokslo tikslas visada bus sukurti 
kuo paprastesnį požiūrį į daiktus, faktus apibendrinti vienu aiškini- 
mu“, — taip pačioje savo dvidešimties tomų veikalo pradžioje skelbia 
Aaronas Bernsteinas (Bernstein, 1869, Bd. 1, 2). Galvoje turėdamas 
gamtos traukos jėgas autorius, pavyzdžiui, klausia, „ar jos visos kyla 


* Profesorius emeritas yra vyresnis kaip 65-erių metų mokslininkas, aktyviai dir- 
bęs mokslinį ir pedagoginį darbą, itin nusipelnęs mokslui ar menui. Šis var- 
das — išskirtinė privilegija (red. past.). 

tik iš vienos mums visai nežinomos gamtos jėgos, kurios trauka išvis 
tėra vienas ypatingas atvejis?“ (Bernstein, 1869, Bd. 3, 8). Kaip tik 
šis klausimas Einsteinui taps tam tikra idėe fixe antrajame gyvenimo 
tarpsnyje. Tai, apie ką Bernsteinas čia užsimena, yra ne kas kita kaip 
amžina svajonė sukurti visko teoriją.* 

Ludwigas Būchneris, įsitikinęs egzistuojant „vieną būties pagrin- 
da“, Einsteinui nurodo kelią: „Paprastumas, kaip žinoma, yra tiesos 
požymis“ (Būchner, 1888, 13). Ne kas kitas, o Einsteinas bus tas, ku- 
ris „jėgą ir medžiagą“, kitaip sakant, energiją ir materiją, išreikš viena 
trumpa formule: E = mc*, 

Berniukas anksti įsisąmonina svarbiausius mokslinio mąstymo 
principus. Jie remiasi ilga tradicija. Pirm kiekvienos didelės apiben- 
drinamosios teorijos visada stebima, kaupiami duomenys ir skai- 
doma. Gamtos tyrėjai skiria, pavyzdžiui, žvaigždes, augalus, ligas. 
Reiškinius ir pasaulį jie skaido į elementarius procesus ir būsenas, 
grynas medžiagas — į vis specialesnes savybes ir ypatybes. Kažin ar 
jų amatui yra kas nors būdingiau už jusline patirtimi grindžiamą ge- 
bėjimą skirti, sakysim, nejudančias žvaigždes nuo planetų, apskritas 
trajektorijas nuo elipsių, metimą nuo kritimo, geležį nuo rūdos, bal- 
tymą nuo trynio arba paprasčiausiai aliejų nuo vandens. 

Po skaidymo jusliniai įspūdžiai tvarkomi, po kaupimo - sistemi- 
nama. Atsakymas apie gamtos įvairovę yra į klasifikavimą, kuriame 
atsižvelgiant į aplinkybes jau slypi bendrųjų principų paslaptis, įter- 
piama abstrakcija. Tai pasakytina ne tik apie augalus, bet ir apie gy- 
vūnus, taip pat apie kristalus ir akmenis, Saulę, Mėnulį ir žvaigždes. 

Vienas iš pirmųjų dalykų, kuriuos žmonės žiloje senovėje ėmė 
skaidyti, buvo laikas. Turėdamos kalendorių sėslios gentys galėjo 
verstis žemdirbyste ir gyvulininkyste. Kalendoriai atsirado plėto- 
jantis astronomijai. Kaip visų disciplinų mokytoja astronomija buvo 
pribuvėja net matematikai ir geometrijai. Ji, kaip sako Didžiosios Bri- 


* Visko teorija (vok. Weltformel, arba Theorie von Allem, angl. TOE, arba Theory 
Of Everything, rus. meopua Bce20) — vientisa visus fizikos reiškinius nusakanti 
teorija (red. past.). 

tanijos mokslo istorikas Johnas Desmondas Bernalis (Džonas Des- 
mondas Bernalis), yra „tekėlas, kuriuo buvo galandami visi mokslo 
įnagiai“ (Bernal, 1954, 216). | 

Iš visų fenomenų, kuriuos Einsteinas įžvelgia jaunystėje skai- 
tomose knygose, didžiausią nuostabą kelia beveik neįtikėtinas 
dangaus skliauto stebėjimų tikslumas. Jau pats gebėjimas nustaty- 
ti „plika akimi aiškiai atpažįstamų žvaigždžių skaičių“, o šių, anot 
Humboldto, „virš horizonto ties Berlynu [yra| 4022“ (Humboldt, 
1850, 146), pranoksta įprastinį spoksojimą į dangų užvertus galvą. 
Norint Visatos konsteliacijose be jokių pagalbinių optinių prietai- 
sų pastebėti net menkiausius šviesos taškų pokyčius ir poslinkius, 
reikia būti nepaprastai įgudusiam. Negana to, sukurti sistemą, kuri 
visų planetų trajektorijas ne tik aprašytų, bet ir jas numatytų, pri- 
lygsta burtininko darbui. 

Kaip tik tai žmonės daro jau nuo senų senovės. Iki XVI a. gyvuoja 
graiko Ptolemajo sistema. Joje apskritimais skriejančios planetos iš- 
vardijamos šiaip jau teisinga tvarka, tik yra nedidelis trūkumas: tarp 
Veneros ir Marso ratus sukanti ne Žemė, o Saulė, ir centre esanti ne 
ji, o Žemė. Šį požiūrį esmingai pataisyti ir į sistemos centrą pastū- 
mėti Saulę teks Mikalojui Kopernikui. Šis yra pirmasis jaunojo Eins- 
teino, to žmogaus, kurį po dvidešimt metų Maxas Planckas garbiai 
pavadins „naujuoju Koperniku“, skaitytų knygų didvyris. 

Tik 1543 m., tais pačiais, kai šis lenkų mokslininkas mirė, pasi- 
rodo jo veikalas „De revolutionibus orbium coelestium“*, kuriame 
matematiškai vaizduojamas Visatos modelis. Einsteinas įsidėmi Ko- 
perniko pamoką, kad estetinės ir filosofinės priežastys gali būti teo- 
rijos motyvai. Gamta, anot Koperniko, nekuria nieko nereikalinga. Ir 
dėl to jis atidavęs pirmenybę ne Ptolemajo sistemai su jos begale pa- 
galbinių konstrukcijų, o „paprastesniam“ sprendimui — Žemei, kuri 
sukasi apie savo ašį ir apskritimu skrieja aplink Saulę. 

Nors ir jo sistemoje dar yra „epiciklų“, t. y. sudėtingų apskritimų, 
kurių centrai savo ruožtu brėžia apskritimus, tačiau tai ne tiek svar- 


* „Apie dangaus sferų sukimąsi“. 

bu. Koperniko posükis gyvastingas ne del matematikos ir technikos 
smulkmenų, o didžiulio uzmojo: savo heliocentrine sistema šis ast- 
ronomas sukūrė tikrų tikriausią naują pasaulėvaizdį. Žmogus savo 
Žemėje iš centro pasitraukė į pakraštį. Visata dabar iš esmės atsi- 
skleidžia kaip begalinė. 

Nuteka nemažai vandens, kol naujasis požiūris įsitvirtina. Vienas 
jos gynėjų italas Giordano Bruno (Džordanas Brunas) 1600 m. kaip 
eretikas net sudeginamas ant Romos inkvizicijos laužo. Tais pačiais 
metais pasirodo Williamo Gilberto (Viljamo Gilberto) knyga „De 
Magnete — Magneticisque Corporibus, et de Magno Magnete Tel- 
lure“*. Asmeninis karalienės Elžbietos I gydytojas pusę šimtmečio 
po to, kai buvo atrastas kompaso principas, gausius skaitytojus su- 
pažindina su Žemės magnetizmu. Šis reiškinys atsako ir į tariamai 
pagrįstą klausimą: kas, jeigu tai nėra Dievas, laiko orbitose planetas? 
Jei visi dangaus kūnai — magnetai, tai ar pagal seną kosminio tobu- 
lumo įsivaizdavimą ši žinomiausia traukos jėga negalėtų jų laikyti ir 
jiems skriejant apskritomis orbitomis? 

Johannesas Kepleris, teses Koperniko pradėtus darbus, išspręs 
orbitų klausimą. Neturtingų tėvų sūnus ir pirmas didis protestantų 
mokslininkas kurį laiką dirbo Prahoje astronomo Tycho Brahe's pa- 
dėjėju. Kepleris, galėdamas naudotis tiksliais, viską iki tol pranoks- 
tančiais Brahe's dangaus kūnų matavimais ir apimtas mistinio, kone 
fanatiško noro skverbtis į Visatos paslaptis, remdamasis savo šeimi- 
ninko duomenimis, suabejoja, ar teisinga yra visų pripažinta nuomo- 
nė, kad planetos skrieja apskritiminėmis orbitomis. Dirbdamas ne- 
apsakomai kruopščiai — vien Marso orbitai apskaičiuoti jam prireikia 
šešerių metų ir per tą laiką prirašo devynis šimtus puslapių visokių 
skaičiavimų - jis išaiškina, kad tikrosios planetų orbitos yra elipsės. 

Keplerio istorija jaunąjį Einsteiną ne tik pamoko, kad atkaklumas 
ir tikėjimas teisingu sprendimu išeina į naudą — astronomo darbas 
kartu padeda jam suvokti vieną įstabiausių mokslo fenomenų, ku- 
ris vėliau taps jo paties dėmesio objektu — galimybė matematizuoti 


* „Apie magnetą — magnetinius kūnus ir didelį magnetą Žemę“. 

pasaulį. Kaip gali būti, kad matematinės formulės ir geometrinės fi- 
gūros, iš tikrųjų tie žmogaus proto kūriniai, pasaulį atvaizduoja taip 
tiksliai, tarsi gamtos knyga būtų parašyta matematikos kalba? 

III a. pr. Kr. Archimedas iki penkių pozicijų patikslino būdą ira- 
cionaliam skaičiui 1 nustatyti. Newtonas po dviejų tūkstančių metų 
iš šių pradmenų sukuria nykstamųjų dydžių skaičiavimą, kuriuo re- 
voliucingai pertvarko fiziką. Archimedas taip pat randa formules 
tokių sudėtingų kūnų kaip cilindrų ir kūgių paviršiams bei tūriams 
apskaičiuoti. 

Netrukus po Archimedo Apolonijas Pergietis Aleksandrijoje pra- 
deda matematiškai tirti „kūgių pjūvius“. Jis ima vartoti hiperbolės, 
parabolės ir elipsės terminus. Kepleris, supratęs, kad apskritiminės 
planetų orbitos yra klaidingos, gali dabar remtis šiais duomenimis. 
Jis pasitelkia Apolonijo instrumentus ir — ką pasakysit! — elipsės pui- 
kiausiai tinka planetų orbitoms, tarsi joms būtų specialiai sukurtos. 

Tačiau ir Keplerio kreivės nėra tokia jau šventa teisybė. Netrukus 
paaiškėja, kad grynai elipsinėmis orbitomis neįmanoma matematiš- 
kai pagrįsti vis tikslesnių astronominių matavimų. Kur kas sudėtin- 
gesnės orbitos nustatomos tik po trijų šimtų metų: kodėl jos tokios, 
išryškėja iš Alberto Einsteino bendrosios reliatyvumo teorijos. 

Vienas Keplerio amžininkas iš Pizos skaityti mėgstančiam Alber- 
tui tampa nė kiek ne mažiau reikšmingas. Tai Galileo Galilėjus. Dėl 
savo sistemingų tyrimų, pavyzdžiui, laisvojo kūnų kritimo, į mokslo 
istoriją patenka kaip vienas iš eksperimentinės fizikos pradininkų. 
Atlikdamas tuos bandymus kontroliuojamojo eksperimento metodą 
sieja su tiksliais matematiniais skaičiavimais. Mėgindamas reiškinius 
paaiškinti Galilėjus pagrindžia šiuolaikinį gamtos mokslą. Jo ekspe- 
rimentai priverčia atsisakyti nemažai įprastinių „tiesų“. Pasakojama, 
kad nuo pasvirusio savo gimtojo miesto bokšto mėtydamas įvairius 
daiktus jis įrodęs, jog sunkūs daiktai žemyn krinta ne greičiau už len- 
gvus. Kaip teigia jo garsieji kūnų kritimo dėsniai, plunksna ir akmuo 
prie žemės artėja vienodu pagreičiu, jei neveikia trukdantys veiks- 
niai, pavyzdžiui, oro priešinimasis — tada atrodo, tarsi tie daiktai yra 
pakibę virš žemės vienodame aukštyje. 

1633 m. Galilėjus kviečiamas stoti prieš popiežiaus inkviziciją ir 
atsižadėti Koperniko Visatos modelio kaip vienintelio teisingo. Bijo- 
dama viešumos Bažnyčia jį teisia slapta. Kaltinamajam laisvė atima- 
ma iš esmės tik formaliai. Ar Galilėjus inkvizicijos teismui apie Žemę 
tikrai pasakė: „Eppur si mouve!“ („Ji vis dėlto sukasi!“)? Tai priskirti- 
na legendoms. Bausme atlikti jam leidžiama vieno bičiulio rūmuose. 
Čia jis baigia rašyti veikalus apie kūnų rimties būseną („statiką“) ir 
judėjimą („dinamiką“). Šiais darbais Galilėjus tampa vienu iš moksli- 
nės inžinerijos pradininkų. 

Galilėjus turi nemažai motyvų likti savo požiūriui ištikimas. Savą- 
jį įsitikinimą grindžia net tam tikru su astronomija susijusiu atradi- 
mu, kurį pasisekė pačiam padaryti 1609 m. Jis nugirdo, kad Olandi- 
joje vienas optikas, gamindamas akiniams stiklus, atsitiktinai atrado 
įdomų reiškinį. Tas Žmogus pastebėjo, kad derinant įvairius lęšius 
galima geriau matyti tolimus daiktus. Galilėjus nieko nelaukdamas 
pats sukonstruoja primityvų „žiūroną“. Dabar pirmą kartą „ne plika 
akimi“ pažvelgia į dangaus skliautą. Naktį šis parodo daugybę iki tol 
nematytų dalykų. 

Išradus teleskopą, o neilgai trukus ir mikroskopą, gamtos tyrėjai 
išvysta niekam dar nematytą neregėtą pasaulį. Kažin ar anksčiau yra 
buvę naujų laimėjimų, taip lėmusių mokslo pažangą: naujos prie- 
monės padeda sužinoti, kas dar nežinoma, o tai savo ruožtu skatina 
kurti dar tobulesnius prietaisus. Mokslas naudojasi ir technika, ir 
kasdiene patirtimi. Technika irgi taiko mokslinius principus, bet iki 
XVIII a. pabaigos mokslas gauna daugiau naudos iš pramonės nei ši 
iš mokslo. 

Kai pro teleskopą ir mikroskopą pradėta matyti vis daugiau, 
objektų skaidos ir skyrimo programa įžengė į naują etapą: ėmė ryš- 
kėti daugybė iki tol nežinomų detalių ir savybių. Patobulinti optiniai 
prietaisai gamtos tyrėjams ir nenuilstamai tėvų namuose fotelyje 
skaitančiam berniukui atveria naujų nuostabaus pasaulio klodų - tai, 
kas labai maža, ir tai, kas milžiniška. Čia pirmiausia galvoje turimos 
smülkiosios gyvųjų organizmų struktūros — audiniai, ląstelės ir jų 
dalys, antra vertus, dangaus skliauto tyrėjų žvilgsniai iš pradžių per- 

engia Saulės sistemos ribas, galiausiai ir Paukščių Taką, ir skverbiasi 
vis tolyn į neaprėpiamas Visatos platybes. 

Jau pro savo pirmąjį teleskopą Galilėjus pamato, kad aplink Jupi- 
terį skrieja palydovai. Į Koperniko sistemą Zvelgdamas kaip į visumą, 
kurios centrą sudaro nebe Žemė, o Saulė, jis galutinai įsitikina, kad 
teisinga yra Koperniko sistema. 

Tačiau savo fundamentaliausią atradimą Galilėjus padaro ne 
"aulės sistemos toliuose, o Žemėje atlikdamas bandymus su me- 
tamais daiktais ir nuožulniąja plokštuma ridendamas rutulius. Jis 
j/valgiai nustato, kad į tolį mesto daikto, tarkim, iššauto patran- 
kos sviedinio „metimo parabolę“ sudaro dvi dalys — horizontalio- 
li, sukeliama šūvio, ir vertikalioji, sukeliama laisvojo kritimo. Kitas 
pamatinis atradimas susijęs su svyruokle: stebėdamas jos judėjimą 
tuililėjus suvokia, kad kūnai juda tolygiai tiesia linija tol, kol jų ne- 
veikia kokia nors jėga. Tai — esminė prieš Aristotelio pasaulėvaizdį, 
palaikomą ir Bažnyčios, nukreipta įžvalga, nustatanti, kad tiesiaei- 
plam tolyginiam judėjimui išsaugoti nereikia papildomos jėgos. Šis 
teiginys pakloja pamatą būsimai mokslo revoliucijai, kurią sukels 
Initas Isaacas Newtonas. 

Italy mokslininkas suformuluoja dėsnį, kuris jam mirus ilgą laiką 
apibendrintai vadinamas „Galilėjaus reliatyvumo principu“. Pavyz- 
iui, jei traukinio palydovas 100 km per valandą važiuojančiame 
"aukinyje eina važiavimo kryptimi 5 km per valandą greičiu, tai sto- 
Ies perono atžvilgiu jis juda 105 km per valandą greičiu. Jeigu jis 
lokiu pat greičiu eina priešinga kryptimi, tai stebėtojo lauke atžvilgiu 
i» juda 95 km per valandą greičiu. Tačiau savosios atskaitos sistemos 
ut4vilgiu bet kokia kryptimi jis juda 5 km per valandą greičiu. O pe- 
tone stovinčio stebėtojo atžvilgiu jis juda arba 95, arba 105 km per 
valandą greičiu. 

klasikinei mechanikai tokio skaičiavimo visiškai pakanka. Tais 
laikais dar neįsivaizduojamiems kur kas didesniems greičiams, to- 
kivims kaip šviesos ir elektronų judėjimo, šis skaičiavimas netinka. 
Vėliau, praėjus 263 metams po Galilėjaus mirties, tuos dalykus išaiš- 
kins Einsteinas savo specialiojoje reliatyvumo teorijoje. 


Galima įsivaizduoti, kad aukštesniųjų klasių moksleivis turėjo 
jaustis devintame danguje galėdamas keliauti per mokslo istoriją. 
Jam turėjo užimti žadą suvokiant, kaip vieną pastebėjimą papildo 
kitas, viena mintis žadina kitą, viena įžvalga perauga į kitą įžvalgą. 
Kaip jis turėjo žavėtis skaitydamas apie žmogų, kuriam kaip mate- 
matinės mechanikos pagrindėjui pavyko sujungti iš pirmo žvilgsnio 
skirtingus fizinius pasaulius. | 

Tarp dviejų svarbiausių naujųjų laikų ir moderniosios fizikos 
figūrų — Newtono ir Einsteino — yra įdomių paralelių. Pavyzdžiui, 
abiem įtariamas autistinis Aspergerio sindromas, pasireiškiantis 
autistui būdingu elgesio sutrikimu, kai vaikas vėlai pradeda kalbėti, 
anksti fanatiškai pasineria į kokius nors specialius klausimus ir kelia 
socialinių santykių problemų, bet neturi jokių mokymosi sunkumų. 

Abu pasišovę susieti Visatoje ir Žemėje vykstančius procesus ir 
suprasti Kūrėjo darbus. „Dievas yra amžinas ir visur, - sako Newto- 
nas. — Būdamas visada ir visur jis kuria trukmę ir erdvę“ (cit. iš Fis- 
cherio, 1995, 172). Einsteinas prieš pat mirtį pareiškia: „Pradžioje (jei 
tokia buvo) Dievas sukūrė Newtono mechanikos dėsnius su visomis 
jiems būtinomis masėmis ir jėgomis. Tai ir viskas“ (Schlipp, 1955, 7). 

1905 m. specialiojoje reliatyvumo teorijoje Einsteinas remiasi ge- 
ležiniu Newtono dėsniu: „Uždaroje erdvėje kūnai, - sakoma jo opus 
magnum „Philosophiae naturalis principia mathematica“ („Matema- 
tiniai gamtos filosofijos pagrindai“), — juda vienas kito atžvilgiu tie- 
siaeigiu tolyginiu judėjimu, nesvarbu, ar pati erdvė nejuda, ar juda 
tiesiaeigiu tolyginiu judėjimu“ (cit. iš Barnetto, 1954, 42). 

Einsteinas, kaip ir Newtonas 1727 m., amžinai užmerkdamas akis 
buvo pasiekęs šventojo statusą. „Čia ilsisi tai, kas Isaaco Newtono 
buvo mirtinga“ (Hoffmann, 1997, 33), — lotyniškai iškalta antkapyje 
Vestminsterio vienuolyne. O tai, kas Einsteino buvo mirtinga, išsky- 
rus smegenis ir akis, likusieji gyventi paleido vėjais į visas keturias 
puses. Tai primena ir mokslininko gyvenimą, kuris nebuvo susietas 
su kokia nors viena vieta. 

Newtonas kaip niekas kitas tampa Einsteinui pavyzdžiu. Šis 
mokslininkas pertvarkys ne kieno nors kito, o Newtono pasaulėvaiz- 

di ir iš pagrindų pakeis jo mechaniką, tačiau kaip tik Newtoną ir re- 
abilituos. Galiausiai ne kam nors kitam, o šiam britui jis žilo plauko 
sulaukęs nusižemindamas sušuks: „Newtonai, atleisk man; tu atradai 
vienintelį kelią, kuris tavo laikais buvo įmanomas tik aukščiausios 
mąstymo ir kūrybinės galios žmogui“ (Hoffmann, 1979, 291). 

Be daugybės kitų vienintelių tokių atradimų, Newtonas amžiams 
nusipelnė dar ir tuo, kad, vaizdžiai kalbant, į Žemę nukėlė dangaus 
laikrodžio mechanizmą. Remiantis jo formulėmis, kurias mokslinin- 
kas sudarė naudodamasis Keplerio ir Galilėjaus atradimais, visada 
bus galima iš anksto apskaičiuoti vyksmus dangaus skliaute. Jei Zi- 
nomos žvaigždynų padėtys ir judėjimo greičiai, galima numatyti ir jų 
būsimas konsteliacijas. 

Mokslas tarsi įgavo pranašiškų galių — aplinkybė, kuri intelek- 
tiniam Einsteino brendimui padarys nemažą įtaką. Newtonas ir jo 
amžininkai jau gali prognozuoti, kad po 250 metų, t. y. 1919 m. ge- 
gužės 19 d., atogrąžų platumose vėlyvą priešpietį kelioms minutėms 
Saulė pasislėps už Mėnulio. Apie visišką Saulės užtemimą - jį aiškin- 
damas Einsteinas netrukus galutinai pakeis savo didžiai aukštinamą 
Newtoną — tuo metu jau rašoma visose astronomijos knygose. Šią 
pranašystę Einsteinas paskui pagerbs tokiu posmu: 

Žvaigždės turi tik idėją, 

KAIP pagarbinti Kūrėją. 

Juk Newtono tai planai — 

Skriet joms TYLIAI AMŽINAI" 


Triuškinanti Newtono naujosios fizikos sėkmė grindžiama jo paties 
sukurtu matematiniu metodu. Kiekvienas moksleivis dabar susipa- 
žįsta su nykstamųjų dydžių skaičiavimu mokydamasis diferenciali- 
nių ir integralinių lygčių, žinoma, tokia formuluote, kokią maždaug 


* Seht die Sterne, die da lehren, / WIE man soll den Meister ehren, / Jeder folgt 
nach Newtons Plan / EWIG SCHWEIGEND seiner Bahn! (1927?, Einsteino ar- 
chyvas, <31-049>). 

tuo pat metu sukūrė matematikas ir filosofas Gottfriedas Wilhelmas 
Leibnizas (Gotfrydas Vilhelmas Leibnicas). Abiejų mokslininkų nuo- 
pelnai — tai raidos, vykstančios nuo žmonijos civilizacijos pradžios, 
Babilonijos laikų, viršūnė. 

Tačiau neginčijamas Newtono, tik jo vieno, nuopelnas yra tas, 
kad naująjį metodą jis pritaikė daugeliui fizikos problemų spręsti. 
Savo trimis mechanikos dėsniais jis gali tiksliai apibūdinti iš esmės 
visus mechaninius procesus. Jo darbais remiasi ištisos mokslo dis- 
ciplinos, pavyzdžiui, hidrodinamika ir aerodinamika. Pastaroji imta 
praktiškai taikyti tik Einsteino laikais gaminant lėktuvus. 

Newtono mechanikos dėsniuose masė vaidina dvejopą vaidme- 
nį: kaip inercija ji apibūdina kūno priešinimąsi pagreičio jėgai. Juo 
didesnė, tarkim, karietos masė, tuo didesnės arklio jėgos reikia jai 
išjudinti, suteikti pagreitį. Antra vertus, masė sukelia gravitaciją, 
kuria vienas kūnas traukia kitą. Galilėjaus nustatytą kritimo dėsnį, 
pagal kurį visi kūnai, nesvarbu, kokia masė, krinta vienodu pagrei- 
čiu, Newtonas aiškina sakydamas, kad inercija ir masė yra vieno: 
dos. Didėjant inercijai tiek pat didėja ir gravitacija. Kodėl taip yra, 
paaiškinti negali. 

Nemarumą britas pelnė pirmiausia dėl to, kad jo dėsniai vienodai 
tinka ir dangaus, ir Žemės kūnų mechanikai, visa tai sudaro vieną 
sistemą: jėga, verčianti obuolį kristi žemėn, yra tokia pat kaip ir toji, 
kuri Mėnulį laiko orbitoje aplink Žemę, o Žemę - aplink Saulę, - tai 
yra gravitacija, arba traukos jėga. Kas ta traukos jėga, ir Newtonui 
lieka mįslė. 

Kodėl Mėnulis nekrinta ant Žemės, kuri jį traukia? Kas dangaus 
kūnus laiko orbitoje? Newtono pasaulyje viešpatauja tiksli traukos 
ir išcentrinės jėgos pusiausvyra. Jei nuo aukščiausio pasaulyje kalno 
milžiniška patranka iššautume sviedinį taip, kad jo išcentrinė jėga 
tiksliai atitiktų traukos jėgą, tada sviedinys kaip ir Mėnulis (arba Ze- 
mės palydovas) galėtų amžinai skrieti aplink Žemę. Aarono Berns- 
teino veikale Einsteinas aptinka skyrių, kuriame apie tai ir kalbama: 
„Mėnulio skriejimą galima lyginti su patrankos sviedinio skridimu“ 
(Bernstein, 1869, Bd. 3, 50). 

Galilėjaus pasaulyje tokių dalykų dar nėra. Iššautas sviedinys nu- 
krinta ant žemės visuomet praėjus vienodam laikui, nesvarbu, kokiu 
greičiu jis išlekia iš patrankos vamzdžio, ar vien šiaip nukrinta ant 
žemės. Skrydžio nuotolį lemia tik greitis. Newtono dėsniai, atsižvel- 
giantys į visas, taigi ir į traukos bei inercijos jėgas, fizinę tikrovę at- 
vaizduoja kur kas tiksliau. 

Tačiau dar lieka klausimas, kas prie ko juda — sviedinys ir Mė- 
nulis prie Žemės, ar Žemė prie Mėnulio. Čia Newtonas pavartoja 
sąvoką, kurią kiti mąstytojai, pavyzdžiui, Leibnizas, aršiai kritikuo- 
ja, bet tik Einsteinas tinkamai ją įtrauks į sistemą — tai absoliutybė. 
Newtono nuomone, absoliutūs yra laikas ir erdvė. Jei nieko daugiau 
neegzistuotų, laikas ir erdvė būtų. 

Absoliuti erdvė sudaro tarsi visuotinio vyksmo rezervuarą. Joje 
juda viskas, ne tik Žemė ir Mėnulis. Ta erdvė yra visiškos rimties 
būsenos — tai konstanta. Ši pažiūra susijusi su begaliniu Newtono 
religingumu ir didžia pagarba Dievui Kūrėjui. Taip fizikas sukuria 
išskirtinę atskaitos sistemą, kurioje Galilėjaus reliatyvumo principas 
nebe visada galioja: jei traukinys važiuoja pro peroną, čia stovintys 
žmonės nebegali pasakyti, kad tas ir tas daiktas iš dalies juda to ir 
to daikto atžvilgiu. Veikiau katras nors vienas yra rimties būsenos, 
o kitas juda — taip išeina, jei matugsime pagal absoliučią erdvę. 

Kūrėjo visagalybei Newtonas savo „Matematiniuose gamtos fi- 
losofijos pagrinduose“ priskiria ir antrąją absoliutybę: „Absoliutus, 
tikras, matematinis laikas teka pats savaime ir dėl savo prigimties 
vienodai“ (Hoffmann, 1997, 47). Vadinasi, Visatos laiką rodo vie- 
nas vienintelis laikrodis. Absoliutaus pagal šį laikrodį tekančio laiko 
samprata visiškai atitinka mūsų kasdienę patirtį, bet ne tikrovę, kaip 
ją esame įsisąmoninę nuo Einsteino laikų. Savo reliatyvumo teorijo- 
je Einsteinas tą, atrodytų, nepajudinamą absoliutaus laiko idėją irgi 
apvers aukštyn kojomis. 

Nors Newtono mechanika kai ko ir negali paaiškinti, fizinę tikro- 
vę ji apibūdina palyginti puikiai. Kaip anksčiau, taip ir dabar auto- 
mobiliai ir traukiniai važiuoja, laivai plaukioja, lėktuvai ir erdvėlai- 
viai skraido be jokių keblumų pagal jo nustatytus dėsnius. Nuo pat 


pradžių jo mechanika įtikinama atrodo pirmiausia dėl milžiniškos 
prognozuojamosios galios. | 

Savo „liaudies knygose“ Aaronas Bernsteinas daug puslapių skiria 
vienam dangaus reiškiniui, kuris žmonėms nuolat keldavo baimę ir 
įvarydavo siaubą - kometoms. Pagal šiuos staiga pasirodančius, kurį 
laiką dangaus skliaute pakabančius ir galiausiai Visatos platumose 
vėl išnykstančius kosminius sviedinius su švytinčiomis uodegomis 
galima gerai nubrėžti skiriamąją ribą tarp magijos kupinų viduram- 
žių ir racionalumu išsiskiriančių naujųjų amžių. Iki pat Newtono 
dienų kometos laikytos mistiniu mediumu likimui pranašauti, daž- 
nai ir bloga lemiančiu reiškiniu. 

Bernsteinas savo skaitytojus kviečia į „fantastinę kelione po Vi- 
sata“: „Ar manote, kad keliausime vandeniu? josime? važiuosime ge- 
lezinkeliu? Nieko panašaus! Keliausime pasitelkę elektrinį telegrafo 
aparatą!“ (Bernstein, 1869, Bd. 16, 11). Mažajam Einsteinui tai turėjo 
būti malonus dalykėlis, panašiai kaip kitiems vaikams kvapą gniau- 
žiantis leidimasis slidėmis: į Visatos tolius elektros srovės greičių! 
Albertas skaito, kaip astronomai pamažu išmoksta numatyti, kada 
pasirodys uodegoti dangaus kūnai. Net geba išpranašauti, kada jie 
pasirodys ir išnyks, nuplėšia nuo jų paslaptingumo skraistę. 

Pirmõsios šlovės pranašinga tapusi fizika sulaukė praėjus aš- 
tuoneriems metams po Newtono mirties. Anglų gamtotyrininkas 
Edmondas Halley (Halis), remdamasis Newtono lygtimis, tiksliai 
apskaičiavo kometos, vėliau pavadintos jo vardu, pakartotinį pasi- 
rodymą. Ír iš tikrųjų dangaus skliaute ji pasirodė, kaip buvo apskai- 
čiuota — 1675 m. rudenį. 

Vienu akimoju tyrėjai pasitelkdami matematiką gali leistis į laiko 
keliones ir žvelgti į ateitį. Pranašavimas tampa racionaliu. Likimas 
ima paklusti magiškai atrodančioms žmonių formulėms. Susidaro 
įspūdis, kad Dievo laiko mechanizmas visiškai atskleistas. Tik Eins- 
teinas dar parodys, kad Kūrėjas Visatą sukūrė kur kas rafinuočiau, 
nei manė Halley ir jo amžininkai, kurie rėmėsi Newtono darbais. 

Dar nejtikinamesnę astronominės aiškiaregystės istoriją paaug- 
lys Einsteinas randa Bernsteino „liaudies knygų“ 16 tome: „1846 


metais, - rašoma ten, — Paryžiaus gamtotyrininkas Le Verrier (Le 
Verjė), nepasidairęs dangaus skliaute, neatlikęs jokių stebėjimų, vien 
lik skaičiavimais nustatė, kad už 600 milijonų mylių nuo mūsų turi 
būti planeta, kurios dar nėra matęs nė vienas žmogus; kad toji pla- 
neta aplink Saulę apsisuka per 60 238 dienas ir vienuolika valandų; 
kad ji yra dvidešimt keturis su puse karto sunkesnė už mūsų Žemę 
ir tam tikru laiku tam tikroje vietoje galėtų būti aptikta danguje, jei 
lik turėtume tokių gerų teleskopų, kad įstengtume ją matyti. Ar tai 
ne nuostabu?“ (Bernstein, 1869, Bd. 16, 1 ir kt. p.). 

1846 m. rugsėjo 23 d. astronomas Johannas Galle (Johanas Galė), 
dirbantis puikią įrangą turinčioje Berlyno observatorijoje, gauna Le 
Verrier raštą. Jame prašoma „tiksliai nurodytoje dangaus skliauto 
vietoje patykoti naujos planetos“. Jau tą patį vakarą Galle nukreipia 
savo teleskopą nurodyta kryptimi. Ir iš tikrųjų jis aptinka planetą. Ji 
vėliau buvo pavadinta Neptūnu. Tai neapsakomas matematinės fizi- 
kos triumfas, fizikos, kurią pagrindė Kopernikas, Kepleris, Galilėjus 
ir Newtonas. 

„Aš neketinu Tavęs daryti astronomu, — taip skyriaus pabaigoje 
savo skaitytoją ramina Bernsteinas, — bet tikiuosi, kad man pasiseks 
Tau paaiškinti šio atradimo stebuklą“ (Bernstein, 1869, Bd. 16, 4). 
Toliau jis pasakoja, kaip Le Verriey, remdamasis Newtonu ir atsi- 
zvelgdamas į kitų planetų orbitas, padarė išvadą, kad turi egzistuoti 
dar viena planeta. „Todėl garbė tam mokslui! Garbė tiems žmonėms, 
kurie jį puoselėja. Ir garbė žmogaus protui, žvelgiančiam aštriau už 
;mogaus akis!“ (Bernstein, 1869, Bd. 16, 10). 

Ne, Einsteino astronomu Bernsteinas nepadarė. Tačiau anas 
„Žmogaus protas, žvelgiantis aštriau už žmogaus akis“, berniukui jau 
seniai yra pažadintas. Vėliau mokslininkas remdamasis savo paties 
Iormulemis nusakys tai, ko visai nėra Newtono sistemoje. Savo te- 
orija jis pirmiausia paaiškins vieną Saulės sistemos keistenybę, kuri, 
atradus Neptūną, lyg kokia paskutinė mažytė kliauda gadina puikią 
Newtono dangaus kūnų mechaniką: Merkurijaus perihelis, t. y. krei- 
vė, kurią šimtmečiais brėžia arčiausias jo orbitos prie Saulės taškas 
kasmet šiek tiek nukrypdamas nuo apskaičiuotos orbitos. 


Visai panašiai kaip ir Neptūno atveju to meto astronomai seniai 
spėja egzistuojant dar vieną šį nuokrypį sukeliančią planetą. Jie net 
suteikia jai vardą — Vulkanas. Tačiau Vulkano niekas neatranda, jo 
net negalima atrasti, nes jo nėra. Newtono lygtys prognozuoja klai- 
dingai. Jos negali paaiškinti Merkurijaus slinkties. Tyrėjai nepaliau- 
jamai stengiasi šiuos nesklandumus pašalinti mėgindami išsiversti 
be papildomos planetos. Tik Einsteino bendroji reliatyvumo teorija 
galutinai atskleis šią Merkurijaus perihelio keistenybę. 

Ko gero, dar smalsiau moksleivis Einsteinas stebėjo, kaip astro- 
nomija užčiuopia kitą fenomeną, kuris ypač trauks jo dėmesį — tai 
šviesa. Dvejopą jos prigimtį mokslininkas atskleis 1905 m. pateikda- 
mas savo „kvantinę šviesos hipotezę“, išdėstytą pamatiniame kvan- 
tinei teorijai skirtame darbe. Aarono Bernsteino knygoje rašoma: 
„Šviesa — tai pasiuntinė, kuri mums praneša, kas vyksta tolybėse“ 
(Bernstein, 1869, Bd. 8, 138). „Ši šviesos savybė, — pažymi auto- 
rius, — galioja visose Visatos erdvėse, <...> ji tinka kiekvienai šviesos 
rūšiai, nesvarbu, ar šviesa toli ar arti, ar ji didelė ar maža“ (Bernstein, 
1869, Bd. 8, 129). Albertui atrodo, kad šviesos greičio paieškas auto- 
riai aprašo tarsi kokį kriminalinį romaną. 

Pirma įspūdinga sėkmė šiuo atžvilgiu apvainikuoja daną Ole Rome- 
ri (Ole Riomerį) jau 1676 m., praėjus vos 70 metų, kai buvo sukurtas 
teleskopas. Atradimą jis padaro stebėdamas Jupiterio palydovus, ku- 
rie kadaise įtikino Galilėjų, kad priimdamas Koperniko pasaulėvaizdį 
elgiasi teisingai. Didžiausios planetos palydovai, patekę į Jupiterio še- 
šėlį, užtemsta taip pat kaip ir Mėnulis į Žemės. Ypač akylai Romeris 
stebi Ijo, tais laikais patį artimiausią Jupiterio palydovą. Stebėtojas at- 
kreipia dėmesį į tai, kad Jupiterio palydovų užtemimai, jei vertinsime 
remdamiesi apskaičiavimais, reguliariai vėluoja 22 minutes. 

Šie vėlavimai, kaip Romeris teisingai mano, susiję su planetos (ir 
jos palydovų) padėtimi Žemės ir Saulės atžvilgiu: jei planeta yra toje 
pat Saulės pusėje kaip ir Žemė, šviesa (taip pat ir „žinia“ apie užte- 
mimą) ateina anksčiau, jei planeta yra anoje Saulės pusėje — vėliau. 
Tai reiškia, kad šviesa turi nueiti ilgesnį nuotolį, o tam reikia laiko. 
Žinant atstumą ir laiką galima apskaičiuoti greitį. 


Romeris suklysta 5 minutėmis. Remiantis jo duomenimis, apskai- 
čiuotas šviesos greitis yra maždaug 210 000 kilometrų per sekundę. 
Tais laikais toks greitis sunkiai įsivaizduojamas. Į galvą netelpa ir 
mintis, jog šviesai apskritai reikia laiko, kitaip sakant, kad šviesa nu- 
eina kelią, kad ji juda. Vėlesni matavimai daną priartina prie tikrojo 
greičio, kuris šiais laikais laikomas 299 792 kilometrai per sekundę. 

Stulbinamų panašumų su vėlesnėmis Einsteino mintimis Berns- 
teino knygose per akis. Pavyzdžiui, kaip autorius aiškina aberaciją, 
kurią vokiškai gražiai vadina šviesos „nuoklydžiu“ — Abirrung, atsi- 
randančiu dėl Žemės judėjimo: „Įsivaizduokime, kad kas nors stovė- 
damas šalia geležinkelio iš pistoleto šauna į pravažiuojančio trauki- 
nio vagoną“ (Bernstein, 1869, Bd. 17, 92). Kulka iš pradžių pramuša 
pirmą vagono sieną, paskui antrą. Kadangi traukinys važiavo toliau, 
„Žmogus, sėdintis vagone, <...> iš abiejų skylių susidarys nuomonę, 
kad nuo perono šauta, matyt, skersai“ (Bernstein, 1869, Bd. 17, 93). 

Taikydami šį reiškinį žvaigždžių stebėtojui Žemėje situaciją turė- 
sime aiškinti taip: šviesos spindulys, kuris nuo kokio nors dangaus 
kūno patenka į teleskopą, šio prietaiso vamzdyje — ir net stebėtojo 
akyje — dėl Žemės judėjimo eina irgi kreivoka linija. „Per tą trumpą 
laiką, kurio šviesai reikia pereiti vamzdžiu, Žemė kartu su teleskopu 
truputį pasislenka savo orbita, — aiškina Bernsteinas. — Tad, norint 
matyti nejudančią žvaigždę, teleskopą reikia pastūmėti tam tikru 
kampu“ (Bernstein, 1869, Bd. 17, 95). Šis postūmis išlygina šviesos 
aberaciją. Tai atitinka per lietų einančio pėsčiojo metodą palenkti 
skėtį, kad mažiau lašų užkristų ant jo paties. 

Kitą nuostabų atradimą 1725 m. padaro anglų astronomas Jame- 
sas Bradley (Džeimsas Bradlis). Iš tikrųjų britas nori išmatuoti neju- 
dančių žvaigždžių atstumą iki Žemės. Tačiau tam kliudo per menka 
optinių instrumentų skiriamoji geba. „Bet kaip neretai būna siekiant 
kokio nors svarbaus tikslo, — rašo Bernsteinas, — taip šiuo atveju 
nutiko ir Bradley'ui: vietoj bergždžiai ieškomos vienos tiesos randa 
kitą, ne menkiau svarbią“ (Bernstein, 1869, Bd. 17, 91). 

Bradley — o Bernsteinui tai yra itin svarbu — nustato, kad švie- 
sos „nuoklydis“ visoms žvaigždėms yra vienodas, nesvarbu, kiek jos 


nutolusios nuo Žemės. Tuo remdamasis jis daro teisingą išvadą, kad 
kiekviena šviesa sklinda vienodu greičiu. Tai vienas iš pagrindinių 
Einsteino specialiosios reliatyvumo teorijos principų: šviesos greitis 
yra konstanta. 

= O kokia iš tikrųjų šviesos prigimtis? Newtono nuomone, ją suda- 
ro labai smulkios dalelytės, vadinamosios korpuskulos, kurios erdve 
lekia kaip kulkos. Newtono didelis konkurentas olandas Christiaanas 
Huygensas (Kristianas Heigensas) įsitikinęs, kad šviesa yra banginės 
prigimties. 1801 m. anglų gydytojas, egiptologas ir fizikas Thomas 
Youngas (Tomas Jangas) palaiko Huygensą. Youngo argumentas — 
šviesos interferencijos savybė, nes du šviesos spinduliai, kaip ir dvi 
bangos vandenyje, gali vienas kitą stiprinti arba naikinti. 

Kadangi tuo laikotarpiu Newtonas laikomas vis dėlto neklystan- 
Ciu, Youngo aiškinimai iš pradžių neatrodo jtikinami. Tačiau ban- 
dymas po bandymo, ypač eksperimentuojant su šešėliais prancūzų 
mokslininko Augustino Fresnelio (Ogiusteno Frenelio) laboratori- 
joje, pasitvirtina banginės šviesos teorija. Per ketvirtį šimtmečio ją 
pripažįsta visi. 

O dabar kyla klausimas, kas yra toji šviesos bangų nešamoji terpė? 
Jei tai nėra vanduo kaip jūroje bangos, nėra oras kaip garso sklidimo 
mediumas, tai kas banguoja? Ir čia mokslininkams, tvirtai tikintiems 
mechanika, šauna į galvą mintis, ištisą šimtmetį paskui lėmusi jų 
mąstymą. Kadangi, jų nuomone, turi egzistuoti kažkas, kas pasiduo- 
da mechaniškai formuojamas, kas neša šviesos bangas, jie postuluoja 
hipotetinę terpę - eterį. Nors to eterio niekas negali nei pasverti, nei 
pamatyti ar kaip nors kitaip išmatuoti, iš pradžių jis puikiausiai tinka 
šviesos banginėms savybėms paaiškinti. Bernsteinas šventai įsitiki- 
nęs, „kad dabar visas abejones dėl eterio egzistavimo pašalina kaip 
tik astronomijos reiškiniai“ (Bernstein, 1869, Bd. 19, 22). Šią klaidą 
galutinai ištaisys Einsteinas. 

Knygose Einsteinas randa ir kažką panašaus į tai, kas vėliau su- 
darys jo tyrimų programą. Kaip joks kitas mokslininkas jis pasiners, 
žinoma, teoriškai, į dvi kraštutines Visatos sritis - mikroskopinį ma- 
žiausių dalelyčių ir makroskopinį tolimiausių galaktikų pasaulius. 

„Panašiai kaip švieslaikis iki šiol buvo mokslinis kriterijus milžiniš- 
kiems kūnams apibūdinti, — beveik pranašiškai rašo Bernsteinas, — 
taip ateityje, matyt, šviesos bangų ilgis taps moksliniu matmeniu iki 
šiol nematomiems ir itin mažiems atomo sandaros dydžiams nusa- 
kyti“ (Bernstein, 1869, Bd. 19, 5). 

Kaip ir tas Jonathano Swifto (Džonatano Svifto) garsaus romano 
keliauninkas, taip ir Einsteinas nuvyks ir pas milžinus, ir pas nykštu- 
kus. Tačiau, ne taip kaip Guliveris, jis tai darys vienu metu. Pasiekęs 
tikslą neregėtu būdu mėgins į vieną didelę tautą sujungti ir nykštukų, 
ir milžinų šalis. 

Albertas tuo laikotarpiu, kai skaitydamas išgyveno nuotykius, 
knygose galėjo rasti bemaž viską, ką gamtos mokslas iki jam tampant 
gimnazistu buvo atradęs. Chemija XIX a. plėtojasi itin sparčiai, ypač 
nuo tada, kai prancūzas Antoine'as Laurentas de Lavoisier (Antuanas 
loranas de Lavuazjė) sutvarkė chemijos elementų chaosą, o anglas 
Johnas Daltonas (Džonas Doltonas) chemijoje įtvirtino atomizmo 
teoriją. Fizikai prireikia dar ištiso šimtmečio, kol pripažino egzis- 
luojant atomus, apie kuriuos jau buvo kalbėjęs graikas Demokritas. 
Savo „stebuklingaisiais“ 1905 m. Einsteinas ir čia tars lemtingą žodį 
paskelbdamas veikalą „Molekulių dydžio nustatymas“. 

Knygose Albertas aptinka tai, ko jam prireiks naujos sandaros 
fizikai — ir atsakymų, ir klausimų. O skyriuose apie magnetizmą ir 
elektrą, tą „šviesos seserį dvynę“, jam atsiveria tėvo fabrikų gyveni- 
mas, susijęs su atradimais ir teorijomis. Bernsteinas ne kartą teigia, 
kad tokie žodžiai kaip „medžiaga“, „pirminė medžiaga“ ar „elektros 
Iluidas“ tėra pavadinimai daiktų, kurių tikroji esmė vis dar neat- 
skleista. Vėliau Einsteinas rašys: „Fizikos sąvokos tėra vien laisvi 
Žmogaus proto kūriniai“ (Calaprice, 1999, 146). Panašiai ir Bernstei- 
nas nedvejodamas išsako nuojautą, „kad mūsų nagrinėjamos slaptin- 
pos gamtos jėgos yra tik vienos vienintelės gamtos jėgos reiškimasis“ 
(Bernstein, 1869, Bd. 5, 101). 

Dar iki XIX a. pradžios elektra ir magnetizmas laikomi dviem 
skirtingais fenomenais. Tai, kad jie susiję, galima įtarti iš tokių gam- 
tos reiškinių kaip žaibai: šie įmagnetina geležį ir pakreipia kompaso 


rodyklę. 1820 m. danų fizikas Hansas Christianas Orstedas (Hansas 
Kristianas Erstedas) nustato, kad viela tekanti elektros srovė kom- 
pasą veikia taip pat kaip ir žaibas. Po vienuolikos metų talentingas 
anglų fizikas eksperimentininkas Michaelas Faraday atranda, kad 
šis efektas veikia ir priešingai: jei išilgai elektros laidininko judina- 
mas magnetas, laidininke atsiranda elektros įtampa. Ši „magnetinė 
indukcija“ dinamose ir generatoriuose iki šių dienų sudaro elektros 
srovės gamybos pagrindą. Anais laikais ji davė pradžią daugeliui kitų 
atradimų ir galiausiai sukėlė elektrotechnikos revoliuciją. Imdamiesi 
verslo prie jos prisidėjo ir Alberto tėvas su dėde. 

Faraday'aus atradimas apima du reiškinius, kurie kartu padėjo 
pamatą naujam mokslui — elektromagnetizmui. Tyrėjas nustatė, kad 
tuodu reiškiniai susiję ne statiškai, o dinamiškai, t. y. judesiu. Re- 
miantis jo „indukcijos dėsniu“ elektros srovę galima ne tik gaminti, 
bet ir priešingai — naudoti mašinoms sukti. Antra vertus, praktikas 
Faraday žvelgdamas į magnetinius efektus, pavyzdžiui, į geležies 
drožlių išsidėstymą popieriaus lape, po kuriuo laikorhas magnetas, 
kalba apie „lauką“ sudarančias jėgos linijas. 

Atsiradus „lauko“ sąvokai į gamtotyros teatro sceną įžengia vi- 
siškai naujas mąstymas. Einsteino jis nebepaleis visą gyvenimą. Pa- 
vyzdžiui, magneto sukeliamas laukas, Faraday'aus įsivaizdavimu, yra 
erdvę pripildanti savybė, kitaip sakant, tai tokia savybė, kuri veikia 
kitą kūną, tarkim, geležinį strypą. 

Kaip anuomet Newtonas Galilėjaus atradimus įtraukė į aukščiau- 
sios matematinės elegancijos teorinį veikalą, taip kitas britas intuity- 
vias Faraday'aus mintis sujungia į elegantišką matematinę struktūrą. 
Škotas Jamesas Clerkas Maxwellas septintajame XIX a. dešimtme- 
tyje sukuria iki tol fizikoje neregėto sudėtingumo sistemą — elektro- 
magnetinio lauko teoriją. Alberto Einsteino fantaziją ypač žadina 
vienas Maxwello darbų aspektas: dviejų skirtingų sričių — optikos ir 
elektromagnetizmo — sujungimas į vieną teoriją, nes britas suvokė, 
kad ir šviesą sudaro elektromagnetinės bangos. 

Kas žino, ką paauglys bus pagalvojęs skaitydamas apie „šviesą 
kaip pasiuntinę“, kurią Aaronas Bernsteinas aprašo taip: „Šiuo po- 

žiūriu mes visada matome praeitį ir niekados neišvystame dabarties“ 
(Bernstein, 1869, Bd. 8, 131). Įvairių dangaus kūnų šviesa Žemę pa- 
siekia, nelygu atstumas, per skirtingą laiką. Nuo Saulės iki mūsų ji 
užtrunka 8 minutes, nuo Jupiterio sugaišta jau iki 52 minučių, o nuo 
Urano keliauja daugiau nei 2 valandas. Visiškai kitokių matmenų rei- 
kia nejudančių žvaigždžių atstumams apibūdinti. Nuo artimiausios 
Kentauro Alfos žvaigždės šviesa žmogaus akį pasiekia tik po trejų 
metų, nuo antrosios pagal artumą Vegos žvaigždės, esančios Lyros 
žvaigždyne, — net po dvylikos metų ir vieno mėnesio. 

„Tokie kosmoso vyksmai, — rašo Alexanderas von Humboldtas, — 
yra tarsi iki mūsų atklystantys praeities garsai. Teisingai sakoma, kad 
savo dideliais teleskopais mes veržiamės kartu ir į erdvę, ir į laiką. 
[Juk] žvaigždėtame danguje regime tai, kas nėra vienalaikiška“ (cit. iš 
Eberty'o, 1925, VIII). Temas, kurioms Einsteinas skirs visą gyvenimą, 
jaunuolis gauna tarsi ant padėklo, o jos yra štai tokios: laikas ir erdvė 
neatskiriami, šviesa ir laikas kažkaip savitai susiję, įvykių vienalaikiš- 
kumas priklauso nuo stebėtojo padėties. 

Šias sąsajas berlynietis Felixas Eberty (Feliksas Ėbertis) padaro 
svarbiausia savo knygos „Žvaigždynai ir pasaulio istorija“ („Die Ges- 
tirne und die Weltgeschichte“) mintimi. Vokietijoje knyga pirmą 
kartą anonimiškai pasirodė 1846 m., o kitur Europoje ir JAV ji buvo 
mielai skaitoma. 1923 m. naujos laidos knygai, šįkart su autoriaus 
vardu ir pavarde, pratarmę parašė Albertas Einsteinas. 

Šią itin įdomią knygą vietomis skaitai lyg kokią mokslinę fantasti- 
ką, nors iš esmės ji grindžiama tvirtais mokslo faktais. Autorius tarsi 
apgręžia ietį, t. y. šviesos spindulį, ir stebėtoją nukelia į skirtingai nuto- 
lusias žvaigždes, suteikia jam galimybę žvelgti į Žemę. Taip sukuriama 
savotiška laiko mašina, kuria keliaujama į tolimos praeities laikus. 

„Jei galvoje turėsime didžiulę daugybę Visatoje išsibarsčiusių ne- 
judančių žvaigždžių, — rašo jis, — tada bet kuriems metams, jei skai- 
Ciuosime atgal, neišvengiamai rasis žvaigždė, kuri šią praėjusią mūsų 
Žemės epochą matys kaip dabartį“ (Eberty, 1925, 9). Tada „Dievo 
visažinystę atsižvelgiant į prabėgusius laikus“ (Eberty, 1925, 10) stai- 
pa galima tarsi natūraliai paaiškinti. „Nes jei įsivaizduosime Dievo 


akį esant kiekviename erdvės taške, tai į ja vienu metu iškart patenka 
visas pasaulio istorijos procesas“ (Eberty, 1925, 10). 

Eberty kalba apie „paveikslą, iškart apimantį ir erdvę, ir laiką; ir 
viena, ir kita čia vaizduojama kartu taip, kad mes nebeįstengiame 
atskirti laiko ir erdvės tąsos“. Skaitydami kai kurias knygos eilutes 
imame įsivaizduoti, tarsi autorius pats būtų keliavęs po praeitį ir į 
pasaulį žvelgęs kaip Albertas Einsteinas: „Tokiu būdu laiko ir erdvės 
tąsos susietumą jusliniam suvokimui mes pateikėme taip aiškiai, kad 
nei viena, nei kita negalima suvokti kaip skirtingų dalykų, nes tai, kas 
laike eina vienas po kito, šioje erdvėje yra vienas šalia kito“ (Eberty, 
1925, 11 ir kt. p.). 

Čia glūdi ir reliatyvumo teorijai svarbi mintis: akimirka keliauja 
su šviesa. Kitaip sakant, šviesos lygmenyje laikas yra tarsi įšaldytas, 
Ta mintimi Eberty stačiai mėgaujasi: „Ne tik dėl nužudymo lieka 
ant kambario grindų nepašalinamų pėdsakų, nusikaltimas matyti 
ir vis toliau plinta taip pat Visatos erdvėse“ (Eberty, 1925, 17). Jei 
kas nors staiga padarytų Žemės nuotrauką, kurioje būtų matyti laik- 
rodis, ir ją pasiųstų į Visatą, tai (laikrodžio rodomas) laikas kartu 
su šviesa tolimuosius stebėtojus pasiektų toks, tarsi laikrodis per 
kelionę būtų stovėjęs. 

„Vadinasi, šis Visatos erdvėse šviesos sparnais vis toliau plintantis 
bet kokio vyksmo archyvas egzistuoja, tikrai ir be jokios abejonės“ 
(Eberty, 1925, 17), nes „ne vien müsy kosminio kūno, bet ir visų pa- 
saulių istorija erdvėje plyti kaip didžiausios ir tikrų tikriausios pasau- 
lio ir pasaulių istorijos atvaizdas“ (Eberty, 1925, 26). 

Šiame fone tikrosios mokslinės fantastikos pasaulis iškyla visai 
kitokiu požiūriu. „Yra aišku, — sako keliauninkas H. G. Wellso (H. 
Dž. Velso) 1895 m. išleistame romane „Laiko mašina“ („Die Zeitmas- 
chine“*), — kad kiekvienas tikrai egzistuojantis kūnas turi būti ketu- 
riuose matmenyse: ilgio, pločio, aukščio ir trukmės“ (Wells, 2002, 6), 
Mintis originali, bet anaiptol ne nauja. 1907 m., remdamasis Einstei- 
no specialiąja reliatyvumo teorija, galutinai ją užbaigs matematikas 


* Originalus kūrinio pavadinimas anglų kalba „The Time Machine“ (red. past.), 

Hermannas Minkowskis (Hermanas Minkovskis): šiuos keturis ma- 
tmenis sujungs į erdvėlaikį. 

„Laikas yra tik pasaulinės istorijos ritmas, - sako Eberty 1846 m. 
(Eberty, 1925, 42). — Vadinasi, vyksmui laiko tąsa nebūtina — pradžia 
ir pabaiga gali sutapti, bet vis tiek bus apimta ir tai, kas yra viduryje“ 
(Eberty, 1925, 21). Autorius savo „laiko mikroskopą“ panaudoja tarsi 
savotišką kosminį kiną: pasaulinį vyksmą jis arba sulėtina, arba ištę- 
sia, pavyzdžiui, penkiasdešimt metų, kol kadrai išmoksta judėti. 

Knygos kūrėjas žaidžia net ribodamas erdvę ir spartindamas lai- 
ką. Kas būtų, jei „metai truktų šešis mėnesius“? (Eberty, 1925, 38). 
„Mes nepastebėtume jokių pokyčių, — visiškai teisingai (jau beveik 
specialiosios reliatyvumo teorijos požiūriu) teigia Eberty, — nes laiko 
tėkmę galime nustatyti tik matuodami arba lygindami su kita laiko 
tėkme“ (Eberty, 1925, 39). 

Tas pat tinka ir erdvei, kurią Eberty įsivaizduoja sumažėjusią. Ar 
mes ją pastebėtume? „Po tokio sumažėjimo, kaip ir tie Guliverio Li- 
liputijos gyventojai, patys save irgi teisėtai laikytume visiškai nor- 
malaus ūgio žmonėmis“ (Eberty, 1925, 43). Panašias išmones vėliau 
moksliškai pagrįs Einsteinas: įspūdis toks, tarsi savo teoriją jis būtų 
kūręs anam įsivaizduojamam keliauninkui, kuris juda kone šviesos 
greičiu visai to nepastebėdamas. » 

Šiose „fikcijose ir įsivaizdavimuose“ Liuneburgo kultūrologas 
Karlas Clausbergas (Klausbergas) įžvelgia „naujos pakraipos moks- 
linės fantazijos, nepaprastai išpopuliarėjusios XX a., užuomazgas — 
tai mintiniai eksperimentai“, Nepralenkiamu šio meno meistru taps 
Albertas Einsteinas. 

Kai Einsteinas pasineria į apmąstymus, atgyja tariamoji nuosaka. 
„Kaip būtų, jei šviesos spinduliui bėgtume iš paskos? Kas nutiktų, jei- 
gu juo jotume?“ Tokių hipotetinių svarstymų, anot paties Einsteino, 
galvoje jam sukęsi jau šešiolikos metų paaugliui. To, kad yra šios itin 
originalios ir, atrodytų, pirminės minties šaltinis, savo biografiniuose 
užrašuose jis niekur neužsimena. Pats klausimas beveik pažodžiui 
yra suformuluotas Bernsteino knygose. O atsakymas į jį, paprastai 
kalbant, yra ne kas kita kaip specialioji reliatyvumo teorija. 


Penktas skyrius 


PAVELDAS ĮPAREIGOJA 


Einsteino sekliai nesnaudžia 


Savo paslaptis visi — tik vienas daugiau, kitas mažiau — nusinešame 
į kapus. Tai, ką amžinai užmerkdami akis palieka paprasti žmonės, 
keičiantis kartoms nueina į užmarštį. Tačiau tokiam žmogui kaip 
Einsteinas, dar gyvam tapusiam legenda, užmiršimo malonė nebuvo 
duota arba, destis kaip žiūrėsime, nebuvo lemta jos patirti. 

„Mano atveju, — kaip pats kartą yra pasakęs, - kiekvienas cypte- 
lėjimas virsta trimito solo“ (Dukas, 1981, 23). Kai Einsteinas išleido, 
anot paties žodžių, „paskutinį didžiai mokslinį atodūsį“, po trumpos 
obdukcijos prasidėjo ilga šviesios asmenybės autopsija ant mokslo 
skrodimo stalo. 

Jeruzalės žydų universitetas. Neišvaizdus bibliotekos pastatas. 
Atokiai nuo knygų išdavimo ir grąžinimo vietos, nuo studentiško gy- 
venimo šurmulio yra įkurtas Einsteino archyvas, Einsteino studijų 
šventasis Gralis. Čia saugoma apie 80 000 rašytinių vienetų, rankraš- 
tinių brangenybių: pirmiausia laiškai, rašteliai, užrašai, dienoraščiai, 
eskizai, pagalbiniai skaičiavimai, veikalų rankraščiai, menkiausi pa- 
keverzojimai, kurių nesumalė istorijos malūnas; čia yra ir pasų, ofi- 
cialių dokumentų, nuotraukų. Saugant nuo aštrių laiko dantų viskas 
gražiai sudėliota į pilko nerūgštinio kartono aplankus, o šie į pilko 
nerūgštinio kieto kartono dėžes, kurios viena šalia kitos sukrautos 
lubas siekiančiose lentynose - ilgi vien Einsteinui skirti koridoriai. 

Nė vienas paprastas mirtingasis neturi teisės paliesti šių bran- 
genybių. Tik asmenišką leidimą gavusiems specialistams leidžiama 
gretimame belangiame kambaryje akylai stebint archyvarei susipa- 
žinti su originalais. Visa, ką čia paimi į rankas — dažniausiai tai būna 
pageltę popieriai — laisvosios rinkos aukcionuose kainuotų daug mi- 
lijonų. Dėl šios priežasties kai kurių dokumentų neišvysta net eks- 

pertai. Griežtų palikimo sergėtojų ir rūpestingų paveldėtojų valia po 
devyniais užraktais lieka ne tik sąskaitų knygos ir skyrybų aktai, bet 
ir meilės bei kiti privatūs laiškai. 

Izraelio valstybės svečiai neretai nori aplankyti Einsteino archyvą. 
liems rodomi rūpestingai išlyginti fiziko vakariniai drabužiai, jo nedi- 
delè biblioteka su vienoje Bertrand’o Russello (Bertrano Raselo) kny- 
poje autentiška pastaba „neįtikėtinai naivu“, raštas Bertoltui Brechtui 
dėl jo knygos „Galilėjus“ („Galilei“)*, laiškas mažai mergaitei, kuriai 
mokslininkas garantuoja, kad „ant rankų neturi plaukų kaip tūlas 
baisus vyras“ (Dukas, 1981, 44), ir didelėje plokščioje dėžėje rūpes- 
lingai saugomas 38 puslapis su garsiąja formule: E lygu m padauginta 
iš c kvadratu. Taigi „Žydų šventasis“, pasijutęs garbinamas, vis dėlto 
dar paliko relikvijų, nors apie tokias tikriausiai nė nesapnavo. 

Pasadina netoli Los Andželo, Kalifornijos technologijos institu- 
tas. Dviaukštis fachverko stilių imituojantis namas, kruopščiai nu- 
pjauta veja. Prie pagrindinių durų mėlyna iškaba su užrašu baltomis 
raidėmis: „Einstein Papers Project“ („Einšteino raštų projektas“), po 
užrašu fiziko inicialai, kaip pats pasirašydavo - tai Einsteino tyrimų 
centras. Eilės žalių segtuvų, prirašyti turinio registrai, gelsvo kartono 
archyvinės dėžės, ugniai atsparios plieno spintos, Jeruzalėje saugo- 
mų originalų fotokopijos, vėl maždaug 80 ooo dokumentų - savo- 
liškas Einsteino archyvo visatos Izraelyje dublikatas, viskas saugiai 
patalpinta namo pusrūsyje. 

Tie, kurie čia dirba, dažniausiai istorikai ir fizikai, vykdo neregė- 
to masto, keturiasdešimt metų trunkantį — galimas daiktas, prireiks 
ir penkiasdešimties — projektą: jie leidžia Einsteino „Rinktinius raš- 
tus“ — sunkius, juodais viršeliais, galima sakyti, senamadiškai atro- 
dančius tomus. Nerasi Einsteino tyrėjo ar biografo, kuris išsiverstų 
be šių foliantų. Nuo to laiko, kai prieš daugiau nei dvidešimt pen- 
kerius metus ėmė rodytis pirmieji šio leidinio tomai, „The Collected 
Papers of Albert Einstein“ yra pats išsamiausias šaltinis to, ką apie šį 


* Ši pjesė nuo 1943 m., kai buvo pastatyta, žinomesnė pavadinimu „Galilėjaus 
gyvenimas“ („Leben des Galilei“; red. past.) 


fiziką žinome. Dalis spausdinamų raštų paimti iš palikimo. Kiti — jais 
čia dirbantys žmonės ypač didžiuojasi — atsirado patiems tiriant. Jie 
tarsi bitės išspiečia į pasaulį ir sekliškos nuojautos vedami dūzgia ar- 
chyvuose bei privačiose bibliotekose. Ir jeigu jų nuovoka pasirodo 
esanti teisinga, atranda iki tol nežinomų dokumentų, „tada istori- 
kams suspurda širdis“. 

Taip sako Anne J. Koxas (Ana Dž. Koksas), profesorius iš Ams- 
terdamo, reguliariai atvykstantis čia kas porą mėnesių. Nuosekliai 
peržiūrėdamas šaltinius jis ką tik rado duomenų apie vieną Einsteino 
laišką kolegai iš Olandijos Adriaanui D. Fokkeriui (Adrianui D. Fo- 
keriui). Tas laiškas iki šiol nebuvo niekam pakliuvęs į akiratį. Koxas 
ima leistis laiptais į pačią švenčiausią vietą, į archyvą pusrūsyje. Elek- 
troninis duomenų bankas Fokkeriui praneša apie septynis laiškus, iš 
kurių vienas be datos, jis saugomas 73-iame stalčiuje, dokumento 
numeris 264. Tas ir turėtų būti. Rankose laikydamas ieškotą popierių 
Koxas neslepia džiaugsmo: „Aš žinojau!“ Jis rašytas 1919 m. liepos 
30-ąją Liucernoje, Šveicarijoje. Nors tai ir ne sensacingas radinys, vis 
dėlto mažytė didelės Einsteino dėlionės dalelė. | 

Iš laiško paaiškėja, kodėl Einsteinas neaplankė Arozoje, Šveicarijo- 
je, sergančio Fokkerio. „Tas kelias dienas, kurias galiu čia skirti, turiu 
praleisti su motina, gulinčia čionai sanatorijoje“ (laiškas Adriaanui D. 
Fokkeriui, 1919 07 30, CP9, 117). Ji serga vėžiu, paskutinė stadija. Laiš- 
kas dar kartą įrodo, kad Einsteinas išvengia to, kas yra „tik asmeniš- 
ka“: „Gyvenimas mus visus griebia negailestingai. Tačiau laimė, jei gali 
kaip nors išsinerti iš nepatogaus kailio ir rūpintis objektyviais dalykais, 
į kurių tyrą aukštį gyvenimo vargai neįstengia pakilti“ (ten pat). 

Laiške yra ir kelios mintys apie „politinį vokiečių mentalitetą“ tais 
neramiais laikais bei Einsteino nuomonė apie vokiečius: „Tie žmonės 
aiškiai neįsivaizduoja, kad yra buvę akli sujzülejusios, pasipūtusios 
mažumos įrankiai. Todėl piktinimasis „prievartine taika“ jiems — ne 
tušti žodžiai arba veidmainystė, o tikras išgyvenimas“ (ten pat). Apie 
mokslą laiško pradžioje rašoma: „Vis dėlto atrodo, kad tinkamai pa- 
sirinkus koordinates pasaulio masės yra beveik rimties būsenos sta- 
tistinės pusiausvyros požiūriu“ (ten pat). 

Mirštanti motina, pastangos ištrūkti iš asmeninių išgyvenimų 
ašarų pakalnės, Pirmojo pasaulinio karo kaltės klausimas, Visatos 
fizinės masės — Einsteinas jaučiasi tarsi atsidūręs po tų laikų didina- 
muoju stiklu. Jei būtų likęs tik šis vienintelis laiškas, vis tiek manytu- 
me daug žiną apie Einsteino savijautą, kokią teko jam išgyventi keli 
mėnesiai prieš įžengiant į fizikos panteoną, prieš priimant pirmuo- 
sius rimtus politinius sprendimus ir prieš pat motinos netektį. 

Dabar yra per 80 000 dokumentų ir vis tiek sunku susidaryti bent 
kiek objektyvesnį vaizdą. Labai daug jų yra paties Einsteino, nepaly- 
ginamai mažiau tų, kas buvo šalia jo, ir pernelyg mažai apie jį, ypač 
iš laikotarpio iki 1919 m. Daug kas apie jį po šios datos yra pernelyg 
iškreipta dėl garbinimo (o neretai ir dėl neapykantos). Einsteino mi- 
tas pranoksta patį Einsteiną. Legenda blausina žvilgsnį į gyvąjį Eins- 
teiną. Kai 1919 m. mokslininkas staiga išgarsėja, dokumentų leidimo 
projektas atsiduria ties savotišku garso barjeru. Šūsnių medžiagos 
nebeįmanoma apdoroti iki tol įprastu būdu. Kalnai laiškų ir publi- 
kacijų, nesuskaičiuojama daugybė straipsnių laikraščiuose ir Zur- 
naluose aiškiai žymi takoskyrą Einsteino gyvenime. Diana Kormos- 
Buchwald (Kormos-Buchvald), projekto vadovė, sukviečia redakciją 
posėdžiauti. Aplink konferencijų stalą šalia pačios profesorės ir olan- 
ılo susėda vokietis, iranietė, izraelietis, vengras ir keli amerikiečiai. 

Vadovei nėra reikalo padėties smulkiau aiškinti. Kaip pirmajam 
projekto asmeniui jai žinoma, kad jos laukia ne tik ilgametė Einsteino 
ekspertizė, bet ir pasaulio specialistų dėmesys. Naująjį leidinį tenka 
trumpinti dviem Einsteino gyvenimo mėnesiais — baigti 1920 m. ba- 
lindžio 30 d. Ar leidykla pajėgs? Profesorė Buchwald užsidaro ka- 
binete ir ima skambinti telefonu. Atsakymo priversta gerokai laukti. 
kabineto durys ilgai neatsidaro. Už jų sėdi vadovė ir be perstojo rūko. 
Anaiptol nekasdienė situacija viename Kalifornijos technologijos ins- 
liluto padalinyje. Galiausiai durys atsidaro. Plūsteli dūmai. Leidykla 
„linka. Galima imtis paskutinių leidinio rengimo darbų. 

Ponia profesorė savo komandą pakviečia pietų į „Athenaeumą.. 
Liarbinga Kalifornijos technologijos instituto svetainė yra už kelių 
imtų metrų nuo fachverkinio namelio, kur svarstomas projektas. 

Darbuotojai pasinaudoja proga užsukti į Einsteino anfilada antraja- 
me aukšte. Tai du kambariai, kuriuose jų darbo didvyris lankydama- 
sis Pasadinoje visada nakvodavo — išimties tvarka jie laikomi tušti. 
Jau lipdami laiptais pasitarimo dalyviai susitinka su mokslininku. Pu- 
siaukelėje tarp aukštų mūro sienos nišoje stovi skulptorės Helaine's 
Blum (Heleinės Blium) iškaltas jo biustas. Einsteinas atrodo toks, 
kokį jį įsivaizduoja pasaulis: susimąstęs, rimtas, slaptingas. 

Pro anfilados langus matyti į parką panaši teritorija su palmėmis 
ir citrinmedžiais, fontanais ir kolonadomis. Einsteinui patiko ši Kali- 
fornijos Arkadija po amžinai mėlynu dangumi. Kelionės dienoraštyje 
1930 m. jis rašo: „Pasadina yra milžiniškas sodas su stačiakampius 
sudarančiomis gatvėmis ir nedideliuose sodeliuose skendinčiomis 
vilomis, su palmėmis, smulkialapiais ąžuolais ir švelniaisiais piru- 
liais“ Dar šelmiškai priduria: „Dėl pastarųjų pripipirinti visi valgiai“ 
(Einsteino archyvas, <29-134>, 28). 

Lentelėmis iškaltame gyvenamajame kambaryje Einsteino ty- 
rimų grupė sustoja nusifotografuoti. Nuotraukoje nėra tik vieno 
žmogaus — profesoriaus Roberto Schulmanno (Šulmano), ilgamečio 
projekto vadovo ir savitos visų darbų sielos. Projektui jis vadovavo 
daugiau nei ketvirtį amžiaus. Impulsyvus ir gudrus, jei reikia, ir agre- 
syvus — šios savybės jam užtikrino vietą Einsteino pasaulyje. Tarp se- 
klių jis buvo kaip tik toji trumus užuodžianti kiaulė. Tiriant padaryta 
nemaža itin svarbių įžvalgų, net atskleista sensacijų ne vien dėl jo 
nuovokos, bet ir todėl, kad buvo patraukli asmenybė ir jam netrūko 
atkaklumo. Nuo Pasadinos jį skiria penkios valandos skrydžio lėktu- 
vu arba vienas kompiuterio pelės spragtelėjimas. 

Betesda netoli Vašingtono, erdvus visą aukštą užimantis butas. 
Tai aukščiausios klasės Einsteino pėdsekio bazė. Kai Schulmannas 
su žmona sėda vakarieniauti, pakvimpa Europa. Ant stalo dubuo su 
raugintais kopūstais ir mėsos kukuliais. Dar padėta rupių miltų duo- 
nos. Judita kilusi iš Vengrijos, tad taip ji ir verda. Tokia tremtinių 
dalia, tokia emigrantų našta — tėvynės niekada neatsižada. 

Schulmannas, gimęs Filipinuose, vokiškai kalba su vos pastebi- 
mu, Vienos šnektą primenančiu bavarų akcentu. Iš čia kilę jo tėvai. 

Aiškią, stačiokišką, gatvėje išmėgintą anglų kalbą išmoko Los An- 
džele. Ten jį keturmetį nubloškė likimas. Su Einsteino projektu is- 
torijos profesorius susidūrė 1981 m., šešeriais metais anksčiau, nei 
pasirodė pirmasis „Rinktinių raštų“ tomas. Kaip tik dėl jo publikacijų 
imta mušti būgnus. Iš jo tyrimų pasaulis sužinojo keletą tamsių Eins- 
teino gyvenimo pusių ir nuosmukių, kurie, jo manymu, verčiau būtų 
apskritai likę neatskleisti. 

Einsteino samdyti reikalų tvarkytojai iš pradžių jo gyvenimą įsi- 
vaizdavo visai kitaip. Pirmiausia minėtina Helene Dukas (Helenė Diu- 
kas). Į Einsteino kasdienybę ji įžengė 1928 m. balandžio 13 d. Sunkiai 
susirgęs jis guli lovoje ir ieško padėjėjos, kuri, kol pasveiks, visada 
būtų po ranka. Dukas tuo metu yra bedarbė. Nuo pasamdymo aki- 
mirkos iki paskutinių savo gyvenimo dienų tokia niekados nebebus. 
Tą penktadienį jos gyvenimas įgavo prasmę, o šios vardas — Albertas 
Einsteinas. „Tai yra panelė Dukas — mano ištikimoji pagalbininkė, — 
sako jos naujasis darbdavys. — Jei ne ji, niekas nežinotų, kad aš dar 
gyvas, nes ji už mane rašo visus laiškus“ (cit. iš Grūningo, 1990, 51). 

Dukas apibūdinama kaip „aukšta, liekna, griežto žmogaus įspū- 
dį kelianti jauna moteris, kurios drovumas slėpė atkaklią, kai kada 
piktą asmenybę“ (Highfield/Carter, 1996, 261). Ji tampa Einsteino 
sekretore, vėliau ūkvede ir virėja, kartu su šeima vyksta į JAV, o kai 
1936 m. miršta antroji Einsteino žmona Elsa, perima šios cerberio 
funkciją — saugoti žmogų, tapusį mitinį, ir su žurnalistais kovoti kaip 
su „tikrais priešais“. 

Kai 1981 m. vasario 10 d. Dukas, sulaukusi aštuoniasdešimt septy- 
nerių metų, atsisveikino su pasauliu, jos bendražygis Otto Nathanas 
(Otas Natanas) „priešams“ iš spaudos pareiškė: „Jai mirus Einsteinas 
mirė antrą kartą“ (Highfield/Carter, 1996, 342). Nathanas yra antra- 
sis iš patikėtinių. Veimaro Respublikos laikais jis buvo pripažintas 
ekonomistas ir vyriausybės patarėjas, paskui paspruko nuo nacių ir 
netrukus susipažino su Einsteinais, kai šie buvo emigravę. Prinstone 
jis tampa šeimos bičiuliu ir patarėju visais ekonominiais klausimais. 
Be to, pasidaro artimiausiu Helene's Dukas sąjungininku. Nuo šiol ji 
vadinama Helena. 


„Nathanas garbino žemę, kuria vaikščiodavo mokslininkas, - 
sako Schulmannas. — Jis buvo tikras terjeras, jei tik iškildavo būti- 
nybė Einsteiną saugoti“ Garbintojo, siekusio iš Einsteino paveikslo 
palikuonims ištrinti visa, kas yra „tik asmeniška“, gerovei, Schulman- 
no nuomone, buvę visai natūralu 1950 m. rašytame testamente visą 
palikimą patikėti tuodviem žmonėms. Ir vienas, ir kitas, anot Schul- 
manno, „Einsteiną laikė Dievo dovana pasauliui“. 

Naują vaidmenį Nathanas perima jau po kelių valandų Einsteinui 
amžinai užmerkus akis. Jis stovi greta Thomo Hervey, kai tas skro- 
džia lavoną ir išima smegenis. Nathanas neprieštarauja, kad Hervey 
šį organą pasiimtų. Visą gyvenimą jis su patologu palaiko ryšį norė- 
damas žinoti, ar Einsteino mąstymo organo tyrimai yra sėkmingi. 
Kaip tą sėkmę įsivaizduoja, nekyla jokių abejonių: „Nathanas norėjo 
išgirsti, kad smegenų tyrimai rodo, jog Einsteinas buvo genijų geni- 
jus“, — aiškina Schulmannas. | 

Helena Dukas iki pat savo paskutinių dienų gyvena Einsteino 
name Merserio gatvėje 112, Prinstone. Šio nemirtingojo sekretorė 
ir po 1955 m. atsakinėja į profesoriaus vardu gaunamus laiškus. Ne- 
tiesiogiai ir toliau gauna atlygį: jis užrašė jai ne tik savo asmeninį 
turtą, bet ir papildomai 20 000 dolerių. Iki gyvos galvos jai priklauso 
pajamos už Einšteino raštus. 

Ištikimybė kainuoja. Visiems, norintiems prieiti prie tada dar 
maždaug 42 000 archyvinių dokumentų, Nathanas ir Dukas apkar- 
tina gyvenimą. Tačiau abiem aišku, kad užtvarai ilgai neišlaikys. Tad 
nenuostabu, kad ir čia vyksta tai, kas ir kokiame nors kitame slapta- 
me archyve: pasikeitus režimui dingsta kompromituojanti medžia- 
ga. Kiek dokumentų mirus Einsteinui buvo pašalinta, niekas nežino. 
Tačiau tai, kad neliko kai kurių popierių, kurie, Einsteino patikėtinių 
nuomone, meta šešėlį ant jo kaip asmenybės, nekyla abejonių. 

Mirusiojo valia palikimą turi sudaryti veikalai, raštai ir dokumen- 
tai, idėjos, idealai, pasaulėvaizdis, bet ne tas paveikslas, kurį pasaulis 
ateityje mėgins susikurti. Tačiau palikimo valdytojai, nors ir įsitikinę, 
kad elgiasi sąžiningai, vis tiek bando kitoms kartoms pateikti tokį 
Einsteiną, kokio niekada nėra buvę. 

Tokia pozicija paprastai duoda priešingą rezultatą, nei norima. 
Juo neprieinamesni šaltiniai, tuo atkaklesni tyrėjai, juo mažiau žinių, 
tuo nerimastingiau klausiama, juo ilgiau tylima, tuo daugiau įtaria- 
ma ir spėliojama. | 

Tai galėjo vykti dar šeštajame dešimtmetyje, kai jaunas Harvardo 
universiteto fizikas Geraldas Holtonas (Džeraldas Holtonas) pirmą 
kartą aplanko Heleną Dukas Prinstone. Rengdamasis simpoziumui 
jis iš pradžių nori susipažinti tik su vienu kitu šaltiniu. Tuo metu 
I insteino palikimas yra padalytas į dvi dalis: daug privačių laiškų 
tebėra jo name Merserio gatvėje, o visa kita, daugiausia mokslinė 
ir politinė medžiaga, Perspektyviųjų tyrimų institute Prinstone, kur 
L insteinas dirbo paskutiniuosius dvidešimt dvejus metus. Pagyvenu- 
sią damą Holtonas randa instituto teritorijoje, pagrindinio pastato 
rūsyje, didžiulėje saugykloje, po kurią galima vaikščioti. „Nebuvau 
pasirengęs išvysti to, kas manęs ten laukė, — pasakoja jis. Helena 
Dukas vienui viena sėdi prie degančios lempos tarp aukštų doku- 
mentų spintų ir įnikusi dirba. „Visas tas vaizdas man priminė Juliją 
laidojimo rūsyje“ (Holton, 1998, 203). 

Spintose fizikas aptinka didžiausią popierių netvarką. Akivaizdu, 
kad ne Helenos Dukas nosiai jai patikėtą palikimą paversti sutvar- 
kytu archyvu. Moteriai pritariant šios užduoties imasi Holtonas ir 
dar pora studentų. Taip apsauginis pylimas pralaužiamas. Pamažu 
Kriežtoji palikimo sergėtoja ima į institutą nešti ir privačiame name 
saugomų popierių ryšulius. Kiek dokumentų į institutą nepakliuvo, 
yra Einsteino tyrimų paslaptis. 

Tik 1971 m. Gralio sergėtojai pagaliau pasirašo su Prinstono 
universiteto leidykla sutartį. Pagal ją tyrėjai tebedirba iki šiol. Ta- 
“iau didelių užmojų projektas iš pradžių kruta braškėdamas. Po ilgo 
lampymosi 1976 m. randamas tinkamas direktorius Johnas Stachelis 
(Džonas Stachelis) iš Bostono universiteto. Reliatyvumo teoretikas 
1977 m. persikelia į Prinstoną ir netrukus pamato, kad ponia Dukas 
prie savo lobio ne taip lengvai prileidžia. „Priėjimo prie archyvo pa- 
„rindas labai asmeniškas, viskas priklauso nuo to, kokie santykiai su 
Ja susiklosto“ (Highfield/Carter, 1996, 340). 


Taip dirbti mokslininkas negali. Stachelis kaip leidejas reikalauja 
visiškos laisvės. Tada Otto Nathanas atsisako bendradarbiauti ir ne- 
pasirašo sutarties. Turi įsikišti teismas. Nathanas bylą pralaimi, bet 
nelinkęs pasiduoti ir kovoja visose įmanomose instancijose. Juridinės 
galimybės išsemiamos tik 1980 m. Projektui įžiebiama žalia šviesa. 

Nathanas vis labiau spaudžiamas į kampą. 1981 m. rudenį į dar- 
bą Prinstone priimamas Robertas Schulmannas. Senas ekonomistas 
netrukus suvokia jaunąjį istoriką būsiant atkaklų priešininką. Tačiau 
abu turi ir kai kurių bendrybių. Ir vieną, ir kitą sieja tvirti ryšiai su 
vokiškomis šaknimis. Abu, kiekvienas savaip, labai kritiškai nusiteikę 
Amerikos vyriausybės atžvilgiu. Nė vienas ničnieko neišmano apie 
fiziką. Galiausiai abu yra apsėsti Einsteinu, tiktai vienas jį sergsti, o 
kitas jo ieško. 

Sekliškos aistros ir istorinio domesio skatinamas Schulmannas 
pasuka kitu keliu: užuominų ir to, už ko galėtų užsikabinti, jis ieš- 
ko nebe vien Einsteino paliktuose šaltiniuose, bet ir pakelia sparnus 
skristi svetur — išvyksta į Europą, rausiasi iki tol dėmesio nepatrau- 
kusiuose archyvuose, žvalgosi po užmirštą palikimą, randa Einstei- 
ną pažinojusių liudytojų, susipažįsta su jaunąja jo draugų karta, ima 
interviu, klausinėja ir taip pamažu kaupia vis naujus tyrimų kelius 
atveriančias žinias. 

Per vakaronę 1985 m. lapkritį fiziko Res Jost'o (Rė Žoso) namuo- 
se Ciuricho priemiestyje imama kalbėti apie Otto Nathaną ir vieną 
ankstesnį jo poelgį, kad apsaugotų mirusį genijų. Šeimininkas beveik 
dešimtmetį buvo dirbęs kartu su Einsteinu Prinstone ir Europoje rin- 
kęs pinigus raštų leidimo projektui. Paini istorija, kurią Schulmannas 
remdamasis Josto pasakojimu ir dėliodamas faktą prie fakto išsiaiš- 
kins, prasideda Einsteinui dar gyvam esant ir baigiasi sensacija. 

Mileva Marič (Marič), pirmoji Einsteino žmona, mirė po sunkios 
ligos 1948 m. rugpjūčio 4 d. vienoje Ciuricho klinikinėje ligoninėje. 
Kaip neretai tokiais atvejais nutinka, mirusiosios namų ūkį tenka su- 
tvarkyti marčiai, šiuo atveju Friedai, Einsteino sūnaus Hanso Alberto 
žmonai. Žengdama į butą Huteno gatvėje moteris visai nenutuokia, 
kas netrukus jai paklius į rankas. Po čiužiniu ji aptinka ne tik 85 000 


Wwelcarjjos frankų grynaisiais, kuriuos Mileva, matyt, bus sutaupiusi 
antrajam sūnui gydyti, nes šis stūmė nykias šizofreniko dienas netoli 
vannčioje nervų ligų gydymo įstaigoje bejėgių daktarų prižiūrimas, 
bet ir ryšulėlį laiškų. Juos anyta išsaugojo iš tų laikų, kai jaunystėje 
buvo užsimezgę santykiai su taip iš pradžių mylimu Albertu. Frie- 
«da ryšulėlį pasiima ir atsiveža į Berklį Kalifornijoje. Čia ji gyvena su 
vyru, universiteto hidraulikos profesoriumi. 

Maždaug dešimt metų nieko nevyksta. Palikimo sergėtojai, aiškus 
ılulktas, žino, kad tie laiškai yra, bet neturi jokio supratimo apie jų 
turinį. Mirus Einsteinui netrukus Otto Nathanas mėgino iš sūnaus 
Hanso Alberto sužinoti, kas juose rašoma. Nieko neišėjo. 1957 m. 
pradžioje Nathanas reikalauja laiškų kopijų archyvui. Hansas Al- 
bertas delsia. Sumetimai visai geri. Jo žmona Frieda nusprendė pati 
aprašyti savo uošvį kaip žmogų ir pranešimą su sensacingomis laiš- 
kų ištraukomis išleisti Ciuricho „Origo“ leidykloje. Honorarą ketino 
skirti gydymo įstaigoje laikomam svainiui pagelbėti. 

Dabar Nathanas ir Dukas dirba iš peties. 1958 m. jie kreipia- 
„i į vieną Šveicarijos teismą. Kyla šlykštus juridinis ginčas. Hanso 
Alberto ir Friedos advokatai gina nuomonę, kad laiškuose esanti 
informacija susijusi su šeima, todėl ji turinti teisę ją skelbti. Prie- 
inga pusė motyvuoja, kad laiškai kaip literatūriniai kūriniai pri- 
klausantys Einsteino palikimui. Galiausiai pastarųjų argumentai 
įtikina teisėjus. Friedai nelemta šio sprendimo apskųsti. 1958 m. 
spalio mėnesį ji miršta. 

Nuo tos akimirkos laiškų pėdsakai dingsta. Einsteino ekspertai 
neturi supratimo nei apie laiškų turinį, nei ar jie iš viso yra. 

Prabėgus dvidešimt septyneriems metams po Friedos mirties 
Robertas Schulmannas vėl vakarieniauja Josto namuose Ciuriche, 
„Linsteinas kybo ore“. Kalba pakrypsta apie mįslingą korespondenci- 
Jų ir Hilda Jost, namų šeimininkė, lyg tarp kitko prisimena, kad prieš 
erus šešerius metus, kai visas pasaulis organizuodamas iškilmingus 
renginius, kongresus ir parodas šventė Einsteino 100-ąsias gimimo 
metines, ji netyčia sutikusi Hanso Alberto ir Friedos marčią ir ši pa- 
pasakojusi, kad laiškai esą puikūs ir šeima juos tebeturinti. 


Schulmanno galvoje mintis veja mintj. Kaip tik apie ta laikotar- 
pi, nuo 1897 iki 1903 metų, kai buvo parašyti laiškai, kai Einsteinas 
išgyveno asmeninius ir mokslinius virsmus ir jam pavyko ne vienas 
proveržis, iš tikrųjų beveik nieko nežinoma. Schulmannas nuo po- 
kalbio dalyvių neslepia esąs susijaudinęs. Kaip norėtų tuos rankraš- 
čius gauti! Kokie jie būtų reikšmingi Einsteino tyrimams! Deja, jis 
dar per mažai surinkęs įrodymų. 

Atsitinka taip, kad po kelių dienų Schulmannas vėl pakviečiamas 
pas Jost'us vakarienės. Šį kartą svečiuojasi ir ilgamečio Einsteino bi- 
čiulio Heinricho Zanggerio duktė Gina. Schulmannas puikiai prisi- 
mena „atkaklią senyvą damą, kuri kai kada šį tą išplepėdavo“. Gina 
Zangger, ir anksčiau teikusi jam informacijos, ketina šį vakarą kai ką 
papasakoti. „Bet išeina štai kas: žmonės ir nori, ir nenori tau ką nors 
pasakyti“, — guodžiasi seklys. 

Tokiose istorijose apie gimines ir giminių gimines, apie draugus 
ir pažįstamus dažnai būna kokių nors painybių: pasakojimas vingu- 
riuoja tarsi šnypščianti kibirkštis padegamąja virve ir tik pabaigoje 
pasigirsta didysis sprogimas. | 

Taigi Gina Zangger buvusi abiturientė tos pačios Šveicarijos mo- 
kyklos, kurios internate šeštajame dešimtmetyje gyveno Einsteino 
sūnaus Hanso Alberto ir jo žmonos Friedos įvaikė Evelyna Einstein. 
Aplinkybės susiklosčiusios taip, kad Gina gerai pažinojusi internato 
direktoriaus žmoną. O poniai direktorienei Frieda prasitarusi, kad 
ji ir jos vyras Evelyną auginą iš pagarbos Einsteinui. Daugiau senoji 
ponia nieko nepaaiškina. Ji nereaguoja ir į Schulmanno pastangas ką 
nors dar iškvosti. Bet ir be papildomų žinių nereikia būti dideliam 
matematikui, kad prie vieno pridėtum vieną: užuomina reiškia, jog 
Evelyna, ko gero, yra tikra Einsteino duktė. 

Vėliau Schulmannas prie keturių akių klausia Jost'ą, ką manąs 
apie šią istoriją. Fizikas patvirtina, kad šis gandas yra pasiekęs ir 
jo ausis. Neprasitardamas, iš kur žino, dar priduria, kad Evelyna 
neva esanti Einsteino santykių su viena Niujorko šokėja vaisius. 
Schulmannas vos pajėgia nuslopinti jaudulį. Jam užima žadą ne tik 
perspektyva, kad, matyt, bus aptikęs nesantuokinį didžiojo fiziko 


vaiką. Staiga, kaip pats sako, jam „į galvą Sovusi puiki mintis“: ar 
I'velyna Einstein Berklyje negalėtų ką nors žinoti apie pradingu- 
„ius laiškus? 

1986 m. sausį Schulmannas paskambina Einsteino įvaikei. Juodu 
„taria susitikti. Schulmannas yra iš tų žmonių, kurie primena at- 
kuklų, malonų nuodėmklausį ir tėviškai kamantinėjantį kriminalistą, 
lodėl jam beveik kiekvienas netrukus linkęs patikėti savo gyvenimo 
istoriją. Evelyna jam papasakoja, kad augusi „kaip nemylimas iširu- 
„ios šeimos vaikas“, o kai 1973 m. vasarą mirė įtėvis Hansas Albertas, 
giminės palikusios ją likimo valiai. 

Vieną kartą paskambinusi Otto Nathanui ir prašiusi šiek tiek pa- 
dėti, nes neturėjusi nė cento kišenėje. Juk senelio spausdinamų dar- 
bų, nuotraukų ir reklamos honorarai duoda milijonus pajamų. Nat- 
hanas nenorėjęs nieko girdėti. Schulmannas savo ruožtu papasakoja 
Wi apie „Rinktinių raštų“ leidimo sunkumus. Pirmiausia palikimo 
valdytojai kalti, kad praėjus trisdešimt vieniems metams po Einstei- 
no mirties dar nepasirodęs nė vienas tomas. 

Apie galimą tėvystę per pirmąjį susitikimą Schulmannas užsimin- 
u nedrįsta. Tik kai kitą kartą tais pačiais metais susieina, jai patiki 
savo paslaptį. Evelyna šokiruota. Bet juo ilgiau ji gvildena šią mintį, 
tuo daugiau dalykų ima atsiskleisti. Nemažai klausimų, į kuriuos iki 
iiol negalėjo atsakyti, dabar staiga pradeda aiškėti. Pamažu net apsi- 
pranta su mintimi, kad esanti tikra Einsteino duktė. 

Ji ne vienintelė, kuri, kaip šnekama, laikoma nesantuokiniu Eins- 
Ieino vaiku. 1993 m. vasarą į laikraštį „New York Times“ kreipiasi 
cekų fizikas Ludekas Zakelis (Sakelis) teigdamas esąs Prahoje gimęs 
nesantuokinis Einsteino sūnus. Įrodyti negali. Vienu atveju net pats 
|. insteinas paveda seklių biurui ištirti įtarinėjimus — viskas šnipštas. 
ko gero, ir Einsteino pažįstamus domino tema, kad jis galėjęs „padė- 
u kiaušinių ir kitur“. Tad 1932 m. bičiuliui gydytojui Janosui Pleschui 
nusiunčia tokį savo sukurtą posma: 


Gana, draugai, per dantį traukti — 
Kad šeima sustotų augti! 


Man užtenka ir savy, 

Juos aš kantriai auginu. 

O gandai, kad kiaušinius 

Dėjau į kitus lizdus, 

Nors savimeilę ir ugdo, 

Bet kitiems tai juk netrukdo. 
Pasirašau: „Einsteinas, patėvis“.* 


Kol Evelynos istorija vėl pajuda iš mirties taško, praeina šešeri metai. 
Robertas Schulmannas ankstesnes spekuliacijas prisiima sau. „Kaip 
istorikui man reikia tvirtų faktų.“ Ir staiga atsiranda proga kaip tik to- 
kių „hard facts“ gauti, ne bet kokių, o su tiksliųjų mokslų antspaudu. 
Genetikas Charles'as Boydas (Čarlzas Boidas) iš Ratgerso universi- 
teto Naujajame Bransvike, Naujojo Džersio valstijoje, yra numatęs 
atlikti genetinius kraujagyslių tyrimus. Jam atrodo, kad tokiems ty- 
rimams tinka Einsteino šeima, kurioje su kraujagyslėmis susijusios 
ligos ne vieną yra nuvariusios į kapus ar prisidėjusios prie mirties. 

Kolegos Boydui patarė kreiptis į Schulmanną. Tas galįs Einsteinų 
ligos istorijas kloti iš atminties. Be to, jis turėtų Žinoti, kur yra ge- 
netiniams tyrimams svarbus audinių šaltinis — Einsteino smegenys. 
Ne, atsako Schulmannas, čia jis, deja, niekuo negalįs padėti. Kur yra 
smegenys, neturįs supratimo. Bet dar yra gyvi du Einsteino vaikaičiai: 
Bernhardas Casaris, tikras Hanso Alberto sūnus, ir Evelyna, įdukra. 

Tą akimirką Schulmannas, kai vienu atokvėpiu pamini Einstei- 
no smegenis ir įdukrą Evelyną, iškart suvokia šansą: gal audiniai 
dar gali kam nors būti naudingi, tarkim, tėvystei nustatyti? Ge- 
riausias būdas rasti išlikusį organą, sako jis Boydui, tikriausiai būtų 
areštuoti tą žmogų, kuris, Einsteinui mirus, jį pasisavino — daktarą 
Thomą Harvey. 


* Meine Freunde all mich foppen, / Helft mir die Familie stoppen! / Hab vom Wir- 
klichen genug / das ich lang und ehrlich trug. / Doch dass ich noch unentwegt / 
Eier seitwärts hätt’ gelegt / Wär zwar niedlich anzuhören / Täts nicht andre Leute 
stören. / Gezeichnet: „Einstein, Stiefvater“ (1936, Einsteino archyvas, <31-178>). 


Šį patologą Boydas iš tikrųjų randa 1993 m. Lorense, Kanzaso 
valstijoje. Nesispyriodamas, kaip ir kitais atvejais, Harvey perduoda 
jam vieną Einsteino smegenų dalelę: tai 47 numeriu pažymėtas ga- 
baliukas iš kaktinės skilties užpakalinės dalies. Evelyna Einstein, su- 
sidomėjusi savo genetine kilme, leidžia vienam dermatologui paimti 
odos mėginį ir perduoti Boydui. 

Genetikas imasi darbo. 47-as Einsteino smegenų gabaliukas pa- 
tenka į maišytuvą. Iš košės Boydas išskiria genetinės medžiagos ir 
nudažo specialiais dažais. Tačiau tyrimas nuvilia. Substancija taip 
sunykusi, taip subyrėjusi į mažyčius krislelius, kad apie genetinę ana- 
lize nebėra ko ir svajoti. Tad po daugiau nei septynerių metų Zlun- 
ga viena iš Schulmanno tyrimų krypčių, prasidėjusių per vakarienę 
Ciuricho priemiestyje. 

Įvaikė, tariamoji Einsteino duktė, gyvena apgailėtinomis sąlygo- 
imis savo bute netoli Berklio. Ji sunkiai serga — kepenys, vilkligė, vė- 
žys — ir be invalido vežimėlio vos pajuda iš vietos. Garsaus vardo 
našta dėl neišaiškintos tėvystės pasidarė dar sunkesnė. Ne, sako ji, 
apie tai nebenorinti kalbėti. „Kas man iš to, jei ir žinosiu?“ Jos šeimo- 
je tai tebesanti „atvira paslaptis“. Tačiau šeima ją atstūmė. Ir dėl tos 
priežasties moteris nebenorinti į tai daugiau gilintis. 

Schulmannas nuleido rankas. Jisirgi netiki, kad atsakymą į tėvys- 
tės klausimą galėtų rasti laiškuose, kurie užantspauduoti dūli Eins- 
teino archyve Jeruzalėje. 

Lieka dar vienas gandas, verčiantis seklį kur kas labiau krutėti nei 
klima Einsteino genealogijos medžio pataisa. Kaip su laiškais? Jau 
per pirmąjį susitikimą, kai abu pradeda vienas kitu pasitikėti, Schul- 
mannas Evelynos klausė, ar ji žinanti ką nors, kur tie laiškai galėtų 
buti. Ne, sako Evelyna, labai gaila. Ji tik turinti įmotės Friedos rašytą 
rankraštį — įžangą knygai, kuriai pasirodyti 1958 m. sukliudė Otto 
Nathanas. 

Tą įžangą jis būtinai norėtų pamatyti, sako Evelynai. Ji pažada at- 
siųsti kopiją. Schulmannas dar tebėra Berklyje, kai pasigirsta telefono 
skambutis. Jo niekada nebepamirš. Grįžusi namo ir iš polietileninio 
maišelio ištraukusi įmotės rankraštį Evelyna atkreipusi dėmesį į kelis 


popieriaus lapus, kurie buvę po rankraščiu ir kurių anksčiau nepa- 
stebėjusi. Iš visko sprendžiant, tai esą laiškų nuorašai. Schulmannas 
nedelsdamas vyksta pas ją. 

Rankose laikydamas tuos lapus žinovas iškart supranta, ką Eve- 
lyna per ilgus metus pati nežinodama išsaugojo: dalis tų popierių 
yra nuorašai laiškų, kuriuos Einsteinas rašė sūnui Hansui Albertui 
1914-1955 m., galiausiai Schulmannas pirmą kartą išvysta taip ilgai 
ieškotų Alberto ir Milevos meilės laiškų kopijas. 

Schulmannas žaibiškai suvokia, kad atsiveria galimybė prieiti ir 
prie originalų. Netrukus Einsteino raštų projekto žmonės ir Jeruzalės 
žydų universitetas pradeda derybas su Hanso Alberto šeimos įgalio- 
tiniais. Otto Nathanas į tą reikalą nebegali kištis. 1986 m. balandžio 
18 d. vakare tikslas galiausiai pasiektas: šeimos advokatas pats išima 
originalius laiškus iš stalčiaus ir banke padaro po dvi fotokopijas: vie- 
ną Žydų universitetui, kitą tyrėjams, kuriems priklauso ir Schulman- 
nas. Originalai lieka šeimos nuosavybė. 1996 m. „Christie“ aukcione 
Manhatane jie parduodami iš varžytinių už 442 500 dolerių. | 

Bostone, į kurį nuo 1984 m. buvo perkeltas Einsteino raštų pro- 
jekto fondas, prasideda karštligiškos skubos mėnesiai. Pačiomis pa- 
skutinėmis minutėmis tą korespondenciją dar galima įdėti į pirmąjį 
tomą, bet dėl to tenka kelis kartus atidėti leidimo terminą. Būtina 
patikslinti šimtus smulkmenų. Schulmannas ir jo kolegos vėl vyks- 
ta į Europą bibliotekose ir laikraščių archyvuose tam tikrų laiškuo- 
se minimų įvykių detalių tikrinti. Perteikti nuoseklaus Alberto ir 
Milevos susirašinėjimo, sprendžiant iš rastų popierių, nebeįmano- 
ma. Tik vienuolika iš penkiasdešimt keturių laiškų rašyti jos ranka, 
kiti — jo. Ji laiškus rinko ir saugojo, o jis vienus nudaigojo, kitus 
išmetė, kai antrąsias laiškų puses panaudojo kaip skaičiavimų ar 
užrašų juodraščius. 

Einsteinas per gyvenimą iš vienos vietos į kitą kraustėsi per dvi- 
dešimt penkis kartus. Vien gyvendamas Šveicarijoje 1895-1911 m. 
butą keitė daugiau nei penkiolika kartų. Berne žinomi šeši Alber- 
to ir Milevos adresai. Visa tai trukdė plėstis namų ūkiui. Net kai 
kurie pasaulinio garso fiziko Maxo Plancko laiškai, rašyti tada dar 


nežinomam patentų biuro tarnautojui, dėl šių priežasčių atsidūrė 
šiukšlių dėžėje. 

Otto Nathanas miršta 1987 m. sausio 27 d. eidamas aštuoniasde- 
šimt septintuosius metus. Kai pasirodo pirmasis Einsteino „Rinkti- 
nių raštų“ tomas, jau keli mėnesiai jo nebėra tarp gyvųjų. Ne vienus 
metus jis trukdė tam leidiniui išeiti. Užtat dabar pirmajame tome yra 
raktas Einsteino asmenybei pažinti, o jį palikimo valdytojas norėjo 
zutbüt laikyti paslaptyje. 

Staiga pasaulis išvysta kitą Einsteiną — genijų ir meilužį, didingą 
i žiaurų. Jis sužino paslaptį, kurią Albertas su Mileva ir vėliau, po 
skyrybų bei šeimos karo, kartu slėpė ir manė nusinešią į kapus. 


Sestas skyrius 


„ELSE AR ILSE“ 


Fizikas ir moterys 


Einsteino būta kraštutinumų žmogaus. Ko gero, niekas kitas to taip 
aiškiai nepajuto savo kailiu kaip jo gyvenime sutiktos moterys. Vie- 
nas jis traukia, kitas atstumia. „Ilgiuosi dviejų rankučių ir aistringos 
burnytės, degančios švelnumu ir bučinėliais“ (laiškas Milevai Marič, 
1900 08 09°, CP1, 253). Ir jaučia malonumą: „Kaip buvo puiku pasku- 
tinį kartą, kai galėjau Tavo asmenėlį spausti prie savo krūtinės, kaip 
duota gamtos“ (laiškas Milevai Marič, 1901 m. gegužė, CPı, 300). 
Paskui, po keliolikos metų, drebia įžeidžiančius žodžius: „Vienintelis 
dalykas, ko jai reikia, — tokio, kuris ją valdytų“ (laiškas Michele'iui 
Besso, 1918 07 21, CP8, 317). Arba aukština savo įnorį: „Jei būčiau 
toks, kokio tu nori, tada aš nebūčiau Albertas Einsteinas“ (Elsos laiš- 
kas Antoninai Luchaire-Vallentin, 1932 06 06). 

Viskas taip sudėtinga pirmiausia todėl, kad Einsteinas kaip as- 
menybė jau paauglystės metais tarsi suskyla į dvi dalis: viena ver- 
tus, jis išsaugo tam tikrą vaikiškumą ir nekaltą mąstymą - ko gero, 
tai svarbiausia milžiniškų mokslo laimėjimų prielaida, antra vertus, 
jis bręsta kaip sveiko libido jaunikaitis: ilgesingas ir užsisvajojęs, 
geidulingas, žaismingas, smalsus, taip pat godus būsimasis meilu- 
žis. Jo meilės laiškų eilutėse girdėti įsimylėjusio nugalėtojo kalba, 
užkariautojo, veikiančio tarsi spragsinčiame pirmosios erotinės 
įtampos lauke. 

„Be galo, be galo dėkoju, brangute, už nuoširdų laiškelį, kuris 
mane padarė nepaprastai laimingą. Nuostabu spausti prie širdies tokį 
popierėlį, į kurį žvelgė tokios mielos mylinčios akutės, kuriuo mei- 
lingai slidinėjo švelnios rankutės. Dabar ištiės supratau, angelėli, ką 
reiškia namų ilgesys ir troškimas. Tačiau meilė teikia nepalyginamai 
daugiau laimės nei troškimas slegia širdį. <...> Jūs esate mano sielai 

daugiau, negu anksčiau buvo visas pasaulis“ (laiškas Marie Winteler, 
1896 04 21, CP1, 21 ir kt. p.). 

„O dabar dar kartą specialiai kreipiuosi į Tave, mieloji! Bučiuoju, 
įlaudžiu ir myliu, kaip nusipelno Tavo ištikimybė. Taip dažnai per 
dieną apie tai galvoju. Dabar mieloji katytė vėl šoka ant manęs, o 
vakarais pamąstau, kad ji kupina meilės prisimena mane ir lovoje 
bučiuoja savo pagalvę. O! Aš žinau, kaip tai daroma!“ (laiškas Milevai 
Marič, 1901 04 10, CP1, 288). 

„Dabar turiu žmogų, apie kurį su nedrumsčiamu malonumu galiu 
galvoti ir dėl kurio yra prasmė gyventi. Jei to pats nebūčiau jautęs, 
tai būtų pasakęs Tavo laiškas, kuris manęs čia jau laukė. Abu ture- 
sime tai, ko mums taip trūko, ir suteiksime vienas kitam pusiausvy- 
tų, padovanosime giedrą žvilgsnį į pasaulį“ (laiškas Elsai Löwenthal, 
1913 10 10, CP5, 557). 

Įdomu, kad tai yra ištraukos iš laiškų trims skirtingoms adre- 
„items. Pirmasis laiškas išsiųstas 1896 m. Marie Winteler (Mari 
Vintler), kaip spėjama, pirmajai Einsteino meilei, trečiasis - 1913 m. 
pusseserei Elsai Löwenthal (Elzai Lėvental), vėliau tapusiai antrąja 
Jimona. Tik antrasis laiškas, rašytas 1900 m., skirtas Milevai Marić, 
mylimajai iš studijų laikų, pirmajai žmonai ir jo vaikų motinai. 

Ankstyvasis susirašinėjimas su, Mileva pasauliui parodė kitokį 
'insteiną — gėrio ir blogio požiūriu. Vos tik laiškai buvo paskelbti, 
Ilinsteino meilės gyvenimas staiga jaudrina žmonių vaizduotę kur 
kas labiau nei jo mokslinė kūryba ir politinis angažuotumas. Demas- 
kavimų dramaturgija žadina smalsumą. Paskui atsiranda naujų faktų. 
kitas toks visuomenės dėmesį patraukęs atvejis, paskelbtas penkta- 
me ir aštuntame „Rinktinių raštų“ tomuose, yra Einsteino santykis 
nt pussesere Elsa. Reakcija — kaip ir visada, kai per daug į dienos 
visą ištraukiami žymių žmonių privataus gyvenimo faktai, — yra 
aistringas piktinimasis. Kaip galima su tokiu didžiu žmogumi taip 
elytis? Prašom, pateikite daugiau duomenų. Antžmogio mitas gundo 
paminklą versti. 

laiškuose su kita lytimi Einsteinas nuolat iškyla kaip dvilypis 
mogus. Moterų jis trokšta bemaž kaip žaislų, kurių žūtbūt nori tu- 


reti. O tada, kai jau turi, troškimo kreivė šauna žemyn. Antra vertus, 
švelniausiai su savo moterimis jis elgiasi iš tolo. „Laukiu nesulaukiu, 
kol vėl Tave turėsiu, Tu man viskas, mano šėtoniuke, mano padaužė- 
le“, — 1900 m. rugsėjo mėnesį rašo jis Milevai (laiškas Milevai Marić, 
1900 09 137, CPı, 259). 

Apie santykius su Marie Winteler, kad ir kaip Einsteino tyrėjams 
būtų gaila, beveik nieko nėra išlikę. Būdama brandaus amžiaus Marie 
yra sakiusi, kad juodu vienas kitą mylėjo grynai platoniškai. Galbūt 
tai irgi paaiškina, kodėl šis atvejis liko tik kaip epizodas. Einsteinui 
netrukus sukaks aštuoniolika ir jis jaučia, kad artėja metas save iš- 
bandyti. Jis nori lytinių santykių, tačiau be santuokos ar bent iki gali- 
mų vedybų. Jų turi su Mileva, pažangia moterimi, o vėliau ir su Elsa, 
Pirmojo flirto su Elsa laikotarpiu šiai giriasi: „Kuo tvirčiausiai Tau 
garantuoju, kad save laikau visaverčiu vyru. Gal kada nors pasitaikys 
proga tai įrodyti“ (laiškas Elsai Löwenthal, 1912 04 30, CP5, 457). 

Santuoka dažniausiai reiškia, kad meilės viršūnė jau peržengta, 
Einsteinas ir abi jo žmonos nėra jokia išimtis. Elsos atveju, sako Eins- 
teino ekspertas Robertas Schulmannas, „net kyla klausimas, ar nuo 
1920 m. Einsteinas su ja išvis kada nors yra miegojęs“. Tačiau nekyla 
abejonių, kad po didžiojo pokyčio 1919 m. savo seksualumą jis tenki- 
no ir šalia santuokos. Pirmieji požymiai, kad su partnerėmis kartkar- 
tėmis elgėsi negailestingai, matyti jau iš santykių su Marie Winteler. 

Albertas su Marie susipažįsta šios merginos tėvų namuose Arau 
mieste, Šveicarijoje. Marie tėvai Jostas ir Pauline'a Winteleriai moks- 
leivį Albertą, norintį kantono mokykloje išlaikyti abitūros egzami- 
nus, priima į šeimą kaip savo sūnų. Šis už tai jiems atsidėkoja paverg- 
damas dukters širdį. Albertas merginai yra tai, kuo jinai jam niekada 
netaps — didžioji meilė. 

„Juk puikiai žinote, kas mano širdies gilumoje glūdi ir gyvena tik 
Jums vienam, ką aš jaučiu, - mergina rašo savo garbinamajam vie- 
name iš dviejų išlikusių laiškų tuo metu, kai Albertui tas romanas, 
akivaizdu, jau buvo baigtas, — ir kad tai yra nuostabu nuo tada, kai 
jūsų siela įsikūrusi manojoje, nemokėčiau to net apsakyti, nes tam 
nėra žodžių, galiu tik patikinti viena — amžinai jus myliu, branguti, 

u tegu Dievas jus sergsti ir saugo“ (Marie Winteler laiškas, 1896 m. 
lapkritis, CPı, 51). 

l'lirtas su Marie Einsteinui tėra žaidimas erotiniais jausmais. Kai 
‚hrangute“ tą tikslą leidžia pasiekti, ją paprasčiausiai meta nė puse 
Julžio apie tai neprasitardamas. Jo skalbinius ji gali ir toliau skalb- 
u dėl to galbūt turės kibirkštėlę vilties. Tačiau vos dvidešimt kilo- 
metrų nuo Arau nutolusiame Ciuriche lankyti jo neturi teisės. 

Ten jis jau pradėjo studijuoti fiziką ir susipažino su Mileva Ma- 
it“. Ši kurso draugė, vienintelė moteris grupėje, turi viską, ko Marie 
um niekada negalės pasiūlyti: kaip laisvų pažiūrų žmogus ji pritaria 
jo jaunatviskam polinkiui „gyventi kaip čigonui“ ir mėgautis palai- 
mingu studentiškos bohemos paprastumu. Dvasiškai ji jam pusiau 
artima. Tačiau kaip jį traukia fizikos pagrindai! „Kai vėl būsiu Ciu- 
iche, — rašo jai 1899 m., — tuoj pat pradesime Helmholtzo (Helm- 
holco) elektromagnetinę šviesos teoriją“ (laiškas Milevai Marić, 
1K99 09 287, CPı 235). 

Mileva, kaip pirmagimis vaikas, pasaulį išvydo 1875 m. dabarti- 
nės Serbijos Voivodinos provincijoje pasiturinčioje Miloso ir Mari- 
jos Maričų šeimoje. Tais laikais ši sritis priklausė Austrijos-Vengri- 
Jos imperijai. Jos kariuomenėje tarnaudamas tėvas išmoko vokiškai. 
Mileva buvo auklėjama dvikalbėje šeimoje. Tad kalbą, kuria ji vėliau 
„tudijavo, buvo išmokusi gimtuosiuose namuose. 

Dėl uolumo ir puikių rezultatų mokykloje ji pelnė Šventosios 
pravardę. Mileva buvo viena iš pirmųjų merginų, Austrijos-Vengri- 
jos imperijoje gavusių specialų leidimą lankyti berniukų gimnaziją. 
Kaigiamuosius egzaminus išlaikė 1894 m. — geriausius pažymius 
pavo iš matematikos ir fizikos. Turėdama tokius puikius rezultatus 
li išvyksta į moterų lavinimo atžvilgiu liberalią Šveicariją ir Ciuricho 
aukštesniojoje mergaičių mokykloje išlaiko brandos egzaminus. Šis 
atestatas duoda teisę studijuoti aukštojoje mokykloje. 

1896 m. rudens semestre ji, vienintelė moteris, pradeda studijuoti 
lizika tame pat Ciuricho federalinės politechnikos mokyklos VIa sky- 
riuje, į kurį užsirašė ir prie moterų linkęs Albertas Einsteinas. Kokio 
proto yra toji gležna Mileva, matyti iš ganėtinai įnoringo laiško, kurį 

jam atsiunčia 1897 m. spalį iš Heidelbergo, kur vieną semestrą klau- 
so paskaitų kaip laisvoji klausytoja. | 

„Netikiu esant kaltą žmogaus kaukolės formą dėl to, kad žmo 
gus neįstengia suvokti begalybės; tai jis tikrai galėtų, jei tik niekas to 
mažo žmogaus jaunystės metais, kai jis mokosi suvokti, taip Žiauriai 
netemptų prie žemės ar net prie lizdo, nespraustų jo tarp siaurų ke- 
turių sienų, o išleistų šiek tiek pasivaikščioti į Visatą. Begalinę meilę 
žmogus pajėgia protu aprėpti kuo puikiausiai, tad ir erdvės begalybę 
turėtų pajėgti, manau, tai galėtų būti kur kas lengviau“ (Milevos Ma- 
rič laiškas, siųstas po 1897 10 20, CP1, 58). 

Šis pirmas iš jos korespondencijos išlikęs laiškas patvirtina ir jų- 
dviejų sielų giminingumą. „Koks esu laimingas, kad Tave atradau 
kaip sau lygiavertę būtybę. Tokią pat tvirtą ir savarankišką, koks esu 
pats!“ — džiūgauja jis (laiškas Milevai Marič, 1900 10 03, CP1, 267). 
Savo nepriklausomybe ir, kaip sako Robertas Schulmannas, „savo 
sveiku begėdiškumu“ ji pavergia pusgalvio širdį ir jo troškimai nu- 
krypsta į ją. 

„Esi vienintelė viltis, mano mieloji, ištikimoji siela, — rašo 1900 m. 
vasaros pabaigoje. — Jei negalvočiau apie Tave, visai nebenorėčiau 
gyventi toje nykioje žmonių kamšalynėje. Tačiau tai, kad turiu Tave, 
& Tavo meilė daro mane laimingą. Dvigubą palaimą jausiu tada, kai 
vėl galėsiu Tave spausti prie širdies ir matysiu Tavo mylinčias akis, 
kurios šviečia tik man, ir bučiuosiu Tavo mielas lūpas, kurios ais- 
tringai virpa tik man“ (laiškas Milevai Marič, 1900 08 30 arba 09 
06, CP1, 258). Šiek tiek vėliau priduria: „Man visada atrodo, kad esu 
geriausioje draugijoje, išskyrus tik tuos atvejus, kai būnu kartu su 
Tavimi“ (laiškas Milevai Marič, 1901 12 17, CP1, 325). 

Tuo metu, kai gimsta Milevos ir Alberto meilė, pasiryžusį kalnus 
nuversti jaunuolį patraukia antroji numylėtinė — fizika. Jos jau nie- 
kada nebeatstums. Milevą iš pradžių vertina kaip vienintelę tinkamą 
partnerę. Atlikęs itin aiškią savianalizę, be didelių skrupulų paliktos 
Marie motinai, kurią meilingai vadina „mamyte“, iškloja savo pasi- 
keitimo priežastį: „Mane apima savotiškas keistas pasitenkinimas, 
kad dabar ir aš turiu išragauti dalį skausmo, kurį mano lengvabūdiš- 

kumas & nežinojimas suteikė tokiai švelniai būtybei, kokia yra toji 
miela mergaitė. Įtemptas protinis darbas & stebėjimas Dievo sukur- 
los gamtos yra tie angelai, kurie sutaikydami, stiprindami & vis dėlto 
negailestingai griežtai ves mane per visas šio gyvenimo sumaištis. 
O! Kad tam geram vaikui galėčiau irgi ko nors duoti! Ir vis tiek, koks 
keistas būdas iškęsti gyvenimo audras: kai retsykiais blaiviau pagal- 
voju, pats sau atrodau lyg tas dykumos smėlyje galvą slepiantis stru- 
tin, kad nematytų pavojaus. Susikuri žmogus tokį pasaulėlį, kad ir 
koks jis būtų pasigailėjimo vertas, ir jame slepiesi nuo amžinai kin- 
tunčios tikrosios būties didybės“ (laiškas Pauline'ai Winteler, 1897 m. 
yepuze?, CPı, 55 ir kt. p.). 

Galimas daiktas, kad Marie jam, kaip ir jis jai, reiškė net labai 
daug — pirmiausia kaip „moteriškas padaras“, kuris jį traukia ir, reikia 
manyti, jaudina, kai įsivaizduoja, kaip jos „švelnios rankutės meilin- 
mii slidinėjo“ laiško popieriumi. Ką ji buvo sukėlusi jo širdyje, gali- 
ma išskaityti viename iš pirmųjų Milevai rašytų laiškų, kur yra tokia 
pastraipa: „Dėl to, kad dabar taip dažnai važinėju į Arau, nėra Jums 
ko baimintis. Nes kritiškoji dukrytė, kurią prieš 4 metus buvau bai- 
„ul įsimylėjęs, grįžta namo. Šiaip jau savo aukštojoje sielos ramybės 
pilyje jaučiuosi ganėtinai tvirtai. Bet jei tą mergaitę vėl kelis kartus 
punatyčiau, tikriausiai išsikraustyčiau iš proto, tą žinau & bijau jos 
kaip ugnies“ (laiškas Milevai Marić, 1899 09 28?, CP1, 235). 

Matyt, Milevą tai turi nuraminti. Tačiau tokios jautrios prigimties 
mogui kaip ji, išgyvenančiai praradimo baimę ir pavydą, tokios eilu- 
t“ galėjo nuskambėti veikiau kaip pavojaus ženklas. Nerimą turėjo 
sukelti ir mylimojo charakterio savybė, kurią jai čia vaizdžiai parodo 
pima, bet toli gražu ne paskutinį kartą, — žiaurus atvirumas. 

Po pusės metų jai teks dar labiau sielvartauti. Dabar abu jaučia 
ılulziausig artumą. Mandagus kreipinys „jūs“ užleido vietą intymiam 

lu”. Juokais jis vadina ją lėlyte (Doxerl) arba katyte (Mietzchen), o 
un jį — tingineliu Joneliu arba Joniuku (Johonesl arba Johannzel). 
Atustogas Einsteinas leidžia su motina ir seserimi Melchtalyje. Iš čia 
parašo Milevai laišką, kuriame be jokio gailesčio pavaizduoja, kokią 
«nų jam dėl jos iškėlė motina. 


‚-103- 


„Pareiname namo, esu mamos kambaryje (prie 4 akių). Pirma tu; 
riu jai papasakoti apie egzaminus, paskui ji visai ramiai klausia: „Na, 
o kas bus su lėlyte?“ — „Mano žmona“, — atsakau taip pat ramiai, bei 
nusiteikes atitinkamai scenai. Toji netrukus ir jvyko. Mama krito j 
lovą, įsikniaubė į pagalvę ir žliumbė kaip mažas vaikas. Kiek atsito- 
kėjusi po pirmojo šoko, kaipmat netekusi vilties perėjo į desperatiškį 
puolimą: „Tu užkerti kelią savo ateičiai ir pražudysi savo gyvenimą. 
Tai negali būti padori šeima. Kai ji pagimdys vaiką, tada turėsi dova- 
nėlę“ (laiškas Milevai Marić, 1900 07 297, CPı, 248). 

Kodėl jis viską Milevai pasakoja taip išsamiai? Ar nori jai paro- 
dyti, koks yra maloningas, kad nepaisydamas atkakliai prieštarau- 
jančios motinos žada ją vesti? Gal buvo užėjęs noras ja pakankinti? 
O gal tas negailestingas sąžiningumas yra ne kas kita kaip vaikiško 
nuoširdumo išraiška ir jis visai nesuvokia, kaip įžeidžiamai elgiasi? 

Dėl to, kad Albertas myli Marie, griežtoji mama buvo visai lai- 
minga, nes nuolat susirašinėdama su Pauline’a Winteler tarsi ir pa 
tvirtina, jog tą draugystę motiniškai laimina. Tačiau ji iš visų jėgų 
priešinasi naujiems sūnaus santykiams su Mileva: „Šitoji panelė Ma- 
rić man kaip niekas iki šiol kartina gyvenimą, — rašo ji savo bendra 
vardei pusseserei, — jei galėčiau, padaryčiau viską, kad ją išgrūsčiau 
iš mūsų akiračio, ji man tiesiog antipatiška“ (Pauline'os Einstein laiš 
kas Pauline’ai Winteler, 1902 02 20, CP1, 336). 

Albertas tokį motinos nemėgimą beveik pažodžiui perteikia su 
žadėtinei. Laiške Milevai vaizduoja sceną, kaip jis „kuo energingiau 
siai [atmeta] įtarimą, neva mes nepadoriai kartu gyvename“. Neganu 
to, negailėdamas jos atkartoja kitas motinos tiradas: „Ji yra knygų 
žmogus kaip ir tu - o tau reikia žmonos. Kai būsi trisdešimties, ji bun 
sena ragana“ (laiškas Milevai Marić, 1900 07 297, CP1, 248). 

Prie kankynės prisideda pranašystė. Nuo šiol vos prasidėjusius 
santykius prislegia motinos prakeiksmas. Po kelių mėnesių Mileva 
priversta perskaityti: „Mano tėvai labai susirūpinę dėl mano meilės 
Tau. Mama dažnai lieja karčias ašaras & aš neturiu čia ramios ak! 
mirkos. Tėvai mane beveik aprauda tarsi būčiau miręs. Be perstoju 
man zyzia į ausis, kad duodamas žodį Tau pasmerkiau save nelaimei, 

nes jie mano, kad Tu esi nesveika. <...> o, lėlyte, galima išprotėti! 
Tu nejsivaizduoji, kaip aš kenčiu, kai matau, kaip jie mane myli ir 
neranda paguodos, tarsi būčiau labiausiai nusikaltęs & padaręs ne 
lai, ką man įsakmiai liepė širdis ir sąžinė“ (laiškas Milevai Marić, 
1900 08 30 arba 09 06, CP1, 257). 

Jis kenčia. Ir vis tiek netiesiogiai jai prikiša, kad tėvai nerimas- 
lauja dėl jos sveikatos, dėl kurios ir be jo atvirų žodžių, reikia ma- 
nyti, jai užteko širdies skausmo. Nors ir neserga, bet nuo vaikystės 
šlubčioja, tikriausiai tai kaulų tuberkuliozės padarinys. Kai vienas 
draugas Albertui primena jos negalią ir klausia, kaip galįs ištverti 
su tokiu baisiu žmogumi, jis atsako: „Kodėl ne? Jos mielas balsas“ 
(Seelig, 1960, 61). | 

Padauža Albertas rado savo čigonę, egzotišką pietietiškos veido 
spalvos — vieną kartą pavadina ją savo „negriuke“ (laiškas Milevai 
Marić, 1900 09 137, CP1, 260) - ir slaviškos sielos gelmės būtybę, be 
lo, fizikę ir „palaidūnę raganą“ (laiškas Milevai Marič, 1900 08 20, 
('Pı, 256), ramią, aistringą meilužę, kurią „vakare ir naktį vėl galės 
kiek širdis geidžia bučiuoti ir glamonėti“ (laiškas Milevai Marič, 1902 
uo 28 arba vėliau, CP5, 5). 

Tas, kuris jos nepripažįsta, Einsteiną nuteikia prieš save. Motina 
butų galėjusi jųdviejų santykiams’sukliudyti, jei išvis tai įmanoma, 
veikiau pritardama nei priešindamasi. Tad ir Mileva tampa jo am- 
nos kovos su visokio plauko autoritetais objektu. Ji padeda jam, 
nesvarbu, ar pati nori, ar ne, atsiskirti nuo smarkios mamos. Mileva 
„teikia jam tiek motiniškumo, kiek reikia jo vaikiškajai prigimčiai. 
I tvarko namų ūkį ir, palyginti su kaimynystėje gyvenančiomis su- 
miesčionėjusiomis šveicarėmis, pasirodo esanti, kad ir ką sakytum, 
puiki šeimininkė. Ji verda, skalbia ir žiūri tvarkos, kurios jam be galo 
uuksta. „Gera šeimininkė, — teigia jis patenkintas, — tai aukso vidu- 
vy» tarp purvinos kiaulės ir pedantiškos švaruolės“ (laiškas Hansui 
Mulisamui, 1953 03 04, cit. iš Seeligo, 1956, 56). 

Galiausiai ji Einsteinui reiškia — bent iš pradžių - tai, prie ko kiti 
tmonės jo gyvenime beveik nepriartėja: „vienintelę saldžiąją moterė- 

le“ (laiškas Milevai Marič, 1900 08 20, CP1, 256) padaro savo artima 
drauge, turinčia teisę laužtis pro jo apsauginį skydą. „Visi žmonės, iš- 
skyrus Tave, man atrodo tokie svetimi, tarsi būtų nuo manęs atskirti 
nematoma siena“ (laiškas Milevai Marič, 1901 12 28, CP1, 330). Mi- 
leva lieka jo gyvenime vienintele tikra bičiule. Niekas kitas po jos taip 
nebeįžvelgs ir jo tamsiausių asmenybės savybių. Visi, su kuriais turės 
kokių nors santykių, taip pat ir vėlesnės meilės, ir antroji žmona Elsa, 
neįgis tiek pasitikėjimo, pagarbos ir bendrystės, kiek jis patyrė bent 
kurį laiką su savąja „katyte“. 

Literatūra apie Einsteiną beveik sutartinai piešia kitokį Milevos 
paveikslą. Kalbama apie sunkaus charakterio, paniurusią, melan- 
cholišką, uždaro būdo, kenčiančią depresijas, liguistai pavydulingą 
partnerę, kuri šmaikščiam, linksmam, nerūpestingam, geraširdžiam 
amžininkui kiaulioja gyvenimą. Galimas daiktas, kad viskas klostėsi 
kaip tik priešingai: jis gerokai prisidėjo prie to, kad ji pamažu ėmė 
geibti, liūdėti, darytis „vis niūresnė, nekalbesnė ir įtaresnė“ (Seelig, 
1952, 45). Ankstyvuose laiškuose esama užuominų, kad jis buvo jai, 
sakyk kaip nori, bet tik ne atidus, mielas vyras. 

„Kai dabar galvoju apie Tave, — rašo jis 1900 m. rugsėjį, — man 
atrodo, kad niekada Tavęs nebepykinsiu & nebeerzinsiu, o visada bü- 
siu kaip angelas! O, kokia puiki iliuzija! Bet juk tiesa: Tau patiksiu ir 
kai vėl būsiu toks pat kaprizų ir velniavos kupinas šunsnukis, įnorin- 
gas kaip visada!“ (laiškas Milevai Marić, 1900 09 137, CPı, 259). 

Vos po poros metų rašo: „Kai nesu su Tavimi, visada galvoju apie 
Tave jausdamas tokį švelnumą, kokį vargu bau ar įsivaizduoji, nors 
visuomet esu pikčiurna, kai būnu su Tavimi“ (laiškas Milevai Marić, 
1902 06 28 arba vėliau, CP5, 5). Kitą kartą atsiprašo: „Tik dėl ner- 
vingumo visada buvau toks šiurkštus Tau“ (laiškas Milevai Marić, 
1901 04 30, CP1, 294). 

Mileva žino, kas ji yra jam. Pats dėl savęs ir savo kaip vyro elge- 
sio, aišku, neturi jokių abejonių. Kai Julia Niggli (Julija Nigli), viena 
iš Arau laikų pažįstama moteris, prašo jo patarti, kaip elgtis su pa- 
gyvenusiu vyru, 1899 m. Einsteinas jai atsako: „O, tokius gyvulėlius 

pažįstu iš savo patirties, nes pats toks esu. Iš jų nėra ko per daug 
tikėtis, tai žinau kuo puikiausiai. Šiandien esame niurzgūs, rytoj — 
pasipüte, poryt — šalti, paskui vėl suirzę & trykštantys gyvenimo 
džiaugsmu... taip diena iš dienos; tiesa, beveik užmiršau paminė- 
ti neištikimybę & nedėkingumą & savimeilę“ (laiškas Juliai Niggli, 
1899 08 06°, CP1, 222). 

Mileva negalėjo nepastebėti, kaip Einsteinas su niekuo nesiskaity- 
damas renkasi prioritetus. Aukščiau visko yra kita jo meilė — fizika, 
iš kurios ji jaučiasi vis labiau išstumiama. Jau 1900 m. savo draugei 
Helene'ai Savič (Helenai Savič) rašo: „Taip yra geriau jo karjerai, o 
juk aš negaliu stoti skersai kelio, nes per stipriai jį myliu, bet kaip 
dėl to kenčiu, žinau tik aš“ (Milevos Marič laiškas Helene'ai Savič, 
1900 12 11, CP1, 271). 

Netrukus rasis dar viena jos kančių priežastis. Iš 1986 m. Rober- 
to Schulmanno iškapstytų meilės laiškų paaiškėja, kad apie 1901 m. 
Mileva pasijuto nėščia ir vasaros pabaigoje išvažiavo pas tėvus į Ser- 
biją, žiemą pasaulį išvydo mergytė Lieserl (Lyzerl), po metų ji grįžo į 
Šveicariją be nesantuokinės dukrelės. Einsteinas savo dukters nieka- 
da nematė. Lieka mįslė, koks vaiko likimas. 

Pasklidus sensacingai naujienai kaip iš gausybės rago pasipila 
visokios spėlionės. Amerikiečių autorė Michele Zackheim (Mišelė 
Zakheim) išsako nuomonę, kad mažylė turėjusi negalią. Žinoma, 
jos prielaida remiasi pirmiausia Milevos ranka pabrauktomis vieto- 
mis knygoje „Lytinis klausimas“ („Die sexuelle Frage“) ir brošiūroje 
„Alkoholis kaip nuodai ir apsigimimai“ („Alkoholvergiftung und De- 
generation“). Zackheim daro rizikingą išvadą, neva Einsteinas (visą 
gyvenimą nevartojęs alkoholio) sirgęs sifiliu. Galiausiai seniai buvę 
įtarinėjama, kad jis Milevai žinant nuolat lankydavęsis pas prostitu- 
tes. Juk Einsteino gydytojas Berlyne Jänosas Pleschas, fizikui mirus, 
paskelbė, kad jo išsiplėtusi pilvo aorta buvęs negydyto sifilio pada- 
vinys. Su Einsteinu visada taip yra: spėjimai paverčiami istorijomis 
ir paskui skleidžiami tokiose reikšmingose knygose kaip Zackheim 


„Einsteino duktė“ („Einsteins Tochter“). 


Vis dėlto įsidėmėtina, kad tėvas savo pirmagimio vaiko niekada 
nematė ir vėliau žmona tapusios Milevos po gimdymo net neaplankė. 
Sakyti, kad tai buvę neįmanoma, anaiptol negalima. Kelionė traukiniu 
iš Šveicarijos į Serbiją tada trukdavo mažiau nei vieną dieną. Laiko 
turėjo per akis. Suversti tą neapdairumą iš Schopenhauerio perimtai 
„moterų“ neapykantai būtų pernelyg paprasta. Vieno kolegos žmonai 
kartą tiesiai į akis išdrožia: „Jūsų, moterys, dauginimosi centras yra ne 
smegenyse“ (Hedi Born laiškas, 44 10 09, Einstein/Born, 1982, 209). 
O apie „moterų balsavimo teisę“ sūnui Eduardui 1928 m. rašo: „Už 
jas kovoja tik tokios moterys, kurioms būdingi vyriški bruožai“ (laiš- 
kas Eduardui Einsteinui, 1928? 03 27, Einsteino archyvas, <75-752>). 
O kaip jis būtų elgęsis, jei pirmagimis būtų buvęs berniukas? 

Lieserl likimas žadina smalsumą. Tyrėjai vis mėgina aptikti jos 
pėdsakų. Gal Albertas ir Mileva vaiko atsisakė? Tada kur nors turė- 
tų būti įvaikinimo dokumentai. Paieškos rezultatų neduoda. Prakal- 
bama apie skarlatiną. Gal vaikas anksti mirė? Tokiu atveju Milevos 
gimtinėje reikėtų kur nors ieškoti jo kapelio. Robertas Schulmannas 
tas versijas irgi pasigauna ir ima tikrinti. Iki šiol nieko nerandama. 

Tarp visų šių pastangų esama ir mėginimo geriau suvokti, ko- 
dėl vėliau žlugo Alberto ir Milevos santuoka. Literatūroje randama 
viena vienintelė netiesioginė dramos dėl Lieserl užuomina, likusi 
mislinga iki tol, kol buvo atrasti meilės laiškai. Toji užuomina yra 
pirmoje išsamesnėje po Einsteino mirties 1962 m. pasirodžiusioje 
biografijoje. Autoriui Peteriui Michelmore'i (Pėteriui Michelmorei) 
palikimo valdytoja Helena Dukas leido susipažinti tik su tokiais šal- 
tiniais, kurie Einsteiną vaizduotų palankiai. Apie byrančią santuoką 
jis galėjo tiek pat mažai Žinoti kaip ir apie jau užsimezgusius santy- 
kius su pussesere Elsa. 

Bet Michelmore dar turėjo progą išsamiai pasikalbėti su 1904 m. 
šeimoje gimusiu pirmuoju sūnumi Hansu Albertu (mirė 1973 m.). 
Šis jam prasitaręs apie vieną tamsų tėvų santykių dalyką, kurį jie, 
atrodo, siejo su vienu „įvykiu“, kol jis dar nebuvo gimęs. „Draugai 
pastebėjo, — užrašo biografas, — kad Milevos elgesys pasikeitė, ir jie 
jau manė, jog santykiai su Albertu baigti. Kažkas tarp jųdviejų buvo 


—108— 


nutikę, tačiau Mileva pasakė tik tiek, kad tai „grynai asmeniškas“ da- 
lykas. Kad ir kas būtų buvę, ji apie tai galvojo, o kaltė, atrodo, krito 
ant Alberto“ (Michelmore, 1968, 42). 

Kokia toji „kaltė“ galėjo būti? Gal jis vertė Milevą vaiko atsisaky- 
ti? Arba liepė rinktis: Lieserl arba aš? Šiaip ar taip, ant kortos buvo 
pastatyta jo kuklios profesinės karjeros pradžia. Galima spėti, kad 
turėdamas nesantuokinį vaiką nebūtų gavęs tarnybos Berno patentų 
biure. „Jos draugai manė, kad ji turėtų išsipasakoti ir palengvinti sau 
širdį, — toliau rašo Michelmore. — Tačiau ji laikėsi nuomonės, kad tai 
esą pernelyg asmeniška, ir visą gyvenimą apie tai nieko neprasitarė“ 
(Michelmore, 1968, 42). 

Tada kyla klausimas, kodėl saugojo laiškus? Ir tuos keletą, kuriuo- 
se kalbama apie Lieserl? Ar ji su viskuo susitaikė, o gal tikėjosi, kad 
jai mirus laiškai bus rasti ar net paskelbti? Jei taip nutiktų, kas jai iš 
to? Gal tai būtų pomirtinė išpažintis? O gal taip, nors ir vėliau, atker- 
šytų savo garsiam buvusiajam vyrui? Šiaip ar taip, ko gero, neabejojo 
tuo, kad tas svarbus turinys, jei taptų žinomas, mestų šešėlį veikiau 
ant jo, o ne ant jos, nusižengėlio vaidmuo atitektų tikriausiai jam, o 
pati būtų pripažinta auka. 

Kai Mileva 1903 m. sausio 3 d., po penkerių intymaus gyvenimo 
metų, savo Albertui duoda žodį tekėti, jo širdies ugnis tikriausiai jau 
gerokai priblėsusi. O ji, priešingai, susikuria tam tikrą priklausomy- 
bę nuo vyro, bet jis į tai nekreipia dėmesio. Netrukus po vestuvių 
savo draugei Helene'ai Mileva rašo: „Jaučiuosi, jei tai išvis įmanoma, 
savo mielam brangiajam dar artimesnė nei Ciuricho laikais. Jis yra 
mano vienintelis palydovas ir bičiulis, o aš būnu laimingiausia, kai 
jis yra šalia manęs“ (Milevos Marič laiškas Helene'ai Savič, maždaug 
1903 03 20). 

Jau netrukus Albertas sulaužo savo pažadą ją mylėti ir pasitraukia 
iš bendrų svajonių pasaulio, kuriame gyveno tik juodu. Dar jis guo- 
džia ją rašydamas: „Kiekvieną dieną Tavęs ilgiuosi, nors tai visai ne- 
vyriška“ (laiškas Milevai Marić, 1902 02 177, CP1, 335). Juo jis dau- 
giau bendrauja su bičiuliais, buvusiais studijų draugais ir kolegomis, 
o jie visi yra vyrai, tuo labiau apleidžia žmoną. 

Kai 1904 m. į pasaulį ateina jųdviejų sūnus Hansas Albertas, jos 
gyvenime, nors ir labai džiaugiasi sulaukusi vaikelio, įvyksta lemia- 
mas lūžis. Ji, kuri kadaise kaip viena iš nedaugelio to meto moterų 
buvo pasišovusi daryti karjerą gamtos mokslų srityje, kuri paskui dėl 
slepiamo nėštumo negalavimų neįstengia išlaikyti diplominių egza- 
minų, priversta baigti savo išsivadavimą panašiai kaip milijonai kitų 
moterų iki ir po jos — atlikdama įprastą namų šeimininkės ir motinos 
vaidmenį, kai vyras eina savais keliais. 

„Vienam perlai, kitam dėžutė, — rašo ji nusiminusi Helene'ai. — 
Esu labai ištroškusi meilės ir, išgirdusi gerą žodį, jausčiausi tokia 
laiminga, kad man beveik atrodo, jog kaltas čia piktasis mokslas, ir 
pašaipas mielai priimu kaip neišvengiamas“ (Milevos Marič laiškas 
Helene'ai Savič, 1909, cit. iš Highfieldo ir Carterio, 1996, 163). 

Draugė šias eilutes gauna 1909 m. „Piktasis mokslas“, iš kurio 
Mileva dabar jaučiasi išstumta, Albertą beveik visiškai atitolina nuo 
žmonos. Per tą laiką jis šioje srityje šiek tiek pagarsėja, bent tarp spe- 
cialistų. Tais pačiais 1909 m. išeina iš patentų biuro ir tampa Ciuri- 
cho universiteto profesoriumi — pirmasis žingsnis į vėluojančią aka- 
deminę karjerą. 

Iš to laikotarpio yra išlikęs pasakojimas apie įvykį, kai Mileva 
aiškiai nepajėgia sutramdyti savo pavydo. Viena moteris, kuriai 
Einsteinas prieš dešimt metų per atostogas, kurias leido su moti- 
na ir seserimi, į poezijos albumą buvo įrašęs porą švelnių, bet ne- 
kaltų posmų, atsiunčia jam sveikinimus ir linkėjimus pakvietimo 
į universitetą proga. Apie tai Mileva sužino iš vietinio laikraščio. 
Poezijos albumo eilutes Anna Schmidt (Ana Šmidt) išsaugojo visą 
gyvenimą. 


Mergyte Tu maža, 
Ką įrašyti čia? 
Gerai pats nežinau, 
Bet bučinėlis Tau 
Tikrai bus nejučia. 

Gal nepatiks tai Tau, 
Gal ir supyksi Tu, 

Bet bus kur kas geriau, 
Jei bausi tuo pačiu.* 


Einsteinas šiai jau ištekėjusiai moteriai nepaprastai nuoširdžiai pa- 
dėkoja ir pakviečia ją į Ciurichą. Jos atsakymas tikriausiai pakliūva 
Milevai į rankas. Ši kažką įtaria. Perpykusi Mileva praneša atsaky- 
mą atsiuntusiosios vyrui. Einsteinas laiko savo pareiga įsikišti. Jis 
vyro atsiprašo tik už savo „žmonai atleistiną stiprų pavydą“ ir pri- 
žada, kad ji „nieko daugiau nebedarys, kas duotų pretekstą drumsti 
jūsų laimę“ (laiškas Georgui Meyeriui, 1909 06 07, CP5, 199). To 
dalyko jis ilgai negali Milevai atleisti. Jau praėjus penkiems mėne- 
siams savo draugui Besso rašo: „Dvasinės pusiausvyros, kurią pra- 
radau dėl M., dar neatgavau“ (laiškas Michele'iui Besso, 1909 11 17, 
CP;s, 219). 

Mileva ištinka nesuskaičiuojamos daugybės kitų moterų likimas. 
Kai santuoka jau gerokai pašlijusi, ji vėl pasijunta nėščia. 1910 m. 
pasaulio šviesą išvysta sūnus Eduardas. Šis dar tebėra vystykluose, 
kai Einsteino karjera Milevai smogia dar vieną smūgį: prieš jos va- 
lią jis priima kvietimą į Prahos universitetą. Šiame mieste ji gyvena 
užsidariusi, neturi draugų, per tą šešiolikos mėnesių vyro profesinės 
veiklos laikotarpį naujoje vietoje niekaip neapsipranta, o jis nuo jos 
vis tolsta. Ištisas savaites palieka ją vieną, važinėja su pranešimais, 
vyksta į konferencijas. 1911 m. spalio mėnesį gauna iš jos labai liū- 
dną laišką: „Aš irgi mielai būčiau pasiklausiusi ir pažiūrėjusi į tuos 
puikius žmones, — rašo ji. — Jau ištisa amžinybė, kai mes nesima- 
tėme, kažin, ar mane beatpažinsi?“ (Milevos Einstein-Marič laiškas, 
1911 1004, CP5, 331). 


* Du Mädel klein und fein / was schreib ich Dir hinein? / Wüßte Dir gar man- 
cherlei / Ein Kuß ist auch dabei / Aufs Mündchen klein. // Wenn Du drum böse 
bist / Mußt nit gleich greinen / Die beste Strafe ist - / Gibst mir auch einen 
(eilėraštis Annos Schmidt albume, 1899 m. rugpjūtis, CPı, 220). 


= SA A Ya 


Sünus Hansas Albertas veliau prisimins, kad tuo metu, kai jam 
ėjo aštuntieji, maždaug 1912 m. gegužę, būta neabejotinos tėvų san- 
tuokos krizės. Joks atsitiktinumas. Kaip tik tuo metu Einsteinas at- 
gaivina senus vaikystės laikų santykius su savo pussesere Elsa, kuri 
dabar išsiskyrusi gyvena Berlyne su dviem dukterimis Margot ir Ilse. 
Iki pat dešimtojo XX a. dešimtmečio pradžios tas ryšys buvo paslap- 
tis. Tai rodo, anot Rogero Highfieldo (Rodžerio Haifildo) ir Paulio 
Carterio (Polio Karterio), „ne tik Einsteino mokėjimą užlyginti pėd- 
sakus, bet ir žavėjimąsi, kurį jis sukeldavo savo aplinkos žmonėms“ 
(Highfield/Carter, 1994, 182). 

Šie duomenys vėl paimti iš laiškų, šįkart Alberto rašytų Elsai, 
išlikusių ir ainiams liudijančių vėlyvą Einsteino meilės romaną. Jo 
žentui Dimitrijui Marianovui, kuris ves podukrą Margot ir 1930 m. 
gyvens kartu Haberlando gatvėje, tie laiškai, matyt, buvo žinomi. 
Savo biografijoje apie uošvį rašo: „Jo laiškai jai, jeigu būtų kada 
nors paskelbti, patektų tarp gražiausių meilės laiškų pasaulyje“ 
(Marianoff, 1944, 54). Toks vertinimas, be abejo, perdėtas. Tačiau 
kai „Rinktiniuose raštuose“ 1933 m. laiškai paskelbiami, paaiškėja, 
kad Einsteinas kaip besiperšantis meilužis savo elgsenos modeliui 
lieka ištikimas. 

„Juk aš turiu ką nors mylėti, — rašo jis Elsai 1912 m. balandžio 
30 d., - antraip būtų nyku gyventi. Ir tas kas nors esi Tu; Tu juk nega- 
li prieštarauti, aš neklausiu, ar leidi. Aš esu absoliutus valdovas savo 
vaizdinių šešėlių karalystėje ar bent taip įsivaizduoju“ (laiškas Elsai 
Löwenthal, 1912 04 30, CP5, 457). 

Nors jis dar kartą atsitraukia ir pareiškia, kad susirašinėjimas 
baigtas, bet maždaug trisdešimt ketvirtojo gimtadienio laikotarpiu 
širdis vėl suliepsnoja: „Duočiau nežinau ką, jei tik galėčiau praleis- 
ti kelias dienas su Tavimi, bet be <...> savojo kryžiaus“, — sakoma 
viename išlikusiame raštiškame dokumente (laiškas Elsai Löwenthal, 
1913 03 23, CP5, 518). O jo „kryžiui“, kadaise taip trokštamai Mile- 
vai, dar kartą įsižiebia vilties žiburėlis: po neilgai trukusio gyvenimo 
Prahoje Einsteinų šeima, dideliam žmonos džiaugsmui, grįžta į Ciu- 
richą, kur Federalinė aukštoji technikos mokykla, ankstesnysis poli- 

twehnikumas, Albertą išrenka ordinariniu profesoriumi. Gal juodu 
„usigalety grąžinti prabėgusius geresnius laikus? 

Pakartotinis apsigyvenimas jųdviejų jaunystės meilės mieste san- 
tuokos išgelbėti negali. „Jis dieną naktį sprendžia savo problemas, 
paprasčiausiai sakant, jis gyvena dėl jų“, — savo draugei Helene'ai 
puodžiasi nusivylusi Mileva (Trbuhovič-Gjurič, 1988, 122). Spren- 
ılziant iš vienos šeimos draugės dienoraščių, Einsteinas savo žmoną 
net mušęs. Tai, kad jis galėjęs kelti prieš ją ranką, matyti iš vyresniojo 
„naus Hanso Alberto pasakojimų. Manoma, kad ir skyrybos doku- 
mentuose, kurie Jeruzalėje laikomi po užraktu, kalbama apie fizinę 
prievartą šeimoje. 

Savo pusseserei Albertas siūlo „keliaujančių artistų, kokie mes 
abu esame“ (laiškas Elsai Löwenthal, po 1913 11 22, CP5, 570) ateitį, 
kaip kadaise siūlė Milevai neribotos studentiškos laisvės gyvenimą. 
„Kaip būtų puiku, kad kada nors galėtume įkurti nedidelę čigonų 
bendriją“ (laiškas Elsai Löwenthal, 1913 10 16, CP5, 561). Netrukus 
tam atsiras proga. Einsteinas gauna pelningą Prūsijos akademijos 
Berlyne pasiūlymą. Tai, kad ten gyvena Elsa, su kuria jį sieja „mūsų 
susiejimai Tavo kambarėlyje“ (laiškas Elsai Löwenthal, 1913 11 07, 
CPs, 565), apsispręsti, matyt, nė kiek nekliudė. 

„Gyvenu visai atsiskyręs, bet vis tiek ne vienišas, todėl kad manimi 
rupinasi pusseserė, kuri mane apskritai traukė į Berlyną“, — vėliau pri- 
»ipažįsta draugui Heinrichui Zanggeriui (laiškas Heinrichui Zangge- 
riui, 1915 07 07, CP8, 145). Elsos dukterį jau vadina „mano martelė“. 
Matyt, nutraukti santuoką su Mileva yra tvirtai apsisprendęs. 

O Milevai žinia, kad reikės vėl kraustytis gyventi kitur, kelia siau- 
by. Vos tik pati ir šeima spėjo įsitaisyti numylėtame Ciuriche, vėl pa- 
kimba atsisveikinimo grėsmė. Negana to, dar turi dangintis į Berlyną 
netoli jo giminės, kuri jos taip neapkenčia. Su malonumu, bemaž sa- 
listiškai, Einsteinas vaizduoja naujajai mylimajai pasigailėjimo vertą 
dvasinę žmonos būseną: 

„Mano žmona nesiliauja verkšlenusi, taip nenori Berlyno ir bijo 
giminių. Jaučiasi jų persekiojama ir sielojasi, kad kovo pabaigoje iš- 
mususi jos paskutinė valanda. Ką gi, šiek tiek tiesos yra. Mano mo- 

tina šiaip jau geros širdies, bet kaip anyta - tikras nelabasis. Jeigu 
ji būna pas mus, viskas tarsi prisipildo sprogstamosios medžiagos" 
(laiškas Elsai Löwenthal, po 1913 12 21, CP5, 585). 

Skaitydama šias eilutes Elsa galbūt džiaugėsi, o gal Milevą atjau- 
tė. Ką tik neseniai Albertas buvo jai pranešęs: „Mane ima siaubas, 
kai įsivaizduoju kartu ją ir Tave. Kaip ji, pamačiusi Tave tik iš tolo, 
raitysis lyg kirmėlė!“ (laiškas Elsai Löwenthal, po 1913 12 21, CP5, 
585). Ar tai neturėjo Elsos įspėti, su kuo susideda? O jos gerbėjas 
netrukus rašo: „Su žmona elgiuosi kaip su tarnautoja, kurios, deja, 
negaliu atleisti. Turiu atskirą miegamąjį ir vengiu būti su ja vienas" 
(laiškas Elsai Löwenthal, iki 1913 12 02, CP5, 573). Neprabėgs nė 
dešimt metų ir Elsa patirs kone tą patį. 

Ar Mileva nutuokia, kad šią akimirką jos santuoka jau Zlugu- 
si? Prieš pat atsikraustant į Vokietiją Einsteinas praneša Elsai, kad 
žmona dėl jos „nujaučianti pavojų“. Beveik išdavikiškai jis pripažįs- 
ta Milevos neviltį: „Iki šiol, kaip sakoma, ji niekada neturėjo reikalų 
su kuo nors kitu — vien tik su manimi, vargšu šėtonu“ (laiškas Elsal 
Löwenthal, nuo 1913 12 27 iki 191401 04, CP5, 587). 1914 m. balan 
dį apgautoji su sūnumis atvyksta į Berlyną. Kad galėtų kartu gyventi, 
Albertas kelia „sąlygas“, kurių ji, jei dar turi nors kiek savigarbos, iš 
tikrųjų nieku gyvu negali priimti: 


„A. Už tai privalai: 
1) deramai prižiūrėti mano drabužius ir skalbinius, 
2) tris kartus per dieną nustatytu laiku valgį paduoti KAMBARYJE, 
3) visada kaip reikiant sutvarkyti mano miegamąjį ir darbo kamba 
rį, o rašomuoju stalu disponuoju TIK AS. 


B. Atsisakai su manimi visų asmeninių santykių, jeigu jie nebūtini 
dėl visuomeninių priežasčių. Ypač nereiški pretenzijų: 

1) kad namie sėdėčiau su Tavimi, 

2) kad kartu su Tavimi eičiau pasivaikščioti ar vykčiau į keliones, 


C. Griežtai įsipareigoji bendraudama su manimi laikytis šių reika 
lavimų: | 
1) iš manęs nesitikėti jokių švelnumų, nereikšti man jokių priekaištų, 

ı) tučtuojau nutraukti bet kokią kalbą, jei to pareikalauju, 
1) privalai nedelsdama pasišalinti iš mano miegamojo arba darbo 
kambario, kai to pareikalauju. 


I). Įsipareigoji matant vaikams nežeminti manęs nei žodžiais, 
nei veiksmais“ (memorandumas Milevai Einstein-Marič, maždaug 
191407 18, CPS, 44). | 


Puolusi į neviltį Mileva iš pradžių su šiomis sąlygomis net sutinka. 
lučiau jis dar kartą pabrėžia, kad jam rūpi tik sūnūs. Jųdviejų drau- 
gystė neįmanoma ir, jeigu ji nesilaikys susitarimo, nedelsdamas skir- 
ais, Galiausiai pasiūlo ir formalias skyrybas, vaikus galinti pasilaikyti, 
kasmet jai siųsiąs po 5600 markių, taigi beveik pusę savo pajamų. 

Mileva neturi pasirinkimo. Iššūkį priima. 1914 m. liepos 29 d. ji 
Ihvyksta — suvisam. Albertas palydi ją į geležinkelio stotį, pabučiuoja 
berniukus, o kai visi išvažiuoja, apsipila ašaromis. Kitą dieną paliepia 
„pakuoti bendrai naudotus baldus ir išsiunčia isvykusiesiems iš pa- 
kos. Iki oficialių skyrybų praeis dar bemaž penkeri metai. 

Milevai išvažiavus jis, kaip rašo bičiuliui Michele'iui Besso, išgy- 
vena „nepaprastai malonius, tikrai puikius santykius su savo pusse- 
wre, santykius, kurių ilgalaikiškumas dėl išsiskyrimo yra garantuo- 
lis“ (laiškas Michele'iui Besso, 1915 02'12, CPs, 91). Kaip tik tai Elsai 
Iis jau yra vėl pažadėjęs — santuoką. 

„Mes, vyrai, esame apgailėtini, nesavarankiški padarai, su džiaugs- 
mu tai pripažįstu, — atvirai sako bičiuliui Besso 1916 m. — Tačiau, pa- 
lyginti su bobomis, kiekvienas iš mūsų yra karalius, nes bent iš dalies 
„lovi ant savo kojų ir nelaukia, kad galėtų už ko nors kito užsikabinti. 
I) jos vis laukia, kol kas nors ateis ir naudosis jomis kaip išmano. 
Ir! to nebūna, tada jos paprasčiausiai suknemba“ (laiškas Michele'iui 
Messo, 1916 07 21, CP8, 316 ir kt. p.). 

|: Isa Albertui atrodo tikra Milevos priešingybė, motinos antrinin- 
ki ir tinkama į drauges, bet ne į partneres tikrai santuokai. Abu vai- 
kysicje drauge žaidė ir nuo tada yra išsaugoję pasitikėjimą, koks atsi- 
tunda tik smėlio dėžėje. Ji kalba ta pačia tarme, supranta jo šiurkštų 
kvabišką humorą, mėgsta tokius pat riebius valgius, o stambokas 

kūno sudėjimas nedaug tesiskiria nuo mamos Pauline’os. Ne kvapo 
pirmtakės gležnumo ir egzotikos, jokių mokslinių ambicijų, užtat yra 
atviraširdė, valinga moteris, mielai gyvenanti su žmonėmis, kuriems 
gali virti ir rūpintis jų patogumu - tai vadinama vokišku jaukumu. 

Nestokojanti paprastos gyvenimo išminties Elsa palieka Albertą su 
savo mokslu ir net nemėgina domėtis jo mąstymo paslaptimis. „Nors 
kai kada gadina nervus ir nėra didelis proto bokštas, — rašo Einstei- 
nas sūnui Hansui Albertui, — bet yra geros širdies“ (laiškas Hansui 
Albertui Einsteinui, 1927 02 05, Einsteino archyvas, <75-738>). 

Tuo metu, kai juodu atnaujina santykius, Elsa, gerai materialiai 
aprūpinta išsiskyrusi motina ir profesionali aktorė, papildomai šiek 
tiek užsidirba deklamavimo pamokomis. Kai kada per viešus dekla- 
mavimus savo menu sužavi ir didesnę publiką. Turi pažinčių aukš- 
tesniosios Berlyno visuomenės sluoksniuose, todėl vėliau su tais 
žmonėmis supažindina ir savo vyrą. Kaip įmanydama stengiasi iš jo 
padaryti poną, bet, žinoma, nelabai sėkmingai. 

Metams bėgant abu vis panašėja. Kai kuriose nuotraukose atrodo 
tarsi brolis ir sesuo. „Ji, nežinau, ar iš tingumo, ar iš nuovargio, pirm 
laiko suseno, — rašo jos draugė Antonina Vallentin. — Veidas išburko, 
plaukai per anksti pražilo. Ji, vyrui prikaišiojusi, kad. tas nekreipia 
dėmesio į savo išvaizdą, irgi apsileidžia“ (Vallentin, 1955, 136). Kaž- 
kaip ir jos parašas prisiderino prie jo. Savo vardo raidę E dabar rašo 
nebe tokią atvirą kaip anksčiau, o su išrietu viršutiniame lankelyje, 
kaip daro Albertas pasirašydamas „A. Einstein“. 

Nors savo išvaizdos ji nebežiūri tarsi norėdama pritapti prie jo, 
tačiau tuštybė neleidžia gražių mėlynų akių subjauroti akiniais. Iš ti- 
krųjų yra tokia trumparegė, kad, kaip pasakojama, vieną kartą per 
pobūvį nuo stalo į lėkštę mentele įsidėjusi gėlę. Ne kas kitas, o kaip 
tik ji, matanti ne toliau kaip per sprindį, kerpa jam plaukus, nes Al- 
bertas kaip gyvas neina pas kirpėją, taigi prisiima atsakomybę už tas 
garsiąsias Einsteino garbanas — suveltus, išsidraikiusius gaurus. 

Noras viešumoje stovėti šalia savo garsaus vyro padeda jai, taip 
trokštančiai visuomenės dėmesio, iškęsti karčią kasdienybę. „Mano 
motinos likimas buvo toks, — prisimena duktė Margot, - kad gyven- 

lama su Albertu negalėjo jo niekur išleisti iš akių: reikėjo Žiūrėti, 
log slapta nerūkytų, nes tai jam buvo draudžiama, jog tinkamai būtų 
puvalgęs, ir lydėti, kai eidavo buriuoti. Jis liko, jei taip galima saky- 
ti, mažas vaikas. Pavyzdžiui, prisimenu, kaip motina prie pietų sta- 
lo dažnai sakydavo: „Albertai, valgyk, nesvajok!“ (Margot Einstein, 
Lrūning, 1990, 457). 

Ji rūpinasi juo, jį maitina, saugo nuo įkyrių žurnalistų ir visokių 
prašinėtojų, rengia, nes jis visada mieliausiai vaikšto tais pačiais ap- 
trintais drabužiais, tikrina, kad tinkamai atrodytų, kai reikia išeiti į 
viešumą. „Ji gūžėsi jo šešėlyje ir jautėsi be galo patenkinta, — sako 
Antonina Vallentin. — Užuojauta įpareigojo ją glaistyti Alberto Eins- 
teino kietakaktiškumą“ (Vallentin, 1955, 86). 

Iš dalies ji tiksliai vykdo tas „sąlygas“, kurias jis buvo nustatęs Mi- 
levai. Nors Elsa kartu vyksta į keliones, eina pasivaikščioti ir „sėdi su 
juo namie“, bet Albertas turi savo atskirą miegamąjį toje buto dalyje, 
kuri yra toliausiai nuo jos miegamojo. Į darbo kambarį pastogėje ji 
pali įeiti tik jam leidus. Kai vieną kartą į viršų užveda svečią, pasi- 
teirauja, kaip Albertas jaučiasi, ir paklausia, kaip sekėsi parvažiuo- 
li, vyras ją užsipuola: „Tu trukdai. Tu neįsivaizduoji, kaip trukdai!“ 
|insteinas įtūžta, kai ji, kaip ir kiekviena žmona, sakydama „mes“ 
turi galvoje ir jį: „Kalbėk tik apie save arba mane, bet niekuomet apie 
mus“ (cit. iš Highfieldo ir Carterio, 1996, 243). 

„Naujasis Kopernikas“, kaip jį vieną kartą pavadino Maxas Planc- 
kas, gali būti tiesiog šlykštus. Negana to, jis turi savybių, kurios 
bendro gyvenimo anaiptol nesaldina: „Mano vyras nežmoniškai 
knarkia, — prisipažįsta Elsa vienai pažįstamai, - neįmanoma šalia jo 
miegoti“ (Grūning, 1990, 42). Jis nekaip prausiasi ir tvarkosi plaukus, 
kojos prakaituotos, ir kai Elsa santykių pradžioje nedrąsiai prikiša, 
kad jis ne itin švarus, Albertas parašo jai, jog jeigu nepatinka, galin- 
li tuojau pat pasiieškoti „moteriškiems skoniams tinkamą draugą“. 
laišką užbaigia žodžiais: „Taigi su sodriu keiksmu ir bučiniu į ran- 
k) per apetitą Zadinantj atstumą Tavo sąžiningai purvinas Albertas“ 
(laiškas Elsai Löwenthal, po 1913 12 02, CP5, 574). Galimas daiktas, 
kad mintis miegoti atskirai galiausiai jai nebus taip labai nepatikusi. 

Šiek tiek anksčiau jis su velnišku malonumu buvo patvirtinęs, kad 
yra nepriklausomas: „Oficialiai: plaukų šepetys naudojamas regulia- 
riai ir šiaip švarinamasi palyginti tinkamai. Kitokie gyvenimo poky- 
čiai — pusėtini. Dantų šepetėlis dėl grynai mokslinių sumetimų išleis- 
tas į pensiją: kiaulės šeriu galima grąžyti deimantus, tad kaip jį turėtų 
atlaikyti mano dantys?“ (laiškas Elsai Löwenthal, po 1913 11 22, CPs, 
570 ir kt. p.). 

Kai pagaliau 1919 m., netrukus po skyrybų su Mileva, juodu su- 
situokia, aistra yra seniai užgesusi, bent jo. Elsa — jos kraitį sudaro 
100.000 markių — priversta žiūrėti, kaip Albertas meilės džiaugsmų 
ieško ne jos pastogėje. 

Dėl jo skonio kitos lyties atžvilgiu nuomonės gerokai skiriasi. 
„Meilės partnerėms jis nebuvo pernelyg išrankus, — sako Janosas 
Pleschas, - jį labiau traukė paprastos moterys nei rafinuotos damos“ 
(Janoso Plescho laiškas Peteriui Pleschui, 1955 05 18, „Notes Rec. 
Soc. Lond“ 49 (2) 303-328, 1995, 309). Plescho sūnus dar tiesmu- 
kesnis: „Einsteinas mylėjo moteris, ir juo paprastesnės bei prakaituo- 
tesnės jos buvo, tuo labiau jam patiko“ (cit. iš Highfieldo ir Carterio, 
1996, 256). Einsteino žentas Dimitrijus Marianovas teigia: „Aš visada 
jaučiau, jog Einsteiną traukia šlykščios moterys vien todėl, kad jis 
turi labai atjaučiančią širdį“ (Marianoff, 1944, 189). O ūkvedė Herta 
Waldow (Valdou) atmintyje išsaugojo kitokius prisiminus; „Gra- 
žioms moterims jis jautė silpnybę, o jos - jam“ 

Kai kurie jo meilės romanai Berlyne liudija, kad „rafinuotų damų“ 
jis anaiptol nevengia. Bent neprieštarauja, kad turtingos, elegantiš- 
kos damos vairuotojų vairuojamais limuzinais atvažiuotų jo pasiimti 
iš namų arba kviestų į koncertus ir teatrus. Jam, nemokančiam elgtis 
su pinigais, Elsa priversta duoti tiek kišenpinigių, kad pats galėtų už- 
simokėti drabužininkui už paslaugą. 

Einsteinas dažnai susitikinėja su ekstravagantiška Estella Katzen- 
bogen (Estela Kacenbogen), Berlyne turinčia nemažai gėlių parduo- 
tuvių. Pas Toni Mendel, pasiturinčią našlę, reguliariai lieka nakvoti 
jos viloje prie Vano ežero. Herta Waldow pasakoja, kad norėdama 
apraminti Elsą, nepaprastai mėgstančią saldumynus, Toni vis atvež- 

ılıvusi Sokoladiniy saldainių su įdaru. Svarbiausias šaltinis apie san- 
lykius su ta moterimi, deja, neišliko: Einsteinas primygtinai reikala- 
vo, kad paveldėtojai jam mirus sunaikintų jai rašytus laiškus. 

Korespondencija su Betty Neumann (Beti Noiman), kuri neilgai 
lirbo jo sekretore, saugoma po užraktu Einsteino archyve Jeruzalė- 
w. Istorikui Fritzui Sternui (Fricui Šternui) vieną kartą netyčia buvo 
pakliuvęs į rankas „primityviai supakuotas (bet užklijuotas) aplan- 
kus“. „Dar nė nekrustelėjau, kad ką nors suuosčiau, kai aplanką man 
tuojau pat išlupo iš nagų“ (Stern, 2001, 142). Meilės romanas, pasak 
sterno, truko daugiau kaip dešimt metų. | 

Vieną kartą per savaitę į vasarnamį Kapute atvyksta Margarete a 
lebach (Margareta Lebach). Ji irgi mėgina raguotąją maldyti sal- 
ılumynais ir Elsai atveža savo pačios keptų vanilinių ragučių. „Aus- 
tr“, — prisimena Herta Waldow, — buvo jaunesnė už ponią profeso- 
tienę, labai gražiai atrodė, buvo linksma, daug ir mielai juokėsi kaip, 
beje, ir ponas profesorius“ (Herneck, 1978, 124). Ukvedė praneša, 
kad Lebach vizitų dienomis Elsa, „jei taip galima sakyti, pasitrauk- 
davo iš mūšio lauko“: „Kai ji atvykdavo, ponia profesorienė visada 
važiuodavo į Berlyną užsakyti prekių ir pasirūpinti kitais dalykais. 
| miestą kas kartą išbildėdavo ankstyvą rytą ir grįždavo vėlai vakare 
(I lcrneck, 1978, 123). Anot nepatvfrtinty gandų, Lebach taip pat pa- 
ųimdžiusi nuo Einsteino nesantuokinį vaiką. 

Kai Elsa galiausiai nebesutramdydama pykčio viską iškloja duk- 
terims, Margot ir Ilse paaiškina, kad galinti rinktis: arba su „tėvu 
Albertu“ skirtis, arba su jo meilės romanais taikstytis. Ašarodama 
motina pasirenka skyrybas, bet, kai apsilanko Lebach, vėl važiuoja 
tvarkyti reikalų. „Jos meilė buvo nedaloma, - mano Konradas Wach- 
„mannas (Konradas Vaksmanas), vasarnamio Kapute architektas ir 
šeimos draugas. — Ji paprasčiausiai nesuprato, kad jos vyras retsy- 
kinis domisi kitomis moterimis“ (Grüning, 1990, 159). 

„Moteris jis veikė panašiai kaip magnetas geležies miltelius, - ti- 
kina Wachsmannas. — Jų aplinkoje jautėsi labai maloniai, domėjosi 
viskuo, kas moteriška. Šiaip ar taip, sutuoktinių barniai prasidėdavo 
paprastai dėl Elsos pavydo scenų. <...> Einsteinas pakentėdavo porą 

dienų, kol pagaliau supykdavo, nes tokį elgesį laikė vaikiškų. Daž- 
niausiai tai būdavo tos akimirkos, kai juodu šnekėdavo apie skyry- 
bas“ (Grüning, 1990, 158). 

„Santuoka — tai nesėkmingas mėginimas atsitiktinumui suteik- 
ti šiokią tokią trukmę“, — vieną kartą yra pasakęs Einsteinas (cit. iš 
Highfieldo ir Carterio, 1996, 260). Tai yra „kultūringais drabužiais 
aprengta vergovė“ (cit. iš Highfieldo ir Carterio, 1996, 259). Būdamas 
jau vyresnio amžiaus jis konstatuoja: „Santuoką neabejojamai išrado 
fantazijos neturinti kiaulė“ (cit. iš Renno, 1994, 68). Prieš pat mirtį 
pripažįsta, kad santuoka - tai „drąsus žingsnis, kurį žengęs du kartus 
gėdingai žlugau“ (laiškas Vero Besso ir poniai Bice, 1955 03 21, Eins- 
tein/Besso, 1972, 538). 

Einsteino charakteris, kai turimas galvoje jo elgesys su mote- 
rimis, vertinamas pasitelkiant tokį dorovės mastelį, kuris niekada 
nebūtų taikomas nė vienai šviesiai literatūros, muzikos, meno ar 
politikos asmenybei. Nesvarbu, ar tai būtų Kennedy (Kenedis) ar 
Picasso, Mozartas ar Brechtas — amoralumas jų šlovę veikiau pa- 
didino, nei jai pakenkė. Einsteinui, atrodo, tinkamesnis vaikiškumo 
savybių turinčio pasaulio išminčiaus be seksualumo nei gašlaus 
mergišiaus paveikslas. Kaip gamtotyros Gandhi ar modernybės 
Mozė pranašo tyrumą jis turi sieti su pacifisto nekaltybe. Į tokį do- 
rovinį imperatyvą jis atsako pašaipiu pragmatizmu: „Tyruoliui vis- 
kas yra tyra, o kiaulei — viskas kiauliška“ (cit. iš Highfieldo ir Car- 
terio, 1996, 272??). 

Jau prieš vedybas Elsai teko patirti vieną iš labiausiai žeminan- 
čių vyrų elgesio su moterimis atvejų: jos „senis“ žiauriai pasielgė su 
ja. 1918 m. Einsteinas jai ir jos dukteriai iškėlė nepaprastai pikti- 
nančią dilemą. | 

Ši istorija išplaukė į viešumą vos prieš kelerius metus, nes vieno 
laiško intymių eilučių gavėjas neįvykdė primygtinio autorės prašymo: 
„Prašau šį laišką perskaičius tučtuojau sunaikinti!“ Medicinos profe- 
soriaus Georgo Nicolai'aus (Džordžo Nikolajaus) archyve buvo aptik- 
tas raštas, kurį buvo atsiuntusi Ilse Einstein, kartą turėjusi, kaip pasa- 
kojama, meilės ryšį su mieste pažįstamu salonų liūtu Nicolai'umi. 

„Vakar staiga buvo iškeltas klausimas, ar už A. turi tekėti mama, 
ar aš. <...> Pats spręsti Albertas kategoriškai atsisako — jis pasiren- 
gęs vesti mane arba mamą. Tai, kad A. mane labai myli, galbūt kaip 
joks kitas vyras manęs niekada nemylės, aš žinau, tą jis vakar man 
ir pats sakė. <...> Aš niekada nejaučiau noro ar menkiausio potrau- 
kio kūniškai jam būti artima. Kitaip yra jam, bent pastaruoju metu. 
Vieną kartą pats prisipažino, kaip jam sunku valdytis. <...> Padėkite 
man!“ (Ilse's Einstein laiškas Georgui Nicolai'ui, 1918 05 22, CPs, 
769 ir kt. p.). 

Ką atsakė Nicolai, nežinia. Ilse neatsimenanti. Nepaisydama šio 
incidento jos motina po metų vis dėlto sutinka tekėti už Alberto. Tie- 
sa, jis neatėjo palydėti į traukinį gležnos, ekstravagantiškos dukters, 
visada apsirengusios pagal pačią paskutinę madą ir valandų valan- 
das praleidžiančios grožio salonuose. Tačiau iš jo užuominų galima 
spėti, kad ugnis dar neužgesusi. 1919 m. rugpjūtį Ilse'i praneša, kad 
galėtų tapti jo sekretore, bet su sąlyga, jei universitete atsisakys labo- 
rantės pusės etato. „Motyvas: išsaugojimas ir pagal galimybę padidi- 
nimas mergaitiškų žavesių“ (laiškas Ilse'i ir Margot Einstein, 1919 08 
17, CP9, 132). O 1920 m., kai Einsteinas rengiasi vykti į Norvegiją, 
savo draugui ir kolegai Fritzui Haberiui rašo: „Iš moterų pasiimsiu 
tik vieną, Elsą arba Ilse. Pastaroji tinka geriausiai, nes yra sveikesnė 
ir praktiškesnė“ (laiškas Fritzui Haberiui, 1920 m. rugsėjis; cit. iš Föl- 
singo, 1993, 555). 


Septintas skyrius 


NUO VUNDERKINDO PRIE 
STEBUKLINGŲJŲ METŲ 


Einsteino angelas sargas 


Ar ji prisidėjo, ar ne? Kažin ar yra kitas klausimas, dėl kurio Einstei- 
no tyrėjai būtų tiek daug aistringai ginčijęsi: ar Mileva liejo vandenį 
ant savo mylimojo Alberto malūno, ar padėjo jam eiti sėkmės ke- 
liu? Ar yra įnešusi reikšmingą indėlį į jo 1905 m. epochinės reikšmės 
darbus? O galbūt dėl jos idėjų jis tapo fizikos žvaigžde, apie kurią 
pasaulis vėliau sužinos, nelyginant „reliatyvumo teorijos motina“, 
kaip „Emmos“ žurnalas ją vadina dėmesio vertame 1983 m. spalio 
numeryje? Tad gal ji nusipelnė kitokios vietos jo biografijoje nei fizi- 
ką gerai išmanančios tam tikro gyvenimo tarpsnio partnerės, turin- 
čios santuokos liudijimą ir vaikų, kuriuos jis turėjo sudėti ant šven- 
to mokslo aukuro? O gal kaip savotiškas genijus ir be jos paspirties 
būtų pasiekęs tokį pat tikslą? 

„Emmos“ žurnalo straipsnis iš esmės remiasi tik vienu vieninte- 
liu šaltiniu — Milevos biografija. Jos autorė serbė Desanka Trbuho- 
vič-Gjurič (Trbuchovič-Gjurič) apie 1905 m. paskelbtą specialiąją 
reliatyvumo teoriją rašo: „Mes negalime nesididžiuoti, kad prie jos 
atsiradimo ir redakcijos yra prisidėjusi mūsų didžioji serbė Mileva 
Marič“ (Trbuhovič-Gjurič, 1988, 95). 

Milevos tėvui Einsteinas vieną kartą neva pasakęs: „Už viską, ką 
sukūriau ir pasiekiau, turiu būti dėkingas Milevai. Ji yra mano genia- 
lioji įkvėpėja, mano angelas sargas nuo gyvenimo ir juo labiau mokslo 
prasižengimų. Be jos savo darbo nei būčiau pradėjęs, nei jo baigęs“ 
(Trbuhovič-Gjurič, 1988, 94). Dažnai cituojamame Einsteino 1901 m. 
kovo 27 d. laiške Milevai sakoma: „Koks būsiu laimingas ir kaip di- 
džiuosiuosi, kai mes abu būsime pergalingai baigę savo darbą apie 
reliatyvųjį judėjimą!“ (laiškas Milevai Marič, 1901 03 27, CP1, 282). 

„Rimtieji“ tyrėjai nelieka abejingi visame pasaulyje nuskambėju- 
siai istorijai. Johnas Stachelis, pirmasis Einsteino raštų projekto di- 
rektorius, savo tyrimą taip apibendrina: „Galima daryti išvadą, kad 
li [Mileva] čia suvaidino nežymų, bet reikšmingą vaidmenį“ (Sta- 
chel, 2001, 39). 

Koks tas vaidmuo galėjo būti? Laiškuose Milevai kalbėdamas 
apie mokslą Einsteinas kur kas dažniau vartoja žodžius „aš“ ir 
„Mano“ nei „mes“ ir „mūsų“. Tačiau 1901 m. balandžio pabaigoje 
vėl sako: „Man labai smalsu, ar mūsų konservatyviosios molekulinės 
Jėgos tiks ir dujoms“ (laiškas Milevai Marić, 1901 04 30, CP1, 195). 
Netrukus apie Vintertūro technikumo profesorių Gustavą Weberį 
(Vėberį) pažymi: „Daviau jam mūsų traktatą. Kad tik greičiau turė- 
lume laimę toliau žengti šiuo gražiu keliu“ (laiškas Milevai Marić, 
1901 m. gegužė? CPı, 300). | 

Galimas dalykas, kad dabar jau prieita bendrojo „gražaus kelio“ 
pabaiga, nes Mileva yra nėščia: tai jos mokslinės karjeros posūkio 
taškas. Iš pradžių ji, matyt, dar turėjo prieš akis garsiosios tyrėjų šei- 
mos Curie (Kiuri) pavyzdį. Dabar taps ne reliatyvumo teorijos moti- 
ha, o po širdimi nešios Einsteino pradėtą gyvybę. 

O kas vyko anksčiau? Kiekvienas kūrybinį darbą dirbantis žmo- 
gus žino, kad, be siūlymų, paskatų ir kitų pamatinių ramsčių, esama 
Ir nepamatinių, tarpinių, pavyzdžiui, kai nurodomos jos silpnosios 
vietos ir prieštaravimai, keliami tikslinamieji klausimai arba žadina- 
mos laisvosios asociacijos taikant idėjų telkimo būdą, kai šnekama 
susėdus prie stalo virtuvėje. Einsteino kelyje į Olimpą Mileva yra 
svarbiausia palydovė. Tegalėdama jį palydėti tik iki bazinės stovyklos 
Jmona dangaus šturmuotojui įrengė, ko gero, ne vieną tikslo siekti 
pagalbinę stotelę. 

Einsteinas neprasitaria apie tai nė puse žodžio. O kaip kitaip? Kai 
pirmą kartą papasakoja reliatyvumo teorijos atsiradimo istoriją, nuo 
Milevos seniai jau yra nusigręžęs. Iki pat senatvės teikia vis naujų jos 
versijų. Milevos vardas niekur nepasigirsta. Neminimi ir kiti svarbūs 
Jygio draugai. | 

Būdamas XIX a. žmogus, įkvėptas romantinio jaunystėje skaitytų 
knygų genijaus paveikslo, pagal kurį atradėjas yra vienišas didvyris, 
Einsteinas niekada nesuvokė esąs komandos dalis. Pagalbininkų ži- 
nias, kuriomis tikrai džiaugiasi ir už kurias dažnai yra dėkingas visų 
gyvenimą, į savo darbus įtraukia tų žmonių nepagerbdamas - tarsi 
genijui jie būtų skirti natūraliai. 

Vienišo genijaus paveikslas yra pasenęs vaizdinys. Tariamai ant- 
žmogiški individo gebėjimai iš tikrųjų mažai ką teturi bendra su 
kompleksinėmis žmonių tarpusavio ryšių sistemomis. Kadangi rai- 
dos procese kiekvieno žmogaus biografija susideda iš gavimų ir ne- 
tekimų, genialumo sąvoką reikėtų nukreipti nuo asmens į sistemą, 
aiškina Brėmeno tarptautinio universiteto psichologė ir biografijų 
tyrėja Ursula Staudinger (Štaudinger). Todėl toks individas kaip Ein- 
steinas primena savotišką kūrybos tiglių, kuriame skirtingi elementai 
susijungia ir tampa visiškai naujos kokybės. „Genialumas“ galiausiai 
yra nenuginčijamas instinktas įvairius elementus, idėjas ir dalis pa- 
žinti, kaupti ir lydyti į didesnę visumą. Tad genijus tarsi neapdirbtas 
deimantas, kurį daugelis padeda šlifuoti. 

Šiuo požiūriu klausimas dėl Milevos indėlio į Einsteino darbus 
sudaro tik labai plataus komplekso dalį: kas, kur ir kokių elementų 
Einsteino sistemai yra pateikęs. Iki, šalia ir po jos Einsteino gyveni- 
mo kelyje netrūksta žmonių, kurie lyg tie angelai jo būties dramoje 
vis įžengia į sceną pasirengę padėti pačią reikalingiausią akimirką. Jei 
ne jų bendradarbiavimas, tada tikrai svarstytume, ar Einsteinas, nors 
ir labai mėgo vienatvę, būtų tapęs tuo, kuo pasaulis iki šiol žavisi. 

Be to, jau iš pat pradžių jam sekėsi bręsti bendraujant su pažan- 
giais, atviraširdžiais žmonėmis. Kai „vunderkindas“ — jam tada yra 
vos septyniolika — 1896 m. spalio mėnesį užsirašo į Ciuricho poli- 
technikumą, patenka į didžiausią Šveicarijos miestą: bankų metro- 
poliją, tarptautinį finansų ir Šveicarijos industrializavimo centrą. 
Reikia inžinierių, gamtos mokslų specialistų. Juos rengia specialios 
aukštosios mokyklos, tokios kaip politechnikumas. Einsteino įsto- 
jimo metais jame yra lygiai tūkstantis studentų — ne daugiau kaip 
mokinių jo gimnazijoje Miunchene. Artimiausi žmonės, su kuriais 

Iinsteinas susitinka „matematikos ir gamtos mokslų mokytojus 
wnpiančioje mokykloje“, yra, be Milevos, vienintelės moters Vla 
«kyriuje, dar Jakobas Ehratas (Eratas), Louis Kollros (Luji Kolro) ir 
Murcelis Grossmannas (Marselis Grosmanas). Pastarasis taps pirmu 
tikru Einsteino draugu ir vienu labiausiai jam padedančiu angelu gy- 
wnime. „Tas Einsteinas kada nors bus didis“, — taip Marcelis neva 
pasakęs tėvams jau po pirmojo susitikimo su juo (Seelig, 1960, 55). 

Studentiškosios Einsteino buveinės — žinomi trys skirtingi adre- 
wi: vienur nuomoja kambarį, kitur gyvena pensione, — yra gerą 
ıpulacija turinčiame Hotingeno kvartale, be to, netoli eiti pėsčio- 
mis iki „polio“. Pragyvenimui jam kas mėnesį po 100 frankų siunčia 
turtingi giminės iš Italijos. Neseniai tėvo bendrovė bankrutavo, to- 
lė] tėvų finansinė padėtis tuo tarpu nekokia. „Žinoma, vargšų tėvų 
nelaimė mane slegia, — rašo seseriai Majai. — Savo giminei juk esu 
našta. <...> Išties būtų geriau, jei visai negyvenčiau“ (laiškas Majai 
| instein, 1989, CPı, 211). Tačiau būdamas „linksmų plaučių, nors ir 
„ika žarnas ar darosi kas nors panašaus, neturiu talento vaikščioti 
nukabinęs nosies“ (laiškas Alfredui Sternui, 1901 05 03, CP1, 296). 
Su tais pinigais Einsteinas studijų metus gali leisti be didesnių rūpes- 
"lų: muzikuoja — smuiką visuomet nešiojasi, — keliauja, vakarais sėdi 
prirūkytose smuklėse, krečia studentiškus pokštus — šiuo atžvilgiu 
Jis nėra jokia išimtis, tiktai alkoholio negeria. 

Vieną kartą per savaitę, kaip kadaise tėvų namuose studentas 
Maxas Talmudas, gali kaip reikiant prisikirsti pas Fleischmannus 
(I leišmanus), savo Genujos giminaičių verslo partnerius. Tėvų pa- 
)įstamiems tarpininkaujant apsigyvena Alfredo Sterno šeimoje. Ne 
tik Ciuriche žinomas istorijos profesorius jam yra „tėviškai drau- 
iškas“; vėliau Einsteinas su dėkingumu prisimins, kad „daugiau nei 
vieną kartą nusiminęs ir su kartėliu širdyje esu ėjęs pas Jus ir visada 
patyręs draugiškumą bei atgavęs pusiausvyrą“ (laiškas Alfredui Ster- 
nui, 1901 05 03, CP1, 296). 

Studijos, atrodo, bus jam gerokai gadinusios nuotaiką. „Mano 
budo, į svajingumą linkusiems žmonėms universitetinės studijos ne- 
butinai teikia palaimą, — rašo prieš pat mirtį (Seelig, 1956, 12). - Taip 

pamažu išmokau su savo ne per švariausia sąžine gyventi santaikoje“ 
(Seelig, 1956, 10). Netrukus jis apsiprato su mintimi „būti vidutiniu 
studentu“. Kaip ir mokyklos laikais atsiranda trinčių su dėstytojais, 
nepasitenkinimo jų darbo kokybe. „Iš tikrųjų yra stebuklas, — sako 
prisimindamas praeitį, — kad šiuolaikinė studijų tvarka dar nevisiškai 
pasmaugė tyrimų smalsumą“ (Schlipp, 1955, 6). 

Įnoringas studentas ir pats sau apsunkina gyvenimą. Iš profeso- 
rių Hermanno Minkowskio ir Adolfo Hurwitzo (Harvico) galėjo įgyti 
vieną geriausių Europoje matematinį išprusimą. Tą galimybę palei- 
džia vėjais. „Aš mačiau, kad matematika buvo susiskaidžiusi į daugy- 
bę specialių sričių, kurių kiekviena galėjo pasiglemžti tą mums skirtą 
trumpą gyvenimo tarpsnį, — rašo jis sulaukęs solidaus amžiaus. — Tad 
jaučiausi kaip tas Buridano asilas, kuris negali apsispręsti, prie katros 
šieno kupetos eiti“ (Schlipp, 1955, 6). Einsteino aplaidumas neliks ne- 
nubaustas. Kaip tik Minkowskis, ne kartą neigiamai vertinęs aplaidų 
Einsteino požiūrį į mokslą, pasirodys esąs vienas iš jo angelų sargų. 
1908 m. jis pateikia matematinį specialiosios reliatyvumo teorijos 
formulavimą, gerokai išlyginusį kelią į bendrąją reliatyvumo teoriją. 

Tačiau pirmasis bičiuliui Albertui „gelbėjimosi ratą“ išmeta Mar- 
celis Grossmannas. Kai matematikos egzaminas jau visai ant nosies, 
o Einsteinas jaučiasi nekaip pasirengęs, vienais metais vyresnis drau- 
gas jam paskolina savo sąsiuvinius su kruopščiais užrašais, kad tas 
galėtų viską iškalti. Su Marceliu rengiasi ir įskaitai. Ją Albertas išlaiko 
net geriau už draugą. Kaip tik Grossmannas ištrauks jį iš bėdos ben- 
drosios reliatyvumo teorijos klausimu. 

Einsteinui nepatinka „fizikos praktikumas pradedantiesiems“ ir 
jis dažnai jį praleidžia, tad gauna raštišką įspėjimą ir net blogiausią 
pažymį. O fizikos profesorius Heinrichas Friedrichas Weberis, ku- 
ris anksčiau po nesėkmingo stojamojo egzamino į politechnikumą 
buvo, nusižengdamas taisyklėms, jį pakvietęs į savo paskaitas, kaip 
Albertas praneša savo draugei, skaito „labai meistriškai“ (laiškas Mi- 
levai Marič, 1898 02 16, CPı, 212). | 

Šio profesoriaus pagrindinio kurso paskaitų konspektas yra išli- 
kęs kaip vienas iš nedaugelio to laikotarpio dokumentų. Iš pastabų 


—126— 


paraštėse galima spręsti apie pirmąjį Einsteino susidomėjimą tarp- 
molekulinėmis jėgomis. Puikiausiai įrengtoje Weberio laboratorijo- 
ie, vėl rodydamas „stropumą ir uolum3‘, jis pajunta „tiesioginį ryšį su 
patirtimi“ (Seelig, 1956, 10), ypač elektrotechnikoje. Ši patirtis tiesio- 
piai siejasi su jau tėvo ir dėdės fabrike įgytomis žiniomis. 

Kadangi Weberis savo metų metais destomame kurse nemini 
naujausių tendencijų, jo paskaitas „praleidinėjau“, o namie su šventu 
užsidegimu studijavau teorinės fizikos korifėjus“ (Seelig, 1956, 10). 
Vėl priverstas griebtis savišvietos Einsteinas susipažįsta su šiuolai- 
kine fizika pačiu veiksmingiausiu būdu. Bent prie šio avantiūristinio 
užmojo Mileva kuo nuoširdžiausiai prisideda. O fizikos vaišių stalas 
yra gausiai padengtas. 

Į Einsteino „programą“ pirmiausia įeina Jameso Clerko Maxwello 
ir Heinricho Hertzo (Herco) elektromagnetizmui skirti darbai, taip 
pat naujausi Ludwigo Eduardo Boltzmanno (Liudvigo Eduardo Bolc- 
mano) ir Hermanno von Helmholtzo (Hermano fon Helmholco) 
veikalai. Boltzmannas, remdamasis statistinės mechanikos teorija, 
pagrindė šiluminio spinduliavimo teoriją, o Helmholtzas savo pa- 
grindiniais termodinamikos dėsniais šiluminio spinduliavimo teoriją 
statė ant naujų pamatų. 

Tarsi ryškus pavyzdys Einsteinuj iškyla nepajudinamas Helmhol- 
tzo energijos tvermės dėsnis, teigiantis, „kad visos gamtinės jėgos, 
kurios iki šiol buvo tiriamos atskirai, <...> gali būti matuojamos tais 
pačiais vienetais, t. y. vienetais energijos, kurios bendrasis kiekis Vi- 
satoje nei didėja, nei mažėja“ (cit. iš Helfericho, 1985, 228). Sąsajų su 
Linsteino paauglystėje skaitytomis knygomis čia negalima nematyti. 

Pagal 1900 m. pavasario semestro baigiamojo egzamino rezul- 
latus iš penkių VIa skyriaus kandidatų Einsteinas atsiduria tik ke- 
(virtoje vietoje. Pažymių skalėje nuo 1 iki 6, kur 6 yra aukščiausias 
balas, Einsteinas pasiekia 4,91, o Mileva su pažymiu 4,0 egzamino 
neišlaiko — tokios griežtos taisyklės. Čia išsiskiria jųdviejų profesinio 
augimo keliai. Albertas kaip stiprios valios jaunuolis lyg niekur nieko 
eina savuoju. Mileva priversta egzaminą laikyti iš naujo, todėl neiš- 
vengiamai atsilieka. 

Su oficialiomis studijomis Einsteinas šiaip taip susitvarko. Visai 
kas kita asmeninės studijos, kurioms kaip paprastai atsiduoda namic 
įsitaisęs fotelyje arba traukdamas pypkę kavinėje. Jis skaito ir paži- 
nimo teorijos veikalus, ypač austro Ernsto Macho knygas. Jas pačiu 
laiku jam rekomendavo kitas angelas globėjas — šešeriais metais vy- 
resnis Michele'is Besso. 

Michele'iui, tam nesistemiškam, spontaniškam, sporadiškai genia- 
liam mąstytojui, intelektualumo ir gyvenimo stiliaus požiūriu Alber- 
tas randa tinkamą priešingybę — drausmingą, itin susikaupusį, puikų 
matematiką Marcelį. Kurso draugas Grossmannas, su kuriuo „vieną 
kartą per savaitę pakiliai nusiteikęs einu į „Metropolio“ kavinę Li- 
mato pakrantėje“, nėra toks „bastūnas ir keistabūdis kaip aš“ (Seelig, 
1956, 11). O bičiulis Michele'iui Besso, priešingai, atrodo kaip „molio 
motiejus“, vyrukas, kurį galima apibūdinti kaip tarpinį variantą tarp 
nelaimėlio ir netikėlio. „Nors jis yra baisus silpnuolis, be sveiko žmo- 
niškumo kibirkštėlės, negalintis ryžtis kokiai nors veiklai gyvenime 
ar mokslinei kūrybai, — atvirai dėsto Milevai, — bet turi tikrai puikią 
galvą, į kurios netvarką žvelgiu su dideliu malonumu“ (laiškas Mile- 
vai Marič, 1901 04 04, CP1, 285). 

Grossmannas ir Besso ryškiai skiriasi ir išvaizda. Vienoje nuo- 
traukos pusėje sėdi patiso veido, su ilga nosimi ir plačia kakta šiau- 
rietiškai griežtas Grossmannas, kitoje — Besso, pietietiškas, tamsio- 
mis garbanomis ir vešlia barzda tipas. O tarp jų — Einsteinas. Studijų 
metais Albertas iš liauno berniuko su pūku panosėje ir ant smakro 
bei droviu žvilgsniu virsta jaunu, pasitikinčiu savimi, ryškių bruožų 
vyru ir su pirmais tokių jam būdingų ūsų daigais, vyru, drąsiai žiū- 
rinčiu į fotoaparato objektyvą. 

Ernsto Macho idėjos, kurias Einsteinas aiškinasi su Besso, lavina 
jo filosofinį mąstymą kaip tik tuo metu, kai savarankiškai nagrinė- 
ja pamatines mokslo sąvokas. Austrijos sostinės fizikas ir filosofas 
pasisako už „ekonomiškus“ mokslo teorijos modelius, kuriuose ne- 
įrodytoms hipotezėms ir pagalbinėms konstrukcijoms nėra vietos. 
Fizikos sąvokos, tokios kaip greitis, jėga ar energija, turi būti, anot 
Macho, vienareikšmiškai susietos su patirtimi. Tuo principu remia- 

„l vėlesnis Einsteino teorinis įsitikinimas: „Aš nelaikau esant teisėta 
maskuoti loginį sąvokos nepriklausymą nuo juslinių patirčių, — sako 
in. Tas santykis yra ne toks kaip sriubos su jautiena, o kaip drabu- 
Hnes numerėlio su paltu“ (Moszkowski, 1922, 52 ir kt. p.). 

Absoliučios erdvės ir absoliutaus laiko vaizdiniai, kurie nuo New- 
tono laikų buvo pripažįstami ir beveik neginčijami, pasak Macho, 
yra ne kas kita kaip teiginiai. Jie nepagrįsti jokia patirtimi. Laikro- 
dzio, kuris pasaulio vyksmui diktuotų taktą, niekas nėra nei matęs, 
nei girdėjęs tiksint — nes jis išvis neegzistuoja. O liūdnai pagarsėju- 
„lo eterio, pagalbinės konstrukcijos šviesai suprasti, irgi negalima nei 
stebėti, nei išmatuoti. 

Machas taip pat ryžtingai atmeta atomų idėją, nes apie jų eg- 
‚istavima galima spręsti tik netiesiogiai. Niekas jų esant tiesiogiai 
ıjrode. Šiuo klausimu Einsteinas nuo Macho įtakos atitolsta. Prie- 
iingai, susižavėjęs stebi, kaip atrandamos vis naujos spinduliuotės, 
ypač tos, kurias generuoja elektra, o pastarąją pažįsta jau nuo vai- 
kystės. Pavyzdžiui, katodiniai spinduliai atsiranda, kai tarp dviejų 
polių — katodo ir anodo - veikiant elektros įtampai susidaro švie- 
„os lankas. 

Prancūzui Jeanui Baptiste'ui Perrinui (Zanui Batistui Perenui) 
i895 m. pavyksta įrodyti, kad katodinius spindulius sudaro elektringų 
dalelių srautas, o 1897 m. britas Josephas Johnas Thomsonas (Džo- 
las Džonas Tomsonas) mažytes neigiamojo krūvio daleles apibūdi- 
no kaip „elektronus“. Taip sužinota apie pirmuosius atomų sandaros 
vlementus, nors jie patys tada dar ir nebuvo kaip reikiant pažinti. 

1895 m. vokiečių fizikas Wilhelmas Conradas Röntgenas (Vil- 
kelmas Konradas Rentgenas) tirdamas katodinį spinduliavimą ne- 
lyčia atranda vėliau jo vardu pavadintus labai skvarbius spindulius, 
kurie gali pereiti kiaurai net per kietas substancijas. 1901 m. jam 
suteikiama Nobelio premija: jis buvo pirmas tokį aukštą pripažini- 
mų pelnęs fizikas. 

1896 m. prancūzui Antoine'ui Henri Becguereliui (Antuanui Anri 
Nekereliui) atradus savaiminius „urano spindulius“, jo tėvynainiai 
Marie ir Pierre'as Curie (Marija ir Pjeras Kiuri) po dvejų metų ap- 

tinka bendrąjį radioaktyvumo reiškinį. 1897 m. britui Ernestui Rut- 
herfordui (Rezerfordui) pavyksta įrodyti, kad čia esama mažiausiai 
dviejų spinduliuotės rūšių — alfa ir beta. 

Kaip tik Becguerelis po trejų metų nustato, kad beta spinduliuotė 
yra elektronai. Taip mažyčiai krūvio nešikliai pirmą kartą suvokiami 
kaip atomų dalelės, kurias jie spinduliuoja. Visų tų atradimų veikia. 
mas Einsteinas anksti pasidaro atomininku. Savo „stebuklingaisiais“ 
1905 m. jis plėtoja ne tik reliatyvumo teoriją. Trimis ne tiek žino- 
mais, bet irgi svarbiais darbais prisideda prie materijos atominės te 
orijos pagrindų kūrimo. 

Kelias į sėkmę ką tik aukštosios mokyklos diplomą gavusiam jau 
nuoliui iš pradžių pasirodo ne rožėmis klotas. Ko gero, šios kliūtys 
yra viena iš jo veiklos paslapčių. Nors kenčia nepriteklių ir neturi 
aiškesnės profesinės ateities, bet gyvenimas vėl suteikia jam erdvės hi 
laiko moksliškai prusti. Užuot stačia galva puolęs daryti karjeros, jin 
suka į šoną, į aplinkines institucijas. 

Svarbiausia atrama tuo laikotarpiu vis dėlto yra Mileva, nors tė 
vai ją negailestingai peikia. Besso kaip technikos ekspertas 1900 m 
išvyksta su žmona Anna į Milaną dirbti elektrotechnikos įmonė 
se, o Grossmannas nueina mokytojauti į Turgau kantono mokyklų 
Frauenfelde. 

Grįžęs iš Milano Einsteinas sužino, kad yra vienintelis savo sky 
riaus absolventas, negavęs asistento vietos. Priežastis, matyt, buvo 
jo aplaidi pažiūra į studijas ir nepaklusnumas. Tokiam, kuris į savo 
aukštosios mokyklos dėstytoją nusižengdamas visoms taisyklėmia 
kreipiasi žodžiais „pone Weberi“, o ne „pone profesoriau“, šitaip kal 
binamasis jaučia mažiau prielankumo nei tam, kuris paiso taisyklių 

Per daug nenusimindamas Einsteinas mėgina į mokslo pasul 
rasti kitą kelią. Jis skelbia straipsnius moksliniuose žurnaluose. Pi 
mosios publikacijos vis dėlto rodo, kaip Einsteinas šioje srityje di 
netvirtai eina apgraibomis. Antra vertus, jos liudija nerūpestinyų 
pasitikėjimą savimi. Šiaip ar taip, dabar turi šį tą, ką gali pakloti iu 
stalo — nors, kaip vėliau pripažins, tai buvę „du nevertingi pirmieji 
darbai“ (laiškas Johannesui Starkui, 1907 12 07, CP5, 79). 

„Gali įsivaizduoti, kaip aš didžiuojuosi savo brangiuoju, — taip 
draugei Helene'ai rašo Mileva. Jos ambicijos pradeda sutapti su jo 
parbėtroškiškais polinkiais. — Tai ne šiaip koks nors kasdienis dar- 
bas, o labai reikšmingas, iš skysčių teorijos. Mes jį privačiai nu- 
siuntėme ir Boltzmannui, norime žinoti jo nuomonę, tikriausiai 
mums parašys“ (Milevos Marič laiškas Helene'ai Savič, 1900 12 20, 
CP1, 273). 

Ar Ludwigas Boltzmannas atsakė, nežinia. Tačiau vien tas fak- 
las, kad šviežiai iškeptas diplomantas su drauge siunčia savo darbus 
vienam žymiausių fizikų, rodo jį turėjus neabejojamą savosios vertės 
pajautą. Dar iškalbingiau Einsteiną apibūdina atvejis, kai neatsispir- 
damas puikybei drįsta atkreipti žinomo fiziko Paulio Drude's (Dru- 
lės) iš Gyseno „dėmesį į jo paklydimus“ (laiškas Milevai Marić, 1901 
kepuze?, CPı, 303). 

Po dviejų mėnesių įtūžęs Einsteinas praneša draugei apie Drude's 
atsakymą: šio žmogaus „rašto niekingumas yra toks akivaizdus, kad 
man nereikia pridėti jokio papildomo aiškinimo. Nuo šiol nebesi- 
kreipsiu nė į vieną panašų tipą, o negailestingai pulsiu žurnaluose, 
kaip nusipelnė“ (laiškas Milevai Marić, 1901 07 077, CP1, 308). 

Kai sprendžiamas tiesos ir teisingumo klausimas, Einsteinas 
nepripažįsta nei autoritetų, nei hierarchijos. „Nebijo švabas nieka- 
ılu“*, — drąsiai cituoja tėvynainį poetą Ludwiga Uhlandą (Liudvigą 
Ulandą; laiškas Milevai Marič, 1900 08 14?, CP1, 254). 

Pamėginęs daktaro disertaciją įteikti profesoriui Weberiui ir su 
mo, matyt, susikivirčijęs, antrą ataką nukreipia į jo kolegą Alfredą 
kleinerį. Tačiau, kaip rodo šaltiniai, vėl nesėkmingai. Apie antrąją 
uesckme liudija tik 230 frankų kvitas, kurį Einsteinas gauna grįžus 
darbui. „Kokių tik kliūčių tie filisteriai sugalvoja ne savo plauko žmo- 
ul, tiesiog siaubas, — putoja atmesto darbo autorius viename laiš- 
be draugei. — Toks kiekvieną jauną intelektualią galvą instinktyviai 
laiko pavojumi savo supuvusiam orumui“ (laiškas Milevai Marić, 
1301 12 17, CP1, 326). 


Iui wackre Schwabe forcht sich nit (tarmiškas tekstas). 

Planų teikti disertaciją jis tuo tarpu atsisako, „nes tai man ne 
ką tepadės ir visa ši komedija nusibodo“ (laiškas Michele'iui Besso, 
1903 01 227, CP5, 11). Užtat išsiuntinėja daugybę prašymų ieško- 
damas asistento vietos. „Netrukus savo siūlymais būsiu pagerbęs 
visus fizikus nuo Šiaurės jūros iki Italijos pietų smaigalio“, — pra- 
neša Milevai (laiškas Milevai Marič,1901 04 04, CP1, 285). Tačiau 
ir šis drąsus sumanymas nė kiek nesuteikia džiaugsmo. Išskyrus 
vieną kitą patvirtinimą, kad laiškas gautas, kitokių atsakymų jis 
nesulaukia. 

Atkaklus Einsteinas 1901 m. gruodį Milevai rašo: „Liksime stu- 
dentas ir studentė (horribile dictu*), kol būsime gyvi, ir spjauti mums 
į pasaulį“ (laiškas Milevai Marič, 1901 12 12, CP1, 324). Kai „vėl keli 
mėginimai sumedžioti tarnybą nueina perniek“ (laiškas Milevai 
Marič, 1901 04 15, CP1, 291), galiausiai įtaria, kad taip nesiseka dėl 
senojo profesoriaus. „Jau seniai būčiau radęs tarnybą, jei Weberis 
man nekenktų, - įtaria jį viename laiške Grossmannui. — Vis dėlto 
išmėginau visus būdus ir nesiduodu, kad man kas gadintų nuotaiką“ 
(laiškas Marceliui Grossmannui, 1901 04 14, CP1, 290). 

Didžiai susirūpinęs sūnaus ateitimi įsikiša net Hermannas Eins- 
teinas. „Būkite malonus atleisti tėvui, drįstančiam sūnaus labui 
kreiptis į Jus, gerbiamasis pone profesoriau, — rašo jis į Leipcigą gar- 
siam fizikui Wilhelmui Ostwaldui (Vilhelmui Ostvaldui). — Mano 
sūnus, neturėdamas tarnybos, jaučiasi labai nelaimingas & kasdien 
vis sunkiau atsikrato minties, kad karjeros reikalai slysta iš po kojų, 
& neberanda, už ko tvertis“ (Hermanno Einsteino laiškas Wilhelmui 
Ostwaldui, 1901 04 13, CP1, 289). 

Kai Einsteinas gauna mokytojo diplomą, pasiturintys giminės 
nustoja jį šelpę, o tėvai nebeįstengia padėti jam pragyventi, tada 
jaunuoliui vis labiau ima trūkti pinigų. Milevai pasijutus nėščia, jis 
priima „galutinį sprendimą“: „Susirasiu nors ir paprasčiausią vietelę, 
tučtuojau, — praneša jai. — Kai tik tokią turėsiu, Tave vesiu ir pasiim- 
siu į savo namus“ (laiškas Milevai Marić, 1901 07 077, CP1, 308). 


* Baisu ir pasakyti (lot.). 

Bent po dar vieno, kiek žinoma, nepasisekusio mėginimo įsidar- 
binti („pranešame, kad pasirinktas buvote ne Jūs“) porai savaičių 
randa prieglobstį Vintertūre kaip korepetitorius. 1901 m. rugsėjo 
pradžioje pagaliau gauna privataus mokytojo vietą Šafhauzene. Čia 
lis turi matematikos mokytojo Jakobo Nüescho (Niuešo) prižiūri- 
mas rengti vieną jauną anglą abitūros egzaminui. Su mokiniu sutaria 
kuo puikiausiai, bet su jį priėmusia šeima netrukus susikivirčija. Kai 
| insteinas pareikalauja, kad už darbdavio užmokestį norįs maitintis 
ne šeimoje, nes pokalbiai prie bendro stalo jam įkyrėję, kyla barnis. 
„Gerai, kaip norite, - rašo Milevai gruodžio 12 d., — šiuo metu esu 
priverstas pasiduoti — bet aš jau mokėsiu rasti egzistencijos sąlygas, 
kurios man geriau tiks. (Pagalvok, kaip tai įžūlu, kai mano tokia pa- 
ıletis!)“ (laiškas Milevai Marić, 1901 12 12, CP1, 323). 

Tačiau kai užsispyrimas paima viršų ir jis vis tiek „pasiekia savo“, 
mokytojas Nüeschas supyksta ne juokais. „Žmonės putodami stoja 
prieš mane, bet užtat dabar esu laisvas kaip ir kiekvienas kitas žmo- 
gus“ (laiškas Milevai Marić, 1901 12 12, CP1, 323). Reikalai ir taip jau 
seniai prasti. 1902 m. vasario 4 d. naujam draugui Conradui Habich- 
lui (Konradui Habichtui), su kuriuo susipažino Safhauzene, praneša: 
„Iš N išplaukiau įspūdingai“ (laiškas Conradui Habichtui, 1902 02 04, 
(/P1, 331). ž 

Labiau pasigilinus į situaciją, tas „išplaukimas“ nebuvo toks jau 
nutrūktgalviškas, kaip gali pasirodyti iš pirmo žvilgsnio. Habichtas 
gauna iš Berno atviruką, ir ne šiaip sau. Marcelis Grossmannas, no- 
rėdamas pagelbėti „senam bičiuliui ir nelaimėliui“ (laiškas Marce- 
liui Grossmannui, 1901 04 14, CP1, 290), buvo jo labui šį tą nuvei- 
kęs — savo tėvui papasakojęs apie draugo padėtį. Tėvas draugauja su 
Iriedrichu Halleriu (Frydrichu Haleriu), Šveicarijos patentų biuro 
Berne direktoriumi, ir rekomenduoja jam jauną diplomuotą moky- 
loją laisvam etatui „federalinės intelektualinės nuosavybės tarnybai“. 
|. insteinas įsitikinęs, kad būsimoji vieta jau kišenėje, todėl išvyksta į 
sostinę ir susiranda butą. 

1901 m. gruodį paduoda į šią vietą prašymą. Būtiną Šveicarijos 
pilietybę po ilgesnių procedūrų jau buvo gavęs tų pačių metų vasa- 


rio 21 d. Ciuricho miesto taryba buvo pasamdžiusi net privatų seklj, 
Šis pateikia tokią charakteristiką: „blaivininkas, labai uolus, darbštus 
ir be galo solidus žmogus“ (pranešimas Ciuricho miesto policijai, 
1900 07 04, CP1, 246). Pagaliau Albertas pakviečiamas pokalbio | 
atitinkamą miesto tarybos skyrių ir besąlygiškai pripažįstamas nauju 
piliečiu. Apie meilužę ir jos nėštumą Šveicarijos valdininkai, aišku, 
neturi nieko žinoti. Jo būgštavimas, kad dabar turės atlikti karinę 
tarnybą, pasirodo nepagrįstas: dėl išsiplėtusių venų, pilnapadystės ir 
prakaituojančių kojų nuo karinės tarnybos atleidžiamas. 

Mileva, 1901 m. per egzaminą galutinai susikirtusi, nuo praėjusių 
metų pabaigos gyvena pas tėvus Serbijoje. Ten po sunkaus nėštumo 
1902 m. sausį pagimdo savo Lieserl. 

„Ar sveika, ar jau rėkia kaip reikiant? — domisi jaunasis teve 
lis. - Kokios akys? Į kurį iš mudviejų panašesnė?“ Pagautas vaikiško 
smalsumo patenkintas rašo: „Norėčiau kada nors ir pats daryti kaip 
Lieserl, turi būti be galo įdomu! Tikriausiai jau moka verkti, bet šyp 
sotis išmoks kur kas vėliau. Tai gryna tiesa“ (laiškas Milevai Marić, 
1902 02 04, CP1, 332). 

Vos atvykęs į Berną, „senovinį, nepaprastai jaukų miestą, kuria 
me galima visai taip pat gyventi kaip ir Ciuriche, pasirūpinau, kad 
vietinis laikraštis išspausdintų skelbimą“ (laiškas Milevai Marič, 
1902 02 04, CP1, 332). Šis, jo prasidedančiame gyvenimo tarpsnyje 
sukelsiantis padarinių, pasirodo kitą dieną: „Privačias matematikos 
ir fizikos pamokas studentams ir moksleiviams duoda Albertas Eins 
teinas, Federal. politechn. mokytojo diplomą turintis specialistas, 
Gerechtigkeitsgasse 32, 1 aukštas. Bandomosios pamokos nemoku 
mai“ („Anzeiger fūr die Stadt Bern“, 1902 02 05, CP1, 3 34). 

Bėda, privertusi jį išspausdinti šį skelbimą, vėl atsiunčia jam an 
gelus sargus. Pirmas prisistato iš Rumunijos kilęs žydas Maurice'us 
Solovine'as (Morisas Solovenas), aukštaūgis vyras, ketveriais metals 
vyresnis už Einsteiną, mažomis akimis niūrokai žvelgiantis iš padilbų 
Užsirašęs į Berno universitetą studijuoti fizikos ir filosofijos jis ieško 
partnerio pokalbiams apie pamatinius šios srities klausimus, pavy; 
džiui, ar realiai egzistuoja pasaulis, jei taip, ar galime tai žinoti. 


Netrukus prie šio dueto prisideda Conradas Habichtas. Nuo- 
vokus, elegantiškas šveicaras, trejais metais vyresnis už Einsteiną, 
nešiojantis plonų rėmelių akinius ir plaukus šukuojantis nuo kaktos 
pakaušio link, iš visos trijulės labiausiai daro jauno intelektualo įspū- 
ılj. Ir Solovine'as, ir Habichtas, užuot ėmę iš bedarbio mokytojo pa- 
mokas ir garantavę jam šiokias tokias pajamas, nusprendžia ką kita: 
ys ūsočiai susiburia į diskusijų klubą, kuris renkasi reguliariai ir 
srogantiškai pasivadina „Akademie Olympia“. Ar tuodu Einsteinui 
„atstojo tik „rezonatorių“, ar aktyviai prisidėjo prie nam idėjų, da- 
har neįmanoma pasakyti. 

Visa tai, ką toji trijulė, ant stalo pasidėjusi „rūkytos dešros, šveica- 
!iško sūrio, vaisių, šiek tiek medaus ir išgerdama po vieną du puode- 
lius arbatos“, pasigardžiuodama mokos kava, kietai virtais kiaušiniais 
ir begaliniu „linksmumu“, per vakarinius pasisėdėjimus nepaprastai 
ılmtai skaito, ką ji, tęsdama naktinius susitikimus, kitą dieną aiški- 
nasi „Bollwerko“ kavinėje, tamsioje, prirükytoje landynėje, dera prie 
besiformuojančio pasaulėvaizdžio, kuriuo Einsteinas nuo 1905 m. 
sugriaus tradicinę erdvės, laiko ir materijos sampratą. Geresnės pa- 
uplystes laikų knygų skaitymo tasos nebūtų galėjęs sugalvoti. 

Kaip vyrukai smagiai jautėsi tame klubelyje, galima spręsti iš ala- 
vinėje lėkštėje išgraviruoto įrašo, kurį Habichtas sumanė padovanoti 
linsteinui: „Albert Ritter von Steissbein, Präsident der Akadamie 
lympia“ (Albertas riteris fon Šteisbeinas*, „Akademie Olympia“ 
prezidentas). Į įspūdingą trijulės programą, be Ernsto Macho kny- 
Hy „Pojūčių analizė“ („Analyse der Empfindungen“) ir „Mechanikos 
ida“ („Die Mechanik in ihrer Entwicklung“), yra įtraukti kiti vei- 
kalai, kuriuose XIX a. pabaigos pozityvizmo dvasia entuziastingai 
pasisakoma prieš bet kokią religijos ir magijos absoliutybe. Tai, kas 
„pozityvu“, anot jų, glūdi garantuotoje ir neabejojamoje duotybėje ir 
Iikrume — patirtyje ir empirijoje. 

Karlo Pearsono (Pirsono) „Mokslo gramatika“ („Die Grammatik 
der Wissenschaft“) ir Richardo Avenariaus (Avenarijaus) „Grynojo 


' Vok. Steißbein reiškia „stuburgalis“. 


patyrimo kritika“ („Kritik der reinen Erfahrung“) plečia Einsteino 
empiriškai patiriamo pasaulio sampratą. O brito Johno Stuarto Mil- 
lio (Džono Stiuarto Milio) veikale „Dedukcinės ir indukcinės logi- 
kos sistema“ („System der deduktiven und induktiven Logik“) „Aka- 
demie Olympia“ nariai aptinka galbūt išskirtinę mokslinių metodų 
analizę — nuo matavimų ir eksperimentų iki bendriausių gamtos 
dėsnių teorijų. 

Didžiausią įspūdį trijų asmenų akademijai skaitymo programoje, 
be Macho veikalų, palieka Davido Hume'o (Deivido Hiumo) ir Henri 
Poincarė (Anri Puankarė) knygos. Škotui Hume'ui pirmiau visko yra 
priežasties ir padarinio ir kartu priežastingumo dėsnio visuotinu- 
mas. „Tai, kad saulė rytoj nepatekės, yra nė kiek ne suprantamesnis ir 
ne prieštaringesnis teiginys kaip sakymas, jog ji patekės“ (cit. iš Hel- 
fericho, 1985, 149). Įsitikinimas, kad ji patekės, anot Hume'o, remiasi 
patirtimi. Taip bus todėl, kad visuomet taip buvo. Hume’o nuomone, 
priežasties dėsnis galioja tik tam tikros patirties srityje — kitur galli 
būti visai kitaip. 

Neabejojami yra tik santykiai, kuriuos nusako matematika. Tai, 
kad triskart keturi yra dvylika, galiausiai remiasi nuostata, jog tą patį 
rezultatą galima gauti ir kitaip. O tai, kad tris kartus po keturis yru 
dvylika, pagal tą pačią nuostatą yra tas pat, kas dukart šeši, kaip logi- 
nė išvada yra nepaneigiama. Todėl Hume'as mano, kad svarbiausias 
žmogaus pažinimo tikslas yra patirties duomenis susieti su empiriš- 
kai nustatytomis priežastimis. Kaip tik tai ir sudaro Einsteino relia- 
tyvumo teorijos esmę. Ši teorija nieko nesako apie tai, kas yra erdvė 
ir laikas, ji tik apibūdina jų tarpusavio santykį. 

Svarbiausias idėjas trys akademijos nariai galiausiai aptinka ma. 
tematiko ir filosofo Henri Poincarė darbuose, ypač „Mokslo ir hi 
potezės“ veikale. 1900 m. šis prancūzas savo apmąstymus viename 
didžiuliame filosofų kongrese taip apibendrina: „Nėra absoliučion 
erdvės, mes suvokiame tik santykinius judėjimus“, — skelbia jis ir to 
dėl pats stovi per žingsnį nuo proveržio. Šitaip samprotaudamas jin 
nueina taip toli, kad erdvę ir laiką pavadina žiūros formomis, taigi ne 
kaip Kantas, daiktus ir įvykius suvokiantis kaip turinčius apibrėžtan 

ribas. „Nėra absoliutaus laiko, - tikina jis. - Kai sakoma, kad du laikai 
yra vienodi, tai yra tik teiginys. <...> Mes ne tik neturime tiesioginio 
dviejų laikų vienodumo įrodymo, bet negalime įrodyti net to, kad du 
skirtingose vietose vykstantys įvykiai yra vienalaikiai“ (cit. iš Galiso- 
110, 2003, 203). Vargu ar Einsteinas būtų galėjęs pasakyti gražiau. 

Kartu su Habichtu ir Solovine’u Einsteinas prisikasa iki pačių 
svarbiausių to meto pažinimo teorijos problemų. Protarpiais trijulė 
į savo programą įtraukia pasaulinės literatūros kūrinių, pavyzdžiui, 
Sofoklio „Antigonę“ arba Cervanteso (Servanteso) „Don Kichotą“, 
vieną iš mėgstamiausių Einsteino knygų. Paskui čia pasirodo Platono 
dialogai ir Barucho Spinozos „Etika“, vėliau tapusi pagrindiniu Eins- 
teino „kosminės religijos“ tekstu. 

Kuris to meto fizikas buvo sukaupęs tiek daug prielaidų kopti 
į mokslo aukštumas? Albertas yra jaunas ir nesusijęs su kokiomis 
nors įsitvirtinusiomis teorijomis. Jam puikiausiai žinomos fizikos 
ir filosofijos problemos bei raidos tendencijos. Tėvo elektrotechni- 
kos fabrike, gimnazijos ir aukštosios mokyklos laboratorijose buvo 
sukaupęs praktinių žinių. Negana to, jam kaip asmenybei būdingas 
vgocentrizmas, instinktyvumas ir intuicijos mišinys, padedantis tin- 
kamai rasti savąjį kelią. 

Prie viso to prisideda dar ir mokslinės bei techninės vaizduotės 
vienovė. 1902 m. gegužės pabaigoje jis sėkmingai pasirodo per pri- 
sistatymo pokalbį patentų biure. Birželio pabaigoje, ačiū Grossman- 
nui, pradeda dirbti „trečiosios klasės technikos ekspertu“. Kartu dir- 
ba dar dvylika kitų specialistų, iš viso dvidešimt devyni tarnautojai. 
Metinė alga — 3500 frankų; darbo valandų per savaitę — 48: šešios 
dienos po aštuonias valandas; darbo pradžia — aštunta valanda iš 
ryto. Dažniausiai vilki languotą kostiumą, kurį buvo pasisiūdinęs 
biuro viršininko Friedricho Hallerio pageidavimu. 

Vaizdinis ir kritinis-analitinis mąstymas, būtinas analizuojant 
prašymus gauti patentą, ugdo pastabumą žmogaus, kuris tikrovei 
artimais mintiniais eksperimentais pasišovęs skverbtis į teorines 
nukštumas. Mokslo darbui Einsteinui lieka tik laisvalaikis vakarais 
ir savaitgaliai. Tarnyba ir su ja susijusi finansinė laisvė jam atrodo 


tarsi palaima, jo paties žodžiais tariant, net „savotiškas issigelbeji- 
mas“ (Flūckiger, 1974, 53). Akademinė nesėkmė virsta jo sėkmės 
paslaptimi. 

Ir toliau Einsteinas po darbo duoda privačias pamokas devyneriais 
metais už save vyresniam iš Vakarų Šveicarijos kilusiam Lucienui 
Chavanui (Liusjenui Šavanui). Šiam 1942 m. mirus užrašuose buvo 
rasta Einsteino nuotrauka ir tikslus mokytojo išvaizdos aprašymas: 
„Einsteino ūgis — 1,76 m, plačiapetis, šiek tiek gunktelėjęs. Jo žemas 
kiaušas atrodo nepaprastai platus. Veido spalva tamsiai matinė. Virš 
putlių, geidulingų lūpų siauri, juodi ūsai. Nosis kumpoka kaip erelio, 
Tamsiai rudos akys švelniai švyti iš gilių akiduobių. Balsas keri lyg 
vibruojantis violončelės tonas“ (cit. iš Seeligo, 1952, 60). 

O Mileva? Ji su dukra ir toliau gyvena pas savo tėvus. Iš viso nuo 
Alberto atsiskyrusi išbūna daugiau nei vienus metus. Per tą laiką ne 
tik galutinai žlunga jos profesinė karjera, bet ir atšąla jųdviejų moks- 
linė bei intelektinė partnerystė. Kai prieš Naujuosius 1903 m. grįžta | 
Šveicariją, jos dvasinis pasaulis jau pasikeitęs iš pašaknų. Ar jai širdį 
sužeidė jau vien atsisveikinimas su vaiku, kuriuo Albertas domėjosi 
per nemažą atstumą, o gal, be to, dar jaučiasi išstumta iš bičiulio 
dvasinio gyvenimo? Tiesa, akademijos posėdžius, vykstančius tarp 
jų namų keturių sienų, ji atidžiai seka, bet dažniausiai tylėdama ir 
paskendusi savo mintyse. Tuo metu galėjo megztis jos didėjančio ne: 
pasitenkinimo užuomazga. 

Einsteinas laikosi žodžio ir po kelių dienų jai grįžus, 1903 m. sausio 
6 d., įvyksta vestuvės. Liudytojai yra Conradas Habichtas ir Morice'as 
Solovine'as. Vėliau Einsteinas kalbės apie „pareigos jausmą“, paskati- 
nusį žengti šį žingsnį, nors „širdis ir priešinosi“. Žinoma, tą darė ne 
be tėvo sutikimo. Spalio mėnesį skubiai išvažiavo į Milaną, kad dar 
spėtų atsisveikinti su iš gyvenimo pasitraukiančiu tėvu. Mirties patale 
Hermannas Einsteinas pareiškia su sūnaus vedybomis sutinkąs. 

„Kai atėjo paskutinioji, Hermannas paprašė visų išeiti iš patal. 
pos — kad galėtų numirti vienas, - papasakojo Helena Dukas Eins 
teino biografui Abrahamui Paisui (cit. iš Paiso, 1986, 47). — Šios aki 
mirkos sūnus niekada negalėdavo prisiminti nejausdamas kaltės: 

Susituokus paprastai pasidalijama pareigomis, o bendrų siekių 
svajonė užgęsta. „Taigi dabar esu vedęs vyras ir su žmona gyvenu 
smagų, patogų gyvenimą, — praneša bičiuliui Besso praėjus kelioms 
dienoms po vestuvių. — Ji puikiai viskuo rūpinasi, gerai verda ir visa- 
da yra patenkinta“ (laiškas Michele’iui Besso, 1903 01 227, CP5, 10). 
Ar Mileva po tais žodžiais būtų pasirašiusi? 

Kai 1903 m. vasarą ji vėl išvyksta į gimtąją Serbiją pasirūpinti 
(dukterimi, po širdimi jau nešioja antrą Einsteino vaiką. „Perėk rūpes- 
lingai, kad kas gera išeitų, — drąsina ją Albertas ir pasiteirauja: — Kuo 
l ieserl įrašyta popieriuose? Mums reikia gerai žiūrėti, kad vaikui pas- 
kui nekiltų sunkumų“ (laiškas Milevai Einstein-Marič, 1903 09 19?, 
CPs, 22). Turėdami galvoje, kad mažylės likimas nežinomas, tuos 
žodžius galime suprasti taip, jog mergaitė, matyt, buvo atiduota įvai- 
kinti. 1904 m. gegužės 14 d. Berne, Kramgasse 49, irgi po sunkaus 
kimdymo pasaulio šviesą išvysta sūnus Hansas Albertas. 

1903 m. lapkritį šeima persikelia į nedidelį butą Berno senamies- 
lyje netoli garsiojo laikrodžio bokšto. Nepaisant Einsteino pareikštos 
valios jam mirus nerengti memorialų, ši vieta dabar yra nedidelis jo 
garbei skirtas muziejus. Kiekvieną dieną viso pasaulio turistai iš ga- 
vės su daugybe parduotuvių kopia siaurais laiptais į viršų ir pasirašo 
svečių knygoje. Kaip kokie piligrimai jie fotografuojasi prie savo kaip 
turistų troškimų tikslo: rašomojo stalo, prie kurio Einsteinas sėdėjo 
ılirbdamas patentų biure, ir originalaus stovimojo pulto. Nors erdvė 
ir laikas santykiniai dalykai, bet tarp šitų keturių sienų genijus realiai 
1905 m. išklojo popieriuje savo specialiąją reliatyvumo teoriją. Prie 
lo paties stovimojo pulto vilkėdamas elegantišku languotu kostiu- 
mu leidosi nufotografuojamas ir nuotrauką išsiuntė visiems įmano- 
imiems adresatams. 

Kai Conradas Habichtas apgynęs disertaciją 1904 m. vasarą iš- 
vyksta iš Berno, graži „mūsų pagirtinos akademijos posėdžių“ tradi- 
"Ija veikiai nutrūksta. 

Kone tuo pat metu į miestą grįžta Michele'is Besso ir, Einsteino 
patartas, pradeda dirbti antrosios klasės ekspertu tame pačiame pa- 
tentų biure, kur jau dvejus metus triūsia bičiulis. Kiekvieną dieną 


juodu, įsitraukę į svarstymus, petys į petį Zingsniuoja Berno sena 
miesčio arkadomis nuo važiuojamosios gatvės dalies atitvertais ši 
ligatviais į darbą, o vakare kartu pėdina namo. Per šiuos pokalbius 
mürijami paskutiniai reliatyvumo teorijos akmenys. Tik vieninteliam 
Besso iš daugelio pagalbininkų Einsteinas publikacijos pabaigoje pa 
dėkos. Šiaip jau kolegų fizikų nuostabai, jis nenurodo jokių moksli: 
nių šaltinių. 

Ne vieną kartą jam buvo atėjusi įžūli mintis pasinaudoti žymiems 
tyrėjams numatyta išimtine tvarka ir Berno universitete iš karto siek- 
ti habilitacijos neturint daktaro laipsnio. Tų dviejų darbų, kurie buvo 
paskelbti „Annalen der Physik“ žurnale, niekaip nepakako. Vėl teko 
atsisakyti mėginimo pradėti akademinę karjerą. Kiti trys straipsniai, 
kuriuos jis paskelbia tame pačiame žurnale, jau akivaizdžiai rodo 
mokslinę brandą. 

Ar jo mokslo reikaluose Mileva dar kaip nors dalyvauja, nebejma- 
noma nustatyti. Nėra ką nors panašaus liudijančių duomenų. Galima 
spėti jos indėlį esant tik tą, kad kiek galėdama neapsunkina jo rů- 
pesčiais, tvarko namų ūkį ir augina vaiką. 1904 m. lapkričio mėnesį 
pasaulį apskrieja žinia, kuri jai dar kartą, galbūt kur kas labiau įskau- 
dina širdį: tų metų Nobelio fizikos premija pripažįstama Pierre'ui ir 
Marie Curie. Taigi pirmą kartą aukščiausias gamtos mokslo apdova- 
nojimas skiriamas ir moteriai. 

Tų pačių 1904 m. pabaigoje Einsteinas kviečiamas dirbti „An- 
nalen der Physik“ žurnalo apžvalginio priedo „Beiblatter zu den 
Annalen der Physik“ laisvai samdomu darbuotoju. Šiame priede 
pirmiausia aptariamos knygos ir kituose specialiuose žurnaluose 
skelbti straipsniai. Taip jis įgyja galimybę tobulinti literatūrinį sti- 
lių ir, kadangi yra akivaizdžiai blogai apsirūpinęs moksline litera- 
tūra, susipažinti su aktualiais tyrimais. Iš jo dvidešimt trijų priede 
paskelbtų tekstų dvidešimt vienas pasirodo 1905 m., vadinamais jo 
„stebuklingaisiais“ metais. 

Tokį vardą tie metai gauna ne dėl recenzijų, kurias darbštuolis 
parašo tarsi šiaip sau, o dėl penkių publikacijų serijos, pasirodžiusios 
pagrindiniame žurnale. Po jų fizika nebebus tokia, kokia buvo iki tol. 

1905 m. gegužės mėnesį apie keturis iš jų Einsteinas praneša Conra- 
(lui Habichtui laiške, kuris vėliau į mokslo istoriją įėjo kaip unikalus 
ılokumentas: 

„Mielas Habichtai! 

Dabar tarp mūsų įsiviešpatavusi iškilminga tyla, ir tai, kad ją 
(+ rumsčiu nelabai reikšmingu plepalu, atrodys beveik kaip nuodė- 
minga profanacija. Bet ar tam, kas prakilnu, šiame pasaulyje ne vi- 
»10met taip nutinka? 

Ką išvis veikiate Jūs, užšaldytas bangini, išrūkytas, sudžiovintas 
ir užkonservuotas sielos gabale, arba ką dar galėčiau, pritvinkes sep- 
lyniasdešimt procentų pykčio ir trisdešimt procentų gailesčio, svies- 
ti Jums į galvą? Tik šiems trisdešimčiai procentų galite dėkoti, kad 
lums, kuris per Velykas nepasirodėte, lyg būtumėte žemėn prasme- 
nes, nenusiunčiau skardinės pripjaustytų svogūnų ir česnakų. O ko- 
dėl vis dar neatsiunčiate savo disertacijos? Ar Jūs, vargšas padare, 
nežinote, kad aš būsiu vienas iš to pusantro subjekto, kuris ją per- 
skaitys su malonumu ir susidomėjimu? Už tai prižadu Jums keturis 
straipsnius. <...> 

Ketvirtasis tėra tik bendra idėja ir skirtas judančių kūnų elektro- 
ılinamikai naudojant erdvės ir laiko modifikaciją; grynai kinematinė 
šio darbo dalis tikriausiai bus Jums įdomi“ (laiškas Conradui Habich- 
lui, 1905 m. gegužės pabaiga, CP5, 31). 

Čia galvoje turima ne kas kita kaip specialioji reliatyvumo teorija. 


Aštuntas skyrius 


ŠVIESOS KVADRATÜRA 


Kodėl Einsteinas turėjo sukurti 
reliatyvumo teoriją 


Toji 1905 m. gegužės naktis, tikriausiai, pati svarbiausia jo gyvenime. 
Tiksli data nežinoma. Ir šiaip nėra jokių smulkmenų, jokių daiktinių 
įrodymų ar liudytojų, vien nuogirdos apie „iki to“ ir „po to“. Vienas 
klausytojas užrašė, ką girdėjo jį kalbant 1922 m. pabaigoje Japonijoje, 
Kiote. Čia Einsteinas, jau visame pasaulyje išgarsėjęs mokslininkas, 
vokiškai pasakoja apie anas valandas, per kurias įvyko lūžis. Tai vie- 
nintelis šaltinis. 

Šiuose prisiminimuose kalbama apie „nuostabiai gražią dieną“, 
buvusią prieš minėtąją naktį. Einsteinas kiurkso darbe kartu su drau- 
gu ir patentų biuro kolega Michele'iu Besso. Kaip ir visada, disku- 
tuoja apie vieną fizikos problemą. Ne apie šiaip kokią nors, o apie 
labai didelę: kaip įveikti prieštaravimus, kurie pastaraisiais metais 
taip iš pamatų sukrėtė vyraujantį fizinį pasaulėvaizdį. Visi korifėjai į 
šį klausimą dantis atkando, o dabar kapituliuoja ir Einsteinas: „Pasi- 
duodu“, - praneša bičiuliui. 

Tada ateina toji naktis. Kaip ją praleido? Tikriausiai vėl be pa- 
liovos rūkė pypkę, cigarus. Prirašinėjo daugybę popieriaus lapelių, 
laiškų antrųjų pusių, sąskaitų, kas pakliuvo po ranka. Svarbiausia, 
mintys gula į popierių. Ar gali miegoti? Ar jaudulys neleidžia su- 
merkti akių? Gal trukdo Hansas Albertas, vienų metų berniukas? Ar 
tariasi su Mileva? Ar ji padeda skaičiuoti? Arba gal dirba vienas, o ji 
tik atneša maisto? 

Kažkas turėjo būti nutikę kalbantis su Besso. Tikriausiai bičiulis 
pakišo gerą mintį. O gal tik laiku uždavė tinkamą klausimą. „Stai- 
ga supratau, kur problemos raktas“, — sako Einsteinas Japonijoje po 
gerų septyniolikos metų. 

Rytą vėl sutinka Besso. „Dar nė nespėjus jam pasisveikinti, su- 
hunku pranešdamas puikią naujieną: „Dėkoju tau, savo problemą 
visiškai išsprendžiau“ Pavadinimą sprendimas gaus tik po kelerių 
metų — specialioji reliatyvumo teorija. Kaip Einsteinas sukūrė šią 
teoriją, kuri nuo jo vardo taip pat neatskiriama kaip evoliucija nuo 
Darwino ir psichoanalizė nuo Freudo, niekas nežino. Kaip jam viskas 
nušvito, katros sinapsės įsižiebė jo smegenyse, kokius žengė loginius 
jingsnius, kaip išgyveno savo „eureka“, tą ilgus metus trukusių ap- 
mystymų apogėjų, — tamsus dalykas. Viena mįslė įmenama, kita uż- 
duodama. Tikrai einšteiniškas akibrokštas. 

Tačiau apie tai, kas vyko iki tol, ką jis žinojo, į ką reagavo, kas jį 
stimuliavo, kodėl Einsteinas reliatyvumo teoriją turėjo sukurti, tam 
tikrą vaizdą galime susidaryti. Ištikimiausias genijaus draugas yra 
laimė, o ne beprotybė. Šiuolaikiniu požiūriu patentų biuro tarnau- 
tojas yra išrinktasis — tinkamas žmogus, atsidūręs tinkamoje vietoje 
tinkamu laiku. 

Revoliucijos šaknys gilios. Žvelgiant į praeitį viskas atrodo puikiai 
sudėliota: paauglystėje skaitytos knygos, savarankiškos studijos, gy- 
venimo draugė fizikė, „Akademie Olympia“, pokalbiai su Besso. Taip 
pat ir laikotarpis pribrendęs atradimui, per kurį erdvė ir laikas susi- 
lieja į erdvėlaikį, sudarantį keturmatį darinį. 

Dar būdamas moksleivis Einsteinas Alexandero von Humboldto 
leidžiamoje „Visatoje“ perskaitė mintį: „Mes savo dideliais telesko- 
pais vienu metu skverbiamės į erdvę ir laiką“ (cit. iš Eberty'o, 1925, 
VIII). O Felixo Eberty'o knygoje rašoma: „Tokiu būdu laiką ir erdvę 
mes taip priartinome prie juslinės žiūros, kad nei viena, nei kita ne- 
gali būti suvokiami kaip skirtingi dalykai“ (Eberty, 1925, 11 ir kt. p.). 

Humboldtas ir Eberty gvildena Einsteino laikais gyvai diskutuo- 
jamą temą: laiką kaip ketvirtą matmenį, glaudžiai susijusį su kitais 
trimis erdvės matmenimis. Juos reikėtų suvokti kartu kaip vienovę. 
To Einsteinui visai nereikia sugalvoti. 

Kaip tik ši mintis ir yra svarbiausia norint suprasti reliatyvumo te- 
oriją, nors pats Einsteinas ją atrado eidamas kitu keliu, jei lyginsime 
su visu tuo, kas tada buvo žinoma. Pirmiausia jam reikia skintis kelią 


per ištisą teorinių prieštaravimų labirintą. Dabar į tą labirintą galime 
žvelgti iš viršaus ir su schema rankoje lydėti atradėją stebėdami, kaip 
jis žingsnis po žingsnio grabaliodamas eina pirmyn. Ir jei būta ko 
nors, kas jo odisėjoje rodė kelią, tai buvo šviesos fenomenas. 

Ką pamatome, kai „žvelgdami pro savo didelius teleskopus vienu 
metu braunamės į erdvę ir laiką“? Šviesą, tą, kuri atklysta pas mus 
iš tolimų šaltinių. Iš ten ji tam tikrą laiką yra keliavusi. Šviesai reikia 
laiko. Visai nesvarbu, ar į mūsų akių tinklainę patenka atsispindėjusi 
nuo šios knygos, ar atkanka iš tolimos žvaigždės: pakeliui nuo siųs- 
tuvo prie imtuvo, nuo šaltinio prie tikslo ji erdve nueina tam tikrą 
atstumą, kuriam įveikti būtinas laikas. 

Šviesa elgiasi kaip ir kiekvienas keliautojas, judantis vienodu grei- 
Ciu: juo tolimesnis kelias, tuo ilgiau keliauja ir daugiau laiko sugaišta. 
Tiesa, jos greitis yra nepaprastai didelis, bet ne begalinis, o baigtinis. 
Per sekundę ji nuskrieja beveik 300 000 kilometrų. Todėl kilometrus 
galime matuoti metais, o metus — kilometrais. Vienas šviesmetis yra 
maždaug dešimt bilijonų kilometrų, arba vienetas su trylika nuliy*. 

Taigi erdvė, laikas ir šviesa yra kuo glaudžiausiai susiję. Tą, kaip 
Einsteinas galėjo sužinoti iš paauglystėje skaitytų knygų, XVIII a. su- 
prato danas Ole Romeris stebėdamas Jupiterio palydovą Ijo. Šio už- 
temimai prasideda vėliau, kai planeta yra labiau nutolusi nuo Žemės, 
ir anksčiau — kai ji yra arčiau. 

Kadangi šviesai reikia laiko, kol atvaizdas mus pasiekia, nesvar- 
bu, ar kas nors yra toli, ar arti, įvykis visada jau yra įvykęs. „Šiuo 
požiūriu, — rašo Aaronas Bernsteinas savo „Gamtos mokslų liaudies 
knygose“, — mes visada matome tik praeitį ir niekada nematome da- 
barties“ (Bernstein, 1869, Bd. 8, 131). Pavyzdžiui, Saulės šviesa Žemę 
pasiekia maždaug per aštuonias minutes. Tai reiškia, kad mes, Že- 
mės gyventojai, ją pamatome tokią, kokia ji atrodė prieš aštuonias 
minutes. Jeigu ji staiga užgestų, tamsa Žemėje įsiviešpatautų tik po 


* Didžiojoje Britanijoje ir Vokietijoje bilijonas yra skaičius, lygus 
10 000 000 000 000, JAV tai skaičius, lygus 10 000 000 000, arba milijardas 
(red. past.). 

aštuonių minučių. Tai buvo savaime suprantama jau Einsteino jau- 
nystės metais. 

Tarkime, kad Saulę mes išvystame kaip laikrodį su ciferblatu ir 
giedrą dieną iš Žemės galime viską puikiai matyti. Dar tarkime, kad 
Saulės laikrodis eina visiškai vienodai su Žemės laikrodžiu toje vieto- 
je, iš kur stebime. Tokiu atveju Žemės para Saulėje truktų irgi 24 va- 
landas. Mums užtektų dirstelėti į padangę ir tiksliai žinotume laiką. 

Tačiau ka matytume, jei Saulė rodytų savąjį laiką? Kadangi šviesa, 
vadinasi, ir Saulės laikrodžio vaizdas, iki Žemės eina aštuonias mi- 
nutes, tai matytume ne esamą Saulės laiką, ne tikrąją padangės lai- 
krodžio rodyklių padėtį, o tą, kokia buvo prieš aštuonias minutes. Tą 
akimirksnį, kai rodykles išvystume priartėjus prie skaičiaus dvylika, 
iš tikrųjų jos jau būtų pasislinkusios aštuonias minutes. Tai reikštų, 
kad Saulėje būtų aštuonios minutės po dvylikos. Vadinasi, Žemės 
stebėtojo požiūriu Saulės laikrodis aštuoniomis minutėmis skubėtų. 
Tai pats paprasčiausias skaičiavimas, žinotas seniai iki Einsteino. 

Tačiau tai esminis dalykas norint suprasti reliatyvumo teoriją: 
Saulės laikrodžio ir jo rodyklių padėties atvaizdas kelionėje su šviesa 
nesikeičia. Susidaro įspūdis, tarsi keliautų momentas, vadinasi, laikas 
sustingęs šviesoje. Kitaip sakant, laikas yra akių lygmenyje su šviesa, 
o šioji, priešingai, akių lygmenyje su laiku. Laikrodis kaip keliaujantis 
atvaizdas nejuda lyg nuotraukoje. O tai, matyt, susiję su šviesa, kuri 
tam tikru požiūriu keliauja su laiku erdve. | 

Tai, kad šviesos greitis baigtinis, yra susiję su tuo, jog šviesa nega- 
li aplenkti laiko, nes jeigu ji tai darytų, mes galėtume žvelgti į ateitį 
ir matyti įvykius, kurių dar nebuvo. Tam priešinasi sveikas žmogaus 
protas (nors keistame kvantų pasaulyje tokių dalykų, ko gero, pasi- 
taiko). Kadangi niekas negali aplenkti su šviesa keliaujančio laiko, tai 
niekas negali greičiau judėti už šviesą. Šviesos greitis — pats didžiau- 
sias, įmanomas Visatoje. Einsteinas jį paskelbs savotišku absoliučiu, 
pastoviu greičiu kaip visų daiktų matą. 

Tas, kuris šiuos dalykus suvokė, jau yra supratęs svarbiausią spe- 
cialiosios reliatyvumo teorijos mintį. Tiesa, prie jos prieita ne taip 
samprotaujant, bet jau turint galvoje šias pagrindines žinias. Vienas 


keisčiausių šios istorijos teiginių yra toks: juo greičiau laikrodžiui 
juda stebėtojo link, tuo lėčiau jie eina. Juo artimesniu greičiu šviesos 
greičiui jie juda, tuo lėčiau eina — kol visai sustoja, kaip tas Saulės 
laikrodžio ciferblato atvaizdas. 

Dar mokyklos suole Einsteinas, kaip spėjama, iš Bernsteino kny- 
gų paėmęs vieną idėją, anot paties, ir atlikęs mintinį eksperimentą. 
Vėliau jį aprašė kaip esminį kelyje į reliatyvumo teoriją: kaip atrodytų 
pasaulis, jei būtų galima joti šviesos spinduliu? Čia kyla (iš esmės be- 
prasmis) klausimas, ar galima pavyti šviesą ir ką tada pamatytume? 
Ar pasaulis sustingtų pavirsdamas nejudamu vaizdu? O gal jis visada 
atrodytų vienodas, nesvarbu, kokiu greičiu judėtume patys? 

Savo ilgame kelyje į reliatyvumo teoriją Einsteinas priima dvi ne- 
paprastai svarbias prielaidas. Pirmoji: šviesos greitis (vakuume) yra 
pastovus, konstanta. Taip skamba vienas iš dviejų pamatinių prin- 
cipų, kuriais it dviem kolonomis remsis specialioji reliatyvumo te- 
orija. Šviesos greitis, kol jos niekas nestabdo, nesikeičia. Kitas yra 
vadinamasis klasikinis reliatyvumo principas, kurį atrado Galilėjus 
ir aiškino Newtonas. 

Kas iš tikrųjų „juda“, kai sakome, kad vienas daiktas juda kito at- 
žvilgiu? Trumpas atsakymas, pasak Galilėjaus, yra toks: abu vienas 
kito atžvilgiu juda „santykinai“. Jei traukinys važiuoja pro peroną, tai 
jame stovintiesiems juda traukinys. Ir priešingai: keleiviams trauki- 
nyje juda peronas su jame stovinčiais žmonėmis. 

Šis iš pirmo žvilgsnio elementarus teiginys yra itin reikšmingas. 
Kitais žodžiais tariant, jis reiškia, kad nėra privilegijuoto stebėtojo. 
Kiekvienas gali vienodai pagrįstai teigti, kad jis yra rimties būvio, o 
jo atžvilgiu juda kitas. Ir antrasis Galilėjaus reliatyvumo principo 
variantas atrodo paprastas. Jis pabrėžia greičių sudedamumą. „Su- 
dėties taisyklė“ neprieštarauja įprastai kasdienei patirčiai. Jei vienas 
traukinys važiuoja 50 km per valandą greičiu, o kitas lekia priešinga 
kryptimi 100 km per valandą greičiu, tai jų greičius galima sudėti. 
Abu vienas kito atžvilgiu juda 150 km per valandą greičiu. Jei 100 km 
greičiu važiuojančio traukinio vagone konduktorius eina važiavimo 
kryptimi 5 km greičiu, tai iš lauko žiūrinčiam jis judės 105 km per 


—-146— 


valandą greičiu. Šis aiškus skaičiavimo metodas yra žinomas Galilė- 
jaus transformacijos pavadinimu. 

Visur, kur galioja klasikinės reliatyvumo teorijos principas, kiek- 
vienas kūnas savo paties pasaulyje yra rimties būvio. To kūno atžvil- 
iu juda kiti kūnai. Todėl mums, Žemės gyventojams, puiki nejudan- 
"toji atskaitos sistema yra Žemė, nors iš tikrųjų ji sukasi apie savo ašį 
ir dar nemažu greičiu skrieja Visata. Važiuojantis traukinys sau irgi 
yra tarsi rimties būvio. Šiuo požiūriu, pasak Galilėjaus, visos atskai- 
los sistemos yra lygiavertės. 

Jokioje vienodu greičiu judančioje transporto priemonėje — tai 
šiuo atveju svarbiausia — judėjimo negalima nustatyti mechaniniais 
eksperimentais. Vienodu greičiu važiuojančiame traukinyje obuolys 
krinta statmenai žemyn taip pat kaip ir perone. Žemėje daiktai krin- 
ta statmenai žemyn, nors ji ir sukasi. Tai mums savaime suprantama. 
(ialilėjaus laikais taip neatrodė. Taigi gamtos dėsniai, bent mechani- 
koje, nepriklauso nuo judėjimo, kol šis yra tolydinis. Bet ar tie dės- 
niai yra tokie pat nepriklausomi elektrodinamikoje, kur esama itin 
didelių greičių, kaip, tarkim, elektronų ir šviesos? Tai buvo ano meto 
mokslo mįslė. 

Ir tai yra svarbiausias specialiosios reliatyvumo teorijos klausi- 
mas. Kad į jį atsakytų, Einsteinas turėjo nueiti ilgą kelią. Jis ne iš 
karto ėmėsi to, dėl ko dabar yra garsus — naujai apibrėžti laiko ir er- 
dvės sąvokas ir sukurti naują pasaulėvaizdį. Ten jis nukanka tik į gy- 
venimo pabaigą keliu, vedančiu per įsišaknijusių mąstymo modelių 
uolas, fizikinių prieštaravimų brūzgynus ir galiausiai per ikimoksli- 
nių savaime suprantamybių lygumas. Tas klausimas jam lieka kaip 
paskutinė galimybė pašalinti nedermes, kurių anuo metu buvo apstu 
klasikinėje fizikoje. 

Akivaizdžiausias prieštaravimas iškyla tarp anų dviejų principų, 
kuriuos Einsteinas padarys pagrindiniais savo teorijos ramsčiais — 
šviesos greičio pastovumo ir klasikinio reliatyvumo principo: kokiu 
greičiu dvi sistemos santykinai juda viena kitos atžvilgiu, jei abi lekia 
viena pro kitą 75 procentais šviesos greičio? Pagal Galilėjaus grei- 
čių sudėties taisyklę turėtų susidaryti 150 procentų, taigi pusantro 


šviesos greičio. Tačiau tai neįmanoma, jei niekas negali judėti grei- 
čiau už šviesą. Reliatyvumo principas ir pastovus šviesos greitis, kaip 
Einsteinui yra žinoma, eliminuoja vienas kitą. Jo įžvalgos genialumą 
sudaro tai, jog jis mato, kad su šiuo prieštaravimu susiję ir daugelis 
kitų ir kad juos visus gali pašalinti, matyt, tik nauja teorija. 

Visa tai žinodami matome, kad Einsteinas elgiasi kaip tas didelės 
teismo įstaigos tarnautojas, tarkim, atidus praktikantas, visų skyrių 
reikalus išmanantis vienodai, bet niekur nieko negalintis pasakyti 
iš esmės. Vieni teisėjai nagrinėja su narkotikais susijusius nusikal- 
timus, kiti — eismo nelaimes, treti - ekonominius nusižengimus, o 
dar kiti —- plėšimus, tačiau jis vienintelis suvokia, kad visos teisybės 
ieškančių kolegų bylos yra susijusios. 

Klasikinėje fizikoje tie skyriai vadinami mechanika, šilumos teo- 
rija ir elektromagnetizmu. Kiekvienas iš jų tikrovę mėgina paaiškinti 
savais metodais ir savomis teorijomis. Daugiau nei du šimtus metų 
mechanikoje beveik nekvestionuojami viešpatauja Newtono sufor- 
muluoti dėsniai. Jo jėgų ir judėjimų dėsniai vieninteliai gali preten- 
duoti į amžinybę. | 

Tačiau XIX a. aiškinamoji jos didenybės mechanikos galia ima 
šlubuoti. Su mechanika grindžiamu pasaulėvaizdžiu pradeda kon- 
kuruoti šilumos teorija. Šio skyriaus, vadinamo termodinamika, at- 
stovai mano galį viską paaiškinti tokiomis sąvokomis kaip, sakysim, 
energija. Antra vertus, į teisę dalyvauti pokalbyje vis labiau preten- 
duoja ir elektrodinamikos skyrius. Šis pasišovęs fizinį pasaulio vyks- 
mą nušviesti elektromagnetizmo ir su juo susijusių laukų teorija. 

Įstaigoje, kurią tik praktikantas Einsteinas vaikščiodamas kaip 
pasiuntinukas koridoriais gerai pažįsta, XIX-XX a. sankirtoje vieš- 
patauja tikra duomenų ir aiškinimų maišalynė, kaip kalbų statant Ba- 
belio bokštą. Ne tyrimų rezultatų, nelabai linkusių tarp savęs derėti, 
trūkumas, o veikiau jų perteklius sudaro bendrą vaizdą. Kaip joks 
kitas tiesos įstaigos darbuotojas jaunasis pasiuntinys pastebi, kad 
per mišką nematyti medžių. Einsteinas suvokia, jog duomenis būtų 
lengviau apdoroti, jei kolegos eitų kartu. Kaip tik taip vėliau pasieks 
šlovę: užuot leidęsis į ginčus su skyriais, kurie tarsi kokios kunigaikš- 

tystes gina savo dalinius pasaulėvaizdžius, jis atkreipia dėmesį į ne 
tokias tvirtas paribio zonas. 

Visi darbai, kuriuos Einsteinas skelbia 1905 m., vadinamaisiais 
„stebuklingaisiais“ metais, skirti ribinėms skyrių problemoms. Kiek- 
vienas iš tų darbų skatina fizikos teorijas jungti, o tai jam kaip aukš- 
čiausią tikslą buvo gyrę jaunystėje skaitytų knygų autoriai. 1901 m. 
Einsteinas bičiuliui Grossmannui prisipažįsta: „Apima nuostabus 
jausmas, kai supranti komplekso reiškinių, kurie tiesioginiam jusli- 
niam suvokimui atrodo visiškai skirtingi, vienovę“ (laiškas Marceliui 
Grossmannui, 1901 04 14, CP1, 209 ir kt. p.). 

Zinoma, Einsteinas nera vienintelis, kuriam akis bado akivaiz- 
düs fizikos teorijos prieštaravimai, tokie kaip Galilėjaus reliatyvumo 
principo nedermė su šviesos greičio pastovumu. Tačiau, užuot per- 
tvarkę visą įstaigą, fizikos kunigaikščiai daro tvarką tik savo skyriuo- 
se. Vieną tokį jo šviesybę kunigaikštį Einsteinas aistringai garbina 
visą gyvenimą, tai yra olandas Hendrikas Lorentzas: „Tuo žmogumi 
gėriuosi kaip niekuo kitu, — rašo jis 1909 m., — sakyčiau, aš jį myliu“ 
(laiškas Jakobui Laubui, 1909 05 19, CP5, 189). 

Nuo 1895 m. Lorentzo darbai išplėtė Jameso Clerko Maxwello 
elektromagnetizmo teoriją, kuri dabar vieningai aiškino visus ma- 
gnetinius, elektrinius ir optinius reiškinius. Kaip Maxwellas ir beveik 
visi amžininkai, taip ir Lorentzas remiasi ta keista terpe, kuri jau nuo 
Renė Descartes'o laikų šmėklinėja fizikos teorijoje, - eteriu. Tos abe- 
jotinos substancijos niekas niekada nebuvo matęs, o ką jau kalbėti 
apie tiesioginį jos matavimą ar kokį nors kitokį fiksavimą. Tačiau 
fizikai ją vis tiek įsileido į savo teorijas kaip pagalbinę konstrukci- 
ją tam, kad šviesos ir kitų elektromagnetinių bangų judėjimą galėtų 
aiškinti kaip mechaninį procesą. Eterį jie įsivaizdavo esant masės ne- 
turinčią, styrią medžiagą, užpildančią Visatą ir persmelkiančią visus 
kūnus. Šviesos bangos toje standžioje terpėje neva sklindančios kaip 
ir smūginės žemės drebėjimo sukeltos bangos Žemės plutoje. 

Ši mįslinga substancija Einsteinui užkliuvo jau ankstyvoje jau- 
nystėje. 1895 m. vasarą jis kaip dovaną savo dosniam dėdei Cäsariui 
Briuselyje parašo pirmąjį mokslinį referatą „Apie eterio magnetinia- 


me lauke būvio tyrimą“. 1899 m., jau dvidešimtmetis jaunuolis, Mi- 
levai prisipažįsta: „Vis labiau įsitikinu, kad judančių kūnų elektrodi- 
namika, kaip ji dabar traktuojama, neatitinka tikrovės: ją bus galima 
paaiškinti paprasčiau. „Eterio“ sąvoka elektros teorijose vertė įsivaiz- 
duoti egzistuojant terpę, mediumą, apie kurio judėjimą esą galima 
kalbėti, kaip man atrodo, neįstengiant su tuo teiginiu sieti jokios fi- 
zinės prasmės“ (laiškas Milevai Marić, 1899 08 107, CPı, 226). Tuo 
metu Einsteinas jau pradėjo suvokti problemas, kylančias iš tokio 
„šviesos terpės“ įsivaizdavimo. 

Į šią problemą jis žiūri rimtai. Iš pradžių net ketina pats kartu 
su savo buvusiu mokytoju Konradu Wüestu (Viuestu) imtis tirti. 
„Arau, — rašo jis 1899 m. rugsėjį Milevai, — atėjo į galvą gera min- 
tis ištirti, kokią įtaką santykinis kūnų judėjimas daro šviesos plitimo 
greičiui permatomuose kūnuose atsižvelgiant į šviesos eterį“ (laiškas 
Milevai Marič, 1899 09 10, CPı, 230). Vadinasi, Einsteinas dar tiki 
paslaptingąja substancija. Netrukus tai pasikeis. 

Su jos egzistavimu siejasi svarbiausias klausimas: ar eteris Visa- 
toje yra rimties būsenos kaip visiškai stacionari terpė, kuria skrieja 
visi dangaus kūnai, taip pat ir Žemė? Arba jis yra judrus ir dangaus 
kūnai jį patraukia, bet Žemėje galbūt nejuda kaip oras bevėję dieną? 
Augusto Föpplio (Feplio) vadovėlyje, kurį Einsteinas skaito studijų 
metais, į šį klausimą atsakoma taip: „Galbūt tai yra svarbiausias šiuo- 
laikinių tyrimų uždavinys“ 

Maxwello ir Lorentzo teorija remiasi šviesos terpe, kurios niekas 
negali išjudinti. Kaip ir daugeliui kitų to meto šviesių protų, taip ir 
Einsteinui ramybės neduoda esminis klausimas: jei eteris užpildo Vi- 
satą kaip nejudama terpė, tai ar nebūtų galima Žemės judėjimo ete- 
riu kaip nors įrodyti? Šiaip ar taip, mūsų planeta skrieja aplink Saulę 
30 km per sekundę greičiu. Tai reiškia, kad rimties būsenos eteris 
turėtų juo skriejančioje Žemėje sukelti tokio pat stiprumo „vėją“. Net 
ir tuo atveju jis, jeigu persmelkia viską, vadinasi, ir mus pačius, nors 
jo ir nejaučiame, turėtų veikti šviesą — kaip savotiškas pavymui pu- 
čiantis arba priešinis vėjas, nelygu, ar šviesa išspinduliuojama Žemės 
judėjimo kryptimi, ar prieš ją. Taigi šviesos greitis turėtų spartėti 

urba leteti panašiai kaip plaukiko, kuris plaukia pasroviui arba prieš 
srovę. To reikalauja bent klasikinis reliatyvumo principas, pagal kurį 
sumuojami greičiai. 

Kai iš eksperimentų, sumanytų atlikti kartu su mokytoju, nie- 
ko neišėjo, Einsteinas imasi mėgstamiausio darbo: perskaito dide- 
lės apimties veikalą apie įvairius bandymus siekiant nustatyti eterio 
efektus. Svarbiausią bandymą atliko 1887 m. amerikiečiai Albertas 
Michelsonas (Maiklsonas) ir Edwardas Morley (Edvardas Morlis). Jie 
tam tikslui sukonstravo net naują matavimo prietaisą — interfero- 
metrą. Aparate, kurio veikimo principas iki šiol tebetaikomas, šviesa 
perskiriama į pluoštus ir veidrodžiais siuntinėjama ten ir atgal taip, 
kad galima nustatyti net menkiausius greičio pokyčius atsižvelgiant į 
lai, ar šviesa juda eterio kryptimi, ar skersai jo. 

Tačiau, didžiai Einsteino nuostabai, Michelsonas ir Morley ne- 
nustato jokio efekto. Kad ir kaip jie sukinėja ir varto savo aparatą, 
šviesos greitis lieka toks pat. „Ir šis puikių puikiausias eterio vėja- 
rodis, - rašo prisimindamas Einsteinas 1920 m., — eterio nejautė“ 
(straipsnio „Nature“ žurnalui projektas, po 1920 01 22, CP7, 249). 
Vadinasi, Žemė eterio atžvilgiu, atrodo, nejuda. O stebėjimai ir opti- 
niai eksperimentai sako visai priešingą dalyką. Šio akivaizdaus prieš- 
taravimo Einsteinas negali palikti nuošalyje. 

Hendrikas Lorentzas, tvirtai tikintis egzistuojant šviesos terpę, 
arba mediumą, randa nepriekaištingą išeitį. Neturėdamas nė men- 
kiausio bandymais pagrįsto įrodymo daro prielaidą, kad didelių grei- 
čių atvejais daiktai dėl eterio vėjo poveikio mechaniškai susitraukia. 
Remdamasis šia „kontrakcijos hipoteze“ jis gali be priekaištų pa- 
aiškinti visų bandymų rezultatus, taip pat Michelsono ir Morley'o: 
interferometras sutrumpėja eterio srauto kryptimi tiksliai tiek, kiek 
šviesos greičio padidėjimą kompensuoja sudėtis su srautu. Todėl 
prietaisas negali užregistruoti jokių nuokrypių. Tokiu olando aiški- 
nimu eterio konceptas atrodo išgelbėtas. 

Tačiau jaunas karštagalvis Šveicarijoje neatlyžta: „Ar Dievas <...> 
mus tikrai yra įmetęs į eterio audrą, — klausia Einsteinas, — ir, antra 
vertus, gamtos dėsnius sutvarkęs taip, kad mes tos audros visai nepa- 

stebime?“ Einsteino atsakymas nepalieka jokios abejonės: „Iš tikrųjų 
tą eterį su visu jo vėju mes esame išradę patys“ (CP7, 249). 

Robertas Rynasiewiczius (Rynasievičius), Johno Hopkinso (Džu 
no Hopkinso) universiteto filosofas ir reliatyvumo teorijos ekspertus 
Baltimorėje, nurodo dar vieną prieštaravimą, į kurį buvo įklimpęs 
Lorentzas. Pripažindamas nejudantį eterį jis siūlo atskaitos sistemų, 
kurios atžvilgiu juda visa kita. Eterį, anot šio fizikos istoriko, pul 
kiausiai galima lyginti su Newtono absoliučios erdvės, kurioje viskan 
juda, idėja. Remiantis šiuo požiūriu, kaip sveikas žmogaus protun 
kasdien patiria, pasaulinis vyksmas plėtojasi savotiškoje nejudančio 
je scenoje. 

Visi judėjimai, taip pat ir šviesos, vyksta santykinai šios abso 
liučios erdvės atžvilgiu. Tačiau tokia nejudančioji atskaitos sistemu 
prieštarauja reliatyvumo principui, kurį Galilėjus yra suformulavęs 
mechaniniams judėjimams. O pagal tą principą viskas santykinai 
juda vienas kito atžvilgiu. Taip pat ir rimties būsena, kurią teisėtai 
skelbia ir keliaujantysis traukiniu, ir stovintysis perone, yra tik santy 
kinė. Jokia atskaitos sistema nėra privilegijuota arba absoliuti, visos 
žiūros pozicijos yra vienodai teisingos. 

Taip klasikinis reliatyvumo principas įgyja savotišką simetriją. Jis 
yra be galo svarbus ir Einsteino atradimams, ir visai šiuolaikinei fi. 
zikai iki mūsų dienų: kad ir kaip žvelgsi, dviejų judančiųjų sistemų 
santykiai yra vienodi. 

Šią simetriją pažeidžia nejudančio eterio vaizdinys. Jei remsimex 
Lorentzu, turėsime pripažinti, kad judančiojoje sistemoje, pavyz- 
džiui, Žemėje su spėjamu eterio vėju, atstumai ir matuokliai trum. 
pėja, o ramioje sistemoje nesikeičia. Bet kadangi greičiai matuojami 
nueitu keliu per laiko vienetą, pavyzdžiui, kilometrais per valandą, 
tai tokiu atveju laikas nebėra toks pat. Lorentzas asimetrijos pada- 
rinių išvengia pasitelkdamas ramentą, kurį pavadina „vietiniu“ laiku. 
Tai Einsteino irgi netenkins. 

Šiuo metu teisingumo įstaigos praktikantas yra pastebėjęs nema. 
žai fizikos absurdų. Dabar jam svarbu patikrinti, ar abu mechanikos 
reliatyvumo principo aspektai iš tikrųjų pritaikytini elektrodinami- 

kos pasaulyje. Tokia Maxwello ir Lorentzo elektromagnetizmo teo- 
ılja, su kokia yra susipažinęs, jam atrodo prieštaraujanti reliatyvumo 
principui. Ji ne tik remiasi fiktyvia atskaitos sistema, bet ir pažeidžia 
wliatyvumo principo simetrijos aspektą. Todėl elektrotechnikos 
bendrovės „Einstein & Cie“ savininkų sūnus ir sūnėnas savo legendi- 
n) darbą apie reliatyvumo teoriją 1905 m. pradeda aiškindamas: 

„Tai, kad Maxwello elektrodinamika — kaip dabar įprasta ją su- 
vokti — taikoma judantiems kūnams veda prie asimetrijų, kurios 
Isnomenams, atrodo, nėra būdingos, yra žinoma. Prisiminkime, 
pavyzdžiui, elektrodinaminį magneto ir laidininko vienas kitam po- 
veikj“ (CP2, 276). Laidininku Einsteinas čia laiko dinamos apvijų ka- 
belį, koks naudojamas elektros generatoriuose. Laidininkui judant 
magneto atžvilgiu atsiranda elektros srovė. 

Tačiau Maxwello teorijoje yra skirtumas, ar magnetas su savo ma- 
ųnetiniu lauku juda srovės neturinčio ir todėl belaukio laidininko at- 
Jvilgiu, ar, priešingai, laidininkas, kuriuo teka srovė, su savo elektros 
lauku juda magneto atžvilgiu. Einsteinas, paprastai sakant, klausia: 
Iš kur magnetas arba elektros laidininkas turi „žinoti“, katras juda, o 
katras ne. Ar neturėtų būti visiškai vis tiek, kuri dinamos dalis juda 
viena kitos atžvilgiu — panašiai kaip važiuojančio traukinio atveju yra 
su keleiviais ir tais, kurie stovi perone? 

Svarbiausią šios įžvalgos mintį Einsteinas, ko gero, bus perėmęs 
Iš F6pplio, savo vadovėlyje aprašančio panašų mintinį eksperimen- 
t}: jei magnetas ir jo laidininkas kartu juda eteriu vienodu greičiu, 
elektros srovė neatsiranda. Vadinasi, čia reikšmingas ne absoliutus 
Judėjimas, o santykinis judėjimas vienas kito atžvilgiu. Tada, sako jau 
ir Föpplis, nereikia eterio — visiškai taip pat formuluos ir Einsteinas. 

1905 m. pavasarį jis jau yra surinkęs iš esmės visus „įkalčius“. Vien 
suvokimas, kad visi akmenėliai priklauso tai pačiai dėlionei, yra di- 
ılziulis darbas. Tačiau Einsteinas dar neturi svarbiausios idėjos, kaip 
tuos „įkalčius“ prasmingai sujungti į nepertraukiamą įrodymų gran- 
(line. Vis dėlto jis pasišovęs susitvarkyti ne vien savo skyriuje, bet 
prisaikdinti ir visą teismo įstaigą. Desperatiškai ieško būdo, kaip tą 
daugybę skirtingų elementų sukomponuoti į vieną paveikslą. Tačiau 


nieko neišeina. Aptikti prieštaravimus yra viena, o juos išspręsti 
kita. Kai nebežino, ką daryti, nusivylęs bičiuliui Besso prisipažįsta: 
„Pasiduodu“. 

Kaip sako filosofas Rynasiewiczius, Einsteinas tada buvęs užspeis 
tas „idėjų rate“. Iš pirmo žvilgsnio nėra kur ištrūkti. „Tarsi būčiau tü 
nojęs tamsiame požemyje, — paskui kalbėjo pats Einsteinas, — ilgus 
metus ėjau apgraibomis“ (Stachel, 2001, 131) iki anos 1905 m. die 
nos, kai jau reikėjo kelti rankas aukštyn. Prisimindamas tą laikotarpį 
1932 m. jis rašė: „Anksti įsitikinau, kad viso to priežastis — didžiulis 
teorinės sistemos netobulumas. Troškimas jį aptikti ir pašalinti kėlė 
man psichinę įtampą“ (laiškas Erikai Oppenheimer, 1932 09 13, CPa, 
262). Tiktai norisi sužinoti, kaip dvidešimt šešerių metų jaunuolis 
„po septynerius metus trukusių bergždžių ieškojimų“ įstengia šių 
įtampą panaikinti. 

Per visus tuos metus Einsteinas įsisąmonino viena: teorijos, ku 
rios remiasi neįrodytomis hipotezėmis, tokiomis kaip neišmatuoja 
mas eteris arba mechaninis eterio srovės keliamas daiktų susitrauki 
mas, yra silpnos. Todėl žengia ryžtingą žingsnį. Nors ir labai gerbin 
Lorentzą, bet jo neįrodytas prielaidas meta už borto, o hipotetii 
eterį paskelbia nereikalingu. Jis pasitiki empirija, todėl eksperimen 
tinius duomenis priima už gryną pinigą. 

Kadangi „nei mechanika, nei elektrodinamika, — kaip Einstei 
nas vėliau prisimena, — negali pretenduoti į absoliutų galiojimą“ 
(Schlipp, 1955, 19), jaučiasi verčiamas žengti į tuštumą. Šviesos 
greitis, nusprendžia jis — ir tai yra jo drąsus, pranašiškas žings 
nis, — iš tikrųjų nepriklauso nuo šaltinio arba imtuvo judėjimo, 
Šviesos greitis yra pastovus, kaip numato Maxwello ir Lorentzo 
teorija. Michelsonas, Morley ir daugelis kitų matavo teisingai. Ta 
čiau, antra vertus, turi galioti reliatyvumo principas. Tuo jis tvirtul 
tiki, nes priešingu atveju rastųsi asimetrijos, kurios fiziką nublokš 
tų į akmens amžių iki Galilėjaus. 

Ir štai jis suvokia susidūręs, atrodo, su neįveikiamu prieštara 
vimu: reikia atsisakyti arba klasikinio reliatyvumo principo, arbu 
šviesos greičio nekintamumo. Suderinti ir viena, ir kita to metu 


Iirikos požiūriu neįmanoma. Galimas daiktas, kad prisipažinęs bi- 
"Iuliui Besso pralaimėjęs Einsteinas pajuto tokį palengvėjimą, jog 
akimirksniu įstengė matyti taip aiškiai kaip niekas iki tol. Tai, kas 
davè jam galimybę užbaigti meno kūrinį, yra neatskiriamos erdvės, 
laiko ir šviesos sąsajos įžvalga. 

Taip Einsteinas pirmas įžengė į naują mąstymo žemyną. To Zings- 
nio daryti nenori, bet jaučiasi spiriamas, nes tik taip gali pašalinti 
“hus prieštaravimus, visus „įkalčius“ sudėti į vieną vaizdą ir išspręsti 
uzılavinj, kurį jam skyrė tiesos paieška. 

() kaip viską padarė? Tai, kad jau anksti suabejoja eterio realu- 
mu, yra puikus, bet nieku gyvu ne vien jo nuopelnas - apie tai buvo 
mystę ir kiti. Tikrąjį savo mąstymo išskirtinumą Einsteinas įvardija 
uname 1922 m. Kioto pranešime, kurį užrašė klausytojas ir kuris 
wa išlikęs kaip vienintelis netiesioginis tų dramatiškų dienų liu- 
Čijimas: „Mano sprendimas buvo laiko sąvokos analizė“ („Physics 
loday“, 1982, 46). 

Iinsteinas gilinasi į laiko sąvoką ne vien fiziniu, bet ir filosofiniu 
požiūriu. Kas yra laikas apskritai, kai joks žmogus jo nematuoja? Kas 
Ik tikrųjų daroma, kai laikas matuojamas? Ką reiškia, kai du įvykiai 
vyksta vienu metu? Turėjo būti atėjusi nepaprasto pakilimo akimir- 
ka, kai Einsteinas staiga suvokia plaukiąs teisinga kryptimi: sekundė 
po sekundės įsitikina problemą iš tikrųjų „visiškai išsprendęs“. 

I insteinas dabar dėl daug ko abejoja, užkabina net tokias pagrin- 
lines sąvokas kaip „erdvė“, nors į jas, atrodo, ir nėra reikalo gilin- 
lis, tačiau tradiciškai mąstant jos sudaro pasaulinio vyksmo areną. 
“vietimo epochos pradžioje Kantas iš erdvės atėmė visą realumą ir 
paskelbė ja forma, kuria suvokiame daiktus. Anot Kanto, erdvė eg- 
istuoja a priori, pirm bet kokios patirties, ir be daiktų. Einsteinas 
vrılve priskiria prie to, ką žmogus gali patirti. 

Įžvalgus Einsteinas jau anksti suprato, „kad tik visuotinis forma- 
lus principas galėtų vesti prie garantuotų rezultatų“ (Schlipp, 1955, 
ty ir kt. p.). Panašus į tokį nepaneigiamą principą, pavyzdžiui, yra 
perpetuum mobile neįmanomumas, pagal kurį energija negali ras- 
lis iš nieko. Einsteinui staiga nušvinta, kad, norint mokslui parodyti 


išeitį iš aklagatvio, reikia Newtono kosmosą tarsi statyti ant galvos: 
šviesos greičiui jis suteikia gamtos konstantos statusą, o šviesą pa- 
skelbia — beveik bibliniu — absoliutu. Užtat iš laiko ir erdvės yra pri- 
verstas absoliutumą atimti. Jis padaro juos santykinius ir prieštaros 
kaipmat dingsta, visus žinomus judėjimus — nuo elektronų iki to- 
limiausių žvaigždžių — dabar galima paaiškinti kaip vieną pasaulė- 
vaizdį. Savo įžvalgomis Einsteinas fantomą paverčia fenomenu, kurį 
fiziškai galima objektyvinti. Reliatyvumas yra tikrovė. 

Iš kur Einsteinas ima drąsos principams, kurių universalumą iš 
tikrųjų sudaro tik gryni teiginiai, nustatyti? Toji jo drąsa remiasi vien 
intuityviu pagrindinių problemų supratimu. Tik teorija, kurią jis for- 
muluoja remdamasis tais teiginiais ir kuri paaiškina visus prieštara- 
vimus, paskui tiems principams suteikia tvirtą pamatą. Kadangi jis 
nori išsaugoti reliatyvumo ir šviesos greičio pastovumo principus, 
savo samprotavimuose kelia klausimą, „kas čia suprantama kaip „lai- 
kas?“ (CP2, 277). Ir tęsia: „Mes turime atsižvelgti į tai, kad visi mūsų 
teiginiai, kuriuose laikas vaidina vaidmenį, visada yra apie įvykių vie- 
nalaikiškumą. Jei, pavyzdžiui, sakau: „Tas traukinys atvyksta septintą 
valandą“, tai reiškia: „Mano laikrodžio mažosios rodyklės rodymas 
septynis ir traukinio atvykimas yra vienalaikiai įvykiai“ (CP2, 278). 

Niekada iki tol ir niekada paskui tokie paprasti sakiniai nepuošė 
tokio prasmingo veikalo. Savaime suprantamybę Einsteinas paverčia 
sensacija. Jo teorija tampa ne tik visos fizikos pagrindu: ji iš pamatų 
sudrebina visą mūsų gamtos ir pasaulio sampratą. 

O aprašomi įvykiai yra paprastų paprasčiausi. Juos galima pa- 
aiškinti mintiniais eksperimentais su stebėtojais stoties perone ir 
keleiviais traukinyje, Einsteino laikais greičiausioje transporto prie- 
monėje. Einsteinas, pavyzdžiui, įsivaizduoja, kad geležinkelio ruože 
vienodu atstumu nuo stebėtojo perone iš kairės ir dešinės yra pa- 
statyti du šviesos Zybsniy šaltiniai. Jeigu jiems žybtelėjus stebėtojas 
perone abu spindulius pamato tą pačią akimirką, tada jie praeina pro 
jį vienu metu. Kitaip bus su keleiviu traukinyje. Per tą laiką, kol spin- 
duliai pasieks keleivį, traukinys jau bus atkarpą pavažiavęs. Kadangi 
jis nuo vieno žybsnio tolsta, o prie kito artėja, tai žybsnį, kurio link 

važiuoja, keleivis pamatys anksčiau už tą, nuo kurio tolsta. Tada ke- 
leivis pagrįstai teigia, kad žybsniai blykstelėjo ne vienu metu. 

Ir priešingai: jei blykstės bus pritvirtintos traukinio priekyje ir 
pale, tai keleivis, stovintis viduryje, abu blyksnius pamatys vienu 
metu, o stebėtojui perone jie atrodys nevienalaikiai. Abu stebėtojai 
neturėjo galimybės susitarti dėl laiko. Tai, ką vienas matuoja laiko 
larpsniu tarp dviejų blyksnių, kitas nustato esant tą pačią akimirką. 

Kardas, kuriuo Einsteinas po ilgus metus trukusių įvairiausių ne- 
ılermiy apmąstymų, galiausiai perkerta Gordijo mazgą, tas jo „eu- 
reka“, dėl ko jam pavyksta visus „įkalčius“ sudėti į viena kaip didelės 
bylos dalis, pasirodo esanti galinga mintis: vienalaikiškumas yra san- 
lykinis. Nėra visam pasauliui bendro akimirksnio, kurį būtų galima 
pavadinti „dabar“. 

Tačiau mintinis eksperimentas toli gražu dar nebaigtas. Tarkime, 
traukinyje važiuoja krepšininkas ir mušinėja sviedinį į vagono grin- 
lis. Traukinyje esančio stebėtojo požiūriu sviedinys šokinėja aukštyn 
i žemyn statmenai. Bet tam, kuris sviedinio judesius stebi iš perono, 
atrodys, kad pro šalį važiuojančiame traukinyje sviedinys juda zig- 
ragu. Jis ne tik šokinėja aukštyn žemyn, bet ir juda į šoną kartu su 
važiuojančiu traukiniu. Žiūrint iš lauko — ir tai yra pirmas svarbus 
dalykas — sviedinys nueina ilgesnį atstumą nei žiūrint iš vidaus. 

Vietoj krepšininko ir sviedinio kartu su Einsteinu įsivaizduokime 
važiuojančiame traukinyje įrenginį, kuriame tarp dviejų veidrodžių 
aukštyn žemyn šokinėja šviesos taškas. Vaizdas bus toks pat: žiūrint 
iš perono šviesos spindulys, jei traukinys lekia ganėtinai greitai, šo- 
kinėja zigzagine linija. 

O dabar prieiname prie vienos iš svarbiausių reliatyvumo teorijos 
minčių: žiūrint iš vidaus viskas yra paprasta. Šviesos spindulys šoki- 
hėja aukštyn žemyn šviesos greičiu. Žvelgiant iš lauko spindulys nu- 
vina ilgesnį kelią. Tuo remdamasis perone stovintis stebėtojas turėtų 
daryti išvadą, kad traukinyje šviesos greitis yra didesnis. Tačiau tai 
I. insteinas kategoriškai atmeta. Iš šios situacijos yra tik viena išeitis: 
kadangi ilgesniam atstumui nueiti šviesai reikia daugiau laiko, tai pe- 
rone stovinčio stebėtojo požiūriu laikrodžiai traukinyje turi vėluoti. 


Laikas judančiojoje sistemoje matuojant rimties būsenos sistemos 
atžvilgiu eina lėčiau. Šis reiškinys vadinamas laiko plėtimusi. 

Juo traukinys važiuoja greičiau, tuo ištisesnė iš lauko atrodo 
zigzaginė šviesos taško linija, tuo lėčiau eina laikrodžiai. Pasiekus 
šviesos greitį šviesos taškas liaujasi šokinėjęs — laikrodis traukinyje 
žvelgiant iš perono sustoja. Tai visiškai atitinka situaciją su Saule, 
kurioje įsivaizdavome esant laikrodį. Visa tai veikia, aiškus daiktas, 
tik mintiniame eksperimente. Joks tikras laikrodis ir tikras traukinys 
negali judėti šviesos greičiu. 

Beprotiškiausias dalykas čia yra reliatyvumo principas, kurį rem- 
damasis Galilėjaus pavyzdžiu Einsteinas išplėtojo. Traukinyje važiuo- 
jančio stebėtojo požiūriu niekas nepasikeitė. Jam kaip ir anksčiau 
šviesos spindulys šokinėja aukštyn žemyn. Jo laikrodis ir toliau eina 
normaliai, nes savo požiūriu važiuojantį traukinį kuo puikiausiai gali 
laikyti esant rimties būsenos. Tačiau jei pro langą pamato perone 
mušinėjamą sviedinį arba tarp dviejų veidrodžių šokinėjantį šviesos 
spindulį, pasirodo diametraliai priešingas efektas: keleivis mato zig- 
zaginę liniją, o kadangi šviesos greitis turi būti pastovus, jo požiūriu 
laikrodžiai perone eina lėčiau. 

Itin svarbu, kad laiko plėtimasis vyksta abiem kryptimis. Taip 
išsaugoma simetrija. Judančiajam stovimosios sistemos laikrodžiai, 
didėjant greičiui, taip pat eina lėčiau, ir priešingai: perone laukian- 
čiajam lėčiau eina laikrodžiai traukinyje. Laiko reliatyvumo išaiški- 
nimas yra didžiulis Einsteino nuopelnas: laiko atkarpa, atsižvelgiant 
į stebėtojo judėjimą, gali trukti skirtingai ilgai — ne subjektyviai, o 
objektyviai matuojant laikrodžiais. 

Newtonas rėmėsi absoliutaus laiko prielaida, savotišku laikrodžiu 
visam pasauliui. Laikas, anot jo, „teka savaime ir dėl savo prigimties 
vienodai“ (cit. iš Hoffmanno, 1997, 47). Ar žmogus nepatiria jo taip, 
kaip čia sakoma, nuo lopšio iki karsto lentos? O Einsteinas šviesą 
padaro tarsi laiko viešpačiu. Taip pat ir erdvės. Nes lėtėjant laikui 
judančioje sistemoje trumpėja nuotoliai erdvėje. Juo traukinio greitis 
artimesnis šviesos greičiui, tuo trumpesni atstumai. 

Šį „ilgio kontrakcija“ vadinamą reiškinį galima paaiškinti irgi ju- 
ėjimu. Judėjimas yra kelias per laiką, paprastai sakant, metrai per 
sekunde. Jei važiuojančiame traukinyje matuojant iš lauko laikro- 
(žiai eina lėčiau, t. y. sekundė trunka ilgiau, tada atitinkamai trum- 
pėja metras. Stebėtojas traukinyje vėl mato kitaip: jam metras ne- 
sikeičia. Tačiau ilgio kontrakciją pastebi perone. Greičiui priartėjus 
prie šviesos greičio metras jam atrodys vos kaip centimetras. 

Ilgio trumpėjimas galioja tik judėjimo kryptimi, bet statmenai — 
ne. Kvadratas judančioje transporto priemonėje, jei Zvelgsime iš 
šono, greičiui didėjant virsta vis siauresniu stačiakampiu, bet aukštis 
lieka toks pat. Pasiekus šviesos greitį jis tampa statmenu brūkšnių, 
tarsi būtų netekęs vieno matmens. Šį susitraukimą galima įsivaiz- 
duoti ir kaip perspektyvos efektą: nejudančio stebėtojo požiūriu ju- 
dantis objektas atrodo tarsi kreivame veidrodyje, kuris greičiui didė- 
jant vis labiau riečiasi virsdamas cilindru. Jame visi daiktai siaurėja, 
bet ne trumpėja. 

O ar Hendriko Lorentzo prielaida ne tokia pat, kai formulavo savo 
„kontrakcijos hipotezę“? Kaip tik ši aplinkybė iki pat šiol tebeglumi- 
na. Lorentzas mano, jog daiktai trumpėja todėl, kad juos suspaudžia 
eterio srautas. Einsteinas sako, kad „šviesos eteris“ [būtų] pertekli- 
nis“. Laiko trumpėjimas ir ilgio kontrakcija susiję ne su mechaniniu 
laikrodžio ir metro strypo pokyčiu, kaip įsitikinęs Lorentzas. Tai vei- 
kiau rodo tikrąsias laiko ir erdvės savybes. 

Pagalbinė Lorentzo konstrukcija eterio idėjai gelbėti Einsteino te- 
orijoje virsta realiu reiškiniu: kiekvienoje sistemoje viešpatauja „savas 
laikas“. Tai reiškia, kad laiko, kokį fizika jį įsivaizdavo nuo Newtono 
laikų (ir paprasto žmogaus protui visada taip ar panašiai atrodė), 
kaip bendro visuotinio reiškinio nėra. Pagal senąją sampratą, kaip ją 
traktavo Humboldtas arba Eberty, visų erdvės dalių laikas toks pat, 
visai nesvarbu, kas kaip juda. Pagal naująją Einsteino interpretaciją 
toks pasaulinis laikrodis neegzistuoja. Todėl ir Saulės laikrodžio, į 
kurį būtų galima pasižiūrėti iš Žemės, vaizdinys tinka tik su sąlyga, 
jei Žemė ir Saulė kartu sudaro tvirtą atskaitos sistemą. 


Einsteinas neaiškina pačių fenomeny. Niekas nežino, kas iš tikrų 
jų yra šviesa ar laikas. Mes visiškai nežinome, kas yra kas. Specialioji 
reliatyvumo teorija tėra nauja instrukcija pasauliui matuoti — visiškai 
logiška sistema, kuri įveikia iki tol buvusius prieštaravimus. 

Nors apie daiktų esmę mes nieko negalime žinoti, bet apie jų san- 
tykius ir elgseną vieni kitų atžvilgiu puikiausiai galime šį tą pasakyti. 
Teorija teikia formulių, kuriomis galime tiksliai apskaičiuoti keistas 
elgsenas „reliatyvistinėse“ sistemose. Jei, pavyzdžiui, žinomas judan. 
čio objekto greitis, galima apskaičiuoti jo ilgį esant rimčiai. Jei kos- 
minis laivas pro mus skristų 90 procentų šviesos greičio ir būtų pagal 
mūsų matavimus penkių metrų ilgio, tai kosmonautams jame tektų 
maždaug vienuolika metrų. 

Šiam skaičiavimui pasitelktos lygtys yra tapačios „Lorentzo trans: 
formacijoms“. Jokio atsitiktinumo čia nėra. Nieko nestebintų ir tai, 
jei Einsteinas būtų pasinaudojęs matematiniu gerbiamo olando apa. 
ratu. Esmė — sistemos matematinė struktūra, todėl ir Henri Poincarė 
bei kiti tyrėjai iki Einsteino sudarė lygiai tokias pat formules. Tačiau 
tik Einsteinas žengia lemtingąjį žingsnį. 

_ Originaliame Einsteino tekste skaitome: „Plėtojama teorija remia- 
si — kaip ir kiekviena kita elektrodinamika — pastovaus kūno kinemati- 
ka, nes kiekvienos teorijos teiginiai apibūdina pastovių kūnų (koordi 
načių sistemų), laikrodžių ir elektromagnetinių procesų santykius. Tai, 
kad per mažai atsižvelgiama į šią aplinkybę, yra sunkumų, su kuriais 
judančių kūnų dinamika dabar turi kovoti, priežastis“ (CP2, 277). 

Aiškiau sakant, Einsteinas meistriškai susieja keturis elementus: 
kinematiką (judėjimo teoriją), pastovų kūną (t. y. koordinačių arba 
taip pat atskaitos sistemą), laikrodžius (laiką) ir elektromagnetinius 
procesus (tokius kaip šviesos siuntimą ir priėmimą). Taip jis tiksliai 
nurodo sankirtų vietas, kuriose kyla - ir išsprendžiamos - klasikinės 
fizikos problemos. 

„Pastoviame kūne“, pavyzdžiui, traukinyje ar kosminiame laive, 
viešpatauja, Einsteino žodžiais tariant, „rimties sistemos laikas“. Vi- 
sai vis tiek, ar transporto priemonė žvelgiant iš lauko juda — vidaus 
požiūriu ji yra rami. O rimties sistemoje viešpatauja vienalaikišku. 


—160— 


mas. Todėl savo kosminiame laive, Žemėje, galime nustatyti „pasau- 
ho laiką“ ir visus planetos laikrodžius sinchronizuoti. Tačiau vos du 
pastovūs kūnai ima vienas kito atžvilgiu judėti, kiekvienas turi savo 
hika, savąjį „dabar“. Kaip tik šiuo genialiu metodu Einsteinas gali 
pašalinti visus prieštaravimus. 

Smalsauti skatina klausimas: kaip jis prie šios minties priėjo? No- 
int suprasti jo išganingą, pasaulėvaizdį formuojančią idėją, neuž- 
tenka žinoti, ką jis kalbėjosi su bičiuliu Besso. Einsteinas savo tikslą 
pasiekia Zingsniuodamas keliu, kuris grįstas ne tik nepaprastomis 
lilosofinėmis ir pažintinėmis, bet ir praktinėmis įžvalgomis. 

Jūrgenas Rennas (Jurgenas Renas) iš Maxo Plancko mokslo isto- 
ı1jos instituto Berlyne šiame kontekste kalba apie įvairius „žinojimo 
sluoksnius“, kuriais Einsteinas rėmėsi. Mokslo remiantis Einsteinu 
suprasti negalima, priešingai, Einsteiną galima suprasti tik iš mokslo 
raidos. Suvokti Einsteino raidą remiantis žinojimo istorija yra moks- 
linio tyrimo grupės Berlyne uždavinys. Koks individo mąstymo ryšys 
„u vyraujančiomis nuostatomis ir įsitvirtinusiais pasaulėvaizdžiais? 
Kaip vyksta į mokslo revoliucijas vedantys procesai? Kokią reikšmę 
turi patirties žinojimas ir kultūrinė aplinka? Be mokslinių žinių, svar- 
bus, pasak Renno, ir „intuityvusis žinojimas, kuris daro įtaką mūsų 
kasdieniam mąstymui“. 

Jo kolega Peteris Galisonas (Piteris Galisonas) iš Harvardo uni- 
versiteto nurodo galimą kasdienybės kontekstą: XIX a. pabaigoje ir 
XX a. pradžioje įvykių sinchronizacija buvo pati aktualiausia techni- 
kos tema. Didėjo poreikis tiksliai derinti laiką: tikslus traukinių eis- 
mas, koordinuota laivyba, planuojami karo veiksmai ir t. t. 

Patentų biurams buvo nuolat teikiama naujų prašymų sinchro- 
nizacijos problemų sprendimo klausimais. Kaip patentų ekspertas 
|. insteinas tiesiogiai užčiuopia laiko pulsą. Įvairiausiomis techninė- 
mis priemonėmis visur siekiama kuo tiksliau suderinti laikrodžius: 
iš pradžių miestuose, paskui atskirose šalyse, galiausiai ir visame pa- 
saulyje. Ši tema nuodugniai gvildenama daugybėje knygų, laikraščių 
ir specialiųjų žurnalų. Visa tai, mano Galisonas, Einsteino proveržiui 
buvo itin reikšminga. 

„Jo naujovė, — sako psichologas Howardas Gardneris, Einsteiny 
apibūdinęs kaip „amžiną vaiką“, — buvo pagrįsta gebėjimu kartu ap- 
mąstyti erdvinius vaizdus, matematines raiškas, empirinius reiški 
nius ir elementarias filosofines problemas“ (Gardner, 1996, 136). 

Tačiau galutinį išbaigtumą specialioji reliatyvumo teorija gauna 
ne iš Einsteino, o iš jo buvusio mokytojo Hermanno Minkowskio 
rankų. Šis suteikia jai matematinę formą, kurią ji iš esmės tebeturi iki 
šiol. „Nuo šios valandos erdvė pati savaime ir laikas pats savaime turi 
virsti visišku šešėliu, o savarankiškumą gali išsaugoti tik savotiška jų- 
dviejų sąjunga“, — skelbia matematikas 1908 m. rugsėjo mėnesį (cit, 
iš Fölsingo, 1993, 280). Keldamas reliatyvumo principą į „absoliutaus 
pasaulio postulato“ rangą jis kuria įvaizdžius, kurių galėtų pavydėti 
net geriausias mokslinės fantastikos autorius: įvykiai pasauliniame 
vyksme gula kaip „pasaulio taškai“ į „pasaulio linijas“, o jos kartu su- 
daro „pasaulį“. Tik dėl Minkowskio matematinio formulavimo Eins- 
teino teorija pasidaro tokia aiški, kad nesunku suprasti net kvailai 
atrodančias išvadas, pavyzdžiui, dvynių paradoksą. 

Šiame mintiniame eksperimente dalyvauja du dvyniai, tarkim, 
Timas ir Tomas. Jie skirtingais būdais keliauja erdvėlaikiu. Timas 
išsirengia į kelionę ir beveik šviesos greičiu tolsta nuo Žemės. To- 
mas lieka Žemėje. Šiam Timo laikrodžiai dabar eina daug lėčiau. Tai 
reiškia, kad Timas ir daug lėčiau sensta. Po vienų metų Timas ap- 
sigręžia ir dar po metų nusileidžia Žemėje. Nustebęs pamato, kad 
brolis Tomas yra pasenęs ne dvejais metais, kaip jis, o dvidešimčia. 
Paradoksas, atrodytų, yra tas, kad pagal reliatyvumo principą turėjo 
būti ir priešingai: Timui irgi turėjo atrodyti, kad Tomo laikrodžiai 
eina lėčiau, todėl ir Tomas turėjo būti jaunesnis už Timą. Manyti, 
kad abu yra vienas už kitą jaunesni, neleidžia Einsteino reliatyvumo 
teorija. Kaip išspręsti tą keistą prieštaravimą? 

Ir pats Einsteinas ilgai neįstengė to paradokso paaiškinti. 1919 m. 
jam dar sunku pateikti tokį nepaprastą sprendimą, koks be vargo 
galimas remiantis Minkowskio matematiniu formalizmu. Matema- 
tikas ketvirtąjį matmenį ir skaičiavimų požiūriu priėmė rimtai, tą 
matmenį, apie kurį Einsteinas jau paauglystės metais buvo skaitęs 

lelixo Ebertyo knygoje, „kad laikas ir erdvė negali būti suvokiami 
kaip skirtingi dalykai“. 

Minkowskio idėja ir dvynių paradokso sprendimas geriausiai at- 
miakleidžia per erdvės ir erdvėlaikio, kitaip sakant, per trimačio ir ke- 
turmačio pasaulio analogiją: tarkim, balionas kambaryje juda vieną 
metrą per sekundę. Jis gali judėti trimis kryptimis — išilgai, skersai ir 
aukštyn. Juo aukščiau kyla, tuo mažiau pasislenka į priekį arba atgal, į 
dešinę arba į kairę. Jeigu jis kyla tik aukštyn, tai tą metrą nueina vienu 
matmeniu. Kadangi visą savo judėjimo atkarpos išteklių „sunaudoja“ 
viena kryptimi, todėl nepasislenka kitais dviem ploto matmenimis. 
Ir priešingai: jei balionas juda tik paviršiumi, tada jis vien ridinėjasi 
grindimis, o aukštyn visai nekyla. Kelias aukštyn lygus nuliui. 

Šių judesių keturių erdvėlaikio matmenų požiūriu vertinimas 
pranoksta normalią vaizduotę. Tačiau čia pakanka žinoti viena: ketu- 
ri matmenys turi keturias ašis, o erdvė - tris. Laikas kaip ketvirtasis 
matmuo yra statmenas kitiems trims, panašiai kaip iš dvimačio ploto 
kyšo statmuo - tretysis erdvės matmuo. Erdvėlaikio atstumus suda- 
ro keturi matmenys — įprastinėje erdvėje jie būna trys. Juo labiau 
krypstama prie vieno matmens, tuo mažiau lieka kitiems. 

Jei „pastovus kūnas“ yra rimties būsenos, kitaip sakant, nejuda 
trijų erdvės matmenų atžvilgiu, tada,visas judėjimas vyksta laiko aši- 
mi. Tas kūnas sensta ir nieko daugiau. Taip yra ir mums visiems, 
taip buvo ir mažajam Albertui fotelyje. Vos tik berniukas atsistoja ir 
eina kambariu ar lipa aukštyn laiptais, keičiasi jo padėtis erdvėje. Juo 
greičiau — tėvų namų ar Žemės, t. y. atskaitos sistemos atžvilgiu - jis 
keičia padėtį, kitaip sakant, juo didesnį atstumą nueina trijų erdvės 
matmenų atžvilgiu, tuo mažesnė bendrojo judėjimo erdvėlaikiu da- 
lis lieka laiko matmeniui, nes bendrasis atstumas dabar susideda iš 
ilgio, pločio, aukščio ir laiko. To, kas vyksta erdvėje, nėra laike, taip 
kaip trimačiame kambaryje statmens matmenyje nėra to, kas vyksta 
(vimačiame plote. 

Pačiam Einsteinui ir visiems vienaip ar kitaip judantiems Zmo- 
nėms, visų žmonių kasdieniams vyksmams tai nesudaro skirtumo. 
Palyginti su šviesos nueinamais atstumais, visi nuotoliai trimatėje 

sistemoje, net kelionės lėktuvu, yra tokie nykstamai maži, kad mes 
praktiškai judame tik laiku. Taigi be paliovos senstame. Tik jei galė 
tume iš savo atskaitos sistemos judėti labai greitai, kaip tas dvynyn 
Timas, kelionėje praleidžiamas laikas trumpėtų - ties šviesos greičiu 
jis virstų nuliu. 

Pati šviesa, judanti tarsi laiko lygmenyje, visą atstumą savo ruožtu 
nueina tik trimatėje erdvėje - kaip kambaryje ant grindų riedantis 
balionas juda tik dviejų ploto matmenų atžvilgiu: vertikaliam ma- 
tmeniui baliono atveju, laiko matmeniui šviesos atveju nieko nelieka. 
Kadangi šviesos dalelytės juda ne laike, o su laiku, galima teigti, kad 
jos nesensta. „Dabar“ joms tolygu „amžina“. Savo akimirką jos „gy- 
vena“ amžinai. Saulės laikrodis joms neina. 

Kadangi mes, priešingai, erdvės matmenų atžvilgiu iš tikrųjų kaip 
ir nejudame, t. y. esame rimties būsenos, todėl judame tik laiko aši- 
mi. Tai ir yra kaip tik toji priežastis, kodėl mes visiškai vienodai jau- 
čiame laiko tėkmę. Šis prie mūsų yra lipte prilipęs. 

Tai žinodami galime suprasti ir dvynių paradoksą, kuris pagal 
reliatyvumo teoriją nėra joks paradoksas. Žemėje likęs Tomas iš ti- 
krųjų labiau suseno, palyginti su tokiu nepaprastu greičiu keliavusiu 
Timu. Tomas, kaip ir tas mėgėjas sėdėti fotelyje, judėjo tik laike. Jo 
„pasaulio linija“ driekėsi tik laiko ašimi. O Timas, kuris per erdvėlaikį 
lėkė labai dideliu greičiu, nukako nemažą atstumą erdvės matmenų 
atžvilgiu. Jo „pasaulio linija“ toli nukrypo nuo laiko ašies, vadinasi, 
atitinkamai mažiau laiko galėjo „sunaudoti“. Todėl, jei matuosime 
pagal bendrą atskaitos sistemą Žemėje, Timas iš tiesų yra jaunes- 
nis. Jeigu jis būtų skriejęs šviesos greičiu, tada, kaip ir tas Saulės laik- 
rodžio atvaizdas, išvis nebūtų sunaudojęs laiko ir, kaip pati šviesa, 
nebūtų senęs. „Erdvelaikyje, — rašo vėlesnysis Einsteino asistentas 
Beneshas Hoffmannas (Benešas Hofmanas), — priešais mus plyti 
praeitis, dabartis ir ateitis nejudėdamos, kaip žodžiai knygoje“ (Hof- 
fmann, 1979, 112). 

Tas faktas, kad kūnai gali judėti erdvėlaikiu, turi stulbinamų pa- 
darinių, pavyzdžiui, kosmosu skriejantis erdvėlaivis daugiau žvaigž- 
džių mato priešais save nei už savęs. Palyginti galima su išskleistu 

skėčiu per lietų: juo greičiau skėčiu prisidengęs žmogus juda kokia 
nors kryptimi, tuo labiau turi jį kreipti į judėjimo pusę. Jei greitis ga- 
nėlinai didelis, visi lietaus lašai kris iš priekio. Kadangi Žemė juda tik 
nedideliu, palyginti su šviesa, greičiu, iš abiejų pusių matome beveik 
vienodai daug žvaigždžių. Tačiau jei erdvėlaivis judėtų šviesai artimu 
greičiu, žvaigždžių šviesa kristų tik iš priekio, o užpakalyje kosmo- 
nautai dangaus skliaute jokių žvaigždžių nematytų, nes jų šviesa irgi 
keliauja „tik“ šviesos greičiu, todėl erdvėlaivio nepavytų. 

Visa tai rodo, kaip Einsteinas paprastais kinematiniais apmąsty- 
mais esmingai pakeitė erdvės ir laiko sampratą. Tuo galima paaiškin- 
ti ir tai, kodėl kai kurie jo kolegos kalba jį atidarius Pandoros skrynią: 
juk kiekvienoje fizikos teorijoje laikas vaidina tam tikrą vaidmenį. 
Tai reiškia, kad visos jos turi derėti su reliatyvumo teorija. Savo er- 
(velaikiu Einsteinas atrado naują žemyną. Kiti, eidami jam iš paskos, 
daro daug reikšmingų atradimų. 

Pats Einsteinas savo 1905 m. darbe duoda tam pradžią ir opti- 
kos bei elektrodinamikos dėsnius pakeičia pagal reliatyvumo teoriją. 
Taip jam pavyksta išspręsti seniai kliūvantį magneto ir laidininko ju- 
dėjimo asimetrijos klausimą. Magnetinį ir elektros lauką erdvėlaiky- 
je jis suvokia kaip dvi to paties medalio puses ir susieja jas į elektro- 
magnetinį lauką. Šį lauką kuria abu „magnetas ir laidininkas, jeigu jie 
reliatyviai juda vienas kito atžvilgiu. 

Tuntai fizikų po to ima peržiūrėti fizikos dėsnius ir juos taip for- 
muluoti, kad nesikirstų su specialiąja reliatyvumo teorija. Iki pat 
šiol — ir, kone visų fizikų nuomone, amžinai — ši teorija galios visai 
gamtai. Visi gamtos mokslo teisingumo įstaigos skyriai dabar dirba 
pagal naują pagrindinį įstatymą, kurį jiems 1905 m. padovanojo jau- 
nas praktikantas. Įspūdis toks, tarsi Einsteinas gamtai būtų pritaikęs 
naują optiką, todėl visus gamtos dėsnius dabar reikia skaityti žiūrint 
pro reliatyvumo teorijos akinius. 

Lemiamą specialiosios reliatyvumo teorijos išvadą Einsteinas pa- 
daro tik po poros savaičių, kai darbą jau yra išsiuntęs. Rugsėjo mėne- 
sį „Annalen der Physik“ žurnalui įteikia trijų puslapių tekstą, penktąjį 
„stebuklingaisiais“ 1905 m. „Į galvą atėjo dar viena išvada, susijusi 

su elektrodinamikai skirtu darbu, — praneša jis buvusiam „Akade- 
mie Olympia“ nariui Conradui Habichtui. — Reliatyvumo principas 
pagrindinių Maxwello lygčių kontekste reikalauja teigti, kad masė 
yra tiesioginis kūne glūdinčios energijos matas; šviesa perneša masę“ 
(laiškas Conradui Habichtui, 1905 06 30-09 22, CP5, 33). 

Iš čia randasi garsiausia pasaulyje formulė E = mc?: energija lygi 
masei, padaugintai iš šviesos greičio kvadratu. Ši formulė, papras- 
tai tariant, — sprogstamasis užtaisas. Formulė nusako milžinišką 
branduolio skaldymo energijos potencialą, skaldymo, kurį įvykdyti 
pasiseks 1939 m. Otto Hahnui (Otui Hanui), o paaiškinti — Lise'ai 
Meitner (Lizai Meitner) ir kuris pirmą kartą žiauriai bus pritaiky- 
tas Hirosimoje 1945 m. „Pastebimą masės mažėjimą turėtų rodyti 
radis“, — priduria Einsteinas laiške Habichtui (ten pat). Radis tais 
laikais buvo viena iš nedaugelio žinomų radioaktyviųjų medžiagų, 
spinduliuojančių intensyvius spindulius. 

Energijos ir materijos ekvivalentiskumo Einsteinas neatranda, 
nes dėmesį sutelkęs į jų ryšį. Ekvivalentiškumas yra — ir tai keis- 
Ciausia — visai logiškas specialiosios reliatyvumo teorijos padarinys. 
Norint masei suteikti greitį, reikia energijos. Juo greičiau masė jau 
juda, tuo daugiau energijos reikia jai dar toliau pastūmėti. Norint iš- 
sviesti ją šviesos greičiu tektų panaudoti nepaprastai daug energijos, 
todėl joks „rimties masę“ (arba inerciją) turintis objektas negali ju- 
dėti šviesos greičiu. Tai įmanoma tik mintiniame eksperimente. Kita 
vertus, fotonai neturi rimties masės. Jų bendroji masė yra jų judėji- 
mo energija. Tik tokios dalelytės kaip fotonai gali judėti didžiausiu 
greičiu — kaip šviesa. 

Per formulę E = mc? specialioji reliatyvumo teorija tampa, jei 
taip galima sakyti, sudėtingiausiu pasaulio supaprastinimu. „Ar tiek 
mažai tereikėjo Visatai sudrebinti? — klausia prancūzų mokslo psi- 
chologas Gastonas Bachelard'as (Bašlaras). - Nejaugi turėjo pakakti 
vienintelės didelės minties kelis šimtmečius gyvavusiam racionaliam 
mąstymui atšaukti?“ 

Sujungęs energiją ir masę Einsteinas gavo kažką panašaus į švie- 
sos kvadratūrą, kuri parodo, kokia milžiniška masės energija. To iki 

tol niekas nenustatė dėl paprastos priežasties: energija slypi materi- 
joje taip giliai, kad jos negalima išmatuoti. „Visai panašu į tai, - sako 
Einsteinas, — kaip, tarkim, pasakiškai turtingas žmogus niekada ne- 
išleidžia nė pfenigo, tokiu atveju niekas nežino, koks jis turtingas“ 
Masė, kurią sunaudotų šimto vatų galingumo kaitinamoji lemputė 
per šimtą metų, būtų mažesnė nei trys tūkstantosios gramo. 

Tad galima nujausti, kokia milžiniška energija glūdi net ir mažy- 
čiame materijos gabaliuke. „Samprotavimas yra linksmas ir patrau- 
klus, — baigia Einsteinas savo laišką Habichtui, — tačiau aš negaliu 
žinoti, ar ponas Dievas nesišaipo ir nevedžioja manęs už nosies“ 
(laiškas Conradui Habichtui, 1905 06 30-09 22, CP5, 33). 

Įspūdingas masės virtimo energija pavyzdys yra Saulė: milijonai 
tonų materijos žaižaruojančiame ugnies kamuolyje kas sekundę virs- 
ta milžiniška spinduliavimo energija, kuri ir palaiko gyvybę mėlyno- 
joje planetoje — Žemėje. 

Proveržį sutuoktiniai Einsteinai 1905 m. liepos 20 d. švenčia ne- 
įprastai. Jie pasigeria — vienintelis žinomas atvejis, kai Einsteinas 
papiktnaudžiauja alkoholiu. Conradas Habichtas gauna istorinės 
reikšmės atviruką: „Visiškai girti, abu, deja, po stalu. Jūsų vargšas 
Šteisbeinas & žmona“ (laiškas Conradui Habichtui, po 1905 07 20, 
CPs, 34). , 


Devintas skyrius 


KODEL DANGUS MELYNAS 


Einsteino karjera 


„Amzinas pasaulio nesuvokiamumas - jo suvokiamumas“, — sako 
Einsteinas trumpai drütai 1936 m. (Einstein, 1993, 65). Tai jo stebėji- 
mosi liudijimas, oro bučinys Kantui. Pasaulis priešais mus — atversta 
knyga. Kad tik moketume ją skaityti! Tik vienas kitas yra iššifravęs 
tiek daug eilučių kaip jis. Jau trisdešimt metų dirba tyrėjo darbą. Ir 
niekada neieškojo lengviausio kelio, priešingai. Juk neatlieka jokių 
profesinių pareigų, paklūsta tik pašaukimui. Tad Einsteinas, o tokių 
nedaug, įkūnija mokslo menininko tipą. 

Prieš metus su dviem kolegomis jis metė iššūkį kvantinei mecha- 
nikai, tai šiuolaikinės fizikos mįslei. Einsteino, Podolsky'o (Podolskio) 
ir Roseno (Rozeno) paradoksas, apie kurį dar kalbėsime, iki pat šiol 
teoretikams tebėra galvosūkis. Žvelgiant retrospektyviai tai jo pasku- 
tinis liekamąją vertę turintis raštiškas idėjų išdėstymas, tačiau toli 
gražu ne darbo pabaiga. Nenuilsdamas krapštosi toliau iki paskutinės 
dienos. Tačiau ilgai trukęs produktyvus laikotarpis 1935 m. baigėsi. 

Bet tai, ką per tris dešimtmečius iki tol yra nuveikęs, nė su kuo 
nepalyginama. Ne tik dvi didžiosios fizikos XX a. revoliucijos — re- 
liatyvumo teorija ištisai, o kvantų teorija iš dalies — yra patvirtintos 
jo parašu: be dalyvavimo kuriant šiuolaikinės fizikos pagrindus, jis 
svariai prisideda prie chemijos plėtotės, kloja teorinius pamatus la- 
zeriams, nepaliaujamo smalsumo vedamas atsako ir į tokius klausi- 
mus kaip, tarkim, kodėl upės vingiuotos arba kodėl dangus mėlynas. 
Dėl jo „tvirto tikėjimo pasaulio sąrangos protingumu“ (Seelig, 1998, 
21) jokia fizikos problema negali likti nejudinama. 

Jo karjera prasideda nevienalaikiškai: profesinis tapsmas klebekš- 
čiuoja gerokai atsilikdamas nuo mokslinio. Ilgus metus į mokslą gi- 
linasi laisvalaikiu po keturiasdešimt aštuonias valandas trunkančios 

darbo savaitės patentų biure. Dar 1908 m. pradžioje Viurcburgo laikų 
kolega Jakobas Laubas jam rašo: „Turiu atvirai pasakyti, kad skaičiau 
ir stebėjausi, jog turite per dieną aštuonias valandas sėdėti biure“ (Ja- 
kobo Laubo laiškas, 1908 m. sausis-kovas, CP5, 106). 

Kaip nedaugelis tokio tipo žmonių Einsteinas pritaria patarlei: 
„Skubos darbą velnias neša“ Jau nuo paauglystės jam pažįstamas 
dviejų laikrodžių, kurie tiksi jo sieloje, jausmas. Moksle kitus yra 
toli pralenkęs, o karjeros dalykuose smarkiai atsilieka. Jo kaip fiziko 
biografija prasideda gerokai prieš „stebuklinguosius“ 1905 m., o kaip 
profesoriaus — tik 1909 m. rudenį: trylika metų po to, kai prancūzų 
kalbos abitūros egzamino rašinyje, pavadintame „Mano ateities pla- 
nai“, savo tikslu nurodo tapti „teorinių gamtos mokslų“ profesoriumi. 
Kai tą tikslą pasiekia, jau buvo pirmą kartą pasiūlytas kandidatu No- 
belio premijai gauti. Tačiau ji suteikiama tik 1922 m. Tuo laikotarpiu 
jau yra visiškai įsisiūbavusi jo trečioji - pasaulinės mokslo žvaigždės 
ir homo politicus — karjera. 

Patinka ar nepatinka Einsteinas turi prisiimti tam tikras pareigas. 
Jis privalo rūpintis žmona ir vaiku. Fizika be tarnybos — menas be 
duonos. Patentų biure uždirba šiek tiek daugiau, nei būtų dviguba 
universiteto asistento alga. 1904 m. įstaiga pakeičia jo laikiną etatą 
nuolatiniu, o metinį atlyginimą pakėlia nuo 3500 iki 3900 frankų. 

Po traumuojančios patirties, kurią staiga teko išgyventi baigus 
studijas, kai atsidūrė ties pragyvenimo šaltinio neturėjimo praraja, 
garantuotos pajamos buvo jam, į psichologinį korsetą įspraustam 
žmogui, svarbi atrama. Laiko po darbo turi pakakti tikriesiems inte- 
resams. „Turėkite galvoje, - rašo Conradui Habichtui, senam „Akade- 
mie Olympia“ bičiuliui, - kad per dieną, be aštuonių darbo valandų, 
dar yra aštuonios valandos kvailiojimams ir dar yra sekmadieniai“ 
(laiškas Conradui Habichtui, 1905 06 30-09 22, CP5, 32). 

Nėra užbaigęs reliatyvumo teorijos, kai 1905 m. balandžio 30 d. 
deda paskutinį tašką straipsnyje „Naujas molekulių dimensijų nu- 
statymas“. Čia parodoma, kad remiantis išmatuojamomis skysčių ir 
tirpalų savybėmis, tokiomis kaip saldinto vandens klampa, galima 
tiksliai nustatyti ištirpusių cukraus molekulių dydį ir skaičių. Nors 

molekulės ir atomai nematomi, ir viena, ir kita tampa fizine tikrove: 
svarbi mintis tais laikais, kai šviesiausi fizikų protai dar abejoja ato- 
mų egzistavimu. Tos idėjos klojo pamatus koloidų chemijai, tapusiai 
nepamainoma kuriant technines medžiagas. 

Jau po devynių dienų Einsteinas parašo kitą darbą. Jame irgi kal- 
bama apie atomus ir molekules, tiksliau, apie jų judėjimą skysčiuose, 
Dar 1827 m. anglų botanikas Robertas Brownas (Braunas) pastebė- 
jo, kad žiūrint pro mikroskopą puikiai matyti, jog smulkios dalelės, 
pavyzdžiui, žiedadulkės ir suodžiai, aiškiai juda. Daugelis Einsteino 
pirmtakų mėgino šiuos Browno judesius aiškinti. Kai kurie manė, 
kad daleles tiesiogiai veikia skysčio molekulių smūgiai. Einsteinui 
atrodo, kad tokie pavieniai smūgiai būtų per silpni ir trumpi net 
menkiausiems žiedadulkių judesiams sukelti. Būtų panašu į tai, tarsi 
dulkė mėgintų pajudinti biliardo rutulį. Fizikas teigia, kad mechani- 
nę dalelę išjudinti gali tik x milijardų molekulių jėgų suma - grynai 
statistikos požiūriu. Taip jis nustato makroskopinių savybių, tempe- 
ratūros ir mikroskopinių, molekulių masės, savybių, kurios vėliau 
taps svarbia prielaida vaistinėms medžiagoms tirti, ryšį. Tai įžvalgai 
Einsteinui neprireikė net dirstelėti pro mikroskopą. Jis sudarinėja 
lygtis ir skaičiuoja. Jo mikroskopas - teorija. 

Pagrindinis Einsteino kūrybos modelis yra ne eksperimentuoti, o 
prognozuoti eksperimentų ir stebėjimų rezultatus. Kaip šie pasitvir- 
tina, tyrėjams iki šiol tebegniaužia kvapą. Savo formulėmis, apibū- 
dinančiomis Browno judesius, Einsteinas paskatina atlikti lemiamą 
eksperimentą — experimentum crucis. Tai pasiseks 1909 m. Jeanui 
Baptiste'ui Perrinui ir pašalins abejones atomų bei molekulių realu- 
mu, o prancūzų mokslininkas už tai gaus Nobelio premiją. Einsteino 
pranašaujamas „tikslus tikrojo atomų dydžių nustatymas“ (CP2, 224) 
pasistūmėjo galimybės link. Jis tapo viena iš fizikos gairių kvantų ir 
reliatyvumo teorijos šešėlyje. 

Tuo metu laisvalaikio mokslininkas Einsteinas priima svarbų 
sprendimą. Kadangi nori kilti profesinės karjeros laiptais, 1905 m. 
liepos 20 d., vos po kelių savaičių, kai išsiuntė reliatyvumo teoriją, 
septyniolikos puslapių tekstą apie „Naują molekulių dimensijų nu- 

statymą“ įteikia Ciuricho universitetui kaip daktaro disertaciją. Už 
reliatyvumo teoriją mokslinio laipsnio niekada nebūtų galėjęs įgyti, 
nes ji pernelyg miglota ir spekuliatyvi. Disertaciją kaip pagrindinis re- 
cenzentas turi įvertinti tas pats profesorius Kleineris, sužlugdęs ana- 
logišką Einsteino mėginimą prieš porą metų. Šį kartą sekasi. Kleine- 
ris konstatuoja, kad pretendentas „įrodė gebėjimą sėkmingai spręsti 
mokslines problemas“ (Alfredo Kleinerio recenzija, 1905 07 22-23, 
CPs, 35 ir kt. p.). 

Darbas priimamas. Einsteinas, užrašęs dedikaciją: „Skiriu savo 
draugui ponui dr. Marceliui Grossmannui“ (CP2, 185), atiduoda jį, 
kaip reikalauja taisyklės, spausdinti. Iki pat šiol tas darbas yra la- 
biausiai cituojamas fizikos veikalas. Įteikęs privalomuosius egzem- 
pliorius, dabar „ponas daktaras Einsteinas“ gali laukti, kaip mokslo 
pasaulis reaguos į kitus jo kūrybinės 1905 m. pavasario fantazijos 
vaisius, tarp jų ir į „šviesos kvantų hipotezę“, kuria grindžia kvantų 
teoriją ir apie kurią dar kalbėsime. 

Jis jaučiasi kaip tas į slapčiausią fizikos vietą įsibrovęs revoliu- 
cionierius ir ten padėjęs keletą padegamąja virve sujungtų bombų. Jo 
sprogstamieji užtaisai yra keturi to meto reikšmingiausiam žurnalui 
„Annalen der Physik“ įteikti straipsniai. Iš pradžių Einsteinas mokslą 
regi kaip nepaslankų visu greičiu nošies tiesumu puškuojantį garlai- 
vį. Nekantriai laukia, ką pasakys specialistų pasaulis. Tikisi daugiau 
kritikos, o ne pagyrų. Tačiau ilgai nieko negirdi — nei pritarimo, nei 
atmetimo. 

Karjerą jaunasis daktaras daro tik patentų biure. 1906 m. kovo 
mėnesį jis pakeliamas „antrosios klasės ekspertu“ ir nuo šiol gau- 
na 4500 frankų per metus. Pirmą kartą jauna šeima gali išsinuomoti 
butą Aergarteno gatvėje 53 (Aergartenstrasse) ir apsistatyti nuosa- 
vais baldais. Šis butas yra toliau nuo Besso namų, todėl į darbą Eins- 
teinui dabar tenka eiti vienam. Ir šiaip jis jaučiasi ganėtinai vienišas. 
1906 m. balandžio 27 d. bičiuliui Solovine'ui rašo: „Kai Jūsų nebėra, 
privačiai su niekuo nebebendrauju. Dabar net nutrūko pokalbiai su 
Besso grįžtant iš darbo, o apie Habichtą iš viso seniai nieko nesu gir- 
dėjęs“ (laiškas Maurice'ui Solovine'ui, 1906 04 27, CP5, 40). 

Tačiau turi ir gerų žinių: „Mano darbai sulaukia daug palan- 
kių vertinimų ir skatina toliau tirti. Apie tai man neseniai rašė 
profesorius Planckas (Berlynas)“ (laiškas Maurice'ui Solovine'ui, 
1906 04 17, CP5, 40). Plancko laiškas Einsteinui yra toks reikšmin- 
gas, kad jo sesuo Maja beveik po dvidešimt metų jį dar prisiminė: 
„Ilgai laukus nesulaukus tai buvo pirmas ženklas, kad jo darbą išvis 
kas nors yra skaitęs. Jaunasis mokslininkas ypač džiaugėsi tuo, kad 
pripažinimas atėjo iš vieno didžiausių dabarties fizikų. <...> Anuo 
metu Plancko dėmesys jaunajam fizikui reiškė be galo daug dvasi- 
niu požiūriu“ (CP2, 266). 

Garsusis kolega priklauso tiems pirmiesiems, kurie šimtmečio 
darbą - reliatyvumo teoriją — geba tinkamai vertinti. Kol ta teorija 
bus visuotinai pripažinta, praeis nemažai metų. Jau 1907 m. liepos 
mėnesį Planckas Einsteinui rašo: „Kol reliatyvumo teorijos atstovai 
sudaro tik nedidelę saujelę žmonių, kaip dabar, yra kur kas svar- 
biau, kad jie tarp savęs sutartų“ (Maxo Plancko laiškas, 1907 07 06, 
CP5, 50). 

1907 m. rugsėjo mėnesį Greifsvaldo universiteto profesorius Jo- 
hannesas Starkas kreipiasi į Einsteiną prašydamas į savo ką tik įkurtą 
žurnalą „Jahrbuch der Relativitat und Elektronik“ („Reliatyvumo ir 
elektronikos metraštis“) parašyti platų apžvalginį straipsnį apie relia- 
tyvumo teoriją. Beje, kaip tik Starkas po 1919 m. taps nuožmiausiu 
Einsteino ir jo reliatyvumo teorijos priešininku. 

Einsteinas sutinka, tačiau kartu atsiprašo, „kad, deja, negaliu ap- 
rėpti visko, kas šiuo klausimu yra pasirodę, nes biblioteka, kai esu 
laisvas, uždaryta“. Toks yra laisvalaikio mokslininko likimas. Spalio 
1 d. Starkui rašo: „Pirmąją darbo dalį Jūsų metraščiui jau esu baigęs; 
dabar per ganėtinai trumpą laisvalaikį uoliai rašau antrąją“ (laiškas 
Johannesui Starkui, 1907 11 01, CP5, 77). 

Šioje antroje dalyje, kurią pabaigia paskutinėmis lapkričio dieno- 
mis, tiksliau sakant, penktajame skyriuje, pavadintame „Reliatyvu- 
mo principas ir gravitacija, Einsteinas parodo, ką „per savo ganė- 
tinai trumpą laisvalaikį“ įstengia nuveikti. Sunkiai įsivaizduojamos 
drąsos apybraižoje jis jau kelia sparnus prie kitų krantų. „Iki šiol re- 

liatyvumo principa, t. y. prielaida, kad gamtos desniai nepriklauso 
nuo atskaitos sistemos judėjimo, taikėme tik pagreičio neturinčioms 
atskaitos sistemoms. Ar galima manyti, kad reliatyvumo principas 
galioja ir sistemoms, kurios reliatyviai viena kitos atžvilgiu juda su 
pagreičiu?“ (CP2, 476). 

Tai, ką skaitydami šį blaivų samprotavimą suprantame kaip nekal- 
tą mintį, iš tikrųjų yra būgno trenksmas, iki šiol tebeaidintis fizikos 
tyrimų institutuose. Einsteinas čia pakloja pamatus savo pagrindi- 
niam darbui, savo po aštuonerių metų baigsimai bendrajai reliaty- 
vumo teorijai. Kiek apie šį savo specialiosios reliatyvumo teorijos 
apibendrinimą jis jau buvo mąstęs, niekas nežino. Tačiau samprota- 
vimai rodo, kad į šią problemą yra gerai įsigilinęs. Jis jau numato, kad 
sunkis (judėjimas) verčia lėčiau eiti laikrodžius. Jis taip pat išprana- 
šauja efektą, kurio įrodymas per 1919 m. Saulės užtemimą atneš jam 
pasaulinę šlovę: „Iš to išeina, kad šviesos spindulius <...> iškreipia 
gravitacijos laukas“ (CP2, 483). 

Einsteino mintys sukasi apie bendrąją reliatyvumo teoriją jau tuo 
metu, kai specialioji toli gražu dar neįsitvirtinusi. Viena problema 
yra tai, kad fizikai ją pradeda suprasti tik pamažu, o kita — kad dau- 
gelis dar tebesilaiko pasiteisinusios Hendriko Lorentzo elektroma- 
gnetinės teorijos ir nenori atsisakyti eterio koncepto. 

Prancūzas Henri Poincarė, pats iki specialiosios reliatyvumo te- 
orijos buvęs vos per nedidelį, bet vis dėlto nežengtą žingsnį, į neži- 
nomo žmogaus iš Berno darbus iki pat mirties 1912 m. beveik ne- 
kreipė dėmesio. Po jųdviejų susitikimo 1911 m. Briuselyje Einsteinas 
Zanggeriui rašo: „Poincarė paprasčiausiai buvo nusistatęs neigiamai 
ir, nors yra labai jzvalgus žmogus, bet menkai tesuprato situaciją“ 
(laiškas Heinrichui Zanggeriui, 1911 11 15, CP5, 349). 

Antra vertus, Einsteinas turėtų pripažinti, kad ir jis Poincarė dar- 
bų įtakos savo teorijos plėtotei niekada nepaminėjo geru žodžiu. Tik 
vieną kartą laiške bičiuliui Michele'iui Besso 1952 m. užsimena greta 
Ernsto Macho ir Davido Hume'o apie prancūzą, padariusį jam „ne- 
mažą įtaką“ (laiškas Michele'iui Besso, 1952 03 06, Einstein/Besso, 
1972, 464). 


Panašiai ne visai puikiai atrodo ir Einsteino santykis su ameri- 
kiečiais Michelsonu ir Morley'u, kurie 1887 m. buvo atlikę bandy- 
mus savo interferometru ir įrodę šviesos greičio pastovumą — šiaip 
ar taip, vieną iš dviejų Einsteino specialiosios reliatyvumo teorijos 
ramsčių. 1905 m. Einsteino darbe apie juos neužsimenama nė puse 
žodžio. Vėliau irgi nieko nepaaiškina. Einsteinas sau prieštarauja, kai 
vieną kartą apie tą eksperimentą sako nieko nežinojęs, o kitą kartą, 
jei ir žinojęs, bet „nesuvokęs, kad mane tiesiogiai būtų paveikę“ (cit. 
iš Fölsingo, 1993, 247). Tai, kad eksperimento duomenys jam buvo 
žinomi, bent kaip santrauka, kurią skaitė savarankiškai prusindama- 
sis 1899 m., nekyla abejonių. | 

Nors reliatyvumo teorija kelią skinasi labai pamažu, bet Einstei- 
nas vis labiau nepatenkintas savo keista dvilype padėtimi, verčiančia 
derinti darbą patentų biure su širdį traukiančiais tyrimais laisvalai- 
kiu. 1908 m. pradžioje jis prašo bičiulį Marcelį Grossmanną „rizi- 
kuodamas, kad mane išjuoksi“, patarimo: „Norėčiau kėsintis į mo- 
kytojo vietą Vintertūro technikume, — rašo jis. - Nemanyk, kad esu 
apsėstas didybės manijos ar šiaip kokios abejojamos garbėtroškiškos 
aistros; priešingai, tokios pagundos kyla tik iš nuoširdaus noro priva- 
čią mokslinę veiklą tęsti ne tokiomis nepalankiomis sąlygomis“ (laiš- 
kas Marceliui Grossmannui, 1908 01 03, CP5, 84). 

Specialistų sluoksniuose vis labiau garsėjančiam fizikui moky- 
tojauti? 1908 m. sausį, vos baigęs straipsnį Johanneso Starko me- 
traščiui, jis jau buvo padavęs dokumentus konkursui matematikos 
mokytojo pareigoms eiti Ciuricho gimnazijoje: „...dar priduriu, kad 
būčiau pasirengęs dėstyti ir fiziką“ (prašymas Ciuricho kantono švie- 
timo patarėjui, 1908 01 20, CP5, 92). Einsteinas neįveikia net pirmi- 
nės atrankos iš dvidešimt vieno prašymo. 

Iki šių norų pagaliau pradėti akademinę karjerą jis buvo patyręs 
dar vieną nesėkmę. Kaip 1903 m., taip ir 1907 m. birželio mėnesį — 
dabar jau turėdamas septyniolika darbų iš teorinės fizikos — Einstei- 
nas antrą kartą kreipiasi į Berno universitetą pageidaudamas atlikti 
habilitacijos procedūras. Spalio pabaigoje ordinariniai profesoriai fa- 


kulteto taryboje nusprendžia „prašymą atidėti, kol ponas Einsteinas 
įteiks habilitacinį darbą“ (cit. iš Flūckigerio, 1974, 115). 

Tad Einsteinui nelieka nieko kita kaip paklusti reglamentui ir 
parašyti pageidaujamą darbą. 1908 m. vasario 24 d. fakultetas nu- 
taria „habilitacinį darbą priimti ir poną Einsteiną pakviesti skaityti 
bandomosios paskaitos“ (cit. iš Flūckigerio, 1974, 119). Po keturių 
dienų kviečiamasis atvyksta į paskaitą ir kolokviumą, o kitą dieną 
jam suteikiama teisė dėstyti — venia docendi. Einsteinas tampa pri- 
vatdocentu. 

Pilkos akademinės kasdienybės kelias dabar tik prasideda. 1908 m. 
pavasario semestre pirmą kartą Berno universitete jis paskelbia pas- 
kaitų kursą — antradieniais ir šeštadieniais nuo septynių ryto, kad 
lygiai aštuntą galėtų spėti į darbą. Ateina tik trys klausytojai: du jo 
bičiuliai — Michele'is Besso ir Heinrichas Schenkas (Šenkas) - iš pa- 
tentų biuro ir jau pradėjęs dirbti buvęs mokinys Lucienas Chavanas. 
Rudens semestre, kai paskaitas nukelia į vakaro valandas, prie šios 
mažos grupelės prisideda vienintelis tikras studentas Maxas Sternas. 
Tačiau pavasario semestre senieji trys nebepasirodo, lieka tik Ster- 
nas, todėl Einsteinas paskaitas nutraukia. 

1908 m. rugsėjo mėnesį jaunasis privatdocentas pražiopso pir- 
mą viešą savo reliatyvumo teorijos pripažinimą Vokietijos gamtoty- 
rininkų susirinkime Kelne. Nors iš tikrųjų ir norėjo dalyvauti, bet 
galiausiai apsisprendžia nevažiuoti, nes „buvo neatidėliojamai būtina 
trumpas tarnybines atostogas panaudoti poilsiui“ (laiškas Johanne- 
sui Starkui, 1908 12 14, CP5, 152). O važiuoti reikėjo. Jo senasis po- 
litechnikumo profesorius Hermannas Minkowskis, per tą laiką tapęs 
Getingeno universiteto profesoriumi, Kelne pristato matematinį šios 
teorijos formulavimą savo kalbą pradėdamas garsiąja fraze: „Nuo 
šios valandos erdvė atskirai ir laikais atskirai turi visiškai nueiti į pra- 
eitį“ (cit. iš Fölsingo, 1993, 280). 

Šių įtaigių žodžių įkvėpėjas ir toliau kuičiasi biure eidamas „pa- 
tentavimo tarno“ pareigas. Vilties, kad pakvies kuris nors universi- 
tetas, tuo tarpu neturi. „Istorija su profesūra nugrimzdo į dugną, ir 

man visai vis tiek, — rašo Jakobui Laubui. — Ir be manęs yra užtekti- 
nai mokytojų“ (laiškas Jakobui Laubui, 1908 07 30, CP5, 131). Tačiau 
netrukus viskas pasikeičia. 

Šios istorijos esmė tokia: Ciuricho universitete steigiamas ekstra- 
ordinarinio profesoriaus etatas, nes iki šiol vienintelį fizikos profe- 
sorių, seną Einsteino pažįstamą Alfredą Kleinerį išrinko universiteto 
rektoriumi. O šis, Einsteiną numatęs kandidatu į naujas pareigas, 
ankstyvą 1908 m. pavasarį važiuoja į Berną ir pasiprašo į jo paskaitą, 
„kad apžiūrėtų tą personą“, kaip Einsteinas vėliau praneš Laubui. 

Vizito rezultatai buvo visai nekokie. „Tada skaičiau tikrai ne dan- 
giškai: iš dalies todėl, kad nebuvau labai gerai pasirengęs, iš dalies, 
kad bandomojo triušio vaidmuo gerokai gadino nervus“ (laiškas Ja- 
kobui Laubui, 1909 05 19, CP5, 188). Apie šią istoriją fizikų sluoks- 
niuose ėmė sklisti kalbos, tad Einsteinas, kaip visuomet nieko ne- 
bijantis, laiške Kleineriui skundžiasi, jog tas „skleidžiąs nepalankius 
gandus ir šiaip jo ne per geriausią padėtį galutinai žlugdąs. Juk toks 
gandas viltį pereiti į pedagoginį darbą paverčiąs niekais“ (ten pat). 

Kleineris nusprendžia Einsteinui suteikti antrą galimybę. Kandi- 
datas galįs skaityti dar vieną paskaitą Ciuriche. Vasario viduryje taip 
ir įvyksta. Šį kartą „man pasisekė. Visiškai priešingai, nei man įpras- 
ta, tada skaičiau gerai“ (ten pat). Pateikdamas savo vertinimą Kleine- 
ris dabar pabrėžia „nepaprastai aiškų idėjų suvokimą bei atskleidimą 
ir iki elementarumo nusileidžiančią gelmę“ (cit. iš Folsingo, 1993, 
287). Vienas iš karščiausių Einsteino rėmėjų per visą procedūrą yra 
Medicinos fakulteto dekanas, jo bičiulis Heinrichas Zanggeris. Postą 
Einsteinas gaus tik tada, jei pirmenybę jo atžvilgiu turintis konku- 
rentas dėl nepagydomos tuberkuliozės negalės eiti pareigų. Gegu- 
žės pradžioje Einsteinas Laubui praneša: „Taigi dabar esu irgi vie- 
nas iš paleistuvių gildijos oficialiųjų ir t. t“ (laiškas Jakobui Laubui, 
1909 05 19, CP5, 188). 

Derybose dėl atlyginimo Einsteinas lieka nepalaužiamas. Jie siū- 
lo daug mažiau nei moka patentų biuras, bet „šį kartą atmečiau aš“ 
(laiškas Jakobui Laubui, 1909 05 19, CP5, 189). Galiausiai išsireika- 
lauja 4500 frankų per metus ir dar iš klausytojų, be to, už egzaminus 

paunamus mokesčius. Tarnybos pradžia spalio 15 d. Anksčiau nei 
profesorius Einsteinas pirmą kartą įžengia į auditoriją, Ženevos uni- 
versitetas liepos 8 d. jam suteiks garbės daktaro laipsnį. O prieš dvi 
dienas jis patentų biurui įteikia prašymą atleisti iš darbo nuo spalio 
vidurio. Dabar Einsteinui yra trisdešimt. 

Rugsėjo 21 d. naujai išrinktas profesorius turi progą kaip gam- 
lotyrininkų susirinkimo Zalcburge garbės svečias susipažinti su žy- 
miais vokiečių mokslininkais. Gausiai auditorijai skaitytas praneši- 
mas apie šviesos prigimtį po kelių dešimtmečių bus įvertintas kaip 
teorinės fizikos posūkio taškas. 

Naujos pareigos su aštuoniomis privalomomis pedagoginio dar- 
bo valandomis per savaitę užima daugiau laiko nei tarnyba patentų 
biure. Savo paskaitas jis dar turi išplėtoti, todėl norėdamas aptarti 
bet kokią smulkmeną gaišta valandų valandas. Studentų džiaugsmui, 
jis įveda naują paskaitų skaitymo stilių. Su studentais palaiko drau- 
giškus santykius, kokie taps kasdienybe tik nuo aštuntojo XX a. de- 
šimtmečio. „Per pertraukas, — prisimena vienas jo klausytojų Adol- 
fas Fischas (Fišas), — jis dažnai būdavo apsuptas studentų, norinčių 
ko nors paklausti. Kantriai ir draugiškai stengdavosi į tuos klausimus 
atsakyti“ (cit. iš Seeligo, 1960, 170). Po vakarinių seminarų su jauni- 
mu neretai eidavo į „Cafė Terasse“ ir diskutuodavo, kol pasigirsdavo 
signalas, kad kavinė uždaroma. 

1910 m. vasarą Einsteinas sprendžia klausimą, kodėl dangus yra 
mėlynas — grynai teoriškai, suprantama. Jis remiasi visai neseniai 
atrastu opalescencijos reiškiniu — skysčių ir garų tankio svyravimų 
sukeliama šviesos sklaida. Iš tikrųjų jo tikslas yra tam tikra dviejų 
1905 m. pradėtų darbų apie atomus ir molekules tąsa - molekulių 
dydį nustatyti dar vienu nauju būdu. Tarsi šiaip sau jis mėgina paaiš- 
kinti, kodėl dienomis dangus šviečia mėlynai, o temstant raudonai. 
Kadangi šviesa sudaryta iš visų spektro spalvų, todėl yra balta. Kai ji 
susiduria su Žemės atmosfera, dalelytės ją sklaido, tik trumpaban- 
gę mėlyną šviesą daug efektyviau už ilgabangę raudoną. Žvelgdami 
į dangų matome išsklaidytą mėlyną šviesą. Tačiau Saulė šviečia gel- 
tonai, o ne baltai, nes jos spektrui trūksta dalies mėlio. Kuo labiau 


Saulė artėja prie horizonto, tuo ilgesnis darosi jos šviesos kelias pro 
atmosferą, tuo daugiau mėlio ji praranda, todėl dangus atrodo vis 
raudonesnis. 

1910 m. Einsteinas žengia dar vieną pakopą karjeros laiptais: Pra- 
hos universitetas vilioja jį ordinarinio profesoriaus vieta ir „kur kas 
geresniu atlygiu“ (laiškas Pauline'ai Einstein, 1910 04 28, CP5, 238). 
Dabar jo profesinė karjera ilgais žingsniais vejasi mokslinę. 

Prahiškiai puikiausiai žino, ką mėgina į savo šalį atsikviesti. Visai 
neseniai yra pasirodžiusi Maxo Plancko knyga, kurioje reliatyvumo 
teorija aukštai vertinama istorijos požiūriu: „Šiuo principu fizikinės 
pasaulėžvalgos srityje sukeltas perversmas savo mastu ir gelme ly- 
gintinas, ko gero, tik su Koperniko pasaulio sistemos įvedimu“ (cit. 
iš Folsingo, 1993, 310). 

Ciuricho universitetas, gavęs studentų peticiją jokiu būdu ne- 
paleisti mylimo profesoriaus, Einsteinui žada pakelti algą iki 5500 
frankų per metus. Tačiau rugsėjo mėnesį jis išvyksta į Vieną, Aus- 
trijos-Vengrijos, kurios valdoje yra Praha, sostinę. Imperatoriaus 
tarnautojai siūlo jam, perskaičiavus valiutas, daugiau nei 9000 fran- 
kų. Jis sutinka. 1911 m. sausio 6 d. imperatorius pasirašo skyrimo 
dekretą. Po trijų mėnesių Einsteinų šeima, per tą laiką pagausėjusi 
sūnumi Eduardu iki keturių asmenų, atvyksta į miestą prie Vltavos 
upės. Apsigyvena erdviame naujos statybos bute netoli Palakio tilto. 
Pasiturimai gyvenančios šeimos ūkį padeda tvarkyti tarnaitė Fanni. 

Darbo sąlygomis Einsteinas yra visai patenkintas. „Čia turiu pui- 
kų institutą“, — rašo Grossmannui (laiškas Marceliui Grossmannui, 
1911 04 27, CP5, 294), o į Šveicariją (per visą gyvenimą vieninte- 
liam) doktorantui Hansui Tanneriui (Taneriui) dar priduria, — „su 
visiškai gera biblioteka ir nedaug profesinių pareigų, <...> nors Praha 
ir ne Ciurichas“ (laiškas Hansui Tanneriui, 1911 04 24, CP5, 293). 
Vienintelis dalykas, pjaunantis be peilio, yra biurokratija. „Rašalinė 
šikliava tarnyboje yra begalinė“ (laiškas Alfredui ir Clarai Sternams, 
1912 03 17, CP5, 432). Sanitarinės sąlygos Prahoje Einsteinui atrodo 
kaip Rytų prieškiemyje. Vanduo iš čiaupo bėga rudas ir yra pavojin- 
gas sveikatai. 

Miestas jam kelia mažiau sunkumų nei žmonės. „Praha, beje, 
yra nuostabi, tokia graži, kad vien dėl jos verta leistis į tolimesnę 
kelionę, - mėgina vilioti Besso. — Tiktai žmonės man labai svetimi. 
Tai visai ne žmonės su natūraliais pojūčiais; beširdžiai ir keistas luo- 
minio bukumo bei pataikūniškumo mišinys, nė lašo geranoriškumo 
artimui. Pasipūtėliška prabanga, o gatvėje kiekviename žingsnyje 
skurdas. Minčių dykuma, sunku patikėti“ (laiškas Michele'iui Besso, 
1911 05 13, CP5, 295). 

Einsteinas jaučiasi atkirstas nuo bičiulių ir kolegų. Jau iš pat pra- 
džių turėjo būti daugmaž aišku, kad Praha liks tik gyvenimo epizo- 
das. Tačiau mokslininko tapsmui ji vis tiek buvo svarbus žingsnis: čia 
galiausiai jis randa tinkamas darbo sąlygas ir gauna deramą uždarbį. 

Prahos laikotarpio šlovės viršūnę Einsteinas pasiekia ne Prahoje 
dėl tuometinės izoliacijos, o Briuselyje. Belgijos pramonininkas Er- 
nestas Solvay (Solvė) pakviečia aštuoniolika žymiausių fizikų į elitinę 
konferenciją, kur būtų svarstomos aktualiausios mokslo problemos. 
Šis pirmas susirinkimas 1911 m. spalio pabaigoje davė pradžią tradi- 
cinėms Solvay konferencijoms. Čia Einsteinas susitinka su savo gil- 
dijos įžymybėmis. Pirmininkaujant olandui Lorentzui, kurį Einstei- 
nas vadina „gyvuoju meno kūriniu“ (laiškas Heinrichui Zanggeriui, 
1911 11 15, CP5, 349), mokslininkai kalbasi ir diskutuoja ištaigin- 
game Briuselio viešbutyje „Grand Hotel Metropole“. Be Einsteino, 
dar dalyvauja Maxas Planckas, Marie Curie, Ernestas Rutherfordas 
ir Henri Poincarė. 

Mokslo požiūriu kongresas prie aiškesnės pažangos neprisidė- 
jo. „Pozityvaus nieko neįvyko“, — apibendrina Einsteinas (laiškas 
Michele'iui Besso, 1911 12 26, Einstein/Besso, 1972, 40). Tačiau jo 
paties karjerai kongresas buvo lemiamas proveržis. Būdamas trisde- 
šimt dvejų metų jaučiasi užkopęs į fizikos Olimpą, priimtas į mokslo 
dievų komandą. Čia išnyksta visos nacionalinės ribos. Aukščiausiu 
lygiu pasaulyje gali bendrauti vos pora dešimčių tyrėjų. 

Jau prieš konferenciją Briuselyje Einsteinas buvo pradėjęs kilnoti 
sparnus palikti Prahą. 1911 m. rugpjūčio 23 d. davė pareigų priėmi- 
mo priesaiką, o jau kitą dieną derasi su Utrechto universitetu dėl gali- 


mo kvietimo ten profesoriauti. Rugsėjo mėnesį jį aplanko Heinrichas 
Zanggeris iš Ciuricho ir aptaria galimybę parsikviesti jį į ankstesnįjį 
politechnikumą, kuriam ką tik suteiktas Federalinės aukštosios tech- 
nikos mokyklos rangas su visomis akademinėmis privilegijomis. 

Zanggeris mėgina sklaidyti savo kolegų šveicarų abejones dėl 
Einsteino gebėjimo dėstyti: „Jis nėra dėstytojas tingintiems mąs- 
tyti ponams, kurie tik nori prirašyti sąsiuvinį ir išmokti atmintinai 
egzaminui; jis nėra gražbylys, bet tiems, kurie pasiryžę sąžiningai 
mokytis, rimtai kurti savo nepaprastų fizikinių idėjų pasaulį, apdai- 
riai tikrinti visas savo prielaidas, matyti kliūtis ir problemas, suvok- 
ti savo apmąstymų patikimumo ribas, tiems Einsteinas bus puikus 
mokytojas, nes viskas jo paskaitose įgyja sugestyvią raišką, kuri ver- 
čia kartu mąstyti ir parodo problemų tolius“ (cit. iš Fölsingo, 1993, 
330 ir kt. p.). 

Jau prieš Kalėdas Prahos profesorius išvažiuoja į Šveicariją. Ne- 
trukus, gavęs žodinį patikinimą, kad bus kviečiamas į Ciurichą, grįž- 
ta į Prahą. 1912 m. sausio 22 d. Ciuricho kantono švietimo patarėjas 
įteikia Federalinei tarybai kvietimo projektą, ir jau vasario pradžioje 
Einsteinas gali džiūgauti: „Prieš dvi dienas (aleliuja!) gavau kvieti- 
mą į Ciuricho politechnikumą“ (laiškas Alfredui ir Clarai Sternams, 
1912 02 02, CP5, 402). Dirbti turi pradėti vasarą. Paskaitų nedaug, 
metinė alga 10 000 frankų ir dar tūkstantis specialaus Federalinės 
vyriausybės priedo. 

Norėdamas padiskutuoti siauromis specialiomis temomis — Pra- 
hoje nėra pašnekovų — tuoj po 1912 m. Velykų Einsteinas važiuoja į 
Vokietijos sostinę Berlyną. Čia susitinka ne tik su Solvay konferenci- 
jos dalyviais Maxu Plancku ir Waltheriu Nernstu (Valteriu Nernstu), 
bet ir su pasaulinio garso chemiku Fritzu Haberiu bei jaunu astrono- 
mu Erwinu Freundlichu (Ervinu Froindlichu) iš Babelsbergo neto- 
li Potsdamo observatorijos. Pirmiausia Haberis pritariant Planckui 
tampa minties atsikviesti Einsteiną į Berlyną varomąja jėga. Freun- 
dlichas yra pasišovęs patikrinti Einsteino tuo metu dar nevisiškai aiš- 
kiai prognozuojamą šviesos spindulių dėl gravitacijos netoli Saulės 
iškreivėjimą. Po 1920 m. jis ima vadovauti architekto Ericho Men- 

ılelsohno (Ericho Mendelsono) suprojektuoto „Einsteino bokšto“ 
netoli Potsdamo statybai. Veliau pats vadovaus Saules observatorijai, 
kurioje bus galima patvirtinti bendrąją reliatyvumo teoriją. Galimas 
daiktas, kad lankydamasis Berlyne Einsteinas turėjo dar vieną jo gy- 
venimą pakeisiantį susitikimą akis į akį: čia vėl pamato savo dėdės, 
tėvo pusbrolio Rudolpho (Rudolfo), dukterį (išsiskyrusią) Elsa Lö- 
wenthal, mergautinė pavardė Einstein. 

Kaip Praha tinkamai įsiterpia į jo biografijos logiką, taip ir trečia- 
sis Ciuricho laikotarpis derės prie jo mokslinės raidos ritmo. Į stu- 
dijų metų aukštąją mokyklą jis grįžta kaip garsus fizikas, ordinarinis 
profesorius, gaunantis puikią algą. Kol karjeros kelias nuves į Berly- 
ną ir galutinai iškels į šlovės viršūnę, Ciuriche dar turi šį tą nuveikti: 
jo pagrindinis bendrajai reliatyvumo teorijai skirtas darbas įžengia į 
baigiamąjį etapą. O įprastinė aplinka, bičiuliai, pirmiausia Marcelis 
Grossmannas, pasirodo esą nepakeičiami. 

Nors Einsteinas Ciuriche jaučiasi šiaip jau patenkintas, bet netru- 
kus pasikartoja, dabar jau trečiąkart, žinomas modelis: jis pradeda 
derybas dėl dar palankesnių darbo sąlygų. 1923 m. liepos 12 d. jį 
aplanko Planckas su Nernstu iš Berlyno ir pateikia siūlymą, kurio 
negali atmesti. Einsteinas nujautė, kad berlyniečiai anksčiau ar vė- 
liau ties į jį rankas. Vis dėlto abiejų, emisarų pasiūlymas jam atrodo 
netikėtas. Garbingoji Prūsijos mokslų akademija liepos 3 d. galutinai 
apsvarstė siūlymą Einsteiną padaryti saviškį. „Apibendrinant galima 
teigti, — sakoma siūlymo dokumento pabaigoje, — kad tarp didelių 
problemų, kurių šiuolaikinė fizika turi apsčiai, nėra beveik nė vienos, 
apie kurias Einsteinas nebūtų išdėstęs savo reikšmingos nuomonės“ 
(Siūlymas Einsteiną priimti į Prūsijos mokslų akademiją, CP5, 527). 

Laikydamiesi senos tradicijos balsuoti baltais ir juodais rutuliu- 
kais „fizikos ir matematikos klasės“ nariai priėmė dėl jo sprendimą. 
Rezultatas buvo stulbinantis. Kandidato naudai buvo įmestas dvide- 
šimt vienas baltas rutuliukas ir tik vienas juodas. Kas jį įmetė, ne- 
žinoma. Metinė Einsteino alga bus 12 000 markių: pusė pinigų eis 
iš akademijos kasos, o kitą pusę mokės pramonininkas Leopoldas 
Koppelis (Kopelis). Negana to, jei Einsteinas sutiks, gaus ordinari- 

nio profesoriaus vietą Friedricho Wilhelmo (Frydricho Vilhelmo) 
universitete be pedagogo pareigų. Ar kada nors skaitys paskaitas ir 
ves seminarus, spręs pats. Ir paskutinis dalykas: kuriamos Kaizerio 
Wilhelmo draugijos, Makso Plancko draugijos pirmtakės, struktüro- 
je galės vadovauti savo paties įsteigsimam teorinės fizikos institutui, 

Nepaisydamas šitos sinekūros (apanažo „be rūpesčių“, vadinasi, iš 
principo be pareigų) ir to, kad Nernstas Berlyną apibūdina kaip „vie- 
tą, kur iš dvylikos jo reliatyvumo teoriją supratusių žmonių čia dirba 
aštuoni“, Einsteinas prašo laiko pagalvoti. Sprendimą pranešiąs tik 
kitą dieną. Kai juodu grįš iš iškylos į Rigio kalną, lauks jų prie gele- 
žinkelio stoties: jei sprendimas teigiamas, mojuos balta skarele. Kas 
dėjosi galvoje tą naktį, pats Einsteinas niekur nėra prasitaręs. Tačiau 
viltis suartėti su pussesere Elsa tuose apmąstymuose tikriausiai bus 
suvaidinusi tam tikrą vaidmenį. Kitą dieną prie stoties savo naujų 
akademijos kolegų jis laukia mojuodamas balta skarele. 

To sprendimo paslaptį iš pradžių patiki tik patiems artimiausiems 
žmonėms. Pirmąją žinią „Rinktiniuose raštuose“ aptinkame laiške 
Elsai: „Taigi suvisam persikelsiu į Berlyną vėliausiai kitais metais“ 
(laiškas Elsai Löwenthal, 1913 07 14?, CP5, 534). Po kelių dienų rašo: 
„Nuolat bendrauti su Tavimi man bus gražiausia, kas manęs ten lau- 
kia!“ (laiškas Elsai Löwenthal, 1913 07 19, CP5, 536). Kolegai Jakobui 
Laubui šią žinią atskleidžia sakydamas: „Apie Velykas keliuosi į Ber- 
lyną kaip akademijos žmogus be pareigų, beveik kaip gyva mumi- 
ja. Labai džiaugiuosi ta sunkoka profesija!“ (laiškas Jakobui Laubui, 
1913 07 22, CP5, 538). 

Kai Prūsijos akademija 1913 m. lapkričio 22 d. oficialiai prane- 
ša apie išrinkimą nariu, atsakomajame laiške Einsteinas mokosi būti 
kuklus: „Pagalvojus, kad kiekviena darbo diena rodys mano mąsty- 
mo silpnybę, patikėtąjį aukštą pripažinimą galiu priimti šiek tiek bai- 
mindamasis“ (laiškas Prūsijos mokslų akademijai, 1913 12 07, CPs, 
582). Atsisveikindamas su Ciurichu studijų draugui Louis Kollrosui 
(Luji Kolrosui) rašo: „Ponai berlyniečiai spekuliuoja manimi kaip 
premijuota višta dedekle, bet aš nežinau, ar dar galiu dėti kiaušinių“ 
(cit. iš Seeligo, 1956, 30). 


—-182— 


Perspektyva neturėti oficialių pareigų ir toliau plėtoti bendrąją 
reliatyvumo teoriją, matyt, bus padėjusi apsispręsti. Tačiau ne dėl 
to berlyniečiai jį atsiviliojo. Nauji kolegos iš Einsteino laukia įž- 
valgų, svarbių atomo teorijai, kuriai jie sumaniai žvelgdami į ateitį 
jau tuo ankstyvuoju laikotarpiu numato didžiules galimybes ne tik 
moksle, bet ir technikoje, pramonėje bei naujose gamybos srityse. 
Jie tikisi, kad jis sukurs tarpdisciplininį tyrimų projektą ir pateiks 
svarių minčių teorinei chemijai. Tačiau iš šios mokslų ribas per- 
žengiančios kooperacijos nieko gero neišėjo. Kai inauguracinėje 
kalboje, pasakytoje 1914 m. liepos 2 d. naujuose akademijos rū- 
muose Unter den Linden gatvėje, svarbiausia savo darbų krypti- 
mi — priešingai lūkesčiams — įvardija reliatyvumo teoriją, Maxas 
Planckas pareiškia „negalįs atsispirti pagundai nepritarti“ (cit. iš 
Fölsingo, 1993, 385). 

1914 m. balandžio mėnesį atvykęs į Berlyną Einsteinas privers- 
tas konstatuoti, kad tam tikru požiūriu pranokęs save: būdamas vos 
trisdešimt penkerių metų akademijoje jaučiasi atsidūręs tarp vyres- 
nių ponų, kuriems etiketas ir tvarkingi drabužiai, atrodo, yra svar- 
biau už visa kita. Gegužės 4 d. savo senam matematikos profesoriui 
Adolfui Hurwitzui rašo: „Iš šono žvelgiant akademija. beveik niekuo 
nesiskiria nuo kokio nors fakulteto» Atrodo, kad daugeliui jos narių 
svarbiausia raštu pateikti apžiūrai tam tikrą povišką orumą“ Tačiau 
„apsiprasti, priešingai, nei tikėjausi, sekasi neblogai; sielos ramybę 
drumsčia tik tai, kad mane muštruoja dėl visokių niekų, pavyzdžiui, 
dėl drabužių, kuriais privalau rengtis paisydamas kažin kokių dėdžių 
įsakymo, antraip čionykštės Žmonijos būčiau laikomas padugne“ 
(laiškas Hurwitzo šeimai, 1914 05 04, CP8, 17). 

Nuo šiol eidamas tokias savo pareigas Einsteinas taps pasauline 
garsenybe ir jų — priverstinai — atsisakys tik po devyniolikos metų. 
Aukščiau kilti beveik nebėra kur. Spalio 1 d., kaip sutarta, tampa 
Kaizerio Wilhelmo fizikos instituto direktoriumi. Tačiau institutas 
neturi patalpų, todėl įsikuria jo bute ir gyvena pašto dėžutės fir- 
mos stiliumi. Šiaip ar taip, Einsteinas per metus gauna 5000 markių 
nuompinigių ir sekretorės etatą. Padėtis nesikeis iki tol, kol išvyks 

iš Berlyno, tad „jo“ institutas be jokių kitų darbuotojų egzistuos iš 
esmės tik tam, kad paskirstytų lėšas. 

Kitų viliojimų, pavyzdžiui, itin palankaus bendro Federalinės 
aukštosios technikos mokyklos ir Ciuricho universiteto kvietimo 
1918 m. atsisako. Tačiau su šveicarais sutaria dėl paskaitų ciklo, kurio 
skaityti žada važiuoti į Šveicariją kasmet nuo keturių iki šešių savai- 
čių. Jis taip pat sutinka kaip kviestinis profesorius skaityti paskaitas 
1920 m. Leidene, o 1930 m. — Kristaus Bažnyčios koledže Oksforde. 

Prasidėjo ir trečioji, iš tikrųjų paties Einsteino nesiekta politiškai 
aktyvios mokslo žvaigždės karjera. Kokiais padariniais ji kvepia jam 
nuo tada, kai sukako keturiasdešimt, pats 1929 m. apibūdino tokia- 
me humoristiniame eilėraštyje: 


Kur sustoju, kur einu, — 
Savo atvaizdą regiu: 

Ir ant sienų kambary, 
Ir ant raiščių pakakly. 


Vyrai orūs, kilnios damos 
Pageidauja autogramos: 
Reikia verkiant parašiuko 
Šito mokyto berniuko. 


Visa tai kaipmat užges, 
Tad ir klausiu aš savęs: 
Gal jau pats esu nukvaršęs, 
Ar kiti gal kaip tie veršiai?* 


* Wo ich geh und wo ich steh / Stets ein Bild von mir ich seh, / Auf dem Schreib 
tisch, an der Wand / Um den Hals am schwarzen Band. // Männlein, Weiblein 
wundersam / Holen sich ein Autogramm, / Jeder muss ein Kritzel haben / Von 
dem hochgelehrten Knaben. // Manchmal frag in all dem Glück / Ich im lichten 
Augenblick: / Bist verrückt du etwa selber / Oder sind die andern Kälber? (1927, 
Einsteino archyvas, <31-052>). 

Dabar atėjo premijų ir apdovanojimų metas. 1920 m. gruodžio 31 d. 
| insteinas tampa jauniausiu ordino „Pour le Mérite“ („Už nuopel- 
nus“) Taikos klasės kavalieriumi. 1922 m. jam skiriama Nobelio fi- 
„ikos premija už 1921 m. Gerokai vėliau, 1923 m. liepos mėnesį, kai 
skaito pranešimą Nobelio premijos gavimo proga Geteborge skandi- 
navų gamtotyrininkų susirinkime, pasikartoja inauguracinės kalbos 
Berlyne modelis: Einsteinas kalba ne apie kvantų teoriją, už kurios 
plėtojimą buvo suteikta premija, o apie „Pagrindinius reliatyvumo 
teorijos teiginius ir problemas“. 

Paskutinį profesinį sprendimą priima 1932 m. rugpjūčio mėnesį. 
Jis sutinka dirbti ką tik Prinstone įsteigtame Perspektyviųjų tyrimų 
institute, kur savo tyrimus galės atlikti pakaitomis po pusę metų Ber- 
lyne ir čia. Kai nebeįmanoma grįžti į Vokietiją, nusprendžia ilgam 
apsistoti Prinstone — paskutinėje karjeros vietoje. Kitų siūlymų, pa- 
vyzdžiui, keltis į Angliją ar Prancūziją, atsisako. 

Amerikiečiai garsųjį profesorių gauna iš tikrųjų „beveik kaip gyvą 
mumiją“. Išskyrus teoriją apie Einsteino, Podolsky'o ir Roseno para- 
(loksa, jis nieko reikšminga nebesukuria. Per daugiau nei tris dešimt- 
mečius įsitikino, kad „mūsų pojūčių pasaulis pažinus. O kad toks 
yra — tikras stebuklas“ (Einstein, 1993, 66). 

O mokestis už karjerą? Jį sumokeje kiti. Europoje palieka labiau- 
siai nukentėjusius: abu sūnus — Hansa Albertą ir Eduardą - ir jų mo- 
tina Mileva. Šių žmonių pasauliui jo jausmai lieka amžiams uždari. 


Desimtas skyrius 


„MIELI BERNIUKAI... JŪSŲ TETIS“ 


Genialiojo tevo drama 


Berlynas, Anhalto geležinkelio stotis, 1914 m. liepos 29 d., trečia- 
dienis, maždaug devinta valanda vakaro. Tą blausų, lietingą popietį 
termometrai pakyla iki šešiolikos laipsnių. Pučia gaivus šiaurės rytų 
vėjas. Kioske ties geležinkelio aikšte plaikstosi tituliniai segtukais 
pritvirtintų laikraščių lapai. 

„Pasaulinio karo pavojus“ — klykia lauke laikraščių antraštės, o 
geležinkelio stoties viduje — laikraščių pardavėjai. „Karas dėl Serbi- 
jos!“ Po keturiasdešimt palyginti taikių metų Europa atsidūrusi ties 
klaikiausio savo istorijoje ginkluoto susirėmimo slenksčiu. O perone 
prie pietų kryptimi išvykstančio traukinio išgyvendamas skaudžiau- 
sią pralaimėjimą savo gyvenime stovi trisdešimt penkerių metų Al- 
bertas Einsteinas. 

Priešais jį — atsisveikinti priversta šeima. Šalia bičiulis Michele'is 
Besso, atvažiavęs iš Šveicarijos paimti Milevos ir vaikų. Dar šviesu 
kaip dieną. Einsteinas dirsteli į žmoną. „Mes skyrėmės piktuoju“ 
(laiškas Elsai Einstein, 1914 07 30, CP8, 50). Tėvas pasilenkia prie 
berniukų: prie Hanso Alberto, vadinamo Adu, dešimtmečio, ir prie 
mažėlio Eduardo, vadinamo Tete arba Teddy'u, kuriam vakar suėjo 
ketveri. Kiekvieną „pabučiuoja paskutinį kartą“ (ten pat). 

Juodas garvežys šnypšdamas pajuda ir traukinys su bičiuliu bei 
šeima galiausiai išnyksta tolumoje. Perone lieka jauna vokiečių fi- 
zikos pirmo ryškio žvaigždė, imperijos sostinėje apsigyvenusi vos 
prieš keturis mėnesius ir dabar lydima naujo kolegos chemiko Fritzo 
Haberio. Šis pastarosiomis dienomis dar mėgino sutuoktinius taiky- 
ti, bet nieko neišėjo. 

Kai abu mokslininkai išeina iš didžiulio geležinkelio stoties ke- 
leivių aptarnavimo pastato ir atsiduria vėjuotoje Askanijos aikštėje, 

Einsteinas apsipila ašaromis. „Vakar žliumbiau, — rašo kitą dieną pus- 
seserei Elsai, savo mylimajai, kuri su abiem savo dukterimis atosto- 
gauja Alpėse ir dėl kurios iš Berlyno išsiuntė šeimą, — žliumbiau kaip 
mažas vaikas, vakar popiet ir visą vakarą, kai jie išvažiavo“ (ten pat). 

Jau prieš keturias dienas jai rašė apie „pokalbį pas Haberį“: „Jis 
truko tris valandas. Taip pat ir skyryboms keliai atverti. Dabar turi 
įrodymą, kad dėl Tavęs galiu kai ką aukoti“ (laiškas Elsai Einstein, 
1914 07 26, CP8, 47). Tarsi Einsteinui būtų reikėję dar vieno įrody- 
mo, katrą iš jųdviejų renkasi. „Po paskutinio pokalbio“ jis persikraus- 
to į Elsos butą: „Šiąnakt ilsiuosi Tavo lovoj! Keista, kokia sujaukta 
savijauta. Juk ši lova kaip ir kiekviena kita, o jautiesi, kad joje niekada 
nesi miegojęs. Ir vis dėlto tai, kad man leista joje atsigulti, suvokiu 
kaip malonę, kaip kažką panašaus į švelnų pasitikėjimą“ (ten pat). 

Einsteinui gaila savo „berniukų“. Jis lieja dėl jų ašaras. Tai netek- 
ties ir kaltės ašaros. „Toks dalykas šiek tiek panašus į nužudymą!“ 
(ten pat), — krimsdamasis dėl vaikų rašė jis Elsai tris dienas prieš 
atsisveikinimą Anhalto geležinkelio stotyje. Mileva „mano poelgį su- 
vokia kaip nusikaltimą jai ir vaikams“. Tačiau „Tu, m. Elsyte, dabar 
tapsi mano žmona ir įsitikinsi, kad gyventi su manimi visai nebaisu“ 
(laiškas Elsai Einstein, 1914 07 30, CPs, 51). 

Vyras meta žmoną ir nueina pas kitą. Atvejis senas kaip pasau- 
lis. Vienintelė kalta yra paliktoji. Taip Einsteinas nori įtikinti savo 
„kaimynus“. Visiems draugams kloja vis tą pačią versiją: su ja buvę 
nepakenčiama, todėl turėjęs ją palikti. „Gyvenimas be žmonos man 
asmeniškai yra tikras atgimimas, — rašo jis į Ciurichą 1915 m. pava- 
sarį bičiuliui Heinrichui Zanggeriui. — Jaučiuosi, tarsi dešimt metų 
būčiau prasėdėjęs kalėjime“ (laiškas Heinrichui Zanggeriui, maž- 
daug 1915 04 10, CP8, 118). 

Dvi savaitės prieš atsisveikinant, kai jau buvo išsikraustęs iš ben- 
dro buto, Milevai pranešė: „Po viso to, kas yra įvykę, apie draugiškus 
santykius su Tavimi nebegali būti kalbos“ Tačiau užtikrina, kad „elgsis 
korektiškai kaip ir su kiekviena kita svetima moterimi“ (laiškas Mile- 
vai Einstein-Marič, maždaug 1914 07 18, CP8, 45). Kas iš tikrųjų buvo 
nutikę, nežinome. Smulkmenų draugams neatskleidė. Mileva irgi ne- 

prasitaria ne puse lūpų, tad mes galime remtis tik dviem laiškais, ku- 
riuos ji parašė jam nuo 1914 m. pradžios iki 1918 m. pabaigos. 

„Rinktiniuose raštuose“ nėra nė vieno Elsos laiško Albertui, nors 
sprendžiant iš jo atsakymų jų turėtų būti šūsnis. Kiek ji prisidėjo 
griūvant jo šeimai? Kiek pusbrolis pasidavė jos ir šeimos įtakai, 
spaudimui? Įspūdis toks, tarsi klausaisi dialogo, o girdi tik vienos 
pusės balsą - visa kita sugalvok pats. Todėl Alberto, Milevos ir abie- 
jų sūnų istoriją tenka atkurti daugiausia remiantis jo laiškais ir ke- 
liomis vietomis iš kitų susirašinėjimų, kuriuose užsimenama apie 
jųdviejų santykius. 

Kolega Haberis, rašo jis Elsai, „irgi visiškai supranta, kad aš su 
Miza (Mica) negalėjau gyventi. Ne tai, kad ji baisiai negraži, o jos už- 
sispyrimas, negalėjimas prisitaikyti, nelankstumas ir nešvelnumas, 
padarė neįmanomą bendrą gyvenimą. Ji nelaiko manęs beširdžiu 
niekšu, o myli kaip ir anksčiau“ (laiškas Elsai Einstein, 1914 07 26, 
CPs, 52). Einsteinas net kreipiasi į Milevos draugę Helene'ą Savič 
norėdamas pateisinti savo poelgį: „Skyrybos su Miza man buvo iš- 
gyvenimo klausimas. Gyventi kartu nebebuvo įmanoma, — rašo jis 
1916 m. rugsėjo mėnesį. — Ji yra ir visada liks man amputuota galū- 
nė“ (laiškas Helene'ai Savić, 1916 09 08, CPs, 337). 

Ką tai reiškia? Ar visos tos kančios ne prasimanytos? Apie Mile- 
vos išgyvenimus — nė žodžio. Savikritikos irgi nė su žiburiu nerasi. 
Visi santykiai iš pat pradžių vertinami kaip niekam tikę. Toji, kuri 
kadaise buvo jam apsukusi galvą, dabar vadinama „gyva kančia, nuo 
vaikystės gyvenimą padariusia tokį nepakeliamą“ (laiškas Elsai Eins- 
tein, po 1914 08 03, CP8, 54). Tačiau meilės laiškai, kuriuos įgyven- 
dindamas Einsteino raštų projektą surado Robertas Schulmannas, 
pasakoja visai kitokią pirmosios draugystės istoriją. 

Kad ir kas buvo „nutikę“, nors ir kaip „nelengva“ su juo gyventi, 
dabar neturi reikšmės. Tą Elsa privalės suvokti pati. Tačiau pradžio- 
je jai „reikės parodyti taktiškumo ir santūrumo stebuklą, kad į Tave 
nebūtų žiūrima kaip į kokią žudikę; toks vaizdas mums labai nepa- 
lankus“ (laiškas Elsai Einstein, 1914 07 30, CP8, 51). Ir jau tą pačią 
dieną rašo: „O dabar po visų apmąstymų ir darbų namie rasiu mie- 

la moterėlę, kuri laiminga ir patenkinta man šypsosis“ (laiškas Elsai 
Einstein, 1914 07 30, CPS, 51 ir kt. p.). Tokio laisvo, niekaip nevaržo- 
mo nerūpestingumo, kuriuo nori savo mokslui garantuoti užnugarį, 
jam negalėjo pasiūlyti jo sūnų motina ir dėl motinystės savo profesiją 
sužlugdžiusi gyvenimo draugė. 

Vos po keturių dienų Einsteinas Elsos atžvilgiu jau žengia pirmą 
žingsnį atgal ir atsiima pažadą vesti. „Tai, kas man vis varo baimę ir 
atgraso nuo santuokos, yra netikro prielankumo stoka. Gal tai bodė- 
jimasis patogiu gyvenimu, gerais baldais, baimė užsitraukti nuodėmę 
ar net rizikuoti tapti savotišku miesčioniu?“ (laiškas Elsai Einstein, 
po 1914 08 03, CPs, 54). Paskutinį kartą jo sieloje sukyla jaunatviš- 
kas maištas prieš neišvengiamybę. Laiško prieraše siunčia „geriausių 
linkėjimų podukroms!“ 

Pirmąkart Einsteinas gyvena metropolijoje. Jos karo reikalus 
stengiasi kiek įmanydamas mesti iš galvos. 1915 m. gegužės mėnesį 
Zanggeriui prisipažįsta, kad „mano gyvenimas čia yra idealiai gra- 
žus, išskyrus dalykus, kurie man visai nerūpi“ (laiškas Heinrichui 
Zanggeriui, 1915 05 28, CP8, 134). Po metų jam praneša: „Gyvenu 
ramiai ir patenkintas savo tylioje celėje, į kurią neprasiskverbia joks 
laikraštis“ (laiškas Heinrichui Zanggeriui, 1916 08 24, CP8, 331). Ačiū 
Dievui, svarbiausi draugai gyvena tol nuo čia. Todėl iš susirašinėji- 
mo susidaro savotiška gyvenimo ženklų grandinė, iš kurios galima 
numanyti, kaip klostėsi jo privatus gyvenimas. „Ramiai snūduriuoju 
taikiai mąstydamas“, — aiškina bičiuliui Pauliui Ehrenfestui (laiškas 
Pauliui Ehrenfestui, 1914 08 19, CP8, 56). 

Einsteinas nevadovauja jokiam institutui, beveik neturi pareigų, 
taip pat ir santuokinių, mažai bendrauja su išoriniu pasauliu. Užsi- 
barikaduoja savo slėptuvėje, gyvena varganai, minta konservais, iki 
ausų pasineria į mokslą ir dažnai dirba kiauras naktis. Erzina net 
menkiausias trukdymas. Šiaip ar taip, nedaug betrūksta, kad ben- 
drąja reliatyvumo teorija fizinį pasaulį dar kartą pastatytų ant gal- 
vos. Paskutinėmis savaitėmis, kai lieka tik viską apvainikuoti, tarp 
1915 m. rugsėjo pabaigos ir lapkričio pradžios, išgyvena intensyviau- 
sio savo gyvenime darbo tarpsnį. Kas Einsteinui stoja skersai kelio, 

rizikuoja patirti jo negailestingumą. Tuo laikotarpiu jis daug košės 
prisivirė. Santykiai su sūnumis, ypač su jau blaiviai mąstančiu Hansu 
Albertu, pašlyja ilgam. „Emocinė kaina, kurią Einsteinas sumoka u? 
kūrybinį užsisklendimą, yra išties didžiulė“, — nustato jo „Rinktinių 
raštų“ leidėjai (CPs, xli). 

1914 m. pabaigoje iš buto, kurį Mileva buvo išnuomojusi šeimai 
Dalemo priemiestyje, Einsteinas persikrausto į Vitelsbacherio gatvę, 
vakarinę nuo miesto centro dalį. Iš čia tik kelios minutės pėsčiomis 
iki Elsos, jos dukterų ir giminių (dėdės ir tetos). Haberlando gatvė 5 
nuolatiniu Einsteino adresu taps tik po trejų metų. O dabar viengun- 
gis paskutinį kartą leidžia sau atsikvėpti, kol užbaigs savąjį kūrinį, 
kad nepaskęstų patogaus miesčioniško gyvenimo malonumuose ir 
nevirstų filisteriu. 

Milevai 1914 m. rugpjūčio 18 d. praneša: „Skyrybų su Tavimi 
neketinu reikalauti, tiktai tiek, kad su vaikais liktumei Šveicarijoje“ 
(laiškas Milevai Einstein-Marič, 1914 08 18, CPs, 55). Elsos tai ne- 
tenkina. Įsigytą turtą ji nori valdyti pati. Penkerius metus grūmėsi 
dėl to, kad Albertą padarytų sutuoktiniu, penkerius metus blaškėsi 
tarp grasinimų skirtis, pažadų vesti ir atsižadėjimų. 

Šiaip ar taip, Einsteinas žino, kad dabar žmona ir vaikai yra sau- 
gūs. 1914 m. rugpjūčio 2 d. Vokietijai paskelbus karą Rusijai įsilieps- 
noja siaubingų padarinių turėsiantis Pirmasis pasaulinis karas. Maž- 
daug tuo pat metu Einsteinas atsiduria ir privataus karo sūkuryje, 
kaip visada esti šeimą palikusiems vyrams — kovojama dėl pinigų ir 
vaikų. „Sau pasilikau labai mažai, — rašo jis Milevai, — konkrečiai: 
mėlynąją sofą, kaimišką stalą, dvi lovas (mano motinos palikimas), 
mažąją komodą iš senelių namų, deja, ir Tavo pageidaujamą elektros 
lempą nežinodamas, kad Tau ji tokia brangi“ (laiškas Milevai Eins- 
tein-Marič, 1914 09 15, CP8, 57 ir kt. p.). Kai reikia dalytis turtą, ir 
dideliems žmonėms menki daiktai įgyja vertę. 

Pareiga išlaikyti šeimą ir gerai uždirbantį Einsteiną atveda prie 
bankroto ribos. „Būčiau Tau ir daugiau pinigų persiuntęs, bet pats 
nieko nebeturiu, tad be paramos visai negalėčiau išsiversti“ (laiškas 
Milevai Einstein-Marič, 1914 09 15, CPs, 58). Kaip ir daugybei kitų 

vyrų, taip ir jam tenka pripažinti, kad iširusi santuoka kainuoja bran- 
giau nei gyventi kartu ir laisvės išpirkimas skyrybomis, kuriomis ga- 
liausiai pasirūpina 1919 m., gali kone elgeta paleisti. 

Tačiau kova dėl pinigų yra niekis, palyginti su karu dėl vaikų. Nuo 
anos ašaringos 1914 m. liepos 29 d. ir Einsteinas, ir jo sūnūs pakliū- 
va į permainingų jausmų verpetą, išgyvena nuoširdaus prielankumo 
pakilimus ir kategoriškos antipatijos nuosmukius, bet kaltininke tė- 
vas mėgina padaryti tik tą, kurią pametė. „Atėmei iš manęs vaikus ir 
stengiesi nuodyti jų požiūrį į tėvą“ (ten pat). Ar to jis nusipelnė? 

„Šiuos vaikus begalę kartų nešiojau dienomis ir naktimis, vėžinau 
vežimėliu, žaidžiau su jais, sportavau, pokštavau, — skundžiasi El- 
sai. — Anksčiau jie džiūgaudavo, kai pareidavau namo“ (laiškas Elsai 
Einstein, po 1914 07 26, CP8, 49). O dabar? „Mano linkėjimai vai- 
kams nėra perduodami, — priekaištauja jis Milevai 1914 m. gruodžio 
12 d., — antraip ir jie per tokį ilgą laiką būtų nors kartą mane pasvei- 
kinę“ (laiškas Milevai Einstein-Marič, 1914 12 12, CP8, 64). Kaip ir 
daugelis šeimą palikusių tėvų, jis irgi išgyvena priekaištų ir baimių, 
bejėgiškumo ir teisumo pajautos maišalynę. 

„Jūsų išlaikymu yra dosniai pasirūpinta, - priversta skaityti Mi- 
leva, — todėl Tavo nuolatinius mėginimus išplėšti iš manęs viską, ką 
turiu, laikau itin negarbingais. Jei prieš dvylika metų būčiau Tave 
pažinęs tokią kaip dabar, savo pareigas Tau būčiau vertinęs visai 
kitaip nei tada“ (laiškas Milevai Einstein-Marič, 1915 01 12, CPs, 
78 ir kt. p.). 

Vaikai ir pinigai, pinigai ir vaikai - amžinas tąsymasis. Tame pa- 
čiame laiške jis reikalauja, „kad vaikams nebūtų daroma jokia įta- 
ka, kuria siekiama mane vaizduoti iškreiptai“. Ir galiausiai: „Tačiau 
matydamas, kad Albertėlio laiškai yra įtaigoti, būsiu priverstas vaikų 
labui atsisakyti reguliariai susirašinėti“ Einsteinas nesuvokia, kad 
tokiais grasinimais padėtį tik blogina. Nepaliaujama baimė praras- 
ti sūnus, kaip ir daugeliui tėvų, virsta baisiausia neapykanta nekon- 
troliuojamai, vienai vaikus auginti priverstai motinai. Antra vertus, 
šita nelemta tėvo ir sūnų santykių raizgalynė yra amžinas sūnų siekis 
„anttėvio“ meilės. 

1915 m. vasarą Einsteinas su Elsa ir jos dukterimis du mėnesius 
atostogauja Riugeno saloje, Zelino kaimelyje. Bastūnas pirmą kartų 
pamato jūrą. „Čia nuostabu, — rašo bičiuliui Zanggeriui. — Taip gerai 
pailsėjau, kaip niekada nuo to laiko, kai esu suaugęs“ (laiškas Hein- 
richui Zanggeriui, 1915 07-08 24, CPs, 154). Šitaip atsigavęs rugsėjo 
pradžioje važiuoja į Ciurichą pirmą kartą pasimatyti su iširusia šei- 
ma. Prieš tai buvo krizė, kokių ne viena dar laukia. 

„Mano berniukas parašė labai atžarų atviruką, kuriame griežtai 
atmeta mano siūlymą kartu paiškylauti“, — piktinosi Einsteinas Zang- 
geriui dar liepos mėnesį (laiškas Heinrichui Zanggeriui, 1915 07 07, 
CPs, 144). Šį atviruką mums būtų labai pravartu turėti, kaip ir kitus 
laiškus, kuriuos Einsteinas gavo iš sūnų. Be tos korespondencijos jo 
privataus gyvenimo užkulisiai atrodo itin pinklūs: tėvo santykis su 
vaikais, iki pat paskutinių dienų likęs keblus ir kaltės jausmo lydi- 
mas, atsiskleidžia labai fragmentiškai tik iš jo laiškų „mielam Adu, 
mielam Tetei, mieliems vaikams, mieliems berniukams“ monologo, 
Tai, ką „jūsų tėtis“ gauna parašyta juodu ant balto, galima šiek tiek 
numanyti vien iš tėvo atsakymų. 

Paliudytas išliko tik Einsteino siūlymas Hansui Albertui 1915 m. 
balandį leistis į „dviejų trijų savaičių kelionę vien tik su Tavimi. Pa- 
pasakosiu Tau visokių gražių ir įdomių dalykų apie mokslą ir daug 
ką kita“, —- rašoma tame laiške (laiškas Hansui Albertui Einsteinui, 
anksčiau nei 1915 04 04, CP8, 113). Atrodo, kad ta kelionė nebu- 
vo visai sklandi. „Su vaikais bendravau tik du kartus, - rašo jis El- 
sai. — Paskui stop. Priežastis: motinos baimė, kad mažyliai per daug 
nesuartėtų su manimi“ (laiškas Elsai Einstein, 1915 09 11, CP8, 168). 
Po dviejų dienų jai praneša: „Vaikus mačiau tik du kartus, paskui, 
kaip man atrodo, ji pajuto nepasitikėjimą“ (laiškas Elsai Einstein 
1915 09 13, CP8, 169). 

Šiaip ar taip, Einsteinas dabar žino, kad bičiulis Zanggeris „pasi- 
rūpins mano vaikais “ (laiškas Heinrichui Zanggeriui, 1915 07-08 24, 
CPs, 153). Spalio mėnesį Einsteinas džiaugiasi, „kad mano berniukas 
atėjo pas Jus. Paklauskite jo, ar gavo mano išsamų laišką?“ (laiškas 
Heinrichui Zanggeriui, 1915 10 15, CPs, 185). Nei apie laišką, nei 

apie galimą atsakymą žinių neturime. „Bet aš matau, kad žmona visas 
mano pastangas išsaugoti emocinį ryšį su berniuku paverčia niekais, 
tad mėginsiu teisiškai išsikovoti galimybę berniukui vieną mėnesį 
per metus praleisti atostogas pas mane“ (ten pat). Tačiau Einsteinas 
supranta ir dalį problemos: „Aiškiai pastebėjau, kad Albertui ir jo 
motinai buvo nesmagu prieš kitus dėl to, jog buvau Ciuriche ir negy- 
venau pas juos. Tą suvokiu“ 

Lapkričio pradžioje ateina palengvėjimas - atsiliepė sūnus. „Jau 
bijojau, kad man visai neberašysi“, - prisipažįsta jis Hansui Albertui 
(laiškas Hansui Albertui Einsteinui, 1915 11 04, CP8, 189). Pylimą 
pralaužti padėjo bičiuliai Anna ir Michele'is Besso, kurie mielai glo- 
boja Milevą ir vaikus. „Mes pripažįstame, kad Tavo noras nekliu- 
domai bendrauti su savo vaikais yra teisėtas, — taip šiedu bičiuliai 
rašo Einsteinui spalio 30 d., — bet taip pat teisėtos yra ir Tavo Zmo- 
nos abejonės dėl to, kad bendraujama bus Tavo Berlyne gyvenančių 
giminių aplinkoje“ (Michele'io Besso laiškas, maždaug 1915 10 30, 
CPs, 188). O skyrybų sutartyje Milevai garantuojama, „kad ponia E. 
niekuomet neprivalo vaikų atiduoti E. giminėms“ (CPs, FN3, 49). 

Annair Michele'is Besso pripažįsta Milevą esant teisią, todėl daro 
išvadą: „Dėl to atsirandantis dvilypumas gali kelti pavojų vaiko sielos 
pusiausvyrai. Jei Tu pasieksi savo, tai, mūsų abiejų nuomone, neiš- 
vengiamai ateis laikas, kai kančios — taip pat ir Tavo - toli pranoks 
dabartinius malonumus. Geriau nei bendravimas Berlyne, be jokios 
abejonės, vaikams būtų visai nebendrauti“ (Michele'io Besso laiškas, 
maždaug 1915 10 30, CP8, 188). 

Negana to, bičiuliai reikalauja „raštiškai patvirtinti“, kad „finansai 
netaps spaudimo priemone siekti kokių nors nenumatytų auklėjimo 
tikslų“. Einsteinas sutinka. Jis klauso kaip berniukas suaugusiųjų, sta- 
čiai kapituliuoja ir Dur tonaciją pakeičia moll. „Tavo laiškas mane tik- 
rai pradžiugino, — praneša jis Milevai 1915 m. lapkričio 15 d., — nes iš 
jo matau, kad neketini man kliudyti palaikyti santykius su berniukais“ 
(laiškas Milevai Einstein-Marič, 1915 11 15, CP8, 199). Didžiausias 
Einsteino, kaip ir daugelio tėvų vyrų, rūpestis yra daryti įtaką „savo“ 
berniukams, kuriuos mielai norėtų matyti sekant savo pavyzdžiu. 


Laiškas, į kurį Einsteinas kitomis aplinkybėmis būtų reagavęs, 
ko gero, ne taip santūriai, yra vienas iš tų dviejų, gautų iš Milevos 
1914-1919 m. Iš šio laiško suvokiama, kaip ji išmintingai ir kantriai 
stengiasi sutvarkyti „mielo Alberto“ santykius su vaikais. Ji prašo jo 
nedaryti su mažyliais jokių sandėrių, o „su vaikais susijusius reikalus 
derinti su manimi“, nes „patikėk, jei Albertas pajus, kad tai, ko iš jo 
reikalaujama, atitinka abiejų tėvų valią, jis veikiau bus linkęs ramiai 
Tavimi džiaugtis nei suvokdamas, kad Tu elgiesi kaip priešas to mažo 
pasaulio, kurį vaikams čia išugdžiau, kuriame jie gyvena ir kurį myli“ 
(Milevos Einstein-Maric laiškas, 1915 11 05, CPs, 191). 

Einsteinas iškart pasiunčia Hansui Albertui žinią: „Apie Naujuo- 
sius metus atvažiuosiu į Šveicariją“ (laiškas Hansui Albertui Einstei- 
nui, 1915 11 15, CP8, 198). Neprabėga nė dviejų savaičių, kai santykiai 
vėl pašlyja. Tėvas su berniuku elgiasi, tarsi šis būtų suaugęs žmogus. 
Einsteinas grasina, peikia, baudžia, opiai reaguoja, jaučiasi įsižeidęs, 
užgautas — lyg mažas vaikas, bet vaikų suprasti neįstengia. „Iš to, 
kad taip ilgai neatsakei ir Tavo laiškas nedraugiškas, sprendžiu, jog 
mano apsilankymas Tavęs nelabai džiugins. Todėl nemanau būsiant 
teisinga 2 x 20 valandų dardėti geležinkeliu ir nieko nepradžiuginti. 
Tave aplankysiu tik tada, kai manęs pats to paprašysi“ (laiškas Han- 
sui Albertui Einsteinui, 1915 11 30, CPs, 211). 

Vėl tenka įsikišti Besso. Jis dar kartą palaiko Milevą: „Jai tave 
sunkiau suprasti nei tau ją - ir jai darėsi vis nelengviau jau vien to- 
dėl, kad genialaus vyro žmonos vaidmuo niekada nebuvo lengvas. 
Taip yra tik todėl, kad sprendimai priimami esant afekto būsenos“ 
(Michele'io Besso laiškas, po 1915 11 30, CPs, 212). Kitą dieną Eins- 
teinas išsiunčia laišką Milevai: „Susidėjo grandinė nesusipratimų“ 
(laiškas Milevai Einstein-Marič, 1915 12 01, CP8, 213). Jis saldliezu- 
vauja ir žmoną įtikinėja, kad Hansą Albertą galinti „ramiai man pro- 
tarpiais perleisti. Mano įtaka apsiribos tik intelektiniais ir estetiniais 
dalykais. Aš iš esmės jį mokysiu mąstyti, priimti sprendimus ir būti 
objektyviam“. Tarsi viso to negalėtų ar nenorėtų daryti motina. 

„Ką tik atėjęs Tavo laiškas, — rašo Einsteinas 1915 m. gruodžio 
10d., - duoda pagrindą į Šveicariją vis dėlto važiuoti. Juk esama 


šiokios tokios vilties, kad atvaziuodamas Alberta pradžiuginsiu. 
Pasakyk jam tai ir pasirūpink, kad su manimi elgtųsi nors kiek ma- 
loniai“ (laiškas Milevai Einstein-Marič, 1915 12 10, CP, 219). Jei 
berniukas. iš tikrųjų džiaugėsi, tai nusivylimas turėjo būti dar di- 
desnis, kai prieš pat Kalėdas tėvas jam parašo: „Taip sunku perva- 
žiuoti sieną. <...> Todėl dabar negaliu pas Tave atvažiuoti. Tačiau 
per Velykas tikrai aplankysiu“ (laiškas Hansui Albertui Einsteinui, 
1915 12 18, CP8, 222). 

Kol išauš Velykos, Einsteinas jau 1916 m. vasarį pasirūpina savo 
toli esančiai šeimai „mažame pasaulyje“ sukelti naują nerimą: „Aš 
siūlau mūsų jau patikrintą gyvenimą atskirai paversti skyrybomis“ 
(laiškas Milevai Einstein-Marič, 1916 02 06, CPs, 257), o po mėnesio 
priduria: „Tau bus tik grynas formalumas, o man — neišvengiama 
pareiga. Pamėgink įlįsti į mano kailį. Elsa turi dvi dukteris, iš kurių 
vyresnioji jau 18 metų, t. y. tekėjimo amžiaus. Vaikas <...> priverstas 
kęsti apkalbas, kurios sklinda dėl mano santykių su jo motina. Tai 
mane slegia ir turi būti atitaisyta formaliomis vedybomis“ (laiškas 
Milevai Einstein-Marič, 1916 03 12, CPs, 270). 

Ne Milevos, o savo „kailį“ jis vaizduoja esant našta, nes „kenčia“ 
meilužės duktė. Tai, ką patiria Mileva kaip palikta žmona ir viena 
vaikus auginanti motina, jam nė metais. Tarsi guosdamas apgautąją 
ciniškai priduria: „Vienišiaus gyvenimo, kuris man atsivėrė kaip nej- 
kainojamas gėris, niekada nebeatsisakysiu“ (laiškas Milevai Einstein- 
Marič, 1916 03 12, CP8, 271). 

Ką atsakė Mileva, nežinome, tačiau iš kito Einsteino laiško matyti, 
kad jos priešinimasis pamažu blėsta, kad moteris ima vis labiau įsi- 
klausyti į proto balsą. „Dabar aš save šiek tiek paakinau, — rašo jis, — 
ir skyrybų reikalą, Tau iš principo sutinkant, aptariau su advokatu“ 
Tačiau dėl ketinimo netrukus apsilankyti grasindamas priduria: „Vil- 
tingai tikiuosi, kad šįkart berniukų nuo manęs visiškai nenuslėpsi. Jei 
vėl padarysi kaip paskutinį kartą, tada greitai į Ciurichą nebeatva- 
žiuosiu“ (laiškas Milevai Einstein-Marič, 1916 04 01, CPs, 278). 

Kai po savaitės jis apkabina vaikus, Milevai siunčia „savo pagarbą 

jimą“ ir „už tai, kad neatitolinai nuo manęs vaikų“ (laiškas Milevul 
Einstein-Marič, 1916 04 08, CP8, 280). Kaip žinome iš Elsai siųstų al 
virukų, kelionė su Hansu Albertu tikrai įvyksta ir „tarp mūsų [nėra| 
jokių nesusipratimų. Berniukas man teikia daug džiaugsmo, ypač 
savo protingais klausimais ir savo nepretenzingumu“ (atvirukas Elsai 
Einstein, 1916 04 12, CP8, 282). 

Intelektinis bendravimas gerokai padeda palaikyti santykius su 
vaikais. Einsteinui svarbu pirmiausia tai, kad jie taptų „tikrais žmo 
nėmis“ (laiškas Milevai Einstein-Marič, 1918 05 08, CPs, 755). Šiuos 
žodžius jis supranta pirmiausia kaip proto, o ne jausmų brandą. „Tu 
dar darai tiek daug klaidų“, — įspėja Hansa Albertą (laiškas Hansui 
Albertui Einsteinui, 1916 03 16, CP8, 274). Apie Tete Einsteinas ve 
liau vieną kartą jo broliui prasitars: „Storas lentas grąžyti, matyt, nėra 
jo aistra, tačiau juk turi būti žmonių, kurie paprasčiausiai džiaugiasi 
Dievo kūriniais — gal tai ir yra tikrasis jų tikslas“ (laiškas Hansui Al 
bertui Einsteinui, 1927 09 19, Einsteino archyvas, <75-745>). 

Kadangi Einsteinas jau yra atvykęs į Ciurichą, Mileva pageidauja 
su juo susitikti ir, matyt, asmeniškai aptarti skyrybų reikalus. Tačiau 
jis pokalbio vengia ir tuos dalykus palieka advokatams. Hansas Al 
bertas mėgina motinai padėti. Praėjus porai dienų po darnios ke: 
lionės Einsteinas pusseserei piktinasi: „Jis mane vertė susitikti su 
motina. Kai ryžtingai atsisakiau, jis užsispyrė ir po pietų į susitiki 
mą nebeatėjo. Taip ir liko, todėl nuo to laiko nei vieno, nei antro 
vaiko nebemačiau ir pats susitikti nebesiekiau. Matysiuos su vaikais 
tik tada, kai jie tuo pat metu nebus motinos veikiami“ (laiškas Elsai 
Einstein, 1916 04 21, CP8, 284). 

Dėl nuolatinės įtampos Milevai visai pakrinka nervai. „Po visų per 
Velykas patirtų nemalonumų“ Einsteinas kategoriškai atmeta galimy- 
bę ją aplankyti „iš dalies dėl nepakeičiamo apsisprendimo, iš dalies ir 
nenorėdamas jos dar bereikalingai jaudinti“. Užuot nors minutę pasi 
rūpinęs ja, ima priekaištauti, kad ji mulkinanti draugus. Bičiuliui Besso 
rašo: „Sprendžiant iš Tavo laiško, mano žmona tikrai rimtai serga. Ta 
čiau aš įtariu, kad toji moteris du jai labai palankius vyrus“ — kitas yra 
Zanggeris — „vedžioja už nosies“ Ir jei bičiulis to dar nėra pastebėjęs, 

priduria: „Tu neturi žalio supratimo, kokios iš tikrųjų suktos yra tokio 
lipo moterys“ (laiškas Michele’iui Besso, 1916 07 14, CP8, 311). 

Atsakomajame laiške bičiuliui Einsteinui Besso užtikrina, kad, 
jo nuomone, čia jokiu būdu neapsimetinėjama. „Moters liga jau ku- 
us laikas buvo matoma veide, ji taip pat nevaikščiojo dyka, o už- 
„krovė veikiau per sunkią darbų naštą“ (Michele'io Besso laiškas, 
1016 07 17, CPs, 316). Einsteinas nedelsdamas atsako: „O dėl mano 
žmonos prašau galvoje turėti štai ką. Jos gyvenimas be rūpesčių, 
turi du puikius berniukus prie savęs, įsikūrusi nuostabioje vietoje, 
planuoja savo laiką ir yra prisidengusi pamestos nekaltybės aureole“ 
(laiškas Michele'iui Besso, 1916 07 21, CP8, 317). 

Einsteinas tikriausiai tikisi, kad vyrai moterų atžvilgiu bus soli- 
ılarüs. Tai, kad Besso ir Zanggeris stoja Milevos pusėn ir kviečia jį 
ateiti į protą, jam kelia baimę. „Mielas Michele’i! Dvidešimt metų 
mes puikiai supratome vienas kitą. O štai dabar matau, kad Tavyje 
kaupiasi nepasitenkinimas manimi dėl moters, kuri su Tavimi neturi 
nieko bendra. Saugokis jos! Ji nebūtų to verta, jei ir šimtą tūkstančių 
kartų būtų teisi!“ (laiškas Michele'iui Bessso, 1916 07 21, CP8, 317). 

1916 m. liepos 25 d. sūnui Hansui Albertui rašo: „Dabar negaliu iš- 
važiuoti, nes turiu per daug darbo“ (laiškas Hansui Albertui Einsteinui, 
1916 07 25, CP8, 320). Tačiau tą pat dieną Zanggeriui išduoda tikrąją 
priežastį: „Labai bijau, kad mano žmona panorės, jog ją aplankyčiau. 
....> Ta proga galėčiau būti verčiamas dėl vaikų saistytis pažadais, 
kuriais remiantis žmonai mirus berniukai būtų nuo manęs atplėšti“ 
Tai, kad bičiuliai davė jam pipirų, vis dėlto nenuėjo niekais: „Aš labai 
atjaučiu tą moterį, taip pat manau, kad jos sukrečiantys išgyvenimai 
būnant su manimi ir dėl manęs bent iš dalies prisidėjo prie jos sunkios 
ligos“ (laiškas Heinrichui Zanggeriui, 1916 07 25, CP8, 321). 

Kokios tamsios mintys jį yra apnikusios, matyti iš padėties verti- 
nimo, kurį rugpjūčio pabaigoje patiki bičiuliui Besso: „Jei tai, kaip su 
nemaža tikimybe galima spėti, yra smegenų tuberkuliozė, greitesnė 
pabaiga būtų geriau nei ilgos kančios“ Dėl jos neišspaustų nė vienos 
ašaros. Ramybės neduoda visai kas kita: „Mano Albertas visai nera- 
šo. Manau, kad priešiškas jo nusiteikimas smuko žemiau užšalimo 


taško“ Ir kupinas nevilties bei tėviško pasididžiavo priduria: „Juo 
dėtas, tokio amžiaus būčiau, ko gero, irgi taip reagavęs“ (laiškas 
Michele'iui Besso, 1916 08 24, CP8, 330). 

Rugsėjo 6 d. galiausiai pakeičia toną: „Nuo šiol apie skyrybas jiems 
nieko neaiškinsiu, — praneša Besso. - Mūšis su giminėmis baigtas. 
Išmokau atsispirti ašaroms“ (laiškas Michele'iui Besso, 1916 09 06, 
CPs, 332). Tai paskutinis pergalę lemiantis taškas Milevos naudai 
prieš Elsą. Tačiau svarbiausia Einsteino problema dar neišspręsta. 
„Rašau dabar Tau trečią kartą negavęs atsakymo, — dvylikamečiui 
Hansui Albertui tenka skaityti juoda ant balto. - Ar nebeprisimeni 
savo tėvo? Ar nereikėtų mums dar kartą pasimatyti?“ (laiškas Hansui 
Albertui Einsteinui, 1916 09 26, CP8, 339). 

Po dviejų savaičių ledai pajudėjo, maldavimai išgirsti, Hansas Al- 
bertas atsiliepia. „Nors ir sėdžiu čia, vis tiek turite tėvą, kuris jus be 
galo myli, — įtikinėja Einsteinas savo sūnus jau tą pačią dieną rašy- 
tame atsakyme, — visada apie jus galvoja ir jumis rūpinasi“ (laiškas 
Hansui Albertui Einsteinui, 1916 10 13, CP8, 341). Spalio pabaigoje 
Einsteinas vėl puikios nuotaikos. „Ne skendėdamas džiaugsmuose ir 
malonumuose grūdinasi tikras vyras, - moko jis savo vyresnįjį sūnų 
kaip įprasta tiesmukai, — o ištverdamas kančias ir įveikdamas skriau- 
das. Tavo tėvo kelias irgi ne visada buvo rožėmis klotas kaip dabar, 
o veikiau spygliais barstytas!“ (laiškas Hansui Albertui Einsteinui, po 
1916 10 31, CP8, 351). 

Nors Einsteino laiškai toli gražu ne visi yra išlikę, bet iš nerimą 
keliančios 1916 m. gruodžio pradžioje Besso jam perduotos žinios 
galima numanyti apie Milevos sveikatą: „Ji vėl turi nejudėdama gulė- 
ti ir dėl to, kad priepuoliai kartojasi, nors apie penkias savaites buvo 
sirgusi, yra, suprantama, labai nusiminusi. Atrodo, kad ką tik pra- 
sidėjęs pablogėjimas pagal laiką sutampa su laišku, kurį Albertėlis 
(nuo Tavęs) gavo ir kurio jai nenorėjo rodyti“ (Michele'io Besso laiš- 
kas, 1916 12 05, CP8, 372). 

Tai, kad Besso ne be reikalo nerimavo, patvirtina Einsteino laiš- 
ko, rašyto 1917 m. sausį Hansui Albertui, eilutės: „Džiaugiuosi, kad 
mama vėl jaučiasi geriau. Gali jai visada rodyti, ką Tau rašau. Ta- 

Čiau kyla vėl naujų rūpesčių: nuo metų pradžios šešiametis Eduardas 
guli lovoje sirgdamas stipriu plaučių uždegimu ir baisiai karščiuoja. 
Tėvo reakcija: „Šūkis toks: iškęsti, o ne verkšlenti. Ligoniai slaugo- 
mi, o sveikaisiais džiaugiamasi“ (laiškas Hansui Albertui Einsteinui, 
1917 01 08, CP8, 381). 

Einsteino dėmesys krypsta į vyresnįjį sūnų. „Įkyriai lenda į galvą 
mintis paimti Albertą iš mokyklos ir mokyti pačiam, o ko neišmany- 
siu, samdyti mokytoją, — atveria savo ketinimus 1917 m. kovo 9 d. 
Besso. — Manau, kad berniukui galiu duoti daug, ne vien intelektiniu 
požiūriu“ (laiškas Michele'iui Besso, 1917 03 09, CP8, 400 ir kt. p.). 

O dėl Eduardo priima negailestingą nuosprendį: „Mano mažė- 
lio sveikata mane varo į depresiją. Jokių vilčių, kad jis bus visavertis 
žmogus. Kaip anksčiau gyvą į karstą guldė motiną, taip dabar su- 
sitaiko su Tetes mirtimi. „Kas žino, ar nebūtų geriau, kad jis galėtų 
atsisveikinti su pasauliu anksčiau, nei bus pažinęs tikrą gyvenimą! 
Dėl jo kaltas esu aš ir priekaištauju sau pirmą kartą gyvenime“ 

Einsteinas gana neapgalvotai ir mėgėjiškai diagnozuoja šio ber- 
niuko ligą siedamas ją su „liaukų uždegimu, kuris tada“, kai jaunėlis 
atėjo į pasaulį, „reiškėsi mano žmonai“. Apie šią „skrofuliozės“, lim- 
fos liaukų tuberkuliozės, keliančios „paveldėjimo grėsmę vaikams“, 
tada jis nežinojęs. „Įgimtos mūsų valkų savybės vis tiek nėra neprie- 
kaištingos“, — aiškina jis Milevai (laiškas Milevai Einstein-Marič, 
1926 03 06, Einsteino archyvas, <75-625>). Ištisus dešimtmečius 
dėl jaunesniojo sūnaus „apgailėtinos būklės“ jis badys akis žmonai. 
Tik 1948 m. rugpjūčio 4 d., kai iš Šveicarijos gaus žinią apie Milevos 
mirtį, sūnui Hansui Albertui patikės mintį: „Jei būčiau tai žinojęs, jo 
nebūtų buvę pasaulyje“ (laiškas Hansui Albertui Einsteinui, 1948 08 
04, Einsteino archyvas, <75-836>). 

Genetika Einsteinas, kaip ir daugelis jo amzininky, nepaprastai 
žavisi. Paveldėjimo teorija ir psichoanalizė tuo metu darosi madin- 
gos. 1900 m. trys tyrėjai beveik vienu metu iš naujo atrado augusti- 
nų vienuolio Gregoro Mendelio paveldėjimo dėsnius. Po vienų metų 
pirmą kartą aprašoma „mutacija“, 1906 m. imama vartoti „genetikos“ 
sąvoka, o 1909 m. formuluojamas geno konceptas. 


Prie tos keblios temos Einsteinas grįžta nuolat. Jis be paliovos ieš- 
ko sūnų, pirmiausia to, kuriam skirta tęsti giminę, panašumų, tiesa, 
ne tik į save: Milevos dvasinę būseną jis genetiškai sieja su jos sesers 
Zorkos ir savo sūnaus Eduardo psichikos liga. „Deja, viskas rodo, ka 
sunki šeimos neganda jam turės pragaištingų padarinių, - rašo jis 
Besso 1932 m. — Aš jau Tetelio vaikystės metais mačiau tai atslen- 
kant pamažu ir nepaliaujamai. Išorinės priežastys ir poveikiai tokiais 
atvejais vaidina menką vaidmenį, palyginti su sekrecija, kuriai niekas 
negali nieko padaryti“ (laiškas Michele'iui Besso, 1932 10 21, Eins- 
tein/Besso, 1972). 

Nors, šių laikų akimis, paveldėjimo veiksniai laikomi reikšmin- 
gais, bet ar jaunėlio psichikai nebuvo pakenkta jau tada, kai jis dar 
kūdikis su nelaiminga motina buvo prievarta kraustomas į Prahą? 
O kaip jo psichiką paveikė tėvų karas? Ašaringas atsisveikinimas 
Anhalto geležinkelio stotyje galėjo jo sąmonėje įsitvirtinti kaip trau- 
muojantis išgyvenimas. 

Kai nuo jaunėlio tėvas nusigręžia, vaikui prasideda visą gyvenimą 
truksianti odisėja po ligonines, sanatorijas ir psichiatrijos klinikas — 
su pakilimais ir nuosmukiais, paleidimais ir grąžinimais. Tai liūdna 
genijaus atžalos istorija, genijaus, kuriam iki paskutiniosios teko ko- 
voti su kaltės dėl berniuko sveikatos jausmu — ne vien dėl genetinių 
dalykų, bet ir dėl savo paties elgesio. 

Bičiuliams patarus nusilpęs berniukas vežamas gydyti į kalnus. 
„Aiškus daiktas, aš sutinku, kad vienus metus jis pabūtų aukštumose. 
Toks yra žmogus! - rašo Einsteinas Zanggeriui. — Širdyje esu jsiti- 
kinęs, kad bendrojo intereso labui reikia taikyti spartiečių metodą“ 
(laiškas Heinrichui Zanggeriui, 1917 03 10, CP8, 407). Po metų Eins- 
teinas nebeištveria: „Tačiau vis tiek kategoriškai pageidauju, kad Tete 
Naujiesiems metams iš kalnų vėl būtų parvežtas. Aš nesutinku, kad 
toks vaikas savo jaunystę praleistų savotiškame dezinfekcijos apara- 
te“ (laiškas Heinrichui Zanggeriui, 1917 12 06, CP8, 562). 

1917 m. pradžioje paties Einsteino „braškantis lavonas“ ima ker- 
šyti už gyvenimo būdą. Dar 1913 m. rugpjūtį Elsai gyrėsi: „Esu tvirtai 
nusprendęs, kai išmuš paskutinė valanda, kaulus pakratyti mažiau- 

siai pasinaudojus medicinos paslaugomis, o iki tol daryti nuodėmių 
tiek, kiek geidžia mano niekinga siela. Dieta: rūkyti kaip dūmtraukis, 
dirbti kaip arklys, valgyti, kas pakliūva ir kiek telpa, eiti pasivaikščio- 
ti tik su tikrai malonia draugija, vadinasi, retai, miegoti nereguliariai 
ir t. t“ (laiškas Elsai Löwenthal, po 1913 08 11, CP5, 545). 

Dabar už visa tai gauna „sąskaitą“. Gydytojas nustato tulžies pūs- 
lės akmenligę ir pataria gydytis Šveicarijos Taraspo sanatorijoje. Iš 
pradžių dar padeda „gydymas mineraliniais vandenimis, griežta die- 
ta“, kuriai laikytis „mūsų Zanggeris parūpina tinkamo pašaro. Jau- 
čiuosi kur kas geriau, dingo skausmai, pakenčiamiau atrodau“ (laiš- 
kas Michele'iui Besso, 1917 03 09, CP8, 400). Per 1917 m. sveikata 
net pasitaiso. „Nuolatinis buvimas gamtoje ir gera mityba, dar malo- 
ni, rami būtis daro poveikį“, — rašo jis iš Šveicarijos (laiškas Heinri- 
chui Zanggeriui, 1917 07 29, CP8, 495). 

Tik su trylikamečiu Hansu Albertu, kurį sutinka Šveicarijoje, vėl ne 
viskas sekasi kaip norėtųsi. „Jis gerai nuaugęs, tačiau su manimi daž- 
nai elgiasi šiurkštokai — pagal senus įpročius“ (laiškas Michele'iui ir 
Annai Besso-Winteler, 1917 08 01, CP8, 497). Bičiulis Zanggeris, kuris 
kartu su Besso rūpinasi, kad berniukui nieko netrūktų, Einsteiną yra 
įspėjęs: „Jums nevalia Albertą apvilti trečią kartą: jis Jūsų laukia, o Jūs 
neatvykstate“ (Heinricho Zanggerio laiškas, 1917 05 20, CP8, 455). 

Tačiau antrojoje metų pusėje Einsteino sveikata vis prastėja. 
„Mano skrandis, — praneša jis Hansui Albertui gruodžio pradžio- 
je, - pasidarė toks jautrus ir silpnas, kad turiu maitintis kaip ma- 
žas vaikas. Jei taip bus ir toliau, tada su mūsų kelionėmis baigta, 
nes tokiu atveju man kas nors visada turės specialiai virti“ (laiškas 
Hansui Albertui Einsteinui, 1917 12 09, CP8, 568). O Kūčių vakarą 
rašo: „Jau 4—6 savaites guliu lovoje dėl skrandžio skaudulio“ (laiškas 
Hansui Albertui Einsteinui, 1917 12 24, CP8, 579). Prie virškinimo 
sutrikimų, atrodo, dar prisidėjo gelta. Kol Einsteinas pasveiks, truks 
ne keturias savaites, o ištisus ketverius metus, bet tai jam nekliudys 
ir toliau dirbti kaip juodam jaučiui. 

1918 m. jau žino tikslią diagnozę. „Mano ligos kaltininkas yra 
skaudulys ties skrandžio prievarčiu, o gyti jis niekaip nenori, — sužino 

Hansas Albertas, kuris po daugkartiniy motinos atkritimy dabar yra 
vienintelis sveikas žmogus šeimoje. - Nėra abejonių, kad ta ligą ture- 
jau anksčiau, nei Tu atėjai į pasaulį. <...> Iš tikrųjų, matyt, niekada ne- 
bepasveiksiu, todėl iki gyvenimo pabaigos turėsiu maitintis kaip koks 
mažas vaikas: O kas paruošia jam valgyti, sūnus sužino jau kitoje to 
paties laiško pastraipoje: „Tą „lesala“ puikiai sutaiso mano pusseserė“ 
(laiškas Hansui Albertui Einsteinui, 1918 01 25, CP8, 614). 

1918 m. rugsėjo mėnesį gerokai ligos nukamuotas Einsteinas ga- 
lutinai pasiduoda likimui. Jis atsisako viengungio buto ir persikrausto 
į Haberlando gatvę pas Elsą. Meilužė tampa globėja ir nuoširdžiai jį 
popindama bei maitindama košele vėl pastato ant kojų. Protarpiais jis 
svėrė kone 130 svarų, normalų svorį viršydamas 50 svarų. Tas dietinis 
maistas, kurį Elsa tiekia jo „opiam žarnynui“ (laiškas Pauliui Ehren- 
festui, 1919 03 02, CP9, 15), yra saldūs piene virti ryžiai. Jau Mileva ir 
motina Pauline'a žinojo, kad tiesiausias kelias į dvasinį jų Alberto pa- 
saulį eina per skrandį. Tačiau dabar Elsa pareikalauja tikrojo atlygio. 

Anaiptol ne iš meilės, o veikiau suprasdamas būtinybę namie būti 
prižiūrimam jis nusileidžia Elsos spaudimui ir atsisako savo ankstes- 
nių gyvensenos nuostatų: Einsteinas sutinka ją vesti. Jos giminė čia 
irgi prikišo nagus. „Siekis man uždėti santuokos pančius, — rašo jis 
Zanggeriui, — eina iš mano pusseserės tėvų ir šiaip jau aiškintinas tuš- 
čiagarbyste“ (laiškas Heinrichui Zanggeriui, 1915 11 16, CP8, 205). 

Palikęs Milevą dvejus metus ramybėje, 1918 m. sausio 31 d. patei- 
kia jai, jei taip galima pasakyti, vienas ligonis kitam, siūlymą: „Noras 
galiausiai susitvarkyti savo privačius reikalaus verčia mane antrą kartą 
Tau siūlyti skirtis“ (laiškas Milevai Einstein-Marič, 1918 01 31, CPs, 
622). Dabar jis nori išsipirkti ir kalba apie „milžiniškas aukas“, kurias 
pasirengęs sudėti. Jis siūlo visus už Nobelio premiją gautus pinigus, 
kurių suma perskaičiavus Šveicarijos valiuta sudaro 180 000 frankų, 
tvirtai tikėdamas, kad nereikės dar kartą grasinti: „Jei skirtis nesutin- 
ki, tada nuo šiol į Šveicariją nebeiškeliaus nė vienu centu daugiau nei 
6000 markių“ (laiškas Milevai Einstein-Marič, 1918 01 31, CP8, 623). 

Milevos atsakymas, antrasis iš jos gautas laiškas, rodo ją reaguo- 
jant ramiai ir apdairiai: „Tai, kad dabar gulėdama ligos patale sunkiai 

galiu apsispresti, tikiuosi, suprasi. Nematau perspektyvos - ir del 
vaiky reikia prie tos minties pirma priprasti. Suvokiu, kad geidauji 
laisvos ateities; ar tai reikalinga Tau ir Tavo kūrybai, nežinau, bet aš 
nenorėčiau stoti Tau skersai kelio ir atimti laimę“ (Milevos Einstein- 
Marić laiškas, po 1918 02 06, 8, 635). 

Tačiau ir Mileva dabar žino savo vertę. Į dosnų Alberto pasiūlymą 
žiūri kaip į minimumą, kuris jai skiriantis priklauso, — tinkamai tvar- 
kantis su pinigais galima gyventi palyginti be didesnių rūpesčių. Šiuo 
požiūriu ji mąsto kaip ir jis: abu nori, kad vaikai būtų gerai aprūpinti. 
Pinigai svarbūs ir tada, kai jis pasiekia dar vieną fronto liniją. Nete- 
kęs kantrybės Einsteinas susiginčija su savo bičiuliais Šveicarijoje. 

„Aš neleisiu su manimi be perstojo elgtis kaip su kokiu mokinu- 
ku, — pratrūksta jis sausio pradžioje laiške Besso; matyt, bičiuliai bus 
jam priekaištavę dėl siunčiamų per menkų lėšų šeimai. — Tas bega- 
linis veržlės sukimas nesibaigs, jei vieną kartą ryžtingai nepadarysiu 
tam galo“ (laiškas Michele'iui Besso, 1918 01 05, CP8, 598). O ką 
tik keturioliktąjį gimtadienį atšventusiam Hansui Albertui netrukus 
prasitaria: „Dėl visos tos nelaimės kalti mano Ciuricho bičiuliai, ku- 
rie šiuo atžvilgiu neturi sąžinės“ (laiškas Hansui Albertui Einsteinui, 
1918 01 25, CP8, 614). | 

Ypač jį erzina begalinės išlaidos, Tetei Arozoje išlaikyti. Jis jau 
nebe pirmą kartą sergančiojo broliui pareiškia, kad esąs „tvirtai įsiti- 
kinęs, jog neteisinga jį ten aukštai taip ilgai lepinti“, ir dar skundžiasi 
„begalę pinigų lupančia nelaime, suryjančia visas mano santaupas“. 

Ant Zanggerio, kuris jo grasinimą skyrybomis kritikuoja kaip 
„staigų peilio kišimą. po kaklu“ (Heinricho Zanggerio laiškas 
Michele'iui Besso, maždaug 1918 02 06, cituojama iš CPs, FN4, 205), 
Einsteinas ir be to dar „galanda dantį“. Kovo pradžioje Besso žmonai 
Annai dejuoja, „kad visi vienijasi norėdami man bereikalingai apsun- 
kinti gyvenimą“ (laiškas Annai Besso-Winteler, po 1918 03 04, CPs, 
667). Jis taip pat nevykusiai ieško supratimo, kaip anksčiau jo geida- 
vo kreipdamasis į Milevą: „Pagalvokite apie dvi jaunas merginas, ku- 
rių perspektyvos ištekėti esant dabartinei situacijai dėl mano kaltės 
smarkiai nukenčia“ 

Kadangi Mileva vis serga, Einsteinas tikrai užsimoja paimti vyres- 
nįjį sūnų ir atiduoti auginti savo seseriai Majai. O kai tame žaidime 
kaip kozirį išmeta ir savo persikraustymą pas mylimąją slaugytoją 
aiškina sakydamas, „pagalvokite apie sunkumus, su kuriais susiduriu 
kiekviename žingsnyje, nes dėl savo ligos esu priverstas su Elsa gy- 
venti viename bute, — Annai Besso-Winteler trūksta kantrybė: „Jei 
Elsa nenorėjo sau gėdos daryti, — rašo ji atsakydama Einsteinui, — 
nereikėjo jai taip atvirai lakstyti Jums iš paskos. Vaikų turinti motina 
privalo žinoti, ką daro <...>. Tai, kad sergate, yra nelaimė, tačiau to, 
kad tai turi būti pretekstas vesti, nesuprantu <...>. Neteisinga iš Elsos 
pusės — taip pat ir iš Jūsų — užsipulti tuodu žmones, - ji turi galvoje 
savo vyrą ir Zanggerį, - kuriuos (kiekvieną savaip) širdyje nepapras- 
tai vertinu. Aš neleisiu sau dumti akių“ (Annos Besso-Winteler lais- 
kas, po 1918 03 04, CP8, 668). 

Ne kam nors kitam, o Milevai po kelių mėnesių Einsteinas bedo- 
ja dėl svainio sesers Annos: „Ji man rašė tokius begėdiškus laiškus, 
kad aš su ja daugiau nebesusirašinėsiu ir niekada nebeturėsiu reika- 
lų“ (laiškas Milevai Einstein-Marič, 1918 06 04, CPs, 788). O pačiam 
Besso be jokių užuolankų teškia į akis: „Dar niekas mano atžvilgiu 
nebuvo toks begėdis ir ateityje, manau, tokio daugiau nebebus!“ 
(laiškas Michele'iui Besso, iki 1918 06 28, CPs, 815). 

Su Einsteino siūlymu skirtis Mileva sutinka, jei metines išmo- 
kas pakels nuo šešių iki aštuonių tūkstančių frankų. „Esu pasirengęs 
Tavo norus patenkinti“, - atsako jai trumpai drūtai (laiškas Milevai 
Einstein-Marič, 1918 03 17, CPs, 677). Po to iki metų pabaigos tąso- 
masi dėl smulkmenų. Būtų nepaprastai įdomu žinoti, ką Mileva rašė 
laiške, į kurį Albertas atsako 1918 m. gegužės mėnesį: „Garantuota 
yra tik mirtis, bet ne turtas. Čia nieko nepakeisi. <...> Šiaip ar taip, 
geriausia, ką savo berniukams galiu padaryti arba ką jie gali iš ma- 
nęs paveldėti, yra ne pinigai, o puiki galva, pasitenkinimas savimi ir 
nepriekaištingas <...> vardas, kuris bus žinomas pasaulyje visur, kur 
gyvens mokslui atsidavusių žmonių“ (laiškas Milevai Einstein-Ma- 
rić, 1918 05 08, CP8, 754 ir kt. p.). 

Netrukus Einsteinas imasi iš peties tvarkyti reikalus: „Vertybinių 
popierių už 40 000 markių <...> šiomis dienomis Tavo vardu iške- 
liauja į Šveicarijos bankų susivienijimą Ciuriche. Dabar Tavęs prašau 
atsiųsti skyrybų sutartį ir paduoti skyrybų prašymą“ (laiškas Milevai 
Einstein-Marič, 1918 05 23, CPs, 772). Vien iš šono žiūrint skyry- 
bos Einsteinui, atrodo, yra vieni juokai. „Mielas Michele’i, — rašo jis 
1918 m. liepos mėnesį bičiuliui, su kuriuo vėl susitaikė, - Tavo laišką 
su originaliu skyrybų patarimu gavau — Tilis Oilenšpygelis“ (laiškas 
Michele'iui Besso, 1918 07 09, CPs, 831). Širdyje jam, suprantama, 
labiausiai rūpi finansiniai dalykai. Viename sapne, apie kurį yra išlikę 
duomenų, jis skustuvu persipjauna gerklę. 

Birželio mėnesį Einsteinas pagaliau turi šiokią tokią dingstį pa- 
sidžiaugti. Nors esą „labai gaila, kad negaliu matyti savo berniukų“ 
(laiškas Michele'iui Besso, 1918 06 28, CPs, 816), jaučiasi patenkin- 
tas, kad Eduardas pirmą kartą atsiuntė laišką. „Mano mielas Tete! — 
atsargiai atsako Einsteinas. — Labai didžiuojuosi, kad mano antra- 
sis berniukas irgi jau moka rašyti!“ (laiškas Eduardui Einsteinui, iki 
1918 06 28, CPs, 817). 

Atostogaudamas menininkų mėgstamame Arenshope prie Bal- 
tijos jūros, kur „tysau pakrantėje kajp krokodilas, kepinuosi saulėje, 
nematau laikraščių ir spjaunu į vadinamąjį pasaulį“ (laiškas Maxui 
Bornui, po 1918 06 29, CPs, 818), keturiolikos metų sūnui Hansui 
Albertui pasiunčia absurdišką improvizaciją: „Tau būtų buvę nepa- 
lyginamai paprasčiau atvykti pas mane, jei būtum norėjęs. <...> Tad 
matai, kad be reikalo man priekaištauji; gal kada nors vėliau pamąsty- 
si, kad būtų buvę geriau, jei tuo laiku būtum labiau manimi rūpinęsis“ 
(laiškas Hansui Albertui Einsteinui, 1918 06 29, CPs, 819 ir kt. p.). 

Nepaisant to, Einsteinas ir toliau „negali atsidžiaugti maloniais laiš- 
kais, kuriuos rašo berniukai“. Tame pačiame laiške Besso skaito: „Tavo 
patarime dėl antrų vedybų įžvelgiu racionalų grūdą“ Ko gero, bičiulis 
jį bus įspėjęs tos pačios klaidos nedaryti antrą kartą. „Jos aš nedarysiu, 
nes jei kada nors nuspręsčiau mesti ir antrąją žmoną, manęs niekas 
nevaržytų“ (laiškas Michele'iui Besso, 1918 07 29, CP8, 835). 

Dar tebeatostogaudamas Einsteinas rašo Zanggeriui su tėvui 
nelabai deramu arogantiškumu, ką manąs apie vyresniojo sūnaus 
puoselėjamas svajones dėl profesijos: „Albertas pradeda jau visai 
smagiai mąstyti, keista, bet apie technikos dalykus. Vis dėlto mane 
galiausiai džiugina kiekvienas proto krustelėjimas, nors ir atsi- 
duoda miesčioniškumu. Gal kada nors jam ateis į galvą, kad daug 
naudingų dalykų nėra būtini“ (laiškas Heinrichui Zanggeriui, iki 
1918 08 11, CP8, 850). 

Einsteino biografas Peteris Michelmore, kuris dar asmeniškai yra 
kalbėjęsis su Hansu Albertu, taip aprašo vieną Ciuriche vykusią dra- 
matišką sceną: „Hansas Albertas buvo nusistatęs prieš tėvą. Stuo- 
meningas, pabrėžtinai savarankiškas penkiolikos metų bernas tėvui 
pareiškė, kad galutinai nusprendęs tapti inžinieriumi. <...> „Man 
tai šlykšti mintis“, — nepritarė Einsteinas. „Ir vis tiek būsiu inžinie- 
rius!“ — atšovė sūnus. Einsteinas paprasčiausiai paliko jį bestovintį 
pasakęs, kad vyresniojo sūnaus nenorįs niekada akyse matyti“ (Mi- 
chelmore, 1968, 72). | 

Hansas Albertas išmintingai nepaklūsta tėvo norui tapti fiziku ir 
sekti jo pėdomis - jis pasuka technikos kryptimi. Tik po kelerių metų 
tėvas supras: „Išties džiaugiuosi, kad niekas iš jūsų neina į mokslą, 
nes tai yra kietas dalykas, reikalaujantis tuščio, sunkaus darbo“ (laiš- 
kas Eduardui Einsteinui, 1926 04 17, Einsteino archyvas, <75-654>). 
O Eduardas, priešingai, tėvą laiko dievaičiu, kurio idealų niekada ne- 
galės pasiekti. „Mažėlis yra puikus vaikinukas, — praneša Zanggeris 
Berlyne gyvenančiam bičiuliui, — drovių mergaitiškų judesių, visai 
ne einšteiniškas“ (Heinricho Zanggerio laiškas, iki 1918 08 11, CPs, 
851). Berniukas muzikuoja, skaito ir kuria eilėraščius. 

Vėliau savo didžiai talentinga poezija ir tik gydomąja psichologi- 
ja paaiškinamais mėginimais rašyti jis yra pasišovęs rodyti turįs ge- 
nialumo savybių — tarsi privaląs vaidinti genijų, kuriuo negali būti. 
Tėvas, nors ir kaip dėl vaiko ligos yra išmuštas iš vėžių, dabar juo 
didžiuojasi ir džiaugiasi viltimis. Šiuolaikinės psichologijos požiūriu 
Einsteinas daro tai, ko vaikams blogiau ir nepadarysi: vieną dieną 
myli, kitą atstumia, ir tos veik kasdienės kaitos padarinys yra tas, kad 

vaikas nepajunta nuolatinių ryšių. Dėl tos priežasties žmogus gali 
visą gyvenimą neistengti palaikyti adekvačių santykių. Yra pagrindo 
spėti, kad tuo emociniu nepastovumu paaiškinama ypač didelė Edu- 
ardo jausmų amplitudė tėvo atžvilgiu: aistringas žavėjimasis ir, antra 
vertus, kategoriškas atmetimas, o tarp tų dviejų kraštutinumų - vi- 
siškas abejingumas; štai tas pražūtingas asmenybės susiskaldymo 
rezultatas. 

1918 m. lapkričio 9 d. Einsteinas ir Mileva per laiškus sukerta ran- 
komis dėl skyrybų: „Visiškai sutinku su pasiūlytu būdu, — pareiškia 
Einsteinas Milevai. - Žiūrėk, kad mūsų skyrybas kaip nors pagrei- 
tintum ir 40 000 markių pereitų į Tavo nuosavybę“ (laiškas Milevai 
Einstein-Marič, maždaug 1918 11 09, CPs, 938 ir kt. p.). 

Kūčių išvakarėse Karališkojo pirmosios instancijos teismo sekre- 
torius į protokolų knygą Nr.1286/1918 dėl „Einstein prieš Einsteiną“ 
įrašo tokį asmeniškai dalyvaujančio profesoriaus Einsteino pareiš- 
kimą: „Patvirtinu, kad sulaužiau santuokinę ištikimybę. Maždaug 
puspenktų metų gyvenu kartu su savo pussesere našle Elsa Einstein, 
išsiskyrusia Löwenthal, ir nuo tada visą laiką palaikau su ja intymius 
santykius. Mano žmona, ieškovė, nuo <...> 1914 m. vasaros žino, kad 
su savo pussesere palaikau intymius santykius. Dėl to ji yra man pa- 
reiškusi nepasitenkinimą“ (cit. iš CP8,974). Nuosprendis dėl skyrybų 
priimamas 1919 m. vasario 14 d. nė vienai pusei nedalyvaujant. 

Nuo to laiko liga ir negalavimai vis labiau tampa svarbiausia ge- 
nialiojo tėvo dramos dalimi, o ir pats Einsteinas kaip sūnus susidu- 
ria su sunkiu išbandymu: „Deja, mano motina Liucernoje mirtimi 
vaduojasi, — rašo jis 1919 m. birželį Hansui Albertui. — Ji tikriausiai 
neištemps daugiau kaip metus ir siaubingai kankinasi“ (laiškas Han- 
sui Albertui Einsteinui, 1919 06 13, Einsteino archyvas, <75-709>, 
CPo, 90). 1919 m. vasarą Einsteinas važiuoja į Šveicariją aplankyti 
motinos. Po sanatorijos, kaip vėliau jai praneša, „buvau Ciuriche 
tris dienas, kurias visai pakenčiamai praleidau su Albertu“ (laiškas 
Pauline'ai Einstein, 1919 08 09, CPo, 130). Tačiau paskui Einsteinas 
sprunka pas bičiulį Conradą Habichtą į Šafhauzeną. „Buvo pats me- 
tas, nes ketvirtadienio vakare į irštvą grįžo liūtė“ 

Nesveikuojančiai „liūtei“ jis galiausiai pateikia nedviprasmisky 
siūlymą: „Todėl Jums būtina persikraustyti į Vokietijos žemę - ir 
kuo greičiau“ (laiškas Milevai Einstein-Marič, 1919 10 15, Einstei- 
no archyvas, <75-725>, CP9, 196). Dėl infliacijos ir blogėjančio va- 
liutos kurso „mūsų pinigai vis labiau tirpsta“ (laiškas Pauliui Ehren- 
festui, 1920 03 01, CP9, 457), todėl Einsteinas, nors Vokietijoje yra 
puikiai įsitaisęs, algos vargiai užtenka Šveicarijoje gyvenančiai šei- 
mai išlaikyti. Milevą net verčia „gauti pastogę susikeitus butais su 
viena Badene gyvenančia šeima, kuri nori keltis į Šveicariją“ (laiškas 
Milevai Einstein-Marič, 1919 11 16, Einsteino archyvas, <75-728>, 
CP9, 234). 

Ši tema per ateinančius metus nenueis nuo liežuvio. Kai Hansui 
Albertui jau reikia galvoti apie studijas, Einsteinas pataria žmonai ir 
vaikams keltis į Darmštatą. „Ten yra geras politechnikumas, be to, 
patys galėsit ne tik daug geriau gyventi, bet ir nemažai sutaupyti, 
nes dabar kone visos mano pajamos išeina vos varganai Jūsų egzis- 
tencijai Ciuriche palaikyti“ (laiškas Milevai Einstein-Marič ir šeimai, 
be datos, Einsteino archyvas, <75-728>). Dar 1938 m. vasarą Mile- 
vai duoda „suprasti, kad pinigų, kuriuos duodu Tetei, Jugoslavijo- 
je puikiausiai užtektų Jums abiem“ (laiškas Milevai Einstein-Marič, 
1938 07 20, Einsteino archyvas, <75-949>). 

Infliacija Einsteiną taip nustekena, jog galą su galu suduria tik to 
dėl, kad jį dosniai remia dėdė ir uošvis Rudolphas. Siūlymus kraus 
tytis kitur Mileva atmeta, nes yra linkusi nesijudinti iš pasirinktos 
tėvynės ir likti Ciuriche. Galiausiai Einsteinas nusileidžia: „Atrodo, 
kad mums lemta gyventi savotišką čigonų gyvenimą. Atsižvelgdamas 
į susiklosčiusias aplinkybes Tave gerai suprantu. Taigi persikrausty 
mo problemą pusmečiui atidedame“ (laiškas Milevai Einstein-Marič, 
1919 12 05, CP9, 270). 

1919 m. lapkričio 16 d., kai jau buvo beprasidedąs šurmulys del 
specialiosios reliatyvumo teorijos, Milevai jis rašo: „Labai pasiilgau 
keleto Alberto ir Tetes eilučių. Pasakyk jiems!“ (laiškas Milevai Eins 
tein-Marič, 1919 11 16, Einsteino archyvas, <75—728>, CPo, 235). 
1920 m. vasario pabaigoje ryšys vėl atgaivintas. Hansas Albertas 

viename laiške tėvą nuoširdžiai pavadina „svarbia persona“. „Aš irgi 
Tavęs labai pasiilgau“, — atsako Einsteinas (laiškas Hansui Albertui 
Einsteinui, 1920 02 27, CPo, 453). Ir po kelių dienų kreipiasi į abu 
berniukus prašydamas: „Ilgai neatidėliodami parašykite apie savo 
mokyklas ir šiaip ką veikiate“ (laiškas Hansui Albertui ir Eduardui 
Einsteinams, 1920 03 26, CP9, 486). 

Apie finansinius sunkumus nevengiama kalbėti ir laiškuose sū- 
nums. „Kas žino, ar vieną gražią dieną nebūsiu priverstas ieškotis 
vietos užsienyje, — svarsto jis 1920 m. balandžio 5 d. Hansui Albertui 
rašytame laiške ir tikisi pasimatyti per rudens atostogas. — Tada ti- 
krai atvažiuok pas mane, jei įmanoma, ir su Tete. Man kelionė į Švei- 
carija per brangi“ (laiškas Hansui Albertui Einsteinui, 1920 04 05, 
CP9, 496). Liepos mėnesį dėl kelionės siunčia sūnums praktinių pa- 
tarimų: „Vokietijos konsulate pasiteirauk, mielas Albertai, ko reikia 
Jūsų kelionės leidimui gauti. Taip pat pasakyk, kad esi Berlyne gy- 
venančio prof. Einsteino sūnus“ (laiškas Hansui Albertui Einsteinui, 
1920 07 04, Einsteino archyvas, <75-733>). 

Tačiau kai Mileva, kaip kužda jai nuojauta, ryžtingai pasiprieši- 
na atiduoti vaikus jo giminės įtakai, Einsteinas kelia balsą: „Ateityje 
tikrai turėtumei atsisakyti drausti vaikams, bent Albertui, važiuoti 
į Berlyną. Stačiai juokinga beveik,suaugusiam žmogui neleisti nie- 
kur pajudėti. Mano žmona Alberto atžvilgiu bus santūri, galėčiau 
net vienas su juo valgyti, jei taip jam bus geriau. Bet tai juokingos 
smulkmenos. Dėl senų bobų nėra ko tiek visko prisigalvoti“ (laiškas 
Milevai Einstein-Marič, 1920 07 23, Einsteino archyvas, <75-734>). 

Rugpjūčio 1 d. Einsteinas devynerių metų sūnui Tetei rašo: „Man 
irgi dažnai skaudu, kad tiek mažai Jus turiu. Bet aš esu labai užimtas 
žmogus ir vargiai galiu iš čia ištrūkti. <...> Mes abu dar tiek mažai esa- 
me buvę kartu, todėl Tave visai menkai pažįstu, nors esu Tavo tėvas. 
Tavo, neabejoju, irgi ganėtinai blankus supratimas apie mane“ (laiškas 
Eduardui Einsteinui, 1920 08 20, Einsteino archyvas, <75-735>). 

1921 m. vasarą, grįžęs iš pirmos didelės kelionės į JAV, Einsteinas 
galiausiai turi progą su abiem berniukais praleisti atostogas Šiaurės 
Vokietijoje. „Albertas yra puikus vyrukas, — praneša jis Milevai į Ciu- 

richą. — Tete išmaningas, bet, žinoma, dar šiek tiek vaikas“ (laiškas 
Milevai Einstein-Marič, 19337, Einsteino archyvas, <75-723>). 

Viename iš atostogų siustame atviruke jaunasis poetas mamos at- 
siprašo: „Miela mama! Aš nebegaliu kiekvieną kartą siųsti Tau po ei- 
lėraštį: neapsakomai karšta, o karštis itin blogai veikia mano dvasią“ 
(Eduardo Einsteino laiškas Milevai Einstein-Marič, 19337, Einsteino 
archyvas, <75-724>). 

Po atostogų Einsteinas praneša Milevai apie „mūsų mielus ber- 
niukus“: „Dėkoju Tau, kad išauklėjai juos draugiškus man“ Tačiau jis 
negali „nepastebėti, kad jaunesnioji duktė“ — Ilse, kurią mieliausiai 
būtų vedęs vietoj Elsos, „yra gera, kukli mergina ir jai nedera pri- 
mesti atsakomybės už senių darbus“ (laiškas Milevai Einstein-Maric, 
1921 08 28, Einsteino archyvas, <75-721>). 

Tačiau graži taika trunka neilgai. Ko gero, Hansas Albertas nėra 
nusiteikęs tarpininkauti išsiskyrusiems tėvams. Jis lieka ištikimas 
motinai, todėl įvyksta „nemaloni ir kebli scena“. Kaip tik dvylikametį 
Tete Einsteinas nori patraukti į savo pusę: „Tu tik įsivaizduok, kokie 
mano prasti reikalai su Albertu. Joks tėvas negali leisti, kad su juo 
taip būtų elgiamasi, kaip Albertas savo paskutiniame laiške elgiasi su 
manimi. Iš to laiško dvelkia nepasitikėjimas, nepagarba ir šiurkštus 
nusiteikimas prieš mane. To aš tikrai nenusipelniau ir su tuo nega- 
liu taikstytis, nors labai kenčiu, kad tarp manęs ir Alberto stiprėja 
susvetimėjimas“ (laiškas Eduardui Einsteinui, 1923 07 15, Einsteino 
archyvas, <75-627>). 

Tiesa, protarpiais santykiai pragiedrėja, bet, sprendžiant iš laiškų, 
Alberto vyresniojo ir Alberto jaunesniojo ryšiai per artimiausius me- 
tus lieka šaltoki. Vyresnįjį sūnų „šiaip jau“ laiko „šauniu vyruku“, bet 
jaunesniajam mėgėjiškai gaudydamasis psichologijoje nustato neko- 
kią diagnozę: „Su Tete jau kur kas sunkiau, — rašo jis 1925 m. Mile- 
vai. — Jo dvasiniai polinkiai dar ryškesni. Tačiau, atrodo, jam trūksta 
pusiausvyros, taip pat atsakomybės jausmo (per stiprus egoizmas). 
Mažai bendrauja su kitais, o puikybės — net vežimu vežk. Dėl to jį ap- 
ima vienišumo jausmas, savotiškas baimingumas bei kitokie trikdžiai. 
Iš tikrųjų Tete daug paveldėjo iš manęs, bet tai jis parodo dar ryškiau. 

Tete įdomus berniukas, tačiau gyvenime jam nebus lengva“ (laiškas 
Milevai Einstein-Marič, 1925 08 14, Einsteino archyvas, <75-963>). 

Seseriai Majai sūnus apibūdina tarsi klasikinį priešingų charak- 
terių pavyzdį: „Tete yra ištįsęs, beveik aukštesnis už mane ir Albertą, 
knygų žiurkė, sąmojingas, netvarkingas, nepatikimas. <...> Albertas 
šiurkštokas, linkęs į tironiškumą, labai darbštus ir išmintingas, ne- 
mėgsta tvarkos, trūksta atsakomybės, patikimas, ne visai nuoširdus 
ir paslaugus. <...> Bet visų, kurie turi mano šeimos vardą, atžvil- 
giu berniukams įskiepyta neapykanta, ir tas geluonis įlindęs giliai“ 
(laiškas Majai Winteler-Einstein, 1925 09 14, Einsteino archyvas, 
<29-402>). 

Tonas, kuriuo Berlynas kalbasi su Ciurichu, vis griežtėja. Apie tai 
galima spręsti bent iš tos korespondencijos dalies, kurią sudaro išlikę 
Einsteino laiškai: „Man labai gaila, kad Tetelio sveikata taip smar- 
kiai pablogėjo. Bet aš į Ciurichą vis tiek neatvažiuosiu, nes aiškiai 
jaučiu, kad Jūs mano atžvilgiu nesate sąžiningai nusiteikę“ (laiškas 
Milevai Einstein-Marič, 19257, Einsteino archyvas, <75-719>). Ir vėl 
kalbama apie finansus. Už Nobelio premijos pinigus Mileva nupirko 
kelis daugiabučius namus, iš kurių nuomos būtų galima visai neblo- 
gai gyventi. Einsteinas jai priekaištauja, ko gero, ne be pagrindo, kad 
nemoka tvarkytis su pinigais. , 

„Negana to, kiekviena proga vis mėginote išpešti iš manęs pini- 
gu, — skaito Mileva tame pačiame laiške. — Jūsų valioje susigrąžinti 
pasitikėjimą, jei visi trys atsiųsite man teisiškai galiojantį pareiškimą, 
kuriame būtų pasakyta, kad Nobelio premijos pinigus paveldi vaikai 
arba kad Jūs nereikšite pretenzijų į mano testamentą. <...> Aš žinau, 
kad Tu vaikams išvis nepasakei, jog iš manęs gavote visą Nobelio pre- 
miją. Priešingai, Ciuriche nuolat stengeisi sudaryti įspūdį, kad Tave 
ir vaikus aš skriaudžiu“ Galimas daiktas, Einsteinas jau numato dalį 
savo turto palikti podukroms. Margot jam mirus gaus daugiau nei 
abu sūnūs kartu. Ji paveldės 20 000 dolerių ir namą su visu invento- 
riumi. Eduardui atiteks 15 000, o Hansui Albertui — 10 000 dolerių. 

Vienašališkas, pusinis Einsteino dialogas daug pasako, bet toli 
gražu ne viską. Begalinėse eilėse aplankų, sudėtų Einsteino raštų lei- 

dybos projekto pastato Pasadinoje, Kalifornijos valstijoje, pusrüsyje, 
iš šiek tiek pasvirusiomis, ne visai lygiomis raidėmis parašytų popie- 
rių staiga išnyra moteriškas apskritų raidžių rankraštis: Mileva rašo 
Albertui ir Elsai — ir Einsteino paveikslas nušvinta kitokia šviesa. Į 
adresatus ji kreipiasi trumpiniais: 

„Miel. A. Dėkoju Tau už laišką, taip pat esu dėkinga Elsai už išsa- 
mų rašinį. Mane nuliūdino, kad atsisakei nors trumpam atvykti pas 
mus. Šis klausimas pastarosiomis dienomis man vis nėjo iš galvos 
ir tikriausiai nesupyksi, jei apie tai dar pasakysiu kelis žodžius. Ti- 
kiuosi, nesi visai pamiršęs, kad čia turi sunkiai sergantį mielą vaiką. 
Jei nors kiek įsivaizduotum, kaip jis dažnai per tuos ilgus pusantrų 
sunkios ligos metų Tave prisimindavo, mestum viską ir atvažiuotum 
šiek tiek pabūti su juo. O kaip dažnai jis nerimastingai manęs klaus- 
davo: ar manai, kad jis galbūt atvažiuos? O kai laikas slinko ir Tu vis 
nepasirodei, jis darėsi nekalbesnis“ (Milevos Einstein-Marič laiškas, 
be datos, Einsteino archyvas). | 

Lyg šie vaizdai dar per mažai griebtų už širdies, Mileva perteikia 
ir paties tyliai kenčiančio vaiko žodžius. „Maždaug prieš šešias savai- 
tes mažėlis apie tėtį neva pasakęs: „Ak, ką jis darys su tokiu sūnumi 
kaip aš, juk aš ligonis“ Lyg ir to smūgio būtų negana, tvojamas dar 
vienas: „Nuo to laiko jis apie Tave daugiau nebekalba ir nenori nieko 
girdėti. Aš manau, kad jo vargšė meilės ištroškusi širdis yra užgauta, 
nes jis įsitikino, jog nepageidauji jo matyti, ir tai, ko gero, blogai vei- 
kia vaiko sveikatą“ 

Ji tiesia jam tiltą: „Gal ir nebūtina, kad kas nors žinotų Tave čia 
esant: sakysim, atvyksti vakare ir uždaru automobiliu važiuoji pas 
Teddy“ Laiškas baigiamas sakiniu: „Tu juk padedi visiems, kas papra- 
šo, bet kodėl ne savo paties vaikui?“ 

Net į Elsą, kuri apie ją visada kalba „beveik su užuojauta ir paguo- 
da“, pralaimėjimą patyrusi Mileva desperatiškai kreipiasi sakydama: 
„Miel. E. <...> Gal Tu kaip moteris ir motina geriau suprasi, kaip bai- 
siai aš kankinuosi dėl to, kad Teddy visą laiką geidė matyti savo tėvą, 
o tas karštas troškimas nuėjo veltui“ Einsteino reakcija į šias eilutes 
nežinoma. Tačiau iš vėliau jo rašytų laiškų galima suprasti, kad su 

jaunesniuoju sūnumi jis suartėja susirašinėdamas, o nuo Hanso Al- 
berto vis labiau nusigręžia. Nors vyresniajam jau per dvidešimt, bet 
nesutarimai su juo panašūs į konfliktą su paaugliu. 

Krizė sustiprėja, kai 1925 m. tėvas mėgina įsikišti į dvidešimt 
vienerių metų sūnaus meilės reikalus. Einsteino nuomone, kurią jis 
patiki ir Milevai, Hansas Albertas „akivaizdžiai turi kompleksų kitos 
lyties atžvilgiu. <...> Aš, kiek moku, noriu pamėginti jį nepastebi- 
mai šiek tiek painstruktuoti“ (laiškas Milevai Einstein-Marič, 1925 
08 14, Einsteino archyvas, <75-963>). To jaunikaitis negali pakes- 
ti. O apie „nepastebimumą“ išvis neįmanoma kalbėti. Kariaudamas 
su sūnumi privatų karą Einsteinas, siekdamas jį atkirsti nuo draugės 
ir būsimosios žmonos Friedos Knecht, paleidžia tikrą užtveriamąją 
ugnį — tarsi privalėtų pakartoti lygiai tą patį, ką darė kadaise jo mo- 
tina norėdama sužlugdyti jo santykius su Mileva. Kadangi Mileva šią 
sąsają tikriausiai įžvelgia, jaučiasi esąs priverstas ją raminti: „Neketi- 
nu Tavęs lyginti su Alberto žmona“ (laiškas Milevai Einstein-Maric, 
1928 05 05, Einsteino archyvas, <75-754>). 

Hansui Albertui jis mėgina apšviesti protą: „Viskas paaiškinama 
tuo, kad pirmiausia Tave sugriebė ji, o Tau ji atrodo įkūnijanti visą 
moteriškumą. <...> Panelės Knecht niekada nerodyk man akyse ir 
neparsivesk jos, nes to, kaip dabar yra susiklosčiusi situacija, aš pa- 
prasčiausiai nepakęsiu. Tačiau jei pajusi būtinybę jos atsisakyti, tada 
nebūk mano atžvilgiu išdidus ir pasitikėk manimi — aš Tau padėsiu. 
Tokia diena išauš“ (laiškas Hansui Albertui Einsteinui, 1927 02 23, 
Einsteino archyvas, <75-739>). 

Keletą metų iš eilės Einsteino laiškai kupini tiradų prieš Friedą, 
kurią savo sūnui laiko per sena (ji vyresnė už jį devyneriais metais), 
o dėl žemo ūgio (ji vos keliais centimetrais aukštesnė nei metras 
penkiasdešimt) - ir genetiškai nevisaverte. Einsteinas tiek pasiduoda 
genetikos manijai, kad kreipiasi į Berlyno Noikelno ligoninės direk- 
torius ir į Burghelclio psichiatrijos klinikas netoli Ciuricho norėda- 
mas, kaip rašo Hansui Albertui, „užkirsti kelią šiai negandai“ — kad 
jo gyvenimo bičiulė nepaleistų į pasaulį vaikų. „Asmeniškai nesu 
nusistatęs prieš panelę Knecht, be to, iš moters negalima reikalauti 

tiek daug atsakomybės ir kritiško požiūrio į save. Tačiau iš Tavęs turi 
būti to reikalaujama“ (laiškas Hansui Albertui Einsteinui, 1926 09 07, 
Einsteino archyvas, <75-657>). | 

Ką tik sulaukusiam šešiolikos metų Tetei tėvas praneša: „Be jo- 
kios abejonės, bloginti rasę yra labai negerai, tai vienas iš blogiau- 
sių dalykų. Todėl negaliu užmiršti Alberto nuodėmės. Instinktyviai 
vengiu su juo susitikti, nes negalėsiu nutaisyti linksmo veido“ (laiš- 
kas Eduardui Einsteinui, 1927 02 23, Einsteino archyvas, <75-748>). 
O dabar gauna savo dalį ir psichiškai nesveikas jaunėlis: „Ar manai, 
kad Tavo tėvas čia yra nusidėjęs? Galbūt. Tada atleisk man už savo 
egzistenciją. <...> Kūrinijai reikia savos ištaigos, jei kūriniai negali 
atgailauti Dievui: 

Atleisk man už savo egzistenciją. Praradęs Hansą Albertą kaip 
pokalbių partnerį Einsteinas lemtingai mėgina iš bėdos kapstytis 
vis labiau stengdamasis įgyti brolio pasitikėjimą. „Įžvelgiu tikrą 
dvasinę jo giminystę“, — rašo jis Milevai (laiškas Milevai Einstein- 
Marič, 1929 m. vasara, Einsteino archyvas, <75-776>). Jau pen- 
kiolikmetis Tete perskaito tokius tėvo žodžius: „Juk žmogus yra iš 
beždžionės atsiradęs gyvulys, trumpai gyvenantis sąmonės gaba- 
lėlis, gerokai apsunkintas atavistinių instinktų“ (laiškas Eduardui 
Einsteinui, 1926 04 17, Einsteino archyvas, <75-654>). Čia ne tik 
šiaip sau filosofuojama, bet ir skalbiami nešvarūs šeimos skalbi- 
niai. Einsteiną apėmusi dvasinė tuštuma. Jis bejėgiškai nuteikinėja 
sūnus prieš vienas kitą. 

„Albertas yra geros širdies, psichologiškai nesubrendęs žmo- 
gus, — rašo jis paaugliui Tetei. — Toji moteris, gudri savanaudė, ne- 
dora asmenybė, užvaldžiusi jį. Ji psichologiškai brandesnė už jį, o 
šio intelektas visiškai neišeina už erdvinio ir dinaminio su profesi- 
ja susijusio mąstymo ribų. Jis tikriausiai nenutuokia, kad jo sielos 
sparnai pakirpti“ (laiškas Eduardui Einsteinui, 1932 07 27, Einsteino 
archyvas, <75-670>). 

Per 1927 m. Kalėdas Eduardas gauna iš tėvo ilgą laišką, kuriuo 
Einsteinas, galimas daiktas, atsako į tokį pat išsamų sūnaus rašinį 
ir imasi psichologinių apmąstymų: „Jei sakau, kad Tu būtum kaip 

gyvünas, tai neturiu galvoje minties, jog natüralüs jausmai ir veiks- 
mai privalo būti menkesni už protą. Sakydamas „gyvūnas“ neisi- 
vaizduoju, pavyzdžiui, tigro, kuriam, nesančiam socialiniu padaru, 
būtų būdingi mūsų geriausi instinktai ir jausmai“ (laiškas Eduardui 
Einsteinui, 1927 12 23, Einsteino archyvas, <75-748>). Nesunku 
numanyti, kad jaunuolis godžiomis akimis ryte ryja tokias garsaus 
tėvo eilutes. Ar tėvas nežino, ant kokio dvasios ugnikalnio šoka 
savo šokį? Ar jis stačiai nesuvokia, ką daro? O gal paprasčiausiai 
nori sūnui parodyti, kad su juo kalbasi rimtai, kaip ir su kiekvienu 
suaugusiu žmogumi? 

„Tavo aksiomai, kad „nėra galutinio gyvenimo tikslo, kuris būtų 
šalia gyvenimo“, visiškai pritariu. <...> Gyvenimas dėl kokios nors 
idėjos gali būti geras, jei toji idėja padeda gyventi ir individą išva- 
duoja iš savojo „Aš“ grandinių ir nestumia į kitą vergovę. Mokslas 
ir menas gali būti tokie, bet jie gali ir pavergti arba žmogų liguistai 
glebinti ir daryti perdėtai subtilų. Tačiau minčiai, kad tokie siekiai 
gali žmogui atimti norą gyventi, prieštarauju. Galiausiai net vanduo 
yra nuodas, jeigu jame skandinies“ 

Vanduo kaip nuodas skęstantiesiems! Einsteinas atkalbinėja sūnų 
nuo rašytojo profesijos: „Kūrybinis darbas rašyti literatūrinius daly- 
kus kaip pagrindinė profesija yra nesąmonė, panaši į gyvulį, kuris ėda 
tik lelijas“ (laiškas Milevai Einstein-Marič, 1926? m. vasara, Einstei- 
no archyvas, <75-651>). Jis pritaria kritikai, kurią sūnus išsako apie 
universitetą (Eduardas buvo pradėjęs studijuoti mediciną): „Man stu- 
dijuojant irgi taip buvo. Jautiesi kaip kemšamas pelų maišas“ (laiškas 
Eduardui Einsteinui, 1929? 07 10, Einsteino archyvas, <75-782>). 
Tėvas nepataria sūnui keisti specialybės — pereiti į psichiatriją: „Tik 
nepaprastai stiprūs žmonės gali sau leisti nepatirdami katastrofos ir 
nepakenkdami sielai pasitraukti iš pasirinktos profesijos kelio“ (laiš- 
kas Eduardui Einsteinui, anksčiau nei 1931 12 02, Einsteino archy- 
vas, <75-984). Toliau jis kritikuoja — „tavo tėvas labai griežtas“ — jo 
„posakėlius“, nes jie „mano skoniui yra pernelyg išmintingi ir nelabai 
natūralūs bei esminiai“. Einsteinas gviešiasi į jo interesus: „Jei kada 
nors atvažiuosi pas mane, turėsi pamokyti psichoanalizės; prižadu 

<...> būti atidus ir viską išklausyti nutaises rimtą veidą“ (laiškas Edu- 
ardui Einsteinui, 1932 10 08, Einsteino archyvas, <75-668). Eins- 
teinas džiaugiasi galėdamas „konstatuoti mūsų dvasinę giminystę“ 
(laiškas Eduardui Einsteinui, prieš 1929 03 14, Einsteino archyvas, 
<75-779>) ir siekia kištis į nelaimingą Tetes meilės gyvenimą, kaip 
darė ir su broliu: „Atrodo, Tu smarkiai plūkies dėl „amžinojo mote- 
riškumo“. Tik neįsikabink į senesniąją draugę, kuri Tau yra perne- 
lyg rafinuota. Verčiau pasiieškok paprastos merginos, kuri veikiau 
prilygtų maloniam žaidimui“ (laiškas Eduardui Einsteinui, be datos, 
Einsteino archyvas, <75-993>). 

Vieną kartą Einsteinas mėgina net solidarizuotis su sūnaus liga: 
„Aš žinau, kaip pats jaučiuosi, kai susinervinu. Paprastai taip būna 
tada, kai pamatau, kad mano veikla ir norai „išskysta“: griebi viena, 
griebi kita, bet nėra to ganėtinai tvirto dalyko, kuris leistų ramiai 
veikti. Tokią savijautą gali sukelti išoriniai veiksniai, pavyzdžiui, kai 
užplūsta daug laiškų, į kuriuos privalau atsakyti. <...> Tada apima 
savotiška depresija: ji kažkaip atsiskiria nuo priežasčių ir kliudo nuo- 
sekliai, nesidairant į šalis dirbti“ (laiškas Eduardui Einsteinui, 19357, 
Einsteino archyvas, <75-662>). 

Taip kalbėdamas Einsteinas tikriausiai nemano nieko bloga. Ta- 
čiau Eduardas, psichiatriją nepalyginamai geriau pažįstantis, kad ir 
kaip būtų dvasiškai giminingas tėvui, vis dėlto yra psichikos ligonis. 
Tai, kad tikslinga empatija nebūtinai savaime reiškia įsijautimą į kito 
emocinę būseną, išduoda Einsteino Eduardui skirtos eilutės, parašy- 
tos, kai šiam buvo nustatyta „akivaizdi „defektinė šizofrenija“*: „Juk 
savo negalėjimą atsispirti fatalizmui reikia įveikti, kad vis nemėgin- 
tum pramušti kakta sienos. <...> Iš Tavo laiškų pastebiu, kad nesi 
toks ramus kaip anksčiau. <...> Tik neturėtum kartoti daugelio vie- 
naip ar kitaip negaluojančių žmonių klaidos riesti nosį ir manyti, kad 
Tau viskas savaime turi būti pateikta“ (laiškas Eduardui Einsteinui, 
1930 01 24, Einsteino archyvas, <75-992>). 


* Tai liekamoji (rezidualinė) šizofrenija, kai ūmi fazė pereina į lėtinę. Haliucina- 
cijų ir kliedesių nebūna (red. past.). 

Ar Einsteinas i$ties mano, kad tokie patarimai psichikos ligoniui 
ali padėti? Galiausiai aistringai psichiatrija besidominčiam sūnui 
ašo: „Vienu atžvilgiu dėl savo ligos požymių išties gali būti paten- 
intas: nieko negalėsi taip nuodugniai pažinti, ko nebūsi pats pa- 
yręs“ (laiškas Eduardui Einsteinui, 1930 02 05, Einsteino archyvas, 
<75-990>). Ir dar: „Aš irgi esu trenktas, tik savaip“ (laiškas Eduardui 
Einsteinui, be datos, Einsteino archyvas, <75-988>). 

Kad ir kaip išsijuosęs Einsteinas, jausdamas pavojingą bejėgiš- 
kumą, ginčijasi su jaunėliu, ne mažiau stengiasi kovoti ir su vyres- 
niuoju. Netekęs vilties net mėgina vienytis su Mileva. „Apskritai Tu 
pamažu pastebėsi, kad vargu ar esama malonesnio išsiskyrusio vyro 
už mane. Esu ištikimas kitu atžvilgiu, nei jauna mergaitė svajoja, bet 
vis dėlto ištikimas“ (laiškas Milevai Einstein-Marič, 19267, Einstei- 
no archyvas, <75-656>). Žinoma, tie žodžiai skamba visai kitaip, jei 
paskaitysime tuo laikotarpiu seseriai Majai rašytą laišką, kuriame 
Mileva vadinama „didele kiaule“ (laiškas Majai Winteler-Einstein, 
1925 09 14, Einsteino archyvas, <29-410>). 

Tačiau „blogiausia yra su Albertu. Kai kada abejoju, ar jis nor- 
malus“ (laiškas Milevai Einstein-Marič, 19267, Einsteino archyvas, 
<75-655>). Ir toliau: „Neseniai jis, paveiktas moteriškos galios, pa- 
rašė man begėdišką laišką“ (laiškas Milevai Einstein-Marič, 19267, 
Einsteino archyvas, <75-651>). Einsteinas net linkęs manyti, kad 
Albertas drumsčia ramybę: „Tavo jausmų jis yra taip pavergtas, kad 
aš su juo slapukauju. Tačiau ne tai svarbiausia. <...> Aš niekada nesu 
sakęs, kad jis Tavimi nesirūpintų, apskritai nesu nieko daręs, kas jį 
būtų skatinę nejausti natūralaus dėkingumo tikrai gerai ir pasirengu- 
siai vaikams aukotis motinai. <...> Tos mergaitės įtaka bloga“ (laiškas 
Milevai Einstein-Marič, 1926?, Einsteino archyvas, <75-656>). 

Juo toliau, tuo ši įtaka aiškesnė. „Kokia jinai [Frieda Knecht] nedo- 
ra, matyti iš to, kaip Albertas per trumpą laiką moraliai smuko. <...> 
Dėl savo neteisingo žingsnio jis visai žlugs“ (laiškas Milevai Einstein- 
Marič, 1928 01 11, Einsteino archyvas, <75-697>). Didžiausią neri- 
mą Einsteinui kelia palikuonių klausimas: „Būsiu patenkintas, jeigu 
jis nesileis į abejotiną vaikų produkavimą“ (laiškas Milevai Einstein- 

Marič, 1926 10 15, Einsteino archyvas, <75-658>). Net ir tada, kai 
Einsteinas susipažįsta su būsimąja marčia, dar ne visai nusileidžia: 
„Ji ir kitiems, ne tik jam, nėra tokia bloga, kaip tikėjausi. Tiesa, ji 
šiek tiek egoistiška ir egocentriška, taip pat nelabai taktiška. Tačiau 
yra daug blogesnių <...>. Žodžiu, jei ir toliau jie neturės vaikų, su li- 
kimu susitaikysiu“ (laiškas Milevai Einstein-Marič, 19277, Einsteino 
archyvas, <75-676>). 

Sūnui jis galiausiai siūlo savotiškas paliaubas: „Jei man praneši 
tvirtai nusprendęs su Knecht neturėti vaikų, aš garbingai susitaikysiu 
su Tavo apsisprendimu tuoktis, nors abiem reiškiu apgailestavimą“ 
(laiškas Hansui Albertui Einsteinui, 1927 m. vasaris, Einsteino ar- 
chyvas, <75-738>). Tačiau Einsteinas „nelaimės“ negali sustabdyti. 
1927 m. Hansas Albertas veda Friedą Knecht. 1930 m. pasaulio švie- 
są išvysta vaikaitis Bernhardas Caesaris. Einsteinas pasijunta „labai 
nepagarbiai pakeltas į senelius“ (cit. iš Hernecko, 1978, 50). Bet sene- 
lis mažylį Hadu priims į širdį kaip savo paties vaiką ir jam, kuris tęs 
giminę, galų gale testamentu paliks savo numylėtą smuiką, vadinamą 
Lina. Dabar smuiko savininkas yra smuikininkas Paulis Einsteinas, 
Bernhardo Caesario sūnus ir Alberto Einsteino provaikaitis. 

Dar didesnių nemalonumų nei biologinis kelia materialinis pa- 
veldas: galvoje turima šis tas daugiau nei smuikas. Einsteinas, ko jam 
nepavyko pasiekti motyvuojant genais, dabar mėgina pinigais kon- 
troliuoti. Dingstis — jo paties negalavimas, „nes man pripažinta sunki 
širdies liga (širdies išsiplėtimas, aukštas kraujospūdis ir retas pulsas). 
Ar vėl viskas kaip reikiant pasitaisys, dar nežinia, — skaito Hansas 
Albertas. — Šiaip ar taip, teks mėnesius gulėti lovoje“ (laiškas Hansui 
Albertui Einsteinui, 1928 03 31, Einsteino archyvas, <75-753>). 

Kai 1928 m. kovo mėnesį lankydamasis Šveicarijoje Einsteinas 
buvo priverstas per sniegą kelis šimtus metrų tempti į kalną kelio- 
ninį lagaminą, sustreikavo kraujospūdis. Smarkiai pašlijus sveikatai 
jis grįžta į Berlyną ir ištisus mėnesius privalo tysoti lovoje bei laiky- 
tis dietos. Jo naujasis pagarsėjęs gydytojas Janosas Pleschas nustato 
perikardo uždegimą. Keturiasdešimt devynerių metų Einsteinas taip 
sunegaluoja, kad ima nuogąstauti, ar neatėjo galas. „Beveik pakra- 


—218— 


čiau kojas, — rašo 1929 m. pradžioje Besso, — o juk to neatidesi kaip 
panorėjęs“ (laiškas Michele'iui Besso, 1929 01 05, Einstein/Besso, 
1972, 241). Nuo to laiko į sąmonę vis labiau smelkiasi mintys, kaip 
ką sutvarkyti iki mirties. Dėl turto paveldėjimo yra aiškiai nusistatęs. 
Su tuo nesutinka pirmoji šeima. 

Perpykęs Einsteinas susikivirčija su visais trimis. Jis mato, kaip 
pasaulis jį garbina, tiktai jo paties vaikai šiaušia plauką. Tuo jis nepa- 
tenkintas. Hansui Albertui, kuris yra savotiškas kitos šeimos dalies 
atstovas, 1932 m. rudenį rašo: „Turi suvokti, kad mano pasitikėjimas 
pamažėl išblėso ir kad neturiu jokio noro važiuoti į Ciurichą, nors 
ji mane yra prašiusi. Į Tetelį dėl jo sveikatos negaliu kreiptis. Tad 
padaryk Tu, pasitaręs su motina ir, jei įmanoma, su Teteliu, tai, kas, 
tavo nuomone, yra teisinga. <...> Tau esu ne kartą viską išdėstęs, kai 
dar buvo galima užkirsti kelią būsimai nelaimei, bet rezultato, deja, 
nesulaukiau. Dabar reikia gyventi su tuo, ko nebeįmanoma pakeisti“ 
(laiškas Hansui Albertui Einsteinui, 1932 10 06, Einsteino archyvas, 
<75-787>). Tai ganėtinai negailestingi žodžiai iš lūpų žmogaus, ku- 
ris skelbia humanizmą: „Tik kitiems skirtas gyvenimas vertas gyven- 
ti“ (Vallentin, 1955, 89). 

Rugpjūčio pabaigoje ligoniui Eduardui jis panašiai tiesmukai dro- 
žia į akis: „Mielas Teteli! Tavo abu laiškai buvo netrumpi, bet į mano 
klausimą neduoda aiškaus atsakymo. Darau prielaidą, kad tą dalyką 
aptarei su mama ir Albertu. Todėl šioks toks mano nepasitikėjimas 
virsta teisėtu įtarimu. Man gaila, bet aš esu išmokęs blaiviai vertinti 
faktus, nesvarbu, ar jie susiję su daiktais, ar su žmonėmis! Šiomis 
aplinkybėmis susitikimas mums abiem būtų ne malonus, o kenks- 
mingas. Tebus leista kiekvienam elgtis, kaip kas išmano arba — vei- 
kiau! — kaip turi elgtis. Tai yra likimas. Jį suvokdamas Tave sveikina 
Tavo tėtis“ (laiškas Eduardui Einsteinui, 1932 08 30, Einsteino archy- 
vas, <75-686>). 

Šios eilutės taip pat rodo, kiek būta nemalonaus nekantrumo, kuris 
vedžiojo tuos laiškus rašančio autoriaus ranką. Iš kur toji nerimastis, 
paaiškina vienos Einsteino šeimos bičiulės prisiminimai. „Bendrau- 
damas su tėvu berniukas juo karštai, pasiaukojamai žavėjosi, bet tas 

jausmas staiga virto užsisklendimu, tarsi širdyje būtų nešiojęs slaptą 
pyktį jam. Gal tai buvo bejėgiškumo protestas prieš nepasiekiamą 
idealą, — pasakoja Elsos draugė Antonina Vallentin. — Staiga iš Švei- 
carijos pradėjo eiti padriki laiškai, iš kurių patetiškai dvelkė silpnos 
asmenybės saviraiškos potroškis, perėjęs į begalinį nusivylimą. Tai 
buvo už širdies griebiantys, liguisti, Einsteiną smarkiai sukrėtę laiš- 
kai. Tačiau tėvas nieko nenutuokė apie pernelyg jaudrintos fantazi- 
jos klystkelius. Vieną gražią dieną aistringa jaunojo Einsteino meilė 
tėvui persimainė į neapykantą ir ši išsiliejo skaudžiais priekaištais, 
beatodairiškais prakeiksmais, karštligišku noru išsisakyti“ (Vallentin, 
1955, 185 ir kt. p.). 

Einsteinas dar kartą patikina Eduardą, savo vienintelę atsparą šei- 
moje, nors ir atsisako jį aplankyti: „Man ypač svarbu taip smarkiai 
nenusivilti Tavimi. Su kitais dėl šio dalyko susitvarkysiu kur kas len- 
gviau“ (laiškas Eduardui Einsteinui, 1932 09 07, Einsteino archyvas, 
<75-666). Ir vėl jam primena: „Tu rašai, kad aš esu Tau tolimas, bet 
būti tolimam apskritai yra mano likimas, ir taip yra gerai“ 

Suprasti, kas verčia Einsteiną taip nerimastingai kalbėti, padeda 
viena Hanso Alberto nedatuoto laiško, rašyto tikriausiai 1932 m., 
mašinraščio kopija, kurioje sakoma: „Turėsi pats pripažinti, kad iš tų, 
kurie Tau yra ar bent buvo artimi, aš esu tas, kuris Tau mažiausiai 
kėlė rūpesčių, bent jau dėl pinigų. Vis labiau suvokiu, kad iš tikrųjų 
buvau kvailys stengdamasis kuo greičiau užsidirbti pragyvenimui. Kai 
kiti silpnuoliai ar ligoniai yra popinami ir jais rūpinamasi, Tau, atro- 
do, negana, kad aš pats savimi rūpinuosi: Tu akivaizdžiai net nelaikai 
manęs vertu, jog Tau mirus turėčiau bent kuklų prisiminimą, kai bu- 
vai pavogtas iš mano gyvenimo. Jei Tavo tėviški jausmai man tikrai 
nusmuko iki nulio, tai būtų geriausiai, jei apie tai praneštum“ (Hanso 
Alberto Einsteino laiškas, 19327, Einsteino archyvas, <75-684>). 

Tu buvai gyvenime iš manęs pavogtas. 1932 m. lapkričio mėne- 
sį Hansas Albertas gauna deramą atsakymą: „Prikiši man, kad nesu 
geras tėvas. Tiesa ta, kad dvasinė giminystė man reiškė daugiau už 
kūniškąją. Tai kuo stipriausiai vėl pajutau, kai skaičiau Tavo nemielą 
ir žiaurų laišką, kuris mano dvasiai yra toks pat tolimas kaip kokios 

nors negrų genties karo šokiai“ (laiškas Hansui Albertui Einsteinui, 
1932 11 05, Einsteino archyvas, <75-685>). O Milevai 1933 m. ba- 
landžio pabaigoje praneša: „Albertui elgesio su manimi nebeatleisiu, 
nors ir atsižvelgiu į tai, kad jį iš esmės galima paaiškinti žmonos įta- 
ka“ (laiškas Milevai Einstein-Marič, 1944? 04 29, Einsteino archyvas, 
<75-678>). Visa tai vyksta tomis sumaišties dienomis, kai Einsteinas 
atėjus į valdžią Hitleriui atsisako Vokietijos pilietybės ir visam laikui 
palieka savo vokiškuosius namus. 

Apie tai, kas buvo vėliau, nežinome. Ar Mileva jį pažadino iš le- 
targo miego, kai jis ją ir Eduardą 1933 m. gegužės mėnesį pagaliau 
vis dėlto aplankė Ciuriche? Gal vėl bus įsikišę draugai? Gal būta 
Hanso Alberto laiško, atvėrusio jam akis? O gal Einsteinas pats pada- 
rė išvadą, kad nebegalėdamas (ir nebenorėdamas) grįžti į Vokietiją, 
praradęs tėvynę, gali netekti dar ir šeimos? Šiaip ar taip, per šiuos 
sumaištingus sukrėtimus įvyksta lūžis. 1933 m. gegužės 30 d. - prieš 
tris savaites Bebelio aikštėje liepsnojo ir jo knygos — Einsteinas iš 
Oksfordo rašo: „Mielas Albertai! Neteisingai interpretavęs Tavo, tie- 
są, ne visai gerą elgesį su manimi ir jį įvertinęs ne Tavo naudai, su- 
vokiau, kad de facto buvau Tavo atžvilgiu neteisus. Svarbiausias mo- 
tyvas buvo nepelnytos skriaudos jausmas ir geismas kada nors už tai 
atkeršyti“ (laiškas Hansui Albertui Einsteinui, 1933 05 30, Einsteino 
archyvas, <75-663>). O po dviejų savaičių atlieka išpažintį del Mile- 
vos: „Mano atžagarumas kliudė man suprasti, kaip įsivėlęs į dvasinę 
nesantaiką su Jumis sunkiai kenčiu“ (laiškas Majai Winteler-Einstein, 
1933 06 15, Einsteino archyvas, <75-962>). 

Einsteino gyvenimą emigracijoje temdo ligos ir mirties šešė- 
liai. 1934 m. gegužę Elsa važiuoja į Paryžių aplankyti mirtimi be- 
sivaduojančios dukters Ilse's, kurią slaugo šios sesuo Margot. Nors 
Elsa primygtinai prašo vyrą važiuoti kartu, šis atsisako. Ilse serga 
tuberkulioze. Kaip ir daugelis to meto žmonių, ji irgi taip įsitikinusi 
psichoanalizės galia, kad nesutinka gydytis kaip nors kitaip ir dėl to 
miršta. Margot ir jos vyro lydima Elsa grįžta į Prinstoną palūžusi. 
Netrukus, kai šeima persikelia į Merserio gatvę 112, paskutinę Eins- 
teino gyvenamąją vietą, Elsa sunkiai suserga. 

1937 m. sausio 14 d. Einsteinas Hansui Albertui praneša: „Maž- 
daug prieš porą savaičių po ilgos ir sunkios ligos mirė mano žmona. 
Iš tikrųjų viskas susideda į krūvą“ (laiškas Hansui Albertui Einstei- 
nui, 1937 01 04, Einsteino archyvas, <75—926>). Tais pačiais metais 
Hansas Albertas su šeima irgi atvažiuoja į JAV. Vis dažniau Einstei- 
nas pagalvoja ir apie savo paskutiniąsias dienas. „Mūsų amžiuje ne- 
labasis vis labiau šykšti atostogų!“ — rašo 1938 m. Zanggeriui (cit. iš 
Seeligo, 1956, 45). Vos 1938 m. „išvydo vaikaičius in natura ir išgirdo 
jų krykStavimus‘, šeimą ištinka dar vienas smūgis: 1933 m. gimusį 
antrąjį vaikaitį Klausą Martina pasmaugia difterija. „Mieli vaikai! — 
rašo Einsteinas 1939 m. sausį Hansui Albertui ir Friedai. - Pačiame 
žydėjime Jus ištiko sunkiausia, kas gali nutikti švelniems tėvams“ 
(laiškas Hansui Albertui ir Friedai Einsteinams, 1939 01 07, Einstei- 
no archyvas, <75-904>). 

Po metų galų gale ateina gera naujiena: „Džiaugiuosi, kad Jūs tu- 
rite drąsos šiais neramiais laikais priimti dar vieną vaiką. Aš manau, 
kad elgiatės teisingai“ (laiškas Hansui Albertui ir Friedai Einstei- 
nams, 19417, Einsteino archyvas, <75-906>). Sūnus ir marti įvaiki- 
na kūdikį, dabar sunkiai sergančią ir netoli nuo Berklio gyvenančią 
Evelyn Einstein, kuri, kaip manoma, buvusi tikra Alberto Einsteino 
duktė, atsiradusi iš jo meilės romano su viena Niujorko šokėja. „Eveli 
auga gerai, — praneša Hansas Albertas 1942 m. liepą savo motinai 
(Hanso Alberto laiškas Milevai Einstein-Marič, 1942 07 26, Eins- 
teino archyvas, <75-813>). „Dabar jai šešiolika mėnesių, mergaitė 
tvirtai stovi ant kojyčių ir jos toks pat geras apetitas kaip anksčiau 
berniukų“ (Hanso Alberto Einsteino laiškas Milevai Einstein-Marič, 
1942 07 23, Einsteino archyvas, <75-956>). 

Paties Einsteino sveikata vis prastėja: „Man nustatė žarnyne au- 
gli“, - 1947 m. birželio mėnesį siunčia jis žinią Hansui Albertui (laiš- 
kas Hansui Albertui Einsteinui, 1947 06 24, Einsteino archyvas, <75- 
808>). Šiek tiek vėliau paaiškina: „Jei kur nors einu valgyti, visada 
atitinkamai rengiuosi, bet vis tiek sunegaluoju. Dar persirgau gripu, 
jaučiuosi prastai ir nebesu toks drąsus kaip paprastai“ (laiškas Hansui 
Albertui Einsteinui, be datos, Einsteino archyvas, <75-831>). O Mi- 

levai rugsėjo mėnesį rašo: „Nenorėčiau sulaukti dienų, kai niekam 
nebūsiu tikęs, bet kiekvienas turi susitaikyti su tuo, kas bus“ (laiškas 
Milevai Einstein-Marič, 1949 09 07, Einsteino archyvas, <75-845>). 
Tačiau mirtimi vaduojasi ne jis, o sunkiai serganti Mileva. 

Kai sūnus 1948 m. birželį ketina važiuoti į Šveicariją pasirūpinti 
motina, tėvas nepataria: „Verčiau pagalvok, ar santaupų nebūtų ga- 
lima geriau panaudoti — perduoti jas dar pajėgios gyventi motinos 
lemčiai pagerinti, nei taip beviltiškai išmesti“ (laiškas Hansui Alber- 
tui Einsteinui, 1948 06 07, Einsteino archyvas, <75—958>). Sūnus į 
Šveicariją nevažiuoja. Einsteinas abejoja net dėl marčios kelionės. 
„Mintis, kad Friedi važiuotų, man atrodo nevykusi, pirmiausia dėl 
psichologinių sumetimų. Ji yra viena iš tų moterų, kuri iš Milevos 
(šios įsivaizdavimu) yra atėmusi vyriškąjį pasaulį“ (laiškas Hansui Al- 
bertui Einsteinui, 1948 06 14, Einsteino archyvas, 75-835>). 

Mileva Einstein miršta vieniša kaip pirštas ir suglumusi vieno- 
je Ciuricho ligoninėje. Kai apie jos mirtį Tetelio globėjas telegrama 
praneša buvusiam vyrui, Hanso Alberto šeimoje, atrodo, netrūko 
skaudžių priekaištų. Einsteinas atsako: „Visiškai suvokiu Tavo jaus- 
mų reakciją į šį liūdną reikalą, bet patikėk manimi — yra geriau, kad 
nenuvažiavai. Artimiausio žmogaus mirtis atveria jaunystės žaizdų 
randus. Čia negaliu Tau tiesiogiai pagelbėti: taip viskas sutvarkyta, 
kad kiekvienas galiausiai turi susidoroti su savo dalia“ (laiškas Han- 
sui Albertui Einsteinui, 1948 08 04, Einsteino archyvas, <75-836>). 

| Nespėjo dar susigulėti žemė ant motinos kapo, kai vėl pasigirsta 
naujos nelaimės pranašai. Tuoj po 1948 m. Kalėdų Hansas Albertas 
gauna iš tėvo nerimą keliantį laišką: „Rašau Tau šiandien todėl, kad 
manęs laukia sunkoka operacija. <...> Jei ir viskas baigsis gerai, vis 
tiek nėra per anksti apie tai pranešti. Rašau Tau manydamas, kad 
būtų negerai, jei apie tuos dalykus sužinotum iš laikraščių“ (laiš- 
kas Hansui Albertui Einsteinui, 1948 12 26, Einsteino archyvas, 
<75-837>). 1949 m. kovo 2 d. Einsteinas gali patenkintas raportuo- 
ti: „Buvo pašalintos žarnos sąaugos, ir tai veiksmingai pagerino jų 
funkciją“ (laiškas Hansui Albertui Einsteinui, 1949 03 02, Einsteino 
archyvas, <75-835>). Kai po keliolikos dienų jam sukanka septynias- 

dešimt, užgriuna „gimtadienio kruša, primenanti kažką panasının | 
gyvo žmogaus laidotuves“ (laiškas Hansui Albertui ir Vriedai Linstoi 
nams, 1949 03 18, Einsteino archyvas, <75-829>). 

Einsteinas dabar gyvena viename name su trimis moterimis 
Margot, Maja ir sekretore Helena Dukas. Marti, atvykusi 1934 m. | 
JAV, netrukus su vyru išsiskyrė. Sesuo Maja į JAV atvažiavo 1939 m, 
o vyrą Paulį paliko Europoje. Dar 1944 m. pabaigoje mano grj) 
„Stačiai pernelyg gražu, — rašo ji Teteliui, — kad galiu tikėtis vinn, 
kas man taip labai artima širdžiai, vėl pamatyti“ (Majos Wintelvi 
Einstein laiškas Eduardui Einsteinui, 1944 11 19, Einsteino archyvas, 
<75-806>). 

Deja, nieko neišeina. Mają ištinka apopleksija ir nuo 1946 m. Ji 
nebelipa iš lovos. Dabar savo žilų plaukų kuokštu ji panaši į garsųjį 
brolį it sesuo dvynė. Ją nuoširdžiai slaugo Margot, o Albertas kun 
vakarą atsisėda prie lovos ir skaito jai poeziją bei filosofijos veikalus. 
„Kiekvieną dieną su džiaugsmu laukiu tų valandų, — rašo ji drau 
gei, - ir man malonu matyti, kad ir jis tuo džiaugiasi“ (Majos Win 
teler-Einstein laiškas Theresijai Mutzenbecher, 1946 07 15, cit. iš 
Highfieldo ir Carterio, 1996, 306). 

Jos mirtį 1951 m. pavasarį Einsteinas išgyvena sunkiai. Dabar pa: 
sijunta visiškai vienišas. Jis duoda nurodymus, kaip elgtis jam pa- 
čiam mirus. „Pirmadienį ketvirtą valandą po pietų amžinai užmerkė 
akis mano sesuo. <...> Antradienį vienuoliktą valandą priešpiet pa- 
lydėjome ją į Trentoną, į krematoriumą, draugų nebuvo. <...> Nu- 
sprendžiau, kad ir su manimi turės būti padaryta taip pat“ (laiškas 
Hansui Albertui ir Friedai Einsteinams, 1951 06 27, Einsteino archy- 
vas, <75-794>). 1954 m. gruodį mirtis ima belstis ir į jo duris. „Klaiki 
anemija kausto mane prie namų“, — praneša Hansui Albertui (laiškas 
Hansui Albertui Einsteinui, 1954 12 28, Einsteino archyvas, <75- 
917>). Gyventi dar likę geri trys mėnesiai. Bent jau šeimos reikalai 
yra taip susitvarkę, kad jis gali ramiai trauktis iš pasaulio: po ilgus 
metus trukusių kivirčų jaučiasi susitaikęs su palikuoniu ir giminės 
tęsėju, kuris Berklyje turi gyventi tempdamas „profesoriaus Alberto 
Einsteino“ jungą — jam nuolat primenamas tėvas. 

Hanso Alberto penkiasdešimties metų jubiliejaus 1954 m. pro- 
pa tėvas siunčia tokius sveikinimo žodžius: „Man džiugu turėti tikrą 
winy, kuris yra paveldėjęs svarbiausią mano esybės pusę — pakilti 
virš grynosios būties metų metais atiduodant savo geriausias jėgas 
ne asmeniškam tikslui. Tai yra puikiausias, stačiai vienintelis bū- 
ılas, kaip tapti nepriklausomam nuo asmeniško likimo ir žmonių“ 
(laiškas Hansui Albertui Einsteinui, 1954 05 11, Einsteino archyvas, 
- 75-918>). 

Sūnus Eduardas, „mano mielas pramuštgalvis“, yra kita, šešėlinė 
jo gyvenimo pusė. Jau 1932 m., kai Einsteinas dar niekur nebuvo iš- 
keliavęs, jį, „kuris vis tiek linksta į hipochondriją“ (laiškas Milevai 
Iinstein-Marič, 19287, Einsteino archyvas, <75-783>), jis galutinai 
yra nurašęs, nes tas „visą laiką liks popinamu vaiku“ (laiškas Milevai 
| instein-Marič, 1932 06 04, Einsteino archyvas, <75-672>). Tų pačių 
metų rugsėjį Besso dar kartą kala Einsteinui į galvą: „Pasiimk berniu- 
ką nors kartą į vieną iš savo didelių kelionių. Jei šitaip būsi jam skyręs 
laisvo laiko bent pusmetį iš savo gyvenimo <...>, tada galiausiai abu 
žinosite, kas esate vienas kitam“ (Michele'io Besso laiškas, 1932 09 
18, Besso/Einstein, 1972, 286). | 

Iš tikrųjų sūnui, protarpiais gyvenančiam tai pas motiną, tai psi- 
chiatrijos klinikoje, Einsteinas 1932 m. reikalaujamą pažadą buvo 
davęs: „Nesikrimsk dėl to, kad tenka paragauti vienuoliško gyveni- 
mo. <...> Nebesikankink taip smarkiai dėl testamento dalykų. <...> 
Tikiuosi, kad kitą metą galėsiu Tave pasiimti į Ameriką“ (laiškas 
Eduardui Einsteinui, 1932 10 08, Einsteino archyvas, <75-668>). 
Tačiau tai niekada neišsipildė. Einsteinas, kai 1932 m. lankėsi Ciu- 
riche, apie tai nieko konkretaus nežinome, Milevą ir Eduardą matė 
paskutinį kartą. Seseriai Majai brolėno sveikatą nusakė taip: „Jis 
yra prislėgtas ir, kaip būdinga tokiems ligoniams, pameta pokalbio 
siūlą“ (laiškas Majai Winteler-Einstein, be datos, Einsteino archy- 
vas, <29-415>). 

Kai 1934 m. Eduardas, slaugo lydimas, Italijoje aplanko Einsteino 
seserį ir svainį, Maja negali patikėti savo akimis — taip jis siaubingai 
pasikeitęs. Jis „išburkęs, negali atitrūkti nuo savo tam tikrų susigal- 

voty teorijų, be to, jį slegia sunki kaip švinas melancholija, kuri jo 
senąją saulėtą šypseną, žaibiškai nutvieskiančią veidą ir vėl išnyks- 
tančią, daro dar liūdnesnę. <...> Jis siaubingai kenčia, vargšas ber- 
niukas“ (Majos Winteler-Einstein laiškas Theresijai Mutzenbecher, 
1934 04 20, cit. iš Highfieldo ir Carterio, 1996, 295). 

Tėvas su jaunėliu vis dar palaiko šiokius tokius ryšius, bet ką laiš- 
kuose atsako sūnus, nežinome. 1937 m. Einsteinas jam rašo: „Dabar 
gyvenu kaip senas vienišas žmogus, pamažu rengiuosi atsisveikin- 
ti su pasauliu“ (laiškas Eduardui Einsteinui, 1937 05 25, Einsteino 
archyvas, <75-933>). Bet dar jam prieš akis aštuoniolika metų. Tų 
pačių metų birželio mėnesį Besso aprašo vieną susitikimą su Edu- 
ardu: „Vakar vakare <...> choralų preliudijas <...> be galo subtiliai 
griežė Eduardas Einsteinas. Į akis krinta jo išvaizda: antsvoris; jis 
vengia išeiti iš namų, jau metai, kai sėdi užsidaręs — ne visada gauna 
jį pamatyti ir lankantysis bičiulis. Antra vertus, pastaruoju metu pa- 
rengtos trys geros kompozicijos, nepaprastai originalūs pranešimai 
psichologijos klausimais: skaitė šiurkštoku balsu, primenančiu senus 
vargonus, kuriais griežti reikėtų kumščiais — skiemenys sklido tarsi 
iš už didelio drovumo uždangos, bet su panašia jėga, su kokia galima 
įsivaizduoti griežiant anais senais vargonais“ (Michele'io Besso laiš- 
kas, 1937 06 19, Besso/Einstein, 1972, 316). 

Dėl savo šizofrenijos „med. stud. Einsteinas“ dabar vis dažniau 
gyvena Burghelclio nervų ligų gydykloje — iš pradžių kaip svečias, 
paskui ir kaip ligonis. Protarpiais būdavo pas motiną, o kai 1948 m. ji 
mirė, — porą metų Eduardą globojusiose šeimose: pirma kunigo šei- 
moje, paskui pas vieną advokato našlę. Kunigui Freimūlleriui (Frei- 
miuleriui) ir jo žmonai net pavyksta jį laikinai įtraukti į kaimo ben- 
druomene ir įdarbinti adresų užrašinėtoju. Su meile ligoniu rūpinasi 
publicistas ir Einsteino biografas Carlas Seeligas (Karlas Zėligas), ku- 
ris globoja ir Burghelclyje atsidūrusį Robertą Walserį (Valzerį). „Jūsų 
sūnaus veide, — rašo Einsteinui Seeligas, — esama tam tikros kančios 
ir svajingumo, tačiau ir linksmos šypsenos bei patiklumo: ir viena, ir 
kita greitai sužavi“ (Carlo Seeligo laiškas Albertui Einsteinui, cit. iš 
Highfieldo ir Carterio, 1996, 315). 

Nors Tete savo paties psichoanalize po kelių dienų ir nutraukė, 
bet tuo metu madingą terapijos būdą jis taip puikiai išmanė, kad 
nuolatiniais įsikišimais, dažnai grindžiamais neva geresniu Zinoji- 
mu, savo gydymui kenkė. Jau Burghelclio ligonio bylos Nr. 27445, 
pradėtos 1933 m. sausio 10 d., priėmimo anketoje pažymima: 
„Dar tuo metu, kai pas mus buvo kaip svečias (1932 m. rudenį), jis 
<...> kalbėjo išimtinai tik psichoanalizės teorijos klausimais. Spe- 
cialiai išstūmęs iš sąmonės savo meilės santykius su viena vyresne 
moterimi, kuri per vėlai ir neteisingomis psichologinėmis premi- 
somis skatino lytinę sueitį..., jis bijąs ir t. t. Dabar turįs nustoti į 
tai reagavęs. Kalbėjo metaforine, padrika kalba, bet užsispyrusiai 
ir negirdėdamas patarimų laikėsi savo teorijų“ (cit. iš Hounkerio, 
2003, 222). 

Ligonio byloje yra ir Burghelclio direktoriaus Hanso W. Maierio 
(Hanso V. Mejerio) raštas, kuris genetika tikinčiam Albertui Eins- 
teinui, jei tas būtų jį gavęs paskaityti, tikriausiai būtų sukėlęs didelį 
malonumą. „Neabejotina, kad šizofrenijos hereditas“ — paveldimu- 
mas — „eina iš motinos, kurios sesuo yra internuota dėl katatonijos*“ 
(cit. iš Hounkerio, 2003, 223). Tarsi Einsteinas nebūtų visada sakęs: 
„Motina yra šizoidinė asmenybė“ 

Šveicarų autorius Thomas Hounkeris (Tomas Haunkeris) pateikia 
duomenų, kad Eduardui 1944 m. buvo taikyta „elektroterapija“, bet 
jos po šešių šokų atsisakyta. Praėjus metams pirmą kartą Eduardas 
mėginęs žudytis. Anksčiau kelis kartus nesėkmingai buvęs gydomas 
insulino šoku. Svarstyta net dar baisesnė galimybė: „Gal net galvo- 
ji apie smegenų operaciją arba gydymą forsuotu miegu? — klausia 
Einsteinas Mileva. — Aš sakau: šalin rankas“ (laiškas Milevai Eins- 
tein-Marič, 1934, Einsteino archyvas, <75-969>). 

„Pasiutiškai gaila berniuko, kad turi stumti gyvenimą be vilties 
normaliai egzistuoti, - skundžiasi Einsteinas 1940 m. viename laiš- 
ke Besso. — Kai gydymas insulinu galutinai nuėjo niekais, medici- 


* Katatonija — motorinės ir psichinės individo veiklos sutrikimas. Šiuo atveju pa- 
sireiškusi sergant psichikos liga (red. past. ). 

nine pagalbą laikau visai nieko verta. Aš apskritai blogos nuomo- 
nės apie šią gildiją ir manau, kad šiuo atveju geriau gamtą palikti 
ramybėje“ (laiškas Michele'iui Besso, 1940 11 11, Besso/Einstein, 
1972, 352). 

nus niekada nebegalės gyventi savarankiškai. Todėl, rašo jis Milevai, 
laikąs „būtinai reikalinga, kad Tetelis būtų pripažintas neveiksniu“ 
(laiškas Milevai Einstein-Marič, 1946 12 22, Einsteino archyvas, 
<75-846>). Likusiam gyvenimui Eduardas gauna globėją dr. Heinri- 
chą Meili (Meilį), vieną šeimos pažįstamą. 1953 m. paciento atesta- 
cijoje sakoma, kad „šiuo metu jis gilinasi į klausimą, kaip remiantis 
mokslu būtų galima įkurti pasakų šalį. Jo nuomone, esą įmanoma 
kryžminant tam tikrus augalus išauginti medžius, kurių vaisiai būtų 
duonos kepalai“ (cit. iš Hounkerio, 2003, 223). 

Galiausiai Einsteinas su sūnumi nutraukia visus ryšius. „Esama 
vienos kliūties, kurios nepajėgiu kaip reikiant išanalizuoti, - moty- 
vuoja jis Carlui Seeligui vienus metus prieš mirtį. — Kirba mintis, 
kaip man atrodo, kad sužadinsiu jam visokių skaudžių jausmų, jei 
vienaip ar kitaip pasirodysiu“ (laiškas Carlui Seeligui, 1954 01 04, cit. 
iš Highfieldo ir Carterio, 1996, 316). 

Mirus tėvui išburkęs, ištisai rūkantis Teddy degraduoja bematant. 
1957 m. kovo mėnesį ligonio byloje rašoma: jis „slampinėja aplink 
namus ir valkatos išvaizda gali atbaidyti lankytojus“ (cit. iš Hounke- 
rio, 2003, 223). 

Dvejus metus prieš Eduardo mirtį vienas laikraštis, straipsnį pa- 
vadinęs „Ciuriche užmirštas“, taip vaizduoja „trečiosios klasės gy- 
ventojo“, kuris dėl ūsų be galo panašus į tėvą, dienas Burghelclyje: 
„Buvo apsivilkęs mėlynais drabužiais ir avėjo medinėmis klumpė- 
mis, nes dirbo laukuose. <...> Jis mielai būtų skambinęs fortepijonu, 
bet muzika būtų trukdžiusi kitiems gyventojams, ir tai jis suprantąs. 
Dirbti laukuose nesą smagu, bet, antra vertus, suvokias, kad tai jam 
išeiną į sveikatą. Mielai miegotų vienas, bet žinąs, kad tai neįmano- 
ma. <...> Prie gyvenimo čia pripratęs, taip jau yra“ (cit. iš Hounke- 
rio, 2003, 223 ir kt. p.). 

Pranešime apie jo mirtį 1965 m. lapkričio mėnesį po pavarde pa- 
rašyta: „Mirusio prof. Alberto Einsteino sūnus“, apie Mileva — nė žo- 
džio. Jo ligos byloje sukauptas nemažas pluoštas eilėraščių. Vienas iš 
jų pavadintas „Vieniša pabaiga“: 


Jauskit, kaip vienišas mirštu, 

Dienos kaip gęsta, 

Bet medin įręsti būties man neskirta. 
Viską, ką sėjau, 

Veikiai išblaškė man vėjai. 

Ką stengiaus užtvenkti, kaipmat ištaškė 
Upokšnis nelemtas. 


Jauskit, kaip vienišas mirštu, 
Kaip gėda, kaip visa, kas tviska, 
Atėmė prasmę, 

Atėmė viską.* 


* Ahnt, wie ich einsam sterbe, / Lautlos schwinde / Und in keine Rinde mein Da- 
sein kerbe. / Was ich gesät, / Haben die Winde leer verweht. / Was ich gedämmt, 
hat schon geschwinde / Der Bach fortgeschwemmt. // Ahnt, wie ich einsam ster- 
be, / Und wie die Scham / Mir meinen Halt, / Mir alles nahm (cit. iš Hounkerio, 
2003, 224). | 


Vienuoliktas skyrius 


VIENO ATRADIMO ANATOMIJA 


Kaip Einsteinas atrado bendrąją 
reliatyvumo teoriją 


„lete, kodėl tu toks garsus?“ (cit. iš Grüningo, 1990, 438). Tėvas kiek 
pagalvojęs devynerių metų sūnui atsako: „Aklas vabalas ropodamas 
kreiva šaka nepastebi, kad ji kumpa. Man nusišypsojo laimė pastebe- 
ti, ko nepastebėjo vabalas. Taip Einsteinas savo jaunėliui paaiškina 
bendrąją reliatyvumo teoriją. Tai, kas vabalui yra medžio šaka, fizi- 
kui — erdvėlaikis: kreivas, nors to niekas nesuvokia. 

O kur tėvelio laboratorija? Einsteinas pabaksnoja į smilkinį ir 
sako: „Čia“ Savo eksperimentus jis atlieka galvoje: joja įsivaizduo- 
jamais šviesos spinduliais, važiuoja nepaprastai greitais traukiniais, 
liftais skrieja kosmoso platybėmis, stebi ropojančius vabalus ir sim- 
boliais bei skaičiais kuria naują tvarką. Ir tai daro vaizdiniais, kurie 
galvoje susidėlioja į ištisus filmus. „Joks mokslininkas nemąsto for- 
mulėmis“, — kategoriškai teigia Einsteinas (cit. iš Infeldo, 1969, 81). 

Kaip būtų puiku šias smegenis matyti mąstančias! Patologas Tho- 
mas Hervey pasistengė, kad tas organas nepražūtų. Aiškus daiktas, 
numeruotuose audinių kubeliuose ieškoti atminties būtų panašu į tai, 
kaip prašyti Einsteino smuiką pakartoti kokią nors jo kadaise griež- 
tą Mozarto sonatą. Ir vis tiek yra tyrėjų, ieškančių kažko panašaus. 
Jie tarsi retrospektyviai regi, kaip jis mąstė. Šio proceso pėdsakų jie 
randa vienoje dar Ciuricho laikais, apie 1912 ar 1913 m., pradėtoje 
užrašų knygoje, primargintoje visokių paslaptingų simbolių ir lygčių: 
normaliems mirtingiesiems — tai knyga su septyniais antspaudais, 
o specialistams, kurie tą aštuoniasdešimt keturių puslapių rankraštį 
yra išnarplioję iki paskutinio taško ir kablelio, jis atskleidžia svarbią 
dalį tų kelių kelelių, kuriais eidamas ir klampodamas Einsteinas atra- 
do savo bendrąją reliatyvumo teoriją. 

Mineapolyje du vyrai ima gilintis į magiškas formules. Abu turi 
po nosimi atverstą sąsiuvinį su užrašų kopijomis. Originalą saugo 
paveldo cerberiai Einsteino archyve Jeruzalėje. Į vaizdingai apsnigtą 
universiteto teritorijos veją už didžiulio lango juodu beveik neturi 
kada akies užmesti. Viduje, kur du partneriai sėdi sukaitusiomis gal- 
vomis, viešpatauja mokslo inkubatoriaus jaukumas ir dvasia — vei- 
kia Einsteino laboratorija. Ir kalbama čia apie „metrinius tenzorius“ 
ir „bendrąją kovariaciją“, apie „dalinius diferencijavimus“ ir „gama 
kapa 1, dx kapa dx 1“. Visa tai slepia klystkelius ir painiavas, kvailys- 
tes, nusivylimus ir triumfus. 

Kai Jūrgenas Rennas ir Michelis Janssenas susieina, kai kada 
Mineapolyje, kai kada Berlyne, aptarti tyrimų rezultatų, Einsteinas 
atgyja naujam gyvenimui. Atrodo, tarsi šalimais sėdi fizikų fizikas, 
kalbasi su savo mokiniais, kurie stengiasi jį suprasti kaip mokslinin- 
ką ir kaip žmogų. Jie mąsto jo mintimis, vartoja jo žodžius ir priima 
jo argumentus, bando jo triukus ir perpranta gudrybes, o kai vaiz- 
duotėje prieš akis iškyla jo pasaulėvaizdžio karkasas — paprastas ir 
elegantiškas, neretai juodu pasiduoda languotame popieriuje rūpes- 
tingai išvedžiotų eilučių Zavesiui. 

Jo smulkią, beveik tiesią kaip linija, į dešinę šiek tiek pasvirusią 
rašyseną jie kaipmat atpažintų iš visų,raštų pasaulyje. Jiems nereikėtų 
ir rankraščio. Po penkiolikos tyrimų metų abu galėtų kiekvieną lygtį 
pasakyti net pažadinti iš miego. Atkartoti mąstymą užėmė daugiau 
laiko kaip pats mąstymas. Rennas, Berlyno Maxo Plancko mokslo 
istorijos instituto direktorius, ir Janssenas iš Minesotos universiteto 
kaip savotiškas tyrėjų branduolys (Ciuricho užrašus kai kada yra tyrę 
net aštuoni žmonės) abejoja ir dėl tų legendų, kurias sukūrė ir įtvir- 
tino genijaus kultas. 

Tuodu mokslininkai galėjo atlikti savo tyrimus tik susiklosčius pa- 
lankioms aplinkybėms - todėl, kad pirmuoju Einsteino raštų leidybos 
projekto direktoriumi tapo Johnas Stachelis, tikras reliatyvumo teo- 
rijos specialistas, ir ėmė tvarkyti fiziko palikimą. Įgudusiu žvilgsniu 
peržiūrėdamas tūkstančius lapų ir sąsiuvinių su rankraštiniais moks- 
liniais užrašais jis aptiko minėtąją užrašų knygą ir suvokė didžiulę to 

iš pažiūros visai žalio veikalo reikšmę. Rankose jis laikė laboratorinį 
dienoraštį - eksperimentų Einsteino galvoje aprašymus. 

Palyginti su bendrąja reliatyvumo teorija, kartą yra prasitaręs 
Einsteinas, kurti specialiąją buvęs „vaikų žaidimėlis“. Tačiau be šios 
nebūtų išplėtojęs ir anos. Savo 1905 m. darbais jis iš erdvės ir laiko 
atėmė absoliutumą. Šviesos greitį padarydamas visų (judančių) daik- 
tų matu, erdvę ir laiką jis sureliatyvino. Matematikui Minkowskiui 
atvėrė galimybę erdvę ir laiką sujungti į keturmatį erdvėlaikį. Vaiz- 
duotėje paleidęs riedėti savo traukinį Einsteinas įvykių vienalaikiš- 
kumui suteikė naują prasmę. Elektros ir magnetinį laukus jis suvokė 
kaip dvi to paties medalio puses. Eterio kaip šviesos ir kitų elektro- 
magnetinių bangų perteikimo terpės idėją paskelbė nereikalinga. Ne 
kas kitas, o jis atrado masės ir energijos esmės vienovę ir išreiškė 
formule E = mc. 

Viso to būtų užtekę vieno Žmogaus gyvenimui. Jau ir šiais darbais 
Einsteinas nusipelnė garbingos vietos mokslo olimpe. Tačiau veikiai 
suprato nuėjęs vos pusę kelio. 

XX a. pradžioje reliatyvumo teorija jau tvyrojo ore ir anksčiau ar 
vėliau ją būtų atradęs ir kitas fizikas, o bendrosios reliatyvumo teori- 
jos link Einsteinas ilgai eina vienas. Net Maxui Planckui naujoji Eins- 
teino mintis atrodo nieko verta: „Kaip senas Jūsų draugas patariu jos 
atsisakyti, nes nieko neišeis, o jei ir išeis, niekas Jumis netikės“ (cit. 
iš Būhrke'o, 2004, 90). Einsteino reakcija, kaip visada tokiais atvejais, 
yra tokia: dabar - į priekį! 

Iki šiol buvo įrodęs, kad reliatyvumo principas galioja tolygiai 
ir tiesiai judančioms sistemoms. Keleiviams, važiuojantiems trau- 
kinyje vienodu greičiu, tinka tie patys fizikos dėsniai kaip ir stebė- 
tojams perone. Laikrodžiai eina lėčiau ir atstumai trumpėja santy- 
kinai vienas kito atžvilgiu. Dabar Einsteinas reliatyvumo principą 
pasišovęs išplėsti, pritaikyti ir atvejams, kai garvežio mašinistas 
duoda garo arba stabdo, - ir taip reliatyvumo teoriją apibendrinti. 
Iš to kilęs pačios teorijos pavadinimas. Tačiau tas dalykas po teisy- 
bei jam ir pakišo koją — tai yra vienas iš Jansseno, Renno ir kolegų 
išaiškintų netikėtumų. 

Be greičio didėjimo veikiant jėgai, pavyzdžiui, ratinėse transporto 
priemonėse ir lėktuvuose, esama išcentrinės jėgos sukeliamo pagrei- 
čio, kurį žino kiekvienas žaidimo aikštelėje žaidęs vaikas: jei prade- 
dama sukti karuselė, tas, kuris stovi ne centre, yra spaudžiamas prie 
krašto ir tarsi iššauta kulka įgyja pagreitį. Tas, kuris plaukimo basei- 
ne šoka nuo tramplino, patiria pačią paprasčiausią netolyginio judė- 
jimo forma - kritimą dėl sunkio. Šias greitėjančio judėjimo veikiant 
jėgai ir gravitacijai formas turi apimti naujoji teorija. 

Einsteinui reikia atsakyti į nemaža klausimų. Pirmasis iš jų su- 
sijęs su judančių sistemų simetrija: kol dvi transporto priemonės 
juda viena kitos atžvilgiu vienodu greičiu, šių santykius galima at- 
vaizduoti matematiškai. Lorentzo transformacijomis galima apskai- 
čiuoti, kaip katroje sistemoje eina laikrodžiai arba kaip trumpėja 
kūnų matmenys, ir priešingai. Bet ar įmanoma tai padaryti, kai dvi 
transporto priemonės prie viena kitos artėja arba viena nuo kitos 
tolsta greitėdamos? Kitaip tariant, ar nevienodu greičiu viena kitos 
atžvilgiu judančių sistemų santykis yra toks, kad tomis pačiomis 
formulėmis būtų galima daryti išvadas apie viena kitą ir priešin- 
gai? Ar jos yra, fizikos kalba šnekant, „absoliučiai kovariantiskos“? 
Ir net jeigu jos tokios būtų: ar galima reliatyvumo principą, kurį 
Einsteinas naudodamasis Galilėjaus duomenimis išplėtė, pritaikyti 
išcentrinėms rotacijos jėgoms? Kaip yra su sunkiu, kuris specia- 
liojoje reliatyvumo teorijoje nevaidina jokio vaidmens? Apskritai 
kokia tos keistos greitėjimą sukeliančios jėgos, vadinamos gravi- 
tacija, esmė: jegös, priverčiančios, pasak Newtono teorijos, ne tik 
kristi obuolį žemėn, bet ir dangaus kūnus išsilaikyti orbitose? Koks 
gravitacijos ir erdvėlaikio, per kurį masės traukia viena kitą, ryšys? 
Kaip materija, vadinasi — pagal formulę E = mc“, — ir energija, sie- 
jasi su erdvėlaikiu? 

Kiekvienas atsakymas kelia naujų klausimų, kiekvienas proveržis 
reiškia naują pradžią. Taip funkcionuoja mokslas. Dažniausiai jau- 
ni kitos kartos tyrėjai ima spręsti savo pirmtakų iškeltas problemas. 
Taip Kepleris elgėsi su Koperniku, Newtonas — su Galilėjumi, Max- 
wellas — su Faraday'umi. Reliatyvumo teorijoje Einsteinas yra savo 


paties pirmtakas ir jpedinis. Jis pasielgia kaip maratono begikas, ku- 
ris distancijos pabaigoje nusprendžia dar kartą leistis į trasą. 

Newtono inercijos dėsnis teigia, kad objektas išlaiko rimties arba 
tiesiaeigio tolyginio judėjimo būseną, kol jį paveikusi jėga priverčia ją 
keisti. Automobilyje - tai variklio jėga. Kokia stipri ta jėga turi būti, 
priklauso, aišku, nuo objekto masės. Didesniems automobiliams to- 
kiam pat greitėjimui pasiekti reikia galingesnių variklių arba daugiau 
energijos nei mažesniems. Šią mintį ir išsako Newtono dėsnis: juo 
didesnė objekto „inercinė masė“, t. y. inertiškumas, tuo daugiau jėgos 
reikia jam išjudinti iš vietos ir suteikti tam tikrą pagreitį. 

Tačiau sunkio atveju, kaip įspūdingai yra parodęs Galilėjus kri- 
timo eksperimentais, pasireiškia keistas efektas: visi objektai krinta 
vienodai greitėdami, visai nesvarbu, koks jų svoris. Galilėjaus bandy- 
mą lengvai pakartosime, jei nuo tilto paleisime kristi du skirtingo dy- 
džio akmenis — abu pliumptelės į vandenį kartu. Jei nebūtų oro pa- 
sipriešinimo, pavyzdžiui, viskas vyktų beorėje erdvėje, net plunksna 
kristų tokiu pat pagreičiu kaip akmuo - svoris čia neturi reikšmės. 
Kaip tai įmanoma? Kaip gali ta pati jėga skirtingos masės objektams 
suteikti vienodą pagreitį? Kas čia yra kitaip, palyginti su automobi- 
liais, kuriems išjudinti reikia vis daugiau jėgos, juo jie sunkesni? Iki 
Einsteino tai buvo pati didžiausia gamtos paslaptis. 

Newtonas nemokėjo to. reiškinio paaiškinti, tačiau tą blogybę 
pašalino suformuluodamas sunkio dėsnį. Niekas niekada negalėjo 
pasakyti, kas apskritai yra ta paslaptingoji jėga. Tačiau ji visiškai pa- 
klūsta gravitacijos dėsniui, kaip Newtonas jį apibūdino: juo objektas 
sunkesnis, tuo labiau jį veikia, kaip sako pats pavadinimas, sunkio 
jėga. Kartu su inercine mase, kuria objektas priešinasi išorinei jėgai, 
didėja ir sunkio jėga. Ir ne vien tai: ji yra tiksliai tokio pat dydžio. 
Sunkio jėga taip šimtu procentų priešinasi inercinei masei, kad visi 
kūnai, nesvarbu, koks jų svoris, krinta žemyn tokiu pat pagreičiu. 
Tokia Newtono teorija. 

Keista, bet kone per du šimtus metų nuo jo mirties niekas nej- 
stengė paaiškinti, kodėl tiksliai sutampa inercijos ir sunkio masės. 
Bet kadangi Newtono dėsnį galima taip puikiai pritaikyti ir (jo įsiti- 


kinimu, dieviškajai) dangaus kūnų mechanikai, ir žmonių sukurtoms 
mašinoms, ši sutaptis buvo laikoma ypatingu gamtos atsitiktinumu. 

Tačiau atsiranda vienas, kuris šiuo atsitiktinumu kategoriškai su- 
abejoja, — tai Einsteinas. Jis ne tik nepasitiki — tai pats didžiausias 
mokslo menas — iš esmės jokiomis nepatikrinamomis prielaidomis, 
bet ir pats stengiasi kurti gamtos procesus aiškinančias, o ne juos 
aprašančias teorijas. Kaip Žemė veikia Visatos platybėse, traukia 
prie savęs visus daiktus tiksliai jų sunkį atitinkančia jėga ir dar išlai- 
ko orbitoje Mėnulį? Ir kaip ši mechaninė jėga veikia per atstumą, kai 
objektai nesiliečia? Kas čia apskritai yra jėga? 

Ir dar viena keistybė kelia Einsteinui įtarimą. Newtono dėsnyje 
yra vienas su specialiąja reliatyvumo teorija nederantis efektas: du 
kūnai traukia vienas kitą tiesiogiai nesugaišdami laiko. Tačiau Eins- 
teino teorija tokį veikimą per atstumą draudžia: niekas negali plisti 
greičiau už šviesą, taip pat ir sunkio jėga, juolab be galo greitai. 

Einsteinas, suvokęs visus problemiškus klausimus, pasitraukia į 
savo vaizduotės laboratoriją. 1905 m. Einsteino traukinyje jokiu fi- 
zikos bandymu nebuvo galima nustatyti, ar traukinys važiuoja, ar 
stovi. Ir vienodu greičiu važiuojančiame, ir stovinčiame traukinyje 
obuolys krinta ant žemės statmenai. Keleiviai greičio irgi nejaučia. 
Tačiau jei garvežio mašinistas duoda garo ir traukinys ima greitėti, 
judėjimo pokytį galima pastebėti tiesiogiai: obuolys krinta ant vago- 
no grindų įstrižai važiavimo krypčiai. Keleiviai irgi aiškiai junta grei- 
tėjimą kaip juos veikiančią jėgą — ši spaudžia juos prie atlošų. Šitas 
kasdienis reiškinys, ką jaučiame judėdami, yra vienas iš bendrosios 
reliatyvumo teorijos išeities taškų. 

Dar 1907 m. Einsteinui buvo atėjęs į galvą mintinis eksperimen- 
tas, kai gali būti nejuntamas pagreitis. Šią idėją, nustatančią pagrei- 
čio ir sunkio jėgų sąsają, Einsteinas vėliau pavadins „laimingiausia 
mintimi gyvenime“. Jis pasirenka itin drastišką sunkio jėgos veikimo 
patikrinimo būdą: įsivaizduoja nuo namo stogo laisvai krintantį ste- 
bėtoją“ (straipsnio „Nature“ žurnalui projektas, po 1920 01 22, CP7, 
265). Ar krintantis žmogus gali justi sunkio jėgą? Vėliau kitame min- 
tiniame eksperimente Einsteinas stebėtoją uždaro belangėje žemyn 


neriančio lifto kabinoje. Čia stebėtojas negali justi nei priešprieši- 
nio vėjo, nei suvokti krintąs. Tačiau tai, ko jis negalėtų užregistruoti 
be narvo - Einsteinui tas dalykas itin svarbus — yra sunkio laukas, 
kuriame patiriamas kritimas. Nejunta stebėtojas ir pagreičio, nes 
kybo - savo atskaitos sistemoje, lifto kabinoje. 

„Nepaprastai keistas patirtimi grįstas teiginys, kad visi kūnai 
tame pačiame sunkio lauke krinta vienodu pagreičiu, per šią mintį 
iškart įgyja svarbią fizinę prasmę, — taip vėliau sakė Einsteinas. — Jei 
stebėtojas paleidžia iš rankų kokius nors daiktus, šie jo atžvilgiu lieka 
rimties ar tolydinio judėjimo būsenos“ (minėto str. „Nature“ žurnalui 
projektas). 

Tai, ką Einsteinas čia aprašo, yra ne kas kita kaip nuo erdvėlaivių 
su žmonėmis skrydžių į kosmosą pradžios žinoma žmogaus nesva- 
rumo būsena. Jei astronautas paleidžia iš rankų, pavyzdžiui, dantų 
pastos tūbelę, ši lieka erdvėje toje pačioje vietoje, kurioje ją paleido. 
Jokia išorinė jėga jos netraukia jokia kryptimi. Bet jei astronautas 
ją užgauna pirštu, tūbelė ima judėti kosminiame laive, kol į ką nors 
atsitrenkia. Einsteino laikais besvoris tvyrojimas dar nebuvo žino- 
mas. Tačiau fizikas teisingai jį įsivaizdavo. Daiktus galima paleisti ir 
laisvai krintančioje lifto kabinoje - jie irgi tvyros lygiai taip pat, kaip 
plunksna ir akmuo vakuume krinta vienodu greičiu. Krintančiam ir 
tvyrančiam daiktui sunkio lauko nebėra, jis lygus nuliui. 

Minėtas Einsteino stebėtojas ir visi su juo tvyrantys objektai 
yra tarsi sunkio jėgos akių lygyje — panašiai kaip Saulės laikrodžio 
įvaizdis (jei prisiminsime vaizdingą specialiosios reliatyvumo teo- 
rijos aiškinimą), taigi čia yra momentas, su kuriuo keliauja laikas: 
fotonai nesensta. Gravitacijoje to padarinys yra tas, kad krintanty- 
sis nejunta „jėgos“, verčiančios jį kristi žemyn. „Jis turi teisę, - sako 
Einsteinas, — laikyti save esant rimties būsenos, o savo aplinką 
gravitacijos atžvilgiu — neturinčia lauko“ (minėto straipsnio „Na- 
ture“ žurnalui projektas). Ir vis dėlto čia turi būti kažkas, kas vi- 
sus objektus veikia vienodai, nesvarbu, kokia masė, — ne taip, kaip 
manė Newtonas, teigęs, kad didėjant masei didėja ir inercija. Bet 
kas tai galėtų būti? 

Savo teorijai pagrįsti Einsteinas ieško principų. Specialiojoje re- 
liatyvumo teorijoje rėmėsi dviem principais: reliatyvumo, kurį per- 
ėmė iš Galilėjaus ir išplėtė, ir šviesos greičio pastovumo principu. 
Savo „laimingiausia mintimi“ jis palietė vadinamąjį bendrosios re- 
liatyvumo teorijos ekvivalentiškumo principą. Šis teigia, kad sunkis 
ir pagreitis veikia vienodai, kad abu yra ekvivalentiški, o Newtonas 
manė, jog sunkis iš vienos pusės sukelia pagreitį iš kitos. Ką Dievas 
sujungė, dabar sušunka Einsteinas, žmogus teneišskiria. Sunkio ir 
inercinė masės yra tapačios, o ne du skirtingi atsitiktinai sutapę da- 
lykai. Taip principas tariamą atsitiktinumą įšventina į riterius. Ir vėl 
Einsteinui kelią parodo išganinga mintis, tiktai skirtumas toks, kad 
ekvivalentiškumo principo, kaip jis čia suprantamas, jam vis dėlto 
nepavyks išsaugoti. 

Į Einsteino namų viršutinio aukšto kambarėlį pro užpakalines du- 
ris įsibrauna šio mokslininko mąstymo kartotojai Jürgenas Rennas ir 
Michelis Janssenas. Su naujuoju principu susijęs nedidelis paklydi- 
mas, anot Jansseno, turėjo svarbių padarinių. „Einsteinas mano galįs 
sukurti naują gravitacijos teoriją ir vienu mostu apibendrinti relia- 
tyvumo principą: Kaip tik iš šio mėginimo nieko neišeis. Viskas yra 
nepalyginamai sudėtingiau. 

„Tačiau instinktyviai laikydamasis intuityviai nustatyto, bet iš 
tikrųjų klaidingo principo Einsteinas dabar gali pradėti savo ilgą 
žygį, — sako Rennas. — Nors tą principą galiausiai bus priverstas pa- 
keisti, tačiau iš pradžių jis turi didelę pažintinę reikšmę“ Einsteinas 
tikrai užsidėjo ne tuos akinius, bet jie atveria jam akis, todėl vietoj jų 
galės užsidėti kitus. Jau anksti jam ima atrodyti, kad glaudus inercijos 
ir sunkio ryšys turi reikšti šį tą daugiau. Instinkto ir intuicijos derinys 
yra branduolys to, kas vėliau taps valzaingu palyginimu - Einsteinas, 
vadinasi, genialus. 

Bet kelią Einsteinui parodo ne vien ekvivalentiškumo principas. 
Johnas Stachelis anksti atkreipė dėmesį į vieną genijaus laboratorijo- 
je atsiradusį mintinį eksperimentą, kuris dažnai buvo išleidžiamas iš 
akių. Einsteinas savo apmąstymuose pasitelkia „Ehrenfesto paradok- 
su“ vadinamą fenomeną ir savo stebėtoją pastato į besisukančio skri- 


tulio centrą. Kadangi skritulio kraštai juda centro atžvilgiu, tai pagal 
specialiąją reliatyvumo teoriją laikrodžiai ten turi eiti lėčiau nei jo 
viduryje. Iš tikrųjų laikrodžiai Žemės pusiaujyje šiek tiek vėluoja, pa- 
lyginti, pavyzdžiui, su laikrodžiais Šiaurės ašigalyje. Atrodytų, kad tai 
paradoksas: juk visi laikrodžiai yra toje pat Žemėje. Visi žinome ka- 
ruselės efektą — laikrodžiai skritulio pakraščiuose patiria ir pagreitį. 
Jei pagal ekvivalentiškumo principą, taip turėjo mąstyti Einsteinas, 
pagreitis ekvivalentiškas sunkiui, tai ir sunkis turi laikrodžius lėtinti. 
Taip Einsteinas padaro pirmą į bendrąją reliatyvumo teoriją vedantį 
atradimą: gravitacija daro įtaką laikui. 

Tuo remdamasis Einsteinas formuluoja svarbią prielaidą: laikro- 
džiai turėtų eiti vis greičiau, juo toliau jie yra nuo masės centro ir juo 
mažiau juos veikia sunkis. Dabar jis gali formuluoti eksperimentiš- 
kai patikrinamą prielaidą: būdami savo lengvesnėje Žemėje žmonės 
turėtų galėti šį efektą išmatuoti kur kas sunkesnėje Saulėje. Bet kaip 
žemiškų laikrodžių taktą palyginti su taktu Saulėje, kur laikrodžių 
nėra? Pakaitu mokslininkai ima atomuose vykstančius svyravimus, 
dėl kurių atominiai laikrodžiai itin tikslūs. Nuo tų svyravimų pri- 
klauso šviesos bangų dažnis, kurį spinduliuoja atomai. Šis dažnis 
savo ruožtu lemia šviesos spalvą spektre: juo lėtesnis svyravimas 
(kartu ir „laikrodis“), tuo mažesnis dažnis, tuo labiau šviesa pasistū- 
mėja į raudonį. Tokius dažnių skirtumus galima labai tiksliai išma- 
tuoti spektrografu. Saulėje, kurios masė ir traukos jėga daug didesnė 
už Žemės, ir laikrodžiai turėtų eiti lėčiau, t. y. šviesą pastūmėti labiau 
į raudonį nei Žemėje. 

Daug anksčiau, nei užbaigs savo bendrąją reliatyvumo teoriją, 
Einsteinas numato dar vieną svarbų efektą: gravitacijos sukeliamą 
raudonąjį poslinkį. Numatomo poslinkio tarp Žemės ir Saulės dydis 
yra toks menkas — tik pusė milijono nuokrypio, todėl bus įrodytas 
praėjus daugeliui metų po Einsteino prognozės, ir ne Saulėje, o ti- 
riant nepalyginamai didesnį dangaus kūną netoli Sirijaus žvaigždės. 

Be to, Einsteinas labai anksti suvokia, kad gravitacija gali turėti 
dar vieną efektą, ir jį taip pat išknibinėjo savo galvos laboratorijoje. 
Mintiniame eksperimente pro mažą skylutę skersai laisvai krintan- 

čios lifto kabinos jis paleidžia šviesos spindulį. Tas spindulys prieš- 
priešinėje sienoje matomas aukščiau, nes kabina juda. Kadangi ji 
juda greitėdama, tai vis labiau tolsta nuo spindulio tiesiosios. Todėl 
stebėtojui tokiame lifte spindulys atrodo kreivas. O jei pagreitis ir 
sunkis yra ekvivalentiški, tai sunkis šviesą turi veikti vienodai. To- 
dėl bendroji reliatyvumo teorija gerokai anksčiau, nei bus galutinai 
suformuluota, duoda galimybę daryti dar vieną prielaidą: didelės 
masės iškreipia šviesos spindulius. Kol Einsteinas neturi atitinkamų 
lygčių, negali pateikti tikslios šviesos sukreivinimo skaitinės raiškos, 
bet pamatas tokiai minčiai paklojamas jau 1919 m. 

Ehrenfesto paradoksas apie besisukantį skritulį, išcentrines jė- 
gas ir lėčiau einančius laikrodžius skritulio pakraščiuose Einsteinui 
leidžia padaryti dar vieną itin reikšmingą įžvalgą. Specialioji relia- 
tyvumo teorija teigia, kad tolydžiai judančiose sistemose ne tik lė- 
čiau eina laikrodžiai, bet ir trumpėja objektų ilgiai. Šios išvados labai 
svarbūs padariniai, nes jei dėl judėjimo trumpėja ilgiai, reiškia, kad 
besisukančio skritulio pakraščiuose telpa daugiau objektų. 

Pagal Euklido geometrijos, su kuria jau anksti susipažįsta kiekvie- 
nas moksleivis, dėsnius apskritimo spindulio ir ilgio santykį sudaro 
skaičius Tt, padaugintas iš dviejų. Kadangi kūnai traukiasi tik išilgai 
judėjimo krypties, o ne skersai, atstumas tarp apskritimo vidurio ir 
išorinio krašto, spindulio, nesikeičia. Tad jei keičiasi apskritimo ilgis, 
o spindulys lieka toks pat, tada Euklido geometrija nebegalioja dėl 
pagreičio arba, kaip teigia ekvivalentiškumo principas, dėl gravitaci- 
jos. Tai yra dar vienas Einsteino atradimas žengiant bendrosios re- 
liatyvumo teorijos link: gravitacija ne tik daro įtaką laikui, bet keičia 
ir geometriją. Kaip tik sukimasis, kuris, pasirodo, yra dar kietesnis 
riešutas, sako Janssenas, pakiša Einsteinui lemiamą mintį. 

Dabar Einsteinas vadovaujasi teiginiais, kad gravitacija keičia (er- 
dvę ir) laiką, kad tuos pokyčius galima apibūdinti matematiškai ir 
kad Euklido geometrija čia bejėgė. Jam taip pat aišku, kad naujoji te- 
orija ne tik negali prieštarauti tūkstančius kartų bandymais patikrin- 
tiems Newtono fizikos principams, bet ir turi juos įtraukti. Tačiau 
kaip padaryti, kad senieji principai liktų, o naujieji irgi galiotų? 


„Einsteinas pasielgia labai keistai, — sako Jürgenas Rennas. - Jis 
grįžta į tradicines pozicijas“ Užuot sugalvojęs visiškai naują siste- 
mą, kaip anuomet savo diferencialinėmis lygtimis buvo padaręs 
Newtonas, jis pasitiki gausiais fizikos žinių lobiais. Savąją teoriją 
Einsteinas mėgina kurti paėmęs iš esmės tas pačias lauko lygtis, 
kurias prieš penkiasdešimt metų pateikė Jamesas Clerkas Maxwel- 
las apibūdindamas elektromagnetizmą. Vadinasi, užuot išradinėjęs 
naujus formalizmus, Einsteinas startuoja remdamasis solidžiu pa- 
matu, kurį buvo išlieję kiti. Taigi viena yra aišku: ištikima jam lieka 
intuicija — jo laimei. 

Patikimos teorijos Einsteiną laikys ir rems kylant į aukštumas ir 
leidžiantis į žemumas. Jo intuicija sako, kad ir gravitaciją turi būti 
galima aprašyti lauko lygtimis — pasitelkus iš magnetizmo žinomus 
laukus. Tokie laukai nėra tiesioginės jėgos. Jos veikiau keičia erdvės 
savybes taip, kad objektai joms paklūsta, pavyzdžiui, geležies drožlės 
išsidėsto pagal magneto „lauko linijas“. Darydamas tokią prielaidą 
Einsteinas galų gale liks teisus. Tačiau taip lengvai, kaip iš pradžių 
galbūt manė, problema nepasidavė. 

Ilgai jis mėgina Maxwello stiliumi sudaryti visas minėtas sąlygas 
patenkinančias lauko lygtis, bet nieko neišeina. Yra kažkoks esmi- 
nis kliuvinys. Karštligiškai stengiasi aptikti tą mažą kupstą, kuris 
verčia visą minčių vežimą, — veltui. Tik 1912 m. šauna į galvą iš- 
ganinga mintis: šį kartą ji irgi susijusi su specialiąja reliatyvumo 
teorija. Kas yra gravitacijos šaltinis, klausia Einsteinas? Newtonas 
atsako: sunkį sukelia masė. Pagal Einsteino formulę E = mc* masė 
yra sutelkta energija. Tuo remiantis darytina išvada, kad sunkio 
laukas, iškreipiantis iš trajektorijos mases, turi pats turėti energi- 
jos. Einsteinas suvokia, kad čia esama fizikoje dar neaprašyto pro- 
ceso. Laukas prisideda prie savo paties šaltinio. Sunkis kuria sunki. 
Gravitacija įsiūbuoja save pačią. 

„Laukas tam tikru būdu tempia save patį už plaukų“, — aiškina 
Janssenas. Sunkio laukas ir masė eina koja kojon — kaip susipynę in 
ir jang. Masės suteikia gravitacijos laukams formą. Kartu gravitacijos 
laukų forma praneša masėms, kaip jos turi judėti. 

Einsteinas ima nutuokti, kad šiai kompleksiškai dinamikai papras- 
tų lauko lygčių nebepakanka. Jei visa, kas juda, nepaliaujamai daro 
įtaką visokiam judėjimui, tai reikalai kur kas keblesni. Matematika, 
kuria operavo Isaacas Newtonas, ir toji, kurią pats panaudojo specia- 
liojoje reliatyvumo teorijoje, atrodo vaikiškai paprasta. Tad dabar 
gimnazijos laikų vunderkindas priverstas konstatuoti siaubingą da- 
lyką: jam trūksta matematinio išprusimo. Dabar sulaukia keršto už 
tai, kad studijuodamas universitete ne itin rimtai žiūrėjo į aukštąją 
matematiką. Jis stovi nuleidęs rankas kaip automobilių mechanikas, 
pagailėjęs pinigų geriems įrankiams pirkti, todėl dabar negalintis at- 
likti svarbaus remonto. 

Ir vėl Einsteinas atsiranda tinkamu laiku reikiamoje vietoje. Fe- 
deralinė technikos aukštoji mokykla Ciuriche, jo senasis „polis“, tuo 
metu pakviečia jį eiti ordinarinio profesoriaus pareigas. Jo tretysis 
Ciuricho laikotarpis prasideda 1912 m., kartu ir Ciuricho dienoraš- 
čio tarpsnis. Likimo valia vienas iš jo naujųjų kolegų Matematikos 
fakultete yra profesorius Grossmannas, tas pats Marcelis Grossman- 
nas, kurio tvarkingais paskaitų konspektais Einsteinas studijų metais 
naudojosi kamšydamas praleistų matematikos paskaitų spragas ir 
kuriam tėviškai rūpinantis buvo gavęs darbą patentų biure. 

Einsteinas beveik prisimena ir tų paskaitų, į kurias per studijas 
nebuvo nuėjęs, turinį. Ar tik ten nekalbėta apie didįjį matematiką 
Carla Friedricha Gaußa (Karlą Frydrichą Gausą), išmetusį už borto 
Euklido aksiomą apie lygiagrečias linijas ir sukūrusį kreivų paviršių 
geometriją? Užtenka žvilgterėti į gaublį ir skirtumas kaip ant del- 
no: lygiuose paviršiuose kvadratas turi keturis statmenus kampus. 
Trumpiausia du taškus jungianti linija yra tiesė. Kvadrato kraštinės 
yra lygiagrečios. Ant rutulio, mūsų Žemės, tie dalykai atrodo kitaip. 
ilgumos ir platumos nėra lygiagretės, o jų susikirtimo kampai — ne 
statmeni. Dėl kreivio susidaro didesni ir mažesni kampai. Mažiau- 
sias šis efektas yra pusiaujyje, didžiausias — ties poliais. 

Trumpiausias atstumas tarp dviejų kreivo paviršiaus taškų vadi 
namas geodezine linija. Dėl paviršiaus kreivio geodezinė linija yra 
ilgesnė už tiesioginę tų taškų jungtį. Tokia linija kirstų rutulį, todėl ji 

nepriklausytų paviršiaus pasauliui ir jų neaprašo Gaupo geometrija. 
Geodezinės linijos kaip trumpiausi kreivo paviršiaus atstumai ben- 
drojoje reliatyvumo teorijoje vaidina reikšmingą vaidmenį. 

Tokiems kreivio santykiams apibūdinti, prisimena Einsteinas, 
Gaupas ir sukūrė savo geometriją. Tačiau Gaußo sistema, kaip ne- 
sunku suvokti sveiku protu, operuoja trimis matmenimis — ilgiu, 
pločiu ir aukščiu. Einsteino erdvėlaikyje figūruoja keturi matmenys. 
Todėl atsidūręs aklavietėje jis draugui rašo: „Grossmannai, turi man 
padėti, antraip visai iškvaišiu“ (cit. iš Seeligo, 1956, 27). Ir ką pasa- 
kysi! — bičiulis žino, kaip padėti. Pasirodo, matematikai jau seniai 
žvalgosi po sritis, kurios egzistuoja tik jų skaičiavimo meno erdvėse. 
Kaip po Gaupo gyvenanti karta jie žaidžia dimensijomis, apie kurias 
paprastas žmogus neturi žalio supratimo. Einsteinui tai yra stačiai 
lyg aklai vištai grūdas: Grossmanno dėka jis randa gatavus matema- 
tinius įrankius, kurių reikia. 

XIX a. pradžioje vokiečių matematikas Bernhardas Riemannas 
(Bernardas Rymanas) mąstydamas grynai matematiškai Gaupo geo- 
metriją išplėtė. Jis sukūrė sudėtingą neeuklidinėms geometrijoms 
tinkamą skaičiavimo sistemą, į kurią įeina ir daugiau nei trys ma- 
tmenys. Riemanno geometrijos santykis su Euklido geometrija yra 
panašus į gaublio kalnuotos vietovės santykį su lyguma. Jo „metrinis 
tenzorius“ yra kaip tik tai, ko Einsteinas dabar ieško. 

Su kuo jis susiduria, pamatome metę akį į atlasą. Pasaulio žemė- 
lapis atrodo kaip plokščias kreivo paviršiaus, gaublio, atvaizdas. Visi 
žino, kaip tokie žemėlapiai iškraipo tikrovę: Afrika atrodo palyginti 
maža, o Grenlandija - itin didelė. Tikslius atstumus tarp dviejų taškų 
galima nustatyti tik atlikus tam tikrus skaičiavimus: du šiaurės-pietų 
ir du rytų-vakarų kryptimis. Kartu šios skaitinės raiškos vadinamos 
metrinio tenzoriaus komponentėmis. Atstumų žemėlapyje keitimą 
realiais duomenimis aprašo metrinis laukas. 

Tačiau Einsteino uždavinys kur kas sudėtingesnis. Atlasas plokš- 
čiame popieriuje vaizduoja tik dvimatį apvalios Žemės paviršių su jo 
upėmis ir pakrančių linijomis, o Einsteinui reikia mėginti atvaizduoti 
keturmatį kreivą objektą - erdvėlaikį. Jo draugas Marcelis duoda jam 

į rankas įnagį, todėl Ciuricho užrašų knygos 14L puslapyje Einsteinas 
teisingai nurodo proveržio šaltinį: „Grossmannas“ Dabar Einsteinas 
visaip mėgina ieškoti lauko lygčių. Tačiau skaičiavimai su Riemanno 
tenzoriumi pasirodo siaubingai painūs. 

Čia Rennas, Janssenas ir jųdviejų kolegos padaro lemiamos reikš- 
mės atradimą: Einsteinas iš esmės elgiasi kitaip, nei vėliau mėgina 
įtikinti pasaulį. Iki šiol atkakliai tebegyvuoja kaip jo mokslinio mito 
dalis versija, neva savo teorijas jis sugalvojęs lyg sapnuodamas ir pas- 
kui vien dėl jų matematinės elegancijos laikęs teisingomis. „Iš tikrųjų 
jis elgiasi visai kitaip, t. y. kaip tikras fizikas“, - sako Jannsenas. Tai 
reiškia: jam žinomi duomenys ir dėsniai ir jis orientuojasi į fizinę ti- 
krovę. „Beprotiška yra tik tai, kad Einsteinas apie tuos dalykus vėliau 
nebenori nieko žinoti“, — priduria Rennas. 

Atlikdami savo mokslo istorikų seklių darbą Janssenas ir Rennas 
pasirinko skirtingas pozicijas, atitinkančias jų charakterį. Berlynietis 
tyrėjas žvelgia iš paukščio skrydžio, o nyderlandų kilmės partneris 
Minesotoje — remiasi perspektyva iš apačios. Rennas žiūri iš viršaus, 
o Janssenas darbuojasi apačioje — nagrinėja lygtis. Tik taip jiems pa- 
vyksta nepaskęsti begalėje simbolių ir neišleisti iš akių bendro vaiz- 
do — žingsnis po žingsnio atskleisti mokslininko darbo etapus. 

„Iš tolo matyti, - sako Rennas, — kad Einsteinas eina dviem keliais: 
bando matematikos ir fizikos strategijas“ Tai reiškia, kad jis ne tik ku- 
ria matematines formules ir jas derindamas mėgina pritaikyti tikrovei, 
bet ir remiasi pagrindinėmis fizikos prielaidomis, paskui ieško tinka- 
mos matematinės raiškos. „Iš arti išryškėja, — sako Janssenas, — kaip jį 
viena ir kita strategija vis supainioja“ Tačiau galiausiai gelbsti fizika. 

„Matematika - tai vienintelis puikus būdas save patį vedžioti už 
nosies, — yra sykį pasakęs Einsteinas. O kitą kartą patikslinęs: — Bet 
aišku viena: niekada gyvenime nė iš tolo dar nesu tiek plūkęsis, an- 
tra vertus, išsiugdžiau didžiulę pagarbą matematikai, kurios subtilią- 
sias dalis iki šiol naiviai laikiau vien prabanga!“ Kaip Einsteinas čia 
įnirtingai grūmėsi, puikiausiai matyti iš komentarų užrašų knygoje: 
„nors žemėn prasmek“, — sakoma 14L puslapio pabaigoje, „pernelyg 
painu“, — parašyta 17L puslapyje. | 


Janssenas pastebi svarbią mokslininko skaičiavimų pažangą: 
„Einsteino skaičiai dabar tarnauja dvejopam tikslui, — sako jis. — Jie 
perteikia ne tik gravitacijos savybes, bet ir erdvėlaikį“ Taip įveikiama 
dar viena kliūtis, nors ir ne paskutinė: tam, kuris nori fizikinę savybę, 
tokią kaip sunkis, aprašyti geometriškai, reikia lygčių su fizika vieno- 
je lygybės ženklo pusėje, o matematiškai — kitoje: matuoti pasiduo- 
danti tikrovė lygi geometriniam termui. 

Janssenas yra tas žmogus, kuris Einsteino ranka rašytus hierogli- 
fus ne tik skaito kaip muzikas natas, bet ir lyg koks telepatas kiekvie- 
name žingsnyje atpažįsta autoriaus motyvus. Be to, jis drįsta apie 
didįjį autoritetą pasakyti ir savo nuomonę. Jis kalba apie Einsteino 
„nesąmones“, jo „prietarus“ ir „savęs apgaudinėjimą“, bet kartu ieško 
tikrojo Einsteino nemanydamas, kad perbėgęs akimis jo raštus, tarsi 
koks stebukladarys iš niekur nieko, vienas pats galėtų ant popieriaus 
išguldyti didžiausią atskiro mokslininko darbą. Janssenas nevengia 
atskleisti savo dievaičio silpnybių. Pavyzdžiui, jis pareiškia: „Einstei- 
nas painioja matematiką ir fiziką“ 

Einsteinas pasišovęs ne tik sukurti naują gravitacijos teoriją, bet 
ir nori kartu apibendrinti reliatyvumo teoriją. Vadinasi, stebėtojai, 
esantys su pagreičiu vienas kito atžvilgiu judančiose sistemose, turi 
galėti, remdamiesi tomis pačiomis formulėmis, daryti išvadas apie 
sąlygas kitoje sistemoje. „Tačiau tai yra tas pat, kas obuolius lyginti 
su kriaušėmis“, — sako Janssenas. 

Janssenas atskleidžia užrašų knygos 19L puslapį. Čia Einsteino 
ranka parašyta: „Pakartotinis paviršiaus tenzoriaus skaičiavimas“ — 
viena iš nedaugelio suprantama kalba parašytų eilučių. „Gama kapa 
1, dx kapa 1 yra antrinė išvestinė x atžvilgiu, - sako Janssenas, — tada 
yra dar antrinės išvestinės y, z ir t atžvilgiu. Tų jam reikia atsikratyti, 
jei tenzorius turi būti priderintas prie Newtono gravitacijos teorijos 
kaip ribinis atvejis“ Rennas braukia pirštu ties lygtimis komentuo- 
damas: „Čia, atrodo, jam visai pasiseka. Skaičiavimų pabaigoje rašo: 
„Rezultatas teisingas. Galioja koordinatėms, patenkinančioms lygtį 
delta psi lygu nuliui“. Abu Einsteino minčių kartotojai jaučiasi savo 
stichijoje. 


„Tas triukas jam Žinomas, matyt, iš matematinės literatūros, — 
sako Janssenas. — 20L puslapyje mes padarėme vieną labiausiai jaudi- 
namų atradimų. Čia jau esama paties svarbiausio elemento, teisingo 
tenzoriaus bendrajai reliatyvumo teorijai, kurią Einsteinas užbaigs 
1915 m“ Tačiau 1913 m. jis nepastebi tą lobį turįs savo rankose. 
„Šiuolaikinių tyrimų požiūriu — tai kvapą gniaužiantis rezultatas“, — 
aiškina Rennas. Kol Einsteinas vėl prieis iki šios vietos, prireiks dar 
dvejų atkaklaus darbo metų. „Kodėl jis atmetė teisingas lygtis? — ste- 
bisi Janssenas. — Tai yra tas klausimas, kuris penkiolika mety varė į 
priekį mūsų tyrimus“ 

22L puslapyje vėl išdygsta Grossmanno pavardė. Tai reiškia, kad 
Einsteinas vis dar tebesilaiko matematinės strategijos. „Čia jis vis iš 
naujo susiduria su keblumais“, - pasakoja Rennas. Bet Einsteinas ne- 
pasiduoda. 24R puslapio apačioje matomas posūkis. Jis perėjo prie 
fizikinės strategijos. Dabar problema atrodo kitaip: su fizika viskas 
gerai, bet ar lygtys tenkina matematinės kovariacijos sąlygą, negali 
pasakyti. Ir vis dėlto kartu su Grossmannu skelbia straipsnį „Ben- 
drieji reliatyvumo teorijos metmenys“. Ar Einsteinas tikrai nesu- 
pranta, kad šauna pro šalį? O gal tiesiog nenori to suvokti? 

Dabar pasitelktinas dar vienas dokumentas, kurį Janssenas tiria 
ne vienus metus. Tai yra vadinamasjs Einsteino ir Besso rankraštis. 
Čia sudėti skaičiavimai, kuriuos Einsteinas atliko, matyt, 1913 m. 
kartu su bičiuliu. Popieriuose yra abiejų rašytų vietų. Tie 52 pusla- 
piai — tai trūkstamas saitas, tas ilgai ieškotas ryšys, kuris galiausiai 
padeda suprasti Einsteino darbo būdą. Abu skaičiavo, ar jo 1912 m. 
lygtimis galima tiksliai nustatyti Merkurijaus perihelio poslinkį, ki- 
taip sakant, ar įmanoma ištraukti tą nedidelę, bet baisią rakštį, kuri 
atkakliai laikosi Newtono dangaus kūnų mechanikoje. Sudėtingi 
skaičiavimai užpildo puslapių puslapius. Tačiau Einsteino teorija 
stringa. Bičiulių skaičiavimai aprėpia tik pusę to, ką astronomai ne 
kartą buvo konstatavę. 

Tačiau tai, kaip mano Rennas ir Janssenas, tuo metu Einsteino 
nejaudina. Jis taip įsitikinęs savo teisumu, kad niekas nebegali nieko 
padaryti. Be to, Einsteinas su Besso nagrinėjo ir kitą klausimą: ar 


teorija (tada dar klaidinga) tinka ir rotacijai, ir skritulio sukimuisi. 
Tame rankraštyje esama aplaidaus skaičiavimo, kuris Einsteino pa- 
prasčiausiai nepuošia. Bet jis taip šventai tiki neklystąs, kad skai- 
čiavimo klaidos jo visai nedomina. Puslapio pabaigoje patenkintas 
brūkšteli „teisingai“. 

Ilgai Einsteino mokslinio palikimo tyrėjai manė, kad minėtos klai- 
dos jis iš tikrųjų nebuvo pastebėjęs arba ja netikėjo. Tačiau 1998 m. 
Robertas Schulmannas Šveicarijoje aptinka dar keturiolika to ran- 
kraščio puslapių, įrodančių priešingą dalyką. Iš užrašų aiškiai matyti, 
kad 1913 m. Einsteinas žinojo savo skaičiavimus esant klaidingus. Jam 
buvo pasakęs Besso. Ar Einsteinas paprasčiausiai neatkreipė į tai dė- 
mesio? O gal stačiai pernelyg nekantravo galiausiai savo darbą baigti? 

Kaip savo darbu tikėjo, rodo suinteresuotumas, kad mokslas jo 
teoriją patvirtintų. Kelios dienos prieš prasidedant Pirmajam pasau- 
liniam karui, 1914 m. vasarą, į Rusiją išvyksta jo inicijuota Potsdamo 
astronomo Erwino Freundlicho vadovaujama tyrimų ekspedicija. Ji 
ketina Krymo pusiasalyje padaryti tiksliai tą patį, kas po penkerių 
metų pasiseks serui Eddingtonui: per Saulės užtemimą išmatuoti to- 
limų žvaigždžių šviesos nuokrypį. Prūsijos mokslų akademija savo 
naujajam nariui Einsteinui tam tikslui buvo skyrusi du tūkstančius 
markių. Tai vienintelis atvejis, kai ji finansavo jo tyrimų projektą. Ta- 
čiau ekspedicija pakliūva į karo verpetus. Freundlichas ir jo kolegos 
internuojami kaip priešui priklausantys svetimšaliai. Einsteinui lai- 
mė: jo teorija dar tebeskelbia klaidingus duomenis. Teisingi matavi- 
mai jam būtų buvęs smūgis ir gėda. 

1914 m. spalio mėnesį Einsteinas išspausdina išsamų apžvalginį 
straipsnį, kurio jau pats pavadinimas rodo jį dar labai tebetikint savo 
proveržiu. Straipsnis vadinamas nebe „metmenimis“, o pompastiš- 
kai: „Formalusis bendrosios reliatyvumo teorijos pagrindas“. Įvade 
teigiama, kad teorija reliatyvuojanti kiekvieną judėjimą, tolyginį ir 
greitėjantį, taip pat ir rotacinį. „Paprastais skaičiavimais jis būtų ga- 
lėjęs nustatyti, kad tai neteisinga“, — sako Janssenas. 

Šokas ištinka 1915 m. Iš pradžių atrodo, kad viskas teka ramia 
vaga. Vasarą Einsteinas Getingene pristato savo naujo darbo rezul- 

tatus. Tarp klausytojų yra ir Davidas Hilbertas, anuomet žymiausias 
gyvas matematikas. Savo bičiuliui Heinrichui Zanggeriui Einsteinas 
praneša: „Getingene skaičiau 6 pranešimus, kuriais Hilbertą galėjau 
įtikinti savo bendrąja reliatyvumo teorija. Juo esu visai sužavėtas, tai 
nuostabios jėgos ir visur kur savarankiškas žmogus“ (laiškas Heinri- 
chui Zanggeriui, 1915 07 24-08 07, CP8, 154). Einsteinas dar nežino, 
kad buvo susitikęs su savo didžiausiu priešininku, ir tai išaiškės per 
artimiausius mėnesius. Hilbertas, kuo atidžiausiai klausęsis jo pra- 
nešimų, privers jį lipdamas ant kulnų spurtuoti dėl teisingos bendro- 
sios reliatyvumo teorijos trofėjaus. Dar, kaip Hilbertas gerai suvokia, 
Einsteino teorija yra klaidinga, nors pats autorius laiko ją teisinga. 
„Einsteinas dar labai pasitiki savimi“, - sako Janssenas. | 

Galima spėti, kad sukrečiančią žinią Einsteinas gauna tik 1915 m. 
vasaros pabaigoje. Pirmą kartą po skyrybų Ciuriche jis aplanko žmoną 
ir sūnus, čia taip pat susitinka su Besso. Patikimas Berno laikų bičiu- 
lis vėl primena su rotacija susijusią problemą, kurią įžvelgė jau prieš 
dvejus metus. Taip Einsteinui duoda išganingą ženklą. „Mums atro- 
do, — teigia Rennas, - kad Einsteinas dabar pagaliau peržiūri klaidingą 
skaičiavimą. Siaubo apimtas nustato, kad jo lygtys nefunkcionuoja“ 
Rugsėjo 30 d. Einsteinas praneša Freundlichui, laimingai iš Rusijos 
grįžusiam astronomui, apie „akivaizdų prieštaravimą“ savo teorijoje. 

„Arba lygtys yra jau skaitiškai klaidingos, - pripažįsta jis, - arba iš 
principo jas taikau neteisingai. Netikiu, kad pats pajėgčiau tą klaidą 
rasti. <...> Veikiau turiu tikėtis, kad ją aptiks kitas nesugadintos sme- 
genų masės žmogus“ (laiškas Erwinui Freundlichui, 1915 09 30, CP, 
178). Ar viskas perniek? Ar alinamas aštuonerių metų darbas nueina 
šuniui ant uodegos? Pikčiausia tai, kad Einsteinas dabar žino, jog tas 
„kitas žmogus“ Getingene mėgina paskutinę akimirką paveržti jo te- 
oriją. Matematikas vieną kartą yra juokais sakęs, neva fizika esanti 
pernelyg sudėtinga, kad ją būtų galima atiduoti fizikams į rankas. 
Dabar juokai virto karčia tiesa. 

Užgriūva iš proto varančio triūso savaitės: lyg velnio apsėstos die- 
nos ir naktys, įnirtingos fanatiškų apmąstymų valandos, nevilties ku- 
pinos minutės, tylaus „valio“ sekundės. Vyksta milžinų kova - ir visa 


tai Pirmojo pasaulinio karo įkarštyje. Besiginantis Einsteinas varžosi 
su puolančiu Hilbertu. Rungiasi Getingenas, matematikos tvirtovė, 
su Berlynu, fizikos pasaulio sostine. Abu susirašinėja — draugiškai, 
zonduodami, tykodami, abiejų iki kraštutinumo įtempti nervai. 
Einsteinas, smagiai nusiteikęs, Hilbertui praneša žinąs, kad tas jo 
„sriuboje radęs plauką“ (laiškas Davidui Hilbertui, 1915 11 07, CPs, 
191). Hilbertas atsako netrukus pateiksiąs „aksiominį Jūsų didžios 
problemos sprendimą“ (Davido Hilberto laiškas, 1915 11 13, CP8, 
195). Einsteinas lieka mandagus: „Iš užuominų, kurias teikia Jūsų 
kortos, galima tikėtis paties didžiausio“ (laiškas Davidui Hilbertui, 
1915 11 15, CP8, 199). 

Kas vyko nuo rugsėjo pabaigos iki lapkričio pradžios, kai Einstei- 
nas dar porą savaičių skaitė paskaitas Olandijoje, Leideno universi- 
tete? Kaip jis rado sprendimą? Kokiu taku pasuko braudamasis per 
savo paties teorijos džiungles ir kaip galiausiai aptiko tą proskyną, 
kur susitinka matematika ir fizika? Įprastinė versija sako, kad Eins- 
teinas suvokia iš savo fizikos nieko nepešiąs, ir pereina prie matema- 
tikos. Tai atrodo pagrįsta, nes ir pats Einsteinas dažnai šio požiūrio 
tvirtai laikosi. Tačiau Jūrgenas Rennas ir Michelis Janssenas įsitikinę, 
kad jis publiką klaidina - ir save patį. Galimas daiktas, kad jį apaki- 
no plojimai, ir jis nebematė tiesos. Gal kelias per grynąją matema- 
tiką pasirodė kur kas tinkamesnis nei per nešvarią, realius dalykus 
nagrinėjančią fiziką? Be abejonės, genialesnis yra tas, kuris bildesio 
ženklus iš Visatos pakraščio nusiklausė naudodamas karališkosios 
disciplinos priemones. 

Bet kodėl Einsteinas staiga užsigeidė pasirodyti kaip matema- 
tikas? Gal tada pasireiškė nesąmoningas noras kompensuoti savo 
ankstesnį aplaidumą? Naujas jo įtikėjimas, kad matematinė elegan- 
cija ir kosminė darna eina koja kojon, iškrės jam dar ne vieną pokštą. 
„Be to, — sako Janssenas, — tai padarė meškos paslaugą šiuolaikinei 
fizikai. Iki šiol žmonės tebemano, kad tai nebloga strategija, juk ir 
Einsteinas šitaip rado savo teoriją“ 

Iš tikrųjų batsiuvys Einsteinas niekada neatsisakė fiziko kurpalio. 
Nė karto neišklydo iš savo tako, nes žinojo, kad jis tenkina fizikos 


—248— 


reikalavimus. Juo eidamas, jei kalbesime vaizdingai, Einsteinas vel 
susitinka su senomis pažįstamomis — matematikos lygtimis, kurias 
buvo sudaręs 1913 m. Dabar gali pažiūrėti, ko jos vertos. „Jei būtų 
ėjęs priešingu keliu, - mano Rennas, — nebūtų turėjęs jokio šanso“ 

Viename laiške fizikui Arnoldui Sommerfeldui (Zomerfeldui) 
Einsteinas kalba apie „pražūtingą prietarą“, privertusį jį apibūdinant 
gravitacijos lauką padaryti klaidą. Janssenas gali parodyti, kaip tą 
klaidą ištaisius beveik savaime prieinama prie teisingų lygčių. „Ta- 
čiau jis negali mazgo imti ir perkirsti, jis turi jį išnarplioti: 

1915 m. lapkričio 4 d., ketvirtadienį, Einsteinas išeina į Prūsijos 
akademijos tribūną ir atvirų atviriausiai kolegoms praneša: „Visiš- 
kai praradau pasitikėjimą savo sudarytomis lauko lygtimis. Tad vėl 
grįžtu prie bendro kovariacijos reikalavimo, nuo kurio prieš trejus 
metus dirbdamas kartu su bičiuliu Grossmannu buvau sunkia širdi- 
mi nusigręžęs“ (Prūsijos karališkosios mokslų akademijos 1915 10 04. 
posėdžio pranešimas, CP6, 215). 

Žilagalvius ponus jis supažindina su savo naujosiomis lauko lyg- 
timis. Tik vienas kitas šį tą nutuokia. Ak, tas Einsteinas, ar jis mums 
nėra jau vieną kartą to paties pasakojęs? Pranešimas baigiasi visuo- 
tiniu murmėjimu. Žinoma, niekas nežino, ką kalbėtojas pastarosio- 
mis savaitėmis yra išgyvenęs. Vargu,bau ar kas supranta, kad nors ir 
padarė milžinišką pažangą, bet dar ne visai pasiekė tikslą. Nė vienas 
nenumano ir to, kodėl jis taip skuba į tribūną. Juk junta į nugarą 
alsuojant priešininką. 

Po savaitės spektaklis akademijoje pasikartoja. Einsteinas vėl pa- 
teikia naujų lauko lygčių, bet ir dabar jos dar nevisiškai teisingos. 
Dar kitą ketvirtadienį, lapkričio 18 d., ir vėl stovi priešais susirinku- 
sią profesūrą. Dabar jie gali tikėtis staigmenos. Savo teoriją jis pati- 
krino svarbiu bandymu: naujosiomis lygtimis apskaičiavo Merkuri- 
jaus perihelį. 

Pirmą kartą išvydus rezultatą, krūtinėje ėmė daužytis širdis. Ar 
jam neatrodė, lyg dangus klausytųsi jo formulių? Apskaičiuotas dydis 
tiksliai atitiko nuokrypį, kurį vis preciziškiau matuodami astrono- 
mai per daugiau nei šimtą metų yra nustatę. Vos atgaudamas kvapą 

bičiuliui Besso rašo: „Kiekybiškai paaiškinti perihelio judėjimai. Gra- 
vitacijos vaidmuo materijos sandarai. Stebėsies“ (laiškas Michele'iui 
Besso, 1915 11 17, CP8, 201). | 

„Kelias dienas iš džiaugsmo nežinojau, kur dėtis“, — prisipažįsta 
Einsteinas bičiuliui Pauliui Ehrenfestui (laiškas Pauliui Ehrenfestui, 
1916 01 17, CP8, 244). Belieka pridėti tik vieną kitą pataisymą - ir 
lauko lygtys gatavos. Tačiau tą pačią dieną, kai viešai pristato perihe- 
lio skaičiavimus, iš Hilberto gauna pribloškiamą laišką. Matematiko 
sukurtos lygtys stulbinamai panašios į jo paties. Šeštadienį, lapkričio 
20 d., Hilbertas Getingeno mokslų draugijai įteikia savo darbą mas- 
kuojamu pavadinimu „Fizikos pagrindai“. Einsteinas vėl sėda šlifuoti 
savųjų lygčių. Ketvirtadienį, 1915 m. lapkričio 25 d., akademijos ko- 
legoms ketvirtą kartą per mėnesį pateikia savo peržiūrėtą teoriją — su 
vienu skirtumu: tai, ką ponai dabar girdi, yra iki šiol tebegaliojančios 
bendrosios reliatyvumo teorijos lauko lygtys. 

Šiuo darbu Einsteinas pasiekė savo kūrybos viršūnę ir antrą kar- 
tą įveikė Newtoną. Kai susiduriama su dideliais greičiais ir stipriais 
gravitacijos laukais, jo matematinis aparatas geriau apibūdina fizi- 
kos faktus nei brito formulės. Ir tai jis išmąstė — daugeliui kolegų 
tiesiog negirdėtas dalykas — beveik nesiremdamas matavimų ir eks- 
perimentų duomenimis. Priešingai klasikinei fizikai, jo teorija nėra 
kilusi iš patirties, todėl ne vienam fizikui panaši į spekuliatyvinį ma- 
tematinį žaidimą. 

Tačiau kaip tik taip Einsteinui pasisekė užkariauti milžinų kara- 
lystę. Fizika ir matematika joje švenčia karališkas vestuves. Gravi- 
tacija — tai geometrija. Ji, kaip laikas ir erdvė, sudaro dalį pasaulio 
scenos, kurioje kas nors vyksta, bet tai nėra scena, kaip manė New- 
tonas, nepriklausoma nuo pjesės, kuri joje vaidinama. Vėliau kores- 
pondento paprašytas trumpai apibrėžti savo teorijos esmę Einstei- 
nas atsakė: „Anksčiau manyta, kad jei iš Visatos dings visi materialūs 
daiktai, liks tik erdvė ir laikas, tačiau pagal reliatyvumo teoriją su 
daiktais dingsta ir laikas, ir erdvė“ (cit. iš Franko, 2002, 179). 

Erdvė nėra tuščias konteineris, kuriame Dievas galėjo sudėlioti 
daiktus kaip pakliuvo. Vyksmas lemia sceną ir, priešingai, scena le- 

mia vyksmą. Materija, o per ja ir energija, savo vyksmu ir judėdama 
įtempia erdvėlaikį, be kurio nebūtų nei erdvės, nei laiko. Vadinasi, 
ir pasaulio? 

Visata, kurią sudaro visi judėjimai joje, yra unikali, ji neturi al- 
ternatyvos. Taip paprastai Einsteinas pašalina vieną mįslingiausių 
reiškinių Visatoje — sunkį. Nėra „jėgos“, kuria du kūnai veiktų vienas 
kitą per savo masę, nors mūsų vaizduotė nuo Newtono laikų buvo 
maitinama mintimi apie tokią „jėgą“. Gravitacija nedaro nieko kita, 
o tik iškreipia erdvėlaikį jame esančiomis masėmis, gravitacijos lau- 
kams suteikiančiomis formą. Kartu gravitacijos laukų forma praneša 
masėms, kaip jos turi judėti. 

Masė, kitaip sakant, energijos koncentracija keičia erdvėlaikį. Visi 
kūnai jame juda geodezinėmis linijomis. Kūnai trumpiausiu keliu 
lankstosi ir kraiposi, kol juos paveikia ar jų judėjimą pagreitina kokia 
nors išorinė jėga, pavyzdžiui, raketinis variklis arba Žemės paviršius 
sustabdo laisvąjį kritimą. Erdvėlaikio struktūra nurodo tik judėjimo 
kryptis, ir nieko daugiau. 

Geodezinės linijos keturių matmenų erdvėlaikyje yra ne kas kita 
kaip magiški bendrosios reliatyvumo teorijos keliai. Geriausiai juos 
galima suprasti atėmus vieną matmenį. Tarkime, iš buto penktame 
aukšte stebime vaikus, kieme ridenančius rutuliukus. Kiemas nely- 
gus: vienur iškilos, kitur įdubos, bet jų negalime įžiūrėti. Iš viršaus 
atrodo, kad rutuliukus vieną kartą kažkas traukia, kitą kartą kažkas 
stumia: veikia kažkokios neaiškios jėgos. 

Maždaug taip pasaulį regėjo Newtonas. Jis, kaip ir tas vabalas, 
apie kurį kalbėjo Einsteinas sūnui Eduardui aiškindamas bendrąją 
reliatyvumo teoriją, nematė vieno matmens. Einsteinas padėjo aklam 
vabalui praregėti. Fizikas nusileidžia į kiemą ir sužino, kaip iš tikrųjų 
yra. Rutuliukų judėjimą iškraipo paviršiaus nelygumai. Už rutuliukų 
trajektorijas atsako nelygaus paviršiaus geometrija. 

Čia neveikia jokia jėga, nors Newtono įkvėpti iki šiol kalbame 
apie traukos jėgą. Ir ant Žemės paviršiaus mūsų nelaiko jokia jėga. 
Priešingai, judėjimo krypties link Žemės, kurios vidus yra kietai pri- 
kimštas, centro mus verčia laikytis erdvėlaikio struktūra. Tai taip pat 

paaiškina, kodėl kūnų masė nevaidina jokio vaidmens, kai jie visi, 
kaip nustatė Galilėjus, žemyn krinta vienodu greičiu. Taip yra todėl, 
kad visiems vienodai iškreivinta erdvė. 

Tą sąsają akivaizdžiai rodo nesvarumas. Astronautas, išlindęs iš 
aplink Žemę skriejančio erdvėlaivio, nors už laivą yra kur kas len- 
gvesnis, skrieja greta erdvėlaivio — abiem bendra geodezine linija. 
Visai kas kita, kai kūną ima veikti kokia nors jėga, pavyzdžiui, va- 
riklis. Tada energija sukelia pagreitį ir kūnai išeina iš savo orbitos, 
vadinasi, ir iš savo geodezinių linijų. Kol toji jėga veikia, kūnai juda 
negeodezinėmis linijomis skersai erdvėlaikio. Kai varomoji jėga nu- 
stoja veikusi, kūnai vėl ima skrieti orbita, atitinkančia tik erdvėlaikio 
parametrus. | 

Priverstinis nuokrypis visada juntamas: varomosios jėgos suke- 
liamą pagreitį galima suvokti. Tačiau tai, ko nejuntame - ir čia išryš- 
kėja pirminio ekvivalentiškumo principo ribotumas — yra pagreitis 
laisvojo kritimo metu. Nuo stogo krintantis žmogus juda geodezinė 
linija, kas kita prie savo rašomojo stalo sėdintis Einsteinas. Sėdinty- 
sis nuo geodezinės linijos nukrypsta ir tai junta savo sėdmenimis. 

Tai, apie ką čia kalbama, pirmiausia paaiškina su laiko esme susi- 
jusius dramatiškus padarinius. Juo labiau kūnas nukrypsta nuo savo 
geodezinės linijos, tuo mažesnė jo dalis erdvėje, kurią jis įveikia savo 
erdvėlaikyje, - kaip tame dvynių paradokse atsitinka kelionėn išsi- 
rengusiam Timui, palyginti su namie likusiu broliu Tomu. Timas lai- 
mi laiko. Tai reiškia, kad sunkio lauke laikrodžiai eina lėčiau - tiks- 
liai taip, kaip Einsteino buvo numatyta. 

Tai yra nepaprasta mintis, vedanti prie kur kas rimtesnių išvadų 
nei tos, kurios susijusios su pirmuoju Einsteino veikalu apie reliaty- 
vumo teoriją: materija gali daryti įtaką laikui, kraštutiniu atveju - jį 
sustabdyti. Iškart pasidaro įmanoma pasaulio evoliucija. Taip įmūri- 
jamas kertinis akmuo į pirmą kartą 1947 m. suformuluotos Didžiojo 
Sprogimo teorijos pamatą — tokia galėjusi būti pasaulio pradžia. Per 
tą sprogimą kartu su Visata atsiranda erdvė ir laikas. 

O Hilbertas? Jam tokie gamtos dėsnių apmąstymai yra veikiau 
svetimi. Vis dėlto 1916 m. kovą pasirodo jo „Fizikos pagrindai“ su to- 

kiomis pat lygtimis, kokias Einsteinas buvo pristatęs lapkričio 25 d. 
Kadangi matematiko publikacija išėjo penkiomis dienomis anksčiau 
už Einsteino pranešimą akademijoje, laimėtojo vainikas išties turi 
priklausyti Hilbertui. Kai kurie tyrėjai vėliau iš tikrųjų mano Eins- 
taip. Savo bičiuliui Zanggeriui situaciją su bendrąja reliatyvumo te- 
orija vaizduoja taip, kaip ją buvo pristatęs Getingene vasarą: „Tačiau 
tiktai vienas kolega ją tikrai suprato ir tas vienas mėgina ją apsukriai 
„nostrifikuoti“ (laiškas Heinrichui Zanggeriui, 1915 11 26, CP8, 205), 
t. y. ją pasisavinti ir pakeisti taip, kad sudarytų savarankiško darbo 
įspūdį. Ir Einsteinas yra teisus. - 

Hilbertas tikrai nebuvo Einsteino angelas sargas. 1997 m. Jūrge- 
nas Rennas ir Johnas Stachelis kartu su Leo Corry'u (Koriu) galiau- 
siai tą dalyką išaiškina. Jie suranda Hilberto straipsnio taisymų skiltis 
ir iš jų aiškių aiškiausiai matyti, kad teisingas lygtis Hilbertas įrašė 
vėliau, 1915 m. gruodį. Einsteinas nenusirašė, o taisė konkurentas. 
Hilbertas vis dėlto atsiprašo Einsteino banalokai motyvuodamas, 
neva jo paskaitą Getingene pamiršęs. 

Bet įžeistasis elgiasi kilniai. „Objektyviai gaila, — rašo jis atsaky- 
damas, — kad du šio to verti vyrai, kurie iš apgailėtino pasaulio yra šį 
bei tą išpešę, nedžiugina vienas kito* (laiškas Davidui Hilbertui, 1915 
12 20, CPs, 222). 

Tačiau istorija tuo dar nesibaigia. 1916 m. kovo mėnesį Einsteinas 
paskelbia didelį apžvalginį straipsnį, pakeičiantį 1914 m. publikaci- 
ją su klaidingomis lygtimis. „Jis vis dar nieko nepasimokė, - sako 
Janssenas. — Ir toliau mano, kad bendroji kovariacija yra tas pat kas 
bendrasis reliatyvumas“ 

Einsteinas sukūrė didžiulę gravitacijos teoriją, be jokios abejo- 
nės. Nuo 1917 m. ji taps moderniosios kosmologijos pamatu. Spe- 
cialioji reliatyvumo teorija yra jo kūrybos viršūnė, į kurią įkopti iš 
pradžių nė nesvajojo. Jis tikrai rado bendras kovariantiškas lygtis, 
bet tikslo, kurio link startavo prieš dešimt metų, dar nepasiekė. Jam 
nepavyksta reliatyvuoti visų judėjimų. Niekaip nepasiduodanti prob- 
lema yra rotacija. 


Newtonas, norėdamas įrodyti absoliutinę erdvę (o tai paneigia 
visuotinį reliatyvumą), pateikia bandymą su vandens pripiltu kibi 
ru, eksperimentą, kurį kiekvienas gali pakartoti savo virtuvėje. Kol 
kibiro su vandeniu niekas nejudina, abu yra rimties būsenos. Jei ki: 
birą pakabinsime ant virvės ir imsime sukti, vanduo iš pradžių bus 
ramus, jo paviršius lygus. Jei kibiras sukasi toliau, vanduo ima kilti, 
kol pradeda suktis kartu su kibiru. Paviršius įsigaubia ir kyla link ki 
biro krašto. Kai kibiras sustabdomas, vanduo ne tik nesustoja, bet ir 
išsaugo įgaubtą, prie kibiro krašto pakilusią formą. 

Svarbiausias Newtono argumentas yra štai koks: esant antrai ir 
ketvirtai būsenoms, t. y. vos pradėjus kibirą sukti ir sukimuisi pa- 
sibaigus, vanduo ir kibiras santykinai juda vienas kito atžvilgiu. 
Žiūrint iš pašalio, vieną kartą vanduo juda kibiro atžvilgiu, kitą kar. 
tą — kibiras vandens atžvilgiu. O vandens paviršius vienu atveju yra 
plokščias, kitu įgaubtas. Tas skirtumas įrodo, sako Newtonas, kad 
vandens paviršiaus formos negali lemti santykinė rotacija. Antraip 
abiem atvejais vandens paviršius būtų vienodas. Priešingai, ją sukelia 
absoliuti rotacija, t. y. rotacija absoliučios erdvės atžvilgiu, šiuo atve- 
ju ši erdvė atitinka erdvę aplink Žemę. 

Iš pažiūros banalus eksperimentas. Jį aiškindamos dantis atkando 
ištisos fizikų kartos. Austrijos sostinės fizikas Ernstas Machas XIX a. 
pabaigoje pasiūlė keistą problemos sprendimą: čia ne vanduo san- 
tykinai juda kibiro atžvilgiu, o abu sukasi likusios Visatos atžvilgiu, 
Einsteino lygtys, atrodo, irgi perteikia tą patį. Bet jis daro ankstesnę 
klaidą: painioja matematinę kovariacijos savybę, kuri patenkinama, 
su fizinio reliatyvumo savybe, kuri negalioja. 

Ir po 1915 m. Einsteinas kaip įmanydamas stengiasi imti proble- 
mą už ragų. „Galų gale jis meta pirštinę“, — sako Janssenas. Kibiro 
sienelės ir vanduo negali judėti taip laisvai, kaip reikalauja gravitaci- 
ja. Jas tramdo jėgos, kurių vienos laiko kibirą, o kitos kibire vande- 
nį. Nei kibiras, nei vanduo negali judėti savo trajektorija, vadinasi, 
objektai nukrypsta nuo savosios geodezinės linijos. 

Žmogus, krintantis nuo stogo ir švilpiantis žemyn ties Einstei- 
no patentų biuro kontoros langu, galėtų sakyti, kad jis esąs rimties 


būsenos, o Einsteinas ir visa Žemė lekia pro jį sunkio lauke priešin- 
ga kryptimi. Bet čia yra kitaip nei vienodu greičiu važiuojančiame 
traukinyje: čia abu stebėtojai yra vienas kito atžvilgiu greitėjančiose 
sistemose, todėl jų sąlygos netapačios, jų situacijos nėra simetriškos. 
Paprastai sakant, vienas sėdi, kitas krinta. 

„Šiuo požiūriu vandens judėjimas Newtono kibire yra absoliu- 
tus“, — teigia Janssenas. Tai brito pergalė taškais, nors ir su sąlyga, 
kad absoliuti erdvė nėra pastovi, kaip buvo įsivaizdavęs Newtonas, o 
sudaro nuolat kintančią vienovę. Bet Janssenas yra tvirtai įsitikinęs: 
„Bendroji reliatyvumo teorija taip vadinama klaidingai: Įsidėmėtinas 
teiginys, ypač žinant visus nesusipratimus ir nemalonumus, kuriuos 
tas pavadinimas vėliau kels. „Kai kurie Einsteino priešininkai, paskui 
pulsiantys jo reliatyvumo teoriją, fizikos požiūriu argumentuoja vi- 
siškai teisingai, — sako nyderlandas. — Tai žino ir Einsteino bičiuliai. 
Jie tyli, nes tuos argumentus pateikia vokiečiai antisemitai.' 

1920 m. Einsteinas parašo straipsnį britų žurnalui „Nature“, bet 
jis lieka nepaskelbtas. Jame Einsteinas aiškina, kad situacija esanti 
panaši kaip ir specialiosios reliatyvumo teorijos atveju, kai jis sujun- 
gė magnetinį ir elektrinį laukus. Kaip, anot Maxwello ir Faraday'aus, 
magnetas suteikia jį supančiai erdvei tam tikras savybes, taip dan- 
gaus kūnai lemia geometrinės erdvės savybes. Inercija ir gravitacija 
irgi yra ne tapačios, o dvi to paties medalio — „sunkio ir inercijos lau- 
ko“ — pusės. Katra iš tųydviejų komponenčių lemia kūnų judėjimus, 
priklauso nuo stebėtojo judėjimo. 

Tame pačiame straipsnyje Einsteinas prisipažįsta — demesio!: 
„Todėl 1905 m. maniau, kad apie eterį fizikoje išvis nebeverta kal- 
bėti. Bet tas teiginys buvo pernelyg radikalus“ (straipsnio „Nature“ 
žurnalui projektas, po 1920 01 22, CP7, 260). Straipsnio pabaigoje 
teigiama: „Taigi galima sakyti, kad eteris bendrojoje reliatyvumo te- 
orijoje iš naujo prisikėlė“, nes galiausiai „sąvokos „erdvė“ ir „eteris“ 
susilieja“ (ten pat, 278). 

Ne kas kitas, o eteris, kurį Einsteinas, tada mokslui dar nežino- 
mas žmogus, nepaisydamas įnirtingo patyrusių fizikų priešinimosi 
paprasčiausiai buvo pašalinęs, dabar grąžinamas nauju pavidalu. Jei 


erdvelaikis gali kreiveti, t. y. jam büdingos substancijos savybes, kas 
tada sudaro tą didįjį skirtumą? Puiki medžiaga priešininkams, kurie 
ir girdėti nenori apie tokius konceptus kaip erdvėlaikio geometrija 
ir po 1919 m. susitelkia, kad Einsteiną negailestingai sudirbtų. Ne 
kiekvienas aklas vabalas nori mokytis matyti. 


Dvyliktas skyrius 


LAMBDA GYVENA 


Einsteinas — „vyriausiasis Visatos inžinierius“ 


Pakeliui į žvaigždes, į aukštybių platybes, su vyru, gerai susigaudan- 
čiu tenai, kur mes, žmonės, niekada negalėsime nukakti. Ir vis dėlto, 
sako jis, mes ten nesame svečiai, nes turime akis ir teleskopus, ante- 
nas ir kosminius laivus. Ten lankomės ir savo mintimis. Einsteinui, 
panūdusiam prasiskverbti net į pačius Visatos užkampius, nereikėjo 
į dangų nei akių pakelti. 

Kelias, vedantis į kalną, yra status. Už vingio prieš akis išnyra kubų 
ir kupolų kontūrai. „Išjunkite žibintus, — paliepia žmogus. — Bet koks 
dirbtinis apšvietimas kliudo mūsų darbui: Kaipmat pasaulis paskęsta 
tamsoje. Žvaigždės pasirodo taip arti — nors ranka siek, o jų — de- 
vynios galybės, kiek akys užmato. Šimtai milijardų ir kiekvienoje iš 
jų — dar šimtai milijardų galaktikų. O visa tai yra pats akivaizdžiausias 
niekio paneigimas. Kažkur vienoje tos vietos, vadinamos Paukščių 
Taku, dalyje, vienoje planetoje, skriejančioje aplink vieną iš nesuskai- 
Ciuojamos daugybės saulių, Johnas Beckmanas (Džonas Bekmanas), 
astronomijos profesorius, eidamas iš paskos Albertui Einsteinui, kurį 
laiko sau pavyzdžiu, braunasi į Visatos pakraštį ir laiko pradžią. Tai 
alfa ir omega, sujungtos erdvėlaikio ir gravitacijos lauko lygtyse. | 

„Juo toliau žvelgiame į Visatą, tuo giliau skverbiamės į praeitį“, — 
sako profesorius, atėjęs į darbo vietą, Teidės observatoriją, aukščiau- 
siai Europoje įkurdintą dangaus stebėjimo stotį Kanarų Tenerifės sa- 
loje. Observatorijos kupolai, namai ir konteineriai dieną atrodo balti 
kaip sniegas, o naktį pilki lyg šilku aptraukti. Blankioje šviesoje tas 
sustingusios lavos salos viduryje iškilęs kompleksas tarsi kokia žmo- 
nių ateivių pastatyta stovykla Mėnulyje ar kur nors Marse. O iš tolo 
stūkso tamsus Teidės vulkaninis kūgis, iškilęs 3770 metrų virš jūros 
lygio, aukščiausias Ispanijos kalnas. 


Beckmanas kalba apie šviesmečius, milijardus šviesmečių, stačiai 
galva svaigsta, ir sako tai panašiai kaip kiti žmonės šnekėdami apie 
dvidešimt kiaušinių ar septynis metrus audeklo. Vos įsitaiso viename 
šildomame konteineryje, iškart pradeda svajoti, tas britas, ketvirtą 
dešimtį baigiantis vyras, tarnaujantis Ispanijai: nuo šiuolaikinės kos- 
mologijos pradžios ir vadovaudamasis Einsteino priesakais, numaty- 
mais ir jų pasitvirtinimais, kliaudamasis instinktu ir klysdamas, ver- 
tindamas astronomiją taip, kaip ją suvokia jo kolegos. Jiems visiems 
„vyriausiasis Visatos inžinierius“, kaip Einsteiną kartą pavadino vie- 
nas laišką parašęs žmogus, yra ateities pranašas. 

Tarp pirmųjų žodžių, kuriuos Johnas Beckmanas vaikystėje vos 
įstengia išlementi, yra „teleskopas“. Akimis matomas žvaigždes jis 
stebi nuo ketverių metų. Sulaukęs dešimties padangėje gaudosi kuo 
puikiausiai, o būdamas penkiolikos dangaus skliautą skaito lyg kokį 
galaktikos miesto planą. O kai studijuoja fiziką ir pasirenka trokš- 
tamą profesiją — nori būti astronomas kaip Kopernikas ir Kepleris, 
Eddingtonas ir Freundlichas, — pasijunta beveik vienas. 

„Po Antrojo pasaulinio karo beveik niekas nebespoksojo į dan- 
gy“, — pasakoja Beckmanas. Nuo astronomijos, taigi ir nuo bendro- 
sios reliatyvumo teorijos nusigręžia ištisos fizikų kartos. Milžiniški 
objektai nebetraukia jų dėmesio. Visi veržiasi prie nykštukų, į suba- 
tominę sritį, nori tirti materijos sandarą. Vis didesniuose ir branges- 
niuose greitintuvuose vaikosi kvarkų ir kvantų, matuoja medžiagų 
skilimo produktus, stebi dalelyčių trajektorijas, o žvaigždes palieka 
ten, kur jos yra, — tolybėse. 

Tad nutinka taip, kad Einsteinui netenka paragauti savo teorijos 
vaisių. Tai, kas šiuo metu žadina fantaziją ir lemia Johno Beckmano 
darbo kasdienybę - juodosios skylės ir rudieji nykštukai, antienergija 
ir antimaterija — įgyja tikrąją reikšmę tik po daugelio metų, kai Eins- 
teino nebėra gyvo. O juk viskas remiasi jo įžvalgomis. 

Eina 1916-ieji metai. Europą apėmęs Pirmasis pasaulinis karas. 
Berlynas patiria sunkią aprūpinimo krizę. Mokslinė veikla merdi. 
Daug tyrėjų išėjo į frontą. Tačiau vienas žmogus dirba iš peties. Dar 
nespėjus išdžiūti spaustuvės dažams leidžiant jo veikalą apie ben- 

draja reliatyvumo teoriją, Einsteinas beveik vienas pagrindžia tyri- 
mų sritį, kurią dabar vadiname kosmologija. Čia jis žongliruoja lauko 
lygtimis, kurias Johnas Beckmanas vadina „pragariškai sunkiomis“. 
Iš tikrųjų jos neišsprendžiamos. Anot anekdoto, anglų astronomas 
seras Arthuras Eddingtonas, paklaustas, ar Einsteino teoriją tikrai 
suprantą tik trys žmonės, neva atsakęs: „O kas tas tretysis?“ Ir vis 
dėlto lauko lygtys teikia galimybių, kurių nebūta iki Einsteino, nusta- 
tyti geometrinę viso pasaulio formą. 

Tačiau pirmą kartą tas lygtis puikiai panaudoti pasiseka ne Eins- 
teinui, o, jo nuostabai, kitam — vienam į karą išėjusiam kareiviui. 
Astronomas Karlas Schwarzschildas (Švarcšildas), Potsdamo obser- 
vatorijos direktorius, rusų fronte tarnaujantis savanoris karininkas, 
nuo karo pradžios atlieka savo pareigą skaičiuodamas artilerijos svie- 
dinių trajektorijas. Jis, kai sužino apie Einsteino pranešimus Prūsijos 
mokslo akademijoje 1915 m. lapkričio mėnesį, iš karto sėda ir šiek 
tiek pasipraktikavęs naująsias formules pritaiko nedideliam astro- 
nomijos uždaviniui spręsti: kaip atrodytų gravitacijos laukas aplink 
vieną vienintelį masės tašką visai tuščioje erdvėje? Kitaip sakant, jei 
Visatoje tebūtų tik vienas dangaus kūnas, kaip jis veiktų erdvėlaikį? 

Einsteino nuomone, tokio dalyko išvis negali būti. Einsteinas dar 
ilgai laikosi austrų fiziko ir filosofo Ernsto Macho koncepcijos. Pasak 
jos, gravitacija yra ne kūne kaip traukos jėga magnete, o priešingai: ji 
kyla tik iš kūnų tarpusavio sąveikos arba, jei kalbėsime apibendrin- 
čiau, sąveikaujant visai Visatos materijai. Šį priklausymą Einsteinas 
vėliau pavadins Macho principu. Žmogui, davusiam šiam principui 
vardą, nebuvo lemta sužinoti, kaip esmingai pasikeis pažiūros į Vi- 
satą. Po vienos dienos, kai atšventė septyniasdešimt aštuntąjį gimta- 
dienį, 1916 m. vasarį, Machas atsisveikina su pasauliu. 

Tais pačiais metais tarnaudamas kariuomenėje užmerkia akis 
ir Schwarzschildas, susirgęs nepagydoma odos liga, tačiau spėjęs 
užimti amžiną garbingą vietą mokslo šventovėje. Kone žaisdamas jis 
pritaikė Einsteino lauko lygtis kitam hipotetiniam klausimui — kaip 
gravitacija atrodytų dangaus kūne (o ne aplink jį), ir padarė keistas 
išvadas: esant tam tikram atstumui nuo dangaus kūno centro for- 


mules pasiekia savo ribas. Jei masė ir energija būtų suspaustos taip 
kompaktiškai, kad erdvėlaikis būdamas mažiausio tūrio išlinktų pats 
į save, tada negalėtų ištrūkti net šviesa. Anapus šito dabar Schwarzs- 
childo radiusu vadinamo horizonto viskas dingsta negrįžtamai, taip 
pat ir laikas. Tai, ką šis astronomas aprašo, po kelių dešimtmečių 
taps žinoma kaip juodosios skylės ir bus netiesiogiai stebimos. 

Panašios mintys sukosi galvoje dar XVIII a. pabaigoje prancū- 
zų matematikui ir filosofui Pierre'ui Simonui de Laplace'ui (Pjerui 
Simonui de Laplasui): kad galėtų ištrūkti iš dangaus kūno sunkio 
lauko, objektas turi įveikti antrąjį kosminį greitį. Bet kas nutiktų, jei 
dangaus kūnas sutelktų tiek energijos tokioje mažoje erdvėje, kad 
antrasis kosminis greitis viršytų net šviesos greitį? „Didžiausi kūnai 
Visatoje galėtų mums būti nematomi“, — daro išvadą Laplace'as (cit. 
iš „GEO“, 2002/11, 61). Tad Laplace’o nuopelnas tas, kad jis mąstė 
apie juodąsias skyles. Schwarzschildo skaičiavimai rodo, kad tokią 
būseną pasiektų Saulė, jei visa jos masė susitelktų trijų kilometrų 
skersmens rutulyje, o Žemė būtų ne didesnė kaip vienas centime- 
tras. Kad tai neliks vien grynos matematinės spekuliacijos, o reikš iš- 
matuojamą tikrovę, nesužinojo nei Schwarzschildas, nei Einsteinas. 

Kai Einsteinas gauna žinią apie šio astronomo skaičiavimų rezul- 
tatus, stebisi, kad jo formulės tuščioje erdvėje pavieniams kūnams 
nustoja galiojusios. „Inercija pagal mano teoriją galiausiai yra masių 
tarpusavio sąveika, — rašo jis apstulbes kolegai Rytų fronte. - Juokais 
tai galima pasakyti taip: jei iš pasaulio pašalinčiau visus daiktus, tai, 
anot Newtono, liktų Galilėjaus inercinė erdvė, o mano požiūriu — nie- 
ko“ (laiškas Karlui Schwarzschildui, 1916 01 09, CP8, 240 ir kt. p.). 

Ir vis dėlto Einsteinas priverstas pripažinti, kad, remiantis jo for- 
mulėmis, toks dalykas visiškai įmanomas: gali būti vienas dangaus 
kūnas, kuris vien tik savo atžvilgiu nustato savo erdvėlaikį, vadinasi, 
sudaro ir savo tikrovę. Bet kas tai per daiktas? Visata visatoje? Nejau- 
gi Šėtonas, iš Dievo kūrinijos išviliojęs kaip tik vieną didžiausių jos 
paslapčių, nori jam uždėti apynasrį? 

Kol kas Einsteinas laikosi Macho principo ir mano egzistuojant 
statišką, sau tapačią Visatą. Norėdamas savo modelį įtvirtinti, jis 


—260— 


žengia rizikingą žingsnį, kuris iš pirmo žvilgsnio atrodo veikiau sil- 
pnas, bet šiais laikais atskleidžia jo intuityvų kūrybiškumą. „Aš vėl 
šiek tiek nusikaltau gravitacijos teorijai, — rašo jis 1917 m. vasario 
4 d. savo bičiuliui ir kolegai Pauliui Ehrenfestui, — ir baiminuosi, 
kad galiu būti uždarytas į beprotnamį“ (laiškas Pauliui Ehrenfestui, 
1917 02 04, CPs, 386). 

Po keturių dienų nenuilstantis fizikas akademijai skaito praneši- 
mą „Kosmologiniai samprotavimai remiantis bendrąja reliatyvumo 
teorija“ ir pirmą kartą matematiškai ir geometriškai apibūdina Visatą 
kaip visumą. Čia Einsteinas žengia žingsnį, kurį vėliau pavadins savo 
„didžiausiu asiliškumu“: jis pavartoja termą lambda. Ši „kosmologinė 
konstanta“ turi kaip atsvaras atitikti savotiško universalaus atoveikio 
gravitaciją, saugančią Visatą nuo kolapso. Taip lambda tampa kaž- 
kuo panašiu į tai, kas pasaulį, jei laisvai perfrazuosime Goethe, laiko 
ne iš vidaus, o iš išorės. 

Aiškus daiktas, Einsteinas puikiausiai supranta, kad norėdamas 
įtvirtinti savo teorinį darinį pasitelkia keistą fenomeną, neatitinkantį 
jokio iki šiol nustatyto fakto. Kolegos murma. „Jei visu tuo turėčiau 
patikėti, — rašo jam iš Olandijos Willemas de Sitteris (Vilemas de Si- 
teris), Leideno observatorijos direktorius, — tai Jūsų teorija man ne- 
tektų daug klasikinio grožio“ (Willemo de Sitterio laiškas, 1916 11 01, 
CPs, 358). Bet Einsteinas, užsimojęs savo išsamią Visatos teoriją pa- 
statyti ant kojų, su tuo trūkumu susitaiko. Verždamasis į nežinomy- 
bę jis tiesia vis naujus tiltus, o juos peržengęs ramiausiai žiūri, kaip 
jie sugriūva. Pakeliui į aukštesnę tiesą jis, kaip ir kiekvienas geras 
teoretikas, sudaro sąjungą su spekuliacijos šmėkla, kuri paskui per 
pažinimą sėkmingai virsta nieku. 
sampratos apie Visatą formavimo: remdamasis lambdos idėja ant 
bendrosios reliatyvumo teorijos pamato jis pastato iki šiol iš princi- 
po tebegaliojantį baigtinės ir kartu begalinės Visatos, apibūdinamos 
keturmačiu erdvėlaikiu, modelį. Fizikai — kaip Einsteinas ir Johnas 
Beckmanas — matematikos formulėmis gali pasinerti į tokias „pa- 
saulio konstrukcijas uždaroje, kvazisferinėje, hipereuklidiškai ma- 

tuojamoje erdvėje“, panašiai kaip muzikai skaitydami gaidas įsigilina 
į daugiaplanes kompozicijas. Tas, kuris tokių priemonių neturi, yra 
priverstas, vaizdžiai kalbant, dar kartą įjungti atbulinį bėgį ir iš naujo 
pasižiūrėti į žinomus ploto ir erdvės, dviejų ir trijų matmenų pasau- 
lio santykius. 

Baigtinės, bet neribotos geometrinės figūros pavyzdžiu Einsteinas 
pasirenka rutulį, kuriuo ropoja vabalas. Kad ir kiek jis ropotų, vis tiek 
niekada neprisikrapštys iki ribos, nors gyvena tik baigtiniame plote. 
Jei rutulys ganėtinai didelis, vabalas laikys jį net plokščiu — taip na- 
tūraliai, kaip žmonės Žemę ilgai laikė skrituliu. Iš patirties žmonėms 
Žemė buvo plokščia. Vabalas, kadangi jam žinomi tik du matmenys 
ir dar pats yra plokščias tarsi iškirptas komikso paveikslėlis, niekaip 
neįstengs suvokti trečio matmens, rodančio, kad jo pasaulis - rutu- 
lys yra išlinkęs. Jis net nepajėgtų to įsivaizduoti. Mes, žmonės, esame 
trimatės būtybės, tačiau nors ir galime suvokti, kad mūsų pasaulis 
yra rutulys, kurį ne taip sunku apiplaukti ar apskristi, sunkiai įsivaiz- 
duojame erdvėlaikio keturmatiškumą. 

Atkreipkime dėmesį į vieną svarbų Einsteino apmąstymų elemen- 
tą: dvimatis rutulio paviršius — ir kaip idėjos tąsa trimatė erdvė Vi- 
satoje — neturi centro. Kiekvienas taškas iš esmės yra vienodai reikš- 
mingas, nė vienas kito atžvilgiu nėra kaip nors privilegijuotas. Tiesa, 
rutulys turi centrą, bet vabalo visatoje jo nėra. Rutulio centras nėra 
paviršiuje, todėl neįeina į dvimatį pasaulį. Tokiu atveju trumpiausias 
atstumas tarp polių yra ne rutulio ašis, o kiekviena geodezinė linija, 
sudaranti tarp jų pusapskritimį. Šį įvaizdį Einsteinas priskiria — visiš- 
kai formaliai — trimatei erdvei, neturinčiai nei centro, nei ribų. 

Jei šitame pasaulyje į kelionę pasiunčiamas šviesos spindulys, tai 
jis nepasimeta erdvinės begalybės nirvanoje. Priešingai, keliauda- 
mas erdvėlaikiu jis kada nors grįš į pradinį tašką — kaip tas rutuliu 
ropojantis vabalas kada nors kirs savo paties ankstesnį kelią. Net iš 
didžiausių, kokius tik įmanoma įsivaizduoti, tolių, taigi iš tolimiau- 
sios praeities ir seniai užgesusių galaktikų šviesa įsiskverbia į žemiš- 
kųjų stebėtojų teleskopus. Astronomai, pavyzdžiui, tokie kaip Beck- 
manas, savo tyrimų prietaisais šiais laikais nuklysta kone į pasaulio 

kraštą, t. y. į laiko pradžią tuoj po Didžiojo Sprogimo. Savo genijaus 
pokštu Einsteinas pašalino iš pasaulio erdvės begalybės problemą. 
Tai vėl žygdarbis, kuriuo remdamiesi galime suprasti, kodėl žmonės, 
tokie kaip Beckmanas, Einsteiną vadina šiuolaikinės kosmologijos 
„sėjėju“. 

Šia įžvalga Einsteinas savo reliatyvumo raketoje paleido trečiąją 
pakopą. Pirmojoje 1905 m. suliejo į viena erdvę ir laiką, antrojoje — 
1915 m. erdvėlaikį pavertė geometrine figūra, kurią lemia masės ir, 
priešingai, kuri masėms nubrėžia judėjimo kelią. O dabar, 1917 m., 
erdvėlaikiui ir materijai kartu suteikia struktūrą. Taip jis atveria pers- 
pektyvą tolesnei audringai kosminių tyrimų plėtotei. 

Vėl pasigirsta balsas iš Olandijos, vėl rašo Willemas de Sitteris, ir jo 
nevalia neišgirsti. Olandų astronomas parodo, kad Einsteino modelis 
ne vienintelis galimas. Tačiau - ir tai pikčiausia - Willemo de Sitterio 
Visata yra tuščia ir todėl prieštarauja Macho principui, pagal kurį er- 
dvėlaikis ir materija neatskiriami. Anot de Sitterio skaičiavimų, erdvė- 
laikiui paaiškinti užtenka lambdos. „Manasis“ keturmatis pasaulis irgi 
turi narį A, — aiškina jis tyliai priekaištaudamas, — bet neturi „pasaulio 
materijos“ (Willemo de Sitterio laiškas, 1917 04 18, CP8, 435). 

Pirmiausia astronomas energingai prieštarauja „prielaidai, kad 
pasaulis esąs kvazistacionarus“, vadinasi, Visatos mastu nejudantis. 
„Mes turime tik momentinę pasaulio fotografiją, todėl negalime ir 
neturime teisės iš to, kad fotografijoje nematome didelių pokyčių, 
daryti išvados, jog viskas taip liks visada, kaip tą akimirksnį, kai buvo 
fotografuota“ (Willemo de Sitterio laiškas, 1917 04 01, CP8, 428). Tai 
pareikšdamas Willemas de Sitteris suformuluoja kardinalią mintį ir 
ją patvirtina daugelio šiuolaikinių astronomų tyrimai: Visata kinta. Ji 
turi istoriją, galimas daiktas, ir pradžią, ko gero, net pabaigą. Todėl 
atskleisti Visatos istoriją naudojant vis tobulesnius teleskopus dabar 
yra vienas iš svarbiausių astronominių tyrimų uždavinių. 

Einsteinas kolegai ryžtingai prieštarauja ir jį perspėja: „Įsitikini- 
mas yra gera varomoji jėga, bet blogas teisėjas!“ De Sitteris nedelsda- 
mas atsako: „Mūsų „tikėjimas skiriasi“ tuo, kad Jūs tikite tam tikrais 
dalykais, o aš esu skeptikas“ (Willemo de Sitterio laiškas, 1917 04 

18, CP8, 434). 1918 m. Einsteinas yra priverstas pripažinti, kad de 
Sitterio skaičiavimai remiantis jo lygtimis iš tikrųjų veda prie Ma- 
cho principui prieštaraujančių išvadų. Visata nėra rimties būsenos, 
o gravitaciją galima apskaičiuoti ir be visų masių Visatoje įtakos. Ta- 
čiau savo pripažinimo Einsteinas niekada nepaskelbs. 

Trečiąjį XX a. dešimtmetį kosmologiją lemtingai į priekį pastū- 
mėja dar vienas tragiško likimo tyrėjas. Kaip ir Schwarzschildas ir 
de Sitteris į Einsteino kosmologinių lygčių teritoriją 1922 m. įžengia 
rusų matematikas Alexanderas Friedmannas (Aleksandras Frydma- 
nas) ir nekreipdamas dėmesio į Macho principą apskaičiuoja Visatą 
esant nestatišką. 1925 m. šį nepaprastai gabų matematiką, sulaukusį 
vos trisdešimt septynerių metų, į kapus nuvaro šiltinė. Tačiau vien 
matematiniais skaičiavimais jis sukuria Visatos modelį, kuris tokiems 
astronomams kaip Johnas Beckmanas iki šiol gniaužia kvapą ir juos 
įkvepia dirbti: Friedmannas Einsteino formulėmis apskaičiuoja, kad 
Visata nuolat plečiasi. 1929 m. jo prielaida sensacingai patvirtinama: 
kai jau prieš penkerius metus išvis pirmą kartą buvo atrasta galakti- 
kų ne Paukščių Take, amerikiečių astronomas Edwinas P. Hubble'is 
(Edvinas P. Hablis) nustato, kad visos galaktikos nuo Paukščių Tako 
tolsta — ir juo greičiau, tuo jos yra toliau. Visata iš tikrųjų plečiasi. 

Vis dar nepripažįstantis Friedmanno išvadų Einsteinas 1930 m. 
Kalifornijoje aplanko Hubble} ir įsitikina, kad amerikiečio duomenys 
teisingi. 1932 m. Einsteinas kartu su buvusiu priešininku de Sitteriu 
paskelbia straipsnį, kuriame lambdą prilygina nuliui. Juodu pristato 
Visatos modelį ir jis iki šiol iš esmės tebėra pripažįstamas. Moksli- 
ninkas džiaugiasi atsikratęs savo „didžiausio asiliškumo“ ir galėda- 
mas matyti, kaip jo naujo turinio lygtys žėri ankstesniu grožiu. 

Pasirodo, kad Visata plečiasi ne kaip sprogimo rezultatas, kai 
skeveldros erdvėje lekia į visas puses nuo sprogimo centro. Veikiau 
plečiasi pati Visata, pats kosmosas, su laiku. Erdvė plečiasi tolstan- 
čiomis masėmis. Kitaip nei per sprogimą, čia nėra centro. Priešingai, 
pampstanti Visata iš kiekvieno stebėjimo taško atrodo vienodai, t. y. 
visos kitos galaktikos tolsta didėjančiu greičiu ir tas greitis yra tuo 
didesnis, juo toliau jos yra nuo stebėtojo, nesvarbu, kur šio vieta. 

Norint suvokti, kaip tai vyksta, reikia vėl atmesti vieną matmenį 
ir įsivaizduoti oro balioną, ant kurio priklijuota mažų popieriaus la- 
pelių. Jei balionas pučiamas, t. y. jeigu jo paviršius didėja, tada visi 
lopinėliai vienodai tolsta vienas nuo kito. Atstumai tarp jų didėja: 
juo labiau, tuo toliau jie vienas nuo kito tolsta. Kad ir iš kokio taško 
žiūrėsime, vaizdas bus toks pat. Tačiau pats lopinėlis nekinta — ga- 
laktikos nesiplečia. | 

Einsteinas jau seniai gyveno JAV, kai ten kazkoks George’as Ga- 
mowas (Džordžas Gamovas), rusų imigrantas ir nelaimingo likimo 
Alexsandero Friedmanno buvęs studentas, nuo 1942 m. ėmė plėtoti 
Visatos atsiradimo dėl milžiniško „pradinio sprogimo“, arba Didžiojo 
Sprogimo, idėją. Pagal tą aiškinimą Visata, kaip jau esame girdėję, 
egzistuojanti ne amžinai. Priešingai, ji turinti istoriją, kuri, šių laikų 
žiniomis, yra maždaug keturiolika milijardų metų. Mintis ne visai 
nauja. Dar 1931 m. panašiai yra samprotavęs belgų matematikas ir 
teologas Georges'as Lemaitre'as (Žoržas Lemetras) „Nature“ žur- 
nale: „Visatos Pradžią galime įsivaizduoti kaip atomą, kurio atomi- 
nis svoris atitinka visą Visatos masę“ („Nature“, 1931 05 09, cit. iš 
Būhrke'o, 2004, 149). Pasak Gamowo, laikas ir erdvė atsirado kartu 
su „pradiniu sprogimu“, t. y. iš vieno prado, kurį Einsteinas ilgai laikė 
fiziškai neimanomu. Pagal Gamowo teoriją Visatos gyvavimo linijoje 
esama kažko panašaus į Newtono absoliutų laiką — kosminį laiką, 
matuojamą šviesmečiais nuo Didžiojo Sprogimo. 

Iki šeštojo dešimtmečio pabaigos bendroji reliatyvumo teorija 
beveik pamirštama. Kadangi jos negalima praktiškai patikrinti, pusę 
šimtmečio ji tarsi miega kaip Miegančioji Gražuolė. Tik saujelė fizi- 
kų ją nagrinėja rimtai. Ne šiaip kas nors, o J. Robertas Oppenheime- 
ris (Dž. Robertas Openheimeris), Einsteino kolega Perspektyviųjų 
tyrimų institute Prinstone ir būsimasis Manhatano projekto pirma- 
jai atominei bombai kurti vadovas, jau 1939 m. pateikė lemiamos 
reikšmės idėją. Jo skaičiavimai parodė, kad juodosios skylės (pirmą 
kartą taip pavadintos 1967 m.) turėtų būti galimos realiomis sąly- 
gomis. Jos atsiranda, kai, tarkim, labai didelė žvaigždė baigusi degti 
savo pačios sunkio veikiama susitraukia. 

Jaunas britų matematikas Rogeris Penrose'as (Rodžeris Penrou- 
zas) 1960 m. randa naują ir kur kas paprastesnį būdą Einsteino lyg- 
tims skaičiuoti. Atsiradusi galimybė sistemingai tirti supersunkių 
keistų dangaus kūnų reiškinius išgarsina pirmiausia vieną žmogų — 
Stepheną Hawkingą (Stiveną Hokingą), kurį nervų liga yra prikaus- 
čiusi prie modernaus invalido vežimėlio ir kuris moka priversti už 
save kalbėti kompiuterį. Šis fizikas apskaičiavo, kaip dvi juodosios 
skylės, kai per daug viena prie kitos priartėja, susilieja. Jo „Trumpa 
laiko istorija“ („A Brief History of Time“), kurioje aprašomos keistos 
kosmologų teorijos ir toliau plėtojamos Einsteino svajonės, tapo per- 
kamiausia moksline knyga. 

Tačiau astronomijos pažangą dabar labiausiai į priekį stumia toli 
gražu ne tyrėjai prie rašomojo stalo. „Nuo šeštojo dešimtmečio, — 
sako Johnas Beckmanas, — astronomiją stimuliavo ne teorija, o tech- 
nologija“ Žvelgti vis toliau į kosmosą padeda tobulėjantys tyrimų 
metodai, tokie kaip radijo, rentgeno ir infraraudonųjų spindulių te- 
leskopai. „Anksčiau galėjome fortepijonu paskambinti tik vieną natą, 
o dabar mums po ranka ištisa klaviatūra“ Labiausiai į praeitį Zvel- 
giančią nuotrauką, rodančią Visatą maždaug prieš trylika milijardų 
metų, ne per seniausiai yra pavykę padaryti į Žemės orbitą išvestu 
Hubble'io kosminiu teleskopu. 

Nepaisant tokių sensacingų iš Visatos atsklindančių duomenų, 
sako Beckmanas, astronomija labiau nei kada nors susijusi su Že- 
mės paviršiuje atliekamais tyrimais. Po Teidės observatorijos kupo- 
lu įrengtas pusantro metro skersmens veidrodinis infraraudonųjų 
spindulių teleskopas. Aukštai viršum kelias tonas sveriančios ma- 
šinos iš plieno konstrukcijų, vamzdžių, kabelių, žarnų ir matavimo 
įrenginių vienu mygtuko paspaudimu prasiskleidžia kupolo anga ir 
pasirodo juodas dangaus skliautas. Visiškai automatiškai ima judėti 
teleskopas ir sustoja tik tada, kai pasiekia iš anksto programos nu- 
matytą poziciją. 

Šiuo aparatu Beckmanas gali stebėti ne tik tai, kaip randasi 
žvaigždės — „jų gimimas maždaug toks pat sudėtingas kaip ir žmo- 
gaus“, — bet ir matuoti Didžiojo Sprogimo pėdsakus. Alternatyva 

brangiems elementariųjų dalelių greitintuvams laikomas dangus kaip 
„mažo žmogaus laboratorija“. Tuoj po Didžiojo Sprogimo „pradinia- 
me ugnies gumule“ susidarė pirmieji elementai, tarp jų ir vandenilis, 
didžioji dalis helio ir pirmieji ličio pėdsakai. Iš vandenilio ir helio 
masių santykio Beckmanas ir jo kolegos daro išvadas apie pradinės 
materijos tankį. Taip skaičiuodami jie padarė stulbinamų išvadų: ši 
materija sudaro mažiau nei penkis procentus anos bendrosios ma- 
sės, kurios, Einsteino požiūriu, būtų reikėję uždarai Visatai susidary- 
ti. Tad kur pasidėjo kiti devyniasdešimt penki procentai? 

Ir tada profesorius Beckmanas ima pasakoti, kaip Einsteino 
lambda atgijo naujam gyvenimui. Maždaug septintojo dešimtme- 
čio viduryje tas termas vis dažniau pradeda rodytis teoriniuose ast- 
ronomų darbuose, kol 1995 m. du amerikiečių fizikai savo publika- 
ciją trumpai drūtai pavadina „Kosmologinė konstanta grįžo“. Tad 
lambda, Einsteino iš pradžių nesėkmingai įvesta kaip mėginimas 
bendrąją reliatyvumo teoriją suderinti su Macho principu, dabar 
įspūdingai grįžta. 

Remdamiesi „kosmine fonine spinduliuote“, visomis pasaulio 
kryptimis iki šiol matavimo prietaisais užregistruojamu silpnu Di- 
džiojo Sprogimo „aidu“, astrofizikai linkę apie trisdešimt du procen- 
tus trūkstamos materijos priskirti nematomai „juodajai materijai“, o 
kitus septyniasdešimt tris procentus — hipotetiniam jėgų laukui, kurį 
vadina „juodąja energija“. Kas tai per daiktas, kol kas priklauso spe- 
kuliacijų sričiai. Be to, dar diskutuojama apie „kvintesenciją“, „penk- 
tąją substanciją“, užpildančią Visatą tarsi savotiškas eteris. Visa tai 
„didžiausiam asiliškumui“ neblogai: intuityvus Einsteino atradimas 
apibūdina kone tris ketvirtadalius Visatos. 

Matuojant tam tikro tipo supernovas — sprogusias žvaigždes, 
1998 m. padaromas dar vienas sensacingas atradimas: Visata ne tik 
plečiasi, kaip 1929 m. nustatė Hubble'is, bet tas plėtimasis vis grei- 
tėja. Jei remsimės dabar plačiai pripažįstamu įsivaizdavimu, galė- 
sime manyti, kad gyvename „greitėjančioje Visatoje“. Kai 2000 m. 
tokiu pavadinimu pasirodo knyga, jos populiarumo rodiklis iki pat 
šiol labai padidina Einsteino reikšmę: po Einsteino eina dar dvide- 

šimt atradėjų pavardžių, o antras iš labiausiai minimų yra kažkoks 
Alexanderis Vilenkinas su dešimt reitingo balų, po jo eina Hubble'is 
su aštuoniais. 

Dėl šio greitėjimo kyla, aiškus daiktas, klausimas, ar kosmologi- 
nė konstanta iš tikrųjų yra tokia konstanta, kokios Einsteinui reikėjo 
savajai statiškai Visatai pagrįsti, ar ji pati kinta. Į šį klausimą vis dar 
neatsakyta. Naujausi keturiasdešimt dviejų supernovų matavimų re- 
zultatai stebina daugelį ekspertų, nes tie duomenys vis dėlto geriau- 
siai dera prie stabilios konstantos. 

Tokių duomenų kosmologams gali pateikti tik astronomai. „Ats- 
tumų matavimai, — sako Beckmanas, — yra raktas visoms kitoms 
astrofizinėms išvadoms daryti“ Dėl to astronomai, kaip ir jis pats, 
ieško „standartinių žvakių“, kurios padeda panaudojus tiksliai api- 
brėžtus atstumus iki tam tikrų žvaigždžių nustatyti visus kitus ats- 
tumus per vadinamąsias nuotolio kopėčias. Astronomai čia elgiasi 
panašiai kaip žemės matininkai. Iki šiol atskaitos taškai jiems buvo 
pirmiausia sefeidės, pulsuojančios kintamosios žvaigždės, kurių Vi- 
satoje visur apstu. | 

„Tačiau norint į Visatą žvelgti giliau reikia stipresnių „standartinių 
žvakių“, — aiškina Beckmanas. Pasinaudojus Ia tipo supernova kaip 
„zvake“ apskritai pasisekė pradėti matuoti atstumo ir greičio santykį 
labai dideliuose toliuose ir iš to daryti išvadą apie greitėjančią Visatą. 
Todėl jo grupė dabar kurianti naujos „standartinės žvakės“ koncep- 
ciją remdamasi „tarpžvaigždinių dujų, supančių masyvių švytinčių 
žvaigždžių naujai atsiradusius klasterius, jonizuotų regionų kolekty- 
vinių populiacijų savybe“... 

Tyliai burzgia teleskopo prietaisų spintos. Mirga neoninė šviesa. 
Aukštybėse savo orbitomis skrieja blyksinčios žvaigždės. Šitoje juo- 
doje padangėje dabar kažkur klajoja Johno Beckmano mintys. Taip 
kadaise prasidėjo gamtos mokslai. Žmonės žiūri į dangų ir skaito 
gamtos dėsnius. Kosmologija turi du laikus — laiką iki Einsteino ir 
laiką po Einsteino. 

„Reliatyvumo teorija gyvuoja, — sako Johnas Beckmanas vėl sė- 
dėdamas automobilyje ir važiuodamas žemyn siauru iš Teidės ob- 

servatorijos vedančiu keliu. Nakties be mėnulio prieblandoje sustin- 
gusios lavos gamtovaizdžio šešėliai lyg kokie vaiduokliai ryja vienas 
kitą. „Bet ar jinai tikrai apibūdina tikrovę, yra veikiau tikėjimo nei 
įrodymo dalykas“ 


Tryliktas skyrius 


ERDVELAIKIS VIRPA 


Reliatyvumo teorija bandomajame stende 


Kontrolės patalpoje stovi Einsteinas — su skrybėle ant galvos, su 
paltu, viena ranka kišenėje, kitoje laiko suspaudęs knygą. Ganėtinai 
žinoma nuotrauka, daryta maždaug 1926 m. Berlyne, iš kažkur iš- 
kirpta ir užklijuota ant kartono. Artėjant lemtingai akimirkai turi da- 
lyvauti ir meistras: bus tikrinama, ar egzistuoja gravitacijos bangos, 
taigi laukia, ko gero, svarbiausias bendrosios reliatyvumo teorijos 
išbandymas. 

Dar 1916 m. Einsteinas teigė neįtikimą dalyką: remdamasis vien 
savo lygtimis galįs parodyti, kad ir gravitacija turėtų sukurti ban- 
gas. Ekstremalūs masių, taigi ir gravitacijos laukų, pokyčiai, tarkim, 
žvaigždei kolapsuojant, turėtų sukelti erdvėlaikio bangavimą. Reikia 
manyti, pridūrė jis, jog tas efektas yra toks mažas, kad jo tikriausiai 
niekada nepavyks pastebėti. Nuo to laiko mokslininkai svajoja Visa- 
tos virpėjimą kaip nors užregistruoti. 

Maždaug už dvidešimt kilometrų į pietus nuo Hanoverio, netoli 
mažytės gyvenvietės Rutės, vaizduotė turi virsti tikrove. „GEO 600“ 
įrenginys stovi prie pat gyvenvietės prieigų. Peteris Aufmuth'as (Pė- 
teris Aufmutas) iš Alberto Einsteino instituto Maxo Plancko drau- 
gijos, važiuodamas nepaprastai tiesiu keliu tarp sodų ir javų laukų 
į savo tyrimų stotį, yra priverstas krutėti vėžlio žingsniu, nes ir jo 
atvykimas nelieka nepastebėtas. Tai, ką šis fizikas ir jo kolegos per 
pastaruosius dešimt metų įgyvendindami bendrą britų ir vokiečių 
projektą yra sukonstravę, priklauso prie tiksliausių prietaisų, galinčių 
užregistruoti net pačius menkiausius Žemės rutulio krustelėjimus. 

Kontrolės patalpoje, kaip ir visur, kur atliekami fizikos eksperi- 
mentai, viešpatauja įprastinė montavimo romantika. Čia yra apie de- 
šimt darbo vietų su plokščiais monitorių ekranais, visur skaičių stul- 

peliai, grafikai, įvairiose vietose priklijuota lapelių su formulėmis, 
o ant bendro stalo pastatyta butelių su vandeniu ir kitais gėrimais, 
padėta tuščių maisto pakelių, sulankstytas vakarykštis laikraštis, ant 
sienos kabo mokslinių plakatų. 

„Bendrąją reliatyvumo teoriją galima apibūdinti vienu sakiniu, — 
paaiškina Aufmuth'as ir pasako tokią mintį: - Gravitacija yra ne jėga, 
o erdvės savybė“ Šiuo požiūriu gravitacijos bangos yra ne kas kita 
kaip „trikdžiai erdvėlaikyje su baigtiniu greičiu“ — silpni virpesiai, 
plintantys šviesos greičiu panašiai kaip slėgio bangos. Tačiau efektas 
atrodo toks pasakiškai menkas, kad jau pats noras jį išmatuoti pri- 
lygsta kone nutrūktgalviškumui. 

Nuo pirmųjų minėto įrenginio prototipų (sumontuotų Garšinge 
netoli Miuncheno ir Glasge) iki šiol tyrėjams prireikė gerų trisdešim- 
ties metų. Užsimoję patvirtinti Einsteino hipotezę apie gravitacijos 
bangas, kad atmestų jo būgštavimus dėl to, jog tų bangų esą neįma- 
noma išmatuoti, jie pamažu, žingsnis po žingsnio, vis giliau klimpsta 
į keblią situaciją: juo labiau didina matavimo prietaisų jautrumą, tuo 
daugiau trikdžių šie registruoja. 

„Mums trukdo viskas, — sako Aufmuth'as. — Ne tik už kampo va- 
žiuojantis automobilis, net plaukiantys debesys. Mums trukdo vis- 
kas“ Tai patrauklus visos tyrimų programos šūkis. Kaip pažodžiui 
Aufmuth'as jį supranta, rodo jo kalbos apie gravitacijos bangų detek- 
torių. Apie jį šneka tarsi tėvas apie savo pernelyg jautrų vaiką, kuris 
jau nuo silpniausio krenkštelėjimo susigūžia. „Vos tik jį pirmą kartą 
įjungėme, reagavo kaip laukinis“ Tai, kad prietaisas parodė ne kosmi- 
nį signalą, o užregistravo žemės drebėjimą, visiems septyniasdešim- 
čiai eksperimente dalyvaujančių tyrėjų iškart buvo aišku kaip dieną. 

„Nustatėme 7,2 balo drebėjimą, — prisimena Aufmuth'as, — bet ne 
čia, o Vanuatu“ Ta vieta yra Ramiajame vandenyne, anoje Žemės ru- 
tulio pusėje. Ir tada atsikvėpęs jis paaiškina, kokia iš pirmo žvilgsnio 
paprasta yra pagrindinė bendrosios reliatyvumo teorijos lygtis: G 
lygu kapa padauginta iš T. Bet jei pažiūrėsime atidžiau, pamatysime, 
kad „čia paslėpta dešimt jungtinių netiesinių diferencialinių antros 
eilės lygčių, kurių šiaip jau neišspręsi, jas reikia isgudrauti“. Tik tada 

„pamatai, koks vis dėlto stangrus erdvėlaikis“. Žemė jame sudaro 
įdubą, kuri nuo įprastinės struktūros nukrypsta tik milijardinę dalį. 
„Todėl, kad išvis ką nors galėčiau matuoti, man reikia stambių masių 
ir sparčių įvykių“ 

Ką tai reiškia, fizikas paaiškina įspūdingais skaičiais: nors gravi- 
tacijos bangų, kurias galima išmatuoti, šaltiniai turi būti tik milži- 
niški kosminiai įvykiai, tokie kaip didžiulių supernovų radimasis ar 
supersunkių juodųjų skylių susidūrimai, bet jų poveikis erdvėlaikiui 
yra juokingai menkas. Atstumas tarp Žemės ir Saulės — apie 150 mi- 
lijonų kilometrų — pereinant tokiai bangai krustelėtų tiek, kiek yra 
vandenilio atomo skersmuo. Tuos dydžius pritaikius Žemei reikštų, 
kad vieno kilometro atstumas sutrumpėtų tūkstantąja atomo bran- 
duolio skersmens dalimi. O Hanoverio eksperimento dalyviai neturi 
net šito kilometro. 

„GEO 600“ įrenginį ant žemės sudaro du po 600 metrų grioviai. 
Juose esantys vakuuminiai vamzdžiai baigiasi itin lygiais veidrodžiais, 
pakabintais ant gryno stiklo lynų, besidriekiančių nuo svyravimus 
slopinančių rėmų. Kadangi erdvėlaikio virpėjimai aparato „alkūnes“, 
atsižvelgiant į orientavimo kryptį, temps ir stums skirtingai, nors ir 
beveik neįsivaizduojamai menkai, abiejų atkarpų skirtumai turėtų 
parodyti gravitacines bangas — tik yra sąlyga: kad trikdžių šaltinių 
„foną“ apskritai būtų galima pakankamai nuslopinti. Prietaisas re- 
gistruoja net toli esančios Šiaurės jūros bangavimą: „Čia mes beveik 
girdime bangų teliūškavimą“, - sako Aufmuth’as. 

Aparato funkcija grindžiama tokiu pat inžineriniu principu kaip 
ir interferometras, kuriuo 1887 m. amerikiečiai Michelsonas ir Mor- 
ley nustatė šviesos greitį esant nekintamą ir taip suteikė Einsteinui 
argumentą išguiti eterį. Paprastai sakant, tyrėjai pro pusiau skaidrų 
veidrodį šviesos pluoštą siunčia taip, kad šis pasidalija į abi atšakas. 
Jų galuose įtaisyti veidrodžiai šviesą grąžina į pradinį tašką — čia 
abiejų „alkūnių“ šviesos bangos susitinka. Hanoverio inžinieriai „sig- 
nalą“ sureguliavo remdamiesi „destrukcine interferencija“ taip, kad 
šviesos bangos viena kitą visiškai sunaikina, t. y. virsta absoliučia 
tamsa. Net menkiausi poslinkiai tarp signalų iš abiejų „alkūnių“ da- 

rosi pastebimi dėl atsirandančių švystelėjimų. Interferencinį vaizdą 
jie gali tiesiogiai matyti nespalvotame ekrane, kuris tarp šiuolaikinių 
spalvotųjų atrodo tarsi magiška eksperimento akis, atklydusi iš šeš- 
tojo dešimtmečio televizoriaus. 

Signalas generuojamas „centriniame name“, paprastame į žemę 
įbetonuotame kube, kuriame susitinka interferometro „alkūnės“. Įei- 
damas į savo „šventąsias sales“ su apsauginiais akiniais ir specialiu 
profilaktiniu apavu Peteris Aufmuth'as vos įstengia tramdyti jaudulį. 
„Didžiausias stebuklas buvo tas, kad sumontuotas įrenginys iš karto 
veikė“ Aplink dar mėtosi atsuktuvų ir laidų galų, lituoklių ir dėžučių 
su elektronikos detalėmis. | 

„Mes turime būti visais atžvilgiais geresni už dabartinę techni- 
ką“, — sako jis ir tylutėliai nučiuožia siaura detektoriaus, jau pradė- 
jusio bandymus, patalpa. Kiekviena dulkelė gali šį jautruolį paveikti. 
Siekdami beprotiško tikslumo mokslininkai pasitelkę geriausią pa- 
saulyje specialų lazerį. Šis siunčia itin stabilią tam tikro bangos ilgio 
šviesą pro spindulių daliklį, pačių sukonstruotą iš dirbtinio kvarcinio 
stiklo, į šiaurinį ir rytinį vamzdžius. Galiniai veidrodžiai ir spindulių 
dalikliai pakabinti taikant trigubosios svyruoklės principą. Jau vien 
taip visi trikdantys virpesiai nuslopinami iki šimtamilijoninės dalies. 
Viskas pagaminta specialiai, pačių sukonstruota: svyravimų izoliavi- 
mo priemonės, optiniai rezonatoriai, galios stiprintuvai, signalo sti- 
printuvas, triukšmų slopintuvai, dar ir dar kartą slopinama, dukart 
stiprinama, specialiai išgarinama, tiksliausiai šlifuojama. 

Čia reikia tokių žmonių kaip Peteris Aufmuth'as: puikiai išmanan- 
čių fiziką, turinčių ne tik mokslinės patirties ir auksines rankas, bet 
ir nemažai atkaklumo, kai, pavyzdžiui, Mokslinių tyrimų ministerija 
mažina etatus. Jie nepasidavė, viską padarė savo rankomis teturėdami 
vos septynis milijonus eurų. Juokingos lėšos, jei palyginsime su trim 
šimtais milijonų dolerių, kurie JAV buvo sukišti į du panašius projek- 
tus, žinomus „Ligo“ vardu. Ten „alkūnių“ antenos nusidriekia keturis 
kilometrus, o tai jautrumą gravitacinėms bangoms padidina beveik 
dešimteriopai. „Čia jau panašu į Dovydo dvikovą su Galijotu, — sako 
Aufmuth’as. — Mes tą pranašumą įveiksime jautresniais prietaisais“ 


Ir tiek pastangų vien del to, kad būtų patvirtinta kažkokia teorija? 
„Ne kažkokia, — atkerta fizikas, — o teorija apie mūsų Visatą. Jei čia, 
Žemėje, galėtume iš tikrųjų justi erdvėlaikio virpesius, tai tiesiogiai 
pagrįstų Einsteino lygtis“ Tik todėl Einsteinas sulaukė tokios negir- 
dėtos šlovės, kad jo numatytą šviesos nuokrypį 1919 m. patvirtino 
Saulės užtemimo matavimų duomenys. Vieną kartą paklaustas, kas 
būtų buvę, jei seras Eddingtonas per Saulės užtemimą nebūtų nusta- 
tęs numatyto šviesos nuokrypio, Einsteinas atsakė: „Tada man būtų 
paprasčiausiai gaila pono Dievo. Juk teorija teisinga“ (cit. iš Calapri- 
Ce, 1999, 140). 

Tačiau ar ji iš tikrųjų galios amžinai, ar vieną gražią dieną jos neiš- 
tiks Newtono gravitacijos teorijos likimas, dar visai neaišku. Šis britas 
su savo hipoteze buvo taip priartėjęs prie patirtimi nustatomos tikro- 
vės, kad į mažyčius netikslumus, tokius kaip nežymus Merkurijaus 
perihelio slinkimas, jei lyginsime su tūkstančių tūkstančius kartų pa- 
sitvirtinusiais atvejais, ilgą laiką nebuvo atsižvelgiama. Ar gali nutikti, 
kad Einsteino teorija bus taip pat pranokta kaip ir Newtono? 

Pats Einsteinas į tą klausimą kaipmat atsakė teigiamai. Jis nė kiek 
nesistebėtų, jeigu jam mirus po penkiasdešimties metų fizikų kon- 
gresuose būtų skaitomi pagrindiniai pranešimai, pavyzdžiui, tema 
„Ar Einsteinas buvo teisus“. Dauguma jo dabartinių kolegų darbuo- 
jasi eksperimentinės fizikos srityje ir ne vienas, net jų grupės savo ty- 
rimus skiria bendrajai reliatyvumo teorijai patvirtinti arba paneigti. 
Su reliatyvumu susiję kone visi fizikos aspektai. Todėl yra nemažai 
fizikų, įsitikinusių, kad Einsteino teorija anksčiau ar vėliau užstrigs. 
Bet kol kas ji laikosi tvirtai. 

Jo specialioji reliatyvumo teorija rankose tų žmonių, kurie tiria 
labai didelius greičius, yra tokia pat darbo priemonė kaip prokuro- 
rams ir advokatams įstatymų kodeksas. Daugybė nuo šeštojo de- 
šimtmečio atliktų eksperimentų su elementariosiomis dalelėmis jos 
prielaidas vieną po kitos patvirtina, tarsi tai būtų koks šalutinis pro- 
duktas. Specialiais bandymais pavyko įrodyti, kad net toks keistas 
paradoksas kaip skirtingai greitai senstantys dvyniai erdvėlaivyje ir 
Žemėje yra tikras reiškinys: laikrodis, kuris aštuntajame dešimtme- 


tyje apie šešiasdešimt valandų buvo skraidinamas lėktuve, iš tikrųjų, 
kaip ir buvo numatyta, ėjo lėčiau — ta erdvėlaikio dalimi, kurią jis 
„sunaudojo“ skrisdamas erdve tokio pat laikrodžio Žemės paviršiu- 
je atžvilgiu. Tokie eksperimentai patvirtina ir bendrąją reliatyvumo 
teoriją. Kadangi sunkio jėga irgi veikia laiko tėkmę, tai gravitacijai 
didėjant laikrodžiai eina lėčiau (kol visai sustoja pasiekus juodosios 
skylės masės koncentraciją) ir, priešingai, jie eina greičiau, kai vis la- 
biau ištrūkstama iš Žemės gravitacijos lauko. Juo lėktuvas skrenda 
aukščiau, tuo šis efektas ryškesnis. 

Iki tol, kol prasidėjo kosminių skrydžių epocha, bendroji reliaty- 
vumo teorija buvo beveik pamiršta. Nuo septintojo dešimtmečio jos 
prielaidų pagrindimo tema vėl išniro į paviršių. Raudonojo poslinkio 
ir laikrodžių bei atomų virpesių lėtėjimo veikiant gravitacijai tyrimai 
pateikia vis tikslesnių rezultatų. Laiko interpretavimo atžvilgiu, kaip 
rodo dabartinių matavimų duomenys, Einsteinas yra teisus 99,995 
procento. Šviesos nuokrypis ties Saule tiriant paskesnius Saulės 
užtemimus buvo išmatuojamas vis preciziškiau. Atliekant įvairius 
galaktikų ir kvazarų radiacinės spinduliuotės matavimus tikslumas 
pastaruoju metu padidėjo iki keturių skaičių po kablelio. 2003 m. 
pasisekė dar kartą sensacingai patvirtinti Einsteino reliatyvumo 
principą: kosminis zondas „Cassini“, skridęs į Saturno planetą, radijo 
signalus į Žemę siuntė arti Saulės. Tie signalai nukrypo lygiai tiek, 
kiek buvo apskaičiuota pagal bendrąją reliatyvumo teoriją. 

Atrodo, viena iš labiausiai paplitusių techninių sistemų, kurioje 
kartu pritaikytos abi reliatyvumo teorijos, — tai taip pat savotiškas 
jų lygčių patvirtinimas, — pramoninėse valstybėse jau yra tapusi kas- 
dienio gyvenimo standartu: turima galvoje nuo 1995 m. naudojama 
globalinė padėties nustatymo sistema (GPS — Global Positioning 
System), padedanti kiekvienam nustatyti savo vietą erdvėje bei laike 
ir veikianti ne be Einsteino lygčių. Dvidešimt keturiuose Žemės pa- 
lydovuose įmontuoti laikrodžiai yra taip sureguliuoti, kad reaguoja 
tiek į dėl santykinio greičio sulėtėjusį ėjimą, matuojamą Žemės pa- 
viršiaus atžvilgiu, tiek į ėjimo pagreitėjimą dėl sumažėjusios gravita- 
cijos. Atominiai laikrodžiai orbitoje eina nanosekundės, t. y. milijar- 


dinės sekundės dalies, per parą tikslumu. Dėl judėjimo jie per parą 
netenka 7200 nanosekundžių, o dėl sumažėjusios gravitacijos per tą 
patį laiką eina greičiau 45 900 nanosekundžių. Tiktai atsižvelgus į 
šiuos santykinius efektus objekto vietą galima nustatyti norimu tiks- 
lumu. Jei nebūtų šių korekcijų, GPS per pusantros minutės nustotų 
veikusi. Navigacijos sistemų naudotojai gali dėkoti Einsteinui. Tačiau 
išsipildė ir sena GPS naudotojų karo tikslams svajonė: pritaikius te- 
orinius Einsteino laimėjimus nuotolinio valdymo bombos tiksliai 
pasiekė numatytus taikinius Bagdade panašiai kaip ir malonus iš na- 
vigatoriaus pasigirstantis balsas. 

Remdamasis tuo, kad didelės masės iškreipia šviesos spindulius, 
Einsteinas numatė ir gravitacinių lęšių egzistavimą. Jei tarp Žemės 
ir tolimo dangaus kūno esama didesnės materijos masės, tada dėl 
šviesos nuokrypio ties gravitacijos lauku šios masės stebėtojui Že- 
mėje gali susidaryti lęšio efektas, net rastis daugkartinių atvaizdų. 
Kaip rodo Einsteino palikime aptikta užrašų knyga, šį efektą jis. at- 
rado 1912 m. Tik 1936 m. spaudžiamas čekų mokslininko mėgėjo 
R. W. Mandlio savo formules paskelbia „Science“ žurnale. 

Netrukus Einsteinas vyriausiajam redaktoriui rašo: „Noriu Jums 
dar labai padėkoti už prielankumą, kad paskelbėte nedidelį mano 
straipsnelį, kurį ponas Mandlis iš manęs išspaudė. Publikacija ne- 
labai vertinga, bet tam vargšui žmogui buvo smagu“ (laiškas J. Cat- 
telliui, 1936 12 18, Einsteino archyvas, <65-603>). Dar vienas savęs 
sumenkinimas. Einsteino prognozė vėl sensacingai buvo patvirtinta 
XX a. pabaigoje. Pro gravitacinius lęšius astronomai mato kryžius, 
žiedus ir lankus, pavadintus Einsteino vardu. Jei lęšio efektą suke- 
lianti materija pati nėra matoma, Einsteino žiedas ir kryžius duoda 
galimybę manyti erdvėje egzistuojant juodąją materiją, kuri yra tarp 
stebėtojo ir objektų, pavyzdžiui, kvazarų. 

Tačiau tas, kuris mano, kad Einsteino sekėjų bendruomenė, kad ir 
patvirtinusi daugybę savo gerbiamo fiziko hipotezių, patenkinta ilsisi, 
labai klysta. Kai bendroji reliatyvumo teorija pabudo iš Miegančiosios 
Gražuolės miego, negailestingo jos tikrinimo etapas tik prasidėjo. Vis 
priekabiau tikrinamas gravitacinės ir inercinės masių „ekvivalentiš- 

kumo principas“: iki šiol jis visus bandymus atlaikė be priekaištų. Ta- 
riamoji sunkio jėga, ko gero, iš tikrųjų paaiškinama erdvėlaikio krei- 
vumu, dėl kurio visi kūnai juda geodezinėmis linijomis. 

2004 m. balandį JAV Nacionalinė aeronautikos ir kosmoso admi- 
nistracija (NASA) iš Kalifornijos ginkluotųjų oro pajėgų Vandenber- 
go bazės į Žemės orbitą paleido tyrimų stotį „Gravity Probe B“. Po 
keturiasdešimt penkerius metus trukusių parengiamųjų darbų (per 
tą laiką parengta ir apginta kone tūkstantis daktaro disertacijų ir iš- 
leista per septynis šimtus milijonų dolerių) Žemės palydovas turi pa- 
tikrinti keistą efektą: ar Žemė sukdamasi apie savo ašį, kitaip sakant, 
ar jos masės sukimasis nors kiek išjudina ją supantį erdvėlaikį. Eks- 
perimento idėja yra kilusi dar iš to laikotarpio, kai Einsteinas gvil- 
deno Macho principą. Du austrų fizikai remdamiesi Einsteino lauko 
lygtimis numatė, kad Žemės orbitoje nesvarumo būsenos kūnas, jei 
bus matuojama tariamai nejudančių žvaigždžių atžvilgiu, turėtų pra- 
dėti pamažu suktis. 

Keturi kvarco giroskopai, įtaisyti neseniai paleistame Žemės pa- 
lydove, kuriame ypatingomis techninėmis priemonėmis pasirūpinta 
superaušinimu ir Visatos švaros sąlygomis, turi užfiksuoti, kaip ir 
gravitacijos bangų tyrimo atveju, itin mažytį efektą: per vienus me- 
tus jis sudaro tik šimtatūkstantinę kampo laipsnio dalį. Tai maždaug 
atitiktų kampą, kuriuo matomas žmogaus plaukas iš pusės kilometro 
atstumo. Kada ir ar apskritai iš šio eksperimento bus gauta pagei- 
daujamų duomenų, nežino niekas. 

Apie kosminius eksperimentus svajoja ir Peteris Aufmuth'as bei 
jo kolegos. „Esame naujos gravitacijos bangų astronomijos eros pra- 
džioje“ Dabar astronomijoje naudojami elektromagnetiniai spindu- 
liai - matomoji šviesa, infraraudonosios, radijo ir rentgeno bangos — 
Žemę pasiekia tik tada, kai pakeliui nėra kliūčių. Tačiau didžiulius 
Visatos plotus užstoja tamsūs debesys. Tik praėjus 380 000 metų po 
Didžiojo Sprogimo - kosminiais mastais tai tik akimirksnis — pasaulis 
pasidarė laidus tokiems elektromagnetiniams spinduliams kaip švie- 
sa. Kadangi visa Visata yra laidi gravitacinėmis bangoms, bus galima 
pažvelgti į tolius (kartu ir į laikus), kurie iki šiol nebuvo matomi. 


Gravitacinemis bangomis būtų galima žvelgti į praeitį iki pat Di- 
džiojo Sprogimo. Kosmologai yra apskaičiavę, kad gravitacinės bangos 
turėjo būti pasiųstos nulinio momento atžvilgiu jau po 10° sekundės, 
tai yra milijoninė milijardinės ir dar kartą milijardinės sekundės dalis. 
O kadangi ir žvaigždei sprogstant erdvėlaikio virpėjimas sukeliamas ke- 
liolika valandų anksčiau, nei pasirodo matomos šviesos blyksnis, tokie 
mokslininkai kaip Peteris Aufmuthas ateityje galės savo kolegas, pa- 
vyzdžiui, Johną Beckmaną, Tenerifėje ganėtinai anksti įspėti, kad savo 
teleskopus nukreiptų į dabar dažnai nespėjamas pamatyti supernovas. 

Naujoji kosmologų specializacija — „gravitacinių bangų astrono- 
mija“ jau dabar sulaukė pasisekimo. Tikėjimas Einsteino prognozė- 
mis gali pašalinti iš kelio daugybę abejonių. Nors tyrėjai dar nėra sė- 
kmingai baigę savo žemiškojo eksperimento, bet jau planuoja pirmąjį 
žingsnį į Visatą. Nuo 2013 m. Europos kosmoso agentūra ir NASA, 
vykdydamos bendrą projektą „Lisa“, žada į kosmosą pasiųsti tris pa- 
lydovus, kurie milžinišku interferometru turės matuoti gravitacines 
bangas nepalyginamai tiksliau, nei tai įmanoma Žemėje. Bandoma- 
sis startas su pirmuoju prototipu numatomas 2008 m. 

„Gražiausia šioje istorijoje yra tai, — sako Aufmuth'as, — kad rei- 
kalus į priekį varo konkurencija: Tyrėjai tarp savęs susiję pasauliniu 
mastu. Be „GEO 600“ įrenginio ir dviejų „Ligo“ projekto detektorių, 
Italijoje ir Japonijoje veikia stotys, pavadintos „Virgo“ ir „Tama“. Tik 
jei keletas antenų vienu metu priima palyginamus signalus ir taip ga- 
lima skaičiuojant atmesti Žemės svyravimų keliamus trikdžius, gra- 
vitacijos bangas bus apskritai įmanoma vienareikšmiškai nustatyti. 

Kaip verta mėginti patvirtinti Einsteino teorijų prognozes, 1993 m. 
patyrė du amerikiečiai — Russellas A. Hulse'as (Raselas A. Hjulzas) ir 
Josephas H. Tayloras (Džozefas H. Teiloras): jie gavo Nobelio fizi- 
kos premiją už tai, kad įrodė, nors ir netiesiogiai, egzistuojant gra- 
vitacijos bangas. Tirdami savo 1974 m. atrastą dvinarį pulsarą „PSR 
1913+16° — dvi aplink viena kitą besisukančias žvaigždes Paukščių 
Take — padarė sensacingą atradimą: žvaigždžių apsisukimo greitis 
lėtėja lygiai tiek, kiek buvo iš anksto apskaičiuota remiantis energijos 
netekimu siunčiant gravitacijos bangas. 

Tačiau tik XXI a. pradžioje, devyniasdešimt metų po Einsteino 
gravitacijos bangų prognozės, fizikai mano atėjus laiką šias mįslin- 
gas bangas išmatuoti ir tiesiogiai. Tie, kuriems tai pasiseks, irgi gali 
tikėtis sulaukti puikiausios gamtotyrininkui žinios — telegramos iš 
Stokholmo. Nobelio premiją už gravitacijos bangų atradimą preten- 
duotų pasidalyti trys tyrėjai iš trijų šalių: jie ir dabar kuo glaudžiau- 
siai bendradarbiauja. 

Iš vokiečių sėkmės atveju premiją gautų Peterio Aufmuth’o virši- 
ninkas Karstenas Danzmannas (Dancmanas). Pirmosiose publikaci- 
jose gravitacijos bangų klausimu jo pavardė iškyla lygiomis teisėmis 
su kitais trimis šimtais mokslininkų. Tai, kad tik trys mokslininkai 
kaip visų bendradarbių atstovai gautų šį prizą, rodo, kaip ne laiku 
imta teikti Nobelio premiją nuo vienišiaus Einsteino dienų. Tokiam 
kaip Peteriui Aufmuth'ui tai nėra jokia bėda. Dalyvavimas patvirti- 
nant Einsteino teoriją jam būtų profesinės karjeros viršūnė. Bet jis 
taip pat žino, kad jo svajonė, ko gero, neišsipildys. 


Keturioliktas skyrius 


GERIAUSIAS JO PRIESAS 


Einsteinas, Vokietija ir politika 


1915 m. gegužės 15 d. Einsteinas praneša savo žmonai Ciuriche su- 
krečiamą žinią: „Prieš porą savaičių nusišovė ponia Haber“ (laiškas 
Milevai Einstein-Marič, 1915 05 15, CP8, 129). Jokio komentaro, jo- 
kio paaiškinimo. Prieš metus, kai iširo jo šeima, kolegos Fritzo Ha- 
berio žmona dar nuoširdžiai rūpinosi Mileva. Clarą (Klarą) ji laikė 
likimo drauge, nes ir jos santuoka kybojo ant plauko. Clara, kaip ir 
Mileva, irgi jautėsi gyvenime apsigavusi: „Tai, ką Fritzas per tuos aš- 
tuonerius metus laimėjo, aš praradau, ir dar daugiau“ (Claros Haber 
laiškas Richardui Abeggui, 1909 04 25, cit. iš Sterno, 2001, 77). 

Claros Haber savižudybė susijusi ne tik su nevykusia santuoka ir 
nusivylimu profesijos dalykais. Clara, kitaip nei Mileva, tapo chemi- 
jos daktare ir dirbo mokslinį darbą, kol motinystė ir namų pareigos 
privertė karjeros atsisakyti. Ji nusižudė ir dėl Fritzo Haberio atsako- 
mybės naudojant nuodingąsias dujas apkasų kautynėse Vakar fron- 
te — tam Clara ryžtingai priešinosi. 

Mirtina nuodėmė turi savo vardą — Ipernas: šis Belgijos mies- 
telis chemijai reiškia maždaug ta patį, ką fizikai Hirosima. Tai yra 
toji vieta, kur „mokslas apie medžiagas“ galutinai praranda savo 
nekaltybę. Žinoma ir data: 1915 m. balandžio 22 dieną 18 valandą, 
kai vėjas lemtingai palankus, gaunamas įsakymas šešių kilometrų 
ruože atsukti dujų balionų ventilius. Per penkias minutes į orą pa- 
leidžiama pusantro šimto tonų chloro dujų ir jos „risčia bėgančio 
arklio greičiu“ plūsta priešo apkasų link. Per šią ataką žūsta apie 
5000 kareivių, 15 000 apnuodijama. Istorikas Fritzas Sternas tai pa- 
vadina „pirmuoju mokslo nuėjimu tarnauti šėtonui“ (cit. iš Sterno, 
2001, 121). Karą naudojant nuodingąsias dujas nuo atominio skiria 
trisdešimt metų. 

Chemikas Fritzas Haberis, puikus, energingas Zmogus, liguistai 
trokštantis garbės ir ištikimas tėvynei, pasak Sterno, Berlyne vyk- 
dydamas „savotišką Manhatano projekto pirmtaką“ (cit. iš Sterno, 
2001, 119) skrupulingai parengė šią ataką: net nuvažiavo į frontą pats 
visko prižiūrėti. Už šią „sėkmę“ Zemaügis, apkünus, pensnė nešio- 
jantis plikagalvis gauna trokštamą paaukštinimą — iš puskarininkių 
pakeliamas į kapitonus. Pasakojama, kad per Gegužės 1-osios šventę 
Clara dar kartą mėginusi jį nuo šio darbo atkalbėti. Jis priekaištauja 
sakydamas, kad ji norinti jam į nugarą suvaryti peilį. Ankstų rytą 
moteris pasiima jo tarnybinį pistoletą, nueina į sodą ir paleidžia kul- 
ką sau į širdį. | 

Našlys Fritzas Haberis dar tą pačią dieną išvažiuoja vykdyti nau- 
jo dujų bandymo, šį kartą - į Rytų frontą. Už kovinių nuodingųjų 
dujų gamybą — pagal 1907 m. Hagos konvenciją „Dėl sausumos karo 
įstatymų ir papročių“ tai prilygo karo nusikaltimui — be kitų apdova- 
nojimų, jis gauna ir Geležinį kryžių. Kaip niekas kitas Haberis įkū- 
nija mokslo dviveidiškumą: mokslo atradimai ir naikina Žmones, ir 
gelbsti jiems gyvybes. Imdamas „duoną iš oro“, t. y. išgaudamas iš 
oro azotą dirbtinėms trąšoms gaminti, mokslas apsaugo milijonus 
žmonių nuo bado. Po Pirmojo pasaulinio karo už darbus amoniako 
sintezės srityje Fritzui Haberiui įteikiama Nobelio chemijos premija. 
Chemijos institutas Berlyne iki šiol tebevadinamas jo vardu. 

Kokia Einsteino nuomonė dėl dujinio karo, nėra žinoma. Kad ir 
kaip jis aistringai pasisako prieš karus ir visa, kas kariška, bet beveik 
nė žodžio neprataria dėl karo priemonių ir jų mokslinių ištakų. Vie- 
ną kartą mokslininkas yra pareiškęs: „Kol esu pasinėręs į tyrimus, 
praktika man, taigi kiekvienas praktinis rezultatas, kuris šiaip ar atei- 
tyje galėtų su tuo mokslu sietis, manęs visai nedomina“ (cit. iš Mosz- 
kowskio, 1922, 174). Einsteinas neįžvelgia ribos tarp fundamentinių 
tyrimų, kuriuos atlieka kaip fizikas teoretikas, ir taikomojo mokslo, 
kuris remdamasis „grynuoju“ pažinimu tikslingai kuria daiktus ir 
sistemas, be kita ko, dujų granatas ir atomines bombas. 

Maždaug 1939 m. Einsteinas pavadins Haberį „tragiška figūra“, 
neva buvę „piktam pasinaudota jo patriotiniais įsitikinimais“ (cit. iš 

Grūningo, 1990, 179). Einsteino draugystė su kolega Haberiu, vokie- 
čių chemiją mobilizavusiu karo reikalams, taip pat menkai tenuken- 
tėjo, kaip ir Maxo Plancko iškilmingos studentų palydos į karo tarny- 
ba arba Waltherio Nernsto žavėjimasis kariuomene, kurios įkvėptas 
žygiuoja žvyrkeliu prie savo vilos ir mokosi atiduoti karinę pagarbą. 
Pats Einsteinas reikšmingai pradeda tobulinti karinę techniką da- 
lyvaudamas konstruojant giroskopinį kompasą ir lėktuvų sparnus. 
Pusę algos Berlyne jis gauna iš karinius tyrimus remiančio pramo- 
nininko. 

Haberį pirmiausia laiko draugu ir tyrėju. Nepatinka tik perdėtas 
to į krikščionybę atsivertusio tautiečio egoizmas ir tėvynės meile 
grindžiamas uolumas. „Deja, visur šmėžuoja Haberio paveikslas, — 
jau 1913 m. pabaigoje Einsteinas skundžiasi meilužei Elsai. — Gaila, 
turiu susitaikyti su padėtimi, kad tas šiaip jau puikus žmogus yra 
pasidavęs asmeniškam tuščiagarbiškumui — ir netgi ne pačiu patrau- 
kliausiu būdu“ (laiškas Elsai Löwenthal, po 1913 12 02, CP5, 574). 

Nesutarti su Haberiu ir kitais vokiečių kolegomis priežasties būta 
jau po pusmečio, kai atvyko į Berlyną. Praėjus porai mėnesių nuo 
karo pradžios devyniasdešimt trys žymūs vokiečiai paskelbė visuose 
kraštuose išgarsėsiantį „Kreipimąsi į kultūros pasaulį“. Jame provo- 
kuojamai pasisakė prieš vokiečių smerkimą dėl to, kad šie užpuolė 
neutralią Belgiją ir ten padarė nusikaltimų. Tarp pasirašiusiųjų yra 
tapytojas Maxas Liebermannas (Maksas Lybermanas) ir rašytojas 
Gerhartas Hauptmannas (Hauptmanas), taip pat kolegos Haberis, 
Nernstas ir Planckas. „Devyniasdešimt trijų manifestas“ daugelyje 
valstybių sukelia didžiulį pasipiktinimą. Po kelerių metų Einsteinas 
tai komentavo taip: „Kai būrys žmonių suserga kolektyvine mani- 
ja, reikia jį padaryti nekenksmingą“ (laiškas Hendrikui A. Lorentzui, 
1919 08 01, CP9, 121). 

Vokietijoje prieš manifestą tarsi niekas ir neprotestuoja. Nėra ak- 
tyvus ir pats Einsteinas. Tik kai kas nors kitas imasi iniciatyvos, prie 
jo prisideda ir jis. Berlyne žinomas širdies ligų specialistas Georgas 
Friedrichas Nicolai, geras jo draugės Elsos bičiulis, vėliau tapęs jos 
dukters Ilse’s meilužiu, pateikia Einsteinui kaip „Kreipimosi į kultü- 

ros pasaulį“ kontrprojektą „Kreipimąsi į europiečius“. „Dabar siaute- 
jančiame kare kažin ar bus laimėtojų, veikiau tik pralaimėtojų, — sa- 
koma jame (1914 m. spalio vidurys, CP6, 70). - Tad kreipiamės į Jus 
prašydami, jei pritariate mūsų įsitikinimui ir esate pasiryžęs euro- 
piečių valiai suteikti kuo daugiau skambesio, atsiųsti savo parašą“ 
Be Einsteino parašo, autorius gauna tik dar du. Šis atsišaukimas lieka 
beveik neišgirstas, o protestuojantis profesorius už bausmę siunčia- 
mas karo gydytoju į Rytų frontą. 1918 m. jis sensacingai pabėga lėk- 
tuvu į Kopenhagą. 

Einsteinas, apsigyvenęs Berlyne, priešingai paplitusiai nuomonei, 
1914 m. dar toli gražu nėra politinis aktyvistas. Tiesa, esama savo- 
tiško „politinio“ aspekto trumpoje jo 1914 m. rugpjūčio 19 d. rašyto 
laiško bičiuliui Pauliui Ehrenfestui į Leideną pastaboje: „Neįsivaiz- 
duojamą dalyką pradėjo kvaitulio pagauta Europa. Tokiais laikais pa- 
matai, kokiai pasigailėjimo vertai gyvulių rūšiai priklausai“ (laiškas 
Pauliui Ehrenfestui, 1914 08 19, CP8, 56). Tačiau nuo mažumės šir- 
dyje glūdintis nusistatymas prieš karą kol kas dar nė iš tolo nevirto 
tuo žodiniu pacifizmu, kuris vėliau Einsteiną išgarsins kone labiau už 
jo fizikos laimėjimus. „Ramiai tūnau paskendęs savo apmąstymuose 
pramaišiui jausdamas atjautą ir šleikštulį“ (ten pat). 

Iš pradžių Einsteinas kiurkso savajame mokslo sraigės namelyje. 
„Sprendimas mane izoliuoti teikia palaimą“, — rašo jis Ehrenfestui 
1914 m. gruodžio pradžioje (laiškas Pauliui Ehrenfestui, 1914 m. 
gruodžio pradžia, CPs, 63). Bendroji reliatyvumo teorija išsiurbia vi- 
sas jėgas. 1915 m. balandį bičiuliui Heinrichui Zanggeriui patiki to- 
kią mintį: „Šitame beprotiškame dabarties siautulyje pradedu jaustis 
gerai, kai sąmoningai atsiriboju nuo visų dalykų, kuriais užsiėmusi 
pakvaišusi visuomenė. Kodėl aptarnaujantis beprotnamio persona- 
las negalėtų gyventi patenkintas? Juk gerbi visus kvailius kaip tuos, 
kuriems skirtas šis pastatas, ir tu jame gyveni“ (laiškas Heinrichui 
Zanggeriui, maždaug 1915 04 10, CP8, 116 ir kt. p.). 

Juokdario kepurė, Šveicarijos pasas ir teorinis darbas garantuoja 
tam tikrą nepriklausomybę — vokiečių kolegos apie tai gali tik sva- 
joti. Po mėnesio bičiuliui Zanggeriui jis praneša: „Mano gyvenimas 

čia — idealiai gražus, išskyrus dalykus, kurie su manimi neturi nieko 
bendra“ (laiškas Heinrichui Zanggeriui, 1915 05 28, CP8, 134). Karas, 
ta „apgailėtina tarptautinė sumaištis“ (laiškas Hendrikui A. Lorentzui, 
1915 01 23, CPs, 83), Einsteiną labiausiai kamuoja todėl, kad trukdo 
nevaržomai bendrauti su tokiais pat žmonėmis — mokslo pasaulio pi- 
liečiais. „Tarptautinė katastrofa sunkiai slegia mane - tarptautinį žmo- 
gu“ (laiškas Pauliui Ehrenfestui, 1914 m. gruodžio pradžia, CPs, 63). 

Iš čia rasis - be „žydų klausimo“ — antrasis būsimo politizavimosi 
motyvas: Einsteinui rūpi pasaulinio masto santarvė, kokia turi būti 
moksle, jo vienintelėje tėvynėje, kad būtų sudarytos sąlygos bendra- 
darbiauti ir dirbti pažangos labui. Remdamasis šia nuostata 1914 m. 
lapkričio mėnesį jis tampa vienu iš Naujosios tėvynės sąjungos, gar- 
bingos, bet nelabai įtakingos, 1916 m. rugsėjo mėnesį uždraustos 
draugijos, steigėjų. Į tą organizaciją įstoja ir bičiulė Elsa. 

1915 m. rudenį, kai išgyvena sunkiausią savo teorijos krizę, jam 
kartą pasiseka iš savojo nardymo baseino iškišti galvą ir Berlyno 
Goethe's sąjungai parašyti straipsnį „Mano nuomonė apie karą“. 
Tada pirmą kartą atsiskleidžia radikalios — tikrai šiuolaikiškos — po- 
litinės jo pažiūros. Kone kaip regėtojas problemą siūlo spręsti įku- 
riant su dabartine Europos Sąjunga palyginamą „valstybinę Europos 
organizaciją, kuri karus Europoje padarys tokius pat neįmanomus, 
kaip dabar Vokietijos imperija Bavarijos ir Viurtembergo karą“ (ran- 
kraštis Goethe's sąjungai, 1915 10 23-11 11, CP6, 211). 

Netrūksta laiškų, kuriuose vis pasišlykšti modernybės praraja. 
„Visa mūsų išgirtoji technikos, apskritai civilizacijos, pažanga panaši 
į patologinio nusikaltėlio rankoje laikomą kirvį“, — rašo Zanggeriui 
(laiškas Heinrichui Zanggeriui, 1917 12 06, CP8, 562), bet iš to, ži- 
noma, nedaro jokių išvadų. Jo artėjimas prie politikos ima ryškėti iš 
susirašinėjimo su prancūzų rašytoju ir pacifistu Romainu Rolland’u 
(Romenu Rolanu). „Toji šalis, sėkmingai panaudojusi ginklą 1870 m., 
pasiekusi prekybos ir pramonės laimėjimų, tapo savotiška valstybės 
religija, — pareiškia jis 1917 m. rugpjūčio mėnesį. — Ši religija yra ap- 
ėmusi beveik visą inteligentiją; <...> Ji kone visiškai išstūmė Goethe's 
ir Schillerio (Šilerio) laikų idealus. <...> Esu tvirtai įsitikinęs, kad šį 

paklydimą galima suvaldyti tik pasitelkus faktus“ (laiškas Romainui 
Rolland'ui, 1917 08 22, CP8, 505). Tai pritaikius vokiečiams reikėtų 
sakyti: padėti dar gali tik pralaimėjimas. 

Savo retsykiais pasireiškiančiu politiniu angažuotumu Einsteinas 
ryškiau neišsiskiria iš dėl karo ir taip smarkiai politizuotos akademi- 
kų ir intelektualų bendruomenės. Nors toji ir nusiteikusi patriotiškai, 
bet 1914 m. pabaigoje jis neprieštarauja būti renkamas į Vokiečių 
fizikų draugijos valdybą, o 1915 m. net tapti jos prezidentu. Per Prū- 
sijos akademijos posėdžius, kuriems vykstant neretai kyla audringų 
politinių diskusijų (iki 1918 m. pabaigos Einsteinas dalyvauja 135 to- 
kiuose susitikimuose), net nepakelia balso. Pasak vieno vyriausiosios 
kariuomenės vadovybės pranešimo, Einsteinas prenumeruoja libera- 
lų laikraštį „Berliner Tageblatt“ ir yra artimas pacifistinėms organi- 
zacijoms, tačiau šiaip laikomas nekrintančiu į akis. Su demokratiniu 
reformų judėjimu, kuriam aiškiausiai atstovauja Socialdemokratų 
partija, iki 1918 m. jis neturėjo jokio oficialaus ryšio. 

Einsteinas kalba apie erdvėlaikį, Vokietija - apie gyvenimo erdvę, 
jis griežia Mozartą, vokiečiai - maršus. Tik ramybės ir nepriklauso- 
mybės prieglobstyje — dėl to atsikraustė į Berlyną - jis tarsi išsine- 
ria iš kailio ir nuo 1918 m. pabaigos ima reikštis politikoje taip, lyg 
joje būtų dalyvavęs jau pusę gyvenimo. Berlyno policijos akimis, tų 
metų pradžioje jis vis dėlto iškopė į devintą poziciją trisdešimt vie- 
no žymaus pacifistų ir socialdemokratų sąraše. Čia atsidurti didelių 
pastangų ir nereikėjo. Lapkričio 9 d. savo paskaitų užrašuose Eins- 
teinas šaltai pažymi: „Neįvyko dėl revoliucijos“ (paskaitų užrašai, 
1918 11 13 — 1919 m. vasaris, CP7, 90). 

Vos tik monarchija žlugo, Einsteinas kartu su kolega fiziku Maxu 
Bornu ir psichologų Maxu Wertheimeriu (Maksu Vėrtheimeriu) pir- 
mą kartą tampa politiškai aktyvūs. Berlyno universitetą Darbininkų 
ir kareivių tarybos pavyzdžiu perėmė Studentų taryba. Vienu pir- 
mųjų savo „potvarkiu“ ši taryba atstatydina rektorių bei kitus aukšto 
rango universiteto pareigūnus ir visus įkalina. Norėdami šiuos žmo- 
nes išvaduoti minėti trys profesoriai nuvyksta pas studentus į vieną 
iš Reichstago pastato konferencijų salių. Jaunuoliai paaiškina nesą 


—285— 


kompetentingi jų prašymą patenkinti, bet parūpina leidimą kreiptis į 
naująją vyriausybę. Netoli esančioje imperijos kanceliarijoje ties Vil- 
helmo gatve Einsteino pastangomis trijulei iš tikrųjų pavyksta gauti 
audienciją pas naujai paskirtą prezidentą Friedrichą Ebertą. Tas pa- 
rašo kelis žodžius atitinkamam ministrui, ir universiteto vadovybė 
netrukus išeina į laisvę. 

Praėjus keturioms dienoms po 1918 m. lapkričio revoliucijos 
Einsteinas pirmą kartą pasako viešą politinę kalbą vienoje prieš karo 
pabaigą atsikūrusios Naujosios tėvynės sąjungos sueigoje. „Draugai ir 
draugės! — sušunka jis didesnei nei tūkstantinei miniai, susirinkusiai 
vienoje Berlyno viešųjų renginių salėje. — Leiskite senam demokra- 
tui, kuriam nereikėjo iš naujo mokytis, tarti kelis žodžius“ Stulbina- 
mai toliaregiškai jis įspėja, „kad nereikia senosios klasinės tironijos 
iš dešinės keisti klasine tironija iš kairės. Nepasiduokite keršto jaus- 
mų skatinamai pražūtingai nuomonei, kad su prievarta reikia kovoti 
prievarta, kad laisvei į tautiečių galvas įkalti būtina laikina proleta- 
riato diktatūra“ (kalbos rankraštis, 1918 11 13, CP7, 123). 

Taigi Einsteinas pasisako prieš radikalius kairiuosius, kurie so- 
vietų pavyzdžiu užsimoję kurti tarybų respubliką. Tuo pačiu metu, 
1920 m. sausį, Maxui Bornui Einsteinas prisipažįsta: „Beje, turiu Tau 
atlikti išpažintį: bolševikai man neatrodo tokie jau visai blogi, nors 
jų teorijos ir be galo komiškos. Bet būtų pasiutiškai įdomu į tą daly- 
ką vieną kartą pasižiūrėti iš arti“ (laiškas Maxui Bornui, 1920 01 27, 
CPs, 387). Į Tarybų Sąjungą Einsteinas niekada nebuvo įkėlęs kojos. 
Tačiau iki 1932 m. vidurio jo pažiūros į bolševizmą, atrodo, pasikei- 
tė: „Viršuje — valdžios ištroškusių asmenų kova pačiomis nedoriau- 
siomis priemonėmis vien egoistiniais sumetimais. Pažvelgus į apa- 
čią — visiška asmens priespauda ir nuomonės reiškimo slopinimas. 
Ko tokiomis sąlygomis vertas gyvenimas?“ (laiškas Henri Barbusse'ui, 
1932 06 06, cit. iš Grūningo, 1990, 395). 

Užtat jo kairuoliškos pažiūros nepasikeitė. „Tas, kuris iškiša 
galvą pro langą ir nemato, kad laikas pribrendęs socializmui, bėga 
per šį šimtmetį kaip aklas“ (cit. iš Grūningo, 1990, 245). Per karą 
Einsteinas savo kritines socialines pažiūras pastiprina literatūriniu 

penu vakarais „Bristolio“ viešbutyje netoli Kurfiurstendamo skaity- 
damas Heinricho Manno romaną „Valdinys“, kuris kaip knygynuose 
neparduodamas leidinys tam tikroje žmonių grupėje eina iš rankų 
į rankas. „Socialinius klasių skirtumus, — sako Einsteinas, — manau 
esant nepateisinamus ir galiausiai paremtus prievarta“ (cit. iš Val- 
lentin, 1950, 115). Naujosios tėvynės sąjungos, nuo 1923 m. pervar- 
dytos Vokiečių žmogaus teisių lyga, programa šiais laikais skamba 
beveik taip pat radikaliai kaip ir Komunistų partijos manifestas. 
Lygos programą, be Einsteino, dar pasirašė Heinrichas Mannas, 
Kathe Kollwitz (Kėtė Kolvic), Maxas Wertheimeris ir Magnusas 
Hirschfeldas (Hiršfeldas). Bičiuliui Besso Einsteinas praneša: „Pel- 
niau nepriekaištingo socialisto reputaciją“ (laiškas Michele'iui Bes- 
so, 1918 12 04, CP8, 959). Šiais laikais ši sąvoka geriausiai pritiktų 
socialdemokratui. 

Einsteino žavėjimasis besikuriančia Vokietijos Respublika, turė- 
siančia demokratinę Konstituciją, trykšte trykšta kone naiviu opti- 
mizmu: „Iš tikrųjų pasiekta kažkas didinga, — praneša jis bičiuliui 
Besso 1918 m. gruodžio pradžioje. - Karinė religija dingo. Manau, ji 
nebegrįš“ (laiškas Michele'iui Besso, 1918 12 04, CP8, 958). Po dvie- 
jų dienų Miunchene gyvenančiam Arnoldui Sommerfeldui pateikia 
naujos padėties vertinimą: „Jei Anglija ir Amerika bus ganėtinai ap- 
dairios ir susivienys, kiek reikšmingesnių karų gali išvis nebekilti“ 
(laiškas Arnoldui Sommerfeldui, 1918 12 06, CP8, 963). 

Net vokiška Einsteino širdis ima skambinti vilties kupinais var- 
pais: „Tačiau esu tvirtai įsitikinęs, kad kultūrą puoselėjantys vokiečiai 
netrukus galės savo tėvyne didžiuotis kaip niekada iki šiol — pagrįs- 
čiau nei iki 1914 m. Nemanau, kad dabartinė suirutė paliks gilesnių 
randų“ Ir kolega Maxas Bornas 1919 m. birželį skaito jo ranka pa- 
rašyta juodu ant balto: „Esu įsitikinęs, kad tai, ką atneš artimiausi 
metai, neslėgs tokia sunkia našta kaip tai, ką teko išgyventi pastarai- 
siais metais“ (laiškas Maxui Bornui, 1919 06 04, CP9, 85). Pražūtinga 
klaida. Dar jam vaizdo nedrumsčia svastika. Bet kaip ultradešiniųjų 
simbolis ji tarsi vaiduoklis jau braunasi pro užpakalines duris su vis 
labiau į viešumą išeinančiais fašistais. 

„Einsteinas, nors pats ir nesiekė autoriteto laurų, daugeliui žmo- 
nių tapo epochos išminčiumi ir pranašu, — vėliau kalbės filosofas 
Karlas Jaspersas. — Jo žvilgsnis į esminius žmogaus būties fenome- 
nus buvo sąžiningas, skvarbus, bet labai ribotas“ („FAZ“, 1981 10 05). 
Haberiui, Planckui ir daugeliui Einsteino iš tradicijos veikiau kon- 
servatyvių kolegų, matančių Vokietijos kapituliaciją ir kaizerinės 
imperijos žlugimą, atrodė, kad pasaulis griūna, o Einsteinas švenčia 
naująją pradžią. Savo seseriai Majai ir jos vyrui, gyvenantiems Liu- 
cernoje, dvi dienas po revoliucijos jis aprašė kaip „didžiausią išorinį 
išgyvenimą, kokį galima įsivaizduoti“: „Esu laimingas, kad buvo lem- 
ta tai išgyventi! Jokie nuostoliai nėra per dideli ir jų negaila dėl tokios 
puikios kompensacijos. Pas mus su šaknimis išrautas militarizmas ir 
slaptųjų patarėjų kvaitulys“ (laiškas Pauliui Winteleriui ir Majai Win- 
teler-Einstein, 1918 11 11, CP8, 945). 

Taika Einsteiną stačiai apsvaigina. Vos po mėnesio laiške bičiuliui 
Besso traukia per dantį žilagalves akademijos įžymybes: „Juokingi 
dabar ir akademijos posėdžiai, senieji žmogeliai daugiausia visai su- 
trikę ir apduję. Naujuosius laikus jie suvokia kaip gedulingą karnavalą 
ir gedi senosios ekonomikos, kurios išnykimas mano tipo žmonėms 
reiškia tiesiog išvadavimą“ (laiškas Michele'iui Besso, 1918 12 04, 
CPs, 959). „Nelaimė žmonėms tinka nepalyginamai geriau už sė- 
kmę“ (laiškas Heinrichui Zanggeriui, 1919 12 24, CP9, 326). 

Nors Einsteinas Berlyne seniai jau nebėra nežinomas, bet jo bal- 
sas tikrai svarus tampa nuo anos 1919 m. įsimintinos dienos, kai aki- 
mirksniu pasidaro pasaulio įžymybe. Po mokymosi, klajonių metų 
ir iškilus į pirmojo rango fizikus prasideda trečioji jo karjera: poli- 
tiškai aktyvios mokslo žvaigždės šlovė, nepaliaujamo draskymo tarp 
šlovinimo ir neapykantos, produktyvių straipsnių ir niekam tikusių 
nusišnekėjimų išbandymas. 

Kaip žydui, kairiajam, pacifistui ir keisto mąstymo žmogui, Eins- 
teinui būdinga viskas, ko neapkenčia jo priešininkai. Jau vien jo išorė 
aiškiai atmeta vyraujančią tvarką ir rodo jį esant prašalaitį. Jam trūks- 
ta slaptojo patarėjo orumo, tarkim, Maxo Plancko, bet įkvepiantis 
Einsteino laisvės siekis visai ne veidmainiškas. Einsteinas neturi ir 

tų trijų galių, kurios, anot jo paties, valdo pasaulį: kvailybes, baimės 
ir godumo, nors 1919 m. Kalėdų proga Zanggeriui prisipažįsta: „Dėl 
tos šlovės darausi vis kvailesnis, o tai juk yra visai įprastas reiškinys“ 
(laiškas Heinrichui Zanggeriui, 1919 12 24, CPo, 326). Antra vertus, 
jo darbų, apie kuriuos visi šneka nieko neišmanydami, paslaptingu- 
mas kelia nuogąstavimų ir netikrumo jausmą. 

„Dėl reliatyvumo teorijos pavadinimo“ 1921 m. Einsteinas sako: 
„Pripažįstu, kad jis nėra vykęs ir davė pretekstą filosofiniams nesusi- 
pratimams“ (cit. iš Holtono, 1998, 153). Ne vien filosofiniams. Kaip 
tik dėl to pavadinimo ir kyla diskusijų apie neteisingą jos interpre- 
tavimą. Lemtingas pasirodo pirmiausia painiojimas (dėl pavadinimo 
panašumo) su reliatyvizmo pasaulėžvalga. Reliatyvizmas teigia bet 
kokio pažinimo santykinumą, neigia visuotinai priimtas dorovės 
normas, nes etines tiesas perleidžia individo ar net tautos nuovo- 
kai — taip XX a. jis išpurena dirvą kraštutiniam nacionalizmui. Eins- 
teinas mano visai priešingai. 

Jei viskas reliatyvu (Einsteinas to niekada nėra sakęs) ir reliatyvu- 
mas yra „visuotinis“ principas, tada nieko nėra pastovaus ir garan- 
tuoto. Vadinasi, tai yra savotiška minkšta kaip vaškas teorija, kurios, 
nors ji ir buvo patvirtinta per Saulės užtemimą, normaliai mąstantis 
žmogus negali patikrinti. Nori tikėk, nori netikėk. Visi apie ją šneka, 
bet vis tiek ji lieka svetima. Priešininkams, ypač tiems, kurie moka 
pateikti nei į tvorą, nei į mietą panašių „mokslinių“ teiginių, tai atriša 
rankas. Be to, ta teorija laikoma revoliucinga. Todėl jos autorių gali- 
ma tapatinti su ramybės drumstėju ir pastovumo griovėju. Ir dar ne 
viskas: tas žmogus iš tikrųjų ima veikti politiškai tąja kryptimi, kuri, 
sakyk ką nori, gali patraukti daugumą. 

1919 m. gruodžio viduryje Einsteinas viešai sveikina Belgijos pa- 
cifistą Paulį Coliną (Polį Koliną). Jei turėsime galvoje vis dar neat- 
slūgstantį priešiškumą buvusiems priešams, šį poelgį privalėsime lai- 
kyti narsiu. Tačiau Einsteinas niekada nežengė žingsnio nuo civilinės 
drąsos prie civilinio nepaklusnumo, kokį propagavo Gandhi. Einstei- 
nas prisideda prie bado akcijos — sunku patikėti. Einsteinas žygiuoja 
demonstracijos priekyje - nematytas dalykas. Tad jis yra veikiau be- 

baimis negu drasus. Vis delto kaip svarbus naujosios socialines ir po- 
litines santvarkos Vokietijoje Salininkas Einsteinas sulaukia kritikos 
ir net neapykantos. Del to jis tampa dar Zinomesnis — daug priešų, 
daug garbes. 

Priešpaskutinę lemtingyjy metų dieną Einsteinas išdėsto kai ku- 
rias savo pažiūras dėmesio vertame straipsnyje „Imigracija iš Rytų“. 
Čia pirmą kartą greta rūpinimosi mokslo internacionalumu viešai 
pasako svarbiausią savo politiškumo motyvą - tai „žydų klausimas“. 
Prašalaitis solidarizuojasi su tokiais pat ir randa „savo“ politinę temą, 
o ši - jį. Gindamas „gentainių“ interesus (apie juos dar kalbesime) 
Einsteinas kaip kairysis ir žydas — abiem verčiama kaltė dėl vokie- 
čių pralaimėjimo kare — amžinai vakarykščiams ir rytdienos žudi- 
kams suteikia puikių galimybių jį pulti. Tas niekingas antisemitizmas 
mokslininkui parodo, kad jo darbai totaliai smerkiami kaip „žydų 
fizika“. Giesmė apie „iliuzinę Einsteino teoriją“ tampa jo gyvenimo 
Vokietijoje akompanimentu. Tačiau, kaip sako pirmasis jo biografas 
Alexanderis Moszkowskis, į kritiką Einsteinas žvelgia „ne tik be pyk- 
čio, bet ir šiek tiek palankiai. Nes girdint nepaliaujamas ovacijas iš ti- 
krųjų jam darėsi nejauku ir sieloje kilo savotiškas nepasitenkinimas, 
panašus į primadonos kulto atmetimą“ (cit. iš Moszkowskio, 1922, 
27). Antra vertus, Einsteinas kelia pavydą kolegų, skersakiuojančių 
į kiekvieną, kuris iš savo vaidmens kaip primus inter pares* įskelia 
publicistinių kibirkščių. Taip garbinamas dar nebuvo nė vienas iš jų. 

Galimas daiktas, kad Einsteinas per menkai vertino savo prieši- 
ninkus, kurie telkėsi prieš jį dangstydamiesi rimtu mokslu, bet pir- 
miausia jis neįvertino vieno žmogaus - Ernsto Gehrcke's (Gėrkės). 
Šis jo reliatyvumo teoriją atmeta kaip niekas kitas rimtai motyvuo- 
damas - ir be jokio į akis krintančio antisemitizmo. Eksperimentinės 
fizikos specialistas bei Fizikos ir technikos imperinės įstaigos Berly- 
ne skyriaus vadovas, taigi svarbias pareigas einantis asmuo, jau nuo 
1911 m. paskelbė du Einsteino teoriją kritikuojančius straipsnius. Iki 
1913 m. ta pačia tema „Reliatyvumo teorijai keliami priekaištai“ jis 


* Pirmasis tarp lygių (lot.). 

parašė septynis straipsnius. Gehrcke savo priešininkui pasirengęs 
perkąsti gerklę, tad renka apie jį viską, ką kur randa: darbų atspau- 
dus, spalvotai pažymėtus laikraščių straipsnius, kruopščiai iškirptas 
nuotraukas, karikatūras, užrašus ir tą medžiagą deda į aplankus, 
šiuos krauna į dėžes — visko prisikaupia galybė. Paskui su bendra- 
minčiais ima regzti tarptautinį Einsteino priešininkų tinklą, kurio 
atšakos pasiekia net JAV. | 

Netrukus Einsteinas, atvykęs į Berlyną, susipažįsta su kandžiuoju 
priešininku. Fizikos kolokviume, kurį kiekvieną trečiadienį veda pro- 
fesorius Heinrichas Rubensas Berlyno universitete, 1914 m. gegužės 
20 ir 27 dienomis kalbama apie reliatyvumą. Gehrcke pasinaudoja 
proga paprieštarauti Einsteino dvynių paradoksui: kadangi pagal re- 
liatyvumo teoriją kiekvienas iš mintinio eksperimento dalyvių gali 
teigti, kad kitas juda reliatyviai jo atžvilgiu ir kito laikrodis atitin- 
kamai turi eiti lėčiau, logiškai tai neimanoma. Einsteinas atsikerta 
(veikiau silpnai), kad laikrodžių ėjimą vienas kito atžvilgiu lėtina pa- 
greitis. Tada Gehrcke patenkintas (ir ganėtinai išmintingai) pastebi: 
„Greitėjantys judėjimai reliatyvumo teorijoje yra absoliutūs: 

Net 1919 m. Einsteinas dėl šių dalykų teisinsis, užuot argumen- 
tavęs erdvėlaikio geometrija ir rėmęsis geodezinių ir negeodezinių 
linijų skirtumu, kad jo teorija esanti dar ne visai sutvarkyta. Pres- 
tižiniame „Annalen der Physik“ žurnale 1916 m. Gehrcke atakuoja 
ekvivalentiškumo principą ir Einsteiną net kaltina plagijavus: neva 
kažkoks Paulis Gerberis jau 1899 m. sudaręs formulę, pagal kurią 
Einsteinas 1915 m. apskaičiavęs Merkurijaus perihelio nuokrypį. 
„Annalen der Physik“ puolamas mokslininkas sekretoriui trumpai 
praneša, kad į „neskoningus ir paviršutiniškus Gehrcke's priekaištus 
neatsakys“ (laiškas Wilhelmui Wienui, 1916 10 17, CP8, 344). Kai 
Gehrcke vis tiek nepalieka jo ramybėje, Einsteinas viename laikraš- 
tyje išspausdina trumpą „pastabą“, kuria nori „pareikšti, kad anoji te- 
orija yra nepagrįsta, nes remiasi prieštaringomis prielaidomis“ (Dt. 
Phys. Ges. Verhandlungen, 1918 12 30, CP7, 127). 

Bet Gehrcke dabar kovoja nebe vienas. Jis junta vieno Žymaus 
bendražygio petį: Nobelio premijos laureatas Philippas Lenardas 

(Filipas Lėnardas), su kuriuo Linsteinas po 1905 m. dar draugiškai 
susirašinėjo, 1918 m. paskelbia straipsnį „Apie reliatyvumo principų, 
eterį ir gravitaciją“ (vėliau jis bus daug kartų perspausdinamas). Šia- 
me straipsnyje aštriai kritikuojama reliatyvumo teorija ir palaikoma 
sunkio jėgos eterio teorija. 

1918 m. lapkričio pabaigoje Einsteinui pirmą kartą atrodo būtina 
į reliatyvumo teorijos kritiką reaguoti straipsniu — jame Galilėjaus 
„Dialogo“ stiliumi inscenizuojamas Kritiko pokalbis su Reliatyvistu. 
Nors ginčo pabaigoje Kritikas priverstas „pripažinti, kad atmesti jūsų 
požiūrį nėra taip paprasta“, bet įsivaizduojamas priešininkas tada dar 
kartą klausia: „Kaip dabar sveikata sergančio teorinės fizikos žmo- 
gaus — Eterio, kurį ne vienas iš jūsų jau paskelbė mirusiu?“- „Per- 
mainingą likimą išgyveno jis, — atsako Reliatyvistas, t. y. Einstei- 
nas, — ir anaiptol negalima pasakyti, kad jis dabar jau atsisveikinęs 
su pasauliu“ Savo ginamąją kalbą Reliatyvistas — Einsteinas — baigia 
žodžiais: „Tiktai reikia žiūrėti, kad tam Eteriui nebūtų priskiriamos į 
medžiagą panašios savybės“ („Die Naturwissenschaften“, 1918 11 29, 
CP7, 119). Atgaivindamas eterį, kurį 1905 m. būdamas jaunas ir nie- 
kam nežinomas taip ryžtingai buvo išvijęs iš pasaulio, Einsteinas be 
jokio reikalo atveria landą. 1919 m. lapkričio 15 d. apgailestaudamas 
Hendrikui Lorentzui rašo: „Būtų buvę teisingiau, jei savo ankstesnė- 
se publikacijose būčiau apsiribojęs pabrėždamas eterio greičio nere- 
alumą, užuot išsakęs požiūrį, kad jis apskritai neegzistuoja“ (laiškas 
Hendrikui A. Lorentzui, 1919 11 15, CP9, 232). 

Bet „pilietinis karas“ prieš Einsteiną kaip reikiant įsiliepsnoja 
tik šiam staiga išgarsėjus. „Laikraštinės paskalos apie mane siau- 
bingos, — rašo jis 1919 m. gruodžio mėnesį Heinrichui Zanggeriui 
(laiškas Heinrichui Zanggeriui, 1919 12 15 arba 22, CP9, 307). „Kitas 
keistas dalykas yra tas, kad visi mane laiko bolševiku, Dievas žino ko- 
dėl, gal dėl to, jog „Berliner Tageblatt“ laikraščio tauškalus nelaikau 
lakštingalos čiulbėjimu“ (laiškas Heinrichui Zanggeriui, 1919 12 15 
arba 22, CP9, 306). 1920 m. vasario 12 d. kyla nedidelis incidentas: 
„Sąmyšis dėl Einsteino paskaitos“, - praneša „8-Uhr Abendblatt“ lai- 
kraštis („8-Uhr Abendblatt“, 1920 02 13, CP7, 285). Einsteino „ren- 

piniai“ universitete tapo atrakcija ne tik studentams, bet ir kitiems 
žmonėms. Turistams apsilankyti Einsteino paskaitoje reiškė patirti 
slaptą nuotykį. Profesoriui tai nėra nepriimtina, nes „mano populia- 
rūs pranešimai apie reliatyvumo teoriją“ platesnę publiką supažindi- 
na su pačiam kilusiomis idėjomis. Studentai nepatenkinti plūstan- 
čiais laisvaisiais klausytojais, ir iš dalies jie yra teisūs. Kai Einsteinas 
mėgina paprašyti juos būti pakantesnius, įvyksta „nemalonių scenų“, 
kaip praneša minėtas laikraštis, iš nepatenkintųjų „pasigirdo ir anti- 
semitinių Süksmy“. 

Asmeniniame Einsteino pareiškime po to, kai laikraštis išspausdi- 
no šį straipsnį, sakoma: „Todėl man atrodė tikslinga nutraukti toles- 
nes paskaitas“ („8-Uhr Abendblatt“, 1920 02 14, CP7, 285). Skirtin- 
gai nuo kitų kolegų, Einsteinas gali sau leisti taip pasielgti. Tik ar tai 
išmintinga? Jo bičiuliai vėl sukrėsti — ir jis ima gintis: „Ką tik gavau 
Jūsų laišką, kuriame išvadinate mane pasigailėjimo vertu politiku. Ar 
labiau tikite laikraštiniu plepalu nei manimi? — klausia jis. - Mano 
poelgis su studentais ir universitetu buvo tik diplomatiškas“ (laiškas 
Heinrichui Zanggeriui, 1920 02 13, CP8, 428). Po kelių savaičių įvy- 
kęs Kappo (Kapo) pučas vokiečiams ir ypač Berlyno gyventojams pa- 
rodo, kokia nestabili politinė padėtis. Tik visuotinis streikas priver- 
čia sukilėlius nurimti. Einsteino komentaras: „Šalis panaši į žmogų, 
kuris susigadino skrandį, bet dar kaip reikiant neišsivėmė“ (laiškas 
Aureliui Stodolai, 1919 03 31, CPo, 28). 

Bent iš pradžių mokslinė atrodžiusi fizikų Gehrcke’s ir Lenardo 
reliatyvumo teorijos kritika suaktyvina aiškiai reakcingus nuolati- 
nio darbo neturinčius žurnalistus ir antisemitą bei demagogą Paulių 
Weylandą (Veilandą). Šis įsteigia ir oficialiai įregistruoja Vokiečių 
gamtos tyrėjų draugiją mokslo grynumui saugoti. Taip pompastiškai 
pasivadinusi yra šiaip jau tik vieno žmogaus, vienintelio aktyvaus na- 
rio — paties Weylando organizacija. Pirmasis draugijos leidinys „Re- 
liatyvumo teorija. Mokslinė masių sugestija, visiems suprantamai 
pateikta“. Jo autorius Ernstas Gehrcke. 

Weylandas, laikantis save „Einsteino priešininkų publikacijų sar- 
gu“, organizuoja sistemingą kampaniją. Kai laikraščiai jau buvo pa- 


skelbę nemažai straipsnių, jis organizuoja keletą didelių prieš reliaty- 
vumo teoriją nukreiptų renginių. Pirmasis įvyksta 1920 m. rugpjūčio 
24 d. Berlyno filharmonijoje. Einsteinas nevengia dalyvauti pats, at- 
eina lydimas podukros ir sekretorės Ilse's, taip pat kolegų Waltherio 
Nernsto ir Maxo von Laue's (Makso fon Laujės). 

Jei renginyje būtų kalbėjęs tik vienas Weylandas - jis Einsteinui 
prikiša „troškimą reklamuotis“ ir „mokslinį dadaizmą“, išvadina „pla- 
giatoriumi“ — reliatyvumo teorijos autoriui tas renginys būtų sukė- 
lęs vien šypseną ir paskatinęs smagiai paploti. Tačiau tikruosius šio 
demagogo ketinimus atskleidžia antisemitiniai kurstomieji rašiniai 
ir svastikos — daiktai, kuriuos jis liepia pardavinėti prie įėjimo į fil- 
harmoniją. Bet kai po Weylando į tribūną pakyla ir Gehrcke, Einstei- 
nas suvokia, kad juokai menki: moksliniai priešininkai, kad ir kokia 
jų kritika būtų nepagrįsta, eina išvien su kraštutiniais dešiniaisiais. 
Gehrcke, kaip nepriekaištingos reputacijos fizikas, kalba dalykiškai. 
Jis susilaiko nuo bet kokios politinės polemikos. 

Laikraščiuose apie šį renginį pateikiama išsamių pranešimų ir ko- 
mentarų, kurie iš esmės Einsteinui yra palankūs. Rugpjūčio 27 d. „Mo- 
rus“ laikraštis išspausdina parodiją, pavadintą „Einsteino pjudymas“, 
kandžiai demaskuojančią jo priešininkų motyvus: tai „spalvingai apsi- 
taisiusių studentų choro“ ir trijų „profesorių kurstytojų“ pasirodymas. 
Jau pirmasis to choro programos numeris rodo, ką visa tai reiškia: 


Germanai, mums siūlyti drįsta 
Paikas teorijas semitų. 

Išlindęs Maušė negrabus 
Erdvėj kažkur ištirpdo laiką. 
Taip neigia jis „laikus didžius“, 
Tautos dalim savęs nelaiko.* 


* Germanen, uns wagt man zu bieten, / Die Theorien der Semiten. / Da macht 
sich so eine Mauschel breit / Und lässt die Zeit im Raum verschwinden, / Ver- 
leugnung ist’s der großen Zeit, / Ihm fehlt das Nationalempfinden (Morus, 1920 
08 27, cit. iš Grundmanno, 2004, 162). 


Jau ta pačią dieną „Berliner Tageblatt“ laikraštis išspausdina Einstei- 
no tekstą, pavadintą „Mano atsakymas“, kurį galima laikyti vienu iš 
didžiausių jo „asiliškumo“ apraiškų: pastraipoje „Apie prieš reliaty- 
vumo teoriją nukreiptą ribotos atsakomybės bendrovę“ jis išdidžiai 
leidžiasi į ginčus su priešininkais. Pirmiausia į vieną katilą meta 
Gehrcke ir Weylandą teigdamas, „kad abu kalbėtojai neverti mano 
raštiško atsakymo, nes turiu rimtą pagrindą manyti šio renginio 
motyvus esant kitus nei tiesos siekis. (Jei būčiau grynas vokietis su 
svastika arba be jos, o ne laisvų, internacionalistinių pažiūrų žydas, 
tai..“ („Berliner Tageblatt“, 1920 08 27, CP7, 345). Išvadą pasidaryti 
palieka skaitytojams. 

Ernstas Gehrcke, atrodo, oponavo rimtai kaip niekas kitas. Tačiau, 
nors ir kalbėjo filharmonijoje, dešiniųjų sekėjas niekada nebuvo. To 
nepasakysi apie Weylanda, vėliau įstojusį į SA*, ir Lenardą, netrukus 
prisidėjusį prie nacių. Į Gehrcke's atsiliepimą „Berliner Tageblatt“ 
Einsteinas neatsako, nors priešininkas tikrai pagrįstai kviečia „įrody- 
ti, kad esama ryšio tarp jo ilgus metus trunkančių dalykinių priešta- 
ravimų prieš reliatyvumo teoriją ir politinių bei asmeniškų paskatų“ 
(„Berliner Tageblatt“, 1920 08 31). 

Kaip tikras maištininkas Einsteinas nekreipia dėmesio nei į pa- 
grįstas abejones, nei į jautrumą, kurį galima suprasti: juk du šimtus 
metų žmonės ramiai tikėjo, kad kosmosas veikia kaip laikrodis pagal 
Newtono taisykles. Ir staiga kažkoks Einsteinas ima teigti, neva šitas 
vaizdas esąs iliuzija. Nėra žinoma, kad Einsteinas būtų supratingai 
elgęsis su abejojančiaisiais, norėjusiais išsaugoti tai, kas yra pasiteisi- 
nę. Tokia, matyt, revoliucionieriaus prigimtis. 

Einsteinas užsipuola ne tik Gehrcke, bet ir susirinkime filharmo- 
nijoje nedalyvavusį Lenardą: „Žaviuosi Lenardu kaip eksperimenti- 
nės fizikos meistru, bet teorinėje fizikoje jis dar nėra nieko nuveikęs, 
o jo priekaištai dėl bendrosios reliatyvumo teorijos tokie paviršuti- 


* SA — Sturmabteilung (vok.) - smogiamasis būrys. Jų 1921 m. Hitleris įkūrė Na- 
cionalsocialistinės Vokietijos darbininkų partijos susirinkimams nuo demokra- 
tinių jėgų puolimų saugoti. 


niški, kad iki šiol nemačiau reikalo išsamiai į juos atsakyti“ („Berliner 
Tageblatt“, 1920 08 27, CP7, 345). 

Taip mokslininkas įgyja priešų iki karsto lentos. Šitaip viešai su- 
menkinti Lenardą, kuris prieš keletą metų dėjo vilčių į dabar Einstei- 
no vadovaujamą institutą, o būsimam instituto vadovui atsikrausčius 
į Berlyną, kaip ir daugelis kitų kolegų, atsidūrė dėmesio šešėlyje, taigi 
šitaip negražiai pasielgti su šiuo žymiu reliatyvumo teorijos prieši- 
ninku nerodo Einsteiną buvus puikios nuovokos taktikos dalykuose. 
Jis girdėjo tik vidinį balsą, skatinusį jį politiškai kalbėti ir rašyti, bet 
negirdėjo kito, kuris mėgino įspėti jį būti atsargų ir protingą. 

Einsteino bičiuliai pasipiktinę bara jį kaip vaiką, kuris vėl vos 
paliktas be priežiūros iškrėtė eibę. Paulis Ehrenfestas negali „pati- 
kėti, kad bent kai kurios formuluotės parašytos Tavo ranka“ (Pau- 
lio Ehrenfesto laiškas, 1920 09 02, cit. iš Fölsingo, 1993, 523). Maxo 
Borno žmona Hedi apgailestaudama „dėl, deja, labai nevykusio atsa- 
kymo laikraštyje“ priduria: „Tas, kuris Jūsų nepažįsta, susidarys tokį 
neteisingą įspūdį apie Jus“ (Hedi Born laiškas, 1920 09 08, Einstein/ 
Born, 1982, 58). Einsteinas atsako jau tą pačią dieną: „Mieli Bornai! 
Nebūkit man tokie griežti. Kiekvienas turi retsykiais padėti auką ant 
kvailystės aukuro — dievybės ir žmonių malonumui. Kaip tik tai ir 
padariau savo straipsniu. Tą rodo šiuo atžvilgiu be galo supratingi 
visų mano mielų draugų laiškai“ (laiškas Maxui ir Hedi Bornams, 
1920 09 09, Einstein/Born, 1982, 59). Ar tie žodžiai neišduoda vyrą 
esant vaiką, suprantantį kur kas daugiau, nei atrodo? 

Ehrenfesto jis prašo suprasti: „Tą turėjau padaryti, jei noriu lik- 
ti Berlyne, kur iš nuotraukų mane pažįsta kiekvienas vaikas“ (laiš- 
kas Pauliui Ehrenfestui, maždaug 1920 09 10, CP7, FN43, 107). 
Tačiau kai Arnoldas Sommerfeldas, Fizikų draugijos prezidentas, 
jį maldaute maldauja savo išpuolius prieš Lenardą „atšaukti taip 
pat viešai, kaip jie buvo padaryti“, Einsteinas užsispiria it ožys. Nei 
pats, nei bičiuliai tada dar negalėjo žinoti, kad vėliau jis bus tei- 
sus: Lenardas iš tikrųjų susidėjo su reliatyvizmo priešininkais. Kai 
rugpjūčio pradžioje Weylandas Heidelberge aplanko Lenardą, šis 
reakcingam žurnalistui leidžia paskelbti, kad esąs „mūsų reformų 

šalininkas, pasirengęs nuolat kovoti ypač su padorumą pranoks- 
tančiomis Einsteino machinacijomis ir visa jo elgsenos maniera — 
kaip ne vokiška“. 

Netrukus po Einsteino išniekinimo per Weylando organizuotą 
renginį filharmonijoje fizikai Nernstas, von Laue ir Rubensas „Tagli- 
che Rundschau“ laikraštyje paskelbia savo kolegai skirtą solidarumo 
kreipimąsi, kuriame jam patvirtina, kad „neįmanoma pervertinti jo 
įtakos moksliniam gyvenimui ne tik Berlyne, bet ir visoje Vokieti- 
joje“ („Tagliche Rundschau“, 1920 08 26). Po poros dienų „Berliner 
Tageblatt“ laikraštyje pasirodo dar vienas žymių žmonių pareiški- 
mas, kurį, be kitų, pasirašo teatro impresarijus Maxas Reinhardt'as 
(Maksas Reinhardas) ir rašytojas Stefanas Zweigas (Cveigas). „Esa- 
me pasipiktinę visoje Vokietijoje varoma šmeižto kampanija prieš 
Jus kaip įžymią asmenybę, - tikina pareiškėjai ir didžiuojasi galėda- 
mi, — Jus priskirti prie pasaulinio mokslo vadovų“ („Berliner Tage- 
blatt“, 1920 08 31). 

Šių pareiškimų priežastimi galėjo būti Einsteino, matyt, spon- 
taniškas prasitarimas, kurį citavo visi laikraščiai, kad žadąs iš Vo- 
kietijos trauktis. Net Vokietijos reikalų patikėtinis Londone apie šį 
Einsteino ketinimą sužino iš vietinės spaudos. Viename pranešime 
Užsienio reikalų ministerijai Einsteinas vadinamas „pirmojo rango 
kultūros veiksniu“ ir įspėjama: „Tokio žmogaus, kurį turėdami gali- 
me skleisti tikrą kultūros propagandą, nereikėtų iš Vokietijos išvary- 
ti“ (cit. iš Grundmanno, 2004, 167). Tik kyla klausimas, ar Einsteinas 
rimtai svarsto iš šalies išvykti, nors ir skundžiasi: „Politiniai akade- 
mikų įsitikinimai pas mus įgauna aklo įtūžio formą“ (laiškas Marce- 
liui Grossmannui, 1920 02 27, CPo, 449). 1920 m. rugsėjo 9 d., dvi 
savaitės po ano įsimintino vakaro filharmonijoje, Einsteinas Hedi ir 
Maxui Bornams prisipažįsta: „Pirmąją puolimo akimirką pamaniau, 
ar nevertėtų nešti kudašių. Bet netrukus grįžo geresnė nuovoka ir se- 
nasis nepaslankumas“ (laiškas Maxui ir Hedi Bornams, 1920 09 09, 
Einstein/Born, 1982, 59). 

Jau rugsėjo 23-iąją Einsteinui vėl atsiranda proga su vienu iš prie- 
šininkų sukryžiuoti špagas. Vokiečių gamtotyrininkų ir gydytojų 


draugijos suvažiavime Bad Nauheime Einsteinas tiesiogiai susiker- 
ta su Philippu Lenardu. Tačiau, kaip pažymi „Deutsche Allgemeine 
Zeitung“ laikraštis, nuomonėmis pasikeičiama „stačiai pavyzdingai 
dalykiškai ir ramiai“ („Deutsche Allgemeine Zeitung“, 1920 09 25, 
Morgenausgabe, CP7, FN52, 109). O „Berliner Tageblatt“ vakarykš- 
čią diskusiją trumpai atpasakoja taip: 

„Lenardas: „Erdvėje aš judu ne formulėmis, o tikrais judesiais. Tai 
yra praraja, kuri skiria Einsteiną ir mane. Neturiu priekaištų specia- 
liajai reliatyvumo teorijai. Tačiau kokia jo gravitacijos teorija? Jei 
važiuojantis traukinys imamas stabdyti, tai poveikio esama tik trau- 
kinyje, o ne lauke, kur visi bažnyčių bokštai stovi kaip stovėję!“ Čia 
Lenardas iš esmės teisus. 

Einsteinas: „Traukinyje vykstantys procesai yra gravitacijos lauko, 
indukuojamo artimųjų ir tolimųjų masių visumos, padariniai.“ Eins- 
teinas gina Macho principą. 

Lenardas: „Toks gravitacijos laukas turėtų ir kitur kelti procesus, 
jei noriu jo buvimą padaryti akivaizdų.“ 

Einsteinas: „Tai, ką žmogus laiko akivaizdžiu, paklūsta dideliems 
pokyčiams, tai yra laiko funkcija. Galilėjaus amžininkas būtų jo me- 
chaniką pavadinęs labai neakivaizdžia. Tokios „akivaizdžios“ sam- 
pratos turi spragų, kaip ir dažnai minimas „sveikas žmogaus protas“. 
(Pagyvėjimas)“ („Berliner Tageblatt“, 1920 09 24, CP7, 358). 

Arogantiškumo toje diskusijoje irgi netrūksta. Todėl tas, kuris 
anksčiau Einsteinui nepritarė, jaučiasi veikiau teisus. Iš tikrųjų Le- 
nardas argumentavo ganėtinai išmintingai. Einsteinas vėl praleidžia 
progą leisti prabilti savo gravitacijos teorijos esmei — erdvėlaikio ge- 
ometrijai. Stabdomas traukinys iškrypsta iš savo geodezinės linijos, 
o bažnyčių bokštai iš savųjų linijų neiškrypsta. 

Paulis Weylandas „Deutsche Zeitung“ laikraštyje traukia šaižią 
giesmę. Jis tūžta, kad „Lenardui vadovaujant nekovojama su fizikos 
prievartavimu matematinėmis dogmomis, o einšteinofilai atkakliai 
laikosi savo požiūrio ir išleidę liežuvius mėgina kopti į savo formu- 
linio šlamšto Parnasą“ („Deutsche Zeitung“, cit. iš CP7, FN63, 110). 

O dėl Vokiečių fizikų draugijos jis be užuolankų pareiškia: „Matyt, 
pats metas pasirūpinti, kad šitas mokslinės korupcijos žiurkių lizdas 
galiausiai įkvėptų gaivaus oro“ 

Maxas Planckas, vadovavęs Vokiečių fizikų draugijos posėdžiui 
Bad Nauheime, kartu su vienu kolega stengiasi uzglaistyti Einsteino 
ir Lenardo konfliktą. Tų pastangų rezultatas, kaip praneša „Berliner 
Tageblatt“ laikraštis, buvęs tas, kad Einsteinas panoręs „išreikšti nuo- 
širdų apgailestavimą dėl savo straipsnyje išsakytų priekaištų <...> di- 
džiai gerbiamam ponui Lenardui“ („Berliner Tageblatt“, 1920 09 25, 
Morgenausgabe, CP7, FN57, 110). Tačiau Lenardo numaldyti nebe- 
įmanoma. Po suvažiavimo jis išstoja iš Vokiečių fizikų draugijos, o 
savo Heidelbergo institute įsako pakabinti iškabas, kad nuo šiol jos 
nariams draudžiama įeiti į patalpas. 

Kartu su Johannesu Starku (jo „Metraščiui“ Einsteinas 1907 m. 
buvo parašęs pranašišką straipsnį apie reliatyvumo teoriją) Lenardas 
buria „arijų fizikų“ judėjimą, kuris, nors jame dalyvauja du Nobelio 
premijos laureatai, net Trečiajame reiche beveik nesulaukia pasiseki- 
mo. Panašiai kaip Gehrcke, nebenorintis būti kinkomas į reakcingų 
jėgų vežimą, nuo Weylando nusigręžia ir Lenardas. Demagogas Wey- 
landas per tą laiką ir šiaip nustojo domėtis Einsteinu bei jo teorija ir 
savo didelių renginių seriją po vos dviejų vakarų nutraukė. 

Tačiau Einsteino priešininkai ir toliau nesiliauja rezgę intrigų. Kai 
1922 m. balandžio mėnesį Frankfurto mugėje pirmą kartą buvo pa- 
rodytas devyniasdešimties minučių filmas apie reliatyvumo teoriją 
(tais laikais tai buvo pats ilgiausias mokomasis filmas su įvairiausiais 
triukais; manoma, kad filmas neišliko), kilo kontroversiškų debatų, 
susijusių ne tiek su filmu, kiek su tarp Einsteino gerbėjų ir jo prieši- 
ninkų tvyrančia įtampa. Vieni aistringai reaguoja į pusiau supranta- 
mą kūrinį, kiti įspėja dėl „populiarinimo pavojaus“ ir mėginimo „pa- 
saulio stebuklą kalti žmonėms į smegenis“. Publikos požiūriu, „rimti“ 
Einsteino priešininkai ima ruošti dirvą kur kas pavojingesniems ne- 
draugams - kraštutinių dešiniųjų partijų antisemitams, siekiantiems 
atimti jam gyvybę. 


1922 m. birželio 24 d. nužudžius Einsteino pažįstamą Vokietijos 
užsienio reikalų ministrą Waltherj Rathenau (Valterį Ratenau), pa- 
sigirsta gandų, kad Einsteino pavardė esanti pačiame žymių žydų, 
kuriems gresia tas pat, sąrašo viršuje. Tai, kad yra pagrindo nuogąs- 
tauti, Einsteinas žino jau senokai. Vis dažniau nedviprasmiškai gra- 
sinama nusukti jam sprandą. Jau 1921 m. sausio 9 d. reakcingame 
„Staatsbūrger-Zeitung“ laikraštyje galima perskaityti, kad Einsteino 
ir jo bendraminčių atveju „esama akivaizdžios tautos išdavystės. Kiek- 
vieną vokietį, kuris nupils šiuos niekšus, laikysime tautos geradariu“ 
(„Staatsbürger-Zeitung‘, 1921 01 09). 

Einsteinas kurį laiką išvyksta iš Berlyno ir pasitraukia iš viešojo 
gyvenimo. Jis atsisako dalyvauti ir būsimame gamtotyrininkų suva- 
žiavime Leipcige. „Nes, kiek žinau, priklausau tai grupei, prieš kurią 
tautininkai yra suplanavę kėsintis, — atsiprašo jis Plancko. — Dabar 
niekas nepadės - tik kantrybė ir išvykimas“ (laiškas Maxui Planckui, 
1922 07 06, cit. iš Grundmanno, 2004, 176). Nusivylęs Planckas rašo: 
„Vadinasi, laimingai prisigyvenome iki to, kad žudikų gauja <...> gry- 
nai mokslinei draugijai diktuoja programą“ (Maxo Plancko laiškas 
Maxui von Laue'i, 1922 07 09, cit. iš Hermanno, 1996, 281). 

Leipcige Lenardas ir jo draugai pasirengę kur kas ryžtingesniems 
žingsniams nei tada Bad Nauheime. Lenardo studentai dalija lape- 
lius, kuriuose protestuojama prieš reliatyvumo teorijai numatytą 
plenarinį posėdį. Šios teorijos gynėjai, girdi, paprasčiausiai nuslėptų 
nuo visuomenės, kad „daug ir labai žymių mokslininkų <...> relia- 
tyvumo teoriją laiko ne tik neįrodyta prielaida, bet ir atmeta kaip 
iš esmės nevykusią ir logiškai nepagrįstą fikciją“ (cit. iš CP7, FN76, 
113). Tas mokslinio rimtumo atspalvis, kurį antieinšteinininkų gru- 
pei suteikia tokie žmonės kaip Lenardas ir Starkas, veikia tarsi žibalo 
šliukštelėjimas į politiškai motyvuotų priešininkų laužą. Ir po to, kai 
pasitraukė Weylandas, šie žmonės moksliniu požiūriu jaučiasi pui- 
kiausiai apsiginklavę karo žygiui, skirtam vokiečių kultūrai ir moks- 
lui „išvalyti“. 

Savo priešams Einsteinas suteikia dar vieną dingstį jį toliau juo- 
dinti. Jo kelionės į užsienį reakcionieriams ir revanšistams duoda 

pagrindą išvadinti jį tėvynės išdaviku. Atsidūręs ties keršto ir susi- 
taikymo riba jis priverstas spręsti vieną iš tragiškiausių savo gyve- 
nime galvosūkių: kaip „pirmo rango kultūros veiksnys“ jis tarnauja 
savo tėvynei, bet iš jos sulaukia ne dėkingumo, o tik pjudymo ir 
priešiškumo. 

Pačiam Einsteinui kelionės į užsienį išeina į naudą. Išvykdamas iš 
Vokietijos jis pasišalina visuomenei iš akių ir taip išvengia nuolatinės 
grėsmės gyvybei. Nuo 1920 m. vidurio iki 1925 m. vasaros apie pusę 
laiko praleidžia svečiose šalyse. Berlyno istorikas Siegfriedas Grun- 
dmannas (Zygfrydas Grundmanas) Einsteino išvykas vadina aiškia 
„emigracijos forma“ (Grundmann, 2004, 182). Ir pats fizikas paten- 
kintas „progomis ilgiau nebūti“ ir kalba apie „poreikį <...> kurį laiką 
ištrūkti iš įtemptos aplinkos mūsų tėvynėje, kuri taip dažnai mane 
įstumia į sunkokas situacijas“ (Grundmann, 2004, 184). 

Antra vertus, užsienio kelionėmis jis siekia dviejų tikslų: skleisti 
savo teoriją ir gaivinti sumenkusius tarptautinius mokslininkų ry- 
šius. Kaip tik reliatyvumo teorijos „reklama“, kurią jam kaip grynai 
žydišką turgaus prekeivio rėksmingumą prikiša Weylandas ir į jį pa- 
našūs, Einsteinui plaukia iš širdies, nes ne tik tėvynėje, bet ir kitose 
šalyse su jo darbais nenorima sutikti. Tarsi koks nors naujos religijos 
pranašas, išvykęs svetur savo mokslo skelbti ir sekėjų telkti, Eins- 
teinas visur skaito paskaitas perpildytose salėse ir renginiuose, ku- 
rių bilietai išparduoti. Kokia sėkmė jį lydi, liudija begalė kone iš visų 
Vokietijos ambasadų siunčiamų pranešimų, kuriuos Užsienio reika- 
lų ministerija kaupia pačios sudarytuose aplankuose, pavadintuose 
„Profesoriaus Einsteino paskaitos užsienyje“. 

Einsteinas tarnauja, kaip sako Vokietijos ambasadorius Japoni- 
joje Wilhelmas Solfas (Vilhelmas Zolfas), „geram vokiečių reika- 
lui, neturinčiam nieko bendra su šovinizmu“ (cit. iš Grundman- 
no, 2004, 237), ir tai atitinka vyriausybės, naujosios respublikos ir 
jaunosios demokratijos interesus. Vis dėlto ir šiuo atveju Einstei- 
nui svarbiausia yra jo tikroji tėvynė — pasaulio mokslo bendrija. 
Savo gerą vardą, šlovę, savo anaiptol ne diplomatisku apsukrumu 
išsiskiriantį atviraširdiškumą jis panaudoja tam, kad būtų liautasi 

boikotuoti vokiečių mokslininkus. Tačiau kaip Vokietijos užsienio 
politikos emisaras laikinasis emigrantas atitirpdo ir tą ledą, kuris 
buvo sukaustęs nuo Pirmojo pasaulinio karo didybės manija ser- 
gančią Vokietiją. 

Kelionės į tokias neutralias šalis kaip Olandija ir Norvegija, taip 
pat į Prahą ir Vieną, galima sakyti, buvo žaidimas. Jungtinėse Ameri- 
kos Valstijose, kurios stengiasi su Vokietija palaikyti gerus santykius 
ir net su nugalėtu priešininku sudaro separatinę taiką, Einsteino teo- 
riją nedaug kas atmeta. Tačiau kai grįždamas iš JAV 1921 m. pavasarį 
užsuka į Angliją, o po vienų metų apsilanko Prancūzijoje, iš pradžių 
pajunta santūrų šaltumą, paskui net atvirą opoziciją. 

Londono karališkajame koledže jį sutinka be aplodismenty. Pra- 
nešimą jis skaito nekenčiama vokiečių kalba. Vis dėlto savo drąsa, 
nuoširdumu, didžia valia įveikti kliūtis ir savos teorijos žavesiu jam 
pasiseka publiką uždegti. Ir ne vien tai. Dvasinis Londono elitas jam 
surengia tikras ovacijas. Net Ernstas Gehrcke 1924 m. apžvalginia- 
me tekste yra priverstas cituoti vokiečiams priešišką „Daily Mail“ 
laikraštį: „Jis yra žydas. <...>Jis yra revoliucionierius. Ir vis tiek buvo 
sutiktas ne tik draugiškai, bet stačiai entuziastingai. <...> Nesvarbu, 
ar jo kalba suprantama, ar ne. Žmogus žino, kad jam imponuoja 
patraukli asmenybė, milžiniška dvasinė galia“ („Daily Mail“, cit. iš 
Grundmanno, 2004, 200 ir kt. p.). 

Per šią kelionę Vestminsterio abatijoje Einsteinas gėlėmis pa- 
gerbia paskutiniąją savo didžiojo pirmtako Isaaco Newtono poilsio 
vietą. Tai patinka britams: jie, nors ir yra didžiausi vokiečių priešai, 
nepraranda savitvardos. Dar nespėjo kaip reikiant karo laukuose iš- 
sisklaidyti parako dūmai, o britai savo šalyje nuoširdžiai priima ty- 
rėją iš priešų valstybės. Negana to, vienas britas, astronomas seras 
Arthuras Eddingtonas, kaip dviejų milžinų ginčo arbitras po savo 
Saulės užtemimo ekspedicijos patvirtino Einsteino šviesos nuokry- 
pio prognozę ir paskelbė jį laimėtoju. (Tai, kad Eddingtono matavi- 
mai nebuvo tokie akivaizdūs, kaip teigta, kad jis kai kuriuos mata- 
vimų duomenis kaip ryškiai išsiskiriančius net buvo atmetęs, taps 
žinoma tik daug vėliau.) 

Einsteinas stengiasi atkurti mokslininkų tarpusavio ryšius. Kartu 
jis padeda švelninti ir susipriešinusių tautų santykius. Jam ypač pra- 
verčia tai, kad yra Šveicarijos pilietis, kad pasisako prieš karą ir ne- 
pasirašė „Devyniasdešimt trijų manifesto“. Jo patikli politinė elgsena 
ryškiai skiriasi nuo politinių priešininkų — namie ir svetur — įtaru- 
mo. Vokietijai buvo jau ganėtinai nemalonu, kad reliatyvumo teoriją 
patvirtino anglai, bet kur kas nesmagiau matyti, kaip Einsteinas pats 
siūlosi priešui. 

Ypač kritiškai stebima jo dviejų savaičių kelionė į Prancūziją, ku- 
rios nacionalistai kategoriškai pasisako prieš mokslininko atvykimą. 
Dešiniųjų spauda kursto skaitytojus prieš žmogų iš priešų valstybės. 
Bijodamas galimų prancūzų studentų protestų ir riaušių Einsteinas 
iš Paryžiaus geležinkelio stoties išeina pro kitą peroną. Paskui paaiš- 
kėja, kad nerimastauta be reikalo: studentai tik norėję garsųjį fiziką 
draugiškai sutikti. Žmogus su geltonu lagaminėliu, „amžinai pilku 
paltu ir legendine artistiška skrybėle pernelyg dideliais kraštais“ (cit. 
iš Grundmanno, 2004, 214) pavergia širdis. 

Kaip ir per visas keliones, taip ir dabar Einsteinas naudojasi pro- 
ga ne tik normalizuoti mokslininkų kontaktus, bet ir pristatyti savo 
teoriją net to krašto kalba. Sausakimšose salėse po paskaitų jo idėjos 
karštai aptarinėjamos. Einsteinas visiškai patenkintas Berlyno „Vos- 
sische Zeitung“ laikraščiu, savo skaitytojams pranešusiu, kad „visa 
diskusija pakrypo ta linkme, kuri Einsteino teorijai itin palanki“ 
(„Vossische Zeitung“, 1922 04 06). 

„Berliner Tageblatt“ laikraštis apie šį vizitą rašo be galo pakiliai: 
„Tas vokietis užkariavo Paryžių. Visi laikraščiai įdėjo jo nuotrau- 
kų, atsirado ištisa Einsteino literatūra. <...> Einsteinas tapo didžiąja 
mada. Akademikai, politikai, menininkai, miesčionys, policininkai, 
vežikai, padavėjai ir kišenvagiai žino, kada Einsteinas skaito pas- 
kaitas. <...> Laisvo elgesio moterys „Cafė de Paris“ teiraujasi savo 
kavalierių, ar Einsteinas nešioja akinius, ar yra elegantiškas. Visas 
Paryžius žino viską ir dar daugiau šneka, negu žino, — apie Albertą 
Einsteiną“ („Berliner Tageblatt“, 1922 04 12). 

Kelionės pabaigoje šeimininkai patenkina vieną nepaprastą Eins- 


teino pageidavimą: jis nori apžiūrėti Pirmojo pasaulinio karo kauty- 
nių laukus. Jį lydi pažįstamas fizikas Paulis Langevinas (Polis Lan- 
ževenas) ir senas bičiulis Maurice'as Solovine'as. Ta trumpa išvyka 
sustiprina svarbiausią politinį Einsteino įsitikinimą — atmestinas bet 
koks karas. Einsteinas tampa pacifizmo aktyvistu, sako kalbas, ape- 
liuoja į viešąją nuomonę. 

Vienas prancūzų žurnalistas šitas jaudinamas akimirkas taip 
aprašo: „Čia, kur dygsta kviečiai, dar matyti užraustų apkasų pėd- 
sakų. Štai čia pirmieji kapai: išrikiuoti ne pagal rangą, o eilėmis vie- 
nas šalia kito — prancūzai su savo baltais kryžiais, vokiečiai su savo 
juodais kryžiais. Einsteinas nusiima skrybėlę. Jis susijaudinęs. Tyliu, 
liūdnu balsu kalba apie karą, militarizmą, kuriais bjaurisi, kurių visa- 
da neapkentė. <...> „Reikia, — sako Einsteinas, — čionai atvežti visus 
studentus iš Vokietijos, visus pasaulio studentus, kad pamatytų, koks 
žiaurus yra karas“ (cit. iš Grundmanno, 2004, 214 ir kt. p.) 

Vokietijos reakcionierių atsiliepimo ilgai laukti nereikėjo. Da- 
bar Einsteinas vadinamas „perbėgėliu“. Nobelio premijos laureatas 
Starkas, greta Lenardo tapęs aršiausiu Einsteino priešininku, atvirai 
spaudoje kritikuoja mokslininko „įsiteikimą prancūzams“, užuot pri- 
pažinęs, kad šis fizikas išsaugo aukštą dorovinį mokslo autoritetą. 
Žmonės atsilygina nedėkingumu. Politika Vokietijoje savo slaptuoju 
užsienio reikalų ministru gali būti kur kas labiau patenkinta. „Nėra 
jokių abejonių, — telegrafuoja Vokietijos ambasada Paryžiuje į Ber- 
lyną, — kad ponas Einsteinas, galiausiai vis tiek turėjęs būti laikomas 
vokiečiu, čia atkreipė dėmesį į vokiečių dvasią bei vokiečių mokslą ir 
įgijo naujos šlovės“ (cit. iš Grundmanno, 2004, 220). 

Einsteinas laikomas Vokietijos, anos „geros“ Vokietijos, atsto- 
vu - toks vertinimas šiais laikais atrodo netikėtas. Vien nuoširdus 
laisvės troškimas — per Veimaro Respublikos demokratijos pavasarį 
padvelkė mažytė viltis — jo vaidmeniui suteikia jtikinamumo. Taip, 
net miesčioniškumą, tą didelį troškimą liberaliame Berlyne, pasiro- 
do, įmanoma įveikti, jei tik nebūtų buvę tų nacionalistų, revanšistų, 
reakcingų keršytojų — ir Einsteinas būtų galėjęs savo gimtojoje šalyje 
rasti kažką panašaus į tėvynę. 


Tačiau Germanija lieka jo femme fatale*. Jei prieina per arti, nu- 
tvilko odą. Tačiau negali ir atsitraukti. Jį formavo jo bête blonde**, 
kuri kalba jo kalba, giria jo darbštumą, lemia jo mąstymą, gamina 
jo mėgstamus valgius, jaučia jo filosofiją. Ji neapkenčia jo ir myli jį, 
jis savo ruožtu irgi neapkenčia jos ir myli ją kaip dvasios demone, 
kurios iš širdies niekaip negali išvaryti. Dėl savo asmeninės draus- 
mės ir retsykiais suliepsnojančio nesitvardymo tariamai silpnesniųjų 
atžvilgiu jis kai kada yra tikresnis vokietis, nei pačiam gali būti mie- 
la. Antra vertus, jam trūksta vokiško charaktėrio savybių, tokių kaip 
neapykanta sau, didybės manija kompensuojamas nevisavertiškumo 
jausmas ir piktdžiuga. 

Jau po vieno apsilankymo Berlyne, kol dar nebuvo galutinai į jį 
atsikraustęs, Einsteinas apie vokiečius yra pasisakęs ganėtinai ne- 
palankiai: „Kokie jie netašyti ir primityvūs. Pasipūtimas be tikros 
savigarbos. Civilizuotumas (gražiai nušveisti dantys, elegantiškas 
kaklaraištis, išpustytas snukis, nepriekaištinga eilutė), bet jokios 
asmeniškos kultūros (šiurkšti kalbėsena, tokie pat judesiai, balsas, 
jausmai“ (laiškas Elsai Löwenthal, po 1913 12 02, CP5, 574). 

Ir štai jis grįžo į tą šalį, iš kurios buvo pasitraukęs dėl karinių daly- 
kų, tiksliau sakant, norėdamas išvengti tarnybos kariuomenėje, grį- 
žo per patį militarizmo suklestėjimą. Einsteinui yra grasus muštras 
ir bukumas, jis nepakenčia įsakinėjimų ir aklo tikėjimo autoritetais, 
negali žiūrėti į lygiomis gretomis išrikiuotų uniformuotų vyrų auli- 
niais batais būrius. Visa, kas kareiviška, užgauna jo prigimtį, kuriai 
svetima siekti galios ir kuri prakeikia tarnybiniais laipsniais ir antpe- 
Ciais saistomą prievartą, užtat dievina laisvės idealą. 

Nepraėjo nė keturi mėnesiai ir užgriuvo karas. Einsteinas linki 
savo gimtajai šaliai, kurios pilietybės anksčiau buvo atsisakęs, pralai- 
mėti — pasaulio palaimos labui. O kai toji iš tikrųjų pralaimi, atrodo, 
kad laisvos ir taikingos Vokietijos utopija ranka pasiekiama. Ši utopi- 
ja yra motyvas, palaikantis jo itin sėkmingus užmojus išsikovoti net 


* Fatališka moteris (pranc.). 
** Šviesiaplaukė bestija (pranc.). 

pačių priešiškiausių užsienio valstybių žmonių prielankuma ne tik 
sau ir savo darbams, bet ir savo kenčiančiai tėvynei. 

1922 m. pabaigoje Elsa ir Albertas Einsteinai vienos leidyklos pa- 
kviesti šešias savaites praleidžia Japonijoje. „Jo kelionė po Japoniją 
buvo panaši į triumfo žygį, - praneša ambasadorius Solfas į Berlyną. 
Kaip teigiama pranešime, „dalyvavo visa japonų tauta — nuo aukš- 
čiausio rango pareigūnų iki rikšų, spontaniškai, be jokio rengimo ir 
organizavimo!“ (cit. iš Grundmanno, 2004, 231). Iki penkių valan- 
dų trunkančiose paskaitose žmonės sėdėjo kantrūs ir geraširdiški. 
Einsteinas savo ruožtu idealizuoja Japoniją, o tai jam sunkiai atsirūgs 
1945 m., kai ant Nagasakio ir Hirosimos bus numestos atominės 
bombos. 

Kelionės kulminacija Einsteinams buvo Chrizantemų šventė, ku- 
rioje dalyvavo ir imperatoriškoji šeima. „Kiekvienas norėjo žymiau- 
siam dabarties žmogui būti bent ranką paspaudes, — raportuoja am- 
basadorius. - Spaudoje apie Einsteiną daugybė pasakojimų, tikrų ir 
pramanytų. <...> Buvo ir jo karikatūrų, kuriose svarbiausia jo trum- 
pakotė pypkė ir vešlūs, šukų nematę plaukai; švelniai buvo užsime- 
nama apie ne visada atitinkamai progai nepriekaištingai pritaikytus 
drabužius“ Šukų nematę plaukai, ne visada tinkami drabužiai — taip 
vaizdą piešia diplomatas. Tačiau žavumas ir paprastumas atperka 
etiketo trūkumus. 

Einsteinas keliauja su Šveicarijos pasu, ir tai jam gerokai palengvi- 
na formalumus. Nėra išlikę duomenų, kad, be angažuotumo „vokiš- 
kam reikalui“, jis būtų kaip nors atstovavęs ir pasirinktai tėvynei Švei- 
carijai. Bet ar jis nėra ir vokietis? Ar įstodamas į Prūsijos akademiją 
netapo savaime ir Prūsijos valstybės piliečiu? Šis neaiškus klausimas 
vienoje jo kelionėje kaip Šveicarijos piliečio po užsienį pasidaro ne- 
paprastai aktualus. Kai 1922 m. jam suteikiama Nobelio premija, jis 
važinėja po Tolimuosius Rytus. Kadangi, aiškus daiktas, pats atsiimti 
premijos Stokholme negali, kyla klausimas, ar vietoj jo iškilmingame 
akte turi dalyvauti Vokietijos, ar Šveicarijos ambasadorius. 

„Einsteinas yra Reicho vokietis“, — telegrafuoja Berlyno akademi- 
ja (cit. iš Grundmanno, 2004, 274). Visiškai toks pat kategoriškas yra 


—306— 


ir ambasadorius Nadolny savo kolegos Šveicarijos ambasadoriaus at- 
žvilgiu, ir šis jam mandagiai atiduoda pirmenybę. Vėliau Vokietijos 
pasiuntinys turi pripažinti situaciją įvertinęs neteisingai, bet viena- 
me rašte į Berlyną prašo „apie Einsteino Šveicarijos pilietybę kiek 
įmanoma nekalbėti“ (cit. iš Grundmanno, 2004, 276). 

Apie tariamą „pilietybės teisių suteikimą“ Einsteinui už nugaros 
rašyta nemažai. Jis pats 1938 m. liepos mėnesį savo buvusiai Zmo- 
nai atsakydamas į jos klausimą praneša: „Tik 1919 m. akademija 
ėmė reikalauti, be Šveicarijos pilietybės, priimti ir Vokietijos. Bu- 
vau toks kvailas ir tada nusileidau“ (laiškas Milevai Einstein-Marič, 
1938 07 20, Einsteino archyvas, <75-949>). Pagal dokumentus jis 
„davė valdininko priesaiką, tai yra 1920 m. liepos 1 d. padėjęs ranką 
ant Reicho Konstitucijos, o 1921 m. kovo 15 d. — ant Prūsijos Kons- 
titucijos“. Vadinasi, „daro išvadą akademija, ponas Einsteinas neat- 
likdamas kitų procedūrų tapo priklausomas Reichui“ (cit. iš Grun- 
dmanno, 2004, 278). 

Tik 1924 m. vasarį naujasis pilietis oficialiai pareiškia, kad turi 
ne tik Šveicarijos, bet ir Prūsijos pilietybę, tiesa, nors tai daro ne 
visai savo valia: „Tokiam požiūriui neturiu jokių priekaištų“ (cit. iš 
Grundmanno, 2004, 281). 1925 m. pradžioje ruošdamasis paskutinei 
tuo tarpu didelei užsienio kelionei į Pietų Ameriką jis net paduoda 
prašymą išduoti vokišką pasą. Tokį dokumentą gauna primygtinai 
palaikomas užsienio reikalų ministro Gustavo Stresemanno (Štrėze- 
mano). Šis, kaip ir Rathenau, Einsteiną vertina ne tik kaip patarėją, 
bet ir kaip savotišką ypatingąjį pasiuntinį į tas vietas, kur net kvalifi- 
kuočiausiems diplomatams durys uždarytos. 

Grįžęs iš Tolimųjų Rytų Einsteinas vėl priverstas patirti, kad sa- 
vame krašte pranašu nebūsi. Iš rudojo liūno vėl kyla neapykantos 
tvaikas. Dar kartą jis įsitikina gyvybei gresiant pavojų ir likus dviem 
dienoms iki Hitlerio „žygio į karo vadų būstinę“ Miunchene 1923 m. 
lapkričio 9 d., sprunka į Olandiją. Kadangi atrodo, kad šį kartą Eins- 
teinas yra tvirtai pasiryžęs iš Vokietijos išvažiuoti, Maxas Planckas 
maldauja „dabar nežengti jokio žingsnio, kuris galutinai visiems lai- 
kams užtrenktų duris į Berlyną“. Planckas puikiai žino: „Užsienis jau 


seniai mums pavydi šio mūsų neįkainojamo lobio. Bet pagalvokite 
ir apie tuos, kuriuos čia mylite ir gerbiate, tad nepalikite jų pernelyg 
kentėti už begalinį piktos gaujos, kurią žūtbūt turime įveikti, niekšiš- 
kumą“ (Maxo Plancko laiškas, 1923 11 10, cit. iš Fölsingo, 1993, 620). 

Ko gero, Planckui nebuvo būtina taip maldauti, nes dar prieš Ka- 
lėdas Einsteinas parsiranda į Berlyną. Įtampa čia pastebimai atlėgusi. 
Pavasarį su palengvėjimu bičiuliui Besso praneša: „Politinė padėtis 
stabilizavosi, o tie, kurių pernelyg daug, ačiū Dievui, manimi mažai 
besidomi, tad mano gyvenimas pasidarė ramesnis ir nebe taip esu 
trukdomas“ (laiškas Michele’iui Besso, 1924 05 24, Einstein/Besso, 
1972, 202). Hitleris kalinamas (gerokai ištaigingesnėje) tvirtovėje 
ir niršdamas ramiai rašo savo būsimą perkamiausią knygą „Mano 
kova“ („Mein Kampf“). 

Įvedus rentmarkę ir iš užsienio, pirmiausia iš Amerikos, plūste- 
lėjus didelėms investicijoms Vokietijos ekonomika nuo 1924 m. ima 
gautis. Sumušta šalis parodo, kokių po Pirmojo pasaulinio karo ir 
revoliucinės suirutės dar turi mokslo ir ekonomikos rezervų. Įspū- 
dingas to paliudijimas buvo 1924 m. pasaulyje nuskambėjęs skrydis 
orlaiviu per Atlantą. Mažėja nedarbas, auga vartojimas, klesti kultū- 
ros pramonė, politinė vidaus padėtis įeina į vėžes. Per keletą metų 
Vokietija tampa antrąja pramonine valstybe po JAV ir vėl dalyvauja 
didžiųjų valstybių koncerte. Labiausiai naujųjų laikų veržlumu iki 
karo pasinaudoja Berlynas. 1920 m. patvirtinus Didžiojo Berlyno 
statybų planus, prasidėjus antrajam po griunderystės periodo* sta- 
tybų bumui ir smarkiai išplėtojus metro ir greitųjų miesto traukinių 
tinklą, Reicho sostinė peržengia ankstesnes ribas. 

Nuo 1925 m. kovo iki birželio naudodamasis ankstesniu kvieti- 
mu Einsteinas apkeliauja Argentiną, Urugvajų ir Braziliją. Vėl gausiai 
lankomos paskaitos, priėmimai, susitikimai su valstybių vadovais, 
garbės profesoriaus vardas Montevidėjuje, Einsteino premija Rio de 
Žaneire, „nors“, kaip pastebi tenykštis Vokietijos pasiuntinys, „jo vis 


* 1871-1873 m. Vokietijoje vyko masinis akcinių bendrovių kūrimasis norint 
gauti steigėjų pelno (red. past... 

dėlto į akis krintantis abejingumas tualeto dalykams, atrodo, nieko 
neerzino“ (cit. iš Grundmanno, 2004, 264). Tik Argentinoje „vokie- 
čių kolonija nedalyvavo jokiuose renginiuose“ (cit. iš Grundmanno, 
2004, 260), nes, kaip sklido šnekos, Einsteinas viename interviu pasi- 
sakęs pernelyg pacifistiškai. Po priėmimo Vokietijos pasiuntinio na- 
muose Einsteinas dienoraštyje užrašo: „Juokinga padermė tie vokie- 
čiai. Aš jiems esu dvokianti gėlė, o jie vis kaišioja mane į savo atlapo 
kilpą“ (kelionės dienoraštis, 1925 04 17). 

Po šios kol kas paskutinės didelės kelionės Einsteinas galiausiai 
gali porą metų praleisti maždaug taip, kaip ir vaizdavosi. Priešišku- 
mas tarsi liaujasi „bent išoriškai“, kaip vėliau sakys Maxas Bornas. Jei 
Vokietija būtų išvengusi, anot Einsteino, „hitlerystės“, tada jis, matyt, 
būtų galėjęs toliau gyventi ir kaip „vokietis“ iki paskutiniųjų dienų. 

Žvaigždžių kultas dabar apėmė visus žymius aktorius, rašytojus 
ir muzikus, sportininkus, nuotykių ieškotojus ir technikos pionie- 
rius: savaitiniai automobilių raliai ir lenktynės, sporto rūmų statyba, 
automobilių eismo ir treniruočių trasa netoli Berlyno, cepelinai ir 
lėktuvai, Josephine'a Baker (Žozefina Beiker), Asta Nielsen (Nylsen) 
ir Marlene'a Dietrich (Marlena Dytrich) jau seniai rungiasi su Eins- 
teinu dėl vietos pirmuosiuose laikraščių ir žurnalų puslapiuose. Nau- 
joji laisvė Respubliką ir jos sostinę pavertė bandomuoju menų bei 
malonumų poligonu. 

Į Berlyną ateina džiazas, ER kabaretas ir politine saty- 
ra. Architektüra ir dizainas savo radikaliais projektais virto neiman- 
traus paprastumo modernybe. Tapyba ir muzika vaidijasi su senosio- 
mis tradicijomis ir kuria naujas. Pavyzdį ima rodyti avangardas su iki 
šiol neregėtu seksualiniu palaidumu ir moterų emancipacija. Tuos 
laikus vaizduojančiuose aprašymuose, kur, pavyzdžiui, kalbama apie 
Marlene'ą Dietrich, Dinah Nelken ar Rosą Valetti (Rozą Valeti), Eins- 
teinas dažnai išnyra dviprasmiškai lyg koks nakties paukštis, su kitais 
ir rašytoju Erichu Maria Remargue'u (Eriku Marija Remarku) propa- 
guojantis „laisvą meilę“ ir „naują moterį. 

Apie 1925-uosius metus, išaušus vidaus politikos pavasariui, 
pastebimai atslūgo įtampa ir užsienio politikoje. Vokietijos mokslo 


boikotas uzleido vieta palyginti neblogam bendradarbiavimui. Kaip 
Vokietijos politinis emisaras Einsteinas savo pareigą dabar jau yra at- 
likęs. Tokie kolegos kaip patriotiškai nusiteikęs karo didvyris Habe- 
ris — „priešų“ užsienyje niekas jų nebūtų priėmęs — dabar dėl Einstei- 
no pionieriško darbo gali toliau plėtoti tarptautinius santykius. O jis 
su palengvėjimu pasitraukia iš akiračio. 

Iš minėti vertų šalutinių aspektų šiame kontekste pažymėtinas 
Einsteino kaip „vokiečių“ atstovo nuo 1922 m. priklausymas Tautų 
Sąjungos Intelektinio bendradarbiavimo komisijai (į šią Sąjungą Vo- 
kietija priimama tik 1926 m.). Skeptiškai stebimas Užsienio reikalų 
ministerijos, kuri iki jo išstojimo iš Sąjungos 1932 m. apie šią šalu- 
tinę veiklą medžiagos prirenka devynis aplankus, Einsteinas gegu- 
žės mėnesį sutinka bendradarbiauti, o liepos pradžioje vėl atsisako, 
bet netrukus pasiduoda įkalbamas ir atgal įstoja 1923 m. kovą vos 
grįžęs iš Tolimųjų Rytų kelionės, tik pasako tokią užgaulią pastabą: 
„Pastaruoju metu įsitikinau, kad Tautų Sąjunga neturi nei jėgų, nei 
geros valios savo didžiam uždaviniui vykdyti“ (laiškas M. Pierre'ui 
Comert'ui, 1923 03 21, cit. iš Grundmanno, 2004, 296). 

Po metų savo grįžimą į Sąjungą anuliuoja. Dabar suvokia, kas yra 
„bejėgiškiausia veikla, kurioje visą gyvenimą dalyvavau“ (Nathan/ 
Norden, 1975, 129), vargani politiniai užmojai anapus kalbų ir lai- 
kraščių straipsnių, bendradarbiavimas „bibliografijos pakomitetyje“, 
skirtingų šalių „smerktinų vietų istorijos knygose“ ieškojimas, „pa- 
stangos tarptautiniu mastu koordinuoti tyrimus vaizdo telegrafijos 
srityje“, bergždžias tąsymasis dėl asmenų, o iš to išeina, kad į komite- 
tą staiga įtraukiamas fašistinės Italijos švietimo ministras. Jau anks- 
čiau vieną tokį atstovą įvardijęs, 1928 m. pareiškia iš Sąjungos keti- 
nąs trauktis, bet 1930 m. dar kartą dalyvauja posėdyje, kol 1932 m., 
kai komitetas vis labiau nusižengia teisei, galutinai išstoja. 

Juo sunkiau Einsteinui turėti reikalų su oficialiąja institucijų ir or- 
ganizacijų politika, tuo ryžtingiau kaip humanistas stoja prieš netei- 
singumą ir užtaria silpnesniuosius. Jau karo metu ėmėsi žygių padėti 
mirti nuteistam draugui Friedrichui Adleriui (Frydrichui Adleriui), 
lapkričio mėnesį nušovusiam Austrijos ministrą pirmininką Karlą 

von Stürgkh’a (Karla fon Stiurka). Po karo socialistui Adleriui baus- 
me buvo dovanota. Norėdamas padėti anarchistui Erichui Mühsa- 
mui (Erichui Miūzamui), Einsteinas 1924 m. net išsirūpina asmeninę 
audienciją pas reichskanclerį Marxą (Marksą) ir pasiekia, kad Mūh- 
samas būtų paleistas iš įkalinimo vietos. 

Einsteinas niekada nebuvo vienareikšmiškai vertinamas Respubli- 
kos bičiulis. Nuo 1923 m. jo politinę veiklą registruoja „viešosios tvar- 
kos priežiūros reichskomisaras“. Nuo 1926 m. jis įtraukiamas į „Įtaria- 
mų asmenų, kurie reiškiasi politikoje,“ kartoteką. Prie indeksuojamų 
organizacijų, su kuriomis Einsteinas siejamas, priklauso Žmogaus 
teisių lyga („viena iš svarbiausių pacifizmo propaguotojų“), Naujosios 
Rusijos bičiulių draugija ir Vokietijos komunistų partijai artima „Tarp- 
tautinė darbininkų pagalba“. Geram reikalui jis savo vardo negaili, o 
apie galimus nemalonumus nė negalvoja. Nors jo mąstymas vis la- 
biau krypsta link kairiųjų politikos, o politinis klimatas Vokietijoje - į 
dešinę, radikaliu marksistu ar leninistu niekada netapo. „Apskritai 
abejoju planinio ūkio veiksmingumu“, — rašo bičiuliui Besso (laiškas 
Michele'iui Besso, 1932 10 21, Einstein/Besso, 1972, 290). 

Tačiau priešininkams ir stebėtojams suteikia užtektinai peno, kai 
vienų „Raudonosios pagalbos“ šelpiamų vaikų namų globotiniams 
1929 m. rašo: „Leiskitės, kad jums vadovautų geriausieji. Skaityki- 
te Rosos Luxemburg (Rozos Liuksemburg) laiškus“ (laiškas „Mopr“ 
vaikų namų vaikams, 1929 03 27, cit. iš Grundmanno, 2004, 409); kai 
marksistinėje darbininkų mokykloje skaito pranešimą „Ką darbinin- 
kas turi žinoti apie reliatyvumo teoriją“ arba kai apie Rusijos revoliu- 
cijos vadą sako: „Leniną gerbiu kaip žmogų, kuris aukodamasis visas 
jėgas atiduoda socialiniam teisingumui įgyvendinti. Jo metodą laikau 
netikslingu. Tačiau viena aišku: tokie žmonės kaip jis yra žmonijos 
sąžinės sergėtojai ir atnaujintojai“ (cit. iš Grundmanno, 2004, 410). 

Apie jaudinamai naivų tikėjimą pažanga liudija kalba, kurią 
Einsteinas pasako 1930 m. rugpjūčio 22 d. per septintosios Vokie- 
tijos radijo parodos atidarymą, pradėdamas ją legendiniais žodžiais: 
„Gerbiamieji, kurie esate ir kurių čia nėra! Kai klausysitės radijo, dar 
prisiminkite, kaip žmonės sukūrė šią nuostabią žinių perteikimo 


—311— 


priemonę“ Einsteinas mini ne vien tai, „kad tikra demokratija pir- 
miausia galima dėl technikos“, tarsi kitaip ji nebūtų įmanoma. „Iki 
pat mūsų dienų tautos viena su kita susipažindavo dažniausiai tik 
per kreivą kasdienės spaudos veidrodį, — toliau aiškina jis. — Radijas 
kalba apie jas gyviausia forma ir, svarbiausia, kuo prielankiausiai. Jis 
padės šalinti tarpusavio svetimumo jausmą, kuris taip lengvai virs- 
ta nepasitikėjimu ir nesantaika“ (prakalba, 1930 08 22, cit. iš Grun- 
dmanno, 2004, 381). Po trejų metų naciai iš tos pačios vietos skelbs 
radiją pajungią vieningai ideologijai. 

Nors politinė Einsteino veikla neretai laikoma naivia ir diletan- 
tiška, bet vienu atžvilgiu jis lieka sau ištikimas iki Veimaro Respu- 
blikos pabaigos: kaip „karingas pacifistas“ palaiko Kurto Tucholsky'o 
(Tucholskio) iki šiol ginčijamą požiūrį, kad „kareiviai yra žudikai“. 
Kartu su ne menkesnio rango įžymybėmis, tokiomis kaip Sigmundas 
Freudas, Thomas Mannas, Romainas Rolland'as ir Stefanas Zweigas, 
jis pasirašo atsišaukimą, kuriame ganėtinai atvirai sakoma: „Karinis 
rengimas yra ne kas kita kaip kūno ir dvasios lavinimas žudyti“ (Nat- 
han/Norden, 1975, 130 ir kt. p.). 

1930 m. liepos mėnesį, tiksliai tarp Iperno ir Hirosimos įvykių, 
Einsteinas pasirašo manifestą, kuriame nedviprasmiškai pabrėžiamas 
mokslo vaidmuo kuriant ginklus: „Ar žinote, ką reikštų naujas karas 
naudojant griovimo priemones, kurias mokslas kasdien tobulina?“ 
(1930 07 20, cit. iš Paiso, 1998, 228). Jis klausia: „Ko verta formulė, 
jeigu ji netrukdo žmonėms vienam kitą galabyti?“ (cit. iš Grūningo, 
1990, 259). Legendinį skambesį įgauna jo pritarimas vengti karo tar- 
nybos. Dabar jis vėl dažniau keliauja, ypač užtrunka JAV - tai savo- 
tiška būsimos emigracijos preliudija. 

1930 m. pabaigoje Niujorke Einsteinas pasako kalbą, kurios pa- 
grindinė mintis visame pasaulyje tampa svarbiausia radikalaus paci- 
fizmo idėja: „Jei mažiausiai du procentai šauktinių paskelbtų atsisaką 
tarnauti kariuomenėje ir tą atsisakymą susietų su reikalavimu visus 
tarptautinius konfliktus spręsti taikiai, vyriausybės būtų bejėgės“ 
(cit. iš Fölsingo, 1933, 718). Kvietimas būti nepaklusniems remiasi 
rizikingu skaičiavimu, kad valstybės neatlaikytų dviejų procentų at- 


—312— 


sisakančiųjų karo tarnybos spaudimo. Ši pažiūra, kaip 1933 m. ru- 
denį paliudija jo bendražygis Rolland'as, esanti „nusikalstamai nai- 
vi“ (Romaino Rolland'o laiškas Stefanui Zweigui, 1933 09 15, cit. iš 
Grundmanno, 2004, 433). 

Savo dažnai spontaniškomis, neapgalvotai išsakomomis idėjomis 
ir jų prieštaringumu Einsteinas ne kartą šokiruoja draugus ir ben- 
draminčius. Pasaulyje žinomas kaip pacifistas jis, antra vertus, pri- 
pažįsta mirties bausmę. „Iš principo“ neprieštaraująs, kad „nevertin- 
gi ar net kenksmingi individai būtų žudomi; aš nesutinku tik todėl, 
kad nepasitikiu žmonėmis, t. y. teismais. Gyvybę vertinu labiau kaip 
kokybę, o ne kiekybę“ (1931 11 04, cit. iš Dukas, 1981, 81). Teisę į 
tokius prieštaringumus Einsteinas laiko būtina laisvės sąlyga. „Kol 
turiu balsą, ne tik galiu, bet ir privalau pasisakyti“ (cit. iš Grūningo, 
1990, 198 ir kt. p.). Nepaisant viso naivumo, jis vis dėlto išsiskiria ne- 
bloga politine nuojauta. Įspėdamas dėl fašizmo ir karo toli pranoksta 
daugelį amžininkų. 

Nuo 1930 m. Einsteinas turi ne mažiau priešininkų ne tik dėl fi- 
zikos, bet ir dėl politinių pažiūrų — net jo atžvilgiu palankiai nusi- 
teikusiųjų sluoksniuose. Jis pasisako visokiais įmanomais klausimais. 
„Abortus iki tam tikros nėštumo stadijos reikia leisti, jei moteris 
pageidauja. Homoseksualumas, išleidus būtinus įstatymus jaunuo- 
liams apsaugoti, turi būti nebaudžiamas. Dėl seksualinio auklėjimo: 
jokių slapukavimų“ (laiškas Pasaulinei seksualinių reformų lygai, 
1929 09 06, cit. iš Grūningo, 1990, 305 ir kt. p.). Tai vis reikalavimai, 
kurie šiuolaikinėse demokratinėse valstybėse yra virtę savaime su- 
prantama tikrove. 

Nors dėl gero dalyko, kaip pats mėgdavo sakyti, neretai ir leis- 
davosi manipuliuojamas, bet nemažai paramos prašymų taip pat ir 
atmesdavo: „Turiu žiūrėti, kad mano balsas nebūtų nuvertinamas 
dėl to, jog per dažnai minimas sprendžiant palyginti menkus reika- 
lus“ (laiškas Alfonsui Goldschmidtui, 1931 08 21, cit. iš Grūningo, 
1990, 357). Einsteinas nesiduoda ir į kiekvienas roges kinkomas. Kai 
1932 m. karo priešininkai sunerimę dėl „nenuspėjamo konflikto <...>, 
kurį gali sukelti atvirai agresyvi Japonijos pozicija Tarybų Sąjungos 


atžvilgiu“ (laiškas Henri Barbusse’ui, 1932 04 20, cit. iš Grüningo, 
1990, 386), kreipiasi į Einsteiną, šis atsisako bendradarbiauti: „Nie- 
kada nedalyvausiu tokiame kongrese, kurio reikšmė dėl bejėgiškumo 
būtų apverktina. Tai panašu į kongresą ugnikalnių aktyvumui stabdy- 
ti ar lietui Sacharoje gausinti“ (laiškas Henri Barbusse'ui, 1932 04 20, 
cit. iš Grūningo, 1990, 387). Taigi čia nieko nebūsią galima padaryti, 
nes „visur slypi didžiulė nenumaldomo dividendų troškimo galia“. 

Beveik kaip niekas kitas Einsteinas nuo 1929 m. ėmė ne tik su- 
vokti pasaulinės ekonominės krizės sukelto rudojo pavojaus mastą, 
bet ir smerkti nacių grasinimą įžiebti pasaulinį gaisrą. „Tas, kuris leis 
sugriauti demokratiją, rizikuoja žlugti pats“, — įspėja jis (cit. iš Grü- 
ningo, 1990, 254). Einsteinas tūžta dėl slapto Vokietijos ginklavimo- 
si, su Romainu Rolland'u, Maksimu Gorkiu, Uptonu Sinclairiu (Ap- 
tonu Sinkleriu), Heinrichu Mannu ir kitais kviečia 1932 m. sušaukti 
tarptautinį kongresą naujam pasauliniam karui sukliudyti, dalyvauja 
Tautų Sąjungos nusiginklavimo konferencijoje Ženevoje, o 1932 m. 
vasarą kartu su Käthe Kollwitz, Erichu Kästneriu (Ėrichu Kestneriu) 
ir daugeliu kitų pasirašo „Neatidėliotiną kreipimąsi“, raginantį „kurti 
vieningą darbininkų frontą“ siekiant „bendrų Vokietijos socialdemo- 
kratų ir Vokietijos komunistų partijų veiksmų“ Reichstago rinkimuo- 
se. Rezonansas didelis, o rezultatai apverktini. Net gresiant fašistų 
pergalei dvi kairiosios varžovės neranda bendros kalbos. Einsteinas 
dienoraštyje pažymi, „kad, ko gero, būtų lengviau sutaikyti Kainą su 
Abeliu“ (cit. iš Grūningo, 1990, 198). 

Jo susirašinėjimas su Sigmundu Freudu (pavadintas „Kodėl ka- 
ras?“ ir 1933 m. išleistas mažyčiu tiražu) lieka kaip ir nepastebėtas. 
„Ar galima žmogaus psichikos raidą taip pakreipti, kad jis taptų at- 
sparesnis neapykantos ir naikinimo psichozėms?“ — fizikas teiraujasi 
psichoanalitiko susirūpinęs dėl tokio lemiamos svarbos klausimo. 
Freudas atsako nematąs „perspektyvos agresyviems polinkiams pa- 
naikinti“ ir savo ruožtu klausia: „Kodėl mes taip neapsakomai pikti- 
namės karu? Kodėl jūs, aš ir daugelis kitų nepriimame jo kaip ir dau- 
gybės gyvenimo sunkumų?“ Savo ilgo atsakymo pabaigoje Freudas 
pripažįsta: „Gal neutopiška puoselėti viltį, kad dviejų dalykų - kultū- 


rinio poZiürio ir teiseto baiminimosi ateities kary padariniais — jtaka 
netolimoje ateityje padarys galą norui kariauti“(cit. iš Paiso, 1998, 
246 ir kt. p.). Tačiau Einsteinas nelinkęs vien tikėtis, jis nori veikti. 
Todėl vienas iš pirmųjų pasirengęs mąstyti kitaip. 

Kai 1933 m. sausio pabaigoje Hitleris buvo paskirtas reichskan- 
cleriu, kai jau buvo degęs reichstagas, socialdemokratai ir komunis- 
tai išvaikyti ir areštuoti, o jų partijos galiausiai uždraustos, kai Parla- 
mentas, 1933 m. išleidęs Įgaliojimo įstatymą, savo nepriklausomumą 
perleido naujiems vadovams ir balandžio 7 d. priėmė cinišką Pro- 
fesinės valdininkijos atkūrimo įstatymą, dėl kurio per dvejus metus 
penkiolika procentų Vokietijos aukštųjų mokyklų dėstytojų turėjo 
išeiti iš darbo, o aštuoni fizikai — Nobelio premijos laureatai — iš- 
vykti iš Vokietijos, kai balandžio 1-oji, Žydų boikoto diena, atskleidė 
žudikišką nacionalsocialistinio antisemitizmo prigimtį, o gegužės 
10 d. knygų deginimas įgavo kultūrinio karo mastus, tada Einsteinas 
atsisako pacifisto pozicijos ir 1933 m. liepos mėnesį paskelbia: „Da- 
bartinėmis aplinkybėmis aš kaip belgas karo tarnybos nebevengčiau 
ir jausdamasis tarnaująs Europos civilizacijos gelbėjimui į ją mielai 
stočiau“ (cit. iš Nathano ir Nordeno, 1975, 245). 

Taip jis prieš save nuteikia ir pacifistus, ir nacius. Romainas 
Rolland'as savo kolegai vokiečių rašytojui Stefanui Zweigui rašo: 
„Einsteinas kaip kokio nors reikalo rėmėjas yra pavojingesnis už to 
reikalo priešą. Jis genialus tiktai moksle. Kitose srityse yra kvailys. 
<...> Tegu nedalyvauja jokiose akcijose! Jis gimęs tik savo lygtims“ 
(Romaino Rolland'o laiškas Stefanui Zweigui, 1933 09 15, cit. iš 
Grundmanno, 2004, 433). | 

Tačiau dėl hitlerinės Vokietijos Einsteinas nebesileidžia į jokius 
kompromisus. Toliaregiškai kaip nedaug kas jis numatė tikrąją ka- 
tastrofą, kuri prasidės Hitleriui „paėmus valdžią“. Taip pat aiškia- 
regiškai ir anksčiau už daugelį kitų jis įspėja dėl nūnai grėsmingų 
padarinių pasaulinei taikai ir už tai prarastoje tėvynėje yra priverstas 
leisti save kaltinti „skleidžiant piktavaliskus prasimanymus‘. Einstei- 
nas, kaip cituoja „Kölnische Zeitung“ laikraštis, neva agituoja už tai, 
kad „Europa nepultų į seniai praėjusių epochų barbarybę. Tegu visi 


mūsų į tokį pavojų pakliuvusios civilizacijos bičiuliai sutelkia jėgas 
gydytis nuo šios pasaulinės ligos. Aš esu su jais“ („Kölnische Zei- 
tung‘; 1933 03 30). Komentuodamas šį pareiškimą tas pats laikraštis 
rašo: „Tad tegu jis keliauja ten, kur mano būsiąs saugus nuo naciona- 
linių įsitikinimų „nuodų“. Tik į naudą, jei vaiduokliai atsiskiria“ 

1931 m. gruodžio 6 d. keliaudamas į JAV Einsteinas į dienoraštį 
įrašo: „Šiandien nusprendžiau savo vietos Vakaruose atsisakyti. Va- 
dinasi, visą likusį gyvenimą — paukščio keliauninko dalia!“ (kelionės 
dienoraštis, 1931 12 06, Einsteino archyvas, <29-136>). O anksčiau, 
tų pačių metų liepos mėnesį, jis kreipėsi į Maxą Plancką: „Todėl Jūsų 
prašau pasirūpinti, kad mano pilietybė būtų panaikinta, arba man 
praneškite, ar šis pokytis suderinamas su mano pareigomis Mokslų 
akademijoje“ (laiškas Maxui Planckui, 1931 07 17, cit. iš Grūningo, 
1990, 353). 

Einsteinas su Vokietija atsisveikina galiausiai taip pat kvapą 
gniaužiamai greitai, kaip ir įvyksta ištisinis Barbarijos nacifikavimas. 
Tuo metu, kai Hitleris tampa reichskancleriu, Einsteinas dažniausiai 
būna užsienyje, vienur ilgiau, kitur trumpiau, vieši Kalifornijoje, Pa- 
sadinoje. Ko gero, tai didelė jo laimė. Kaip retą kitą naciai buvo nu- 
sitaikę jį paimti gyvą ar mirusį. Kalbėta, kad jie net buvę už jo galvą 
nustatę atlygį. 

Tarsi lūkuriavęs, kad galutinai įsitikintų, kaip baigsis rinkimai į 
Reichstagą 1933 m. kovo 5 d., Einsteinas po penkių dienų grįžda- 
mas į Europą pareiškia, jog nebekels kojos į Vokietijos žemę. Po gerų 
poros savaičių, dar tebeplaukdamas laivu, jis paskelbia išstojąs iš 
Mokslų akademijos. „Mano pareigų saistomą priklausymą nuo Prū- 
sijos vyriausybės dabartinėmis aplinkybėmis laikau nepakenčiamą“ 
(laiškas Prūsijos mokslų akademijai, 1933 03 28, cit. iš Grundmanno, 
2004, 442). 

Paskui vykęs akademijos plenumas išsako „nuomonę, kad ponui 
Einsteinui išstojus jai nebėra reikalo žengti kitų žingsnių“ (Mokslų 
akademijos 1933 m. kovo 30 d. plenumo posėdžio protokolas, cit. iš 
Grundmanno, 2004, 167). Suprask: jei nebūtų pats pasitraukęs, būtų 
patys iššveitę. Sekretorius Heymannas (Heimanas) beveik su niekuo 

nederinęs išplatina pareiškimą spaudai, kuriame sakoma: „Prūsijos 
mokslų akademija agitacinę Einsteino veiklą užsienyje laiko juo sun- 
kesne <...>. Todėl akademija neturi pagrindo dėl Einsteino išstojimo 
apgailestauti“ (Mokslų akademijos pareiškimas spaudai, 1933 04 01, 
cit. iš Kirsteno ir Trederio, 1979, 248). 

Einsteino bičiulis Maxas von Laue pareikalauja sušaukti neeilinį 
akademijos posėdį ir jis įvyksta 1933 m. balandžio 6 d. „Jis buvo vie- 
nas iš siaubingiausių mano gyvenime, — vėliau prisimins fizikas. — Aš 
pasiūliau, kad akademija nepripažintų Heymanno veiksmų. Tačiau 
neatsirado ne vieno balso, kuris mane būtų palaikęs. <...> Ilgi debatai 
baigėsi tuo, jog Schlenkas (Šlenkas), chemikas, ilgokai pakuždomis 
taręsis su šalimais sėdinčiu Haberiu, paprašė žodžio, kad irgi palai- 
kyty Heymanną“ (Maxo von Laue’s laiškas Heinrichui von Fickeriui, 
1947 07 11, cit. iš Kirsteno ir Trederio, 1979, 274). 

Tuo tarpu įvykiai lenkė vienas kitą. Balandžio 1-ąją, Žydų boikoto 
dieną, „Deutsche Tageszeitung“ laikraštis išspausdina slogios prana- 
šystės karikatūrą „Vargšas pakvaišėlis“, vaizduojančią, kaip Einsteinas 
didžiuliu batu gavęs spyrį į užpakalį kūlvirsčiais rieda laiptais žemyn. 
Apačioje parašyta: „Vokietijos pasiuntinybės Briuselyje tarnui buvo 
liepta vieną ten besišlaistantį azijietį pagydyti nuo kliedesio, neva jis 
esąs prūsas“ („Deutsche Tageszeitung“, 1933 04 01). Po karo Maxas 
von Laue prisimena: „Naciams būtų buvę nepaprastai gražu tą die- 
ną paskelbti apie Einsteino išmetimą iš akademijos. Bet tai, kad jis 
išstojo anksčiau, ministerijoje sukėlė neapsakomą įniršį“ (Maxo von 
Laue's laiškas Heinrichui von Fickeriui, 1947 07 11, cit. iš Kirsteno ir 
Trederio, 1979, 273). 

Dėl savo reputacijos Vokietijoje Einsteinas neturi jokių iliuzijų: 
„Tačiau ten dabar esu vienas iš labiausiai niekinamų žmonių“ (laiškas 
Milevai Einstein-Marič, 1933 04 29, Einsteino archyvas, <75-678>). 
Balandžio 4 d. iš Ostendės jis pareikalauja nutraukti jo prūsiškąją 
pilietybę. Tai yra padarinių turėsiantis valdžios aktas: „šarlatanas“ ir 
„Zymiausiasis sionistinis kurstytojas“ turi savo kailiu pajusti piliety- 
bės atėmimo „sunkią, žeminamą bausmę“ („Gropdeutscher Presse- 
dienst“, 1934 02 04, cit. iš Grundmanno, 2004, 434). Toks adminis- 


tracinis lėlių teatro vaidinimas Einsteiną ne tik liūdina ir siutina, bet 
ir verčia lieti sarkazmą. Jis jaučiamas seseriai Majai iš Belgijos rašyto 
laiško žodžiuose: „Sulaukiau, kad vokiečiai mane guitų lauk, bet tai, 
ačiū Dievui, užsitarnavau sąžiningai. <...> Bet burlaivis ir draugės lie- 
ka tenai; H. atėmė iš manęs burlaivį, o drauges tai įžeidžia“ (laiškas 
Majai Winteler-Einstein, 1933, Einsteino archyvas, <29-416>). Rai- 
dė „H“ reiškia Hitlerį. 

Labiausiai širdį užgaunanti patirtis per visą Einsteino gyvenimą 
yra kolegų elgesys akademijoje, kai iš jos išstodamas visiems užbėgo 
už akių. Savo nusivylimo prislėgtą sielą palengvina eiliuotame laiške 
kolegoms: 


Pasakas kas kurt sumano, 
Smerkiame visus be galo. 
Net jei tiesą jis sakys, 
Neatleisime išvis.* 


Laiške Planckui Einsteinas išlieja karčią nuoskaudą: „Vis tiek dabar 
negaliu neprisiminti, kad per visus tuos metus tik naudojausi geru 
Vokietijos vardu ir niekada nesiskundžiau, jog dešiniųjų spaudo- 
je — ypač pastaraisiais metais — prieš mane nuolat buvo kurstoma ir 
niekas nė piršto nepajudino, kad mane užtartų. Tačiau dabar prieš 
mano apsiginti negalinčius brolius žydus nukreiptas naikinamasis 
karas verčia mane savo įtaką, kurią turiu pasaulyje, dėti ant svars- 
tyklių jų naudai. <...> Ar Vokietijos žydų marinimas badu nėra oficiali 
dabartinės vokiečių vyriausybės programa?“ (laiškas Maxui Planckui, 
1933 04 06, cit. iš Nathano ir Nordeno, 1975, 233 ir kt. p.). 

Jį išdavusiam Fritzui Haberiui vėliau priekaištauja: „Nėra jokio 
reikalo dirbti inteligentijos sluoksniui, kurį sudaro nusikaltėliams 
padlaižiaujantys Žmonės ir net šiek tiek jiems simpatizuojantys. Ma- 
nęs jie nepajėgė suklaidinti, nes niekada jų negerbiau ir jiems nesim- 


* Wer da Greuelmärchen dichtet, / Grimmig wird von uns gerichtet. / Wenn er gar 
die Wahrheit spricht, / Dann verzeihen wirs ihm nicht. 

patizavau — išskyrus vieną kitą puikią asmenybę (Plancko taurumas 
60%, o Laue’s — 100%)“ (laiškas Fritzui Haberiui, 1933 08 08, cit. iš 
Fölsingo, 1993, 752). 

1933 m. gegužės 11 d. posėdyje Planckas aukštai įvertina žymius 
Einsteino darbus, „kurių reikšmė gali būti lyginama tik su Johanneso 
Keplerio ir Isaaco Newtono nuopelnais“ (Mokslų akademijos plenu- 
mo 1933 m. gegužės 11 d. posėdžio protokolas, cit. iš Kirsteno ir Tre- 
derio, 1979, 267). Planckas tai sako todėl, „kad būsimoms kartoms ne- 
kiltų minties, jog profesijos kolegos dar neįstengė suvokti jo reikšmės 
mokslui“, bet nepamiršta priminti, „kad ponas Einsteinas savo politi- 
niu elgesiu pats padarė taip, jog jam neįmanoma likti akademijoje“. 

Orus, šaltas vokiečių fizikos duajenas, dar gyvas būdamas jau 
paminklas, pamoką apie politiką kaip nešvarų darbą suprato tik su- 
laukęs garbaus amžiaus. Prieš kelias dienas iki ano posėdžio Maxas 
Planckas buvo atšventęs 75-ąjį gimtadienį. Tragiškas, širdyje vis dar 
kaizeriui ištikimas valstybės tarnas, kad ir kaip kritiškai nusiteikęs 
„žudikų gaujos“ atžvilgiu, dabar jaučia pareigą ne tik Respublikai, 
bet ir tam, kas vadovaujant demokratiškai į „valdžią“ atėjusiems ru- 
dmarškiniams iš jos dar bus. Kaip nemaža kitų, ištvėrusių nacistinė- 
je Vokietijoje, taip ir Planckas laiko savo uždaviniu saugoti mokslą 
nuo dar didesnių bėdų. 1938 m. susenęs ir paliegęs jis atsistatydina 
iš Kaizerio Vilhelmo draugijos prezidentų. Prieš pat mirtį 1947 m. 
pareiškia sutinkąs, kad tos draugijos įpėdinė galės vadintis jo vardu, 
tad 1948 m. įkuriama Maxo Plancko draugija. 

1933 m. rugsėjo 9 d. Einsteinas visam laikui palieka Europos že- 
myną. Nedideliame vasarnamyje „Villa la Savoyarde“ Belgijos kurorte 
Le Koke prie jūros visą pavasarį ir vasarą stebi, kaip jo gimtoji šalis 
klimpsta į rudąjį liūną. Kai SA nusiaubia jo butą Haberlando gatvėje 
ir išneša vertingus daiktus, kilimus ir paveikslus, podukrai Ilse'i ir jos 
vyrui Rudolfui Kayseriui (Kaizeriui) pavyksta, Prancūzijos ambasado- 
riaus padedamiems, į Prancūziją pergabenti jo dokumentus ir didžią- 
ją baldų dalį kaip diplomato turtą, o iš ten laivu nusiųsti į Ameriką. 

Iš pradžių Einsteinas vyksta į Angliją ir ten, be kitų, susitinka su 
Winstonu Churchilliu (Vinstonu Čerčiliu). 1933 m. spalio 3 d., sa- 


vaite pries galutinai atsisveikindamas su Europa, pasako kalba Royal 
Albert Hall (Karališkojoje Alberto salėje) dešimčiai tūkstančių sto- 
vinčių ir plojančių žmonių. Neminėdamas Vokietijos vardo „laužyta 
anglų kalba“ („New York Times“, 1933 10 04) ir santūriais žodžiais 
jis įspėja artėjant pavojų. „Vadovaujantiems valstybės vyrams“ pri- 
mygtinai pataria „sukurti padėtį <...>, kuriai esant karinė avantiū- 
ra kiekvienai valstybei iš anksto atrodytų neturinti ateities“ (kalba, 
1933 10 03, cit. iš Paiso, 1998, 254). 

Savo kalba baigia tarsi niüriai nujausdamas, kas jo dabar kaip 
emigranto ir emerito laukia — pašlovina mąstytojo vienatvę: „Dabar 
galima galvoti apie tokius darbus, kaip, sakysim, švyturių priežiūrą. 
O gal tokiems darbams pasamdyti jaunų žmonių, kurie norėtų gilin- 
tis į mokslo — pirmiausia matematikos ir filosofijos — problemas?“ 
Tai, kas iš pirmo žvilgsnio gali atrodyti toli nuo tikrovės, iš tikrųjų 
yra troškimas mokslininkų respublikos, kurioje mokslas galėtų plė- 
totis laisvai — nepriklausytų nuo valstybės ir politikos, niekas jam 
nedarytų įtakos ir jo neglobotų. 

Kyla klausimas, ar, kaip mano mokslo istorikas iš Štutgarto Armi- 
nas Hermannas (Hermanas), Einsteinas tikrai buvo „vienas didžiųjų 
Hitlerio priešų“ (Hermann, 1996, 407). Ką gali, jei lyginsime du galios 
žmones, vieną galingą mąstymu, kitą — šėtoniška prievarta, fizikas 
priešpriešinti politikui, kurio „šaltą, barbarišką, gyvulišką ryžtą“ (cit. 
iš Grūningo, 1990, 286) pirmasis buvo jau anksti įžvelgęs? Kai vokie- 
čių tauta, tyrėjui turinti būti už tiek daug ką dėkinga, nacių vadą iš- 
renka į valdžią, Einsteinui „Teutonijoje“ nebelieka vietos. Einsteinas, 
nepaisant jo pasaulinio garso kaip politiškai susipratusio ir veiklaus 
mokslininko, kartu tampa mokslo neįgalumo simboliu arba, tiksliau 
sakant, visa tai parodo, ką pavienis mokslininkas teįstengia padaryti 
dėl politikos. 

Tai, kad apie lygybę čia negali būti nė kalbos, gauna savo kailiu 
patirti ir Fritzas Haberis, daugybę apdovanojimų turintis Pirmojo 
pasaulinio karo didvyris, mokslinis kovinių nuodingųjų dujų karo 
tėvas ir išganingų dirbtinių trąšų kūrėjas. Nors apsikrikštydamas at- 
sisakė žydų tikėjimo, be galo mylėjo tėvynę, buvo didis mokslininkas 

ir jį palaikė Planckas, net del jo kalbėjosi asmeniškai su Hitleriu, vis 
tiek galiausiai yra priverstas keliauti svetur. Jau 1933 m. vasara Ha- 
beris išvyksta į Angliją. 

1933 m. rugpjūčio mėnesį Haberis gauna iš likimo draugo, tuo 
tarpu gyvenančio Belgijos kurorte Le Koke, laišką. „Labai džiaugiuo- 
si, — rašo Einsteinas draugiškai šaipydamasis, — kad Jūsų ankstesnė 
meilė šviesiaplaukei bestijai atvėso“ (laiškas Fritzui Haberiui, 1933 
08 08, cit. iš Folsingo, 1993, 752). 1934 m. sausį per vieną lankymąsi 
Bazelyje Haberį ištinka širdies smūgis. 


Penkioliktas skyrius 


„AŠ JUK NESU TIGRAS“ 


Einsteinas žmogus 


Erika Britzke (Brickė) atsimerkia. Už didelių akinių stiklų budrios van- 
dens mėlynumo akys. Valiūkiškai trumpi plaukai, kai šypsosi, veidas 
atviras ir draugiškas. Jau pusę savo suaugusio Žmogaus gyvenimo ji yra 
su Einsteinais — mintimis, citatomis ir paveikslais, kuriuos tapo žodžiais, 
kai jie iškyla užsimerkus: Einsteinas sportiniu kostiumu. Jis eina prie 
savo burlaivio, paskendęs mintyse, kaip paprastai. Kaimynai per tvorą 
draugiškai sveikina žmogų, kuris iš visko gali šaipytis, kuris ir patekęs 
į kebliausias situacijas nežino, kas yra baimė. Jis nemoka plaukti, bet 
atsisako gelbėjimosi liemenės. „Jei prigersiu, tai prigersiu sąžiningai“ 

„Ak, Albertai“, - niurna Elsa, žmona. Miške jis rodo bičiuliams 
mėgstamas vietas. Parneša grybų ir juos namų pagalbininkė iškepa 
su kiaušiniais. O su draugo mažamečiu sūnumi žaidžia jo-jo — ku- 
ris mikliau pašokdins siūlu besivyniojančią ritę (tuo metu labai ma- 
dingas Berlyno vaikų žaidimas). Jis nulipa laiptais į ūkines patalpas 
ir semtuvu žeria akmens anglis į centrinio šildymo pakurą — anksti 
žilstelėjęs odine striuke vilkintis jaunikaitis. 

Erika Britzke jau dvidešimt penkerius metus prižiūri Einsteino 
namą, tenai Kapute, dvi stotelės geležinkeliu nuo Potsdamo. Tai vie- 
nintelis prieglobstis, kurį pats susikūrė. Už namo miškas, kuriame 
valandų valandas praleidžia vaikščiodamas, priekyje — už skardingo 
sodo Brandenburgo provincijos kaimas ir Templino ežeras, kur plū- 
duriuoja „Timmleris“ („Banginis“), jo mėgstamas „storapilvis bur- 
laivis“. O čia, viduryje, — „namukas“, vasaros prieglauda su didžiule 
stogine terasa ir pavėsinga sodo sale po ja, su vaismedžiais, gėlėmis 
ir uogomis aplinkui. Tai rąstinis namas, paprastas ir elegantiškas, 
kalbantis aiškių formų kalba, su baltai dažytais langų rėmais, langi- 
nėmis, turėklais ir jų atramomis, o fasadas tamsus. 

Niekur Einsteinas nesijautė taip gerai kaip šioje vietoje. Čia būtų 
galėjęs laimingai sulaukti senatvės. Tačiau toji laimė trunka tik tris 
vasaras — nuo 1930 iki 1932 m. Tada naciai išveja jį iš jo mažojo ro- 
jaus. Tas namas tebestovi iki šiol kur stovėjęs - suremontuotas būsi- 
moms kartoms ir jų fantazijoms, be baldų, knygų, drabužių. Spintos 
ir kambariai tušti, tik vienas kitas muziejinis dalykėlis nuotaikai pa- 
gyvinti, o nuotraukos ant sienų — tai tarsi prieš legendas nukreipti 
pavyzdžiai. Šiaip jau dyka buvusių svajonių erdvė. 

Ir vis dėlto niekur kitur taip nepajusi jo privataus gyvenimo kaip 
čia, Kapute, Miško gatvė 7 (Waldstrape): jo darbo kambarys, miega- 
moji niša, vonios kambarys su praustuvu ir vonia, viskas be galo in- 
tymu, Erikos Britzke's pagarbiai išsaugota, prižiūrima ir mylima. Čia, 
tarp tų sienų, ji gyvena ir atlieka savo darbą nuo Einsteino šimtųjų 
gimimo metinių 1979 m. 

Tada čia dar buvo Vokietijos Demokratinė Respublika. Artėjant 
Einsteino šimtajam gimimo jubiliejui Vakarų ir Rytų Berlynas mėgi- 
no vienas kitą pralenkti simpoziumais, iškilmingais aktais ir parodo- 
mis. Vakaruose kalbą sako federacijos prezidentas Walteris Scheelis 
(Valteris Šėlis). Rytų Berlyne ministras pirmininkas Willi Stophas 
(Vilis Štofas) kaip revoliucionierius, perimantis atstovavimo estafe- 
tę iš kito revoliucionieriaus, liaupsina Einsteino gerbtą Leniną kaip 
Einsteino gerbėjas. VDR Mokslų akademijai lieka prerogatyva rū- 
pestingai suremontuoti medinį Einsteino namą ir perduoti jį saugo- 
ti bei prižiūrėti buvusiai piešimo ir meno istorijos mokytojai Erikai 
Britzke'i. „VDR, - sako ji, - tada išmetė savo paskutinį kozirį“ 

Po ketvirčio amžiaus, kai atėjo 125-0sios fiziko gimimo metinės, 
ponia Britzke švenčia „sidabrines vestuves su Einsteinu“. Tada, kai 
stojo tarnauti pas Einsteinus, pagalvojusi: „Dievulėliau, kur tu pa- 
kliuvai! Net žadą užėmė“ Ir pradėjo gudrintis: iš kaimynų Kapute, 
iš Hertos Waldow, kuri Berlyne ir Kapute pas Einsteinus šešerius 
metus buvo dirbusi ūkvede, taip pat rausdamasi „Märkische Volks- 
stimme“ laikraščio nuotraukų archyve, Berlyno valstybinėje bibliote- 
koje, bendraudama su Einsteino tyrėjais iš viso pasaulio. Kai griuvo 
Berlyno siena, vyksta į Ulmą, Izraelį, JAV. Kadangi viloje Kapute ilgai 


tenka būti vienai, kai kada per dvi savaites neužklysta niekas, pra- 
deda skaityti, gilintis, „vis labiau ir labiau“. Visa čia esanti Einsteino 
literatūra jos valioje — „įsigyvenau į situaciją kaip reikiant“, — kol iš 
tos, kuri prusinasi, pasidarė ta, kuri prusina: savamoksle eksperte, 
kraštotyrininke, tikra specialiste. 

Vasarnamio Kapute istorija prasideda trečiojo dešimtmečio pra- 
džioje. Staigi šlovė ir vis didėjanti priešininkų machinacijų keliama 
grėsmė verčia Einsteiną pamąstyti, ar nevertėtų turėti vietą, kur būtų 
galima pasitraukti nuo įkyrių gerbėjų ir priešų. Netrukus, kai prasi- 
dėjo vieši išpuoliai ir Einsteinas parašė itin piktą „atsakymą“ reliaty- 
vizmo priešininkams, kai bičiuliai ir kolegos ėmė baimintis, kad jis 
gali iš Vokietijos pasitraukti, fizikas Maxui ir Hedi Bornams rašo: 
„Dabar labiau galvoju pirkti burlaivį ir vasarnamėlį kur nors netoli 
Berlyno prie vandens“ (laiškas Maxui ir Hedi Bornams, 1920 09 09, 
Einstein/Born, 1982, 59). 

Tuo tarpu jis įgyvendina mažą savo didelės svajonės variantą: 
1922 m. vasarą išsinuomoja sodininkų bendrijoje An der scharfen 
Lanke netoli Špandau vieną iš tų namelių, kuriuos berlyniečiai va- 
dina „lapinėmis“, ir dar nediduką laivelį. Čia jį aplanko sūnus Han- 
sas Albertas, žmonos Elsos nėra. Einsteino „pilaitė“ jai per prasta. 
O jam dėl to tik geriau. Kai sode suveša piktžolės, sodininkų bendrija 
Einsteiną bara. Garsusis lapinėje lizdą susukęs paukštis keliauninkas 
atsiprašinėdamas praneša, kad jis ir toliau norėtų namelį nuomoti. 
Manoma, kad lapine Einsteinas naudojosi, kol 1929 m. pasistatydino 
vasarnamį Kapute. 

Nuo tada, kai Einsteinas staiga 1919 m. išgarsėjo ir įsikūrė nuo- 
šaliame atkampyje, praėjo dešimtmetis — tas gyvenimo tarpsnis, per 
kurį jis priverstas priprasti, kad „į mane spokso kaip į kokį papuoštą 
jautį išgenant pavasarį bandą į kalnų ganyklas“ (laiškas Majai Winte- 
ler-Einstein, 1926, Einsteino archyvas, <29-403>). Einsteinas, įamži- 
nes energijos ekvivalentiškumą garsiąja formule E = mc’, susipažįsta 
su žmonių masių energija kaip savo šlovės funkcija. Jis tampa, anot 
žento Dimitrijaus Marianovo, „pasaulio belaisviu“ — žmogumi, kuris 
dar gyvas būdamas patiria savo nemirtingumą. Per vieną priėmimą 


Londone 1930 m. jis dėkoja George’ui Bernardui Shaw (Džordžui 
Bernardui Šo) „už nepamirštamus žodžius, kuriuos Jūs pasakėte 
mano mitiniam bendravardžiui, taip apkartinusiam man gyvenimą“ 
(cit. iš Seeligo, 1998, 105). 

„Jis kuo puikiausiai mato, kaip į jį krypsta žvilgsniai, — yra at- 
kreipusi dėmesį rašytoja Antonina Vallentin, — jis mato aplink save 
augant pagarbos gyvatvorę, jis girdi patyliukais tariant savo vardą. 
Akies kraštu pastebi ir pačius landžiausius, kurių nori išvengti“ (Val- 
lentin, 1955, 11). Net laisvamaniai Romanų kavinėje spokso į jį ne- 
slėpdami susidomėjimo, ir Einsteinas kuo greičiausiai sprunka iš tos 
menininkų pamėgtos vietos. 

„Ir Chaplinas žiūri į mane kaip į keistuolį, su kuriuo iš tikrųjų ne- 
žino, ką daryti, — skundžiasi visų apžiūrinėjamasis. - Mano kamba- 
ryje jis elgėsi tarsi vedamas į šventovę“ (cit. iš Grūningo, 1990, 105). 
Narsiai Einsteinas mėgina likti žmogumi tarp žmonių, savo šlovę lai- 
kyti „mados reikalu“, stengiasi įsikalbėti, kad esąs normalus, bet to 
normalumo tokiam kaip jis niekada nebeteks patirti. „Man net kilo 
įtarimas, — rašo Vallentin, — kad jis mano atrodantis kaip kiti žmo- 
nės“ (Vallentin, 1955, 11). 

Tačiau nevaržomas anonimiškumas išgaravo amžinai. „Žmonės 
didžiuojasi, kad gyvena vienoje epochoje, viename mieste su juo!“ — 
aiškina garsi to meto rusų režisierė Natalia Saz (Natalija Sac; cit. iš 
Grūningo, 1990, 496). „Kiekvienas žingsnis viešumoje tapdavo sa- 
votiška procedūra“, - sako Konradas Wachsmannas, jo vasarnamio 
architektas (cit. iš Grūningo, 1990, 265). Net savame bute Einsteinas 
yra nuolat atakuojamas, bet tų antpuolių išvengia tik dėl nepermal- 
daujamo žmonos charakterio. 

„Prie jos durų susidarydavo kažkas panašaus į stebuklo trokštan- 
čių paliegėlių procesiją“, — įspūdžiais dalijasi Elsos draugė Antoni- 
na (Vallentin, 1955, 88). Wachsmannas „prisimena, kad be paliovos 
rinkdavosi elgetų, prašinėtojų, kaulytojų ar šiaip entuziastingų tu- 
ristų, norėjusių Einsteiną tik pamatyti“ (cit. iš Grūningo, 1990, 35). 
Arba „tapytojų ir fotografų“, kurie „kryžium guldavo teigdami esą 
geriausi specialistai ir todėl būtinai turį daryti Einsteino portretą“ 


(cit. iš Grūningo, 1990, 36). Jei Einsteinas tokiais atvejais išeitų pro 
duris, šeima netrukus atsidurtų ant bankroto slenksčio, „nes profe- 
sionaliems elgetoms ar tikriems vargšams kaipmat išdalytų visą mė- 
nesio algą“. 

Prie viso to prisideda kasdien gaunami laiškai. „Vienas rašo, kad 
pagaliau atradęs miego substanciją, kitas — kad aptikęs vienintelį tin- 
kamą būdą anglių kainai sumažinti“ (cit. iš Grūningo, 1990, 155). O 
kur dar daugybė „ekspertų“, kurie nori Einsteiną paneigti ir kurių ne- 
trūksta iki šiol? Kai dėl politikos ir pacifizmo Einsteino pavardė atsi- 
duria pirmuosiuose laikraščių puslapiuose, pasikeičia tik „klientūra“: 
„Vietoj anksčiau nuo durų nesitraukusių niekus tauškiančių išradėjų 
ir nepripažintų genijų dabar pasirodo ekscentrikų, kurie siūlydami 
vienintelius vaistus taikai išsaugoti nori jį paveikti“ (Vallentin, 1955, 
175). Tais atvejais, kai lankytojų niekaip neįmanoma atsikratyti, 
Einsteinas priverstas nešti kudašių pro ūkio reikalams skirtą laiptinę. 
Tačiau užuot piktinęsis, tas visų stebimasis tik stebisi Žmonių ste- 
bėjimusi. „Einsteinui paties įvaizdis buvo neimenama mįslė“, — sako 
Thomas Bucky, jo gydytojo sūnus (cit. iš Grūningo, 1990, 450). 

„Žmonės, — prisimena Maxas Bornas, - kurie nepriteklių, žudi- 
kiškų kovų, melo ir šmeižtų metais buvo praradę tikėjimą aukštes- 
nėmis vertybėmis, rasdavo naują viltį išvydę paprastą, kuklų žmogų, 
tame siaučiančiame pragare ramiai mąstantį apie erdvę, laiką ir ma- 
teriją ir šiek tiek praskleidusį kūrinijos paslapties šydą“ (cit. iš Her- 
manno, Jb. Preuß. Kulturbesitz VIII, 1970, 90 ir kt. p.). Taip skaito- 
me viename istorijos puslapyje, parašytame bičiulio ir mokslininko 
požiūriu. Jame kalbama apie paguodą ir orientaciją, pažinimo viltį ir 
stebuklą. „Reliatyvumo teorija buvo garbinama kaip naujas išgany- 
mo mokslas, — sako Wachsmannas, — o Einsteinas laikomas mūsų 
šimtmečio mesiju“ (cit. iš Grūningo, 1990, 33). 

Tačiau Einsteino įtakos negali paaiškinti vien veikla, religijai arti- 
ma mokslinė revoliucija. Reikšmingi ir kiti veiksniai. Prie jo chariz- 
mos gerokai prisideda ir įspūdinga išvaizda. Nuo tada, kai atvyko į 
Berlyną, labai suseno dėl gyvenimo stiliaus, herakliško darbo ir sun- 
kios ligos. Dabar laikas eina kaip pašėlęs, kol Einsteinas tampa toks, 

kokį jį iki šiol pažįstame — Žinomiausias pasaulyje Žmogus: prana- 
šams ir menininkams būdinga aureolė, pailgas geraširdiškas veidas, 
mąstytojo kakta, ryškiai išlenkti antakiai, rudos visada drėgnos akys, 
žvelgiančios švelniu, pasauliui svetimu išminčiaus žvilgsniu, stambi 
nosis, aiškus skruostų ovalas, ūsai, putlios pašaipios lūpos, duobutė 
smakre. 

Dėl savo šviesaus lyg violončelės skambėjimas balso, griaudžian- 
čio juoko, plaukiančios, nepaisant sunkaus svorio dėl stambių rau- 
menų, eisenos, savo neskubėjimo, nes nėra impulsyvaus veržiumo, 
bet avangardistiškai netvarkingų drabužių, atsagstytų marškinių, į 
maišus panašių petnešų laikomų kelnių, prievarta mūvimų kojinių 
aplinkiniams turėjo atrodyti tarsi iš kito pasaulio. 

„Visuomenės akyse jis buvo lyg gimęs kitoje planetoje“, — rašo 
Antonina Vallentin (Vallentin, 1955, 24). Ne šiaip sau iš niekur nieko 
režisierius Stevenas Spielbergas (Stivenas Spilbergas) savo susveti- 
mėjusiam vaikui E. T. geraširdišką žvilgsnį atkūrė iš Einsteino akių 
pavyzdžio (šnekama, kad Michaelis Jacksonas (Maiklas Džeksonas) 
už tokias siüles milijonus). Einsteinas — idealus objektas fotografams, 
reporteriams ir kitiems populiarumo išpaikintiesiems, su kuriais jį 
sieja keista simbiozė. Šiems žmonėms jis yra sensacingesnis už savo 
teorijas, o mitas — sensacingesnis už patį žmogų. Paklaustas, kokia jo 
profesija, Einsteinas atsako: „Fotomodelis. 

Antra vertus, pusgalvis ir nesusipratėlis, sakantis, ką mano, tarsi 
jam būtų parašyti kiti įstatymai nei visiems kitiems. Ir dar pati pavar- 
dė — Einstein. Šiam žodžiui būdinga viskas, kad smigtų į atmintį ir 
ten įsitvirtintų: reta, skvarbi, reikšmę turinti vokiška pavardė, sunki 
lyg monolitas — „vienas akmuo“ ir vienas žodis su vidiniu rimu. 

Elsa ir Albertas Einsteinai visuomeniniame Berlyno gyvenime 
netrukus tampa įžymybėmis. Nors namų šeimininkas žmonių ly- 
giateisiškumą ir savo neklasiškumo idėją ne tik propaguoja, bet ir 
jaučia, vis tiek prie didžiojo stalo valgomajame dažniausiai susėda 
gydytojai ir bankininkai, politikai ir pramonininkai, rašytojai ir Zur- 
nalistai, dailininkai, muzikai ir, žinoma, kolegos, tarp jų ne vienas 
Nobelio premijos laureatas. 


Jo pasirinkti Berlyno draugai kuria keista miesto namuose vyks- 
tančios bohemos vaizdą, apie kurį Milevai, buvusiai žmonai ir mei- 
lužei iš čigoniškų laikų, rašo: „Tačiau apskritai matau, kad mažųjų 
žmonių gyvenimas su tiksliai nubrėžtais maršrutais ir kasdienybės 
rūpesčiais geriau apsaugo nervų pusiausvyrą nei TTKN = turtingų 
tinginių klasės narių“ (laiškas Milevai Einstein-Marič, 19307, Einstei- 
no archyvas, <75-985>). Atseit su aukštuomene, milijonus turinčio- 
mis damomis ir ponais Einsteinas bendrauja taip pat sklandžiai kaip 
automobilius su vairuotojais, vaišinasi jų namuose, įsitaiso jų vasar- 
namiuose, tarsi iš anksto mėgaudamasis būsima savo paties kaimo 
gyvenimo laime. Kaip atlygiu už tai jo dosnūs pažįstami gali puikuo- 
tis turėdami tokį namų draugą - Einsteiną, tą Berlyno laikais visomis 
spalvomis žėrintį žmogų trofėjų. Jis apibūdinamas net kaip salonų 
liūtas, kuris esąs panašus į persirengusį vaiką, dėl pokšto užsimaukš- 
linusį Einsteino kaukę. 

Fiziko polinkis bendrauti su medikais, dažniausiai mieste žino- 
mais turtingais vilų savininkais paaiškinamas, ko gero, hipochondri- 
ja. Susirgęs ne tik perdeda, bet neretai ir įsivaizduoja gulįs mirties 
patale. Jis geidžia gydytojų, tačiau labiau kaip žmonių, o ne kaip 
specialistų. „Jis mėgo medikus, bet ne vaistus“, — kartą yra apie jį 
pasakęs vienas pažįstamas. Su chirurgu Moritzu Katzensteinu (Mo- 
ricu Kacenšteinu) susidraugauja kaip su buriuotoju ir žmogumi, su 
kuriuo galima paplepėti. Gustavas Bucky, Rudolfo Virchowo ligoni- 
nės vyresnysis gydytojas, prižiūri podukrų Margot ir Ilse's sveikatą, 
o emigracijoje JAV tampa artimu Einsteinų patikėtiniu. 

Keisčiausia draugystė Einsteiną sieja su Janosu Pleschu, „pro- 
totipu elegantiško ir susnobėjusio salonų liūto, kuris visada elgda- 
vosi šiek tiek šokiruojamai“ (cit. iš Grūningo, 1990, 169). Konradui 
Wachsmannui juodu atrodo „kaip ugnis ir vanduo“. Pleschas giria- 
si turįs tiek automobilių, kad jų parko užtektų taksi verslui pradėti. 
Einsteinas automobilio niekada nėra nei turėjęs, nei vairavęs. O nuo 
pasipūtėlio profesoriaus „subtiliai jį ironizuodamas laikosi atokiau“. 
Jei Einsteinas ko nors ir nekenčia, tai kvailų ir nemokšų amžininkų: 

„Žmones, iš kurių nieko protingo negalėjo išgirsti, netrukus aplenk- 
davo šaltai tylėdamas“. 

Kai vakare laukia koks nors renginys, Einsteinas nuo pat ryto 
būna prastos nuotaikos. Kaltas etiketas, visą gyvenimą taip ir likęs 
jam svetimas. Einsteinas nekenčia apykaklių ir kaklaraiščių ir nepa- 
liaudamas kovoja nenorėdamas leistis prievarta pavergiamas išori- 
nio pasaulio. „Jam aiškindavo, kas yra papročiai ir tradicijos, o tas, 
kuris nelabai jį pažinojo, viską kantriai dėstydavo kaip mažam vai- 
kui“, — sako Vallentin (Vallentin, 1955, 24). 

Na, jei į vaišes kviečia Einsteinai — Elsa mielai tai būtų dariusi 
dažniau, o Albertas rečiau, — tada kilmingieji svečiai atvykdavo į Ha- 
berlando gatvę ir pasinerdavo į „šiek tiek jau senstelėjusį miesčio- 
nišką jaukumą, tik Einsteinas slampinėdavo lyg svetimas. „Jis visada 
atrodydavo taip, tarsi į tas patalpas būtų pakliuvęs visai atsitiktinai 
ir turįs čia gyventi, nes nežino, pro kur išeiti, - sako Wachsmannas 
(cit. iš Grūningo, 1990, 141). 

Salone po Frydricho II Didžiojo portretu ant grindų ištiesti persiški 
kilimai. Gražus fortepijonas nedera prie imituoto bydermejerio stiliaus 
baldų. Kertinėse spintose už šlifuoto krištolinio stiklo durų Elsa laiko 
akims paganyti porcelianą ir skulptūrėles, be kurių neišsiverčia jokie 
namai. Akvariume plauko kelios auksinės žuvelės, o virtuvėje čiulba 
mėlyna papūgėlė, reaguojanti, kai ją pašaukia Bibo arba Bybchen. 

Elsa, kadaise mokyta vaidybos, svečius dažnai prajuokina mėg- 
džiodama žinomas asmenybes. Albertas prapliumpa kvatotis, nors 
kitų juokas ir neima. Net liūdnomis akimirkomis jis svaidosi pokš- 
tais. Kitą kartą klausydamasis visai paprastos istorijos gali užgriau- 
dėti griaustinio juoku. Viena mėgstamiausių jo knygų yra „Šimtas 
geriausių žydiškų anekdotų“. 

Linksmiausia būna, kai ateina draugas ir kolega Maxas von Laue, 
vienintelis, su kuriuo Einsteinas gali laisvai kvailioti. Bet ką čia reiš- 
kia draugas? Einsteinas dešimtis taip vadina, nors paties dvasinis 
gyvenimas lieka toks pat uždaras kaip ir beveik jų visų jam. Su Ha- 
beriu arba Nernstu bendrauja kur kas rimčiau, o kai užsuka Planc- 
kas — kone formaliai. Na, o kai prie stalo imama kalbėti apie mokslą, 


Elsa ir dukterys prikanda liežuvį. Tada Elsa kaip namų dama, niekam 
neduodanti suabejoti esanti ponia profesorienė, Hertos padedama 
pradeda labiau rūpintis kūniškąja svečių gerove. 

Herta vykdydama Elsos nurodymą valgius tvarkingai paduoda 
ta pačia tvarka: „Pradžioje beveik visada būna skaidrus sultinys su 
kubeliais pjaustytu kiaušiniu. Paskui atnešė kiaušininio majonezo 
su lašiša, tiksliau, su konservuota lašiša, po to gavome kiaulienos 
filė su kaštainiais, galiausiai, kaip visada, gardžiavomės žemuogių 
patiekalu su plakta grietinėle, taigi žemuogių putėsiais“ (cit. iš Her- 
necko, 1978, 27). Žemuoges „ponas profesorius visą gyvenimą mie- 
lai“ valgęs, šparagus — „su apetitu ir mėgaudamasis“. „Jis kirsdavo 
tarsi vaikas“, — prisimena Peteris, Plescho sūnus. Mėsa turi būti ge- 
rai iškepta. „Aš juk nesu tigras“, — yra pareiškęs virėjai (cit. iš Her- 
necko, 1978, 58). Vyno ir Elsos salierų kriušono neliečia. Retsykiais 
paragauja konjako. 

Pusryčiui po ilgo miego, retai trunkančio trumpiau nei dešimt 
valandų, prašo leistinės kiaušinienės ar omleto. Juos valgo užsikąs- 
damas džiūvėsiais ar bandelėmis (šias pasiima iš prie durų kabančio 
maišelio). Kadangi be galo mėgsta medų, tai jo reikia atnešti „tiesiog 
kibirėliais“. Po sunkios ligos 1918 m. geria specialiai jam plikomą sil- 
pną „Hag“ markės kavą, o šiaip — stiprią juodą arbatą. 

„Sąžiningai purvinas Albertas“ vis dėlto pamažu pripranta prie 
švaros: „Ponas profesorius kiekvieną dieną rytais maudydavosi vo- 
nioje“ (cit. iš Hernecko, 1978, 114). Per vakarienę tarp šešių ir septy- 
nių būdavo šaltų užkandžių, sūrio ir kiaušinių. Šeimininkas „visada 
suvalgydavo du leistinius kiaušinius, bent du“. Einsteinas, aprašomas 
kaip stuomeningas, nuotraukose vis dažniau pasirodo tarsi lokys su 
Budos pilveliu. Po vieno menininko paveikslu kartą parašė: „Dieses 
dicke, fette Schwein soll Professor Einstein sein?“* (cit. iš Grūningo, 
1990, 239). 

Miesto namų ūkyje naudojamasi keliais išradimo patentais pažy- 
mėtu kambariniu šaldytuvu, turinčiu tik vieną ledo strypu šaldomą 


* „Ar ši stora, riebi kiaulė tikrai yra profesorius Einsteinas?“ 


kamerą, užtat jau esama elektrinio dulkių siurblio. Tiktai Kaputo va- 
sarnamio virtuvėje stovės elektrinis šaldytuvas. Savo Berlyno „studi- 
jų kambaryje“ Einsteinas turi, kaip giriasi seseriai Majai, „elektrinį 
kaitintuvą“, kurio spinduliuojama šiluma šildomas ne kambarys, o 
žmogus (kainuoja apie dvidešimt markių) (laiškas Majai Winteler- 
Einstein, 1928-1929, Einsteino archyvas, <29-406>). 

Tenai viršuje, savo mansardoje, Einsteinas išsėdi mąstydamas di- 
desniąją dienos dalį, beveik visada paskendęs tirštame mėlynų dūmų 
debesyje. Nuo tada, kai Einsteinui pasveikus Elsa mėgina apatiniuose 
kambariuose uždrausti rūkyti, viršuje dūmas traukiamas be persto- 
gės. Draugai šiuo atžvilgiu jam nuoširdžiai padeda. Net profesorius 
Pleschas nusižengia savo paties nurodymams ir pacientui reguliariai 
parūpina cigarų. Visuomeniniais įvykiais namie Einsteinas puikiai 
pasinaudoja, kad ir bute pypkė rūktų kaip dūmtraukis. Toji pypkė 
nuo jo tokia neatskiriama, kad net ir užgesusią nešioja įsikandęs. 

Kadangi bokšto patalpa buvo įrengta šalia knygų sandėlio ir ka- 
maros be atitinkamų įstaigų leidimo, 1927 m. jam uždraudžiama jo- 
mis naudotis, antraip gresia bauda. Tada mokslininkas parašo polici- 
jos viršininkui adresuotą atsakomybės prisiėmimo raštą: „Kambariu 
naudosiuos tik aš asmeniškai ir niekas kitas. Galimi higienos trūku- 
mai veiktų tik mane patį“ (cit. iš Grundmanno, 2004, 371). Prašymas 
patenkinamas. 

Prieglobstis pastogėje negali ilgam pakeisti svajonės turėti vasar- 
namį. Nutinka taip, kad 1929 m., kai Marlene'ai Dietrich pavyksta vai- 
dmuo filme „Mėlynasis angelas“, o dirižabliu „Grafas Cepelinas“ pirmą 
kartą apskrendamas Žemės rutulys, Einsteinui artėja penkiasdešimta- 
sis gimtadienis kovo 14 d. Bijodamas sveikintojų antplūdžio jis užsida- 
ro Plescho viloje prie Tėgelio ežero ir švenčia mažoje draugijoje. Tuo 
tarpu bute kyla dovanų kalnas. „Stalus, kėdes, fortepijoną, kiekvieną 
laisvą vietą reikėjo laikyti paruoštą kokiems nors daiktams dėti, - pri- 
simena Wachsmannas. — Radosi milijonierių moterų, kurios, paskai- 
čiusios Brodo „Tycho Brahės“ romanų trilogiją, dovanojo šiais laikais 
neįkainojamus Brahe's rankraščius“ (cit. iš Grüningo, 1990, 239). Vie- 
nas cigarų fabrikantas naują cigarų rūšį pavadina „Reliatyvumu“. 


Durininkas Otto priverstas laiškus, telegramas ir atvirukus su lai- 
mės linkėjimais tempti į penktą aukštą stačiai skalbinių pintinėmis. 
Kai kurie telegramų siuntėjai net nerašo adreso — kad būtų pigiau. 
„Albertui Einsteinui, Berlynas“ — ir jos ateina. Prie namo įsitaiso 
reporterių ir fotografų. Galiausiai jie suvokia, kad paukštis išskri- 
dęs. Savo meistrišku pabėgimu Einsteinas turėjo, matyt, pasiutiškai 
džiaugtis. 

O kas dovanojama tokiam kaip Einsteinas pusės šimto metų 
jubiliejaus proga? Turtingi draugai pastatydina visiškai tokią pat, 
kaip jis įsivaizduoja, jachtą: burių plotas — dvidešimt kvadratinių 
metrų, į sieną įmontuotos indų spintelės, atlenkiamas stalas, nulei- 
džiama ir uždengiama viryklė, dvi miegamosios vietos. Šį burlaivį, 
savo „Tūmmlerį, Wachsmanno žodžiais tariant, Einsteinas „mėgo 
kaip mažas vaikas žaislą“ (cit. iš Grūningo, 1990, 211). „Naujasis lai- 
vas — nuostabus, — rašo buvusiai žmonai Milevai, — toks gražus, kad 
šiek tiek baiminuosi atsakomybės“ (laiškas Milevai Einstein-Marič, 
1929 07 04, Einsteino archyvas, <75-784>). 

Tačiau viena dovana jubiliatas dar negali džiaugtis. Mat Bėris 
no magistratas sumanė dovį, puikiai tinkamą prie naujosios jach- 
tos - namą prie vandens. Nuostabus planas virto šnipštu kaip ir 
tame pasakojime apie šildbiurgerius, pastačiusius namą be langų, o 
šviesą paskui į vidų nešusius kibirais. Bet iš pradžių viskas vyksta 
tvarkingai. Magistratas pasiūlo vieną iš dvaro statinių Noi Kladove. 
Tas turtas prieš kurį laiką buvo nupirktas už milijonus. Kai Elsa nu- 
vyksta „dovanos“ pažiūrėti, sužino, kad čia tebegyvena ankstesnioji 
savininkė, turinti teisę namu naudotis iki gyvos galvos. Tada magis- 
tratas pasiūlo sklypą prie ežero Gatove netoli Hafelio upės. Dabar 
namą Einsteinas turįs pasistatyti pats. Tą pasiūlymą „jis kukliai, kaip 
būdinga mano vyrui, net priėmė, — skundžiasi Elsa. - Dovana vis 
menkėja“ (cit. iš Grūningo, 1990, 75). 

Tuo metu dar niekam nežinomas Konradas Wachsmannas, jau- 
nas architekto Walterio Gropius'aus (Valterio Gropijaus) mokinys, 
nujaučia turįs progą pasireikšti. Kaip daugelis kitų prašytojų, taip ir 
jis išdygsta prie Einsteinų buto durų ir, kai Elsa jas atidaro, sako: „Esu 


architektas ir norėčiau statyti Albertui Einsteinui namą“ Elsa nej- 
žvelgia to jauno vyruko avantiūrizmo, žmogaus, kuris iki galo buvo 
įvykdęs tik vieną statybos projektą, ir pakviečia užeiti. Kiek pasišne- 
kėjusi ji net nusprendžia pasinaudoti jo tyrimais ir kartu su specia- 
listu apžiūrėti siūlomą sklypą. Pasirodo, jis yra prie pat motorlaivių 
klubo. Apie žadamą ramybę negali būti nė kalbos. Bet Elsą vis dėlto 
žavi seni medžiai. 

O kai Elsa pakviečia Wachsmanną pietų į Haberlando gatvę, šis 
pajunta išmušus savo valandą. Visą vakarą piešia jai projektus pa- 
gal išsamiai dėstomus Einsteino pageidavimus: „Turėtų būti rudai 
beicuotas, su prancūziškais langais ir raudonų čerpių stogu“ (cit. 
iš Grūningo, 1990, 42). Einsteinas norėtų kuklesnio namo. Būtinai 
turėtų būti medinis, Elsai labiau prie širdies mūrinis. Jis pageidauja 
didelių terasų ir atskiro miegamojo bei darbo kambario. 

Per vakarienę, Elsai praradus entuziazmą, Wachsmannas Einstei- 
nui išvardija sklypo trūkumus. „Tada galiu tuoj pat eiti į pakrantę 
maudytis“, — randa pateisinimą nusivylęs statybos užsakovas (cit. iš 
Grūningo, 1990, 54). Architektas naudojasi proga ir šeimai parodo 
savo projektus. Kaip buvęs patentų ekspertas Einsteinas įgudusiai 
skaito techninius brėžinius. „Jūsų brėžiniai ir idėjos man patinka“ 
(ten pat, 55). Nors vėliau Wachsmannas turės savo planus priderinti 
prie atkalnės Kapute, bet iš principo jau matyti vasarnamis, tas pats, 
kurį Erika Britzke sergsti nuo Einsteino šimtųjų gimimo metinių. 

Kai šeima sklypo Gatove atsisako, magistratas siūlo įvairių kitų 
variantų. O kai ir tie pasirodo netinkami, galiausiai leidžia Einsteinui 
pačiam pasirūpinti sklypu — miestas apmokės. Atsitiko taip, kad Elsa 
per vieną pažįstamą moterį sužino, jog Kaputo kaime parduodamas 
sklypas. 1929 m. balandžio 24 d. Berlyno magistratas nusprendžia 
jį nupirkti, nes „atitinka visus didžiojo mokslininko reikalavimus: 
ramybė, graži aplinka, geras priėjimas prie Hafelio norint buriuoti, 
tiesioginis susisiekimas ir patogus privažiavimas tiekėjams“ (cit. iš 
Grundmanno, 2004, 375). 

Tačiau miesto taryboje dėl projekto susikerta nacionalistai ir 
valdžioje esantys socialdemokratai. Patvirtinimas atidedamas. Tada 

„didžiajam mokslininkui“ trūksta kantrybė: „Akivaizdžiausias ble- 
fas — Einsteinas atsisako“, — 1929 m. gegužės 14 d. praneša „Berliner 
Tageblatt“ laikraštis. „Kadangi žmogaus amžius trumpas, o biuro- 
kratijos keliai ilgi“, Einsteinas nebenori pasiduoti politiniam vilkini- 
mui, kuris vienaip ar kitaip užtrauktų patyčias. 

Bet pageidavimo turėti vilą fizikas neatsisako. „Namas bus stato- 
mas, net jei dėl to būčiau priverstas badauti“ (cit. iš Grūningo, 1990, 
123). Matyt, tuo metu jis dar neabejojo galimybe gyventi Vokietijoje, 
nepaisant visų grasinimų ir artėjančio nacių režimo. Savo lėšomis 
nusiperka sklypą Kapute ir statydinasi medinį namą — pagal Wach- 
smanno projektą. 

Šis iš laimės šokinėja ant vienos kojos. Nesivaržydamas kloja 
Einsteinui ant stalo kitus projektus, artimus Bauhauzo stiliui, to- 
dėl sulaukia šiurkštaus atkirčio: „Nenoriu namo, atrodančio kaip 
kartono dėžė su milžiniškais vitrininiais langais“ (cit. iš Grūningo, 
1990, 78). Panašiai niekinamai fizikas buvo pasisakęs ir apie Eins- 
teino bokštą, vieną reikšmingiausių ekspresionistinės architektūros 
darbų, kurį Erichas Mendelsohnas buvo pastatydinęs ant Potsdamo 
telegrafo kalno. Einsteiną labiau žavi geometrinis gotikinių katedrų 
aiškumas. 

Jis gauna namą, kuris yra kompromisas tarp tradicijos ir mo- 
dernybės. Bet kai interjerui įrengti Wachsmannas ištiesia ant stalo 
jaunojo Bauhauzo menininko Marcelio Breuerio (Marselio Brojerio) 
siūlymus, vėl patiria Einsteino skepticizmą dėl šiuolaikinių formų: 
„Aš juk nesėdėsiu ant baldų, kurie man nuolat primintų mašinų ce- 
chą ar operacinę“ (cit. iš Grūningo, 1990, 130). Didysis gyvenamasis 
kambarys pagal Elsos skonį apstatomas iš Haberlando gatvės pas- 
togės atsigabentais baldais. Erika Britzke į tai žiūri blaiviai: „Tas juk 
niekada nemokės krūvos pinigų kažkokiam dizaineriui“ 

Nevienalypis Einsteino santykis su meno modernybe yra juo la- 
biau įsidėmėtinas, kad jo mąstymas ir iš jo atsirandantys pasaulėvaiz- 
džiai neabejojamai padarė įtakos menui, pirmiausia vaizduojamajam, 
nors pats Einsteinas tai nuolat kategoriškai neigia. Nereikia painioti 
fizikinio ir kasdienio reliatyvumo, sako jis. Dėl tariamo savo darbų 

santykio su kubizmu pasisako griežtai: „Ši nauja meno „kalba“ neturi 
nieko bendra su reliatyvumo teorija“ (cit. iš Holtono, 1998, 152). 

Tačiau flamandas tapytojas Pietas Mondrianas (Pitas Mondria- 
nas) erdvę ir laiką vadina dvejopa to paties dalyko raiška, nesvarbu, 
ar Einsteinui tai patinka, ar ne. O Pablo Picasso savo kubizmu mene 
mėgino tą patį, ką Einsteinas savo reliatyvumo teorija moksle, - geo- 
metrijos pasaulį atskleisti naujai, įsigilinti. 

Berlynietis meno istorikas Ulrichas Mūlleris (Miuleris) nuro- 
do, kaip nenuilstamai tapytojas ir grafikas Paulius Klee (Klė) eks- 
perimentavo su erdvėlaikio keturmatiškumu, nors savo Bauhauzo 
studentams ir davęs suprasti, kad (dviem matmenimis ribojamam) 
tapytojui „nepastovios erdvės su ketvirtuoju menamu „laiko“ mat- 
meniu įsivaizdavimas“ irgi nubrėžia ribas. Tačiau trimis matmeni- 
mis mąstantys ir projektus braižantys architektai teigia, kad naujasis 
matmuo jiems suteikia laisvę. Taigi, anot Mūllerio, ši idėja įsiskverbė 
į mintinį Bauhauzo menininkų kosmosą. Taip Einsteino revoliucija 
aplinkiniais keliais paveikė modernybės architektūrą, Mieso van der 
Rohe's (Myso van der Rohės) ir Le Corbusier (Le Korbiuzjė), Franko 
Lloydo Wrighto (Franko Loido Raito) ir Walterio Gropius'aus pro- 
jektuotų statinių erdvių perėjimą iš vienos į kitą. 

Nors Einsteinas tai suvokia kaip nesąmonę, nelaiko to kliūtimi 
remti Bauhauzo draugų grupę. Meno teoretikui už visas abejones tu- 
riniu ir raiškos formomis viršesnė yra meno laisvė. Kai architektūros 
teoretikas Siegfriedas Giedionas (Zygfrydas Gydeonas) daugelio ge- 
rai vertinamoje savo knygoje „Erdvė, laikas ir architektūra“ („Space, 
Time and Architecture“) 1941 m. akivaizdžiai remiasi Einsteinu, šis 
taip pat akivaizdžiai atsiriboja nuo bet kokios autorystės. 

Einsteinas į meno avangardą, nors jo atstovai vis mini fiziko pa- 
vardę, žiūri skeptiškai, bet nieko negali padaryti. „Nė viena moder- 
nybės kryptis, atsiradusi jo šešėlyje, nesulaukė jo pritarimo“, - mano 
psichologas Howardas Gardneris (Gardner, 1996, 162). „Žmogus, 
pakeitęs fizikos pasaulėvaizdį, stovėjo bejėgis priešais drobę ir iš 
spalvų bei potėpių neįstengė nieko iššifruoti“, — praneša Konradas 
Wachsmannas (cit. iš Grūningo, 1990, 241). „Jis nepajėgė suvokti 

šiuolaikinio paveikslo ikonografijos, kažkas jam kliudė rimtai įsijaus- 
ti į šių paveikslų turinį ir prasmę“ (cit. iš Grūningo, 1990, 237). Anot 
architekto Wachsmanno, Einsteinas įsitikinęs, kad „gilintis į moder- 
nius meno kūrinius esąs profesionalų reikalas“ (ten pat, 241). Tapy- 
ti savo portretą patiki Maxui Liebermannui, o ne Marcui Chagallui 
(Markui Šagalui), kuris to prašo. 

Savo konservatyviu meno suvokimu, būdingu XIX a., Einsteinas 
toli atsilieka nuo tabu laužymo. Tai daro tokie avangardistai kaip Pi- 
casso, Albanas Bergas ar Jamesas Joyce'as (Džeimsas Džoisas). Mėgs- 
tamiausias jo autorius yra Heinrichas Heine (Heinė). Kaip linksmų 
eilių kūrėją mėgsta Wilhelmą Buschą (Vilhelmą Bušą). Nepaprastai 
gerbia George'o Bernardo Shaw kūrybą. Uptoną Sinclairį vertina pir- 
miausia dėl socialinės kritikos. O modernioji literatūra jam nelabai 
ką gali pasakyti. 

Išties padėtis yra kitokia: Einsteino įtaka to meto literatūrai daug 
kurjaučiama, nesvarbu, ar imsime T. S. Eliotą, Ezra Pounda (Paundą), 
Hermanną Brochą (Hermanas Brochas) ar Marcelį Proustą (Marselį 
Prustą). Pirmojoje Prousto romanų ciklo „Prarasto laiko beieškant“ 
knygoje „Svano pusėje“ pasakotojas suvokia senstančią bažnyčią 
„kaip statinį, kuris užėmė, jei taip galima pasakyti, keturmatę erdvę“ 
(Proust, 1981, 85). Thomas Mannas savo 1924 m. pasirodžiusiame 
pasaulinio masto romane „Užburtasis kalnas“ reliatyvumo teorijos 
mintį tiesiog įdėjo į dviejų pagrindinių romano personažų dialogą: 
„Viena minutė yra tokia ilga <...>, ji trunka tiek ilgai, kiek sekundžių 
rodyklei reikia apsisukti apskritimu“, — aiškina sergantis Joachimas 
savo pusbroliui Hansui, kuris jį aplanko Davose. „Iš tikrųjų, — atsako 
Hansas Kastorpas, — juk tai yra judėjimas, erdvinis judėjimas, ar ne? 
Taigi laiką matuojame erdve. Bet juk tai yra ne kas kita, kaip erdvę 
matuoti laiku, o taip daro tik visai nemokyti žmonės“ (Mann, 2002, 
102 ir kt. p.). 

Įspūdingiausiai jaunasis padūkėlis Williamas Faulkneris (Vil- 
jamas Folkneris) skandalingame romane „Triukšmas ir įniršis“ re- 
liatyvumo esmę mėgino atskleisti savo kalbos skalpeliu. Kventinas 
Kompsonas, tą dieną, kai nusižudys, turi nusižudyti, sudaužo savo 

kišeninio laikrodžio stiklą ir nusuka rodykles. Visą dieną ta laikro- 
di nešiojasi kišenėje, šis eina, bet neberodo laiko. „Išsitraukiau savo 
laikrodį, klausiausi jo nepaliaujamo tiksėjimo nenumanydamas, kad 
jis net nebegali meluoti“ (Faulkner, 1973, 108 ir kt. p.). Kiaurą die- 
ną Kompsonas sverdinėja erdvėlaikiu savo pasaulio linijos pabaigos 
link. „Rijimas be perstojo kartu ir laikas laikas ir erdvė pramaišiui 
skrandis sako pietūs smegenys sako valgymo metas šiaip ar taip no- 
rėčiau žinoti kiek dabar valandų kiek“ 

Tai ne Einsteino pasaulis. Mieliau skaityti tokius romanus, ku- 
riuose įdomiai pasakojamos istorijos, pavyzdžiui, Bernhardo Kel- 
lermanno (Kelermano) garsųjį ateities romaną „Tunelį“. Nors turi 
Dostojevskio raštus ir „Brolius Karamazovus“ praryja kaip ir „Don 
Kichotą“, bet jam siaubą kelia storos knygos, ypač šiuolaikinių au- 
torių. Kaip tas, kuriam nemalonūs savi jausmai, jis atmeta visokias 
meiles literatūroje, taip pat ir operoje. „Budenbrokus“ vargais nega- 
lais perskaito tik tam, kad galėtų dalyvauti pokalbiuose. Su to romano 
autoriumi niekada negalės nuoširdžiai bendrauti. Žmonės „Silkiniais 
marškiniais“ jam yra baisūs. Einsteino akyse Thomas Mannas - „įspū- 
dingas mokytojas pedantas. Jam visada reikia ko nors, ką galėtų mo- 
kyti“ (cit. iš Grūningo, 1990, 152). Rašytojo noras mokyti esąs toks 
begalinis, juokauja Einsteinas, kad nuolat turįs baimintis, ar Mannas 
nepradės ir jam aiškinti reliatyvumo teorijos. 

Su Thomo Manno broliu Heinrichu, kurį romanas „Valdinys“ 
beveik kaip patį Einsteiną per vieną naktį padaro garsenybe, sutaria 
kuo puikiausiai, be kita ko, ir todėl, kad abiejų politinės pažiūros ar- 
timos. Heinricho Manno apibūdinimas kaip „nepriekaištingo socia- 
listo“ tinka ir pačiam apibüdintojui Einsteinui. Su nemažu rašytojų 
ir poetų būriu Einsteinas susipažįsta per žentą Rudolfą Kayserį, dir- 
bantį redaktoriumi „Neue Rundschau“ laikraštyje. Einsteinas nuolat 
bendrauja su garsiu rašytoju Gerhardu Hauptmannu, save laikančių 
antruoju Goethe ir, pasak Wachsmanno, nepaisant maištingos pjesės 
„Audėjai“ į darbo žmones žiūrinčiu iš aukšto kaip į prakaitu dvo- 
kiančius ramybės drumstėjus. Hauptmanno pasaulis yra Hidenzės 
sala, o ne darbininkijos užkaboriai. 

Kai ateidavo Hauptmannas, Einsteinas jam büdavo demesingas. 
O „kai prasidėdavo kalbos apie žymius žmones, - prisimena archi- 
tektas Wachsmannas, - jis klausdavo: „O kam priklausau aš?“ (cit. 
iš Grūningo, 1990, 206). Nors tai aiškiai ne einšteiniška, bet Eins- 
teinas „mėgo savitas galvas“, net tokią amžinai kauštelėjusią kaip 
Hauptmanno, nesvarbu, kad tokiais atvejais Einsteinas tik šiaip 
leisdavo laiką. Be to, šį naują vokiečių rašytojų kunigaikštį jis gerbė 
nuo studijų metų. Wachsmannui atrodo, kad Hauptmanno sūnui 
Benvenuto buvo kritusi į akį Einsteino įdukra Margot. Bet Erika 
Britzke įsitikinusi, kad Margot buvo pametusi galvą dėl rašytojo ir 
siuntinėjusi jam meilės laiškus. Taip iš istorijų apie istorijas randasi 
naujos istorijos. 

Apie Bertoltą Brechtą, aistringai dievinusį Einsteiną, šis, pasak 
Wachsmanno, buvęs „baisiai prastos“ nuomonės. Kai primygtinai 
Margot prašomas vieną kartą nueina pažiūrėti „Trijų grašių operos“, 
patėvis, sakyk ką nori, sužavėtas nebuvo. Ypač menkai nusimano 
apie kompozitoriaus Kurto Weillio (Veilio) kūrybą. Einsteino san- 
tykis su muzika apskritai yra kebli tema, juolab kad smuikuodamas 
pats buvo pasidaręs interpretuotoju. Pasakojama, kaip studijų metais 
kartą ėjęs gatve ir pro atvirą langą išgirdęs skambinant fortepijonu, 
įpuolęs į namus ir suglumusiai muzikantei sušukęs: „Skambinkite to- 
liau!“ Tada išsiėmęs smuiką ir su dama sugriežęs porą duetų. 

Apie Einsteino griežimo kokybę nuomonės gerokai skiriasi. Jo 
mokyklos draugas Hansas Bylandas retrospektyviai samprotauja: „Ti- 
krąjį Mozartą pirmą kartą suvokiau visame helenistinio grožio spin- 
desyje“ Galbūt teisingi yra blaivesni vertinimai, pavyzdžiui, leidėjo 
dukters Brigitte'os B. Fischer (Brigitos B. Fišer): „Aš supratau, kad 
jis yra labai muzikalus, bet nekoks technikas. Jis nemokėjo išgauti ti- 
krai puikaus tono, griežė kaip geras mėgėjas“ (cit. iš Grūningo, 1990, 
461). Atviriau pasisako Ericho Mendelsohno duktė: Einsteino „džiri- 
nimą“ ji apibūdina kaip tėvams labai rėžusį ausį. „Einsteinas smuika- 
vo — neduok Viešpatie, - sako namų ūkvedė Herta (cit. iš Hernecko, 
1978, 68). — Stryku braukdavo kaip medkirtys“ (ten pat, 129). Pats 
smuikuotojas apie save kalba su kritiška ironija: 

Mėgėją gerbti privalai, 

Nors griežtų jis visai prastai; 
O kad jo niekas negirdėtų, 

Jis langus uždaryt turety.* 


Net ir tada, kai retsykiais smuikuoja viešai, paprastai per labdaros 
koncertus, griežia pirmiausia ne publikai, o bendrumo jausmui sti- 
printi arba sau pačiam — kad atsipalaiduotų ir pasisemtų įkvėpimo. 
Dėl to paties tikslo dažnai sėda prie fortepijono ir improvizuoja. Mu- 
zika, jo nuomone, skirta „dvasiai, o ne intelektui“. Kad ir kur eina, 
smuikelė Lina būna kartu kaip ir pypkė. 

Griežti su kitais jis mėgsta nuo vaikystės, kai motinos noru var- 
gais negalais išmoko smuikuoti. Jis muzikuoja su bendramoksliais 
ir kolegomis, su Besso ir Bornu, Plancku ir Ehrenfestu, paprastais 
žmonėmis ir įžymybėmis, su motiną atstojusia Pauline’a Winteler, kai 
gyveno Arau, taip pat su Belgijos karaliene Elžbieta Briuselyje. Tais 
laikais, kai dar nebuvo gramofono ir radijo, namų muzikavimas laiky- 
tas savaime suprantama bendravimo forma, kaip vėliau kolektyvinis 
dainų ir instrumentinės muzikos klausymasis įsijungus imtuvą. 

Didelis muzikas Einsteinas niekada nebuvo, bet su muzika nesi- 
skyrė visą gyvenimą. Tačiau tokiam genialiam gamtos tyrėjui kaip 
Einsteinas, skatinusiam pasaulėvaizdį matematizuoti, ji tampa savo- 
tiška afera. Kai kas sako, kad muzika, ta gaidomis išreikšta matema- 
tika, galėjo jam padėti atskleisti pasaulio dermę. Ar mokslas — taip 
skamba patetiška išvada — gamtos paslapčių neatskleidžia panašiai 
kaip muzika žmogaus sielos paslapčių? Tada taip pat pagrįstai būtų 
galima teigti, kad buriavimą Einsteinas mėgęs kaip taikomosios fi- 
zikos apraišką. Pats apie tai sako štai ką: „Muzika tiriamojo darbo 
neveikia, bet ir viena, ir kita maitinama iš to paties troškimų šaltinio“ 
(cit. iš Calaprice, 1999, 225). 


* Der Dilettant hat ja sein Recht, / Und spielte er auch noch so schlecht; / Doch 
soll es andre nicht verdriessen, / So muss er brav die Fenster schliessen (cit. iš 
Calaprice, 1999, 225). 

Kaip muzikos mėgėjas Einsteinas Berlyne turi gerokai pakratyti 
kišenę. Kai kada per savaitę nueina į tris koncertus. Dažnai jį lydi 
meną išmananti Margot, kaip skulptorė prasimušusi ne dėl savo var- 
do, o nepaisant jo. Su modernybe Einsteinas ir čia vaidijasi. Toks kaip 
Paulius Hindemith'as (Hindemitas) jį baisiausiai erzina. O į kompo- 
zitorių Arnoldą Schėnbergą (Šėnbergą) žiūri kaip į paprasčiausią 
beprotį. Savo prigimčiai svetimą romantizmą, kaip mano vienas iš 
pirmųjų jo biografų Carlas Seeligas, Einsteinas laiko „neteisėta tam 
tikros rūšies išeitimi, kad palyginti paprastai būtų galima geriau su- 
vokti daiktus“ (cit. iš Seeligo, 1952, 113). 

Širdžiai artimiausia jam yra XVIII a. muzika, aiški kompozici- 
nė architektūra tokių vyrų kaip Bachas, Vivaldi ir Haydnas (Haid- 
nas). Iliustruoto „Reclams Universum“ žurnalo paprašytas parašyti 
straipsnį apie Bachą, ant popieriaus pabrėžia tokius žodžius: „Ką 
galiu pasakyti apie Bacho muziką: klausytis, griežti, mėgti, gerbti 
ir — laikyti liežuvį už dantų“ (cit. iš Rosenkranzo, 2004, 177). Jau su 
Beethovenu (Bethovenu) turi vargo. Kamerinė šio kompozitoriaus 
muzika patinka, o gramozdiškos simfonijos nei šiokios, nei tokios. 
Johanneso Brahmso (Johaneso Bramso) nesupranta, Richardas Wag- 
neris (Vagneris) ištisai grasus. 

Didžiausią prielankuma Einsteinas jaučia amžinajam vaikui iš Zalc- 
burgo: „Mozarto muzika yra tokia tyra ir graži, kad ją laikau vidiniu 
Visatos grožiu“ (cit. iš Calaprice, 1999, 225). Šioje muzikoje, anot Eins- 
teino, nėra nė vienos nereikalingos natos. Savo puikia tarp harmoni- 
jos ir melodijos jėgų pusiausvyra ji labiausiai priartėja prie estetinio jo 
paties fizikos formulių pasaulio grynumo. Tačiau Einsteiną traukia ir 
Mozarto vaikiškumas, jo humoras ir drąsus elgesys su disonansais, pri- 
menančiais paties Einsteino mokėjimą pastebėti fizikos paradoksus. 

Universaliu genijumi Einsteinas nenori būti ir niekada nėra buvęs. 
Tokį jį padarė sekėjai ir garbintojai. Jo poveikio paslaptis veikiau yra 
ta, kad su kone antžmogiškais darbais, paliktais amžinybei, puikiai 
dera įprasta kasdienė žmogaus veikla. Didysis Albertas Einsteinas, 
„Time Magazine“ laikraščio išrinktas XX a. žmogumi, niekada nesi- 
liovė buvęs mažu žmogumi iš liaudies. Čia taip pat yra jo didybė. 

Jei kokia nors akimirka nera po ranka turtingo draugo automo- 
bilio, jis kaip niekur nieko sėda į metro Bavarijos aikštės stotelėje 
arba į akademiją važiuoja autobusu už dešimt pfenigų. Traukinyje 
jam nieko nereiškia įsitaisyti trečios klasės vagone. „Turtas, nesvarbu 
koks, — tai tarsi akmuo prie kojos, - mėgdavo sakyti. — Nėra nieko, 
be ko negalėčiau bet kada išsiversti“ (cit. iš Seeligo, 1956, 37). Dėl 
visų puldinėjimų ir vilionių lieka kuklus ir išsaugo švabams būdingą 
dorą. Niekur kitur tai nepasireiškia taip aiškiai, kaip statant ir įren- 
giant „namuką“ Kapute. 

Sąžiningas jo kaip savininko pasididžiavimas — yra net „Einsteinų 
vilos“ atvirukų, kuriuos jis išsiunčia draugams, — neturi nieko bendra 
su pagyrūniškumu. Svečių knygai Einsteinas sukuria kelias eilutes ir 
jas pasirašo „Kaputo namo valdybos vardu — šeimininkas“: 


Vyrai moters ir vaikai 
Parašykit čia gerai 

Ne bet kaip kas ant liežuvio 
Nemeluojant kaip pakliuvo 
Tik posmelį iš širdies 

Tik poetiškos minties 
Nebijok kad ne iškart 

Žodį pasiseks ištart!“ 


Tokį dalyką pateikti įžymybėms gali sau leisti tik Einsteinas. Visas 
pasaulis jį pažįsta kaip taisyklių nepaisantį vaikišką vyrą. Jam ne- 
reikia įspūdingų vilų kaip Thomui Mannui, nereikia puotų liukso 
klasės Adlono viešbutyje kaip Gerhardui Hauptmannui, ištaigingų 
automobilių kaip Bertoltui Brechtui. Jam užtenka kvepiančio medi- 
nio namelio iš oregoninių pušų ir galicijinių eglių rąstų, kur kai kada 


* Männer Weib und Kinderlein / Tragt Euch in dies Büchlein ein / Aber nicht 
mit plumpen Worten / Wie man mauschelt aller Orten / Nur mit Verschen fein 
und zart / So nach hehrer Dichter Art / Fürcht Dich nicht und plag Dich nur / 
Kommst schon auf die gute Spur! (Pratarmė. Svečių knyga, Kaputas, 1930 05 04, 
Einsteino archyvas, <31-067). 


-341- 


jaučiasi kaip Robinzonas Kruzas. Elsa norėjo statyti dar didesnį, o 
jam bemaž gėda ir tokios ištaigingos nuosavybės. 

„Aš manau, kad visiems pasaulio mokslininkams, kuriuos pažįstu 
ir kurie mokslą yra pasukę nauja kryptimi, čia turėtų būti užtektinai 
vietos kalbėtis ir valgyti“ (cit. iš Grūningo, 1990, 216). Ko daugiau 
reikia? Kuklus ir patenkintas jis mėgaujasi šia ištaiga, bent kol kas 
atokiai nuo visuomenės akių galėdamas jaustis normaliu žmogumi. 
„Burlaivis, vaizdas į tolį, rudeniški pasivaikščiojimai niekam nelydint, 
santykinė ramybė - stačiai rojus“ (ten pat, 312). Suprantama, ir šiuo 
atveju, kaip dera Einsteinui, pabrėžiamas santykinumas. „Šis rojus 
turi, deja, vieną trūkumą: čia nėra arkangelo, kuris ugnies kalaviju 
nuvaikytų smalsius žioplius ir įkyrius lankytojus“ (ten pat, 475). 

Tačiau, palyginti su Berlynu, čia, Kapute, kur šeima tris vasaras 
praleidžia nuo pavasario pirmojo dvelksmo iki rudens vėtrų, Einstei- 
nai gyvena tarsi atsiskyrėliai. Neįsivedė net telefono. Iš bėdos galima 
susisiekti per kaimynus, kuriems specialiai parūpino ragą signalui 
paduoti. Net svarstyta mintis buto mieste išvis atsisakyti. „Galimas 
daiktas, kad visai išsikraustysiu“, — rašo Einsteinas vyresniajam sūnui 
(laiškas Hansui Albertui Einsteinui, 1929 06 05, Einsteino archyvas, 
<75-777>). 

Žinoma, Elsa negalėjo likti visai be salono. Netikėtų lankytojų, ne- 
pabūgusių vargo čia atvažiuoti, taip lengvai neatsikratysi. Bet kadan- 
gi atsitiktinių svečių nėra, kentėti galima. Kapute, ne taip kaip Ha- 
berlando gatvėje, Einsteinas gyvena tarp keturių sienų. Jo miegamąjį 
ir darbo kambarį nuo likusios namo dalies Wachsmannas atitvėrė 
dvigubomis sienų konstrukcijomis su papildoma garso izoliacija. Be 
lovos, rašomojo stalo ir fotelio, savo darbo kambaryje mokslininkas 
pageidavo dar trijų daiktų: lempos ir dviejų neuždengtų dėžučių — 
vienos švariam, kitos prirašytam popieriui. 

„Einsteinas yra paprastas ir praktiškas, — pasakoja Erika Britz- 
ke. — Prieš kaimynus jis nenori puikuotis“ Daugelis lankytojų buvę: 
nusivylę, nes tikėjęsi puikesnio namo. Bet šeimininko tai nejaudinę. 
„Jis gebėjo viską, kas žemiška, nuo savęs atstumti“ (cit. iš Grūningo, 
1990, 515). 

Erika Britzke vėl užsimerkia ir atmintyje atgyja vaizdai, kurie jsi- 
rėžė per ketvirtį amžiaus, praleisto Einsteino namuose, kitaip sakant, 
atgyja faktais paremta fantazija. Einsteinas griežia savo Lina vesti- 
biulyje. Jis patogiai įsitaiso fotelyje terasoje. Motociklu privažiuo- 
ja sūnus Hansas Albertas. Motociklo priekaboje į storas antklodes 
susuptas vaikaitis Bernhardas. Prie didelio, apskrito stalo sėdi Eins- 
teinas, Planckas, Nernstas ir Haberis ir valgo šparagus. Tie, kurie 
Einsteiną pažįsta, žino, kad jis nepakenčia užstalės kalbų. Šie vyrai 
šneka apie fiziką. Herta ir Elsa neša valgius ir nė žodžio netarusios 
pasišalina. „Be kitų jis nebūtų galėjęs gyventi“, — sako Erika Britzke. 
Ji turi galvoje ir tarnus, ir aptarnaujamuosius. 

Į Kaputą su didele palyda atkeliauja indų poetas Rabindranathas 
Tagore (Tagorė). „Jis yra vienišas žmogus“, — užrašo poetas. Abi pa- 
saulio garsenybės kalbasi apie priežastingumą ir muziką, apie visuo- 
tinę egzistencijos tiesą ir gėrį. Kartu atvykęs žurnalistas viską užrašo. 
Ponia Britzke dėl šio pranešimo abejoja. Juk Tagore ir Einsteinas be- 
veik negalėjo susikalbėti, sako ji. Abejoja ir dėl kitko. Tuo, kad Eins- 
teinas gėles laistęs ir piktžoles ravėjęs, kad apskritai pirštus kišęs prie 
gamtos ir ją keitęs — „tuo ji netiki“. | 

Netiki ji ir garsiąja atsisveikinimo su Kaputu po trijų gražių vasarų 
istorija. Kai Einsteinai 1932 m. lapkritį užrakina duris, Albertas Elsai 
neva pasakęs: „Dar kartą gerai pasižiūrėk. To niekada nebepamatysi: 
Mitas, mano ponia Britzke. Ji išaiškino. Jei kas nors įsitikinęs, kad 
niekada nebegrįš, tada už dešimt tūkstančių markių nepirks dar vie- 
no sklypo su sodo nameliu. Ji rado sandorio dokumentą, pasirašytą 
1932 m. lapkričio 15 d. „Jis ketina grįžti“, - sako ji. Tačiau to, kad taip 
greitai naciai paims valdžią, Einsteinas irgi nesitikėjo. 

„Bet būta ir Einsteino krizių, — pripažįsta ji. Pirmiausia del isto- 
rijų su moterimis. — Tuo, kad jis kalbino jaunas merginas, aš tikiu“ 
Ne tik kalbino. Meilės nuotykiai jachtoje — „Kapute vieša paslaptis“. 
Nesantuokinis vaikas, „čia pradėtas“, Prahoje pagimdytas ir atiduo- 
tas kitiems — „Margot tai patvirtino“. 

Netrukus prieš griūvant Berlyno sienai ponios Erikos Britzke's 
dukters tėvas pasitraukia į Vakarus, į JAV. Neapkenčia komunistų. 

O ji pasitiki Vokietijos Demokratine Respublika. „Buvo nebloga Salis 
mums, moterims“ Bet gyventi ten irgi buvo nelengva. Kartą, kai ji 
suabejoja Kaputo vilos rekonstrukcija ir į liudytojas nori pasikviesti 
ūkvedę Hertą, vienas draugas partijos sekretorius ant jos užrinka: 
„Tai ne mano lygio klausimas“ Ji iškrato iš maišelio paskutinius cu- 
kraus likučius į paskutinį lašą kavos. Karo metų vaikas. Nieko neiš- 
meta. „Tada supratau, kad darbininkų ir valstiečių valstybės dienos 
suskaičiuotos“ | 

VDR Einsteino reikia kaip kairiojo pacifisto, kaip mokslininko. 
Bet kadangi jis žydas, nėra taip paprasta. Mokytoja Britzke girdi vai- 
kus kuždant: „Žydai, lauk!“ Tai skamba kaip ketvirtojo dešimtme- 
čio aidas. Kai Einsteinas iš Vokietijos išvažiuoja, Kaputo vila ima 
naudotis žydų vaikų namai. Tais beprotybės laikais tarsi protingas 
sprendimas. Tačiau po Trečiojo reicho Krištolinės nakties 1938 m. 
vilos gyventojai išvežami. Įsikrausto hitlerjugendas. Kaputo burmis- 
tras patenkintas konstatuoja, kad jo gyvenvietėje žydų nebėra. Po 
keturiasdešimt metų vaikai vėl pakuždomis kartoja: „Žydai, lauk!“ 
Pranešti Erika Britzke negali. Tarp mokinių yra partijos šulų atžalų. 
Tada ji gauna naują darbą. Tyčiojimaisi baigiasi. Kaip būsima Kaputo 
namo sergėtoja įgyja pagarbos - iš Einsteino pasiskolintos. 


Sesioliktas skyrius 


ZYDAS, VARDU ALBERTAS 


Jo Dievas buvo principas 


„Paskui žemyn prie šventyklos sienos (Raudų sienos), kur bukapro- 
čiai genties broliai garsiai meldžiasi nusigręžę veidu į mūro sieną ir 
lankstydamiesi pirmyn atgal. Graudus vaizdas žiūrint į žmones su 
praeitimi, bet be ateities“ (kelionės dienoraštis, 1923 02 03, Einsteino 
archyvas, <29-129> — <29-131>). Einsteinas Jeruzalėje 1923 m. va- 
sario 3 d. kelionės dienoraštyje braukia brūkšnį - blaiviai ir negailes- 
tingai: čia ritualas, vakarykščiai linkčiojantys žmonės, o ten - vizija, 
tauta be sienų, globalinės bendraminčių bendruomenės modelis. 
Tarp viena ir kita - pasklidimas po pasaulį, sionizmo įtampos laukas, 
asimiliacija ir antisemitizmas, kilimas ir atsisveikinimas drauge. Ply- 
šys pusiau dalija jo žydišką sielą, eina skersai per jo žydišką tapatybę. 
Judaizmas kaip tikėjimo ir genties bendrystė - religijos, politikos ir 
kultūros dalykas. Einsteinas jau seniai apsisprendęs — prieš tikėjimą, 
bet už gentį. 

„Profesoriau Einsteinai, — šaukia jam sionistų vykdomosios ta- 
rybos prezidentas per Jeruzalės žydų universiteto ant Skopo kalno 
atidarymo iškilmes, — prašom prieiti prie tos vietos, kuri du tūkstan- 
čius metų Jūsų laukė“ (cit. iš Folsingo, 1993, 607). Ne visai patogiai 
Einsteinas jaučiasi matydamas save garbinant kaip „žydų šventąjį“. 
Jau prieš metus Anglijoje buvo aukštinamas kaip „didžiausias žydas 
po Jėzaus“. „Manęs būtinai nori Jeruzalėje, - pažymi dienoraštyje pa- 
skutinį viešnagės vakarą. — Širdis sako taip, o protas — ne!“ (kelionės 
dienoraštis, 1923 02 13, Einsteino archyvas, <29-129> — <29-131>). 
Tai bus jo vienintelė kelionė į širdies tėvynę. 

Dviejų savaičių viešnagė palieka neišdildomą įspūdį. „Genties 
broliai Palestinoje man labai patiko — ir valstiečiai, ir darbininkai, ir 
miestiečiai, — rašo jis bičiuliui Maurice’ui Solovine’ui. - Kraštas <...> 

taps dorovės centru, bet negalės priimti didelės dalies žydų tautos“ 
(laiškas Maurice'ui Solovine'ui, 1923 m. Sekminės, Einstein, 1960, 
44). Žydiškumas ir žydų valstybė nebeišeina iš galvos iki gyvenimo 
pabaigos. Tačiau taip ne visada buvo. Iki trisdešimt penktųjų gyve- 
nimo metų, kaip rašo viename žydų laikraštyje paskelbtame straips- 
nyje „Kaip tapau sionistu“, „savo Zydiskumo nebuvau įsisąmoninęs 
ir mano gyvenime nebuvo nieko, kas būtų manąjį žydiškumą vei- 
kęs ar gaivinęs. Viskas pasikeitė nuo tada, kai apsigyvenau Berlyne. 
Čia pamačiau daugelio jaunų žydų vargus“ („Jūdische Rundschau“, 
1921 06 21, CP7, 428). 

Kitaip sakant, Einsteino kaip sionisto sąmonė pabudo maždaug 
po 1918 m. Iki tol sionistus, kokius pažino 1911-1912 m. Prahos 
laikotarpiu, laikė „nedideliu viduramžiais dvelkiančių ir nuo pasaulio 
nutolusių žmonių būriu“ (laiškas Hedwigai Born, 1916 09 08, CP8, 
336). Čia gyvenantys vokiečių kilmės žydų intelektualai, tokie kaip 
Maxas Brodas ir Franzas Kafka, Egonas Erwinas Kischas (Egonas 
Ervinas Kišas) ir Franzis Werfelis (Francis Verfelis), neįstengė jo 
patraukti prie sionizmo. Norėdamas pereiti į valstybinę Austrijos- 
Vengrijos tarnybą buvo priverstas atvirai pareikšti, kokią religiją iš- 
pažįsta. Atitinkamoje anketoje išpažinti Mozės tikėjimą jam visai pa- 
prasta. „Grįžti į Abraomo prieglobstį — nieko nereiškia. Pasirašytas 
popierius, ir viskas“ (Pauliaus Ehrenfesto laiškas Tatianai Ehrenfest, 
1912 02 25, CP5, FN3, 254). Kai Einsteinas vėl išvyksta iš Prahos, 
grįžta prie statuso „be kontesijos“, toks ir lieka iki karsto lentos. 

Bet ypatingos žydų socialinės padėties jausmą Vokietijoje, kur 
praleidžia pirmuosius keturiolika gyvenimo metų, ugdė nuo vai- 
kystės. „Pačioje šeimoje, - kaip prisimena sesuo Maja, — viešpatau- 
ja nedogmatiška dvasia - taip tėvas ir motina patys buvo auklėjami 
nuo mažens. Apie religinius dalykus ir reikalavimus nebuvo kalba- 
ma“ (CP1, LIX). Vaikai gauna Alberto ir Marijos, o ne Abraomo ir 
Esteros vardus. 

Įstojęs į pradinę mokyklą Miunchene Albertas privalo lankyti re- 
ligijos pamokas. Mokykloje buvo mokoma tik katalikų tikybos, ir jis 
tas pamokas lanko. Namie tėvai paprašo tolimą giminaitį supažin- 

dinti jį su judaizmu, o „tai, — prisimena Maja, - pažadino jo nuošir- 
dų religinį jausmą“ (CP , LIX). Šventai tikėdamas „tiksliai laikėsi net 
visų religinių smulkmenų“ (ten pat), nebevalgė kiaulienos ir to paties 
reikalavo iš tėvų. Dievo garbei rašo giesmes ir kuria joms melodijas, 
jas gieda namie ir gatvėje. „Pasirinktam gyvenimo būdui liko ištiki- 
mas metų metus“ 

Tai, kad esama dviejų Senuoju Testamentu paremtų mokymų, 
jaunajam Einsteinui įrodo religijų lygiateisiškumą. Tačiau vieną die- 
ną, kaip liudija Einsteino žentas Rudolfas Kayseris, katalikų tikybos 
mokytojas nieko bloga nemanydamas atsineša į mokyklą didelę vinį. 
Štai tokiu daiktu žydai prikalė Jėzų prie kryžiaus, aiškina jis. Povei- 
kis, nors ir nutylėtas, nelieka be padarinių. Moksleiviai, kurių buvo 
apie septyniasdešimt, ima rodyti pirštu į vienintelį žyduką klasėje. 
„Pirmą kartą, - rašo Kayseris, - Albertas paragauja baimę keliančio 
antisemitizmo nuodų“ (Reiser, 1930, 30). Vėliau pats Einsteinas mini, 
kad eidamas į mokyklą neretai buvęs „užpultas ir koneveiktas‘, tiesa, 
„nepernelyg žiauriai“, bet vis dėlto užtektinai, jog „jau vaiko sąmonė- 
je įsitvirtintų gyva savęs kaip priešo pajauta“ (cit. iš Folsingo, 1993, 
29, CP9, ??). | 

Kokio iš pirmo žvilgsnio nematomo priešiškumo būta Einsteino 
jaunystėje, atskleidžia Švabingo ne žydų kilmės gyventojų protestas 
del „Einstein & Cie“ bendrovės 1889 m. įrengto jų miestelyje elek- 
trinio apšvietimo. Kadangi tai padaryta Leopoldo gatvėje, bet neat- 
sižvelgta į gretimas gatves, bendruomenė priekaištauja „dirbtinai“ 
kuriant „dvi gyventojų klases: pirmoji — privilegijuoti semitų šviesos 
gyventojai, o antroji — atstumti krikščionių tamsos gyventojai!“ (cit. 
iš Hettlerio, 1996, 155). Turtingas žydas — amžina tema. 

Mintis, kad Einsteinas iki trisdešimt penkerių gyvenimo metų 
sąmoningai nesuvokęs „savo žydiškumo“, kelia abejonių. Gal tik ne- 
laikė jo itin svarbiu. Kai lankė gimnaziją, žydų tikybos ir hebrajų 
kalbos jį mokė įvairūs mokytojai, tarp jų ir du Miuncheno rabinai. 
Pasak Kayserio, tai buvęs „nepamirštamas“ potyris. Tačiau Eins- 
teino „didžiam religingumui“, kaip vėliau pats prisimena, „einant 
dvyliktuosius metus staiga ateina galas“ (cit. iš Schlippo, 1955, 1 ir 

kt. p.). Ne kas kitas, o studentas žydas Maxas Talmudas parūpina 
jam raštų, kurie atšaldo nuo tikėjimo. „Skaitydamas mokslo popu- 
liarinimo knygas netrukus įsitikinau, kad daug kas Biblijoje negalėjo 
būti tiesa“ Po „religijos, kurią kiekvienam vaikui įkala į galvą tra- 
dicinė auklėjimo mašina“, kitas žingsnis yra „stačiai fanatiška lais- 
vamanybė“. „Taip prarastas jaunystės religinis rojus“ užleidžia vietą 
„siekiui daiktus suvokti protu“. 

Kai nerasdamas darbo 1901 m. Einsteinas svarsto, ar ieškoti asis- 
tento vietos Italijoje, ne paskutinėje vietoje ir žydiškumo klausimas: 
„Pirma, čia atkrinta svarbiausias sunkumas — antisemitizmas, — rašo 
Milevai iš Milano, — kuris Vokietijos žemėse man ne tik nemalonus, 
bet ir kliuvinys“ (laiškas Milevai Marič, 1901 03 27, CPı, 282). Viena- 
me laiške savo draugei Helene’ai Savič Mileva abejoja, kad Albertas 
vokiškai kalbančiuose kraštuose „netrukus [gaus] nuolatinę vietą“: 
„Mano brangiausio labai piktas liežuvis ir dar jis yra žydas“ (Milevos 
Marič laiškas Helene'ai Savič, 1901 m. lapkritis-gruodis, CP1, 320). 
Nepaisydama to, ji, katalikė, vėliau už jo ištekėjo, todėl vaikai buvo 
auklėjami krikščioniškai. 

Dar 1908 m., kai Einsteinas kreipiasi į savo pažįstamą Grossman- 
ną prašydamas tarpininkauti, kad gautų mokytojo vietą, pasitei- 
rauja: „Ar nepadarysiu jam blogo įspūdžio (ne šveicariška vokiečių 
kalba, semitiška išvaizda ir t. t.)?“ (laiškas Marceliui Grossmannui, 
1908 01 03, CP5, 84). Tai, kad nuogąstavimai nėra jau tokie nepagris- 
ti, rodo kitais metais rašyta charakteristika kviečiant jį pirmą kartą 
į Ciurichą profesoriauti. Kadangi nei komisija, nei fakultetas nenori 
„iš principo savo vėliavoje užrašyti žodžio „antisemitizmas“, profeso- 
riaus vietą Einsteinas gauna nepaisant žydiškos kilmės, nors „kaip tik 
mokslininkams izraelitams prikišama visokių nemalonių charakterio 
savybių, tokių kaip įkyrumas, komerciška pažiūra į akademinį darbą 
ir panašių dalykų, ir daugeliu atvejų tai nėra visai tušti žodžiai“ (cit. 
iš Folsingo, 1993, 288). Tačiau nesiryžtama „žmogaus diskvalifikuoti 
vien todėl, kad atsitiktinai yra žydas“. 

Einsteinas, kai ilgesnį laiką Prahoje negauna žinių iš Ciuricho, lin- 
kęs net įtarti: „Ministerija, matyt, dėl mano žydiškos kilmės siūlymą 

atmetė“ (cit. iš Fölsingo, 1993, 310). Sunku įsivaizduoti žydą, kuris 
tais laikais vokiškai kalbančioje Europoje pamirštų, kad yra žydas. 

Berlyne žydų padėtis dar keblesnė. Nors kaizerinėje imperijoje jie 
turi lygias pilietines teises, bet oficialiai yra toleruojamas antisemiti- 
nis judėjimas. Ideologinio peno jis semiasi iš Berlyno antisemitinio 
ginčo, kurį išprovokavo įtakingas istorikas Heinrichas von Treitsch- 
ke (fon Treičkė), Einsteino gimimo metais (1879) paskelbęs traktatą 
„Žydų klausimas Vokietijoje“ (Nachama, Hg., 2001, 106). O jo ultima 
ratio* yra pamfletas „Žydai - mūsų nelaimė“. Svarbiausi motyvai yra 
ne tiek rasė ar religija, kiek tai, kad žydams, ypač bankininkams ir 
finansininkams, suverčiama atsakomybė už 1873 m. prasidėjusį eko- 
nomikos nuosmukį. 

Palyginti su bendruoju žydų skaičiumi, per keletą dešimtmečių 
jie kaip prekybininkai, parduotuvių savininkai, fabrikantai, pramo- 
nininkai ir laisvųjų profesijų žmonės - teisininkai, medikai ir tyrė- 
jai - visuomenėje prasimušė ir užėmė aukštas padėtis. Kultūriniame 
gyvenime žydų rašytojų, kompozitorių, atlikėjų, filosofų dalis toli 
pranoksta kitų tautybių dalį visų gyventojų atžvilgiu. Trys vokiškai 
kalbantys žydai — Marxas, Freudas ir Einsteinas — priklauso prie įta- 
kingiausių XIX-XX a. mąstytojų. E 

Einsteino jaunystės miestuose Ulme ir Miunchene, susikūrus im- 
perijai, gyveno maždaug po du procentus žydų. Berlyne šimtmečių 
sandūroje „izraelitų“ būta per šimtas tūkstančių — keturi procentai 
gyventojų. Bet jie mieste sumoka apie trisdešimt procentų visų mo- 
kesčių. Nuo XX a. pradžios daugelis jų persikėlė į stambiųjų buržua 
miesto pakraščio bendruomenes Šarlotenburge, Vilmersdorfe ir Šė- 
neberge, kur nuo 1915 m. įsikūręs ir Einsteinas. Susiformavo moder- 
ni liberali žydų didmiesčio visuomenė. Tik nedidelė ortodoksų grupė 
dar atstovauja tradiciniam judaizmui. 

Vis dar opus klausimas, ar žydai yra vokiečiai, ar jie save laiko Vo- 
kietijos žydais ar žydų kilmės vokiečiais. Nuo XIX a. pabaigos tas klau- 
simas pasidarė dar aktualesnis dėl to, kad iš Rytų atsikraustė „užsienio 


* Paskutinis argumentas (lot.). 

žydų“. Tačiau Berlyne sionistų ne ką tepagausėja, o jei ir pagausėja, tai 
ne tiek kaip į Palestiną žvelgiantis politinis judėjimas, o veikiau kaip 
„kultūrinis sionizmas“, — taip jį pavadina rašytojas Martinas Buberis. 

Iki Pirmojo pasaulinio karo žydai Vokietijoje neduoda beveik 
jokio preteksto būti puldinėjami, matyt, todėl, kaip mano istorikas 
Semionas Dubnowas (Dubnovas), kad laiko „savo pareiga tarnauti 
naujajai tvarkai. Perdėtu patriotizmu ir pasidavimu didžios valstybės 
idėjos dievinimui jie stengiasi neatsilikti nuo grynųjų vokiečių“ (Na- 
chama, Hg., 2001, 90). Tai tinka ir žymioms asmenybėms, tokioms 
kaip Einsteino kolegai Haberiui ar jo pažįstamam pramonininkui, 
vėliau tapusiam užsienio reikalų ministru, Waltheriui Rathenau. Šis 
vieną kartą yra pasakęs: „Neturiu ir nežinau kito kraujo kaip vokie- 
čių, jokios kitos genties, kitos tautos kaip vokiečių. <...> Nei mano 
tėvas, nei aš neturėjome kitokių minčių, kurios nebūtų buvusios vo- 
kiškos“ (cit. iš Charpos ir Grunwaldo, 1993, 133). Būta mėginimų net 
tradicinį šabą perkelti į sekmadienį. 

Asimiliavimosi užmojis viršūnę pasiekia įsiplieskus Pirmajam 
pasauliniam karui. „Vokietijos žydai! - suskamba 1914 m. rugpjūčio 
pradžioje kreipimosi į „tikėjimo brolius“ žodžiai. — Šią valandą vėl 
turime parodyti, kad mes, išdidūs savo genties žydai, esame geriausi 
tėvynės sūnūs“ (Nachama, Hg., 2001, 129). Karo akivaizdoje kaizerio 
paskelbta skirtingų bendruomenių „pilietinė taika“, pasak istorikės 
Chanos S. Schūtz (Šiuc), „žydams buvo didesnė paskata už bet kokį 
kitą įvykį nuo 1869 m. įsigaliojusio lygiateisiškumo“ (ten pat). Visos 
nesantarvės, taip pat ir religinės, turi liautis. 

Tačiau pasikeitus vokiečių armijos padėčiai fronte pakinta ir žydų 
likimas Vokietijoje. Staiga jiems imamas primesti bailumas, jie ap- 
kaltinami net tuo, kad sustojo puolimas ir prasidėjo pozicinis karas. 
Istoriko Golo Manno nuomone, antisemitizmas tuo metu buvo di- 
desnis, nei naciams atėjus į valdžią 1933 m. Iš to laikotarpio nežino- 
ma nė vieno Alberto Einsteino komentaro. Tais metais žydų klausi- 
mas jam dar nebuvo itin svarbus. 

Tik po karo, kuriame dvylika tūkstančių žydų vokiečių kariuome- 
nėje paguldo galvas, 1919 m. staiga atsidūręs šlovės zenite Einsteinas 


akivaizdžiai imasi žydų ir gentainių likimo klausimo. Vos paskelbus 
Saulės užtemimo matavimų duomenis jis Londono laikraštyje „Ti- 
mes“ sarkastiškai šmaikštauja: „Dar vienas reliatyvumo principo tai- 
kymo atvejis skaitytojams palinksminti: dabar Vokietijoje esu vadi- 
namas „vokiečių mokslininku“, o Anglijoje — „Šveicarijos žydu“. Bet 
jei kada nors susidarytų situacija, kad būčiau pateikiamas kaip bėte 
noire*, tada būtų priešingai: vokiečiams būčiau „Šveicarijos žydas“, o 
anglams - „vokiečių mokslininkas“ („Times“, 1919 11 28). 

Tokio pareiškimo pamatas yra štai koks: „Čia siautėja stiprus an- 
tisemitizmas ir nirti reakcija, bent tarp „išsilavinusiųjų“, — rašo Eins- 
teinas 1919 m. gruodžio 4 d. bičiuliui ir kolegai Pauliui Ehrenfestui 
(laiškas Pauliui Ehrenfestui, 1919 12 04, CPo, 268). Kaip tik akademi- 
nis antisemitizmas purena dirvą būsimai barbarybei. Kadangi Zur- 
nalistai padaro jį visažinančiu išminčiumi, Einsteinas ir pasinaudoja 
priėjimo prie masinio informavimo priemonių galimybe balsui pa- 
kelti ir daugiau nebebūna atsiskyręs. 1919 m. gruodžio 30 d. „Berli- 
ner Tageblatt“ laikraštyje paskelbia tekstą „Imigracija iš Rytų“. Jame 
ne tik orakuliškai įspėja nesigriebti demagogijos iš dešinės: „Visų tų 
argumentų tikslas yra imtis griežčiausių priemonių, t. y. sugrūsti 
žmones į koncentracijos stovyklas ir versti visus atvykėlius emigruo- 
ti“, bet ir pirmą kartą — netiesiogiai — išpažįsta sionizmą Rytų žy- 
dams reikalaudamas „galimybės toliau keliauti“: „Tikriausiai daugelis 
iš jų naujoje besikuriančioje žydų Palestinoje kaip laisvi žydų tautos 
sūnūs ras tikrąją tėvynę“ („Berliner Tageblatt“, 1919 12 30, Morgen- 
ausgabe, CP7, 238). 

Jau prieš kelionę į senąjį Izraelį Einsteino sieloje kirba su sioniz- 
mu susijusi žydų tėvynės Pažadėtoje Žemėje idėja. Apie žydų naciją 
Palestinoje iš pradžių neprasitaria nė puse žodžio. Vis dėlto judaiz- 
mo klausimu atidarė pirmąjį frontą: Einsteinas reiškia sionistinius 
idealus, bet nepritaria svarbiausiam sionizmo idealui — kurti vals- 
tybę. Socialistiniai elementai, pavyzdžiui, steigti kibucus, jam prie 
širdies, o žydišką šovinizmą niekina. 


* Nekenčiamas asmuo (pranc.). 


1919 m. lapkričio 9-ąją, trys dienos po to, kai mokslo šventykloje 
buvo „paskelbtas šventuoju“, bičiuliui ir kolegai Maxui Bornui ir jo 
žmonai Hedi rašo: „Antisemitizmą galiausiai reikia suvokti kaip re- 
alų dalyką, paremtą tikromis paveldimomis savybėmis, nors mums, 
žydams, tai dažnai ir nemalonu“ (laiškas Maxui Bornui, 1919 11 09, 
Einstein/Born, 1982, 36). Kai kas net pritaria jo priešginiškai po- 
zicijai, kurios esmė ta, „kad žydų įtaka dvasiniam vokiečių tautos 
gyvenimui gerokai pranoksta jų skaičių“ („Jūdische Rundschau“, 
1921 06 21, CP „ 427 ir kt. p.). Galiausiai jis taip įsidrąsina, jog pa- 
reiškia: „Aš manau, kad dėl besitęsiančio antisemitizmo kaltas ir vo- 
kiškas žydiškumas“ 

Einsteino santykis su žydiškumu anais nelengvais laikais remiasi 
politiniais ir kultūriniais, bet labiausiai socialiniais motyvais. Eins- 
teinas tiki lygių teisių visiems principu. Instinktyviai palaikydamas 
visų tikėjimų skriaudžiamuosius, atstumtuosius ir bedalius jis pel- 
no iš Rytų atvykusių žydų simpatijas. Iš 30 tūkstančių iš Rytų į Vo- 
kietiją atbėgusių žydų 20 tūkstančių apsistoja Berlyne. Atvykėliams 
studentams jis siūlo kursus universitete. Blogiausiai jam būtų regė- 
ti savo vargšus brolius atskirtus dar ir nuo švietimo. Tuo įsitikini- 
mu - solidarumas kaip religija — remiasi ir jo nuoširdus noras, kad 
būtų įsteigtas žydų universitetas Palestinoje, kurią įsivaizduoja kaip 
dvasinį pasaulinės žydų diasporos centrą. 

Reikšdamas savo požiūrį į žydus iš Rytų Einsteinas atidaro antrą 
santykio su judaizmu frontą. Jis randa „priešo įvaizdį“, kuris jam ke- 
lia didesnį rūpestį nei antisemitizmas — asimiliacija. „Daugelio mano 
genties brolių orumą žeminančią maniją prisitaikyti visada jaučiau 
esant atgrasią“, — rašo jis 1919 m. pabaigoje („Jūdische Rundschau“, 
1921 0621, CP, 428). „Neatskiriama šios „integracijos“ dalis, — situa- 
ciją apibūdina architektas Wachsmannas, - Einsteino siaubui, buvo 
tai, kaip žydai apsipranta būti menkinami ar net visaip ujami“ (Grū- 
ning, 1990, 261). g 

Gavęs kvietimą dalyvauti Berlyno žydų tikėjimą išpažįstančių Vo- 
kietijos piliečių centro susivienijimo posėdyje, kuris „skirtas kovai su 
antisemitizmu akademiniuose sluoksniuose“, 1920 m. balandį parašo 


tulžingą atsakymą. „Išpažinimo laiškas“, kurį vėliau paskelbia „Isra- 
elitisches Wochenblatt fūr die Schweiz“ laikraštis, geriau nei koks 
nors kitas Einsteino pasisakymas atskleidžia jo požiūrį į prisitaikė- 
lius, prie kurių priskiria ir bičiulį Fritzą Haberį. 

„Pirmiausia reikia kovoti su mūsų pačių antisemitizmu ir vergiš- 
kais įsitikinimais — ir daryti tai per švietimą. Daugiau orumo ir sava- 
rankiškumo mūsų gretose! Tik kai drįsime patys save laikyti nacija, 
kai gerbsime save patys, mus gerbs ir kiti, tai įvyks savaime. <...> Kai 
tenka skaityti žodžius „žydų tikėjimą išpažįstantys Vokietijos pilie- 
čiai“, ima širdgėliškas juokas. <...> Ar gali arijas gerbti tokius pirštų 
galiukais vaikščiojančius žmones? <...> Esu žydas ir džiaugiuosi pri- 
klausąs Žydų tautai, nors ir nelaikau jos kažkokia išrinktąja. Palikime 
arijams tą jų antisemitizmą ir puoselėkime meilę saviesiems“ („Israe- 
litisches Wochenblatt fūr die Schweiz“, 1920 09 24, CP, 303). 

Savo studentams žydams Einsteinas pataria „su ne Zydais elgtis 
mandagiai, bet visada santūriai. Privalome gyventi pagal savus pa- 
pročius neperimdami girtuokliavimo ir puotavimo įpročių, kurie 
svetimi mūsų prigimčiai. Galima būti Europos kultūros skleidėju, 
geru valstybės piliečiu ir kartu ištikimu žydu“ (Seelig, 1998, 117). 
Savo gentainius Einsteinas apibūdina kaip „tam tikro raidos tipo 
žmones, kuriems trūksta vienijamo bendrumo atramos. To pada- 
rinys — individų nestabilumas, galintis virsti doroviniu pakrikimu“ 
(ten pat, 116 ir kt. p.). 

Einsteinas svajoja apie tai, kad susivienytų „visi žemės žydai į vie- 
ną gyvą bendruomenę“, apgailestauja „žymius žydus pasidavus savi- 
garbos neturinčiai mimikrijai, ir širdis kraujais apsipila tai matant“ 
(Seelig, 1998, 117). Tačiau, nors „pasigailėjimo vertas žydas perkrikš- 
tas, vakarykštis ir šios dienos slaptasis patarėjas“ (ten pat, 105) jam 
yra vienas iš klaikiausių paveikslų, o tai ypač tinka Fritzui Haberiui, 
nes jis dvidešimt ketverių metų pasikrikštijo evangeliku, draugystės 
su chemiku neatsisako. „Haberis ir Einsteinas mokslą suvokia kaip 
ypatingą kvietimą tapti tikėjimo, kuris tik neseniai buvo sukurtas, 
dvasininku“, — sako istorikas Fritzas Sternas (Stern, 2001, 68). Tuo 
grindžiamas bendrumo jausmas padeda įveikti visas skirtybes. 

„Žydų solidarumas irgi yra priešininkų pramanas, — sako Einstei- 
nas ir tyčiojasi: — Antisemitai mielai kalba apie žydų susiskaldymą, 
bet ar kas kada nors istorijoje yra regėjęs akivaizdesnį bandos kvai- 
lumo pavyzdį kaip Vokietijos žydų apakimas?“ (Vallentin, 1955, 209). 
Retrospektyviai Einsteinas skelbia negailestingą nuosprendį genties 
broliams, kurie užsimerkė artėjant katastrofai: „Didelė katastrofa, 
kuri vyko Vokietijoje, buvo ir gero gyvenimo sukeltas pasidavimas 
vergovei. Nepaisydama nedviprasmiškų ženklų žydų buržuazija lai- 
kėsi įsikibusi turto, namų ir baldų“ (ten pat, 211). 

Einsteinui nerūpi Vokietijos žydų ginčai dėl to, kas yra labiau Zy- 
das, o kas labiau vokietis. Jam reikšminga tai, ką mato savo akimis. 
O ką mato, vertina kaip orumo žeminimą - visai kitaip, bet panašiai 
kaip orumo praradimą, kai regi „genties brolius“ prie Raudų sienos. 
Tuo teiginiu jis nubrėžia ribą tarp abiejų pusių — jokio klero ir jo- 
kio silpnadvasiškumo. Tai idealistinė laikysena, kuri neveda niekur, 
nebent tik patvirtina klaikiausius nuogąstavimus. „Didžiausia nelai- 
me ta, — rašo 1934 m. kovo mėnesį iš Prinstono bičiuliui Michele'iui 
Besso į Šveicariją, — kad iki šiol viskuo patenkinti nenukentėjusių ša- 
lių žydai, kaip kitados Vokietijos žydai, puoselėja kvailą viltį išsaugoti 
kailį tylėdami arba patriotiniais patikinimais“ (laiškas Maxui Bornui, 
1943 03 22, Einstein/Born, 1982, 169). 

Tokią nuomonę jis išsako apie tuos Amerikos „brolius, apie ku- 
riuos bičiuliui Besso buvo rašęs jau 1921 m. grįžęs iš pirmosios kelio- 
nės į JAV: „Dauguma mūsų gentainių yra ne tiek drąsūs, kiek gudrūs, 
tą aš puikiai pastebėjau“ (laiškas Michele'iui Besso, 1921 05 28, Eins- 
tein/Besso, 1972, 163). Prieš išvykstant į Ameriką 1921 m. Fritzas 
Haberis bijodamas antisemitinių reakcijų įkalbinėja nevažiuoti: „Jie 
neabejojamai aukoja tą nedidelį žemės lopinėlį, kuriuo Vokietijos 
aukštosiose mokyklose remiasi žydų tikėjimo profesūros ir studen- 
tų egzistencija“ (Fritzo Haberio laiškas, 1921 03 09, cit. iš Fölsingo, 
1993, 573). Einsteinas nepasiduoda bailių įtakai, nors dėl savo vai- 
dmens neturi jokių iliuzijų: „Aiškus daiktas, esu reikalingas ne dėl 
gebėjimų, — atsako Haberiui, — o tik dėl vardo, kurio reklaminiu pa- 

trauklumu naudodamiesi jie ketina iš turtingų Dolerijos šalies gen- 
tainių išpešti nemažai naudos“ (ten pat, 571). O bičiuliui Solovine'ui 
praneša, kad „turės maldauti dolerių, nors būsiu pasigyrimo objektas 
ir masalas“ (Einstein, 1960, 26). Kartu su sionistų vadovu Chaimu 
Weizmannu (Veicmanu) Einsteinas renka aukas Žydų universiteto 
Medicinos fakultetui. Po viskam „lieka gražus suvokimas, kad tikrai 
esi padaręs gera ir drąsiai, nepaisydamas žydų ir ne žydų protestų, 
pasidarbavęs žydų reikalui“ (laiškas Michele'iui Besso, 1921 05 28, 
Einstein/Besso, 1972, 163). 

Grįžęs kelionės įspūdžius Einsteinas papasakoja sionistų sueigoje 
Berlyno Blūthnerio (Bliutnerio) salėje. Kitą dieną jo kalbą paskelbia 
„Jūdische Rundschau“ laikraštis: „Didžiausias mano įspūdis buvo tas, 
kad pirmą kartą gyvenime pamačiau žydų tautą. Mano ponios ir po- 
nai! Žydų esu matęs devynias galybes (pagyvėjimas), bet žydų tautos 
nei Berlyne, nei kur nors kitur Vokietijoje dar nemačiau. <...> Žmo- 
nėms tebebūdingas nacionalinis jausmas, kurio nesužlugdė visiškas 
individo naikinimas ir skaldymas“ („Jūdische Rundschau“, 1921 07 01, 
CP7, 439). Per priėmimą City Hall (Miesto salėjė) Manhatane Niu- 
jorko miesto kapela griežė Vokietijos himną ir sionistų „Hatikvah‘, 
vėlesnį Izraelio nacionalinį himną. Palyginti su situacija Vokietijoje, 
Amerikos žydai JAV rado kažką panašaus į Pažadėtąją Žemę. 

O kas žydą daro žydu? Kaip paveldo ir genetikos idėjos gynėjas 
pirmaisiais Veimaro Respublikos metais Einsteinas vartoja žodžius, 
kurie šiais laikais skamba beveik rasistiškai: „Esu tvirtai įsitikinęs, — 
rašo jis po susitikimo su nedidele žydų bendruomene Honkonge, — 
kad žydų rasė per pastaruosius pusantro tūkstančio metų išliko ga- 
nėtinai gryna“ (kelionės dienoraštis, 1922 11 09). 

Apie 1930 m. vaizdas jau gerokai pasikeitė: „Aš taip pat pripažįs- 
tu, kad mūsų kultūros tradicija mums daro garbę; šiaip jau doroviš- 
kai ji yra pranašesnė, intelektualiai — vienpusiška, tačiau stipri; meno 
ir pasaulėžvalgos požiūriu — skurdi, apskritai gerokai konservatyvi, o 
asmenybę atrofuojanti... moralinis elitas... mūsų politinis pasaulinis 
pilietiškumas“ (Grūning, 1990, 321). 

1930 m. sausio 29 d. Berlyno žydų bendruomenė išvysta Eins- 
teiną per labdaros koncertą didžiojoje sinagogoje Oranienburgo 
gatvėje su tradicine jarmulka ant galvos griežiantį antruoju smui- 
ku. Gresiant rudajam kvaituliui ir pavojui visai kultūrai Einstei- 
nas vis labiau rodo visuomeninį ir kultūrinį angažuotumą: „Kokiu 
mastu žydai sudaro rasinę bendruomenę, nėra svarbu, — pareiškia 
jis 1932 m. liepos mėnesį. - Aš esu už sionizmą. Neabejotina, kad 
žydai yra likimo bendruomenė ir jiems verkiant reikia vienas ki- 
tam padėti“ (laiškas Edwardui M. Freedui, 1932 07 11, cit. iš Grü- 
ningo, 1990, 321). 

Netrukus po to, kai Hitleris užgrobė valdžią, Vokietijoje platina- 
mas nacių raštas „Žydai žiūri į Tave“. Jame tarp kitų įvardijamas ir 
fizikas Einsteinas, tarsi koks į užsienį pasprukęs nusikaltėlis: „Eins- 
teinas. Išrado labai ginčijamą „reliatyvumo teoriją“. Žydų spauda ir 
nieko nenutuokianti vokiečių tauta kėlė jį į padanges, o tas atsidėko- 
jo užsienyje melagingai kurstydamas prieš Agolią Hitlerį. (Nepakar- 
tas.)“ (cit. iš Grundmanno, 2004, 432). 

Vienas iš apmaudžiausių Einsteino išgyvenimų yra gentainių 
reakcija prieš jį dėl naujos valdžios represijų. „Mano vyro likimo 
tragizmas yra tas, — rašo Elsa 1934 m. savo draugei Antoninai Val- 
lentin, — kad visi Vokietijos žydai jį kaltina už čia juos ištikusį tokį 
siaubą. Jie <...> per savo bukumą paskelbė šūkį, raginantį nuo jo nu- 
sigręžti ir jo neapkęsti. Todėl neapykantos kupinų laiškų gauname 
daugiau iš žydų nei iš nacių!“ (cit. iš Vallentin, 1955, 211). 

Einsteinas brėžia vis ryškesnę liniją tarp Vokietijos žydų, nema- 
tančių, kokia lemtinga yra jų akla tėvynės meilė, ir tų, kurie seniai 
yra atpažinę epochos ženklus. 1938 m. rugpjūčio mėnesį bičiuliui 
Besso papasakoja anekdotą, kurio ir komentuoti nereikia: „Vienas 
žydę vedęs teisininkas <...> į mano klausimą, ar nejaučiąs nostal- 
gijos, atsakė: bet juk aš nesu žydas! Tas žmogus suprato“ (laiškas 
Michele’iui Besso, 1938 08 08, Einstein/Besso, 321). Einsteinas — 
irgi. Maždaug tuo metu jo sukurtas ketureilis parodo jo dvilypumą 
genties brolių atžvilgiu: 

Kai savus Zydus regiu, 
Džiaugsmo sieloj nejaučiu. 
O kai į kitus žiūriu, 

Noriu būti tik žydu.* 


„Tai, kas žydus sieja ir tūkstančius metų siejo, — sako jis 1938 m., — 
pirmiausia yra demokratinis socialinio teisingumo idealas ir visų 
žmonių tarpusavio pagalbos bei pakantumo idėja“ (Einstein, 1993, 
245). Tačiau ir toliau pasisako prieš valstybės kūrimą Palestinoje: 
„Mano žydiškumo esmės jausmas priešinasi minčiai kurti žydų vals- 
tybę su sienomis, kariuomene ir atskiromis valdžios institucijomis. 
<...> Baiminuosi dvasinės žalos, kurią žydiškumas tada patirtų“ (kal- 
ba, pasakyta „National Labor Committee“, 1938 04 17, cit. iš Cala- 
price, 1997, 106). 

Kai per holokaustą žuvo ir jo šeimos narių, Einsteinas ima kalbėti 
atsargiau: „Sionizmas Vokietijos žydų beveik visai negalėjo apsaugo- 
ti nuo sunaikinimo, — rašo jis vienam judėjimo priešininkui. — Bet 
tiems, kurie išliko, teikė dvasinės stiprybės nelaimę iškęsti oriai ir ne- 
prarasti sveikos savigarbos“ (cit. iš Calaprice, 1999, 108). O 1949 m. 
naująją valstybę palaimina: „Žydų kovos Palestinoje tikslas buvo ne 
politinė nepriklausomybė pati savaime, o laisvas žydų įvažiavimas iš 
daugelio šalių, kur grėsė pavojus jų egzistencijai“ (radijo transliacija 
United Jewish Appeal konferencijai, 1949 11 27, Einsteino archyvas, 
<58-904>). 

Tačiau vėl, kaip ir prieš ketvirtį amžiaus, Einsteinas įspėja, kad 
Izraelis laimę ras tik su arabais, o ne kovodamas su jais. Dar 1929 m. 
bičiuliui Besso buvo rašęs: „Be santarvės ir bendradarbiavimo su 
arabais nieko nebus. <...> Išvis negalima kalbėti apie arabų išstūmi- 
mą iš jų žemių. Juk dėl prasto apgyvendinimo krašto galimybės būtų 
menkos“ (laiškas Michele'iui Besso, 1929 09 (ar 11) 04, Einstein/Bes- 
SO, 1972, 255). Savo požiūrį jis kartoja kiekviena pasitaikančia pro- 


* Seh’ ich meine Juden an / Hab’ nicht immer Freude dran; / Fallen mir die An- 
dern ein: / Bin ich froh, ein Jud’ zu sein (Einsteino archyvas, <31-324>). 

ga, kaip „Sveika, Marija“ kalbant rožinį. Kai Izraelis mirus pirmajam 
valstybės prezidentui Chaimui Weizmannui 1953 m. Einsteinui pa- 
siūlo užimti jo postą, mokslininkas nuolankiai atsisako pripažinda- 
mas, kad „santykis su žydų tauta yra virtęs mano tvirčiausiu žmo- 
gišku saitu“ (laiškas Abbai Ebanui, 1952 11 18, Einsteino archyvas, 
<48-943>). Savo įdukrai Margot paaiškina: „Jei būčiau prezidentas, 
Izraelio tautai kai kada turėčiau sakyti dalykus, kurių žmonės nelabai 
norėtų girdėti“ (laiškas Margot Einstein, be datos, cit. iš Calaprice, 
1999, 110). 

Einsteino santykis su žydų tikėjimu jau labai anksti pasuko kitais 
keliais. „Ryžtingai  nusigręždamas nuo „nuoširdaus religingumo“ 
buvo atidaręs trečiąjį visą gyvenimą trukusio aiškinimosi, kas yra žy- 
diškumas, frontą. Nors ir nenustoja buvęs „religingas žmogus“, bet jo 
tikėjimas yra įgavęs kryptį, kurią apibūdina kaip „stipriausią ir tau- 
riausią mokslinio tyrimo varomąją jėgą“. „Visų laikų religiniai genijai 
buvo paženklinti kosminiu religingumu, kuriam svetimos dogmos ir 
pagal žmogaus paveikslą įsivaizduojamas Dievas“ 

Šiuo žingsniu Einsteinas įžengė, amerikiečių mokslo istoriko Ge- 
raldo Holtono žodžiais tariant, į „trečiąjį rojų“. Šis atsiranda susi- 
liejant pirmajam ir antrajam, tam tikru požiūriu metafizikai ir fizi- 
kai, ir paaiškinamas dideliu Einsteino „veržimusi apibendrinti“, anot 
Holtono, giliai vokiečių kultūroje įsišaknijusiu noru: mechaniką ir 
elektrodinamiką, masę ir energiją, erdvę ir laiką, gravitaciją ir erdvė- 
laikį, galiausiai visas teorijas jungti į visko teoriją. Bet ir visų šalių 
tyrėjus — viso pasaulio žydus, tautas ir religijas — tas rojus vienija į 
vieną pasaulio vyriausybę. Neturi būti jokių ribų ir užtvarų, pirmiau- 
sia tarp religinių ir mokslinių pažiūrų. 

„Paslapties išgyvenimas, nors ir sumišęs su baime, sukūrė reli- 
giją. Žinojimas, kad egzistuoja tai, kur mes negalime prasiskverbti, 
kad esama didžiausio proto ir žėrinčio grožio apraiškų, prieinamų 
mūsų protui tik primityviausiomis formomis, šitas žinojimas ir ju- 
timas sudaro tikrąjį religingumą; šiuo ir tik šiuo požiūriu priklausau 
prie nuoširdžiai religingų žmonių, — 1931 m. Einsteinas apibendrina 
savo svarbiausias mintis (Seelig, 1998, 12). Bet vis dėlto ir kitu po- 

žiūriu — didžia pagarba gyvenimui, pagarba, kurią Einsteinas pripa- 
žįsta kartu su tikinčiais žydais ir visada išsaugojo nepaisydamas savo 
lengvabūdiškos pažiūros į mirties bausmę. Su malonumu jis cituoja 
Waltherio Rathenau mintį: „Žydas meluoja, jei sako, kad medžioti 
eina dėl malonumo“ (cit. iš Grūningo, 1990, 260). 

Nors mokslas dieviškumui gamtoje pažinti žydų tradicijų lobyne 
laikomas tiesiog šventu, Einsteinas niekada nebegrįžta prie „tikėji- 
mo“ religinės bendrystės požiūriu. „Dievo, kuris savo kūrinijai atly- 
gina arba ją baudžia, kuris apskritai turi valią kaip tas, kurį mes patys 
per save patiriame, negaliu įsivaizduoti“ (Seelig, 1998, 12). Einsteinas 
tikintiesiems be gailesčio rėžia į akis: „Žydų Dievas tėra tik prietaro 
neigimas, vaizduotės sukurtas prietaro pakaitas. Tai taip pat yra ir 
mėginimas dorovės įstatymą grįsti baime, pasigailėjimo vertas ne- 
garbingas bandymas“ (ten pat, 101). 

Jokiam autoritetui, nors šis būtų ir išgalvotas, jokiam Dievui 
Einsteinas nepripažįsta teisės primesti savo valios žmogui. „Nuolan- 
kumas yra Einsteino religija, - sako žentas Rudolfas Kayseris. — Ją 
sudaro vaikiškas gėrėjimasis aukštesniuoju protu“ (cit. iš Grūningo, 
1990, 471). Čia vėl išnyra amžinasis vaikas. Einsteinas netiki įasme- 
nintu Dievu, bet vaikiškai išmintingai naudojasi Dievo paveikslu. Ne 
to Dievo, kuris baudžia arba atlygina, o to, kuris gamtą sukūrė tokią 
dėsningą, kad viskas Visatoje privalo tų dėsnių paisyti. Viskas yra 
nulemta, nustatyta, likimas - tai begalinė dėsningai sutvarkytų pro- 
cesy sampyna. 

„Šitas realistinis jausmas Visatos, kurios dalis pats yra, atžvilgiu 
Einsteino sieloje yra toks stiprus, kad įgauna formą, panašią į visiš- 
ką priešingybę, — užrašo jo asistentas Leopoldas Infeldas 1938 m. — 
Einsteinas, kalbėdamas apie Dievą ir jo sukurtą pasaulį, visada gal- 
voje turi vidinį gamtos dėsnių nuoseklumą ir loginį paprastumą“ 
(Infeld, 1969, 56). Tik tokį autoritetą jis pripažįsta. Jo Dievas yra 
principas — priežasties ir padarinio principas. Einsteinas tiki prie- 
žastingumo dėsniu: tik juo pasireiškia dieviškumas. Ir žydų šventasis 
nori pakilti iki savojo Dievo, nori „amžinajam mįslių davėjui“ dirste- 
lėti į kortas, perprasti jo kūriniją, „Žinoti, kaip Dievas šį pasaulį yra 

sukūręs“, tik tiek. „Mane domina ne tas ar kitas reiškinys, to ar kito 
elemento spektras. Norėčiau pažinti Jo mintis, visa kita - smulkme- 
nos“ (cit. iš Gardnerio, 1996, 164). 

Tačiau Einsteinas, tas deterministas, netiki laisva valia. Dievas 
turėjo šansą, ir nuo to laiko viskas vyksta pagal nekintamus dėsnius. 
Bet ar jis iš viso turėjo šansą, ar laisvą valią turėjo tik vieną vieninte- 
li kartą? „Tai, kas mane labiausiai domina, yra klausimas: ar Dievas 
kurdamas pasaulį galėjo rinktis?“ — klausia Einsteinas (cit. iš Fische- 
rio, 1996, 206). Ar žinomiems gamtos dėsniams yra alternatyvų? Ar 
jie yra vieninteliai galimi? Kokios prigimties yra dėsniai? Gal jie patys 
yra Dievas? Ar amžinybe, kaip ir baigtinumu, galima nusivilti ir vis 
tiek atsistoti prieš Dievą kaip jo taisyklių dešifruotojui? 

„Mokslas be religijos yra šlubas, o religija be mokslo — akla“, — 
sako Einsteinas (cit. iš Paiso, 1998, 164). Bemaž kaip niekas kitas iš 
tikinčiųjų kolegų jis suvokė savo gildijos religingumą. „Kiekvienam 
tikram gamtotyrininkui neturi būti svetimas tam tikras religinis 
jausmas; tyrėjas negali įsivaizduoti, kad apie be galo subtilias sąsajas, 
kurias įžvelgia, mąstoma pirmą kartą. Siekdamas suvokti tai, kas dar 
nepažinta, tyrėjas jaučiasi kaip vaikas, mėginantis suprasti suaugu- 
siųjų viešpatavimą“ (Moszkowski, 1922, 58). Gal čia ir yra Einsteino 
paslaptis. Jo pasaulyje Dievas yra gyvas, tas Dievas, kurį Nietzsche 
seniai paskelbė mirusiu. Nietzsche's veikalus Einsteinas kategoriškai 
atmeta: „Jei galiu ko nors neapkęsti, tai yra jo raštai“ (laiškas Eduar- 
dui Einsteinui, be datos, Einsteino archyvas, <75-987>). 

Kai 1929 m. Herbertas S. Goldsteinas telegrama paklausia: „Ar 
tikite Dievą? Stop Atsakymas apmokėtas 50 žodžių“ (cit. iš Herman- 
no, 1996, 338), Einsteinas Niujorko rabinui atsako: „Tikiu Spinozos 
Dievą, kuris atsiskleidžia per dėsningą esinio dermę, ne tokį, kuris 
rūpinasi žmonių likimu ir poelgiais“ (Hoffmann, 1979, 114). Einstei- 
nas išnaudojo tik pusę apmokėtų vienetų — dvidešimt penkių žodžių 
tikėjimo išpažinimas. Ypač prie širdies Einsteinui Spinozos 29 „teo- 
rema“: „Gamtoje nėra nieko atsitiktina, — sakoma joje, — viskas yra 
dieviškosios gamtos būtinybės determinuota tam tikru būdu egzis- 
tuoti ir veikti“ (Spinoza, 1987, 55). 

Zentas Rudolfas Kayseris apibendrina: „Pasaulėvaizdis: neramios 
žemiškos tikrovės pavertimas gryna ir amžina idealybe; Leibnizo 
„iš anksto nustatyta harmonija“ ir Spinozos intelektinis monizmas; 
dėsningumas kaip aukščiausias anarchišką atsitiktinumą ir savivalę 
įveikiantis triumfas“ (Seelig, 1956, 90). Dievas nesprendžia nieko, ko 
jau nėra nusprendęs. Erdvėlaikyje akimirka visada yra čia ir dabar. Be 
materijos nėra erdvėlaikio, be priežasties — padarinio. Antrasis eina 
po pirmojo. Dievas negali žaisti atsitiktinumu. 

„Senatvėje jis pakartotinai vadina save nuoširdžiai religingų ne- 
tikėliu“, — praneša apie uošvį Rudolfas Kayseris (Seelig, 1956, 58). 
Taip radosi garsusis Einsteino posakis, kuriuo iš Visagalio tarsi džino 
butelyje jis nori net laisvę atimti: „Dievas nežaidžia kauliukais“ | 


Septynioliktas skyrius 


"TIKSLAS PATEISINA ABEJONES 


Einsteinas ir kvantinė teorija 


Klik, sklinda iš matavimo prietaiso, į kurį krinta šviesa, klik, klik, 
klik. Taip reaguoja Vienos universiteto Eksperimentinės fizikos ins- 
tituto detektorius. Tai yra neišvaizdi dėžė su vielomis, jungikliais ir 
skaitmenine rodykle, kurios skaitiniai rodmenys šauna į viršų. Klik- 
sėjimas sklinda iš nedidelio garsiakalbio — ne pratisas ūžimas ar 
zvimbimas, o tik klik, klik-lik, klik-lik, aiškiai galima tuos signalus 
skirti ir skaičiuoti, kaip Einsteinas prieš šimtą metų buvo tiksliai iš- 
pranašavęs. Tada, tais „stebuklingaisiais metais“, jo reliatyvumo teo- 
rija dar neįstengia šviesos pakylėti iki laiko meistro. Einsteinas dar 
nori žinoti, kas apskritai yra toji šviesa. 

1905 m. pavasarį jis kalba apie „erdvėtaškiais lokalizuotus ener- 
gijos kvantus, kurie juda neskildami ir gali būti absorbuojami ir ge- 
neruojami tik kaip visumos“ (CP2, 151). Tai viena iš reikšmingiausių 
XX a. idėjų. Nuo jos prasideda teorinė revoliucija, kurios techniniai 
rezultatai iki šiol esmingai lemia žmonijos raidą. Šia teorija remiasi 
aukštųjų technologijų pasaulis: mikroelektronika, mobilioji telefoni- 
ja, skaitmeninė fotografija, kompiuteriai, lustai ir internetas, super- 
laidininkai, nanotechnika ir modernioji chemija. 

Savo reliatyvumo teorijomis Einsteinas nuo 1905 m. mokslą nu- 
vedė į milžinų karaliją, į baigtinį begalinį kosmosą. Savo „šviesos 
kvantų hipoteze“ tais pačiais metais jis atveria mokslui kelią į nykš- 
tukų, mažiausių materijos dalelių — iki pat subatominės srities — pa- 
saulį. Jau vien dėl pastarosios idėjos jis nusipelnė vietos fizikos olim- 
pe — net be reliatyvumo bei gravitacijos. „Aš tiek pat šimtus kartų 
esu mąstęs apie kvantų problemas kiek ir apie bendrąją reliatyvumo 
teoriją“, — sako jis (cit. iš Calaprice, 1999, 152). 

Ir vėl Einsteinas iš pasaulio išgvelbė vieną didžiausių paslap- 
čių — dvilypę šviesos prigimtį. Šviesa gali būti ir vienokia, ir kitokia — 
banginė, kaip aprašyta XIX a. klasikinėje fizikoje, ir (arba) grūdėta, 
panaši į daleles, energija paketėliais, kvantuota. Šia pirmąja bangos 
ir dalelės dualumo, dviejų viena kitą eliminuojančių savybių egzis- 
tavimo tuo pačiu metu užuomina Einsteinas prisideda prie kvantų 
teorijos pagrindų kūrimo. Atskiros šviesos dalelės su kvantuotomis 
energijos būsenomis — po dvidešimt metų jos buvo pakrikštytos fo- 
tonais — kaip mažytės kulkos lekia erdve, o kai pataiko į detektorių, 
tas padaro jas girdimas, kiekvieną atskirai — klik, klik-lik. 

Austrijos sostinės Bolcmano skersgatvyje (Boltzmanngasse) įsi- 
kūrusiame institute mokslininkai, Einsteino idėjų įkvėpti, kuria atei- 
tį, kuri gauna pavadinimą „kvantinė komunikacija“. Instituto vadovas 
Antonas Zeilingeris (Ceilingeris) kalba apie „kvantinį kompiuterį“, 
„kvantinį šifravimą“ beveik kaip apie savaime suprantamus dalykus, 
taip pat kaip Einsteino paauglystės metais visas pasaulis kalbėjo apie 
kaitinamąsias lemputes, generatorius ir telefono aparatus. Zeilinge- 
ris irgi yra genialus vyrukas, jau metuose, tas Kvantonas (taip jį tarp 
savęs vadina studentai): barzdotas ir energingas, niurzgus, žavingas 
vienietis, žinovas visų dalykų, kurių niekas nesupranta, kol jis neat- 
eina ir nepaaiškina. 

„Einsteino šydas“ („Einsteins Schleier“) — taip jis pavadina savo 
knygą apie „naująjį kvantinės fizikos pasaulį“. Apie „didelį šydą“, po 
kuriuo kvantų pasaulis slepia savo mįsles, Einsteinas kalbėjo 1924 m. 
Zeilingeris mėgina tą šydą praskleisti nepasiduodamas iliuzijai, kad 
kvantinę teoriją kas nors tikrai galėtų suprasti. Tačiau jei ir iki šiol ji 
dar nėra kaip reikiant suprasta, vis tiek jau netrukus bus techniškai 
pritaikyta. Fotonai, 1905 m. buvę dar itin paslaptingi, dabar yra pa- 
grindinė kasdienių kvantinės fizikos darbų žaliava. 

Zeilingeris išgarsėja pasaulyje 1997 m., kai jam pirmam su ben- 
dradarbiais pasiseka „spinduliavimas“ šviesos dalelėmis — „Žvaigž- 
džių kelio“ stiliaus teleportacija, nors „tik“ informacijos, bet ne 
materijos. „Einsteiną tai būtų šokiravę“, — sako Philipas Waltheris 


(Filipas Valteris), vienas iš instituto doktorantų, tokio pat amžiaus 
kaip kitados dangaus paslapčių atakuotojas Berno patentų biure. 
Doktorantas žavisi Einsteino „neapsakomu žinojimu“ ir „drąsia lo- 
gika“. O savo paties tyrimus vadina nuostabiais ir kupinais įtampos. 
Kai draugai pasiteirauja, ką ten laboratorijoje veikiąs, atsako: „Tai, ką 
ten darau, yra beprotiška“ 

Kaip tik su šia beprotiška kvantinio pasaulio interpretacija, kuriai 
Einsteinas kaip revoliucionierius 1905 m. davė pradžią, antrajame 
gyvenimo tarpsnyje niekada nebesusitaikys. Kalbant apie kvantus (ir 
visko teoriją, ją dar aptarsime) atsiskleidžia jo kaip mokslininko tra- 
gizmas. Plėtotė galiausiai jį 1925 m. pranoksta. Iki paskutinių dienų 
jis liks didžiuoju abejotoju. Ko gero, produktyviausiu mokslo istori- 
joje. Savo abejonių veiksmingumu net pats stebėjosi. O gal ir ne. 

Zeilingerio grupei priklauso pasaulio rekordas keistos disciplinos 
srityje: jie tiria bangų ir dalelių dualumo ribas. Rafinuotais bandy- 
mais jiems pavyko parodyti, kad net fulerenai, tos iš 60 anglies ato- 
mų, susijungusių į tuščiavidurį, futbolo kamuolį primenantį rutulį, 
sudarytos molekulės, elgiasi kaip bangos. Ir jei Vienos kvantų kara- 
lius ant ilgos savo biuro sienos rastų dar šiek tiek vietos, geriausiai 
šalia nuotraukos, rodančios jį su Dalai Lama XIV, tai čia galėtų kabė- 
ti ir diplomas iš Stokholmo. Jis nebūtų pirmasis iš Einsteino mokslo 
sekėjų, vertų Nobelio premijos. 

Pats mokytojas šį apdovanojimą gauna 1922 m. už darbą apie 
„Šviesos susidarymą ir virsmą“, parašytą 1905 m., ne už reliatyvumo 
teoriją. Švedijos akademijai ir po įspūdingo patvirtinimo per Saulės 
užtemimą 1919 m. ta teorija vis dar atrodo pernelyg spekuliatyvi. 
Einsteinas pagerbiamas ne už bangos ir dalelės dualumo įžvalgą, o 
už tuo pat metu formuluotą fotoefekto teoriją. Ši aiškina, kaip švie- 
sos energija išmuša elektronus iš metalo — šiuolaikinės skaitmeninės 
fotografijos principas. Tai procesas, kurio pavadinimas į kasdienę 
kalbą įėjo kaip kvantinis šuolis. 

Šį reiškinį atrado Maxas Planckas, 1900 m. nustatęs šviesos spin- 
duliuotę esant netolygią, „kvantuotą“. Jei juodąjį kūną (pavyzdžiui, 
židinio plokštę) ima veikti energija, tada kūnas kaisdamas pradeda 

siųsti elektromagnetinius spindulius: kai temperatūra aukšta, mato- 
mus kaip šviesa — nuo raudonos iki baltos. Nors energija tolygiai di- 
dinama, bet metalas (vakuume) ją spinduliuoja ne taip pat tolygiai, o 
su pertrūkiais, pakopomis. Tarp pakopų įvyksta minėti šuoliai. 

Kol dar nebuvo sukurta kvantinė teorija, iš principo visus gamtos 
procesus buvo galima atvaizduoti ištisinėmis kreivėmis, o nuo Leib- 
nizo ir Newtono laikų - išreikšti formulėmis. Greitis, jėga, impul- 
sai ir energija kinta pagal klasikinės fizikos dėsnius taip pat tolygiai, 
ne pakopomis, kaip ir erdvė bei laikas. Šį tolygumą tobulai išreiškia 
Maxwello elektromagnetinių ir Einsteino gravitacijos laukų teorijos. 

Didinamas automobilio greitis didėja tolygiai. Tachometro rody- 
klė tolygiai kyla. Aštuntajame dešimtmetyje į madą įėjo skaitmeni- 
niai tachometrai, kurie didėjantį greitį rodė sveikaisiais skaičiais. Ta- 
čiau tai nerodė, ką daro automobilis, nes jo greitis didėja švelniai ir 
tolygiai, be trukčiojimų. Visai kas kita kvantų pasaulyje. Norint paro- 
dyti kvantinius įvykius, užtenka skaitmeninių detektorių kaip anais 
laikais tachometrų, nes atomų mikropasaulyje procesai vyksta ne 
tolygiai, o pakopomis, panašiai būtų, jei automobilis galėtų važiuoti, 
tarkim, tik 70, 71 ar 72 km per valandą greičiu ir neturėtų tarpinių 
galimybių. Atomų mikropasaulyje kokybė ir kiekybė reiškiasi ne tik 
sveikaisiais skaičiais, bet jos yra ir kvantuotos. Tai yra ta principinė 
kvantinės teorijos naujovė, su kuria ji pasirodė mokslo scenoje. 

Planckas suvokia savo fundamentalaus atradimo reikšmę. Tačiau 
revoliucionieriumi tapęs prieš savo valią daro viską, kad džino nepa- 
leistų iš butelio. Apdairus vokiečių fizikos kunigaikštis baiminasi dėl 
savo mokslo. Natura non facit saltus, taip skamba geležinis įstatymas: 
gamta nedaro šuolių. Ir taip turi likti. Dar 1908 m. jis tiki, kad „mūsų 
dabartinis pasaulėvaizdis <...> turi tam tikrų bruožų, kurių niekaip ne- 
galima panaikinti revoliucijomis — nei gamtoje, nei žmogaus dvasio- 
je“ (cit. iš Görnitzo, 1999, 125). Tačiau tuo metu dar niekam nežino- 
mas Berne gyvenantis jaunuolis jau paleido vaiduoklį, kurio nebebus 
įmanoma sugauti. Einsteinas paverčia kvantą tikrove. Todėl visiškai 
teisėtai jis gali būti laikomas tikruoju kvantinės teorijos, fundamenta- 
liausios fizikos krypties nuo šio mokslo atsiradimo, pradininku. 


—3265— 


Jau studijų metais Einsteinas buvo pradėjęs domėtis juodųjų 
kūnų ir šiluminio spinduliavimo tema. 1899 m. kovo mėnesį Milevai 
praneša: „Mano spinduliavimo apmąstymai pradeda darytis šiek tiek 
apčiuopiamesni, pačiam įdomu, ar iš to kas nors išeis“ (laiškas Mile- 
vai Marič, 1899 m. kovas, CP1, 216). Po dvejų metų jau yra susidaręs 
aiškesnį vaizdą ir jai rašo: „Dėl Maxo Plancko spinduliavimo tyrimų 
man iškilo principinių abejonių“ (laiškas Milevai Marič, 1901 04 04, 
CP1, 284). Paskui iki 1904 m. jo raštuose apie tai nieko nebeužsime- 
nama. Nekyla abejonių, kad pionieriškais Plancko tyrimais, kuriais 
šis fizikas 1900 m. gruodžio 14 d. pradėjo kvantinės teorijos epochą, 
jis itin domėjosi. 

Kaip Einsteino reliatyvumo teoriją, taip ir Plancko „juodosios 
spinduliuotės“ vedinį puošia trumpa, pamatinė lygtis — ne pati gar- 
siausia, bet vis dėlto viena istoriškai svarbiausių visos fizikos for- 
mulių. Jos atradėjas ją sudarė apimtas „nevilties“ (cit. iš Zeilingerio, 
2003, 16): kaip kažką, kas yra teisinga, bet turi būti klaidinga. Tai, 
kas reliatyvumo teorijai yra E lygu m padauginta iš c kvadratu, tas 
kvantinei teorijai yra E lygu h padauginta iš ni. Graikų abėcėlės raidė 
ni (v) reiškia spinduliuotės dažnį, mažėjantį didėjant bangos ilgiui, 
o lotynų abėcėlės raidė h yra konstanta. Ji žymi Plancko epochinės 
reikšmės atradimą — naują gamtos konstantą, vieną iš svarbiausių, 
perteikiančių mikropasaulio dėsnių specifiką. Konstanta h yra uni- 
versali, kaip ir c — šviesos greitis. Ji galioja Visatoje ir žymi, paprastai 
pasakius, ribą tarp mikrofizikos ir makrofizikos. 

Tačiau Planckas savo formulę supranta tik kaip „matematinę hi- 
poteze be fizinės realybės“, - sako danų mokslo istorikas Helge'as 
Kragh'as (Helgas Kragas; cit. iš Kragh'o, 1999, 62). Planckas taip pat 
nesuvokia, kad naujasis jo spinduliuotės dėsnis aiškiai prieštarauja 
klasikinei fizikai ir neigia visa, kas įprasta. Kolegos irgi nepastebi už 
jo formulių slypinčios revoliucijos. „Per pirmuosius penkerius šimt- 
mečio metus kvantinės teorijos atžvilgiu viešpatavo kone absoliuti 
tyla, — konstatuoja Kraghas. — Einsteinas revoliucinius padarinius 
suvokė kur kas aiškiau ir sąmoningai pasidarė kvantinės revoliucijos 
pranašu“ (Kragh, 1999, 66). Šviesos kvantų hipoteze — savo vienin- 

teliu moksliniu atradimu, kurį ir pats vadina „revoliuciniu“, — Eins- 
teinas toli pranoksta Plancko šilumos spinduliuotės idėjas. Energiją 
ir net pačią šviesą Einsteinas apibūdina kaip grūdėtą arba kvantuotą. 
Negirdėtas siūlymas iš pradžių buvo sutiktas galvos purtymu. Tik po 
dvidešimt metų šviesos kvantai pripažįstami tikrai egzistuojantys. 

Pirmą kartą savo kvantų hipotezę Einsteinas, ką tik iškeptas pro- 
fesorius, viešai paskelbia 1909 m. per aštuoniasdešimt pirmąjį Vo- 
kiečių gamtotyrininkų ir gydytojų draugijos suvažiavimą Zalcburge. 
Jo pranešimo tema skamba taip: „Apie naujesnius mūsų pažiūrų į 
šviesos prigimtį pokyčius“ (CP2, FN97, 147). 

Galima net sakyti, kad Mozarto mieste scenoje stovi du Einsteinai: 
kvantų ir reliatyvumo. Vienas senąją eterio hipotezę vadina „įveiktu 
požiūriu“ (CP2, 147), o kitas aiškina, kad šviesa erdve gali judėti be ete- 
rio terpės elektromagnetinių laukų pavidalu. Elektromagnetinės ban- 
gos elgiasi kaip „savarankiški dariniai“ (ten pat, 148), taigi kaip dalelės, 
esančios kvantuotos energijos būsenos. Kolegos savo gildijos būsimos 
žvaigždės klausosi nepatikliai ir su nuostaba. 

„Žvelgdami į fizikos raidą, kaip man atrodo, galime džiaugtis tu- 
rėdami jauną ir tokį originalų mąstytoją, — rašo Waltheris Nerns- 
tas 1910 m. pabuvęs pas Einsteiną Ciuriche. — Didelė teorijos drąsa, 
bet ji negali pakenkti, nes išsaugomas glaudžiausias ryšys su ekspe- 
rimentu. Žinoma, Einsteino „kvantinė teorija“ yra pati keisčiausia; 
<...> jeigu ji klaidinga, ką gi, visiems laikams liks gražus prisimini- 
mas!“ (CP3, FN36, XXIII). 

O Einsteino įsitikinimas vis labiau stiprėja. „Dėl kvantinės teori- 
jos neabejoju“, — rašė savo buvusiam bendradarbiui Jakobui Laubui 
1910 m. kovą (laiškas Jakobui Laubui, 1910 03 16, CP5, 232). Tačiau 
lieka abejonė, ar kada nors tai bus galima išplėtoti į brandžią teori- 
ją. „Ar tie kvantai iš tikrųjų egzistuoja, to aš nebeklausiu, - sakoma 
1911 m. gegužės mėnesį rašytame laiške bičiuliui Besso. — Aš jos 
net ir nebemėginu dėlioti, nes žinau, kad mano smegenys taip giliai 
neprasismelks. Tačiau kiek įmanoma nuosekliau tikrinu padarinius 
norėdamas žinoti apie šio požiūrio pritaikomumo sritis“ (laiškas 
Michele'iui Besso, 1911 05 13, Einstein/Besso, 1972, 19 ir kt. p.). 


Per Solvay konferenciją 1911 m. Briuselyje Einsteinas atkreipia 
dalyvių dėmesį tuo, kad kalba apie kvantų ir diskretybių gamtoje ne- 
išvengiamumą. Vėl jis agituoja už „vadinamąją kvantinę teoriją, <...> 
ne teoriją, kaip ji paprastai suprantama, šiaip ar taip, ne tokią teoriją, 
kuri šiuo metu galėtų būti nepertraukiamai plėtojama“ (1911 11 03, 
CP3, 550). Bičiuliui Heinrichui Zanggeriui nepatenkintas konferen- 
cija skundžiasi: „Visa istorija — ne kas kita, kaip džiaugsmas velnio 
apsėstiems jėzuitų tėvams“ (laiškas Heinrichui Zanggeriui, 1911 11 
15, CP5, 349). O gerbiamam kolegai Hendrikui Lorentzui dėl Planc- 
ko konstantos rašo: „Toji A liga atrodo vis beviltiškesnė“ (laiškas Hen- 
drikui A. Lorentzui, 1911 11 23, CP5, 360). Tačiau pagrindinė kvanto 
idėja kolegas pamažu ima dominti. Vis dėlto dauguma konferencijos 
dalyvių tarsi vis dar nelinkę suvokti, kokia gili bedugnė skiria ją nuo 
tikrosios klasikinės teorijos. 

„Daugelis jo kolegų nedrąsiai ieško būdų, kaip į teorinę fizikos 
struktūrą įkomponuoti kokių nors kvantų, — rašo Einsteino rinkti- 
nių raštų komentuotojai. — Kai kurie buvo pasirengę įžvelgti esminių 
pokyčių galimybę mechanikoje, bet, atrodo, niekas kitas, o tik Eins- 
teinas tikėjosi, kad tokie pokyčiai įvyks elektrodinamikoje“ (CP3, 
XXVIII). Savo lankytojus — tuo metu Einsteinas gyvena ir tyrimus 
atlieka Prahoje — jis mėgo privesti prie didelių, šviesių darbo kamba- 
rio langų, kurie išeina į psichiatrinės ligoninės parką. „Tai yra bepro- 
čiai, kurie neplėtoja kvantinės teorijos“ (Frank, 2002, 98). 

Einsteino šviesos dalelėms (elektrodinamikos reiškinys) yra ne- 
gailestingi net tie, kurie pamažu sutinka su energijos kvantiskumu. 
Dar 1913 m. Planckas, Nernstas ir kiti kolegos rašydami rekomen- 
daciją Einsteiną kviesti į Prūsijos mokslų akademijos narius pažymi: 
„Dėl to, kad savo spekuliacijomis, pavyzdžiui, šviesos kvantų hipote- 
ze, jis retkarčiais yra prašovęs pro šalį, nereikėtų jam pernelyg prie- 
kaištauti“ (CP5, 527). 

Tik labai pamažėl pradėjo daug kas suprasti, kad materijos san- 
darai suvokti reikia naujos fizikos, kuri vis dėlto negali išsiversti be 
kvantų. „Kvantas tiesiogiai prieštaravo ir Newtonui, ir Maxwellui, — 
po kelių dešimtmečių prisimena buvęs Einsteino asistentas Baneshas 


—368— 


Hoffmannas. — Suderinti nauja su sena atrodė visiškai beviltiška. 
Mokslą buvo apėmusi sunki krizė, kur kas sunkesnė, nei mokslinin- 
kai patys numanė“ (Hoffmann, 1979, 203). 

Maždaug nuo XX a. pradžios atomų sandara populiariai buvo įsi- 
vaizduojama kaip savotiška mikropasaulio ir makropasaulio analogi- 
ja. Pagal šį modelį neigiamojo krūvio elektronai lyg kokie asteroidai 
sukasi aplink teigiamos elektros centrą. Tais laikais manyta, kad elek- 
tronai yra mažiausi materijos ir elektros elementai. Net ir tada, kai 
1910 m. Rutherfordas nustatė atomo branduolį esant nepalyginamai 
didesnį, iš pradžių mikropasaulyje dar liekama prie Saulės sistemos 
vaizdinio: masyvus branduolys laiko aplink skriejančius elektronus — 
suprantama, juos traukia elektros, o ne gravitacijos jėgos. Čia kliūna 
tik vienas dalykas: pasak Maxwello teorijos, aplink branduolį skrie- 
jantys elektronai energiją turėtų atiduoti elektromagnetinių spindu- 
lių pavidalu. Šitaip netekę energijos jie negalėtų išsilaikyti orbitose ir 
turėtų nukristi ant branduolio. Tačiau taip nėra. | 

„Elektromagnetinė teorija neatitinka realių materijos sąlygų, — 
rašo savo daktaro disertacijoje vienas jaunas doktorantas aiškiare- 
giškai skelbdamas, kad „gamtoje [egzistuoja] jėgos, kurios visiškai 
skiriasi nuo įprastinių mechaninių jėgų“ (cit. iš Kragh’o, 1999, 53). 
Tas doktorantas yra Nielsas Bohras (Nilsas Boras), jau po dvejų metų 
pasiūlysiantis atomo modelį, kuriuo kvantas pradeda pergalingą žygį 
į fiziką: pagal šį modelį elektronai skrieja aplink branduolį „leidžia- 
momis“ tvirtomis orbitomis, atitinkančiomis tam tikras atomo ener- 
gijos būsenas: pirmoji orbita, antroji orbita, trečioji, bet ne, pavyz- 
džiui, orbita 2,5. Ne sveikaisiais skaičiais nusakomos orbitos nėra 
galimos. Diskretiniai skaičiai „objektyviai“ apibūdina gamtą. 

Pasak Bohro, elektronų judėjimui galioja įprastinė mechanika, 
bet ne elektrodinamika, nes elektronams skriejant orbitomis šviesa 
nei spinduliuojama, nei sugeriama. Tik vykstant kvantiniam šuoliui 
iš vienos orbitos į kitą elektronai išskiria energiją elektromagneti- 
nių spindulių pavidalu, kitaip sakant, išskiria šviesą, arba energiją 
sugeria visiškai apibrėžtais dydžiais — kvantais. Energijos būsenų 
skirtumai — ši įžvalga žymi Bohro pradėtą lūžį fizikoje — yra tiksliai 


išvedami iš Plancko dėsnio, kurį šis nustatė absoliučiai juodo kaiti- 
namo kūno spinduliuotei apibūdinti. Energijos ir išspinduliuojamos 
bei sugeriamos šviesos dažnio (t. y. spalvos) pokyčių santykis visiškai 
atitinka Plancko veikimo kvantą A. 

Remiantis šiuo genialiu intuicijos žygdarbiu staiga pasidaro įma- 
noma paaiškinti eksperimentų rezultatus, kurie iki tol atrodė mjs- 
lingi, — ne vien skirtingas šviesos spalvas ir skirtingų atomų spektro 
linijas, kai medžiaga kaitinama. Bohro modelis pirmą kartą suteikia 
galimybę bent pusėtinai protingai apibūdinti visų cheminių elemen- 
tų atomų struktūrą. „Tai yra didžiausias muzikalumas minčių srity- 
je“, - žavisi Einsteinas (Hoffmann, 1979, 206). 

Nors gabaliukais suskaidytos energijos idėja pradeda pamažu įsi- 
tvirtinti fizikų protuose, bet Einsteino šviesos kvantų teorija ir toliau 
lieka iš tikrųjų nepripažįstama. Bohras irgi visiškai atmeta šviesos 
dalelių įvaizdį. Dar tebeviešpatauja Plancko mintis, kad šviesa yra 
visaip skaidoma masė, o kvantavimas prasideda tik tarpusavyje są- 
veikaujant materijai, taigi atomams. | 

Toks tyrėjas kaip Einsteinas dėl to nenuleidžia rankų. Jis ir toliau 
yra įnikęs į šviesos esmės klausimą. Vos baigė savo didžiausią darbą 
kurdamas gravitacijos teoriją (1915 m. pabaigoje), netrukus (1916 m. 
liepos mėnesį) paskelbia visai kitokį kūrinį, kurį pagrįstai priskiria 
prie geriausių. Jam esą pavykę „stulbinamai paprastai išvesti Plancko 
formulę, — rašo bičiuliui Besso, - sakyčiau tą formulę. Viskas abso- 
liučiai kvantiškai“ (laiškas Michele'iui Besso, 1916 08 11, Einstein/ 
Besso, 1972, 79). 

Šiuo ir kitu darbu 1916 m. rugpjūčio mėnesį Einsteinas dar labiau 
praveria duris į būsimą modernią kvantinę teoriją. Jis daro — nekla- 
sikinę — prielaidą, kad kiekvieną kartą, kai šviesa išspinduliuojama ir 
sugeriama, yra perteikiamas impulsas, panašiai, kaip, tarkim, biliar- 
do rutuliukas, gavęs smūgį, jį perduoda toliau. Tuo pasakoma, kad 
šviesa sklinda ne visomis kryptimis. „Spinduliuotės sferinėmis ban- 
gomis nėra“, — kategoriškai nustato Einsteinas (CP6, 396). Priešin- 
gai, šviesos emisijos atvejais vyksta pavieniai kryptingi procesai kaip 
šaudant šautuvu. Taip žengiamas lemiamas žingsnis galutinės fotono 


sampratos link. „Tokiu būdu kvantai yra kaip ir garantuoti“, — džiau- 
giasi jis laiške bičiuliui Besso (laiškas Michele'iui Besso, 1916 09 06, 
Einstein/Besso, 1972, 82). 

Einsteinas skiria dvi spinduliuotės rūšis. „Pateikdamas privers- 
tinės emisijos“ idėją jis padaro, kaip įprasta teoriškai, esminį atra- 
dimą, kuris praktiškai pirmą kartą bus pritaikytas tik po trisdešimt 
penkerių metų. Jei atomas yra sužadinto būvio, tada į jį pataikiusi 
šviesos dalelė, užuot buvusi sugerta, gali išmesti papildomą dalelę. 
Šiuo šviesos stiprinimo efektu — vienas fotonas įeina, du išeina — 
Einsteinas užrašo pagrindinę reikšmingos naujovės lygtį: „Light 
Amplification by Stimulated Emission of Radiation“ („šviesos sti- 
prinimas priverstiniu spinduliavimu“), sutrumpintai tai vadinama 
lazeriu. Šiuo principu dabar veikia daugybė techninių sistemų, pa- 
vyzdžiui, skaitmeniniai vaizdo fiksavimo bei atgaminimo įrenginiai 
ir medicinos prietaisai. 

Antrąja spinduliuotės rūšimi Einsteinas dar kartą atidaro Pan- 
doros skrynią, kurios niekada nebebus įmanoma uždaryti: pats to 
nenorėdamas vėl padaro atradimą. Per savaiminę šviesos emisiją ne- 
įmanoma nustatyti, kada fotonas išmetamas. Tai galima apibūdinti 
tik tikimybės formule, kuri taikoma ir radioaktyviajam atomo bran- 
duolio skilimui nusakyti. Taip tikimybės - taip pat ir atsitiktinumo — 
sąvoka įgyja naują reikšmę. 

Jei mėtoma moneta, tikimybė, kad iškris skaičius ar herbas, bus 
penkiasdešimt procentų. Kiekvienas metimas baigiasi tuo ar kitu 
rezultatu. Kiekvienas rezultatas atskirai bus šimtas procentų herbas 
arba šimtas procentų skaičius, tarpinių variantų nėra. Kadangi mo- 
netos mėtymas paklūsta klasikinės fizikos dėsniams, rezultatą ga- 
lima iš principo prognozuoti. Jei svarbiausi duomenys, pavyzdžiui, 
tokie kaip metimo greitis ir kryptis būtų tiksliai žinomi, būtų galima 
apskaičiuoti ir metimo rezultatą. Jei kalbėsime kvantinės fizikos ter- 
minais, tai būtų tik „subjektyvus atsitiktinumas“. Jei beisbolo kamuo- 
lys išlekia iš žaidimo aikštės į žiūrovų tribūną ir jį pagauna vienas šio 
žaidimo mėgėjas, tai šis laiko tai — laimingu - atsitiktinumu. Subjek- 
tyviai jis yra teisus. 


Visai kas kita, kai siunčiami į erdvę fotonai ir vyksta radioaktyvu- 
sis skilimas. Jei kokios nors substancijos skilimo pusamžis yra valan- 
da, tai atskiras atomas po valandos bus penkiasdešimt procentų su- 
skilęs, o penkiasdešimt nesuskilęs. Bet ar iš tikrųjų taip bus, lemia tik 
atsitiktinumas, t. y. „objektyvusis“ atsitiktinumas. Net jei žinomos 
visos sąlygos (apie kurias žinome), negalima iš anksto prognozuo- 
ti ar apskaičiuoti, kada atskiras atomas suskils. Tai tam tikru mastu 
nulemia jis pats, arba, kaip vėliau sakė Einsteinas, „laisva valia“. Tas 
pat pasakytina, anot jo 1916 m. paskelbto darbo, ir apie fotonus: nėra 
jokių priežasčių manyti, kad jų veikimą galima apskaičiuoti, iš anks- 
to nusakyti jų išmetimą pavieniu atveju. Tai, kad šis naujas principas 
kada nors taps pagrindiniu šiuolaikinės kvantinės teorijos ramsčiu, 
tuo metu nenujaučia niekas, taip pat ir didžiosios galvos - Einsteinas 
ir Bohras. 

1920 m. pavasarj, netrukus po to, kai Einsteinas staiga tapo pa- 
sauline garsenybe, šiuodu fizikai pirmą kartą susitinka Berlyne: ka- 
žin ar gali būti skirtingesnių asmenybių už tuos du vyrus. Bohras 
Danijoje išgarsėjo kaip futbolo žvaigždė, o Einsteinas sporto niekada 
nevertino. Užtat Einsteinas nepaprastai iškalbus — drąsiai ir ener- 
gingai leidžiasi su savo pašnekovu į diskusijas. Bohras jaučiasi lyg 
drovus berniukas, švebeldžiuoja, nieko negalima suprasti, ką sako, 
ir vis be galo kartoja žodžius, kai būna paskendęs mintyse. Ne ką 
geriau esti ir tada, kai mintis reikia dėstyti raštu. Atrodo, lyg būtų 
paralyžiuotas, tad visus tekstus priverstas diktuoti: kol lankė gimna- 
ziją — motinai, vėliau — Žmonai, o institute — bendradarbiams. Apie 
Einsteino malonumą rašyti liudija kiekviena eilutė. Pagaliau Bohras, 
kaip šeimos žmogus, ilgai ir laimingai gyvena santuokoje, o Einstei- 
nas šiuo atžvilgiu pasirodo esąs paprasčiausiai negabus. 

Tačiau kaip fizikai juodu puikiausiai dera, nors visu kitu skiriasi 
kaip dangus ir žemė. Todėl nuo pirmos susitikimo akimirkos abu daro 
tai, kas per kitus dešimtmečius juodu sies. Jie aptarinėja fizikos, ypač 
atomo sandaros problemas. „Ne dažnai gyvenime žmogus vien savo 
buvimu yra suteikęs man tokį džiaugsmą kaip Jūs“, — taip po susiti- 
kimo Šveicarijos pilietis rašo iš Vokietijos danui (cit. iš Hoffmanno, 


1979, 209). „Įspūdis, kurį patyriau susitikęs ir kalbedamasis su Jumis, 
man buvo vienas iš didžiausių“, — aiškiai ir paprastai atsako Bohras. 

Tačiau, nepaisant visų tų malonumų, Einsteino sielą vis labiau 
ima nerimas. Savijauta tokia dėl to, kad atradus fotonų išmetimų at- 
sitiktinumą nustoja galiojęs svarbiausias gamtos mokslo postulatas — 
priežasties ir padarinio dėsnis, kuriuo jis tiki kaip kiti savuoju Dievu. 
„Su tuo priežastingumu irgi nemažai plūkiuosi“, — rašo 1920 m. pra- 
džioje draugui ir kolegai Maxui Bornui netrukus prieš šiam gaunant 
kvietimą profesoriauti Getingene. — Aš su didžiausia širdgėla atsi- 
sakau visuotinio priežastingumo“ (laiškas Maxui Bornui 1920 01 27, 
Einstein/Born, 1982, 44). Čia jau ima kilti į paviršių jo po kurio laiko 
suliepsnosiančios kvantinės fizikos kritikos požymiai. 

Tuo laikotarpiu ryškėja „kvantinės krizės“ kontūrai: viršūnę ji pa- 
sieks apie 1924 m. Vis daugiau pastebima anomalijų, eksperimentų 
rezultatų nebegalima suderinti su Bohro modeliu. Kartu Einsteinas 
tvirtina, kaip pastebi Bornas, savo „fizikinį ir filosofinį tikėjimą, sta- 
tistinių dėsnių kaip svarbiausio fizikos pamato atmetimą“ (laiškas 
Maxui Bornui, 1920 01 27, Einstein/Born, 1982, 119). 

Savo garsiajame 1924 m. balandžio 29 d. laiške Bornui Einsteinas 
rašo: „Mintis, kad spindulio veikiamas elektronas savo laisva valia pa- 
sirenka akimirką ir kryptį, kada ir kur link nori iššokti, man yra nepa- 
keliama. Jei taip, tada mieliau norėčiau būti batsiuviu ar lošimo namų 
tarnautoju nei fiziku“ (laiškas Maxui ir Hedi Bornams, 1924 04 29, 
Einstein/Born, 1982, 118). Dalelės — tuo Einsteinas yra įsitikinęs — 
neturi laisvos valios. Jos nieko negali daryti pačios. Priešingai, joms 
kas nors nutinka. Kiekvieną jų judesį turi lemti priežastis. 

Jau prieš metus Maxas Bornas reikalavo „iš esmės“ (cit. iš Kragh'o, 
1999, 159) atnaujinti visą fizikos sąvokų sistemą. Pirmą žingsnį šia 
kryptimi dar visai Einsteino dvasia 1922-1924 m. žengė jaunutelai- 
tis doktorantas Louis Victoras de Broglie (Lui Viktoras de Broilis). 
Prancūzas pasiūlo modelį, kuriame, paprastai pasakius, sudedamos 
į vieną Plancko ir Einsteino lygtys: jei energija yra m padauginta iš 
c kvadratu, t. y. masė padauginta iš šviesos greičio kvadrato, o, kita 
vertus, h padauginta iš ni, t. y. Plancko konstanta padauginta iš švie- 

sos dažnio, tai ką tada reikštų, taip klausia de Broglie, jei abi lygtys 
būtų sulygintos? Ką reiškia lygtis m padauginta iš c kvadratu lygu A 
padauginta iš ni? Jei m yra masė, o ni — dažnis, ar tada kiekvienai 
masės dalelei nebūtų galima priskirti bangą? 

De Broglie įžvelgia esminę bangos ilgio ir impulso sąsają. Taip 
„leistoms“ elektronų orbitoms Nielso Bohro atomo modelyje jis pir- 
mą kartą suteikia prasmę ir reikšmę. Elektronų orbitas de Broglie 
suvokia kaip „stovinčias bangas“. Tik tada, jei banga neplinta, kaip 
banguojančioje jūroje, tik kai ji stovi, kaip virpanti smuiko styga, pa- 
siekiama stabilumo būsena. Iš principo de Broglie'o materijos bangų 
atradimu remiasi darbai, kuriuos dabar su futbolinėmis molekulėmis 
atlieka Antono Zeilingerio grupė Vienoje. Čia tiriama, iki kokio dy- 
džio dalelės elgiasi kaip bangos. Zeilingeris tikisi ištirti kur kas di- 
desnes molekules, tokias kaip baltyminį hormoną insuliną, galiausiai 
net virusų daleles. 

Kaip toli tai gali nueiti? Ar ties šia riba, niekieno žemėje tarp mil- 
žinų ir nykštukų karalijų, neslypi dar kokia nors gamtos paslaptis? 
„Nėra duomenų, — sako Zeilingeris, — kad kvantų pasaulis baigsis 
kaip tik toje vietoje, kuri pasaulėžvalgos ir koncepcijų požiūriu yra 
pageidaujama, t. y. ties riba tarp mikroskopinių ir makroskopinių 
sistemų.“ 

Su de Broglieo atradimo laikotarpiu sutampa kitas meistriš- 
kas Einsteino darbas, kurio nepaprasta reikšmė galutinai išryškės 
tik XX a. pabaigoje. Jaunas indų fizikas Satyendranathas Bose (Sa- 
tjendranatas Bozė) iš Dakos universiteto 1924 m. viduryje atsiun- 
čia Einsteinui recenzuoti straipsnį, kuriame Plancko spinduliuotės 
formulę jis išveda visiškai naujai — pritaikęs sveikojo sukinio dalelių 
kvantinės statistikos metodą. 

Tiktai Einsteinas suvokia, kokį atradimą padarė indas. Einstei- 
nas apibendrina Bose's pasiūlytą kvantų skaičiavimo metodą, kuris 
į literatūrą įeis kaip Bose's ir Einsteino statistika. Ja remiantis gali- 
ma daryti stulbinamas prognozes apie materiją esant tam tikroms 
būsenoms — pirmiausia penktajai agregatinei būsenai greta kietos, 
skystos, dujų ir plazmos. Kai temperatūros artimos nuliui, tie „Bose's 


-374- 


ir Einsteino kondensatai“ elgiasi kaip vienas milžiniškas atomas. Už 
tokių superatomų sukūrimą amerikiečiai Carlas Wiemanas (Karlas 
Vimenas), Ericas Cornellis (Erikas Kornelis) ir vokietis Wolfgangas 
Ketterle (Volfgangas Keterlė) 2001 m. buvo apdovanoti Nobelio fizi- 
kos premija. Pranašo paveldėtojai nuima jo pasėlių derlių. 

Kadangi tokios itin šaltos būsenos materija turi daug neįprastų 
savybių, tas kondensatas laikomas vienu didžiausių pastarojo dešimt- 
mečio atradimų. Galimybė jį daug kur panaudoti žadina tyrėjų ir 
inžinierių vaizduotę. Pavyzdžiui, jis gali tikti kvantiniuose kompiu- 
teriuose informacijai saugoti. Nanotechnologai svajoja apie iki šiol 
nepasiektą tikslumą kuriant mikroskopines struktūras pasitelkus 
atominį lazerį. Ketterle ir jo kolegos atitinkamą sistemą pirmą kar- 
tą demonstravo 1997 m. Šie lazeriai spinduliuoja ne šviesą, o Bose's 
ir Einsteino kondensato materijos bangas, kurios svyruoja vienodu 
taktu. Albertas Einsteinas sveikina XXI amžių. 

Trečiajame XX a. dešimtmetyje Einsteinas tampa neregėto mas- 
to fizikos plėtotės liudytoju — bemaž kas mėnesį sužinoma apie vis 
naujus epochinės reikšmės proveržius. Nuo 1921 m., kai Maxas Bor- 
nas ėmė profesoriauti Getingeno universitete, su savo puikiais asis- 
tentais, tokiais kaip Wolfgangas Pauli (Volfgangas Paulis), Pascualis 
Jordanas (Paskualis Jordanas) ir Werneris Heisenbergas (Verneris 
Heizenbergas), tą Žemutinės Saksonijos miestelį pavertė pasauliniu 
kvantinės teorijos centru. Šie jauni vaikinai plėtoja visai naujas idė- 
jas, kurios sunkiai įkandamos net tokiam didmeistriui kaip Maxas 
Bornas. „Dažnai turiu labai stengtis, kad jų samprotavimus galė- 
čiau bent sekti“, — prisipažįsta jis Einsteinui (Maxo Borno laiškas, 
1925 07 15, Einstein/Born, 121) 

1925 m. vasarą Heisenbergas parašo straipsnį, kuris fiziką, kaip 
numato Bornas, tikrai pakeis „iš esmės“. „Naujasis darbas, - praneša 
Bornas Einsteinui, — atrodo labai mistiškas, bet tikriausiai yra tei- 
singas ir didžiai prasmingas“ (Maxo Borno laiškas, 1925 07 15, Eins- 
tein/Born, 1982, 121). Werneris Heisenbergas siūlo įvesti „teorinę 
kvantinę mechaniką, analogišką klasikinei mechanikai“ (laiškas Ma- 
xui Bornui, 1920 01 27, CP9, 387). Štai ir naujas atradimas, žymintis 

aiškų posūkį. Panašiai kaip Einsteinas 1905 m. kurdamas specialiąją 
reliatyvumo teoriją klausė, ką apskritai reiškia matavimai, pavyz- 
džiui, laiko, taip Heisenbergas savo originalų požiūrį sieja su kvantų 
mechaninių procesų matavimo teorija: ką galime ir ko negalime ste- 
bėti? Pavyzdžiui, elektronų orbitų atomuose stebėti negalime, tačiau 
puikiausiai — spinduliuojamą šviesą, kai elektronas pereina į kitą or- 
bitą ir keičia energinę būseną. 

Heisenbergas Nielso Bohro atomo teoriją išties apverčia aukštyn 
kojom: danų fizikas 1913 m. aprašė atomų orbitas, bet ne jų perėji- 
mus iš vienos į kitą, o vokiečių fizikas aprašo kaip tik šiuos perėji- 
mus. Būsenas, tokias kaip orbitos, apibūdina tik perėjimai. Heisen- 
bergas pasiūlo fizikai visiškai naują skaičiavimo metodą. „Matricinė 
mechanika“ dabar yra kvantinės fizikos darbo priemonė. Kiekvieną 
perėjimą iš vienos būsenos į kitą galima pavaizduoti'kaip pavienių 
skaičių matricą. Šiomis matricomis savo ruožtu galima operuoti 
kaip skaičiais. 

Heisenbergo pasiūlyta mechanikos „nauja samprata“ — tas itin 
sumatematintas subatominės tikrovės modelis — lieka neprieinamas 
daugelio amžininkų supratimui, ne iki galo jį įsisąmonina ir pats au- 
torius. Būta akimirkų, kai lapus su savo keistomis formulėmis jis jau 
norėjo mesti į ugnį. Einsteinui irgi kyla sunkumų su tuo jo abstrakčių 
matematiniu modeliu, nebeturinčiu nieko bendra su fizikine intuici- 
ja — pirma reikia jį vargais negalais perprasti ir įsidėmėti. Bet Maxas 
Bornas, suvokdamas didelę naujosios teorijos vertę, su jos autoriumi 
ir Pascualiu Jordanu per kelis mėnesius suteikia jai solidžią formą. 

O fizikos pažangos viršūnėje pučia stiprūs vėjai. Atskirai nuo šio 
„triumvirato darbo“ dvidešimt trejų metų Paulis Diracas (Polis Dira- 
kas) plėtoja panašią teoriją. O Ciuricho universitete 1926 m. trisde- 
šimt devynerių metų austras Erwinas Schrödingeris (Ervinas Šrėdin- 
geris), palyginti su kitais, beveik senis, sukuria visiškai savą „bangų 
mechaniką“. Tas visada elegantiškai apsirengęs moterų numylėtinis 
materiją aprašo — priešingai visiems dalelių įsivaizdavimams — vien 
tik kaip bangas. Tiesa, šios juda itin abstrakčiose daugiamatėse er- 
dvėse. Tačiau šiai teorijai daug kas pritaria, nes kvantų problemą 

ji mėgina spręsti diferencialinėmis lygtimis, t. y. matematika, kuri 
Schrėdingerio kolegoms yra kur kas suprantamesnė nei Heisenber- 
go matricų mechanika. Stulbinamas dalykas tas, kad abi teorijos, 
pritaikytos paprastoms fizikinėms sistemoms, duoda tokius pat re- 
zultatus. Netrukus paaiškėja, kad abu darbai, jei vertinsime abstrak- 
čiai matematiškai, yra tapatūs. 

Praslinkus vos kelioms savaitėms po Schrödingerio proveržio at- 
eina Maxo Borno eilė. Austro teoriją jis savaip interpretuoja — di- 
džiam jos autoriaus nepasitenkinimui. Po to Schrödingeris net ap- 
gailestauja kišęs nagus prie kvantinės fizikos. Bangos — taip, sako 
Bornas, bet ne materijos, o tikimybių bangos. Tai vienas iš tų kvanti- 
nės mechanikos vaizdinių, dėl kurių ji iki šiol atrodo tokia beprotiš- 
ka. Remiantis Borno interpretacija galima apskaičiuoti dalelės buvi- 
mo vietos tikimybę. 

Lieka dar viena problema: iki šiol šis modelis nedera su Einsteino 
specialiąja reliatyvumo teorija. Ryšį 1928 m. sausio mėnesį nusta- 
tys tas pats Paulis Diracas savąja „elektrono kvantine teorija“. Tad 
specialioji reliatyvumo teorija neprieštarauja tam, ką draudžia ben- 
droji: anoji dera su kvantine teorija. Savo darbe Diracas išpranašauja 
ir naują antidalelę (kartu ir antimedžiagą), kuri netrukus bus atras- 
ta — pozitroną, teigiamojo krūvio elektroną. Paulio Diraco teorija 
žymi didvyriško šiuolaikinės kvantinės fizikos etapo pabaigą. Dabar 
tyrėjai jau mėgina aiškintis, ar ir antimaterija nukreipia šviesą. 

O Einsteinas? Tvirtai tikėdamas, kad kosmosas egzistuoja, nesvar- 
bu, ar kas nors jį stebi, kad Mėnulis irgi šviečia, kai mes į jį ir nežiūri- 
me, staiga atsiduria nuošalyje. Ne kas kitas, o Bornas nedviprasmiš- 
kai pateikia didžiausią iššūkį Einsteinui kaip mokslininkui per visą 
jo gyvenimą — pasaulį kaip tikimybės funkciją. „Kvantinė mechanika 
labai verta pagarbos, — rašo Einsteinas Bornui 1926 m. gruodį, — bet 
vidinis balsas man sako, kad tai dar nėra tas tikrasis dalykas. Toji 
teorija mums daug atskleidžia, bet prie Senio paslapties nelabai te- 
priartina. Šiaip ar taip, esu įsitikinęs, kad Jis kauliukais nežaidžia“ 

Tai yra būsimų metų muzika. Naujoji atsitiktinumo melodija 
Einsteinui nepatinka, nors pirmas ją užtraukė. Ir dabar dar Einstei- 

nas, kaip ir jo pirmtakas Newtonas, pasaulį laiko didžiule sudėtinga 
mašina, veikiančia pagal Dievo, to didžiojo laikrodininko, nustatytas 
griežtas taisykles: viskas amžinai vyksta pagal priežasties ir padari- 
nio tvarką. Kone religiškai jis tiki determinizmu, kuriuo remiantis 
galima nuspėti ateitį, jei tik žinai visą dabartį. Tačiau Einsteino die- 
vas — priežastingumo principas — netenka visagalybės. Kauliukais 
kvantinės mechanikos lošimų namuose žaidžiama be jo. Didieji 
Einsteino laikai jau praėję. 

Naująsias idėjas Einsteinas atmeta kaip „berniukų fiziką“. Bornas 
mėgina jį raminti: „Dalelės juda pagal tikimybės dėsnius, o pati ti- 
kimybė sklinda neprieštaraudama priežastingumo principui“ (Maxo 
Borno laiškas, 1926, cit. iš Fölsingo, 1993, 664 ir kt. p.). To Einsteinui 
negana. Kaip galima kalbėti apie objektyvią gamtą, kur nėra jokių 
garantijų, o vien tikimybės?! Nors dalelės paklūsta kvantų pasaulio 
taisyklėms, kaip gali būti, kad kiekviena atskira, kaip pats yra sakęs, 
veikia „savo laisva valia“? Kokia jos veikimo priežastis, kas yra svar- 
biausias pagrindas? 

Dar ir nervai sugadinami. 1927 m. pavasarį Heisenbergas sufor- 
muluoja principą, kuris visą laiką liks susietas su jo vardu: Heisen- 
bergo neapibrėžtumo principas teigia, kad makrokosminiame pa- 
saulyje, kuriame žmogus atlieka matavimus, ne viską gali nustatyti 
žvelgdamas į mikrokosmą. Jei kas nors kvantų pasaulyje turi tam 
tikras dvi savybes, tiksliai išmatuoti galima tik vieną, o kitos tuo pat 
metu tiksliai išmatuoti negalima. Tas, kuris vienu metu mėgina ma- 
tuoti abi, susiduria su neapibreztumu. Juo tiksliau matuojama viena 
savybė, tuo neapibrėžtesnė kita. Kitaip sakant, juo tiksliau nustato- 
ma viena, tuo labiau trikdoma kita. Šiuo principu Heisenbergas vaiz- 
dingai interpretuoja abstrakčią savo matricų algebrą. 

Tas, kuris matuoja dalelės buvimo vietą, tuo pat metu negali tiks- 
liai nustatyti, kokiu greičiu ji skriejo iki tol. Ir priešingai: jei nustato- 
mas dalelės greitis, dingsta galimybė tuo pat metu tiksliai apibūdinti 
jos buvimo vietą. Dabartinių laikų požiūriu, kuris grindžiamas infor- 
macijos teorija, galima pasakyti, kad sistema dėl matavimo „išnaudo- 
jo“ savo informaciją, todėl nebėra kitos. 

Vadinasi, tas, kuris tuo pat metu nežino dalelės buvimo vietos 
ir judėjimo greičio, vadinamųjų pradinių sąlygų, negali prognozuoti, 
kur ji bus vėliau. Jos ateitis nenusakoma. Kvantui nusileidžia prie- 
žastingumas, o gal matavimas? Be pradinių sąlygų nėra nuspėjamos 
ateities, bent mikroskopiniame pasaulyje. Kvantinė teorija riboja de- 
terminizmą. Ateitis neaiški: tai žinoma iš savo paties biografijos. Tai- 
gi tos teorijos branduolyje glūdi teiginys apie materijos laisvę, nors 
filosofijoje tai iki šiol ginčijama. 

Antra vertus, kvantiniame lygmenyje pasaulį apskaičiuoti galima. 
Tuose procesuose šmėklinėja tikimybinės bangos. Naujos rūšies de- 
terminizmas teikia galimybę prognozuoti tikimybes, tai - žinomybė 
nežinomybės pagrindu. Kvantinės mechanikos prognozės visos pa- 
sitvirtina — iki pat šiol. 

Iš esmės Heisenbergo neapibrėžtumo principas, nors taip ir va- 
dinasi, neprilygsta, pavyzdžiui, energijos tvermės ar šviesos greičio 
pastovumo dėsniams. Jis veikiau yra tik mėginimas aiškinti, tik inter- 
pretacija. Pats matavimas, sako Heisenbergas, daro lemiamą povei- 
kį. Heisenbergas kalba apie „matavimo aparatų įtaką“ sandūros tarp 
klasikinės ir kvantinės teorijos“ vietoje, ir tąja įtaka galiausiai remia- 
si „sąryšio statistinis pobūdis“ (cit. iš Görnitzo, 1999, 137 ir kt. p.). 
Dabar Heisenbergas tiesiai atakuoja Einsteino dievą: „Taigi pasaulio 
dalijimas į stebimą ir stebėti nepasiduodančią sistemas kliudo aiškiai 
formuluoti priežastingumo dėsnį“ 

Todėl, anot Heisenbergo, apie atome vykstančius procesus reikėtų 
kalbėti visai kitaip nei apie makroskopiškai matuojamus reiškinius. 
Dalelių matavimo duomenis lemia dviejų būsenų santykis. Klasiki- 
nę fiziką galime laikyti objektų teorija, o kvantinė fizika dėl minėtos 
priežasties yra vien santykių teorija. Čia pirmą kartą suvokiamas jos 
holistinis pobūdis: kitaip nei klasikinėje teorijoje visuma čia yra šis 
tas daugiau nei dalių suma. 

Kvantų pasaulyje sistemų aprašymas yra nepalyginamai turinin- 
gesnis, bet, antra vertus, jis tampa ir daugiareikšmis. Jei „klasikiniu“ 
atveju esama kokios nors būsenos, tai neįmanoma jokia kita. Vaza 
stovi čia ir niekur kitur. O greta vienos kvantinės būsenos gali su 

tam tikra tikimybe būti rastos ir kitos. Elektronas yra čia, bet šiek 
tiek ir ten, o kur tiksliai, nustato tik matavimas. Iki matavimo galioja 
tiktai tikimybė. Tačiau ši tikimybė neturi nieko bendra su ta, kuri 
žinoma iš kauliuko mėtymų. Anoji yra kvantinių sistemų elementas, 
jų esmės požymis. 

Heisenbergo neapibrėžtumo principas mokslo istorijoje žymi 
posūkio tašką. Tas principas apima fiziką ir filosofiją. Net iš esmės 
neįmanoma žinoti pasaulio būvio kokią nors akimirką, todėl visa, 
kas stebima, tėra tik vienas atvejis iš galimybių visumos, kitaip sa- 
kant, tai yra apribojimas to, kas gali įvykti ateityje. Fizika turi ten- 
kintis pojūčių santykių aprašymu. Ne daiktas savaime, o tik daiktų 
santykiai jai yra prieinami. Apie tai, ar neapibrėžtumo principas iš 
tikrųjų eliminuoja priežastingumą ir determinizmą, iki šiol aistrin- 
gai diskutuojama. „Ar visa filosofija nėra tarsi ant medaus parašy- 
ta? — klausia Einsteinas. — Kai pasižiūri, viskas atrodo nuostabiai, o 
kai pažvelgi dar kartą, nieko nebėra. Telikusi košė“ (cit. iš Fölsingo, 
1993, 542). 

Nielsas Bohras, per tą laiką visoje Europoje imtas garbinti kaip 
kvantų popiežius, 1927 m. rudenį dar labiau pasuka veržlę. Fiziką ir 
visą gamtos mokslą jis stato ant naujo filosofinio pamato. Toli per- 
žengiamas Heisenbergo neapibrėžtumo principas. Kvantų pasauly- 
je, ne taip kaip klasikiniame, sako jis, sistemų iš principo niekada 
negalima stebėti kaip nors jų nekeičiant. Tas, kuris matuoja, pavyz- 
džiui, elektroną, tą daro su šviesa, vadinasi, su fotonais, ir taip veikia 
matavimą. Heisenbergas neatmeta minties, kad sistemos, kol jos dar 
nematuojamos, turi vertes, o Bohras žengia dar vieną žingsnį teigda- 
mas, kad vertės atsiranda tik matuojant. Taip jis iš tikrųjų pripažįsta 
Immanuelio Kanto idėją, pagal kurią sistemos pačios savybių neturi, 
o gauna jas, kai yra stebimos. 

Kad suprastume, kaip išvis dar įmanoma aprašyti sistemos būse- 
ną, Bohras pasiūlė papildomumo principą: fiziniai dydžiai papildo 
vienas kitą, jei iš esmės vienu metu jų negalima tiksliai nustatyti. Zi- 
nomiausią pavyzdį yra pateikęs pats Einsteinas — tai bangos ir dalelės 
dualumas. Kad ir kaip tuodu iš makroskopinio pasaulio perimti vaiz- 

diniai mums atrodo vienas kitą šalinantys, vis tiek jie papildo vienas 
kitą taip, kad tik kartu leidžia apibūdinti mikroskopinį pasaulį. 

Anot Bohro, konfliktas tarp tųdviejų stebėjimo būdų kyla pačiam 
stebėtojui. Kadangi patys priklausome pasauliui, kurį tiriame, esame 
„didžiojoje būties dramoje tuo pat metu žiūrovai ir aktoriai“ (Bar- 
nett, 1955, 145). Tad Einsteino klausimas, „kas yra šviesa“, turi likti 
dviprasmis, o atsakymas glūdi stebėtojo akyse. Stebėtojas yra nelygi- 
nant tas aklas arba kurčias vaikas, kuris nusprendžia eiti į kiną. Jeigu 
jis kurčias, mato begarsį filmą, jei aklas, girdi tik balsus, muziką ir 
triukšmus. Bet apie to, ką suvokia, esmę vis tiek gali susidaryti tam 
tikrą vaizdą. 

Stebėtojo niekas nevaržo rinktis, katrą aspektą matuoti. Kadangi, 
anot Heisenbergo, abiejų vienu metu matuoti neįmanoma, tai ma- 
tuodamas vieną stebėtojas naikina galimybę fiksuoti papildomąjį. 
Keista tai, kad iki matavimo akimirkos dalelė, tarkim, fotonas, abi 
savybes tuo pat metu ir turi, ir jų neturi. Tad fotonas yra be galo 
keistos būsenos tarp „nei — nei“ ir „ir — ir“. Kai kurie kvantų fizikai, 
pavyzdžiui, Antonas Zeilingeris, samprotauja taip aiškiaregiškai, kad 
teigia, „jog dalelė iki matavimo neturi tiksliai apibrėžto greičio. Tik 
matuojant jis atsiranda“. 

Susidaro įspūdis, kad atsitiktinumas ir būtinybė žaidžia futbolą, 
kad mikroskopiniame pasaulyje viešpatauja laisvė ir savivalė. Tai, kas 
makroskopiška, paklūsta, išskyrus chaotiškus procesus, apskaičiuo- 
jamumo dėsniui: planetos skrieja iš anksto nusakomomis orbitomis. 
Biliardo rutuliai rieda, kaip ir numatoma, daugeliu krypčių. Atsitikti- 
numą galima įveikti. Tačiau, kur eina riba tarp tydviejy pasaulių, ne- 
žino niekas. Šiaip ar taip, ji nėra ryški. Pereinamajai zonai apibūdinti 
Nielsas Bohras sukūrė pagalbinę konstrukciją — atotykio principą, 
kuris, paprastai sakant, teigia, kad ties riba ir kvantiniame pasaulyje 
turi galioti tam tikros klasikinės fizikos taisyklės. 

„Kopenhagos aiškinimas“ — taip Heisenbergas 1955 m. pirmą 
kartą pavadina Danijos sostinės išminčiaus kvantinės mechanikos 
interpretaciją — sulaukia ne tiek daug Bohro amžininkų pritari- 
mo, kaip atrodo žvelgiant į praeitį. Įspūdžiui pirmiausia pakenkia 

atkaklus Einsteino prieštaravimas, pirmąsyk viešai nuskambejes 
1927 m. Solvay konferencijoje Briuselyje. Čia tarp abiejų teorinės 
fizikos milžinų vykusios ir vėliau kitomis progomis tęstos diskusijos 
laikytinos ir didžiu mokslo istorijos laimėjimu, ir XX a. sakmių lo- 
bynu. Tie ginčai žymi ilgo Einsteino kelio į mokslinę tremtį pradžią. 
Jaunoji karta jį gerbia kaip savos praeities didvyrį. Tačiau ateityje 
vietos jam nebėra. Su didžia pagarba jaunieji fizikai purtydami galvą 
nuo jo nusigręžia. 

Einsteinas įnirtingai ginasi ir „berniukus“ provokuoja. Iš to ga- 
liausiai išeina tik tiek, kad vadinamieji jaunikliai galanda kalavijus, 
šlifuoja argumentus ir tvirtina savo teorijas. O Einsteinas giliamin- 
tiškomis prieštaromis, kaip sako Antonas Zeilingeris, paskutinį kar- 
tą įneša „vertingą indėlį į mokslą“ konstruktyviai kritikuodamas ir 
išreikšdamas neigiamą požiūrį: tikslas pateisina abejones. 

Paulis Ehrenfestas dialogą protokoluoja savo nepakartojamu 
būdu: „Lyg žaidimas šachmatais. Einsteinas — vis nauji pavyzdžiai. 
Savotiškas antros rūšies perpetuum mobile siekiant pralaužti nelygy- 
bės reliaciją. Bohras iš filosofinės miglos debesies ieško būdų atremti 
vieną pavyzdį po kito. Einsteinas — kaip tie velniūkščiai dėžėje. Kiek- 
vieną rytą iššoka vis naujų. O, tai buvo smagumėlis“ (Paulis Ehren- 
festas, 1927 11 03, cit. iš Paiso, 1986, 454). Tačiau šviežutėlaičius 
kontrargumentus, kuriuos vyresnysis pateikia per pusryčius, jau- 
nesnysis iki vakarienės jau būna atrėmęs. „Aš atvirai palaikau Bohrą 
prieš Einsteina, - apibendrina Ehrenfestas. — Su Bohru jis elgėsi visai 
taip, kaip absoliutaus vienvaldiškumo apologetai su juo“ 

Nemaloni išvada. Per dešimtį metų Einsteinas iš naujo pasau- 
lėvaizdžio gynėjo nuo neįžvalgių kritikų pats atsidūrė jų kailyje. 
Jaunieji fizikai susinervinę vadina jį „reakcionieriumi“. Jų akyse 
Einsteinas yra tarsi įsižeidęs senas ponas, kuris paaugliams skaito 
moralus ir dėl to išjuokiamas. Ši Einsteino elgsena turi atitikmenį 
jo paties privačiame gyvenime: kalbamuoju laikotarpiu jis kovoja 
su sūnumi Hansu Albertu, kad tas pasirinko ne tokią nuotaką, pa- 
našiai kaip jo paties motina kadaise buvo nusistačiusi prieš jo san- 
tuoką su Mileva. | 

Per kita Solvay konferencija, paskutiniaja, kurioje dalyvauja Eins- 
teinas, spektaklis kartojasi iš naujo. Einsteinas atvyksta gerai pasi- 
kaustęs ir, kai Bohras iš pradžių nepajėgia atremti vieno prieš ne- 
apibrėžtumo reliaciją nukreipto mintinio eksperimento, jis yra taip 
priblokštas, kad išvysta artėjant „fizikos pabaigą“. Paulis Ehrenfestas 
ne tik surašė tos dvikovos protokolą, bet ir nufotografavo jos daly- 
vius. Viena iš nuotraukų rodo tuodu dvikovininkus — abu su skry- 
bėlėmis eina rudeniniu Briuseliu: Bohras neša ant rankos persvertą 
paltą ir kalba prasižiojęs lyg lekuojantis šuo, žvilgsnis tarsi panikos 
apimtas, ilgais žingsniais jis stengiasi pavyti Einsteiną. Šis ironiškai 
šypsosi patenkintas, tarsi pataikęs tiesiai į dešimtuką. Tai būta vieno 
iš paskutiniųjų pataikymų. 

Dvikova baigiasi nauju prieš trejus metus patirto pralaimėjimo 
tęsiniu. Nielsas Bohras ir jį palaikantieji iš šio susirėmimo išeina su- 
stiprėję. Po nemigo nakties Bohras pateikia argumentą, kuris mintinį 
Einsteino eksperimentą paverčia niekais: šis prieštaraująs bendrajai 
reliatyvumo teorijai. Mintis teisinga. Einsteinas vėl priverstas pripa- 
žinti pralaimėjęs. Paties sukelta revoliucija nušlavė jo religiją. Tačiau 
jis lieka kovingas. 

„Tu tiki kauliukais žaidžiančiu Dievu, o aš — visišku pasaulio, 
kuriame yra šis tas objektyvaus, dėsningumu, — rašys jis 1944 m. iš 
Prinstono tuo tarpu Edinburge gyvenančiam Maxui Bornui. — Dide- 
lis pradinis kvantinės mechanikos pasisekimas vis tiek negali manęs 
priversti tikėti vykstant principinį lošimą kauliukais, nors ir pui- 
kiai žinau, kad jaunieji kolegos tai aiškina kaip smegenų užkalkėji- 
mą“ (laiškas Maxui Bornui, 1944 09 07, Einstein/Born, 1982, 204). 
O bičiuliui Michele'iui Besso 1951 m. rašo: „Per visus penkiasdešimt 
sąmoningų apmąstymų metų nė kiek nepriartėjau prie atsakymo į 
klausimą, kas yra kvantai. Nors dabar kiekvienas šunsnukis mano tai 
žinąs, bet jis klysta“ (laiškas Michele'iui Besso, 1951 12 12, Einstein/ 
Besso, 1972, 453). 

Kalbėtis su Nielsu Bohru Einsteinas vengia jau nuo ketvirtojo de- 
šimtmečio pabaigos iki tada, kai danų fizikas jį aplanko Prinstone. 
Tačiau laiškuose ir toliau ginčijasi su Bohru pateikdamas savo įsi- 

kalta įvaizdį ir klausdamas, „ar Dievas lošia kauliukais ir ar mes lai- 
komės arba nesilaikome fizikiniam aprašymui prieinamos tikrovės“ 
(cit. iš Fischerio, 1996, 177). 1949 m. balandžio mėnesį Bohras jam 
draugiškai, bet griežtai atsako: „Sakyčiau, kad niekas — netgi pats 
Dievulis — negali žinoti, ką šiame kontekste galėtų reikšti toks pasa- 
kymas, kaip lošti kauliukais“ (cit. iš Fischerio, 1996, 178). 

Taip šita istorija vaizduojama beveik visuose aprašymuose. Ta- 
čiau kaip tik tarp jaunųjų mokslo istorikų esama ir kitokio vertinimo: 
Einsteinas prikišo nagus prie kvantinės mechanikos žaizdos ir ji iki 
šiol neužgijusi. „Aš labai simpatizuoju Einsteinui, — sako Christophas 
Lehneris (Kristofas Lėneris), kuris penkerius metus dirbo Einsteino 
raštų leidybos projekto grupėje, o dabar tiria kvantinės fizikos raidą 
Berlyno Maxo Plancko mokslo istorijos institute. - Bohras nepateikia 
protingo aiškinimo, jis tik aprašo problemą“ Kaip ir daugelis dabarti- 
nių fizikų, Bohras stokodamas alternatyvų buvęs tik instrumentalistas. 
Kvantinė mechanika puikiai veikia kaip instrumentas, jos prognozės 
tiksliai pasitvirtina. To Einsteinas niekada neginčijo. Jis argumentavo 
ne prieš kvantinę mechaniką, o prieš jos interpretaciją. 

Bohro mėginimas atvaizduoti tikrovę žlugo, mano Lehneris. „Iki 
šios dienos nėra bendro visų pripažįstamo ir patenkinamo formula- 
vimo“ Juk Einsteinas nieko kita ir nereikalavo. Jo priesakas tebega- 
lioja iki šiol, tai ne kas kita kaip metafizinė pretenzija fizikai pasaulį 
aprašyti objektyviai. To priesako neįvykdė nei Bohras, nei jo įpėdi- 
niai. Kaip tik į tai Einsteinas ir buvo nutaikęs savo didįjį smūgį, nuo 
kurio kvantinė fizika vis dar nėra atsitokėjusi. 

1935 m. savo paskutiniame išliekamosios vertės turinčiame dar- 
be Einsteinas kartu su kitais dviem kolegomis kvantinės teorijos gy- 
nėjams meta iššūkį — neigiamą argumentą. Einsteino, Podolsky'o ir 
Roseno paradoksas ir dabar dar tebėra neišspręstas taip, kaip autorių 
formuluota. Kvantinė teorija, anot tos trijulės, teikia tik dalinį pasau- 
lio aprašymą. Kad ir kokia būtų teisinga, ji užkabina tik dalį tiesos. 
Tai, kad nežinome daugiau, nereiškia, jog daugiau žinoti negalime. 
Ar nėra „paslėptų parametrų“, į kuriuos iki smulkmenų orientuojasi 
pasaulinis vyksmas — priežastingumas? — klausia tie trys abejotojai. 

Einsteinas reikalauja fizikos faktų, jis beldžiasi į priežasties ir pa- 
darinio duris. Jei dalelė turi savybę, tarkim, sukinį — savąjį judesio 
kiekio momentą, kurio neturėjo anksčiau, o dabar turi, argumentuo- 
ja jis, tai dalelės atžvilgiu objektyviai kažkas pasikeitė. Kas ir kodėl? 
tarsi čia būtų tik psichologinis procesas. Su dalele nevyksta nieko fi- 
ziško, teigia Bohras, tai tik koncepcijos dalykas, vadinasi, tam tikras 
vyksmas stebėtojo galvoje. Mintyse turint tą miglotą darinį Einstei- 
nui apskritai atrodo paradoksalu kalbėti apie tikrovę. „Jis turi gerų 
argumentų, — sako Lehneris, — o Bohras jų neturi“ 

Tačiau amžininkai mato kitaip. „Einsteinas vėl prabilo apie kvan- 
tinę mechaniką, — niurzga Wolfgangas Pauli. - Žinoma, kai tai įvyks- 
ta, visada yra katastrofa“ (Wolfgango Pauli'o laiškas Werneriui Hei- 
senbergui, 1935 06 15, cit. iš Folsingo, 1993, 783 ir kt. p.). Einsteino 
priekaištai verčia fizikus prakaituoti, bet jie neatsisako Kopenhagos 
aiškinimo. 

Dabar bičiuliui Einsteinui į pagalbą ateina Erwinas Schrėdingeris 
su kitu paradoksu, padariusiu jo vardą mėgėjų sluoksniuose žino- 
mesnį nei jo garsiosios „psi funkcijos“: „Schrėdingerio katė“ — taip 
tas paradoksas vadinamas - tupi vienoje kameroje su radioaktyviuo- 
ju atomu. Čia stovi aparatas, kuris atomui skylant pagamina mirti- 
ną ciano vandenilio rūgštį. Pasibaigus pusamžiui skilimas įvyko su 
penkiasdešimt procentų tikimybe. Klasikiniu požiūriu „katės“ šansai 
išlikti yra 1 : 1. Ar ji gyva, ar pastipusi, priklauso nuo to, ar atomas 
suskilęs, ar ne. 

Kvantinės fizikos, Kopenhagos aiškinimu, atomas yra „superpo- 
zicijos“ būsenos. Šią sugriauna tik matavimas, turintis nustatyti, ar 
atomas yra suskilęs, ar ne. Matematiškai kalbant tada suyra bangų 
funkcijos. Tas mirtinas mechanizmas galioja ir tarpinės būsenos „ka- 
tei“, kol niekas netikrina, ji nėra nei aiškiai gyva, nei aiškiai negyva. 
O tai, kad tik matavimas kuria tikrovę, atrodo itin absurdiškai. Todėl, 
ar čia nereikėtų, anot Schrödingerio, aiškinti kitaip? 

Einsteinas sveikina bičiulį taip plastiškai atskleidusį šią nederme. 
Apie Bohrą jis rašo: „Yra dar ir mistikas, manantis, kad nemoksliška 

klausti, ar koks nors dalykas egzistuoja, nesvarbu, ar jis stebimas, 
ar ne; šiuo atveju tai yra klausimas, ar „katė“ tam tikrą akimirką iki 
stebėjimo gyva, ar ne“ (cit. iš Hoffmanno, 1979, 276). 

Po septyniasdešimt metų superpozicija pasistūmėjo į kvantinės 
fizikos tyrimų dėmesio centrą. „Superpozicija yra reali“, — sako An- 
tonas Zeilingeris. Kai jo laboratorijoje šviesa siunčiama pro dvigubą 
plyšį, tada atskiras fotonas tikrai su puse tikimybės praskrenda tiek 
pro vieną, tiek pro kitą plyšį — taip kaip „katė“, kuri yra ir gyva, ir ne- 
gyva. Tik matavimas nustato fotono elgesį arba, kitaip sakant, tik ma- 
tavimu fotonas patvirtina savo elgesį. Lieka klausimas, ar tik patikri- 
nimas lemia „katės“ gyvastį. Beprotisku argumentu tiesos neiveiksi. 

Tai, kas vyksta kvantinės fizikos laboratorijose, tokioje kaip Zei- 
lingerio laboratorija Vienoje, iš pirmo žvilgsnio atrodo normalu, lyg 
tai būtų mokyklinė fizika. Į kelionę pasiunčiami spinduliai - nema- 
tomi žmogui, bet matomi aparatams. Jų keliai išsiskiria spindulių 
dalytuve: horizontaliai vieni, vertikaliai — kiti, tačiau tik tada, jeigu 
jie matuojami: klik, klik-lik, nes „žinojime“ jie lieka susivieniję arba, 
kaip čia sakoma, susipynę. O kai jie jau vienas nuo kito nutolsta ir 
yra išmatuojami, tada vienas jau žino kito orientaciją. Čia kairė žino, 
ką daro dešinė — net tada, kai jų niekas nebesieja. Tik šiuo efektu 
spinduliavimas pasidarė galimas. 

„Sieties“ sąvoką pamatinę naujajame kvantų pasaulyje padarė 
Schrödingeris Einsteino, Podolsky'o ir Roseno paradokso konteks- 
te. Kvantinė sietis įvyksta dėl kvantinių būsenų superpozicijos, taigi 
tiksliai esant tai būsenai, kurią Zeilingerio grupė laboratorijoje dabar 
gali sukurti bet kada. Superpozicija greta kvantavimo ir neapibrėžtu- 
mo reliacijos priklauso prie kertinių kvantinės mechanikos akmenų. 

Tačiau ar tai nereikštų — taip 1935 m. argumentuodami klausia 
Einsteinas, Podolsky ir Rosenas, — kad fotonai keičiasi informacija 
per atstumą neprarasdami laiko? Bent jau taip jie turėtų daryti, jei 
kvantinė mechanika būtų visapusiška. Toks „vaiduokliškas veikimas 
per atstumą“, anot Einsteino, yra neįmanomas dalykas. Tiesioginis 
keitimasis informacija prieštarauja specialiajai reliatyvumo teorijai. 
Vadinasi, dalelės savo savybes turi būti turėjusios anksčiau. 

„Iš Einsteino teiginio galima išvesti nelygybę, bet empiriskai ji 
buvo paneigta“, - aiškina Christophas Lehneris. Kitaip tariant, eks- 
perimentais, kuriuos kaip savaime suprantamą dalyką kasdien at- 
lieka Vienos tyrėjų grupė, galima parodyti kaip tik tai, ką Einstei- 
nas laiko neįmanoma. Einsteino, Podolsky'o ir Roseno paradoksas 
yra Zeilingerio grupės darbo pamatas. Einsteino tariamąja nuosaka 
formuluojamą priekaištą: „Jei kvantinė mechanika būtų visapusiška, 
tada turėtų..“ palikuonys atmeta tiesiogine nuosaka išsakomu teigi- 
niu: „Ji tokia yra. Ji veikia“ Kvantinės sistemos yra tokios keistos ir 
vaiduokliškos, kokias Einsteinas pateikė kaip prieš jas nukreiptą ar- 
gumentą. „Io jis nesitikėjo, — sako Lehneris. — Vaiduokliškas povei- 
kis per atstumą yra tikrovė — įspūdingas dalykas: 

Čia, Vienoje, šie fizikai žaidžia su vaiduokliu. 2003 m. prestižinis 
mokslo žurnalas „Nature“ į titulinį puslapį deda Zeilingerį ir jo dar- 
bą. Žurnalas pažymi „susietų fotonų išgryninimo“ faktą. Tais pačiais 
2003 m. Vienos grupei pavyksta fotonus susieti šešių šimtų metrų 
atstumu - laisvoje erdvėje per Dunojų. Pasaulio rekordas! Po metų 
atlikdama įspūdingą bandymą ta pati grupė demonstruoja galimybę 
panaudoti kvantinę kriptografiją. Iš miesto rotušės į vieno banko 
filialą jie viešai perduoda kvantinės mechanikos būdu saugiai už- 
šifruotą pavedimą. Šifruojama susiejant fotonus, kurie sklinda skir- 
tingais keliais. Tačiau ne eksperimento vieta, garsioji Vienos kanali- 
zacijos sistema, saugo fotonus nuo nepageidaujamų pasiklausytojų, 
o sieties principas: joks trečias negalėtų prisijungti neatpažintas. 
Duomenų matavimas sistemą kaipmat sutrikdytų ir įsibrovėlis būtų 
atpažintas. 

Visų tų darbų pamatas yra Kopenhagos aiškinimas, apie kurį 
kvantinės fizikos specialistai diskutuoja iki šiol. Aptariami nauji 
įspūdingi aiškinimai, pavyzdžiui, „daugiapasaulinė interpretacija“. 
Anot šios interpretacijos, kvantinė mechanika tikrovę tikrai apra- 
šo visapusiškai, nors Einsteinas tuo ir abejojo. Atsiranda galimybė 
skaidant Visatą kiekvieną kartą stebėti vis daugiau visatų arba ją 
vieną daugelio būsenų: vienoje iš jų Schrödingerio „katė“ yra gyva, 
kitoje — negyva. 

Vis dėlto tuos aiškinimus sieja vienas bendras dalykas, ir čia 
Einsteinas išlieka teisus: jie išsiverčia be „vaiduokliško veikimo per 
atstumą“. Antonas Zeilingeris tokias mokslinę fantaziją Zadinan- 
čias versijas fizikos požiūriu laiko niekam tikusiomis. Jam ir toliau 
galioja „Kopenhaga“. Išmintingai atsargiai jis cituoja Nielso Bohro 
mintį, kuri apibūdina vieną iš gražiausių filosofinių fizikos užka- 
borių: „Kiekvienos tiesos priešingybė yra klaidinga, tačiau sudėtin- 
gos tiesos priešingybė vėlgi yra sudėtinga tiesa“ (cit. iš Zeilingerio, 
2003, 173). 


Aštuonioliktas skyrius 


APIE ŽLUGIMO MASTĄ 


Visko teorijos ieškojimas 


Tai būtų galėjusi būti jo kaip tyrėjo gyvenimo viršūnė. Didžiausias 
viską pranokstantis triumfas — svajonės sujungti visas fizikos teorijas 
išsipildymas. Šiam vienam tikslui Einsteinas skiria daugiau laiko nei 
kitiems darbams. Per trisdešimt metų jis mėgina pasaulio vyksmą 
nuo kvanto iki kosmoso, nuo mažiausia iki didžiausia sujungti į vie- 
ną formulių sistemą, į viską apimančią teoriją. 

Iš pradžių pasaulis suklūsta ir užėmęs kvapą laukia, kada iš jo ka- 
marėlės pakils baltas niekieno dar neaprašyto pažinimo dūmelis. Prieš 
pat penkiasdešimtąjį gimtadienį 1929 m. ima ristis didžioji sambrūz- 
džio banga. Prūsijos mokslų akademija tūkstančio egzempliorių tiražu 
išspausdina jo naujausią veikalą. Jis kaipmat išgraibstomas. Prestižinis 
Londono „Selfridges“ knygynas jo puslapius išdėlioja vitrinose. Būriai 
smalsuolių stypso nosis sukišę. „New York Herald Tribune“ laikraščio 
Berlyno korespondentas visą rankraštį teleksu persiunčia redakcijai ir 
ši jį visą paskelbia. Aiškus daiktas, niekas nesupranta, kas čia išspaus- 
dinta, o ten išdėliota vitrinose. Apie šimtas reporterių apgula namą 
Haberlando gatvėje, kad naujieną sužinotų iš pirmų lūpų. 

„Pasaulis laukia Jūsų paaiškinimo“, - kreipiasi į Einsteiną Wythe'as 
Williamsas (Vaitas Viljamsas) iš „New York Times“ laikraščio svei- 
kindamas persekiojamąjį jo bute. Jau 1928 m. šis laikraštis buvo su- 
uodęs apie naująjį jo opusą ir pranešęs: „Einsteinas prieš didelį atra- 
dimą“ Fizikas šį laikraštį vertina nuo tada, kai vienas iš redaktorių 
kartą jo lygtyje pastebėjo matematinę klaidą. Williamsas vienintelis 
įsileidžiamas į butą ir dabar jis verčia pasiaiškinti. Einsteinas stveria- 
si už galvos tepasakydamas: „O, Dievuliau!“ 

Per vieną dešimtmetį radosi du pamatiniai pasaulio aprašymo 
modeliai — bendroji reliatyvumo teorija ir kvantinė mechanika: abi 


viena kitą šalina, bet atskirai pretenduoja galioti. Pirmoji pasaulį 
aprašo lauko lygtimis, jos kalba yra geometrija. Kvantinė mechani- 
ka pasaulio vaizdą piešia mikrokosminiame lygmenyje, jos kalba yra 
algebra. Tai tarsi dvi nesutaikomos seserys, dvi tos pačios gamtos 
taisyklių sistemos. 

Kam pasisektų jas sujungti, tas rankose laikytų tarsi išminties 
akmenį — visko teoriją. Štai kodėl, kai išminties galiūnas Berlyne 
nori ką nors pasakyti, sulaukia tokio masių dėmesio, o su jomis - ir 
spaudos. Kai „New York Times“ laikraščio fotografas prašo Einsteino 
originaliai papozuoti, fizikas kreipiasi į reporterį Williamsą sakyda- 
mas: „Gal turėčiau ant galvos atsistoti?“ Atsisveikindamas su žurna- 
listu Einsteinas taria: „Negaliu suprasti, kodėl tiek daug triukšmo dėl 
mano mažo rankraščio“ 

Tačiau, koks tas „mažas rankraštis“ jam svarbus, matyti iš laiško, 
kurį 1929 m. sausio pradžioje parašė bičiuliui Michele'iui Besso: „Bet 
geriausia, ką kiauras dienas ir iki išnaktų mąsčiau ir skaičiavau, guli 
gatava prieš mane, sukišta į septynis puslapius ir pavadinta bendrąja 
lauko teorija“ (laiškas Michele'iui Besso, 1929 01 05, Einstein/Besso, 
1972, 240). | 

Trečiojo dešimtmečio pradžioje Einsteinas mėgino žengti pir- 
muosius žingsnius į nežinomą žemę, kuri kada nors turės sujung- 
ti milžinų ir nykštukų karalijas — makrokosma ir mikrokosmą. Jis 
užsimojęs į vieną sujungti dvi lauko teorijas: Maxwello ir Lorentzo 
aprašytą elektrodinamiką ir gravitaciją (kaip ją yra apibūdinęs savo 
bendrojoje reliatyvumo teorijoje). Fizikinį lauką Einsteinas vertina 
kaip didžiausią mokslo laimėjimą — „požiūrį, nuvedusį mane į bega- 
line vienatvę“, taip jis vėliau prisipažino Erwinui Schrödingeriui (cit. 
iš Hoffmanno, 1979, 276). Bendroji lauko teorija tampa jo manija, 
mantra, kankinio dalia. 

Kiti tokio rango tyrėjai kuria mokyklas, vadovauja institutams, 
žinojimą ir išmintį verčia tarnauti būsimoms kartoms. O Einstei- 
nas lieka ieškotojas, remiamas tik saujelės tikinčiųjų, kone vienas 
didžiuliame lauke. 1925 m. „po nepaliaujamų ieškojimų“ jam atro- 
do, kad „sprendimą jau yra radęs“ (cit. iš Hoffmanno, 1979, 266). 


Kaip netrukus paaiškės, tikėta per anksti. Tai buvo ir begalinės is- 
torijos apie, galima sakyti, kasmetinius pranešimus ir publikacijas 
pradžia - su pralaimėjimais, pripažinimais, atsitraukimais ir vis 
naujomis viltimis. 

„Tai atrodo senoviškai, mielieji kolegos, taip pat ir Tu, mano mie- 
las, — visi išleisite liežuvius kiek įmanydami, nes tose lygtyse nėra 
Plancko h, — džiūgauja Einsteinas laiške Michele'iui Besso 1929 m. 
pradžioje turėdamas galvoje savo pasiūlytą naują bendrąją lauko teo- 
rija. — Bet jei nori būti aiškiai prisikasęs prie statistinės paikybes įga- 
lumo ribų, vėl turi, deja, grįžti prie erdvėlaikio koncepcijos, ir tada 
šios lygtys taps išeities tašku“ (laiškas Michele'iui Besso, 1929 01 05, 
Einstein/Besso, 1972, 240). 

Einsteinas tvirtai tiki savo naujomis formulėmis. Bendrosios relia- 
tyvumo teorijos su jos „erdvėlaikio koncepcija“ sėkmė ir kategoriškas 
kvantinės mechanikos „statistinės paikybės“ atmetimas jį stačiai ap- 
akina. Jis tikrai tiki, kad galima apibendrinti be Plancko h — tos uni- 
versaliosios konstantos. Fizikas ieško formulės, pagal kurią pasaulis 
būtų sudarytas vien iš erdvėlaikio vijų, kaip jį aprašo jo gravitacijos 
teorija — tai tam tikras vienos priešiškos teorijos pakeitimas kita: pa- 
našiai kaip jis neatmeta Newtono pareikšdamas, kad šio mokslininko 
teorija galioja jo teorijoje, taip kvantinė mechanika bendrojoje lauko 
teorijoje gali gyvuoti kaip specialus atvejis. Guliverio nykštukai turi 
susigaudyti milžinų karalystėje, tačiau ne priešingai. Šalies, kurioje ir 
vieni, ir kiti gyventų lygiomis teisėmis, jis nenumato. Didysis Einstei- 
nas — belaisvis auksiniame įsitikinimų narve. | 

Kadangi į bendrąją lauko teoriją kvantų neįtraukia, todėl ir jo tris 
dešimtmečius nuo 1925 m. trukusios pastangos pasakojimuose apie 
visko teorijos paieškas yra minimos irgi tarsi anekdotas - ir tik todėl, 
kad jų autorius Einsteinas. Pats jis savo programai lieka ištikimas iki 
galo. Jam knieti rasti savąjį mokslo idealą atitinkančius gamtos dės- 
nius, išsamiai ir darniai aprašančius pasaulį. Tačiau šįkart laimė ne 
jo pusėje. 

Kurdamas reliatyvumo teoriją Einsteinas vieną po kitos pertikri- 
no išties daugybę galimų teorijų ir sėkmingai rado tikrąją. O dabar 


neturi už ko nusitverti, trūksta to, kas anksčiau jį du kartus sėkmin- 
gai vedė į priekį: principų, tokių, kaip tada buvo reliatyvumo ir ekvi- 
valentiškumo principai, tokių, kurie tiktų naujojo statinio pamatui. 
Tačiau dabar nepalyginamai ryškiau nei bendrosios reliatyvumo 
teorijos atveju matyti, kad nėra empirinės bazės, nėra stebėjimų ir 
eksperimentinių duomenų, tokių kaip tada šviesos greičio pastovu- 
mą nustatę Michelsono ir Morley'o bandymai, Merkurijaus perihelio 
nuokrypis, dabar nėra to, kas galėtų duoti kryptį mąstymui. 

„Visko teorijos Einsteinas negalėjo rasti ir dėl kitos priežasties, — 
sako Thomas Thiemannas (Tomas Tymanas), jaunas profesorius iš 
Kanados Voterlu netoli Toronto. — Jis neatsižvelgė į visas žinomas 
sąveikas“ Esama ne tik elektromagnetinės ir gravitacijos sąveikų, 
kurias Einsteinas norėjo sujungti: ketvirtajame dešimtmetyje buvo 
atrastos silpnoji sąveika, svarbi radioaktyviojo skilimo procesams, ir 
stiprioji, laikanti atomo branduolį. „Bendroji visko teorija turi, su- 
prantama, apimti ir visas žinomas sąveikas“, - aiškina Thiemannas. 

Šis fizikas, Alberto Einsteino instituto Golme netoli Potsdamo 
darbuotojas, buvo priimtas į Voterlu Teorinės fizikos perimetro 
institutą, naują kvantinės fizikos mąstymo centrą, tapusį jo antrą- 
ja moksline atrama. Vietinis verslininkas Mike'as Lazaridis (Maikas 
Lazaridis), susikrovęs turtą iš bevielės komunikacijos, įkūrė rojų fi- 
zikams teoretikams, kuriems horizontalioji hierarchija, visiška ne- 
priklausomybė ir intelektinis artumas yra svarbesni už kokią nors 
nuolatinę tarnybą. Už darbą čia gerai moka, negana to, galima nau- 
dotis baru, bufetu ir skvošo kortu — tai savotiškas dvidešimt pirmojo 
amžiaus perspektyviųjų tyrimų institutas. 

Tiktai tam, kuris mąsto teorinės fizikos hieroglifais, kuris moka 
matyti atskira ir kartu turėti galvoje visumą, kuris geba net nemirk- 
telėjęs savo Visatos regėjimą be galo sumažinti ir padidinti, tik tam 
leidžiama dalyvauti įgyvendinant didžiąją Einsteino viziją. Thieman- 
nas priklauso prie tų talentingųjų, kurie durys prie durų tarsi korys 
prie korio sėdi savo mąstymo celėse ir suka galvas. Pro langą jis regi 
mažą medinį ir plytinį miestelį, kokių šiame pasaulio krašte šimtai. 
Jo kambaryje viešpatauja tvarkingas kuklių vienuoliškų patalpų aiš- 


kumas: rašomasis stalas su kompiuteriu ir telefonu, kėdė ir fotelis 
svečiui, knygų spinta ir būtina sieninė lenta, kurioje dar matyti di- 
džiosios tiesos raizgaus slaptaraščio nuotrupos. 

Jaunasis profesorius dirba Kilpinių kvantų gravitacijos skyriuje ir 
gilinasi į naujos visko teorijos paieškos problemas. Mintyse jis eina 
kuo arčiau Einsteino pėdsakų. Jo galvoje tarsi kokioje ryšių centrinė- 
je stotyje į vieną subėga įvairūs šiuolaikinės fizikos laidai. Jis kalba 
apie Didįjį Sprogimą ir tamsiąją energiją, apie supernovas ir juodą- 
sias skyles, apie gravitacijos bangų detektorius, dalelių greitintuvus, 
kvantinio lauko teoriją ir kosmologiją. Juk visi tie modeliai ir stebė- 
jimai, fenomenai ir eksperimentai, Einsteino ir Heisenbergo lygtys, 
Peterio Aufmuth'o Hanoveryje ir Johno Beckmano Tenerifėje mata- 
vimai turi galiausiai sudaryti visko teoriją. 

Thiemannas ir jo bendražygiai, kurių pasaulyje bus apie šimtas, 
dirba populiarios stygų teorijos srityje, o joje pluša ne mažiau kaip 
tūkstantis mokslininkų. Pastarųjų modelis gal galėtų išspręsti pro- 
blemą, kuri iki šiol sužlugdė visas visko teorijas: tas, kuris pradeda 
nuo be galo mažų klasikinės fizikos numatomų dalelių, anksčiau ar 
vėliau susiduria su vadinamaisiais „singuliarumais“ ir pamato, kaip 
šie vis gniuždo jo lygtis. „Čia išlenda tokie matematiškai beprasmiai 
dydžiai kaip begalinės begalybės ir šimtaprocentinės tikimybės“, — 
aiškina Thiemannas. 

Jei dalelės būtų ne singuliariniai taškai, o ištemptos virpančios 
stygos, taip sako naujosios teorijos gynėjai, tada šią problemą būtų 
galima nepriekaištingai išspręsti. Tačiau gražus kosmoso su virpan- 
čiomis stygomis vaizdinys turi savo kainą: ir labai norėdamas nega- 
li rasti geometrijos, kurioje stygos erdvėlaikyje virpėtų keturiomis 
kryptimis. Tiktai kai greta erdvės ir laiko dar pridedami kiti šeši er- 
dvės matmenys ir taip plečiant prieinama prie superstygų teorijos 
net su vienuolika stygų, tada stygų lygtys ima funkcionuoti. 

Papildomo matmens idėja nėra nauja. Jau 1921 m. Karaliaučiaus 
matematikas Theodoras Kaluza (Teodoras Kaluza), tarsi pokštu įsi- 
terpdamas į genijaus norą savo gravitacijos teoriją sujungti su Max- 
wello elektrodinamika, prie Einsteino erdvėlaikio „priklijavo“ penktą 

matmenį. Kai Kaluzos kolega Getingene švedas Oskaras Kleinas api- 
bendrino jo darbus, kurį laiką atrodė, kad Kaluzos ir Kleino teorija 
Einsteino svajonę apie visa apimančią teoriją yra išpildžiusi. 

Tačiau netrukus Einsteiną apninka abejonės, ar penktasis matmuo 
iš tikrųjų egzistuoja, ar jis nėra tik pagalbinė matematinė konstrukci- 
ja. Keturi jo erdvėlaikio matmenys yra fizinės duotybės, o penktasis 
tarsi kybo ore. Galiausiai Kaluzos ir Kleino teorija neatlaiko kritikos. 
Panašiai abejoja Thomas Thiemannas ir jo kolegos. „Styga gyvena 
dešimtyje ar vienuolikoje matmenų, — sako jis, — bet mes pastebime 
tik keturis“ Tad reikią pasirūpinti, kad nereikalingi matmenys nebūtų 
pastebimi, „bet iki šiol tai niekam nėra pavykę“. Todėl kilpinių kvan- 
tų gravitacijos teorijos atstovai mėgina savo visko teoriją sudaryti iš 
keturių erdvėlaikio matmenų ir per tai Einsteino svajonę įgyvendinti 
galbūt tinkamiausiu būdu. Erdvę jie įsivaizduoja ne homogenišką, o 
smulkiagrūdę, susidedančią iš begalės susipynusių kilpelių. 

Vadinasi, erdvėlaikis yra ne kontinuumas, o kvantuotas kaip 
materija. Tačiau tų kvantų dydžiai yra svaiginamai maži: jei vienas 
atomas būtų kaip mūsų Galaktika, tai viena kvantinė kilpa užimtų 
ne daugiau „erdvės“ kaip atomas Galaktikoje. Šiame kontekste Thie- 
mannas kalba apie „kvantines putas“. Tai skamba taip pat avantiū- 
ristiškai kaip ir stygų vaizdinys vienuolikos matmenų erdvėje, tik čia 
pranašumas tas, kad išsiverčiama be papildomų matmenų. 

Ar Einsteinas būtų mieliau ėjęs kvantinės, ar stygų geometrijos 
keliu? Thomas Thiemannas tokias alternatyvas atmeta. Viskas turi 
derėti. „Mes su stygų teoretikais esame maždaug lygiaverčiai“, - sako 
jis. Nemanąs, kad tos dvi teorijos stos į „lemiamą mūšį“. „Vieni kitus 
laikome konkurentais ir partneriais“ Thiemannui atrodo, kad galiau- 
siai abi pusės pasieks tikslą, ir tada bus svarbiau ne kas, o ką pasiekė. 
„Jei tai pasiseks, tada fizikoje vyks panaši revoliucija, kokią sukėlė 
bendroji reliatyvumo teorija ir kvantinė mechanika“ 

Jis kalba apie „bendras pastangas“, bet kaip ir Einsteinas neatmeta 
vieno didvyrio idealo. Kiekvienas turi matyti visumą, bet visuomet 
galų gale vienas pasistūmėja toliau. „Kiekvienas žaidimo dalyvis gali 
sukurti naują projektą, tačiau kliūtį pavyks įveikti galbūt tik kam 

nors vienam, ir viskas bus labai paprasta“ Thiemanno nuomone, tai 
galėtų įvykti jau per artimiausius dešimt metų. „Nesismulkinant ga- 
lima pasakyti, kad keturis barjerus jau peršokome, liko dar pora. Tai 
stiprina viltį, jog pasiduos ir paskutinė kliūtis“ | 

Kilpinių kvantų gravitacijos, kurią pasauliniu mastu pirmauda- 
mas tiria Parametro institutas, ir stygų teorijos skirtumą galėtų, ko 
gero, patikrinti tam tikras kosmologinis eksperimentas. „Galvoje 
turime iš labai toli ateinančius šviesos blyksnius, — sako Thieman- 
nas. - Kadangi fotonai keliauja mūsų link dešimt milijonų metų, 
turi užtektinai laiko šį tą perimti iš erdvės granuliacinės struktūros“ 
Jie turėtų pereiti pro mažytes kilpeles. Daugiau energijos turinčios 
šviesos dalelės turėtų būti labiau stabdomos už jos mažiau turinčią- 
sias. Anos mus pasiektų vėluodamos ir tai būtų galima išmatuoti. 
„Tikėtini skirtumai atskirais atvejais galėtų sudaryti iki dešimties 
sekundžių“ 

Tai, ką Thiemannas įvardija kaip „barjerus“ ir. „kliūtis“, yra itin 
sudėtingi teorijos „matematinės konsistencijos“ tyrimai. Savo „ope- 
ratorius“ ir geometrines lygtis jis gali patogiai susirasti internete. 
Einsteinas, norėdamas prieiti prie tinkamų priemonių, turėdavo ap- 
klausti to meto matematikus. O matematiką kaip teorijos pribuvė- 
ją, jos vertę, savo ruožtu turi tikrinti fizinė tikrovė kaip aukščiausia 
teisėja. Skaičiavimai neturi prieštarauti tikrovei. Tai dar viena prie- 
žastis, kodėl žlugo Einsteino bendroji lauko teorija. Jo asistentas Ba- 
neshas Hoffmannas prisimindamas pabrėžia: „Ieškojimas <...> labiau 
panėšėjo į ėjimą apgraibomis matematinių džiunglių prieblandoje“ 
(cit. iš Hoffmanno, 1979, 268). 

Ar Einsteinui neatkeršija neteisinga nuomonė, susidaryta kuriant 
reliatyvumo teoriją, kad tik matematinis elegantiškumas lemia teori- 
jos vertę? Vien tik grožis ir simetrija menkai tepadeda, kai sprendžia- 
mas klausimas, kaip nutiesti tiltą tarp mikropasaulio ir makropasau- 
lio. „Einsteinas gerokai plaukioja, — sako Thomas Thiemannas. — Bet 
tai jis Žino ir dėl to neturi jokių iliuzijų“ Ar kurdamas bendrąją re- 
liatyvumo teoriją 1912-1915 m. Einsteinas dažnai nešovė pro šalį ir 
paskui triumfavo? 

Tarsi atstovaudamas visiems kitiems „kritikuojantiems fizikams“ 
Wolfgangas Pauli Einsteinui rašo: „Jiems lieka tik viena: Jus sveikinti 
(arba geriau pasakysiu taip: reikšti užuojautą), kad perėjote pas gry- 
nuosius matematikus“ (Wolfgango Pauli'o laiškas, 1929 12 19, cit. 
iš Folsingo, 1993, 688). Pats Einsteinas Nobelio premijos įteikimo 
1923 m. proga pasakytoje kalboje bendrosios lauko teorijos proble- 
mą apibūdino taip: „Deja, stengdamiesi šia kryptimi negalime remtis 
empiriniais faktais kaip gravitacijos teorijos atveju <...>, turime ten- 
kintis matematinio paprastumo kriterijumi, kuris neapsaugotas nuo 
savivalės“ (Les Prix Nobel, 1921-1922, Stokholmas, 1923, 9). 

Nors tai ir fatališka, bet Einsteiną kartu ir guodžia: nepalūžti 
padeda tikėjimas savo darbu, savo užmojo teisingumu. Viename in- 
terviu, duotame 1929 m. sausio pabaigoje anglų dienraščiui „Daily 
Chronicle“, jis pareiškia: „Dabar žinome, kad jėga, dėl kurios elektro- 
nai sukasi elipsėmis aplink atomo branduolius, yra ta pati, dėl kurios 
mūsų Žemė kasmet skrieja aplink Saulę, teikiančią mums šviesą ir 
šilumą, o šios duoda galimybę gyvybei Žemėje“ („Daily Chronicle“, 
1929 01 26, cit. iš Fölsingo, 1993, 687). 

Čia puikiai aiškinama tai, ko visko teorijos tyrėjai savęs klausia. 
Bet atsakymo nėra. Dabar jo niekas nežino. Gal niekas niekada ir 
nežinos. Einsteinas patyrė nesėkmę, o kas pasakys, ar nesėkmė nėra 
likimas visų tų, kurie kėsinasi į fizikos šventenybę? Gal visko teorijos 
išvis nėra? „Tą, kuris užsimoja tiesos ir pažinimo srityje reikštis kaip 
autoritetas, — yra kartą pasakęs Einsteinas, — sužlugdo dievų kvato- 
jimas“ (Seelig, 1998, 118). 

Einsteino gyvenimo laikrodis dabar aiškiai nebespėja su lai- 
ku - tik jo svajonės yra toli jį pralenkusios. Žmonės ir komunikaci- 
jos priemonės vis mažiau domisi fiziku, bet neblėsta jo uolumas. Jis 
garsiai paskelbia apie kitą proveržį, deja, tyliai vėl su juo atsitraukia. 
1930 m. pasigirsta kalbos apie visai naują teoriją, bet taip vis tęsiasi 
toliau — kaip tada prieš bendrosios reliatyvumo teorijos proveržį. Ar 
negalėtų vėl taip būti? 

„Albertas dirba, galima sakyti, kaip niekada iki šiol“, — praneša 
žmona Elsa savo draugei Antoninai Vallentin (Elsos Einstein laiškas 


Hedwigai Born [?], 1930 09 13, cit. iš Fölsingo, 1993, 697). „Prasima- 
nė nuostabiausią teoriją. Ji vis gražėja, diena iš dienos. Kad tik būtų 
teisinga!“ — kaip visada sarkastiškai pasisako Wolfgangas Pauli. Anot 
jo, Einsteinas kiekvienais metais pateikia naują teoriją, tai esą bent 
jau psichologiškai įdomu — kad atitinkamą naujausią sprendimą jis 
laiko ir galutiniu. 

1938 m. vasarą Einsteinas paskelbia, kad „šiais metais po dviejų 
nesėkmingų ieškojimų dešimtmečių radau perspektyvią lauko teori- 
ją“ (laiškas Michele'iui Besso, 1938 08 08, Einstein/Besso, 1972). Am- 
žius, emigracija ir vienatvė dabar laikytini švelninančiomis aplinky- 
bėmis. Jei čia būtų ne Einsteinas, o kas nors kitas, tada į šias rimtas 
pastangas būtų žiūrima kaip į neišvengiamą teoretiko mėgėjo lais- 
valaikio leidimą. Tačiau jam tas pomėgis reiškia tėvynę, prieglobs- 
tį — ir gyvenimą, nes kitokio neįsivaizduoja. „Dirbu kaip paklaikęs, 
t. y. kaip koks laukinis šuoliuoju savo pomėgio žirgu“ (cit. iš Fölsingo, 
1993, 805). Jei dabar nuo jo nuliptų, stovėtų tuščiomis rankomis. 

Kiek laiko jis nujautė, žinojo, kad galynėjasi su problemomis, ku- 
rių vienas žmogus, ko gero, išspręsti negali? Keli mėnesiai prieš mirtį 
bičiuliui Besso prasitaria: „Tačiau visiškai galimas daiktas, kad fizi- 
kos neįmanoma grįsti lauko sąvoka, t. y. ištisiniais dariniais. Tada iš 
mano visos oro pilies, taip pat ir gravitacijos teorijos nieko nelieka“ 
(laiškas Michele'iui Besso, 1938 08 08, Einstein/Besso, 1972, 527). 


Devynioliktas skyrius 

Einsteino Amerika 


Jie klykia, tarsi norėtų jam nuo kūno drabužius nuplėšti: „Einstei- 
nai!.. Einsteinai!“ Pora šimtų susijaudinusių mergaičių trumpais sijo- 
nėliais, su vėliavėlėmis ir raudonomis gėlėmis rankose, išsirikiavusių 
San Diego krantinėje, rengia triukšmingą mokslo žvaigždės sutiki- 
mą. Fanfaros, būgneliai, dainos, renginio vadovai ir visa, kas tokiais 
atvejais būtina. „Jie ateina į laivą, — užrašo dienoraštyje atvykusy- 
sis, — ir visus didelius raudonus gėlių žiedus krauna man į glėbį, kad 
vos begaliu tuos kotus išlaikyti rankose. Galų gale išsigelbėju kajutė- 
je ir šiek tiek užkandu, nes laikas pusryčiauti“ (kelionės dienoraštis, 
1930 12 29, Einsteino archyvas, <29-135>). 

Ankstyvas 1930 m. gruodžio 29 d. rytas, vos kelios minutės po 
septynių, bet šurmulys dėl Einsteino jau įsisiūbavęs kaip reikiant. 
„Dabar pro žmonių minią į automobilį, — rašo persekiojamasis. — 
Pusryčiai viešbutyje ir vėl visur pilna radijo reporterių. Kad nepa- 
mirščiau: priešpiet iškilmingas priėmimas miesto sodo kolonadoje 
su vargonų muzika („Sargyba prie Reino“) ir oficialių asmenų kalbos“ 
(kelionės dienoraštis, 1930 12 29, Einsteino archyvas, <29-135>). 

Reporteriai jį gainiojasi po visą miestą. Vienas pakiša formulių 
prirašytą popieriaus lapą ir žiūri kaip į kokį keistą gyvulį, ar tą kąs- 
nį jis ės; kitam fizikas atrodo lyg ne šios žemės gyventojas, kuris į 
viską reaguoja kitaip. Cissy Patterson (Sisi Paterson) iš „Washington 
Herald“ laikraščio vieną kartą aptinka jį pasprukusį nuo minios ir 
besikaitinantį saulėje, visiškai nuogą, tik su įprastai kampuose su- 
megzta nosine ant galvos. Jo šnekinti reporterė nedrįsta, bet parašo 
nešvankų reportažą ir jį laikraštis įdeda į pirmąjį puslapį. „Einsteiną 
pirks“, — tą leidėjai geriau nei kur kitur žino Amerikoje. Patrauklus 
būna net pasakojimas, kaip neįmanoma iš jo gauti interviu. 

Jei ne pompastiškas JAV reagavimas, Einsteinas niekada nebūtų 
tapęs ryškiausia pasaulio žvaigžde. Tik nuoširdžiai naivus amerikie- 
čių sukurtas kultas padėjo tam sėkmės vaikui virsti mokslo stabu. 
Amerika juo žavisi ir jį gerbia, neretai labiau, nei jam būtų malonu. 
Jis atrado naujų žemynų, ir tai Amerikai imponuoja daugiau už kokį 
nors kitą žygdarbį. Jį, Europos vertinamą kaip naująjį Koperniką, 
amerikiečiai regi kaip „naująjį gamtos mokslų Kolumbą, vienui vie- 
ną plaukiantį nežinomomis mąstymo jūromis“ („Princeton Alumni 
Weekly“, 1921 05 11). Tokiais žodžiais — vokiškai - jį sveikino prezi- 
dentas Prinstono universiteto, suteikusio jam garbės daktaro vardą, 
dar vieną prie daugybės kitų garbės daktaro vardų. Tai vyko 1921 m., 
vos dešimtmetį iki įspūdingo sutikimo San Diege. 

Nuo šios pirmosios kelionės į JAV Einsteinui prasidėjo Ameri- 
kos nuotykiai. Anomis dienomis jis dar būtų galėjęs abejoti dėl to, į 
kokias svaiginamas aukštumas jį iškėlė staigi šlovė paskelbus Saulės 
užtemimo duomenis 1919 m. lapkritį, bet dabar nelieka nieko kita 
kaip kapituliuoti užlietam bekompromisio džiūgavimo bangos. Vos 
1921 m. balandžio 1 d. atplaukia į Niujorko uostą, reporterių minia 
suplūsta į garlaivį ir netikėtai užklumpa auką. 

Pasak „New York Times“ laikraščio pranešimo, „Einsteinas dro- 
viai žvelgė į fotografų spiečių. Vienoje rankoje laikė viržio pypkę, ki- 
toje — brangų smuiką“ („New York Times“, 1921 04 03). Tokio dalyko 
jis dar niekada nebuvo patyręs. Fotografų blyksčių audra, klausimai 
sekundžių taktu griaudžia lyg perkūnas iš dangaus ir išgirsti įmano- 
ma tik patį garsiausią. Visi nori tik vieno vienintelio dalyko — kad 
paaiškintų savo reliatyvumo teoriją. 

Einsteinas, nemokantis tos šalies kalbos, bendrauti gali tik pade- 
damas žmonos Elsos, nes ji angliškai buvo mokiusis mokykloje. Ta- 
čiau ir šiomis aplinkybėmis jis gebėjo pateikti tokį aiškinimą: „Anks- 
čiau manyta, kad jei iš Visatos dings visi materialūs daiktai, tai dar 
liks erdvė ir laikas. O pagal reliatyvumo teoriją su daiktais dingsta ir 
erdvė, ir laikas“ (Frank, 2002, 179). Išlipus iš laivo spūstis dar dides- 
nė. Krantinėje svečių laukia įsiaudrinusi šūkaliojanti minia. Iš bega- 
linės automobilių su Amerikos valstybės ir sionistų vėliavomis virti- 

nes pasigirsta kurtinamas pypinimo koncertas. Atviras automobilis 
su Albertu ir Elsa Einsteinais bei sionisty vadu Chaimu Weizmannu, 
užuot iškart važiavęs į viešbutį, iš pradžių rieda per Manhataną Ze- 
mutinės rytų pakrantės link. „Pakeliui beveik visur ant šaligatvių 
stovėjo tūkstančiai žmonių ir mojavo, — praneša „New York Times“ 
dienraštis („New York Times“, 1921 04 03). Jie tiesia rankas norėda- 
mi jį paliesti. Taip čia šlovinami sporto dievaičiai, kino žvaigždės ir 
pergalingi kariai. Einsteinas yra stačiai priblokštas. 

Dar porą dienų sutuoktinius reporteriai sekioja iki pat ištaigingo 
„Waldorf Astoria“ viešbučio. Kol kas Einsteinas nuolatinius nepato- 
gumus pasitinka stebedamasis ir su gera nuotaika. „Niujorko mote- 
rys kasmet nori naujo stiliaus, — aiškina jis žurnalistams. — Šiemet 
madingas reliatyvumas“ (cit. iš Briano, 1996, 123). Jo sąmojis patin- 
ka. Klounas randa savo publiką. 

Tačiau juokai netrukus baigiasi. Likusį svečiavimosi laiką reikia 
skirti rimtiems dalykams. Balandžio 8 d. Einsteinui ir Weizmannui 
miestas suteikia garbės piliečių vardus. 1921 m. balandžio 12 d. 
Einsteinas aštuoniems tūkstančiams žmonių perpildytame Še- 
šiasdešimt devinto pulko arsenale Manhatane pasako trumpiausią 
to vakaro kalbą: „Kalbėjo jūsų vadas daktaras Weizmannas, ir jis 
mums visiems gerai pasakė. Sekite juo ir jums taip pat seksis. Tai yra 
viskas, ką turiu pasakyti“ (cit. iš Briano, 1996, 124). Audringi plo- 
jimai už nepasakytą kalbą. Einsteinas sunkiai pajėgia suvokti savo 
poveikį miniai. „New York Times“ laikraščio savininkui Adolphui 
Ochsui (Adolfui Oksui) duoda suprasti, kad masių domėjimąsi juo 
laiko „psichine patologija“. 

"Susitikimas su prezidentu Hardingu Baltuosiuose rūmuose ba- 
landžio 25 d., kaip po kelionės Elsa pasakojo „Berliner Tageblatt“ 
laikraščiui, virto „pantomima“. Einsteinas angliškai vos švebeldžiuo- 
ja, o Hardingas temoka tik tą kalbą. Tad abu pasitenkina tuo, kad 
šypsodamiesi spaudžia vienas kitam ranką, kol fotografai pripa- 
veikslavo iki soties. Gegužės 13 d. „Chicago Daily Tribune“ laikraš- 
tis praneša: „Einsteinas čia yra ne reliatyviai, o tikrai — iš kūno ir 
kraujo; sako, kad savo teorijai įgyvendinti jam reikia penkių dienų“ 

(„Chicago Daily Tribune“, 1921 05 13). Po to reporteris, matyt, nu- 
sprendė „interviu apriboti kitais dalykais“. Apie Einsteino nuotrau- 
ką su Elsa vienoje teksto eilutėje klausiama: „Ar tai ne gudriausias 
žmogus pasaulyje?“ 

Bostone vienas reporteris, jau kuris laikas garsėjęs kontroversiš- 
komis manieromis, įteikia Einsteinui klausimyną su šimtu penkias- 
dešimt klausimų, kaip antai: kas išrado logaritmą? kas yra leukocitai? 
koks atstumas tarp Žemės ir Saulės? Tokiais klausimais išradėjas ir 
verslininkas Thomas Edisonas testuoja kiekvieną, kuris pretenduoja 
gauti kokią nors vietą jo bendrovėje. Dabar Einsteinas turi parodyti, 
koks jis iš tikrųjų yra protingas. „Koks garso greitis?“ — klausimą į vo- 
kiečių kalbą išverčia vienas reporteris. „Atmintinai nežinau, — atsako 
Einsteinas. — Galvoje nelaikau informacijos, kuri surašyta knygose“ 
Taškais jis nugali Edisoną, kurį šiaip jau laiko dideliu žmogumi. 

Mėnesio pabaigoje „The Cleveland Press“ laikraštis visur entuzi- 
astingai garbstomą svečią, per kurio vieną sutikimą trijų tūkstančių 
žmonių minioje beveik kilo riaušės, aprašo kaip „tipišką profeso- 
rių žilais plaukais, kuriuos jis nešioja ilgus“ („The Cleveland Press“, 
1921 05 25). Patinka Einsteinui ar ne, jis puikiai atitinka mokslo me- 
nininko, kaip šį įsivaizduoja avangardistai, tipą. 

Kai lankantis Prinstone staiga pasklido gandas, kad bandymai, 
nustatę šviesos greitį esant pastovų, girdi, jau paneigti, vadinasi, abe- 
jotina yra ir reliatyvumo teorija, Einsteinas pasako legendinę frazę: 
„Ponas Dievas yra rafinuotas, bet piktas jis nėra“ Tas sakinys buvo 
iškaltas akmenyje ir iki šiol jį galima perskaityti Matematikos fakul- 
teto klubo židinio karnize. 

Pirmoji Einsteino kelionė į JAV baigėsi nelabai maloniai. Vis 
dar stokodamas patirties, kaip elgtis su spauda, 1921 m. liepos 4 d. 
„Nieuwe Rotterdamsche Courant“ laikraščiui duoda interviu. Jis 
Amerikoje sukelia audrą. Liepos 8 d. „New York Times“ dienraštis fi- 
ziko žodžius išspausdina stambiomis raidėmis: „Einsteino nuomone, 
čia valdo moterys — Mokslininkas sako, kad Amerikos vyrai moterų 
kambariniai šuniukai - Žmonės be galo nuobodžiauja“ („New York 
Times“, 1921 07 08). 

Į redakciją ima plūsti pasipiktinusių skaitytojų laiškai, o laikraštis 
apie Einsteino elgesį paskelbia vedamąjį straipsnį, kuriame sakoma: 
„Jo tiradas daugelis amerikiečių laiko sprendimo galios trūkumu, ne- 
tinkančiu tokio rango žmogui, ypač tokiam, kuris, nors ne vokiško 
kraujo arba prigimties“ — klaida — „yra grynai vokiško auklėjimo pro- 
duktas“, ir tai, šiaip ar taip, atitinka tiesą. „Už šiurkštų pasityčiojimą 
iš draugiškų šeimininkų daktaras Einsteinas negali tikėtis, kad jam 
bus atleista“ („New York Times“, 1921 07 11). 

Einsteinas apgailestauja, spaudos atstovams vaizduoja esąs „pa- 
sipiktinęs“ Nyderlandų laikraščio pranešimu ir tikina amerikiečiams 
„jaučiąs dėkingumą“ („Berliner Tageblatt“, 1921 m. liepa, cit. iš Paiso, 
1998, 204). Tai dar ne paskutinis nervų gadinimas. Sąžiningai bruta- 
lus, koks jis yra, neįstengia nuslėpti savo apsimetėliško požiūrio. Jis 
dar nenutuokia apie amerikiečių meilumo dvilypumą, nes tas meilu- 
mas dažnai painiojamas su draugiškumu. Nors susipažino su kraštu 
ir žmonėmis, bet jų nepažįsta. Jo laikų Amerika nėra nei atvirai na- 
cionalistinė, nei agresyviai patriotinė. Jei Ameriką kas nors puola, 
tada amerikiečiai eina išvien — net kuria organizacijas. Taip yra iki 
šiol. Antra vertus, Amerika yra kilniadvasė, dažnai net patikli: ji gali 
atleisti, ir tai yra vienas iš maloniausių jos požymių. Kai Einsteinas 
po dešimties metų keliauja po Kaliforniją, jo vizito netemdo joks 
praeities šešėlis. | 

Tai tik antroji viešnagė į JAV. Einsteinas su Amerika vis dar 
flirtuoja. Kelionės organizatoriai džiūgauja. Įvyksta dar du vizitai. 
Paskui, nuo 1933 m., prasideda imigranto gyvenimas. Flirtas virs- 
ta santykiais be jokios romantikos, o 1940 m. priimdamas pilietybę 
Einsteinas sudaro protu grįstą santuoką. Meilės šiai šaliai jis niekuo- 
met nejautė. „Nebuvo laikotarpio, kada jis būtų jautęsis laimingas 
Jungtinėse Amerikos Valstijose“, — vėliau prisiminė Izraelio pasiun- 
tinys Vašingtone Abba Ebanas (PBS-Video „A. Einstein — How I see 
the world“, 1955). 

Iš Vokietijos išstumtas, Europą praradęs Einsteinas paskutinį gy- 
venimo trečdalį lieka be tėvynės. Su savosios kultūros žemynu jį iki 
gyvenimo pabaigos jungia nieko negalinti padaryti nostalgija. Slapta 


—402— 


meilė Germanijai vis dėlto virsta atvira, nesutaikinama neapykan- 
ta. Tik iš šios perspektyvos galima suprasti Einsteino gyvenimą JAV 
nuo 1933 m., jo politinį angažuotumą, bendradarbiavimą padedant 
pabėgėliams, (laikiną) pacifizmo atsižadėjimą, dalyvavimą kariniuo- 
se tyrimuose, vaidmenį kuriant atominę bombą, kompromisus dėl 
Izraelio. Visur vienaip ar kitaip jausdamas liūdną įniršį jis kovoja su 
vokiskuoju demonu. 

Naujųjų 1932 metų išvakarėse vargonai jam gaudžia dainą „Sar- 
gyba prie Reino“ — nemielą tėvynės melodiją „rojuje“, kaip Einsteinas 
vadina Kaliforniją. Tai atkurti Edeno sodai su palmėmis, parkais ir 
rūmais kaip būsimos darbavietės kulisai, bet dar neaišku, ar išorė 
atitinka turinį. Apsimetinėjimas — juslinio suvokimo pakaitas: pla- 
čios šypsenos plačiuose limuzinuose plačiuose bulvaruose. „Dviem 
gyventojams tenka vienas automobilis“, — pastebi svečias (kelionės 
dienoraštis, 1930 12 29, Einsteino archyvas, <29-135>). „Pėsčiomis 
einančio beveik nepamatysi“ (kelionės dienoraštis, 1931 01 07, Eins- 
teino archyvas, <29-135>). 

Bičiuliai namie mato ir girdi jį kino kronikoje „Tėnende Wo- 
chenschau“. Apie vaizdą, kur jis rodomas „gėlių vežime su gražiomis 
nimfomis“, Hedi Born rašo: „Kad ir kaip kvailai tokie dalykai atro- 
do iš šalies, bet vis tiek jaučiu: ponas Dievas, matyt, žino, ką daro!“ 
Einsteinas pirmą kartą apsilanko didžiuliame prekybos: centre ir 
samprotauja: „Krautuvės įrengtos puikiai. Kiekvienas pats pasiima, 
ką nori, ir moka už daiktus, kuriuos yra susikrovęs į pintinę. Įpaka- 
vimas genialus, ypač kiaušinių į kartonines dėžutes. Gatvėse mane 
visi pažįsta ir šypsosi“ (kelionės dienoraštis, 1931 01 07, Einsteino 
archyvas, <29-135>). 

Amerikiečiai siūlo jam vaidmenis filmuose, o žmonai Elsai tenka 
plušėti, kad tuos siūlymus kaip nors atmestų. Viena milijonierė pa- 
sirengusi Kalifornijos technologijos institutui (trumpai vadinamam 
„Cal Tech“ Pasadinoje, kur dabar įsikūrusi Einsteino raštų leidybos 
projekto administracija), paaukoti dešimt tūkstančių dolerių, kad ga- 
lėtų Einsteiną aplankyti. Jis atsisako. Jie prašo, kad tas dovanotų savo 
senus pusbačius kino žvaigždžių ir kandidatų į prezidentus nudė- 

vetos avalynės parodai. Jie vaišina jį Aliaskos lašišomis, siunčia jam 
kupinus krepšius atogrąžų vaisių ir firminių kumpių. „Maisto į na- 
mus dažniausiai atneša įvairiausių rasių žmonės, kuriems bendra tik 
viena — amerikietiška šypsena“, — užrašo Einsteinas savo įspūdžius 
(laiškas Lebachų šeimai, 1931 01 16). 

Savo šeimininkams konservatyvioje Kalifornijoje Einsteinas su- 
teikia ne tik džiaugsmo. Socialinius santykius kritikuojančiam rašy- 
tojui Uptonui Sinclairiui, su kuriuo visą laiką nenutrūksta draugystė, 
duoda interviu, o šis paskelbiamas viename socialistinės pakraipos 
savaitraštyje. Kalifornijos technologijos instituto studentams sušun- 
ka: „Rūpintis žmonėmis ir jų likimu turi būti svarbiausias visų tech- 
ninių sprendimų tikslas, to paties turi siekti ir didieji neišspręsti dar- 
bo organizavimo ir gėrybių paskirstymo klausimai — kad mūsų proto 
kūriniai tarnautų žmonių labui, o ne prakeiksmui. Nepamirškite to, 
kai sėdėsite palinkę prie savo brėžinių ir lygčių!“ (Nathan/Norden, 
1975, 138 ir kt. p.). Tai nėra tie žodžiai, kurie keltų simpatijas dviem 
šimtams turtingų rėmimo fondo narių, su kuriais vakarieniauja praš- 
matniame tos tyrimų įstaigos fakulteto klube. 

Pasadinoje Einsteinas susitinka su legendiniu Albertu Michelso- 
nu, tuo pačiu, kuris kartu su Edwardu Morley 1887 m. įrodė šviesą 
plintant nuolatiniu greičiu ir taip palaidojo eterio teoriją. Be šio dar- 
bo, tikina Einsteinas dabar jau aštuoniasdešimt devynerių metų su- 
laukusį kolegą, reliatyvumo teorija būtų likusi spekuliacija. Bet kodėl 
Einsteinas savo 1905 m. publikacijoje nemini tų dviejų amerikiečių 
ir jų epochinės reikšmės eksperimento su savo sukonstruotu interfe- 
rometru, lieka neaišku. 

Garsiojoje Maunt Vilsono observatorijoje Einsteinas aplanko 
Edwiną Hubble'į, kuris prieš metus tolimųjų galaktikų šviesoje buvo 
atradęs raudonąjį poslinkį ir Visatos plėtimosi reiškinį. Hubble'io ty- 
rimų rezultatai Einsteinui padarė tokį didelį įspūdį, kad savo „kos- 
mologinę konstantą“ atmeta kaip nereikalingą — tą lambda*, kuri 


* A - vienuolikta graikų abėcėlės raidė. Ją vartoja ne tik fizikai, bet ir programuo- 
tojai, anatomai ir kt. (red. past. ). 


XX a. pabaigoje triumfuodama grįš į kosmologiją. Filmuotojai neat- 
stodami lydi jį ekskursijose: Einsteinas prie didžiausio pasaulyje te- 
leskopo, Einsteinas dykumoje, Einsteinas Palm Springse, Einsteinas 
iškylauja su gražiomis moterimis. 

Na, ir dar apsilankymas Holivude „pas kino karalių Laemmle'į 
(Limlį), apsukrų, kuprotą žydelį su varginga, nemalonia šeima, žmo- 
gų, kuris įsako kino žvaigždėms šokti ir moka meistriškai apsimetinė- 
ti“ (kelionės dienoraštis, 1931 01 08, Einsteino archyvas, <29-135>). 
Šis parodo jam kino filmą „Vakarų fronte nieko naujo“ pagal Ericho 
Marios Remargueo to paties pavadinimo romaną, vaizduojantį Pir- 
maji pasaulinį karą be jokių pagražinimų. „Geras filmas, kurį naciai 
Vokietijoje sėkmingai uždraudė, — parašo Einsteinas dienoraštyje, — 
abejonių nekelianti silpnybė, akivaizdu“ 

Savo noru Einsteinas susitinka su Holivude dirbančiu britų ne- 
garsinio kino mimų karaliumi Charlie'u Chaplinu. Dvasinis Einstei- 
no artumas šiam aktoriui išoriškai dera su šio vaidinamais perso- 
nažais. Einsteinas įkūnija tai, ką Chaplinas vaidina. Joks kitas tokio 
rango Žmogus nėra toks artimas jo valkatos paveikslui, juo labiau 
mokslininkas. Tačiau kino valkata iš tikrųjų gyvena lyg kunigaikš- 
tis didžiuliuose apartamentuose, čia svečias smuiku pagriežia kelias 
Mozarto sonatas. Erdvus Einsteino butas Haberlando gatvėje Cha- 
plinui, vėliau aplankysiančiam fiziką, atrodys mažas ir kuklus. 

Einsteinas, kaip ir Chaplinas, per priėmimą vilki smokingu. Šven- 
tinis drabužis jam nepaprastai tinka. O Elsa su savo plačia vakarine 
suknia ir lornetu rankoje — be jo būtų kaip akla višta — atrodo tarsi 
perrengta kaimietė. Priėmimui baigiantis vakaro dalyviai stovėdami 
ploja abiem - kino ir fizikos — herojams. Teoretikas klausia praktiko, 
ką tie plojimai turi reikšti. „Nieko“, — atsako Chaplinas. O kaip jis 
vertinąs šį pagerbimą? „Man žmonės ploja, nes visi mane supranta, 
o Jums, nes niekas Jūsų nesupranta“ (cit. iš Jerome'o, 2003, 22). 

Tai, kaip čapliniškai Einsteinas išmano etiketą, matyti iš vieno ne- 
didelio įvykio, kurį jis paskui dar tais pačiais metais važinėdamas po 
Angliją prisiminė ir užrašė dienoraštyje: „Kai apsivilkau naujus marš- 
kinius, pamačiau, kad vos kiek krustelėjus atsisega sagos ir pasimato 

plaukuota krūtinė. Panaršęs viengungiškame miegamajame aptinku 
adatą su siūlais ir tą daiktą užsiūnu taip, kad įlįsti dar galiu, bet lais- 
vė judėti gerokai suvaržyta. Per vakarienę nerandu ledų šaukštelio 
(pagal anglišką paprotį ledais gardžiuojamasi sočiai pavalgius ir tra- 
diciškai užsienio kalba pasikalbėjus) ir rimtu veidu imu juos kabinti 
druskos šaukšteliu. Tada patarnaujančioji siela man parodo po lėkšte 
pasislinkusį šaukštelį“ (kelionės dienoraštis, 1931 05 15, Einsteino 
archyvas, <29-142>). Kasdienybė tarsi farsas. Būtų buvę neblogai, 
kad dienoraštį Einsteinas būtų rašęs visada. 

Einsteinas pasiduoda tampomas. Net ir tada, kai į jį „spokso kaip 
į orangutaną zoologijos sode“ (kelionės dienoraštis, prieš 1931 06 15, 
Einsteino archyvas, <29-134>), jis žaidžia kartu. Grįždami geležin- 
keliu ir skersai pervažiavę Amerikos žemyną Einsteinai sustoja Di- 
džiajame kanjone. Hopių genties vadas jį pavadina The Great Re- 
lative — šiuo atveju esama dviprasmybės, nes the relative reiškia ir 
giminaitį, ir reliatyvumo teorijos kūrėją. Atsidėkodamas Einsteinas 
pozuoja užsidėjęs ant galvos plunksnų papuošalą — penas fotografų 
kameroms. Apie prievartą čia negali būti kalbos. 

Čikagoje stovėdamas ant traukinio platformos greta architekto 
Franko Lloydo Wrighto pasako kalbą didelei pacifistų miniai kvies- 
damas boikotuoti karo tarnybą. Niujorke savo vardu leidžia sionistų 
naudai surengti aukų rinkimo pietus. Šešiolika Manhatane praleis- 
tų valandų vėl virsta kolektyviniu svaiguliu. Vokietijos generaliniam 
konsului atrodo net buvus „savotiškos masinės isterijos priepuolių“ 
(Vokietijos generalinio konsulato Niujorke pranešimas, 1931 03 21, 
Kirsten/Treder, 1979, 237). Riversaido bažnyčioje Einsteinas pasijun- 
ta vieninteliu gyvu tarp pasaulio istorijos didžiūnų akmens skulptū- 
rų. Kai su Elsa sėda į „Deutschland“ garlaivį ir parplaukia į Europą, 
lengviau atsidūsta, kad ta aviniška kelionė baigėsi. Ir iškart pasigirsta 
iš pradžių santūri, bet vis stiprėjanti kritika, kuri paskui nuolat darys 
įtaką jo santykiams su JAV, o vėliau turės ir lemiamą reikšmę. 

„Jautiesi prisirišęs prie senosios Europos su jos skausmais bei var- 
gais ir mielai grįžti atgal“, — prisipažįsta Belgijos karalienei Elžbie- 
tai (laiškas Belgijos karalienei Elžbietai, 1931 02 09, cit. iš Dukas ir 

Hoffmanno, 1981, 47). „Kad Europa atrodyty miela, reikia aplankyti 
Ameriką“, — sako viename laiške bičiuliui Besso (laiškas Michele'iui 
Besso, 1925 06 05, Einstein/Besso, 1972, 204). „Nors žmonės ten ne 
tokie prietaringi, bet užtat dažniausiai tušti ir neįdomūs, labiau nei 
pas mus“ O bičiuliui Ehrenfestui JAV vaizduoja kaip „nuobodžią ir 
nykią visuomenę, kurioje Tau bus nejauku“ (laiškas Pauliui Ehrenfes- 
tui, 1932 04 03, cit. iš Fölsingo, 1993, 730). 

Ar čia kalba žmogus, kuris renkasi šalį? O gal taip prasiveržia 
nevilties kupina nuojauta, kad Vokietijoje besiklostančiomis sąlygo- 
mis netrukus nebeturės kito pasirinkimo? Žvelgiant retrospektyviai 
beveik galima manyti, kad gerokai iki priverstinio atsisveikinimo su 
Vokietija širdyje Einsteinas jau buvo šiek tiek nuo gimtojo krašto ati- 
tolęs. 1932 m., antrą kartą lankydamasis Kalifornijoje, sutinka žmo- 
gų, jo tolesniam likimui turėsiantį nemažai įtakos. 

Abrahamas Flexneris (Fleksneris), ilgametis Rockefellerio (Rok- 
felerio) fondo sekretorius, kaip mokslinių tyrimų organizatorius pa- 
siekęs savo karjeros viršūnę, sumanė įkurti nedidelį, jaukų mąstymo 
fabriką. Dėl tokio plano Einsteino įtikinėti nereikėjo. Jei ne mokslo, 
tai bent mokslininkų respublika — palaimingų mąstytojų sala; tokia 
mintis jam ir taip seniai neina iš galvos: pasaulinio garso mokslinin- 
kų institutas, kuriame jie, kaip Einsteinas Berlyne, galėtų turėti privi- 
legijuotą statusą — jokių pareigų, sine cura* — tik moksliniai tyrimai. 

Kai kada atrodo, kad žmonių likimų istoriją rašo kažkokios aukš- 
tesnės galios ranka. Flexnerio svajonė išsipildo kaip tik tą lemtingą 
akimirką, kai valdžią Vokietijoje perima rudmarškiniai ir per kelis 
mėnesius sunaikina pasaulinį gamtos mokslų tyrimų centrą. Pers- 
pektyviųjų tyrimų institutas Prinstone pradeda veikti 1933 m., ir 
Einsteinas tampa žymiausia jo etikete. Per metus jis gaus dešimt 
tūkstančių dolerių ir bus padengiamos jo ir žmonos kelionės išlai- 
dos. Dar planuoja pusę laiko gyventi Amerikoje ir pusę Vokietijoje. 

Prieš pat Einsteinui atsisveikinant su tėvyne ir išvykstant į emi- 
graciją vėl kyla sambrūzdis, kuris du dešimtmečius spalvins jo gyve- 


* Be rūpesčio (lot.). 


nimą del to, kad mokslininko pažiūros į Ameriką nebuvo vienareiks- 
mės. Nacionalinė patriotų taryba viešai smerkia „vokiečių bolševiką“, 
o konservatyvi feministinė Moterų patriočių korporacija net rei- 
kalauja jo neįsileisti į šalį. Šešiolikos puslapių rašte jos išdėsto ko- 
munistines Einsteino pinkles — „net Stalinas neturi reikalų su tokia 
daugybe anarchokomunistinių grupių“ (cit. iš Jerome'o, 2003, 7) - ir 
priekaištauja, kad reliatyvumo teorija žlugdanti valstybės, Bažnyčios 
ir mokslo autoritetą. 

Einsteiną kviečia į JAV Berlyno konsulatą išsakyti savo nuomonės 
dėl priekaištų. Kai surinkus įprastinius duomenis užduodami (paskui 
per visą šaltojo karo laikotarpį trafaretiniai) klausimai: kokiai parti- 
jai priklausote arba simpatizuojate? ar esate, pavyzdžiui, komunistas 
arba anarchistas?, Einsteinui trūksta kantrybė. Elsa visa tai užsiplies- 
kusi išplepa JAV informacijos agentūros „Associated Press“ Berlyno 
korespondentui, o jos vyras ima rėkti ant konsulato darbuotojo: „Kas 
čia, inkvizicija? Ar tai nepasityčiojimas? Aš neatsakinėsiu į tokius 
kvailus klausimus“ („New York Times“, 1932 12 06, cit. iš Sayeno, 
1985, 7 ir kt. p.). 

Pirmą kartą Einsteinas pažvelgė į kitą Amerikos veidą, iš ku- 
rio trykšta paranoja, nepakantumas ir administracinis griežtumas. 
Amerika savo ruožtu susipažįsta su gerokai kitokiu Einsteinu nei 
simpatiškas profesorius, kurį nors ant piršto vyniok, - šaltu, apskai- 
čiuojančiu ir neparankiu. „Aš nesiprašiau į Ameriką, — drebia jis į 
akis konsulato asistentui. - Jūsų žemiečiai mane pakvietė, net prašė. 
Jei į Jūsų šalį turiu važiuoti kaip įtariamasis, verčiau iš viso nevažiuo- 
siu. Jei nenorite duoti vizos, tai prašom taip ir sakyti. Tada žinosiu, 
su kuo turiu reikalų“ Nei Einsteinas, nei tarnautojas dar nenutuokia 
viso pikantiškumo — kad šįkart bus sprendžiamas Einsteino galuti- 
nio gyvenamosios vietos pakeitimo klausimas. O dabar profesorius 
čiumpa paltą su skrybėle ir dar paklausia: „Ar tai darote savo valia, 
ar vykdote įsakymą iš aukščiau?“ — ir nelaukdamas atsakymo išeina 
su Elsa iš konsulato. 

Parėjęs namo dar paskambina į konsulatą ir pareiškia, kad jei vi- 
zos nebus per dvidešimt keturias valandas, kelionės atsisakys. Elsa 

dar atviresnė: „Associated Press“ žinių agentūros korespondentui pa- 
pasakoja, kad prikimšusi šešis lagaminus ir, jei neišsiųs jų kitą dieną į 
Brėmeną, bus per vėlu. „Tai bus mūsų kelionės pabaiga“ O „New York 
Times“ žurnalistui praneša, ką sakęs jos vyras: „Ar nebūtų komiška, 
jei manęs jie neįsileistų? Visas pasaulis šaipytųsi iš Amerikos: 

Negana to, Einsteinas dar sukuria kandų anoms organizuotoms 
moterims priešišką pamfletą ir jį gruodžio 4 d. išspausdina „New 
York Times“: „Dar nesu iš dailiosios lyties patyręs tokio energingo 
priešinimosi suartėti; jei kada nors taip ir yra buvę, bent jau ne iš to- 
kios daugybės moterų vienu metu. Bet ar jos nėra teisios, tos budrio- 
sios pilietės? Kaip galima prisileisti žmogų, kuris su tokiu pat apetitu 
ir malonumu ėda kietai virtus kapitalistus kaip kitados pabaisa Mi- 
notauras Kretoje gardžias graikų merginas, ir dar yra toks begėdis, 
kad atmeta bet kokį karą, išskyrus neišvengiamą karą su savo pačia? 
Tad klausykite savo išmintingų ir patriotiškų moterėlių ir nepamirš- 
kite, kad ir galingosios Romos Kapitolijų kadaise išgelbėjo ištikimų 
žąsų gagenimas“ (Seelig, 1998, 51 ir kt. p.). 

Einsteino spaudimas ir grasinimas duoda pageidaujamą rezulta- 
tą. Šeima laiku ir be kliūčių gauna vizas. Tačiau keista „dailiosios 
lyties“ charakteristika neatsiduria ten, kur jai ir priklauso — istori- 
jos šiukšlyne. Jos laukia keistas likimas: ji taps pirmuoju dokumentu 
Einsteino byloje Federaliniame tyrimų biure. 

1933 m. Kalifornijoje atsiranda besišypsančio fiziko kone ant virs- 
tančio dviračio nuotrauka. Šių dienų akimis žiūrint tai atrodo tarsi 
jo tuometinės padėties simbolis, kai teko prievarta atsisveikinti su 
Vokietija. „Nes su žmogumi yra panašiai kaip su dviračiu, - 1930 m. 
rašo sūnui Eduardui. — Tik važiuodamas jis gali patogiai išlaikyti pu- 
siausvyrą“ (laiškas Eduardui Einsteinui, 1930 02 05, Einsteino archy- 
vas, <75-990>). 

Kai Albertas ir Elsa Einsteinai, paskutinį kartą pavaikščioję Euro- 
pos žeme, su sekretore Helena Dukas ir asistentu Waltheriu Mayeriu, 
vadinamu „skaičiuotoju“, 1933 m. rudenį numatytu laiku atvyksta į 
Pasadiną, masinės komunikacijos priemonės į naująjį gyventoją vėl 
nukreipia savo taikiklius. Nesvarbu, ar Einsteinas nusiperka šokola- 

du apibarstytų vanilinių ledų ir skanaudamas juos valgo, ar įsigyja 
šukas („Pirmasis Einsteino pirkinys Prinstone“; cit. iš Briano, 1996, 
252) — net banaliausios istorijos vertos atsidurti pirmuosiuose lai- 
kraščių puslapiuose. Anekdotas apie šukas apskrieja kone visus pa- 
saulio laikraščius. „Žmonės — tarsi jūra, — rašo Einsteinas 1933 m. 
pabaigoje sūnui Eduardui, - kai kada ramūs ir draugiški, kai kada au- 
dringi ir klastingi, o iš tikrųjų — tik vanduo“ (laiškas Eduardui Eins- 
teinui, 1933 m. gruodis, Einsteino archyvas, <75-665>). 

Tačiau ne tik spauda lipa jam ant kulnų. Įtariamas kairuoliškomis 
pažiūromis Einsteinas Jungtinėse Valstijose iš tikrųjų yra stebimas 
nuo pat pirmos dienos. 1933 m. kovo pradžioje viešai pareiškęs, kad 
į Vokietiją nebegrįš, dar pridūrė: „Kol turėsiu galimybę, gyvensiu tik 
tokioje šalyje, kurioje viešpatauja politinė laisvė, tolerancija ir visų 
piliečių lygybė prieš įstatymus“ (Seelig, 1998, 92). Tačiau tokia to- 
lerantiška, lygiateisiška ir laisva, kaip svajojo, naujoji tėvynė nebu- 
vo. Dvejopa - slapta ir vieša — priežiūra, rasizmas ir antisemitizmas 
buvo socialinė tos šalies tikrovė. 

Dar 1932 m. Nacionalinio susivienijimo spalvotųjų žmonių tei- 
sėms ginti mėnraštyje „The Crisis“ („Krizė“) Einsteinas buvo paskel- 
bęs straipsnį, kuriame apgailestauja, kad „mažumos, ypač jeigu jų 
individai išsiskiria fiziniais požymiais, daugumos, su kuria gyvena, 
laikomos menkavertiškesne žmonių klase“ („The Crisis“, 1932 m. 
vasaris, cit. iš Nathano ir Nordeno, 1975, 174). Tik „glaudžiau ben- 
dradarbiaujant“ ir „auklėjant bei šviečiant“ būsią galima „mažumą 
dvasiškai išvaduoti. Tikslingas Amerikos tamsiaodžių pastangas šia 
kryptimi reikia visokeriopai pripažinti ir remti“. Iš to matome, kad 
trečiojo dešimtmečio pradžioje Einsteino kalbos apie žydų savimonę 
nebuvo atsitiktinis dalykas. 

Tai, ką 1932 m. dar buvo galima laikyti kišimusi į svetimus reika- 
lus, po vienų metų tampa konfrontacija su savo paties krašto tikrove. 
Prinstonas Einsteinui yra ne tik „nuostabus žemės lopinėlis ir nepa- 
prastai komiškas bei prašmatnus mažų pusdievių ant kojūkų užkam- 
pis“ (laiškas Belgijos karalienei Elžbietai, 1933 11 20, cit. iš Fölsingo, 
1993, 764), bet ir miestas, kurio penktadalis gyventojų yra tamsiao- 

džiai, stumiantys dažniausiai varganas dienas atskirai nuo baltosios 
daugumos, kine sėdintys atskirai ir vaikus priversti leisti į savas pra- 
dines mokyklas. Prinstono universitetas tamsiaodžių studentų ne- 
priima, žydų - tik vieną kitą, pagal nustatytą kvotą. Dėstytojais tame 
miestelyje dirba vos du profesoriai žydai — Einsteinas ir būsimasis jo 
palikimo valdytojas Otto Nathanas, tiesa, jį jau po vienų metų iš uni- 
versiteto išgrūda. Seseriai Majai Einsteinas rašo apie „didžiulį eko- 
nominį antisemitizmą, klestintį ir toje laisvoje šalyje“ (laiškas Majai 
Winteler-Einstein, 1937, Einsteino archyvas, <29-424>). 

Kai „Nassau Inn“ viesbutis 1937 m. atsisako apgyvendinti juoda- 
ode operos žvaigždę Mariana Anderson, Einsteinas priima ja į savo 
namus. Abu susidraugauja, ir dainininkė nuo tos dienos visada, kai 
atvyksta į Prinstoną, apsistoja pas jį — anaiptol ne pagal baltųjų an- 
glosaksų protestantų skonį. Einsteinas niekada nepasidavė, kad to- 
kios konvencijos nurodinėtų, kaip jam elgtis. Ignoruodamas visas 
nerašytas taisykles, atkakliai joms priešindamasis ir savotiškai jų ne- 
matydamas jis savo laisvę įgyvendina rašytinės teisės pagrindu. 

Kaip jautriai šis laisvo mąstymo žmogus reaguoja į bet kokį jo 
nepriklausomybės ribojimą, Abrahamas Flexneris sužino netrukus 
po to, kai Einsteinas atvyksta į Prinstoną. Flexneris, išdidus naujo- 
jo instituto direktorius, į atsakomybę už savo globotinį žiūri taip 
rimtai, kad atplėšinėja jo laiškus ir net savo nuožiūra atmetinėja 
kvietimus. Tariamai rūpindamasis tik Einsteino ramybe iš tikrųjų 
jis bijo jo politinių išdaigų. Netiesiogiai sužinojęs, kad Flexneris at- 
metė net prezidento ir jo žmonos kvietimą apsilankyti Vašingtone, 
globotinis stoja prieš „įsikišimus, su kuriais nesutiks joks garbingas 
žmogus“ (cit. iš Folsingo, 1993, 767). Einsteinas atvirai grasina di- 
rektoriui atsistatydinti ir siūlo derybas, „kaip oriai sureguliuoti su 
institutu santykius“. 

Flexneris priverstas kukliai nusileisti. 1934 m. sausį Elsa ir Alber- 
tas su Franklinu ir Eleanora Rooseveltais vakarieniauja Baltuosiuose 
rūmuose, ten ir pernakvoja. Einsteinas labai simpatizuoja sociali- 
nėms ir ekonominėms demokratiško prezidento reformoms. Tačiau 
su savuoju direktoriumi santykiai nepataisomai pašlyja. 

Apskritai Flexneriui kyla klausimas, ar pakviesdamas tokį žymų 
profesorių ilgam laikui suteikė sau didelį malonumą. Pats Einsteinas, 
kaip rašo Maurice'ui Solovine'ui, save laiko tik „labai vertinamu senu, 
nutrintu muziejiniu eksponatu ir keistenybe“ (laiškas Maurice'ui 
Solovine'ui, 1938 04 10). Ne taip kaip daugelis jo kolegų, pavyzdžiui, 
matematikas Kurtas Gödelis (Gedelis) ir Johannas von Neumannas 
(Johanas fon Noimanas), Einsteinas prie instituto mokslinės šlovės, 
galima sakyti, teprideda tik savo vardą. 

„Rafinuotasis Prinstonas vėl reiškiasi šiltnamio moksliškumu, — 
sarkastiškai šaiposi laiške seseriai Majai. — Tačiau lieka tik guostis, 
kad svarbiausias dalykas, ką esu padaręs, tapo mūsų mokslo savai- 
me suprantama dalimi“ (laiškas Majai Winteler-Einstein, 1935 08 31, 
Einsteino archyvas, <29-417>). O po metų konstatuoja: „Ar su ap- 
sestu žmogumi gali būti kitaip? Kaip ir jaunystėje sėdžiu be paliovos, 
mąstau ir skaičiuoju tikėdamasis atskleisti nežinomas paslaptis“ (laiš- 
kas Majai Winteler-Einstein, 1936, Einsteino archyvas, <29-419>). 
Gyventi liko dar dvidešimt metų. 

Einsteino kasdienybė Amerikoje teka beveik jaudinamai ramiai 
ir paprastai. Kiekvieną rytą, nusimaudęs vonioje ir gerai papusry- 
čiavęs, sukirtęs mažiausiai du leistinius kiaušinius, eina į darbą. Tą 
maždaug pusvalandžio kelią nuo savo namo Merserio gatvėje iki 
instituto dažniausiai kulniuoja pėsčiomis. Matematikos fakulteto 
kampiniame Fuld Holo pastato kabinete (iki šiol išlikusiame, kaip 
tada atrodė) jis gilinasi į savo lygtis, daugybę popieriaus lapų pri- 
rašo visokių formulių arba stovi su asistentais prie sieninės lentos 
(po Waltherio Mayerio asistentais dirba dar Leopoldas Infeldas ir 
daugiau nei pustuzinis kitų bendradarbių). Einsteinas suka aplink 
pirštą savo plaukų sruogą, glostosi ūsus ir diskutuoja apie visko te- 
orijos, paprastai sakant, bendrosios lauko teorijos, paieškų sėkmes 
ir nesėkmes. Nors ir nepasiekia rezultatų, kurie būsimoms kartoms 
atrodys verti minėti, bet kaip niekada mokslas sudaro jo būties 
esmę ir prasmę. 

Pasak Infeldo, „dirbti su juo nebuvo lengva“, nes savo bendradar- 
bius „nuolat vertė gyventi jaučiant neatslūgstančią įtampą“ (Infeld, 

1969, 65). Pirmiausia „perkrovimas mokslu pradėjo mane varginti“ 
(Infeld, 1969, 55). Infeldas atpasakoja epizodą su italų matematiku 
Tullio Levi-Civita (Tuliju Levi-Civita), kai tas vos ištveria nesijuokes 
dėl to, kaip „Einsteinas kas kelios sekundės vis timpčioja savo į maišą 
panašias kelnes“ (ten pat). Asistentas prisimena, kaip tuodu „šneka 
kalba, kurią abu laikė esant anglų“ (ten pat). 

Einsteinas niekada neišmoko taisyklingai kalbėti jį priglaudusios 
šalies kalba, o tai dar labiau stiprino vienatvę ir svetimumo jausmą. 
Bendradarbiais jis renkasi tik vokiškai kalbančius asistentus ir jiems 
nuolat cituoja sentencijas iš Goethe's „Fausto“. „Einsteino anglų kal- 
ba buvo itin paprasta: ją sudarė apie trys šimtai žodžių, kuriuos jis 
tardavo labai savotiškai“, — prisimena Infeldas (Infeld, 1969, 54). Po 
Infeldo dirbęs asistentas Baneshas Hoffmannas pasakoja, kad Eins- 
teinas nemokėjo tarti garso „th“, o sakinius konstruodavo pagal vo- 
kiečių kalbos sintaksę, todėl jie išeidavo ganėtinai juokingi, pavyz- 
džiui: „I will a little tink“ („Noriu mažą žinoti“; Hoffmann, 1979, 
272). Tas, kuris pasiklauso jo švabų dialektu nuspalvinto angliško 
kalbėjimo magnetofono įrašų, gali puikiai įsivaizduoti iš jo lūpų 
sklindant sakinius, kokius yra užrašęs vienas Prinstono universiteto 
studentas: „Oh, he is a very good formula“ („O, jis yra labai gera for- 
mulė“; Brian, 1996, 293). Kai Einsteinas per televiziją angliškai sako 
prieš vandenilinę bombą nukreiptą kalbą, šneka taip nesuprantamai, 
kad transliuotojai priversti leisti angliškus subtitrus. 

Maždaug 1940 m. pasklinda anekdotas, kuris, kaip ir daugelis 
kitų, nėra raštiškai dokumentuotas, bet puikiai rodo, kaip Einsteinas 
elgėsi su studentais. Mokslininkas prižiūri auditoriją, kur studentai 
rašo egzaminų darbą. Vienas pakelia ranką ir sako: „Pone profeso- 
riau, čia tie patys klausimai kaip ir pernai“ — „Taip, — atsako Einstei- 
nas, — bet atsakymai kiti“ 

Pietauti jis visada grįžta namo, kur su gimtojo krašto patiekalais 
laukia Helena Dukas. Išsaugoti tradicinį skonį padeda ir Europoje 
gyvenančių draugų nuolat siunčiami sultinių ir sriubų koncentratai. 
Baldai irgi tebėra tie patys, kurie stovėjo Berlyno bute Haberlando 
gatvėje. Dažnai jį palydi vienas iš bendradarbių arba jis eina su kole- 


ga Gödeliu, abu diskutuoja apie Dievą ir pasaulį (šis vaizdas galiau- 
siai yra tikras). 

Prinstonas ir spauda pamažu prie garsenybės pripranta ir iš es- 
mės palieka jį ramybėje. Tiesa, kaip Infeldas prisimena, „kiekvienas į 
Einsteiną žvelgdavo godžiomis ir nuostabos kupinomis akimis“ (In- 
feld, 1969, 73), bet jis seniai išmoko tų žvilgsnių nepastebėti. O jei 
sustoja automobilis ir kas nors paprašo leisti jį nufotografuoti, klus- 
niai nutaiso pozą ir netrukus vėl viską pamiršta. Galimas daiktas, 
kad taip elgtis buvo tikslingiausia. Jis nesipiktina, bet smalsuolius 
į savo gyvenimą priima kaip įkyrias muses. Ir vis dėlto savo įvaiz- 
džiui nėra abejingas. Anot gandų, kai pamato ateinant fotografus, 
tuoj abiem rankomis susivelia gaurus — kad gražiau atrodytų įprastos 
Einsteino garbanos. 

Po pietų laiptais užlipa į darbo kambarį antrame aukšte: šis pakei- 
tė Berlyno mansardą ir Kaputo prieglobstį — dabar čia gali užsidaryti 
vienas. Pro specialiai jam įtaisytą didelį langą žvelgia į sodą ir stebi, 
kaip keičiasi metų laikai. Nusnaudęs valandėlę pokaičio, su Helena 
Dukas tvarko laiškus — kiekvieną dieną vis naują krūvą. Einsteinas 
aimanuoja: 


Neša man be paliovos 
Laiškus vien tik dėl kančios 
Bet nemano juk nė vienas 
Mūsų daug, o jis tik vienas.* 


Rašo daugybė gerbėjų, ir visi tie laiškai „mylimajam Albertui Eins- 
teinui, profesoriui ir Dievo pasiuntiniui bei žmonijos tarnui“ arba 
„ponui vyriausiajam suveltgalviui Albertui Einsteinui“ (čia pateikia- 
mi pavyzdžiai yra iš aplanko, pavadinto „Komische Mappe‘, o cituo- 
jami iš Paiso, 1998, 119 ir kt. p.) saugomi Jeruzalės Einsteino archyve 


* Briefträger bringt uns allemal / Haufen Post zu meiner Qual / Ach warum denn 
denkt sich keiner / Wir sind viel’ und er nur einer (1938, Einsteino archyvas, 
<31-216>). 


„Komizmų aplanke“: „Man būtų garbė Jums mazgoti kojas“ „Vidinis 
balsas mano sielos (retai klystančios) gilumoje sako, kad savo gyve- 
nimą turiu skirti Jums“ „Mano brolis, jam šešiolika, neleidžia kirpti 
plaukų. Jis žavisi Jumis ir nesiduoda perkalbamas: sako, galbūt bus 
naujas Einsteinas“ „Turiu pasikalbėti su Jumis akis į akį. Esu Jėzaus 
Kristaus įpėdinis. Prašau, paskubėkite“ „Jei praeina diena, savaitė ar 
šiaip koks laiko tarpas, kur jis pasideda?“ „Praneškite, ar norint pra- 
ilginti gyvenimą būtina studijuoti fiziką?“ 

Popiet vėl sėda prie darbo, neretai su asistentu. Ar Einsteinas ti- 
krai tikisi, kad šitos paieškos padės rasti trokštamas formules, nėra 
taip svarbu, nes kelias yra viskas, o tikslas — tiktai tikslas. Kažkada 
jis neva pasakęs, kad mėgstąs keliauti, bet ne atvykti. „Be darbo ge- 
riau negyventi, — rašo 1938 m. spalio mėnesį bičiuliui Besso (laiškas 
Michele'iui Besso, 1938 10 10, Einstein/Besso, 172, 330). O Maurice'ui 
Solovine'ui, senam „Akademie Olympia“ laikų draugui, tais pačiais 
metais prisipažįsta: „Mąstyti dar galiu, bet pajėgumas dirbti sumen- 
ko. Ir dar: mirti irgi nėra blogai“ (laiškas Maurice’ui Solovine’ui, 
1938 04 10, Einstein, 1960, 70). Gyventi liko dar septyniolika metų. 

Nors jis seniai garsus visame pasaulyje, bet bendravimo aplin- 
ka vis siaurėja. Retsykiais iškylauja, bet dažniausiai vyksta tik į ar- 
timą Niujorką. Kur nors toliau nebeišvažiuoja. Vasarą iš tvankaus 
Prinstono sprunka porą savaičių paatostogauti, jei įmanoma - prie 
vandens, paprastai į Long Ailando salą. Vietoj ištaigingo „Tūmmle- 
rio“ burlaivio turi tenkintis maža, be patogumų jole, kurią vadina 
„Tinnef“. Gelbėjimosi liemenės nemokantis plaukti Einsteinas kaip 
visada atsisako. | 

Šiaip jau buvęs klajūnas beveik nebeištrūksta iš savo nedidelio 
miesto gyvenimo. Jei galvoje turėsime pastaruosius dvidešimt metų, 
tai ir čia, Prinstone, atrodo, nuobodžiauti jam netenka. Jį lanko to 
meto įžymybės ir jis svečiuojasi pas jas: Nielsas Bohras, Wilhelmas 
Reichas (Vilhelmas Reichas), Jawaharlalas Nehru (Džavaharlalas 
Neru), Davidas Ben Gurionas (Ben Gurijonas), taip pat Thomas 
Mannas, gyvenęs kurį laiką vos už kelių gatvių. Koncertų vakarai, 
pranešimai, jubiliejai, o spauda stačiai kuopomis rengia vis naujas 

atakas. Du neramūs dešimtmečiai iki užtarnauto poilsio, bet ir išėjus 
į pensiją tos ramybės neatsiranda. Ir kartu simbiozė su moteriška 
aplinka, kuri taip visapusiškai stengiasi dėl jo kasdienybės, kaip ir jis 
rūpinasi, kad jai nieko netrūktų. 

Helena Dukas, šeimininkui paskyrusi savo gyvenimą kaip vienuo- 
lė Dievo Sūnui, lyg tarnaitė atlieka visus darbus — ne tik verda, bet ir 
tvarko laiškus. Podukra Margot išsiskyrė su vyru Dimitrijumi Maria- 
novu. Ji, kaip ir Dukas, brandos metus, o Einsteinui mirus, ir senatvės 
dienas praleidžia tame pačiame name. Jos noru čia atsirado kačių. Jas 
Einsteinas myli kaip mažas vaikas. Kai šių gyvūnų skaičius perkopia 
trisdešimt, namų šeimininkas maloniai pareiškia, kad užteks. Vieną 
kartą, užėjus ilgoms liūtims, o katėms ištisai kniaukiant, Einsteinas 
neva pasakęs: „Žinau, ko trūksta, bet nežinau, kaip sustabdyti“ 

Elsai emigracijoje lemta išgyventi vos dvejus metus. 1934 m. Pa- 
ryžiuje atsisveikinus su pasauliu dukrai Ilse'i, ji netenka ūpo, jėgų ir 
galiausiai 1936 m. amžinai užmerkia akis. Džiaugsmą nuo kančios 
Einsteinui dabar skiria tik kabliataškis. Maxui Bornui rašo: „Žmona, 
deja, sunkiai serga; aš asmeniškai čia jaučiuosi labai laimingas ir man 
be galo malonu, kad galiu gyventi tikrai ramiai“ (laiškas Maxui Bor- 
nui, be datos, Einstein/Born, 1982, 173). 

Dabar Einsteinas dar labiau susigūžia ir užsidaro savo tvirtovė- 
je — darbe. „Aš čia puikiai apsipratau, — rašo Bornui, — tūnau kaip lo- 
kys irštvoje ir jaučiuosi labiau namie nei kada nors savo nerimastin- 
game gyvenime. Šį lokiškumą dar sustiprino su žmonėmis mėgusios 
bendrauti mano gyvenimo draugės mirtis“ (laiškas Maxui Bornui, be 
datos, Einstein/Born, 1982, 177 ir kt. p.). „Namie“ čia reiškia ne ką 
kita, kaip „niekas netrukdo“. 

Elsa, kol dar pajėgė suktis, ir Prinstone, dideliam į spąstus įvilioto 
vyro nepasitenkinimui, toliau tvarkė ir reguliavo visuomeninį gyveni- 
mą: rengė vakarienes, tampė jį į priėmimus. O kai sunegalavo, Eins- 
teinas ėmė atsisakyti visų kvietimų motyvuodamas, kad jis serga. 

Elsai išėjus iš gyvenimo moterų tvarkomam ūkiui nuo 1939 m. 
vadovauti ima Maja. 1951 m. po sunkios ligos ji irgi iškeliauja į ne- 
būtį. Kiekviena mirtis degina ir su Europa siejančius tiltus: 1933 m. 

į kapus atgula Ehrenfestas, 1936 m. — Grossmannas, 1948 m. — Mi- 
leva. „Skausmas, kurį man sukėlė Paulio Langevino mirtis, — sako 
Einsteinas 1946 m. sužinojęs, kad nebėra šio prancūzų fiziko, - buvo 
toks veriantis, jog apėmė jausmas, kad lieku visiškai vienas ir ap- 
leistas“ (Vallentin, 1950, 275). Nors iki šiol nelabai mokėjo atjausti 
kitų, bet pats širdyje nepaprastai sielvartauja ir kenčia. Antra ver- 
tus, vienatvės troškimas yra ir bėgimas nuo tikrovės: „Visa, ką darau 
žmogiškoje srityje, — sako 1949 m. Carlui Seeligui, — turi tendenciją 
išsigimti į beždžionišką komediją“ (cit. iš Seeligo, 1956, 54). 

Kad ir kaip Einsteinas džiaugiasi savo „splendid isolation“*, bet 
negali nematyti to, kas tuo laikotarpiu dedasi JAV. Jis klausosi radiją, 
skaito „New York Times“, bent retsykiais. Ekonominė krizė, kilusi 
1929 m. spalio mėnesį per „juodąjį ketvirtadienį Ameriką atbloš- 
kė kelis dešimtmečius atgal. Bendrasis vidaus produktas, gyventojų 
pajamos ir užsienio prekyba smuko perpus. Statybos beveik visai su- 
stojo. 1932 m. užbaigus Rockefellerio centrą daugiau nei dvidešimt 
metų nebebuvo pastatyta nė vieno dangoraižio. 1933 m. maždaug 
penkiolika procentų amerikiečių, t. y. apie ketvirtadalis darbingų gy- 
ventojų, neturi darbo. 

Kone tuo pat metu, kai Einsteinas yra pasišovęs iš Vokietijos emi- 
gruoti, 1933 m. kovo 4 d. demokratas Franklinas D. Rooseveltas tapo 
trisdešimt antruoju JAV prezidentu. Jis inicijuoja nemažai socialinių 
ir ekonominių reformų, todėl jo valdžios kadencija apibūdinama kaip 
Naujojo kurso politika. Valstybiniu kapitalizmo reguliavimu jam pa- 
vyksta smukimą pamažu sustabdyti. Tačiau ir tokią švelnesnę Ameriką 
Einsteinas vertina kritiniu apsišvietusio europiečio, žinančio, kas yra 
socialinė valstybė, žvilgsniu. „Čia viskas daroma greitai ir beatodairiš- 
kai, — rašo jis 1937 m. gegužės mėnesį sūnui Eduardui, - tai tikras šo- 
kis aplink aukso veršį, laukinis ir šlykštus šokis“ (laiškas Eduardui Eins- 
teinui, 1937 05 25, Einsteino archyvas, <75-933>). Tais pačiais metais 
seseriai Majai praneša: „Iš tikrųjų čia viską lemia tik pinigai“ (laiškas 
Majai Winteler-Einstein, 1937, Einsteino archyvas, <29-424>). 


* Puikia vienatve (angl.). 


Kai 1937 m. Hansas Albertas duoda žinią, kad rengiasi atvažiuoti, 
tėvas, žinoma, džiaugiasi galėsiantis pamatyti sūnų, „tik bijau, kad 
nelabai perprasi tą apgavikų gaują“ (laiškas Hansui Albertui Einstei- 
nui, 1937 08 30, Einsteino archyvas, <75-936>). O bičiuliui Besso 
nedviprasmiškai pabrėžia: „Nes ir čia iš tikrųjų viešpatauja pinigai 
ir bolševikų baimė, apskritai turtingųjų nerimas dėl savo privilegijų“ 
(laiškas Michele'iui Besso, 1938 10 10, Einstein/Besso, 1972, 330). 
Bičiuliui aiškina, kad „verslininkas yra nacijos šventasis. Tuo noriu 
pasakyti, kad naujoviškas keliaraištis vertinamas labiau už originalią 
filosofinę teoriją“ (laiškas Michele'iui Besso, 1938 08 08, Einstein/ 
Besso, 1972, 321). 

Tačiau tai yra niekis, palyginti su žiniomis, kurios ateina iš Vokie- 
tijos, kur žydų ir kitaminčių persekiojimas įgavo nežmonišką mastą. 
Tad Einsteinas imasi veiklos, kuri jo mokslinių ir politinių nuopel- 
nų šešėlyje dažnai lieka nepastebėta, bet buvo galbūt didžiausias jo 
gyvenimo žygdarbis. „Kartu su panele Dukas turiu kažką panašaus 
į imigracijos biurą“, — praneša seseriai Majai 1938 m. (laiškas Majai 
Winteler-Einstein, 1938 m. birželis, Einsteino archyvas, <29-425). 
Tai yra šis tas daugiau nei įprastas stropumas. Einsteinas, kuriam 
ne vieną kartą angelai sargai buvo ištiesę pagalbos ranką, dabar pats 
tampa angelu sargu. Kaip retas, jis įrodo, kad humanizmas ir žmo- 
giškumas yra neatsiejami. Žmonių, kurie turi būti dėkingi Einstei- 
nui už išgelbėtą gyvybę, niekas nėra suskaičiavęs, o jų galėtų būti 
keli šimtai. | 

Einsteinas rašo nesuskaičiuojamą daugybę rekomendacinių laiš- 
kų ir charakteristikų — beveik per daug, kad visais atvejais jie būtų 
kaip reikiant veiksmingi. „Kiekvienas turėjo rekomendacinį Einstei- 
no raštą“, — prisimena Leopoldas Infeldas (Infeld, 1969, 77). Eins- 
teinas išleidžia nemažą turtą, kad sudarytų galimybę pirmiausia į 
pavojų pakliuvusiems žydų menininkams ir mokslininkams išvykti 
iš Vokietijos ir patekti į JAV. Kaip tik imigraciją ribojanti Amerikos 
politika ketvirtajame dešimtmetyje sudaro didžiulių sunkumų. Su- 
augusieji turi pateikti ne tik gimimo liudijimą ir kieno nors sutikimą 
įdarbinti (arba finansavimo garantijas, kurių Einsteinas išduoda šim- 

tus), bet ir pažymą iš Vokietijos policijos apie veiklą per pastaruosius 
penkerius metus. O nacių režimo persekiojamiesiems tokį popierių 
gauti beveik neįmanoma. Be to, JAV Užsienio reikalų ministerija at- 
meta prašymus visų tų, kurių pavardės įtrauktos į gestapo sąrašus, ir 
tokių yra nemažai. Iki tol, kol JAV įstojo į karą 1941 m. pabaigoje, tos 
įstaigos abipus Atlanto veiksmingai bendradarbiauja. Kad negautum 
įvažiavimo vizos, užtenka gestapo nuorodos apie „simpatizavimą ko- 
munistams“. 

Beje, tuomet prasideda liūdniausias Einsteino ir Amerikos san- 
tykių tarpsnis. Didžiausia demokratinė valstybė ima jį sekti ir rinkti 
duomenis apie tikrus ir tariamus politinius šio garsaus fiziko veiks- 
mus. Viskam vadovauja klastingas karštagalvis J. Edgaras Hooveris 
(Dž. Edgaras Huveris), Federalinio tyrimų biuro vadovas, užkietėjęs 
konservatorius, atviras žydų priešas. Kaip knygoje „Einsteino byla“ 
(„The Einstein File“) rašo amerikiečių žurnalistas Fredas Jerome'as 
(Džeromas), Hooveris „slaptai kariauja su pasaulyje žinomiausiu 
mokslininku“. Vos Einsteinas ištrūko iš Hitlerio budelių nagų, kaip- 
mat savo taikiklį į jį nukreipė Hooverio įstaiga. 

Kai Federalinis tyrimų biuras paviešino bylos dokumentus, pa- 
aiškėjo, kokio masto būta visokio šniukštinėjimo, šmeižtų ir papras- 
čiausio neatsakingumo, kuriais remiantis šis imigrantas turėjo būti 
apkaltintas kaip „kraštutinis radikalas“. Daugiau nei 1800 puslapių 
primena Vokietijos Demokratinės Respublikos saugumo machinaci- 
jas. Žmogus, kovojantis tik už taiką ir pritariantis Prancūzijos revo- 
liucijos idealams, neturintis nė menkiausio gebėjimo kam nors kenk- 
ti ar kelti pavojų valstybei, tuose puslapiuose iškyla kaip ardomąją 
veiklą vykdantis artėjančio komunistinio perversmo agentas. 

Vienas iš motyvų Einsteiną slaptai sekti buvo jo noras padėti pa- 
bėgėliams, kuriems gestapas prikišdavo „simpatizavimą komunis- 
tams“. Tačiau tai, kad tiems žmonėms dažnai gresia mirtinas pavojus 
ir kaip tik todėl Einsteinas pasiryžęs jiems ištiesti pagalbos ranką, 
niekam nė motais. Kita įtarimus kėlusi aplinkybė — Ispanijos demo- 
kratų kovos pilietiniame kare prieš Franco fašistus rėmimas. Jau tada 
dešiniųjų spauda įnirtingai reaguoja į jo politinį angažuotumą. 


„Profesoriui Einsteinui šioje šalyje suteiktas prieglobstis, — rašo 
1938 m. gegužės 8 d. vedamajame straipsnyje itin konservatyvus ka- 
talikų laikraštis „The Tablet“. — Kur kas blogiau yra tai, kad jis remia 
judėjimą, kuris Ispanijoje šaudo ir persekioja krikščionis“ Vedamasis 
baigiamas siūlymu „Einsteiną išsiųsti atgal į Vokietiją, kur galės tin- 
kamai išsiaiškinti, ką reiškia rūpintis tik savo paties reikalais“ („The 
Tablet“, 1938 05 14). 


Dvidešimtas skyrius 


„ŽMONĖS YRA BLOGAS IŠRADIMAS“ 


Einsteinas, atominė bomba, McCarthy ir pabaiga 


1939 m. liepos mėnuo. Einsteino šeima atostogauja kaimelyje Nasau 
Pointe prie Didžiosios Pekoniko įlankos, Long Ailando saloje. Kas tik 
gali, sprunka iš Prinstoną užgulusios šiltnamio tvankos. Čia, šiek tiek 
į šiaurės vakarus nuo Niujorko, nors irgi karšta, bet lengviau kvė- 
puoti: vandenyno pakrantė, švelnus vėjelis, tinkamas oras buriuoti. 
Prie vasarnamio sustoja automobilis, išlipa du vyrai. Einsteinas svei- 
kinasi su senu bičiuliu ir kolega Leo Szilardu, su kuriuo trečiajame 
dešimtmetyje Berlyne buvo pavykę užregistruoti patentus naujiems 
šaldytuvams gaminti, ir su jaunu fiziku Eugene'u Wigneriu (Judžinu 
Vigneriu). Kai šie trys imigrantai įsitaiso terasoje, svečiai šešiasde- 
šimtmečiui atostogautojui praneša naujieną: galimas daiktas, vokie- 
čiai kuria atominę bombą — ši naujiena dar kartą pakeis Einsteino 
gyvenimo kryptį. | 

Legenda pasakoja, kad Einsteinas tik per šį susitikimą suvokęs 
atomų grandininių reakcijų potencialą. „Tai man nebuvo atėję į gal- 
vą!“ — neva jis sušukęs (cit. iš Paiso, 1998). Gal taip buvo, gal ir ne, 
bet tai, kas paskui vyksta, galima geriausiai suvokti iš jo begalinio 
nepasitikėjimo ankstesne slapta meile. Šaliai, kurią vadina Barbarija, 
jis patiki viską, bet Vokietijai turėti „urano bombą“ būtų ne kas kita 
kaip „kirvis patologinio nusikaltėlio rankose“. Einsteinas dar nepa- 
miršo, kaip nuosekliai vokiečiai Pirmajame pasauliniame kare vado- 
vaujant bičiuliui Fritzui Haberiui mokslo laimėjimus pritaikė karo 
tikslams: panaudojo nuodingasias dujas. Einsteinas iškart pareiškia 
esąs pasirengęs apie pavojų įspėti pačiu aukščiausiu lygiu. 

Antrajai legendos daliai pretekstą duoda pats Einsteinas. „Man 
atvežė gatavą laišką, o aš tik pasirašiau“, — taip skamba klaikiausias 
melas jo gyvenime (Vallentin, 1955, 256). Iš tikrųjų per antrąjį susiti- 

kimą su Szilardu ir jo tėvynainiu Edwardu Telleriu (Edvardu Teleriu, 
büsimu vandenilines bombos tevu) liepos pabaigoje pats padiktavo 
rašto projektą ir šis 1939 m. spalio 3 d. buvo įteiktas prezidentui 
Rooseveltui — gražių gražiausiai pasirašytas A. Einsteino ranka. 

„Kai kurie <...> nauji E. Fermi'o ir L. Szilardo darbai duoda pagrin- 
dą tikėti, kad urano elementas artimiausiu metu gali būti paverstas 
nauju ir svarbiu energijos šaltiniu, - sakoma laiške. — Naujasis reiš- 
kinys gali būti pritaikytas ir atominėms bomboms kurti. <...> Viena 
tokio tipo bomba, nuplukdyta laivu ir susprogdinta uoste, ko gero, 
visiškai sugriautų uostą ir dalį aplinkinės teritorijos. Galimas daiktas, 
kad tokios bombos bus per sunkios gabenti oru“ (laiškas Franklinui 
D. Rooseveltui, 1939 08 02, Einsteino archyvas, <33-088>). 

Tokiomis eilutėmis prasideda pedagoginė pjesė apie nusikaltimą 
ir bausmę, kokių pasaulio istorijos scenoje parodoma ne taip dažnai. 
Svarbiausias veikėjas — Einsteinas. Jo prisiminimai menkina tą vai- 
dmenį, kurį vaidino, o jo sąžinė pervertina tą atsakomybę, kurią už- 
sikrovė. Po pirmojo laiško Rooseveltui netrukus, 1940 m. kovo 7 d., 
pasiunčia dar vieną, dar nerimastingesnį. 

„Nuo karo pradžios Vokietija kur kas labiau domisi uranu, — dės- 
toma jame. — Girdėjau, kad tyrimai tęsiami laikantis didžiausios pa- 
slapties ir išplėsti į antrą Kaizerio Vilhelmo draugijos šaką - Fizikos 
institutą“ (laiškas Franklinui D. Rooseveltui, 1940 03 07, cit. iš Nat- 
hano ir Nordeno, 1975, 314). 

Nors Einsteinas ilgą laiką abejojo techninėmis atominės energi- 
jos išgavimo galimybėmis, bet dėl jos pražūtingo potencialo neturėjo 
jokių iliuzijų. Savo pirmojo biografo Alexanderio Moszkowskio pa- 
klaustas apie galimus Rutherfordo eksperimentų sukelti branduolio 
virsmą padarinius, Einsteinas 1919 m. pripažįsta, „kad dabar pra- 
sideda nauja plėtotė, kuri galbūt kada nors atvers naujus kelius ir 
technikai“ (Moszkowski, 1922, 48). 

Moszkowskis savo vaizduotei suteikia daugiau erdvės, galimas 
daiktas, įkvėptas 1914 m. pasirodžiusio H. G. Wellso romano „Iš- 
vaduotas pasaulis“ („Die Welt befreit“). Čia jau kalbama apie nej- 
sivaizduojamos naikinamosios galios atomines bombas, numestas 

ant Paryžiaus. „Paleista tokio masto energija ne tarnautų, o griau- 
tų“, — 1920 m. rašo Einsteino biografas (Moszkowski, 1922, 45). „Visi 
bombardavimai nuo paraku užtaisomo šaunamojo ginklo išradimo 
būtų tik paprastas vaikų žaidimas, palyginti su šiuo griovimo efektu. 
<...> Te dangus saugo nuo to, kad tokios sprogstamosios jėgos kada 
nors būtų paleistos ant žmonijos!“ (Moszkowski, 1922, 46). Atomi- 
nės bombos tema ketvirtį amžiaus iki Hirosimos tampa intelektiniu 
diskursu. Autorius knygą užbaigia pranašišku sakiniu: „Einsteino 
nuostabi Sezamo formulė „masė padauginta iš šviesos greičio kva- 
drato“ garsiai beldžiasi į ateities vartus“ (Moszkowski, 1922, 49). 

Tačiau iš principo būtų klaidinga reliatyvumo teoriją tiesiogiai 
sieti su atomine bomba, jungti tiesia linija 1905-uosius su 1945-tais 
metais. E = mc* formulė Hirosimoje buvo ne pritaikyta, o patvirtin- 
ta. Kelias į didįjį sprogimą eina per branduolio fiziką, kurios pažangą 
Einsteinas stebi tik iš tolo. Plėtotė šia kryptimi būtų vykusi, jei „Se- 
zamo formulės“ ir nebūtų buvę. Viskas prasidėjo 1896 m., kai Henri 
Becguerelis atrado radioaktyvumą. 

Kai 1932 m. britas Jamesas Chadwickas (Džeimsas Čadvikas) at- 
randa teoriškai jau seniai prognozuojamą neutroną, atomų tyrimai 
įžengia į lemiamą stadiją. Jau po dvejų metų italų fizikas Enrico Fer- 
mi (Enrikas Fermis) ir jo bendradarbiai paskelbia, kad urano bran- 
duolius apšaudę neutronais jie sukūrė „transuraninius“ elementus, 
juos taip pavadinę todėl, kad jų branduoliai sugėrė neutronus ir dėl 
tos priežasties turi būti sunkesni už urano branduolius. Šios žiniės 
paskatinti chemikai Lise'a Meitner ir Otto Hahnas Berlyne atlieka 
panašius eksperimentus. 

Netrukus mokslo istorijos ilgai nuošalyje palikta vokiečių che- 
mikė Ida Noddack (Nodak) šiuos rezultatus pirmą kartą paaiškina 
naujai. „Įmanoma, kad neutronais apšaudomi sunkūs branduoliai 
skils į keletą didelių skeveldrų“ (cit. iš Sexl/Hardy, 2002, 76 ir kt. p.). 
1938 m. gruodžio 18 d. jos prognozę eksperimentiškai patvirtina 
Otto Hahnas ir jo kolega Fritzas Straßmannas (Fricas Štrasmanas). 

Lemiamą žingsnį žengia tiktai Lise'a Meitner, tų pačių metų lie- 
pos mėnesį iš Berlyno pabėgusi į Stokholmą. Kartu su Kopenhago- 

je pas Nielsa Bohrą dirbančiu sünenu Otto Frischu (Otu Frišu) jai 
pavyksta po Idos Noddack šį procesą paaiškinti teisingai: jei urano 
branduolys apšaudomas neutronais, gali įvykti jo „dalijimasis“. Ši są- 
voka perimta iš biologijos: dalijantis ląstelėms dalijasi ir jų branduo- 
liai. Šis, ko gero, didžiausių padarinių turėjęs branduolinės fizikos 
atradimas daugelyje pasaulio laboratorijų nepaprastai pagyvina tyri- 
mus. Iki 1939 m. pabaigos branduolio skaldymo klausimais pasirodo 
per šimtas publikacijų. 

Leo Szilardui jau nuo 1934 m. neina iš galvos mintis apie gali- 
mybę neutronais sukelti grandinines reakcijas ir milžiniškus sprogi- 
mus. Kol Einsteinas tariamai dar abejoja, ar išvis įmanoma sukurti 
atomines bombas, spauda šią naujieną kaipmat ištrimituoja. „Fizikai 
svarsto galimybę ištisas kvadratines mylias paleisti į orą“, - 1909 m. 
balandžio 29 d. praneša „Washington Post“. 

Šių įvykių kontekste Einsteinas Szilardo spiriamas žengia žings- 
nį, dėl kurio gailėsis labiau nei del ko nors kito gyvenime — dėl le- 
gendinio laiško Jungtinių Valstijų prezidentui. Tačiau tuo ir baigėsi 
jo „dalyvavimas“ kuriant atominę bombą. Nors Rooseveltas įsteigia 
komisiją, bet šios galimybės ribotos ir ji atlieka tik patariamąją funk- 
ciją. Net jei Einsteinas ir būtų pasišovęs šitame projekte dalyvauti, 
jie nebūtų leidę. Motyvas: didesnė saugumo rizika. Tai matyti iš kai 
kurios medžiagos, kuria remdamasis FTB šefas J. Edgaras Hooveris 
1940 m. nepritaria Einsteino dalyvavimui. | 

Hooverio aktuose kaimo namas Kapute tampa „Einsteino vila 
prie Vano ežero“ ir „Maskvos pasiuntinių slėpyne“, o jo parama 
Amerikos kovos su karu ir fašizmu lygos kongresui 1937 m. lapkričio 
mėnesį — ardomosios veiklos įrodymu (Jerome, 2003, 39). Ano meto 
JAV politika mielai užmerkia dešinę akį, nes Vokietijos ir kitų fašis- 
tinių šalių jai reikia kaip tvirtovės kovojant su bolševizmu, o kairiąja 
žvalgosi kuo įdėmiausiai: kad būtum priskirtas prie kairiųjų, užtenka 
būti pacifistu. 

Įtarinėjimų komunizmu Einsteinas iš pradžių neima į galvą. 
„Nelieka nepastebėta, kad E. yra Prinstone, - juokauja 1937 m. ra- 
šytame laiške seseriai Majai, — ką tik pasirodė viena P. universiteto 


publikacija su raudonais viršeliais“ (laiškas Majai Winteler-Eins- 
tein, 1937, Einsteino archyvas, <29-424>). Noras taip pokštauti 
netrukus praeis. 

„Atsižvelgdama į jo radikalią užkulisinę veiklą, - sakoma vieno 
FTB rašto išvadoje, — įstaiga nerekomenduotų dr. Einsteinui dirbti 
su slaptumu susijusių darbų“ (Jerome, 2003, 39). Svarbiausias pirmi- 
nis duomenų šaltinis FTB buvo anas šešiolikos puslapių pamfletas, 
kurį paskelbė Moterų patriočių korporacija 1932 m. mėgindama jam 
sukliudyti įvažiuoti į JAV. Kaip nustatė knygos „Einsteino byla“ au- 
torius Fredas Jerome’as, tas pamfletas sudaro tris penktadalius visų 
kaltinimų. 

Nors, kaip atrodo, Einsteinas niekuomet nesužinojo, kad yra ne- 
prileidžiamas prie atominės bombos darbų, bet netrukus bus paste- 
bėjęs, jog ėmė veikti milžiniškas vyriausybinis projektas. Daugelis 
pažįstamų fizikų, taip pat ir nemažai imigrantų, staiga tarsi išgara- 
vo. Ir nors artimiausi bičiuliai nė puse žodžio neprasitaria apie savo 
naują užduotį, Einsteinas puikiausiai žinojo, ką jie itin slaptai veikia. 

Kodėl kaip tik Einsteinui neleidžiama dalyvauti, vis dėlto lieka FTB 
paslaptimi. Vienintelis dokumentas, galėjęs tai patikimai pagrįsti, iš 
jo bylos yra dingęs kaip į vandenį. Neatremiamas komunizmo argu- 
mentas arba subtilesnis priekaistas dėl žydiškumo (Hooveris buvo 
antisemitas) negalėjo būti lemiami. Juk nemažai slaptojo Manhatano 
projekto dalyvių turėjo kur kas aiškesnių sąsajų su komunistinėmis 
grupėmis, o be daugybės žydų imigrantų projektas išvis būtų žlugęs. 

Tačiau karinės jūrų pajėgos abejonių neturi, nes Einsteinui leidžia 
dalyvauti kuriant torpedas (mokama po 25 dolerius per dieną), nors 
jis pats savo indėlį vertina labai realistiškai: „Man smalsu, — rašo sū- 
nui Hansui Albertui, - ar kariniam jūrų laivynui ką nors nuveiksiu iki 
karo pabaigos; čia, savo buveinėje, esu šiek tiek atkirstas nuo pasau- 
lio“ (laiškas Hansui Albertui Einsteinui, 19437, Einsteino archyvas, 
<75-832>). Kur kas veiksmingiau jis prisideda prie karo, kai perrašo 
savo reliatyvumo teorijos rankraštį, o originalą atiduoda išvaržyti 
aukcione: gauta pusseptinto milijono dolerių suma keliauja į karo 
kasą. Tas vertingas raštas dabar saugomas Kongreso bibliotekoje. 


Vienu atžvilgiu FTB šefas ir fizikas užima radikaliai priešingas 
pozicijas. Hooveris, slaptai simpatizuojantis naciams ir turintis ryšių 
su gestapo vado pavaduotoju Heinrichu Himmleriu (Himleriu), iki 
pat 1941 m. pabaigos yra nesikišimo šalininkų pusėje, taigi pasisako 
prieš JAV karą su Vokietija. O Einsteinas, toliaregiškai numatęs gro- 
biamąjį vokiečių karą ir stojęs prieš jį kaip pacifistas, Ameriką laiko 
vienintele jėga, galinčia sustabdyti rudąjį tvaną. Dėl to jis visiškai 
sutaria su Thomu Mannu, kuriam Rooseveltas atrodo „gimęs būti 
kontrahentu tam, kas turi žlugti“ (Thomo Manno laiškas Agnesai 
E. Mayer, 1941 01 24, Erika Mann, 1965, 188). 

Amerikiečiai sustiprino pastangas kurti atominę bombą tik po to, 
kai japonai atakavo JAV Ramiojo vandenyno laivyno karo laivų bazę 
Perl Harbore ir šalis 1941 m. pabaigoje įstojo į karą. Tai, kad atominė 
bomba vėliau kris ant Japonijos, o ne ant Vokietijos — tam Einsteinas 
kaip vieninteliam taikiniui būtų nesipriešinęs, — jo požiūriu, yra di- 
džiausia katastrofa, įvykusi skaudžių katastrofų nestokojančiais lai- 
kais. Galutinis sprendimas kurti atominę bombą neturi nieko bendra 
su japonų ataka, nes buvo priimtas 1941 m. gruodžio 6 d., Perl Har- 
boro užpuolimo išvakarėse. 

„Turime kirsti iš peties, o savitvardą palikti kitiems“, — pareiškia 
Einsteinas 1941 m. pabaigoje „New York Times“ laikraščiui („New 
York Times“, 1941 12 30). Jis, 1940 m. spalio 1 d: priėmęs svečios 
šalies pilietybę, dabar esąs „nepaprastai laimingas, kad yra ameri- 
kietis“. Dar 1935 m. savo pacifistiškai nusiteikusiems draugams buvo 
sakęs: „Kiti laikai, kitos priemonės, nors galutinis tikslas lieka toks 
pat“ (cit. iš Paiso, 1998, 263). 

1943 m. pradžioje amerikiečių ir britų pastangos buvo suvieny- 
tos į projektą kodiniu pavadinimu Manhatano inžinerinis projektas 
(Manhattan Engineering District). Vadovaujant (Einsteino pažįsta- 
mam) amerikiečių fizikui iš Prinstono J. Robertui Oppenheimeriui 
pavasarį pradeda veikti atominės bombos laboratorija Los Alamo- 
se, Naujosios Meksikos valstijoje. Po visą šalį išsibarstę laboratorijos 
filialai dirba itin slaptai, palaikydami ryšius tik su centru. Nemaža 
svarbiausių darbuotojų, fizikų, dalis buvo kilusi iš Europos, tarp jų 

Szilardas, Fermi, Nielsas Bohras, Hansas Bethe (Bete) ir Jamesas 
Franckas (Dzeimsas Frankas). 

Hitleriui — jokio gailesčio. Tinka ir karas, net atominė bomba. Kai 
į viešumą prasiskverbia pirmosios žinios apie holokaustą, Einsteinas 
iš tikrųjų deda lygybės ženklą tarp nacių ir vokiečių. „Atsišaukime 
į Varšuvos geto didvyrius“ 1944 m. jis rašo: „Už masines žudynes 
atsakingi vokiečiai kaip tauta ir už tai kaip tauta turi būti nubausti“ 
(Einstein, 1993, 254). 

1944 m. viduryje beveik neabejojama, kad Vokietija nepajėgs 
sukurti savos atominės bombos, ir tarp Manhatano projekto moks- 
lininkų netrūksta debatų dėl etinių bendradarbiavimo kuriant ato- 
minę bombą padarinių. Svarbiausias dalyvavimo projekte motyvas 
daugumai mokslininkų atkrinta. Tačiau milžiniškas projektas jau per 
daug įsibėgėjęs, kad jį būtų galima sustabdyti. 

Daugeliui fizikų dabar kyla aktualus klausimas, kokių padarinių 
slaptas ginklavimasis galėtų turėti pokario laikams. Nors Einsteinas 
oficialiai apie projektą neturi duomenų, bet sužino apie diskusiją ir 
kreipiasi į Bohrą. Aiškiaregiškai — kaip ir kiti — jis numato kilsiant 
„slaptas technines ginklavimosi varžybas“. „Vienintelė alternatyva, 
atrodo, gali būti antnacionalinė vyriausybė“, - sako kosmopolitas ir 
žmonių bičiulis didžiai nepasitikėdamas begalinėmis žmogaus sil- 
pnybėmis (laiškas Nielsui Bohrui, 1944 12 12, cit. iš Fölsingo, 1993, 
807). Savo žodį turi tarti tarptautinio garso mokslininkai. Bohrą 
apima siaubas. Vėl pakvimpa nemalonumais dėl Einsteino lengva- 
būdiškų išdaigų. Paslaptį išdavusiam danui ir jo kolegoms gresia di- 
džiausios sankcijos. Nieko nelaukdamas Bohras išvyksta į Prinstoną 
pasiryžęs Einsteiną įtikinti atsisakyti savo plano. 

Einsteinas, nors ir sutinka, bet 1945 m. pavasarį, kai seniai vi- 
siems aišku, kad atominės bombos prieš Vokietiją naudoti nėra jo- 
kios prasmės, o vietoj jos taikiniu numatoma Japonija, pradeda veik- 
ti. Tiesa, jam nevalia nieko žinoti, bet jis žino tiek, kad neranda kitos 
išeities, kaip rašyti dar vieną laišką Rooseveltui. Tai ir padaro kovo 
25 d. „Šįkart norėčiau pristatyti poną dr. L. Szilardą, jis Jums pateiks 
tam tikrus samprotavimus ir siūlymus“ (Nathan/Norden, 1975, 318). 

Einsteino padedamas Szilardas turi sukliudyti šį ginklą panaudoti 
prieš miestus ir civilius gyventojus. Tačiau Franklinas D. Rooseveltas 
miršta 1945 m. balandžio 12. Laiškas vieną dieną vėliau bus aptiktas 
neatplėštas ant jo rašomojo stalo. 

Prezidento Roosevelto įpėdinis Harry Trumanas (Haris Trume- 
nas) laikosi griežto antisovietinio kurso. Nesulaukia jo dėmesio net 
Jameso Francko ir šešių jo kolegų iniciatyva. Šie mokslininkai 1945 m. 
birželio mėnesį gynybos ministrui rašo pranešimą, kuriame primyg- 
tinai siūlo Amerikos bombą „pasauliui pirma parodyti kruopščiai pa- 
rinktoje negyvenamoje vietovėje“ (cit. iš Kragho, 1999, 269). 

Tačiau mokslininkų patarimų dabar niekam nebereikia. Jiems 
buvo leista dalyvauti visų laikų didžiausiame tyrimų projekte, kurio 
vertė sudarė apie du milijardus dolerių, ir laikantis griežtos drausmės 
sukurti siaubingiausią ginklą, kokį kada nors žmonija yra turėjusi. 
O laišką gavę žmonės nešioja uniformą ir siekia savų tikslų. Pirmoji 
atominė bomba susprogdinama 1945 m. liepos 16 d. tikrai „kruopš- 
čiai parinktoje negyvenamoje vietovėje“ — Alamogordo dykumoje 
JAV pietvakariuose. Užuot „sėkmę“ pasauliui pademonstravę kaip 
atgrasymo priemonę, kariškiai vadinamąjį „Trejybės“ („Trinity“) ban- 
dymą įvykdo itin slaptai, nes bombą rengiasi panaudoti iš tikrųjų. 

1945 m. rugpjūčio 6 d. 8 valandą 16 minučių virš Hirosimos 
sprogsta keturių tonų urano bomba, vadinama „Little Boy“. „Mažy- 
lis“ akimirksniu nusineša šimto tūkstančių žmonių gyvybes, septy- 
niasdešimt penki tūkstančiai sužeidžiami, dešimtys tūkstančių mirš- 
ta nuo padarinių. Keturių kilometrų spindulio plotas virsta dykra. 

Tuo metu Einsteinų šeima atostogauja Adirondako kalnuose prie 
idiliškų Saranako ežerų į šiaurę nuo Niujorko. Šią baisią žinią pirmo- 
ji per radiją išgirsta Helena Dukas. Kai apie tai praneša Einsteinui, 
šis, anot jos, tik atsidusęs: „O jergutėliau“ Bet ką jis būtų pasakęs, jei 
bomba būtų sprogusi virš Hamburgo ar Frankfurto? 

Amerikiečiai aiškiai pasisako už naująjį ginklą. Net po mėnesio, 
kai buvo bombarduota Hirosima, septyniasdešimt procentų apklau- 
sos dalyvių yra įsitikinę, kad bombos numetimas buvęs „geras daly- 
kas“ (cit. iš Jerome'o, 2003, 58). „Japas gali rinktis: arba kapituliacija, 

arba sunaikinimas“ — taip pavadina straipsnį savaitinis „Newsweek“ 
žurnalas (ten pat, 59). Rugpjūčio 9 d. dvi minutės po dešimtos vie- 
tos laiku puspenktos tonos plutonio bomba „Fat Man“ („Dručkis“), 
kone dukart galingesnė už „Mažylį“, nušluoja nuo žemės paviršiaus 
Nagasakio miestą. Po penkių dienų Japonija kapituliuoja. Dabar kaip 
niekad aišku: mokslas gali karus lemti ir keisti istorijos tėkmę. Tačiau 
kokia kaina? 

Tai, kad pirmieji atominiai smūgiai sutrumpino karą, priartino jo 
pabaigą ir išgelbėjo daug Amerikos kareivių gyvybių, aišku kaip die- 
ną. Tačiau nėra abejonių ir dėl to, kad kareivių aukos būtų buvusios 
daug mažesnės už pražudytų civilių gyventojų skaičių. Politinę JAV 
branduolinės beprotybės prasmę, ypač žvelgiant iš dabarties pozi- 
cijų, sudaro jų pačių pasirinktas sprendimas: „Mažylis“ ir „Dručkis“ 
simbolizuoja nepaliaujamą Amerikos kilimą link — tuo tarpu vienin- 
telės — pasaulinės valstybės. 

Žlugus Trečiajam reichui griuvo ir didžiausias istorijoje politinių 
jėgų trikampis. Tarybų Sąjungai, Jungtinėms Amerikos Valstijoms ir 
Vokietijos Reichui (su sąjungininkais) sudarant visokius sandėrius 
kaip pasaulinės politikos žaidėjams pavyko kurį laiką išlaikyti pu- 
siausvyrą. Iš pradžių Amerika ir Vokietija savo priešu laikė komunis- 
tinę Rusiją, bet sudarius Hitlerio ir Stalino paktą staiga JAV su visu 
pasauliu tampa bendru anųdviejų priešu. Tačiau Vokietijai užpuolus 
Tarybų Sąjungą ir sulaužius paktą, Rusija ir Amerika susivienija prieš 
Trečiąjį reichą. Kai tos dvi itin priešingos didžiosios valstybės kaip 
ginklo broliai kartu įveikia bendrą priešą, pačios tampa priešės — su 
dalimi Trečiajam reichui priklausiusių teritorijų buferine zona. 

Tokie ir panašūs politiniai galios skaičiavimai ne Einsteino reika- 
las. Laikinai pasisakydamas už karą jis stoja vien tik prieš Vokietiją. 
O kai ši buvo nugalėta — jos žlugimą jis laiko ne išvadavimu, o bū- 
tinu visų nusikaltusių vokiečių sutramdymu — atominė bomba jam 
atrodo nebereikalinga, net ir jėgai prieš naująjį priešą demonstruoti. 
Jis nenori suvokti, kad dviejų priešingų partnerių, Tarybų Sąjungos 
ir JAV, aljansas pasiekus bendrą tikslą kone tą pačią akimirką virsta 
tarpusavio priešingybe. 


Einsteinas primena ir perspėja: „Laimėtas karas, bet ne taika“, — 
pareiškia jis 1945 m. pabaigoje per vienerius pietus, skirtus Alfredo 
Nobelio garbei (Einstein, 1993, 134). Keista, bet Japonijos miestų 
bombardavimo jis niekada aiškiai nekritikavo. Turėdamas galvoje 
milijonines Antrojo pasaulinio karo aukas jis sako, kad atominė bom- 
ba „padėtį pakeitė kiekybiškai, bet ne kokybiškai“ (Nathan/Norden, 
1975, 357 ir kt. p.). Kaip parodė antroji XX a. pusė, šio vertinimo 
būta klaidingo. Kaip tik naujoji griaunamosios galios kokybė kardo- 
mąją kartelę pakėlė taip aukštai, kad iki šiol atominio karo išvengta. 
Einsteinas tikisi, kad Sąjungininkai ir toliau galėtų likti aljanse. Ir vėl 
iš jo šaipomasi kaip iš politinio „naivuolio“. Bet ką tai reiškia? Ar ne 
kiekvienas idealizmas atrodo naivus, užtat jis žadina ir išvaduoja iš 
visokios ideologijos bei laikinos prievartos. 

Viename interviu Londono „Sunday Express“ dienraščiui praėjus 
aštuonioms dienoms po Nagasakio bombardavimo Einsteinas ganė- 
tinai realistiškai pripažįsta, kad atominė bomba buvo numesta „sie- 
kiant baigti Ramiojo vandenyno karą anksčiau, nei Rusija prie jo pri- 
sidės“ (cit. iš Jerome'o, 2003, 56), vadinasi, kad šitame pasaulio krašte 
būtų užkirstas kelias sovietiniam blokui. Tačiau jis esąs „įsitikinęs, 
kad prezidentas Rooseveltas, jei būtų buvęs gyvas, būtų uždraudęs 
atominį Hirosimos bombardavimą“ (ten pat). Nesiginčysime dėl to, 
ar Einsteinas teisus, ar ne, ar tuo atveju, jeigu jo trečiąjį laišką Bal- 
tiesiems rūmams Rooseveltas būtų spėjęs perskaityti, nebūtų nutikę 
kaip ir su pirmaisiais dviem. 

Einsteinas vis dėlto tiki, kad jo žodžiai bent kiek yra paveikūs. 
Nors FTB patarimu jam nebuvo leista dalyvauti Manhatano projek- 
te, jo sielą visą gyvenimą temdys dalinės kaltės šešėlis. „Jei būčiau 
žinojęs, kad vokiečiams nepavyks sukurti atominės bombos, nebū- 
čiau niekur kišęs nagų“, — sako jis po karo (Vallentin, 1955, 262). O 
chemikui ir Nobelio premijos laureatui Linusui Paulingui (Polingui) 
keli mėnesiai prieš mirtį prisipažįsta: „Manau, kad padariau gyveni- 
me klaidą pasirašydamas aną laišką“ (cit. iš Briano, 1996, 420). 

Matuojant griežtos dorovės matu Einsteinas nusikalto labiau sau 
nei istorijai. Juk kai 1939-1940 m. rašo laiškus Rooseveltui, toli gra- 

Zu neturi užtektinai patikimos informacijos, kad galėtų žengti tokį 
svarbų žingsnį — reikalauti iš amerikiečių atominės programos. Ta- 
riamoji nuosaka — jei nebūtų jų rašęs, istorija vis tiek nebūtų kitaip 
pletojusis — nepadeda spręsti dilemos. Vis dėlto jis nepajėgia atsi- 
kratyti savotiško kaltės jausmo. 1945 m. rugsėjo pradžioje sūnui 
guodžiasi: „Mielas Albertai! Mano mokslinis darbas tik visai netie- 
siogiai susijęs su atomic bomb“ (laiškas Hansui Albertui Einsteinui, 
1945 09 02, Einsteino archyvas, <75-790>). Lapkričio mėnesį „The 
Atlantic Monthly“ žurnalui teigia: „Aš nelaikau savęs atominės ener- 
gijos išskyrimo tėvu“ (cit. iš Paiso, 1998, 297). 

Tai neapsaugo jo nuo skelbiamos kitos nuomonės. 1946 m. lie- 
pos 1 d. „Time“ žurnalo viršelį puošia nė su kieno kito nesupainio- 
jama galva. Greta vaizduojamas atominės bombos sprogimo grybas, 
iš kurio ryškėja E = mc* formulė. Po ja parašyta: „Pasaulio griovėjas 
Einsteinas. Visa materija sudaryta iš greičio ir liepsnų“ Ten pat dar 
galima perskaityti: „Sprogimų ir gaisrų pragare, kuris mūsų laukia, 
priežastiniais ryšiais istorijoje besidomintieji atpažins neryškius 
kontūrus drovaus, vaikiškai nekalto žmogaus su švelniomis rudomis 
akimis, suglebusiais lyg gyvenimo nuvarginto šuns veido bruožais ir 
audros išdarkytais plaukais“ (cit. iš Paiso, 1998, 292). 

Tokius puolimus Einsteinas atremia nuolankiai: arba nekreipia 
dėmesio, arba juos vertina dalykiškai, kaip 1947 m. kovo mėnesį, kai 
dar ir „Newsweek“ žurnalas skelbia: „Einsteinas — tai tas žmogus, ku- 
ris viskam davė pradžią“ („Newsweek“, 1947 03 10). Tačiau jo sąžinė 
siekia toli už savo paties veiksmų horizonto. Nors prie Manhatano 
projekto ir nebuvo prileistas, jis stoja jo dalyvių pusėn. Tyrėjai savo 
kūrinį išleido iš rankų, bet neatsisakė atsakomybės. Einsteinas sutin- 
ka būti renkamas Atomo tyrėjų gynimo komiteto pirmininku. Fizikos 
nuopuoliu jis laiko kolektyvinį nusižengimą kaip gimtąją nuodėmę, su 
kuria priversti gyventi visi Biblija tikintys žmonės. „Mes padėjome su- 
kurti šį naują ginklą tam, kad aplenktume žmonijos priešus“, - sako jis 
(Vallentin, 1955, 262). Dabar būtina pasirūpinti, kad ugnis neišplistų. 

Einsteinui sąžinė kužda, kad po vienintelio teisingo karo — karo 
su naciais — jis kaip niekad anksčiau privalo kovoti už taiką visame 

pasaulyje. Grįžus prie kategoriško pacifizmo iš naujo atgyja kritiškas 
jo požiūris į Ameriką. Nuo 1945 m. įvyko dramatiškų poslinkių ir jo 
dvasinių jėgų trikampyje. JAV galia, kuria buvo patenkintas, kai reikė- 
jo kariauti su Vokietija, dabar atrodo vis pavojingesnė. „Čionykščius 
ypač svaigina sėkmė“, — rašo sūnui Hansui Albertui, jau gyvenančiam 
Amerikoje (laiškas Hansui Albertui Einsteinui, 1946 arba 1947 02 18, 
Einsteino archyvas, <75-790>). „God's own country*, deja, darosi vis 
arogantiškesnė ir kvaišėja nuo galios“ (laiškas Hansui Albertui Eins- 
teinui, 1947 08 25, Einsteino archyvas, <75-844>). Einsteinui dabar 
kelia „didesnę baimę nacionalizmo stiprėjimas Jungtinėse Amerikos 
Valstijose negu Tarybų Sąjungoje, — praneša Antoninai Vallentin, — 
nes pas mus jis panašus į savotišką liaudies isteriją, kuri nacijai, kitu 
atžvilgiu tokiai didingai, nelabai tinka“ (Vallentin, 1955, 270). 

Profesorius ypač energingai pasisako prieš JAV militarizavimą, 
jam primenantį „militaristinę religiją“ kaizerinėje Vokietijoje. Kai 
1948 m pavasarį Niujorko koncertų Carnegie Hall (Karnegio salėje) 
priima „One World Award“ apdovanojimą, vėl aiškiaregiškai numato 
artėjančius niūrius metus, kurie į Amerikos istorijos vadovėlius įeis 
makartizmo pavadinimu. „Peršamas nacijos militarizavimas mums 
gresia ne tik tiesioginiu karu: pamažėl ir neišvengiamai jis palaidos 
demokratinę mūsų šalies dvasią ir individo orumą“ (cit. iš Nathano 
ir Nordeno, 1975, 476). 

Nusivylęs Jungtinių Tautų Organizacija, įsteigta 1945 m. birželio 
mėnesį San Fransiske, jis reikalauja: „Bombos paslaptį reikėtų pati- 
kėti pasaulinei vyriausybei“ (cit. iš Paiso, 1998, 297). Einsteino gyve- 
nimo tema — vienijimasis — pasiekė politinę plotmę. Komunizmas 
ir kapitalizmas nesiduoda suderinami kaip kvantinė mechanika ir 
bendroji reliatyvumo teorija. Jis kritikuoja ir Maskvą, ir Vašingtoną 
už priešinimąsi kartu valdomo pasaulio idėjai. Ankstesnių dienų na- 
cionalizmas vis tiek nebeatitinka laiko dvasios. 

Jau 1945 m. jis įspėjo: „Nauji karai bus neišvengiami, kol nepri- 
klausomos valstybės ir toliau ginkluosis, o ginkluotę slėps“ („New 


* Paties Dievo valstybė (angl.). 

York Times“, 1945 09 15). Būdamas puikios nuovokos prognozuoja, 
kad atominės bombos monopolį JAV netrukus praras. Todėl kaip 
Atomo tyrėjų gynimo komiteto pirmininkas reikalauja bendradar- 
biauti, o ne konfrontuoti. „Amerikiečių ir britų tautoms šis ginklas 
buvo perduotas kaip visos žmonijos patikėtinėms, kaip kovotojoms 
už taiką ir laisvę“ (Einstein, 1993, 133 ir kt. p.). 

Išties protingos mintys, bet pokario tikrovėje jos atrodo ganėti- 
nai naivios — ir pavojingos. Minėtąjį komitetą, įkurtą 1946 m., FTB 
iškart ėmė stebėti. Kadangi jam vadovauja Einsteinas — tokia Hoo- 
verio žmonių logika, — paslaptis neišvengiamai bus išduota. Nors 
FTB kol kas Einsteino dar neapkaltina šnipinėjimu, tačiau jo neanti- 
tarybinės pozicijos pakanka, kad būtų laikomas priešišku Amerikai 
ir nuolat sekamas. 

Žinoma, viskas laikoma paslaptyje, bet Einsteinas neturi jokių 
iliuzijų dėl savo statuso Amerikos valstybėje. 1948 m. liepos mėnesį 
pietaudamas su Lenkijos pasiuntiniu pataria jam turėti galvoje, kad 
„Jungtinės Valstijos nebėra laisva šalis ir mūsų pokalbis neabejoja- 
mai įrašinėjamas. Ši patalpa priraizgyta vielų, o mano namas akylai 
sekamas“ (cit. iš Jerome'o, 2003, 93). 

Sielvartas graužia jį ir fiziškai: vis daugiau ryškėja senatvės bruo- 
žų. „Metai ant Einsteino gula visu svoriu. Jis artinasi prie manęs sun- 
kiais žingsniais, aš nebematau ankstesnio žvalumo ir ramaus judė- 
jimo, — praneša Elsos draugė Antonina Vallentin, 1948 m. pavasarį 
Einsteiną dar kartą aplankiusi Prinstone. — Tačiau labiausiai sukrečia 
jo pasikeitusios akys. Aplink rudi tarsi įdeginti ratilai, pereinantys į 
didelius violetinius žiedus, nutjsusius iki skruostų. <...> Akių obuo- 
liai įkritę į gilias duobes, bet niekas neįstengė paliesti žaižaruojančio 
žvilgsnio, tos neblėstančios tamsios ugnelės“ (Vallentin, 1955, 279). 
Nors „vis dar nusikvatoja kaip kadaise, kai kas absurdiška sužadina 
jo humoro jausmą, bet juokiasi trumpai ir sausai. Juokas nebeskam- 
ba iš visos krūtinės, tai tik lūpų juokas, kuris pats save pergyveno“ 
(ten pat, 280). 

Iš pradžių palyginti niekuo ypatinga Hooverio įstaigos popierių 
liüne neišsiskiriantis Einsteino atvejis nuo 1949 m. virsta — žinoma, 

ir toliau visiškai slaptai — tikra raganų medžiokle. Sekliams nurodo- 
mas tikslas — atimti pilietybę ir ištremti kaip nepageidaujamą užsie- 
nietį. Nors sekimo masto ir smulkmenų Einsteinas tiksliai nežino, 
bet jaučiasi panašiai kaip prieš dvidešimt metų Vokietijoje. Netekus 
iliuzijų, kad Amerika yra laisvę mylinti šalis, paskutiniai penkeri me- 
tai virsta, ko gero, liūdniausiu jo biografijos tarpsniu. 

1946 m. Winstonas Churchillis prakalba apie „geležinę uždangą“. 
Siekdama stabdyti sovietinį ekspansionizmą Amerika ima remti Va- 
karų Europos valstybes, pirmiausia teikdama joms Marshallo (Mar- 
šalo) planu numatytą finansinę paramą. Maskvos atsakymo ilgai 
laukti nereikėjo: 1948 m. vasarį kyla valstybinis streikas komunisti- 
nėje Čekoslovakijoje, 1949 m. liepą kaip reakcija į Vokietijos Federa- 
cinės Respublikos įkūrimą gegužės mėnesį užtveriamas Vakarų Ber- 
lynas. Spalio mėnesį įkuriama Vokietijos Demokratinė Respublika. 
Tais pačiais metais komunistai paskelbia Kinijos Liaudies Respubli- 
ką. 1950 m. viduryje JAV vėl įsivelia į karą, kai nusprendžia Pietų 
Korėjai padėti apsiginti nuo komunistinės Šiaurės. 

Kur kas svarbesnis incidentas, privertęs komunistinės grėsmės 
baimę virsti akivaizdžia isterija, įvyko 1949 m. rugsėjį. Tarybų Są- 
junga susprogdina savo pirmąją atominę bombą ir atima iš ameri- 
kiečių branduolinio ginklo monopolį. Dar baisiau: paaiškėja, kad 
tarybinė „sėkmė“ susijusi su žvalgyba. 1950 m. sausio 13 d. vokiečių 
fizikas Klausas Fuchsas (Fuksas) anglų saugumui prisipažįsta išda- 
vęs paslaptį. Ilgus metus britai ir amerikiečiai juo visiškai pasitikė- 
jo, o jis savo žinias slapta perdavinejo Maskvai. Dabar iš principo 
yra įtartinas kiekvienas, bet pirmiausia visi mokslininkai. Istorijos 
apie „raudonuosius šnipus“ stambiomis antraštėmis spausdinamos 
ir rimtuose laikraščiuose. 

Įvykis veja įvykį. 1950 m. sausio 31 d. prezidentas Trumanas pa- 
skelbia programą forsuotai kurti vandenilinę bombą, nepalyginamai 
didesnės griaunamosios galios branduolinį ginklą nei ant Japonijos 
numestosios bombos. Programai vadovaus imigrantas iš Vengrijos 
Edwardas Telleris. Ginklavimosi spiralė sukasi. Tuo pat metu prade- 
damas rašyti vienas iš tamsiausių Amerikos istorijos puslapių. Vasario 

9 d. senatorius respublikonas Josephas McCarthy (Džozefas Makar- 
tis) pasako pirmąją iš savo liūdnai pagarsėjusių kalbų prieš komuniz- 
mą. Tais pačiais metais jis paskiriamas Senato komisijos valstybinių 
įstaigų „pinklėms“ tirti pirmininku. Išaušo makartizmo laikai. 

Įtarinėjimai, šmeižtai ir nepagrįsti nuosprendžiai pusę dešimtme- 
čio nuodija JAV visuomeninį klimatą. Kasdienybe tampa suėmimai, 
sužlugdyta karjera ir savižudybės. Apytiksliai skaičiuojant dešimt 
tūkstančių žmonių netenka darbo vien todėl, kad atsisako bendra- 
darbiauti su komunistų medžiotojais. 

Vienas iš nuolatinių įtariamųjų prabyla jau netrukus po 
McCarthy'o kalbos: 1950 m. vasario 12 d. Einsteinas per vieną viso- 
je šalyje rodomą televizijos kanalą įspėja dėl vandenilinės bombos 
padarinių. Ant kortos statomas visos žmonijos likimas — išgirsta jį 
sakant ir pamato milijonai NBC programos „Today with Mrs. Roo- 
sevelt“* žiūrovų. „Nusiginkluoti arba mirti, — sako Einsteinas“ — taip 
paskui pavadina savo straipsnį „The New York Daily News“ laikraš- 
tis (cit. iš Jerome'o, 2003, 156). Įtariama net ankstesniojo prezidento 
našlė, rašanti į šį politinį žurnalą. 

Kitą dieną Edgaras Hooveris, ilgametis FTB vadovas, pareika- 
lauja išsamios medžiagos apie nemėgstamą bendrapilietį Einsteiną. 
Vasario 15 d. jis jau laiko rankose visus dokumentus. Kaip turėjo 
apsidžiaugti paskaitęs, kad Einsteino įvažiavimas į JAV dėl narystės 
įvairiose ardomosiose organizacijose, pavyzdžiui, tokioje kaip Tarp- 
tautinė darbininkų pagalba, galimas daiktas, buvo neteisėtas. Be to, 
fizikas apie 1930 m. kaip asmeniškas kurjeris siuntinėjęs Komunistų 
partijos Centro Komiteto laiškus, telegramas ir telefoninius praneši- 
mus. 1947 m. jis neva sakęs: „Padariau klaidą pasirinkdamas Ameri- 
ką kaip laisvės šalį, klaidą, kurios nebegalėsiu ištaisyti visą gyvenimą“ 
(cit. iš Jerome'o, 2003, 171). 

Pirmas išsamus slaptosios tarnybos pranešimas apie Einsteiną 
baigtas rengti 1950 m. kovo 13 d. Jame pateikiamas ilgas tariamų jo 
ryšių su komunistais ir veiklos pastarųjų naudai sąrašas per laiko- 


* „Siandien su misis Roosevelt“ (angl.). 

tarpį, kai gyveno Vokietijoje. Čia išvardijama ir informacija, kurią jis 
būtų bet kada mielai skelbęs. Jis niekuomet neslėpė, kad savo vardą 
dovanodavo visoms įmanomoms, taip pat ir komunistinėms organi- 
zacijoms, kurios kovojo su karu ir neteisingumu. 

Federaliniam tyrimų biurui Einsteinas kėlė įtarimų jau vien todėl, 
kad pasisakė prieš juodaodžių linčiavimą JAV. Tokių žudynių skai- 
čius karui pasibaigus staigiai išaugo. Einsteinas atvirai nepritarė ra- 
sizmui. Jis protestavo prieš Amerikos komunistų areštus, darė žygius 
prieš nusikaltėlių baudimą mirtimi. 1948 m. rėmė nepriklausomą 
kairiųjų kandidatą į prezidentus Henry Wallace'ą (Anri Volesą). Ta- 
čiau gerokai didesnį įtarimą kelia toks kairysis, kuris reikalauja, kad 
būtų įkurta pasaulinė vyriausybė dalyvaujant rusams, o šios rankose 
būtų atominio ginklo paslaptis. Hooverio viltis tokia: kadangi sovie- 
tai jau kuria vandenilinę bombą, o priešų agentų baimė nepaprastai 
išaugo, metas Einsteiną padaryti šnipu. | 

Jau nuo 1934 m. FTB kaupė visus su Einsteinu susijusius paštu 
gaunamus raštus, taip pat ir netikrų liudytojų bei akivaizdžių kvailių 
įtarinėjimus, o kvailius Einsteinas, kaip pats vieną kartą sakė, veikiąs 
tarsi magnetas. Tarp tų laiškų yra tokių neaiškių teiginių, kaip, tar- 
kim, kažkokios Lucy Apostolinos (Liusi Apostolinos) iš Džersi Sičio 
pasakojimas, neva Einsteinas išradęs elektrinį robotą, galintį skaityti 
ir veikti žmogaus mintis. Vienas anoniminis informuotojas aiškina, 
kad Einsteinas eksperimentuojąs su spinduliais, kuriais galima su- 
naikinti lėktuvus ir tankus. 

„Aš beveik visai netekau gero vardo“, - praneša jis bičiuliui Besso 
(laiškas Michele'iui Besso, 1951 12 12, Einstein/Besso, 1972, 453 ir 
kt. p.). Einsteinas skundžiasi, kad amerikiečiai „pasišovę pranokti ir 
vokiečių karinį mentalitetą“. Beveik niekada jis nesijautęs toks susve- 
timėjęs ir niekur nerandąs žmogaus, su kuriuo tūrėtų ką nors bendra. 
Vienišesnis, ko gero, nebuvo niekada. „Daugelis mielųjų draugų, — 
rašo 1952 m. gegužės mėnesį Maxui Bornui, — jau yra atgulę į kapus“ 
(laiškas Maxui Bornui, 1952 05 12, Einstein/Born, 1982, 257). 

Einsteinas jaučia ir kosmopolito vienatvę: jis nebegali įvardyti nė 
vienos vietos, kurios ilgėtųsi. Su tėvyne šiek tiek asocijavosi vienin- 

tele vieta — vila Kapute, bet ja galėjo mėgautis tik tris vasaras. Jei 
atsirastų pasas su užrašu „Pasaulio pilietis“, Einsteinas būtų pirma- 
sis, kuriam jį reikėtų įteikti. Netekęs iliuzijų dėl Amerikos ir išvy- 
dęs joje net fašistinių tendencijų jis nebeturi šalies, kurioje norėtų 
įgyvendinti savo idealus, net ir kadaise taip dievintoje Šveicarijoje, 
tačiau jai kaip dviejų valstybių pilietis iki gyvenimo pabaigos išsau- 
go prieraišumą. 

„Šitą šalį mėgstu tiek, kiek ji manęs nemėgsta“, — sako jis likus 
trejiems metams iki gyvenimo pabaigos (Seelig, 1952, 180). Nesan- 
tarvės priežastis yra tokia: kai Einsteinas 1933 m. atsisveikinęs su 
Vokietija paprašo Šveicarijos apsaugoti nacių konfiskuojamą jo tur- 
tą, priklausantį jam kaip turinčiam dviejų valstybių pilietybę, vy- 
riausybė Berne nuo jo nusigręžia. Kadangi „profesorius Einsteinas 
keliavo su Vokietijos diplomato pasu“, esą „akivaizdu, kad susiklostė 
prielaidos Einsteinui netaikyti Šveicarijos diplomatinės apsaugos“ 
(„Weltwoche“, Nr. 20/04, 51). 

Sutikęs būti šlovinamas kaip vokietis, tegu dabar pats su vokie- 
čiais ir tvarkosi. „Pridurtina ir tai, kad priemonių, kurios dabar jam 
Vokietijoje taikomos, šios šalies įstaigos ėmėsi prieš jį kaip Reicho 
pilietį tariamai pažeidusį piliečio pareigas“ Tad Šveicarija iš esmės 
argumentuoja tuo, kad Einsteinas skleisdamas „prasimanymus apie 
piktadarybes“ stojo prieš Vokietijos vyriausybę. | 

Einsteinas, žinoma, ginasi teigdamas, „kad aš neturiu būti pri- 
lyginamas tiems žmonėms, kurie Šveicarijoje vadinami tipišku „po- 
pierinio šveicaro“ vardu“ („Weltwoche“, Nr. 20/04. 52). Nepaisant to, 
federacinė kantonų vyriausybė nekliudo gestapui nusavinti jo maž- 
daug 58 tūkstančių markių vertės turto. Sūnui Hansui Albertui jis 
paskui skundžiasi: „Šveicarija nė piršto nepajudino, kad sukliudytų 
Vokietijoje atimti iš manęs santaupas“ (laiškas Hansui Albertui Eins- 
teinui, 1936 02 03, Einsteino archyvas, <75-976>). O Milevai į Švei- 
cariją praneša: „Šveicarai man nė kriuktelėjimu nepadėjo“ (laiškas 
Milevai Marič, 1937 07 21, Einsteino archyvas, <75-938>). 

Izoliuotas ir praradęs visas iliuzijas septyniasdešimt ketverių metų 
Einsteinas ryžtasi dar vienam viešam puolimui. Priežastis — gresianti 

mirties bausmė sutuoktiniams Juliusui ir Ethelei Rosenbergams (Ju- 
liusui ir Etelei Rozenbergams). Šnipinėjimo isterijos įkarštyje vyras 
ir žmona 1950 m. suimami ir apkaltinami Maskvai perdavę atomi- 
nes paslaptis; už tai 1951 m. pavasarį abu nuteisiami mirties bausme. 
Kaltinimas grindžiamas iš esmės Ethelės brolio liudijimu, žmogaus, 
kuris gelbėdamas savo paties kailį pasmerkia myriop seserį ir svainį. 
Tik 2001 m. pabaigoje jis prisipažins, kad melavo, nors ir buvo pri- 
siekęs sakyti tiesą. 

Artėjant bausmės vykdymo dienai abejonės nuosprendžiu sukelia 
masines demonstracijas visame pasaulyje. Šimtai tūkstančių žmonių 
išeina į gatves Paryžiuje, Londone ir Romoje, Maskvoje, Prahoje ir 
Varšuvoje, Niujorke, Vašingtone ir Toronte. Einsteinas iš pradžių 
mėgino šį tą nuveikti privačiai: parašo laišką kadenciją baigiančiam 
prezidentui Trumanui. Pamatęs, kad iš to nieko gero, prisideda prie 
kovos už malonės suteikimą Rosenbergams. Toje kovoje dalyvauja ir 
daug kitų žymių asmenų: Pablo Picasso, Jeanas Paulis Sartre'as (Ža- 
nas Polis Sartras) ir net popiežius Pijus XII. Nepaisant visų protestų 
sutuoktiniai gyvenimą baigia elektros kėdėje. 

Remdamas pasmerktuosius Einsteinas suteikia Hooveriui ir 
McCarthy'ui naujos medžiagos. Aplankai storėja ir dar labiau iš- 
pampsta, kai Einsteinas drąsiai ir nedviprasmiškai pasisako prieš 
save teisiais laikančius persekiotojus ir stoja ginti jų aukų. Kadangi 
situaciją Amerikoje jis palygina su padėtimi Vokietijoje prieš Hitle- 
riui ateinant į valdžią, vadinasi, viešai kviečia nesilaikyti įstatymų. 

„Neslėpsiu, matau tik revoliucinį kelią — vengti bendradarbiauti, 
kaip moko Gandhis, — rašo jis 1953 m. atvirame laiške vienam jo 
pagalbos prašančiam persekiojamam mokytojui. - Kiekvienas inte- 
lektualas, pakviestas į komisiją, turėtų atsisakyti duoti parodymus, 
t. y. turėtų būti pasirengęs sėsti į kalėjimą ir leistis būti sužlugdomas 
ekonomiškai, žodžiu, savo asmeninius interesus turėtų aukoti dėl ša- 
lies kultūros interesų. <...> Jei rasis daug žmonių, pasiryžusių žengti 
šiuo sunkiu keliu, sulauksime sėkmės. Jei ne, tada pirmiausia šios 
šalies intelektualai nenusipelnys nieko geresnio kaip vergovės, kuri 
jiems skirta“ (Dukas, 1979, 290 ir kt. p.). | 


+ 

Jau vien šitų eilučių būtų užtekę jį patį iškviesti į komisiją. Tačiau 
McCarthy, kaip ir Hooveris, baiminasi padarinių. Nors Einsteiną ir 
vadina „Amerikos priešu“ (cit. iš Jerome'o, 2003, 240), bet nekyla 
abejonių, kad fizikas tribunolą apverstų aukštyn kojomis ir kaltini- 
mus nukreiptų prieš pačius kaltintojus. 

Tais pačiais 1953 m. FTB vadovui Hooveriui švysteli naujų vil- 
čių Einsteiną vis tiek kaip nors įvaryti į kampą. Rugsėjo 4 d. į Ma- 
jamio FTB patalpas įžengia gerai apsirengęs maždaug šeštą dešimtį 
einantis žmogus duoti parodymų apie Einsteino komunistinę pra- 
eitį. Pasisako esąs Paulis Weylandas - tas pats, kuris kaip dešinysis 
demagogas su savo Vokiečių gamtotyrininkų darbo draugija mokslo 
grynumui saugoti 1920 m. kartu su Ernstu Gehrcke buvo sukvietęs 
didelį prieš Einsteiną ir jo reliatyvumo teoriją nukreiptą susirinkimą, 
paskui veikiai dingo iš akiračio. 

Dabar jis liudija, kad Einsteinas 1920 m. viename straipsnyje pa- 
reiškęs esąs komunistas. Į klausimą, kodėl tuos duomenis pateikiąs 
kaip tik šiuo metu, nieko aiškesnio nepasako, išskyrus tai, kad šio fi- 
ziko seniai neapkenčiąs. Galimas daiktas, nori paspartinti pilietybės 
suteikimo procesą sau ir žmonai. Hooveris nežino, kad turi reikalą 
su vėjagalviu, kurį ir patys naciai buvo uždarę į cypę. Po karo Berlyne 
jis dirbo amerikiečiams: iš pradžių vertėju, paskui dokumentacijos 
centro darbuotoju, kur galėjo prieiti prie visų nacistinės partijos as- 
menų bylų. Naudodamasis iš čia paimtomis žiniomis jis prievartauja 
buvusius partinius, kol iš to centro jį išmeta. Dar spėja laiku nutūpti 
Jungtinėse Amerikos Valstijose. 

Tačiau Hooverio pučiamas vilčių burbulas po kiek laiko subliūkš- 
ta. Minėto straipsnio laikraštyje niekas neranda, todėl šis reikalas, 
kaip ir viskas Weylando gyvenime, nueina perniek. Antra vertus, 
Einsteino kvietimas imtis pilietinio nepaklusnumo akcijos sukelia 
pasaulinį furorą. Šitaip demaskuotas makartizmas duoda pradžią 
prieš Ameriką nukreiptam judėjimui visame pasaulyje. Taip pat ir 
JAV Einsteinas sulaukia daugybės žmonių paramos, bet nė kiek ne 
mažiau ir pasipriešinimo tokių, kurie teigia: „Juos reikėtų grąžinti 
į tėvynę, o ten uždaryti į koncentracijos stovyklą“ (cit. iš Jerome, 

2003, 240). Einsteinas juokauja, kad mieliau büty santechnikas: tada 
galėtų be problemų sakyti, ką mano. Santechnikų susivienijimas ne- 
trukus pasiūlo jam tapti garbės nariu. 

Bendra nuotaika, kuri Einsteiną lydi iki karsto lentos, yra palai- 
koma priekaišto, kad jis neturįs dėkingumo jausmo, nes „iš Jung- 
tinių Valstijų gavęs nepalyginamai daugiau, nei joms davė“ (cit. iš 
Jerome'o, 2003, 240). Įtakingiausi laikraščiai pasirenka Einsteinui 
priešingas pozicijas. „Pilietinio nepaklusnumo jėgos“, — rašo 1953 m. 
birželio 13 d. „New York Times“, esančios ne tik antiįstatymiškos, bet 
ir „nenatūralios“ („New York Times“, 1953 06 13). 

Be ano visuotinį dėmesį patraukusio atviro laiško persekiojamam 
mokytojui, Einsteinas sulaukęs žilos senatvės atliko dar vieną žyg- 
darbį. Didžiulį atgarsį sukelti jam pavyksta tik sumaniai perlenkiant 
lazdą ir ne vien kritikuojant, o kviečiant nelegaliai priešintis. Tuo jis 
gerokai paspartina makartizmo eros, kuri tęsėsi vos kelis mėnesius 
ilgiau, nei Einsteinas gyveno, pabaigą. | | 

Viskas galėjo baigtis ir kur kas blogiau. Daugumos persekiotojų 
nuomone, jis yra „kairysis“, garbinantis Leniną ir priklausęs ne vie- 
nai Komunistų partijai artimų organizacijų. Jei Edgaras Hooveris 
būtų disponavęs visa ta informacija, kuri žinoma dabar, begalinės 
makartizmo tribunolų isterijos įkarštyje jų būtų pakakę kaltini- 
mams iškelti. 

Nuo 1945 m. FTB kaupia duomenis ir apie Einsteino sekretorę 
Heleną Dukas. Buvo likusios vos kelios savaitės iki fiziko mirties, 
kai du biuro tarnautojai aplanko artimiausią Einsteino bendradarbę. 
Nors iš apklausos nieko gero neišėjo, bet duomenų rinkėjai stumiasi 
teisingu keliu. Panelės Helenos Dukas bute Berlyne iš tikrųjų aktyviai 
veikė McCarthy'o medžiojami „komiai“ (taip Amerikos dešinieji va- 
dina komunistus). Nuo 1931 m. pavasario iki 1933 m. vidurio Vokie- 
tijos komunistų partija nuomos sąlygomis čia buvo įkūrusi nelegalų 
biurą, kuriame buvo sudarinėjami žvalgybiniai pranešimai ir galbūt 
net šifruojama informacija. Kiek Helena Dukas apie tas machinacijas 
žinojo, dabar nebeįmanoma nustatyti. O tai, kad ji išvis nenutuokė, 
kuria kryptimi ten buvo dirbama, patikėti sunku. 


—-440— 


Tačiau pavojingas Einsteino artumas slaptajai veiklai tuo dar 
nesibaigia. Remiantis berlyniečio istoriko Siegfriedo Grundmanno 
tyrimais, negalima atmesti prielaidos, kad net paties Einsteino bu- 
tas buvo naudotas kaip sovietinių šnipų ryšių mazgas, nes vienas 
iš Maskvos agentų į Haberlando gatvės butą galėjo ateiti kada pa- 
norėjęs: tai buvo Einsteino žentas Dimitrijus Marianovas. Kai šei- 
mininko ilgai nebūdavo namie — vasaromis per atostogas Kapute, 
žiemomis per keliones po JAV - miesto bute jis galėdavo šeiminin- 
kauti su žmona Margot, o kai kada ilgesnį laiką būti ir vienas. „At- 
sižvelgdami į viską, ką žinome, — rašo Grundmannas, — galime ma- 
nyti, kad Einsteino butas buvo naudojamas šnipinėjimo tikslams“ 
(Grundmann, 2004, 615). 

Jei Hooveris ir McCarthy būtų turėję duomenų dar ir apie Marga- 
ritą Konenkovą, Einsteinas, ko gero, būtų tikrai pakliuvęs į jų spąstus. 
Su keturiasdešimt vienerių metų ruse Einsteinas susipažino tada, kai 
jos vyras skulptorius Sergejus Konenkovas lipdė jo biustą. Marga- 
rita ir Albertas įsimyli, rašinėja vienas kitam aistringus laiškus (jie 
atrandami tik 1998 m.), o jų meilės romanas tęsiasi iki tol, kol rusai 
sutuoktiniai 1945 m. grįžta į Maskvą. Tai, kuo Albertas ir Margarita 
dalijasi, tarp savęs vadina „Almar“ - šį žodį Einsteinas sudėlioja iš 
pirmųjų savo ir jos vardo skiemenų: Albertas ir Margarita. 

„Viskas čia man primena Tave, — rašo jai vieną kartą. - Almaro 
antklodė, žodynai, nuostabi pypkė, kurią jau laikėme prapuolusia, ir 
kiti smulkūs daikčiukai mano celėje; taip pat ir vienišas lizdas“ (cit 
iš „Weltwoche“, Nr. 20/04, 51). Tačiau vieno dalyko fizikas, ko gero, 
nežinojo: labai didelė tikimybė, kad Konenkova dirbo slaptajai so- 
vietinei KGB tarnybai. Ar ji iš tikrųjų jį šnipinėjo ir stengėsi išgauti 
karinių paslapčių - jų jis ir taip nežino, — lieka neaišku. Bet Edgaras 
Hooveris turėjo apsidžiaugti, nors Einsteinas mirė, kad iš dalies buvo 
teisus nepritardamas jo dalyvavimui Manhatano projekte. 

Einsteiną traukia ne tik blondinės rusės grožis. Ji įkūnija jam se- 
nąją Europą, kurios iki paskutiniųjų gyvenimo dienų ilgisi Naujaja- 
me Pasaulyje. Anot Einsteino bičiulio Prinstone Gillet Griffino (Zy- 
lio Grifeno), „dalį Senojo Pasaulio“ jam priminė ir Johanna Fantova, 

su kuria nuo penktojo dešimtmečio pabaigos palaikė meilės ryšius. 
„Ji skaitydavo jam ką nors iš Goethe's kūrybos. Ji siejo jį su dalykais, 
kurių jis ilgėjosi“ („New York Times“, 2004 04 24). 

Dvidešimt dvejais metais jaunesnė Hanne'a, kaip Einsteinas ją 
vadina, 1939 m. jo primygtinai patariama iš Prahos buvo imigravusi 
į JAV. Jis pažinojo jos vyro šeimą nuo 1911 m., kai gyveno Prahoje. 
O vyro motina Bertha Fanta tuo metu rengdavo pobūvius salone, 
kuriame Einsteinas susipažino su Maxu Brodu ir Franzu Kafka. Tad 
į senatvę Einsteinas su tuomečio salono šeimininkų marčia užmezgė 
flirtą. Įprastine maniera jis rašo jai laiškus ir eilėraščius, kuriuos kai 
kada pasirašo Tavo Dramblys. Jis kviečia ją buriuoti (pats apsitaisęs 
mėgstamomis apskurusiomis drapanomis, ji — elegantiška suknele), 
jie kartu vaikšto į koncertus, skambina vienas kitam po kelis kartus 
per savaitę telefonu; ji reguliariai lankosi jo namuose, net apkerpa 
jam gaurus. Einsteinas jai irgi paskiria ne vieną eilėraštį. 


Miela Hanne! 
Pasiilgęs, iškankintas 
Noriu tau nors taip priminti, 
Kad man vis esi širdy, 
Antro aukšto kambary. 
Greit šeštadienio išauš 
Šventas rytas mus priglaus. 
Laukia tad tavęs Dramblys — 
Gal pro langą pamatys. 
Bus dešrelių, kepinių, 
Bus ir bučinių saldžių. 

Tavo A. E.* 


* Liebe Hanne! / Ganz erschöpft vom langen Schweigen / Muss auf diesem Weg ich 
zeigen / Dass du stets mir bist im Sinn / Tief im Oberstübchen drin. / Heilger Sams- 
tag nahet sich / Ängstlich drum erwartet dich / Der bewusste Elefant / Bess’res hat 
er nicht gekannt. / Frohes Wiedersehen mit Würsteln / und Bussel. / Dein A. E. 
(Visos Fantovos citatos yra iš jos neskelbto dienoraščio, Princeton Library). 

1981 m. Fantova mirė. Savo bendravimo su Zymiuoju pensininku 
įspūdžius užrašė dienoraštyje. 2004 m. vasarį šešiasdešimt dviejų 
puslapių mašinraštis netyčia aptinkamas jos asmeniniame aplanke 
Prinstono universiteto bibliotekoje — nedidelė sensacija. Tai vienin- 
telis išsamus Einsteino paskutinio gyvenimo tarpsnio paliudijimas, 
paliktas žmogaus, kuris jam buvo toks artimas. Iš dienoraščio, be 
kita ko, matyti, su kokiu užsidegimu jis, kuris jaučiasi esąs „senas 
revoliucionierius“, tęsė kovą iki paskutiniųjų. „Politiškai aš vis tebesu 
ugnimi spjaudantis Vezuvijus: 

Apie McCarthy'o palaikytojus jai sako: „Kvailių viešpatavimas 
yra neįveikiamas, nes jų tiek daug, o balsai skaičiuojami kaip ir 
mūsų“ — kiekvienos demokratijos dilema: nuo demagogijos iki po- 
pulizmo. „Gods own country darosi vis keistesnė, — rašo jis 1954 m. 
gruodžio mėnesį sūnui Hansui Albertui. — Viskas, taip pat ir kvai- 
lybės, čia gaminama masiškai“ (laiškas Hansui Albertui Einsteinui, 
1954 12 28, Einsteino archyvas, <75-917>). O Fantovai pareiškia: 
„Politiškai čia viskas atrodo siaubingai“ Viena iš žymiausių „raganų 
medžioklės“ aukų yra jo artimiausias bičiulis Prinstone J. Robertas 
Oppenheimeris, Manhatano projekto vadovas, dabar Perspekty- 
viųjų tyrimų instituto direktorius; 1954 m. jis netenka priėjimo prie 
Atominės energijos komisijos dėl — prisipažinto — artumo kairie- 
siems sluoksniams. 

Anot Fantovos, Einsteinas jaudinasi dėl to, kad jo bičiulis „seniai 
nespjovė į viską“, užuot tą dalyką išgyvenęs kaip asmenišką pralai- 
mėjimą. „Oppenheimeris nėra čigonas kaip aš, gimęs su dramblio 
oda, — sako Einsteinas. — Manęs negali įžeisti niekas, nuo manęs vis- 
kas — kaip nuo krokodilo vanduo“ Sielos šarvai, kuriais jis nuo išorės 
saugo visa, kas „tik asmeniška“, išlieka tvirti iki žilos senatvės. 

Sūnui Hansui Albertui vieną kartą rašė: „Pavydą pats esu pajutęs 
visomis formomis. Ir dabar ne kitaip. Tik nūnai nebepriklausau nuo 
visų tų, kurie manęs neapkenčia“ (laiškas Hansui Albertui Einstei- 
nui, be datos, Einsteino archyvas, <75-800>). Vis dėlto yra priverstas 
pripažinti, kad pats irgi mėgaujasi tam tikra „kvailio laisve“: „Iškištas 
liežuvis simbolizuoja mano politines pažiūras“, — sako Fantovai. Čia 

minima Einsteino nuotrauka buvo padaryta per jo septyniasdešimt 
antrąjį gimtadienį ir yra ultimatyvi etiketė bei popsinis motyvas vi- 
sokiems plakatams, ženkliukams ir marškinėliams su vaizdais. Nuo- 
trauka jį vaizduoja sėdintį tarp Franko Aydellote’o (Eideloto), buvusio 
Perspektyviųjų tyrimų instituto direktoriaus, ir jo žmonos automo- 
bilio salone. Tiktai šios nuotraukos iškarpa su jo galva tampa iko- 
na — paties sukurta: šį portretą jis užsako padauginti dideliu tiražu ir 
išsiunčia draugams, pažįstamiems bei kolegoms. Tačiau toli gražu ne 
viskas taip atrodo, kaip galima manyti iš jo žinomiausios nuotraukos. 
Kai instituto kolegos neįstengia priimti bendro pareiškimo dėl savo 
direktoriaus Oppenheimerio, Einsteinas pasišlykštėjęs nuo jų nusi- 
grezia sakydamas: „Buvo bjauru, žmonės yra blogas išradimas“. 

Jis kategoriškai stoja ir prieš naują Vokietijos ginklavimąsi. „Užuot 
tarusis su Rusija, padedama Vokietijai ginkluotis“ Kadangi „visi siau- 
bingi dalykai, kurių vokiečiai pridarė, <...> pamiršti“, Einsteinas regi 
vėl artėjant „didelį karo pavojų“. Kai 1954 m. spalio mėnesį Prinsto- 
ne apsilanko Werneris Heisenbergas, Einsteinas apie neapibrėžtumo 
principo autorių pareiškia, kad šis esąs „didelis nacis“ ir „didelis fi- 
zikas, bet nemalonus žmogus“. Dėl Heisenbergo artumo nacionalso- 
cialistiniam režimui iki šiol girdėti visokių nuomonių. Aišku viena: 
rudmarškinių priešininkas Heisenbergas tikrai nebuvo. 

Su vokiečiais Einsteinas, šiaip ar taip, yra galutinai susitvarkęs. 
Visus mėginimus atstatyti senus tiltus kategoriškai atmeta. Nenori 
būti nei padaromas Maxo Plancko draugijos užsienio nariu („papras- 
čiausiai dėl švaros poreikio“; laiškas Otto Hahnui, 1949 01 28, cit. iš 
Fölsingo, 1993, 816), nei saistytis kokiais nors akademiniais ryšiais. 
Nebeturįs noro, rašo jis Arnoldui Sommerfeldui į Miuncheną, „tu- 
rėti ką nors bendra su vokiečiais, taip pat ir su palyginti niekuo dėta 
akademija“ (laiškas Arnoldui Sommerfeldui, 1945 12 14, cit. iš Föl- 
singo, 1993, 815). Vakarų Vokietijos prezidentui Theodorui Heussui 
(Teodorui Hoisui) pareiškia, „kad kaip susipratęs žydas nebelinkęs 
palaikyti ryšių su vienokia ar kitokia oficialia vokiška organizacija ar 
institucija“ (laiškas Theodorui Heussui, 1951 01 16, cit. iš Fölsingo, 
1993, 816). Nuolaidų padaro tik vokiečių jaunimui, kai nepriešta- 

rauja, kad jo vardu büty pavadinamos mokyklos. Berlyno-Noikelno 
Alberto Einsteino gimnazijos absolventai iki šiol kartu su brandos 
atestatu gauna ir voką su jo laišku. 

Paskutinė Einsteino draugė dienoraštyje aprašo, kaip prastėja jo 
sveikata. Vis dažniau jis skundžiasi skausmais, ypač kepenų. „Suval- 
giau vos krislelį sviesto, nes taip sausėja oda, ir už tai žiauriai atsiė- 
miau. Man vis dar bloga“ Kai Fantova jo paklausia, kodėl nebegrie- 
žia smuiku, atsako: „Fantazuoti geriau tinka fortepijonas, taip pat ir 
vienam skambinti, juk skambinu kiekvieną dieną. Griežti smuiku 
būtų ir fiziškai per sunku“ Kai jį aplanko pasaulyje garsus Juilliar- 
do (Džuljardo) styginis kvartetas, dar kartą ištraukia iš futliaro savo 
Liną. Tiesa, muzikantai turi lėtinti tempą, kad jis spėtų. Pamuzikavę 
kartu kvartetininkai išeina su ašaromis akyse. 

Per paskutinius ilgus ir šaltus žiemos mėnesius Prinstone paguo- 
dos Einsteinas ieško savo formulėse. „Galynėjimasis su problemomis 
daro mane nepriklausomą nuo žmonių aplinkos prigimties, — pra- 
sitaria jis savo širdies damai, — o tai yra neįkainojama malonė“ Nuo 
tada, kai paskutiniame laiške bičiuliui Besso prisipažino, kad iš jo 
„oro pilies“ galbūt „nieko neliks“, pasisakymai apie pasaulio esmę vis 
labiau panašėja į refleksijas iš gyvenimo besitraukiančiojo, kuris jau 
mirties patale rašo paskutiniąsias formules. 

„Fizikoje esu eretikas, — sako jis. — Dar ilgai truks, kol mano da- 
bartinis darbas sulauks pripažinimo, bet aš jau seniai būsiu po velė- 
na“ Žmogus, kuriam kaip niekam kitam sekėsi tiesti tiltus, gyvenimo 
pabaigoje vėl pasijunta sėdįs ant dviejų kėdžių. „Fizikai sako, kad esu 
matematikas, o matematikai teigia, kad esu fizikas, — cituoja jį bi- 
čiulė. — Esu tikras vienišius, nors pažįsta mane kiekvienas. Tačiau 
tik retas mane tikrai pažįsta“ Iki galo skaičiuoti, mąstyti ir planuoti 
nepaisant to, kad teks atsisveikinti su pasauliu — šį meną Einsteinas 
yra įvaldęs meistriškai. 

„Velnias metus skaičiuoja tikrai sąžiningai, tą reikia pripažin- 
ti“, - rašo Maurice'ui Solovine'ui prieš pat mirtį (laiškas Maurice'ui 
Solovine'ui, 1955 02 27, Einstein, 1960, 138). Nemirtingajai „Aka- 
demie Olympia“ 1953 m. jis skyrė nekrologą, labiau išreiškiantį jo 

optimizmą nei liūdesio skausmą: „Per savo neilgą aktyvią egzisten- 
ciją tu su vaikišku džiaugsmu žavėjaisi viskuo, kas buvo skaidru ir 
išmintinga. <...> Visi trys jos nariai buvome bent ištvermingi. Nors 
jau šiek tiek ir braškame, tačiau tavo giedras ir gyvas žiburys vis dar 
nušviečia mūsų vienišo gyvenimo taką, nes tu nepasenai su jais ir ne- 
išsikeverzojai kaip sulaukėjusi daržovė. Tau skiriame savo ištikimybę 
ir nepriklausomybę iki paskutinio didžiai mokslingo atodūsio!“ (laiš- 
kas Maurice'ui Solovine'ui, 1953 04 03, Einstein, 1960, 124). 

Šeštojo dešimtmečio pradžioje bičiulis Michele'is Besso vieną 
kartą prašneko didvyrio garbinimo tonu. Kai į Einsteiną kreipė- 
si žodžiais „mielas bičiuli, proto galiūne“ (Michele'io Besso laiškas, 
1949? 10 27, Einstein/Besso, 1972, 420), gauna tokį atsakymą: „Senas 
bičiulis tikrai esu, bet dėl kreipinio „galiūne“ tenka tik pasakyti „ap- 
gailestauju“, jei Tau šis įspūdingas mūsų tėvų žodis kabo ant liežu- 
vio galo. Jis išreiškia užuojautą ir kartu panieką“ (laiškas Michele'iui 
Besso, 1951 12 12, Einstein/Besso, 1972, 453). Būti paprasčiausiai tik 
senu draugu ir niekuo daugiau tokiam žmogui kaip Einsteinas buvo 
sunkiau nei kas nors kita. 

Kai 1955 m. kovo 15 d. Besso Ženevoje amžinai užmerkia akis, 
Einsteinas netenka svarbiausios atramos gyvenime - tikro bičiulio, 
suprantančio ir jo fiziką. „Atsisveikindamas su šiuo keistu pasauliu 
jis šiek tiek aplenkė mane, — rašo Einsteinas Besso sūnui ir seseriai. — 
Tai nieko nereiškia. Mums, tikintiems fizikams, skirti praeitį, dabartį 
ir ateitį tėra tik iliuzija, nors ir negailestinga“ (laiškas Vero Besso ir 
Michele'io Besso seseriai, 1955 03 21, Einstein/Besso, 1972, 538). 

Savo paskutiniąją valią Einsteinas jau buvo išdėstęs 1950 m. 
kovo mėnesį. Savaitę prieš mirtį pasirašo ir po politiniu testamentu. 
Kartu su filosofu Bertrand'u Russellu pasaulio vyriausybes ir tautas 
primygtinai įspėja dėl neįsivaizduojamos atominio karo katastro- 
fos. Nesą galima atmesti prielaidos, „kad vandenilinių bombų karas 
galėtų reikšti žmonių giminės pabaigą“. Nuogąstavimą kelia tai, kad 
panaudojus daug vandenilinių bombų žmonijos lauktų mirtis — „ma- 
žuma žūtų iš karto, o daugumą apniktų ilgos ligos ir kančių kupinas 
nuosmukis“ (cit. iš Nathano ir Nordeno, 1975, 629). 

Russello ir Einsteino manifestas duoda pradžią reikSmingiausiai 
praėjusio pusšimčio metų taikos iniciatyvai, pagal steigimo vietą 
vadinamai Pagvošo judėjimu. Savo nepaliaujamomis pastangomis 
šis judėjimas nemažai prisidėjo prie to, kad šaltasis karas nevirstų 
karštuoju. Už keturis dešimtmečius trukusį darbą Pagvošo judėjimo 
vadovybėje fizikas Josephas Rotblatas (Džozefas Rotblatas), vienas iš 
nedaugelio, kuris (1944 m. gruodį) pasitraukė iš Manhatano projek- 
to, 1955 m. buvo apdovanotas Nobelio taikos premija — iš Einsteino 
garbių įpėdinių jis šiuo atžvilgiu labiausiai nusipelnęs. 

Einsteinas sako iš gyvenimo geidžiąs pasitraukti „gracingai“. „No- 
rėčiau išeiti, kai norėsiu“, — paaiškinęs. „Neskoninga gyvenimą tęs- 
ti. dirbtinai: Jis jau seniai nusprendęs: „Mirti galima ir be gydytojo 
pagalbos“ Kai paskutinės dienos išvakarėse jo draugas Gustavas Bu- 
cky rengiasi atsisveikinti, Einsteinas klausia, kodėl jau išeinąs. „Jums 
reikia miegoti“, — atsako gydytojas. „Jūs man nekliudytumete‘, — šel- 
miškai pajuokauja ligonis. 

Gyvą Einsteiną paskutinė matė podukra Margot. Kai jis 1955 m. 
balandžio 15 d. atvežamas į Prinstono ligoninę, taip jau sutapo, kad 
gretimoje palatoje guli jinai. „Iš pradžių jo nepažinau — toks pasi- 
keitęs ir išblyškęs buvo dėl skausmų, — pasakoja ji apie tą netikėtą 
susitikimą. — Bet jo esybė liko tokia pat. Jis <...> pokštavo su mani- 
mi ir buvo išties pranašesnis už savo savijautą; kalbėjo visai ramiai, 
o apie gydytojus — net truputį juokaudamas, ir pabaigos laukė tarsi 
artėjančio gamtos įvykio. Koks bebaimis buvo gyvenime, toks ramus 
ir kuklus pasitikdamas mirtį. Iš pasaulio išėjo be sentimentų ir apgai- 
lestavimo“ (cit. iš Einsteino ir Borno, 1982, 310). Ir dar jis pasakęs: 
„Savo darbą čia padariau!“ (Seelig, 1956, 86). 

1955 m. balandžio 18 d. naktį, kelios minutės po pirmos, Alber- 
tas Einsteinas atsisveikina su šiuo pasauliu. Dar kažką pasako gimtą- 
ja kalba, bet budinčioji seselė nemoka vokiškai. Paskutiniai žodžiai 
žmogaus, vieno iš didžiausiųjų pasaulio istorijoje, liko nesuprasti. 

Po keleto valandų į darbą ateina jaunas amerikiečių patologas 
Thomas Hervey, apžiūri mirusįjį ir išpjauna smegenis. Prasideda po- 
mirtinis Einsteino gyvenimas. 

Mieli palikuonys! 


Jei nebüsite teisingesni, taikesni ir apskritai protingesni, nei esame 
arba buvome mes, tai tegu jus velnias griebia. 
Si dorą pageidavimą su didžiausia pagarba išreiškęs esu (bu- 


vęs) jūsų 
Albertas Einsteinas (1936) 

411-412, 416-418, 424 

Einstein Mileva (dar Zr. Marič Mileva) 
23, 110-115, 117-118, 122-124, 
157-128, 130-134, 138-140, 142, 
150, 185-191, 193-200, 202—204, 
207-214, 217, 221, 223, 225, 227— 
228, 280, 328, 332, 417, 437 

Einstein Paul 218 

Einstein Pauline 23-24, 28, 44, 104, 
116, 202 

Einstein Rudolph 181, 208 

Eliot Thomas Stearns 336 


` Elžbieta, Anglijos karalienė, 64 


Elžbieta, Belgijos karalienė, 42, 339, 
406 

Erikson Erik 27, 33, 39 

Essberger 49 

Euklidas 36, 58, 239, 241-242 


Fanta Bertha 41, 442 
Fantova Johanna 441-444 
Faraday Michael 17, 78, 233, 255 


—456— 


Faulhaber Johannes 26 

Faulkner William 336 

Fermi Enrico 422, 423, 427 

Fisch Adolf 177 

Fisher Brigitte B. 338 

Fleischmann 125 

Flexner Abraham 407, 411-412 

Fokker Andriaan D. 84 

Föppl August 150, 153 

Franc James 427, 428 

Franco Francisco Bahamonde 419 

Freimüller Hans 226 

Fresnel Augustin 76 

Freud Sigmund 22, 30, 44—45, 143, 
312, 314, 349 

Freundlich Erwin 180, 246-247, 258 

Friedmann Alexander 264 

Frish Otto 424 

Frydrichas II Didysis, Prūsijos 
karalius, 329 | 

Fuchs Klaus 434 


Galilėjus Galileo 18, 23, 59, 65-67, 
69-71, 73-74, 78, 146-147, 149, 
152, 154, 158, 233—234, 237, 252, 
260, 292, 298 

Galison Peter 161 

Galle Johann 73 

Gamow George 265 

Gandhi Mahatma 23, 30, 120, 289, 
438 

Gardner Howard 30, 32-33, 162, 335 

Gauß Carl Friedrich 241-242 

Gehrcke Ernst 290-291, 293-295, 
299, 302, 439 

Gerber Paul 291 

Giedion Siegfried 335 

Gilbert William 64 

Gödel Kurt 412, 414 

Goethe Johann Wolfgang von 261, 
284, 337, 413, 442 

Goldschmidt Rudolf 51 

Goldstein Herbert S. 360 

Gorkij Maksim 314 


Grass Gūnter 33 

Griffin Gillet 441 

Gropius Walter 332, 335 

Grossmann Marcel 125-126, 128, 130, 
132-133, 137, 149, 171, 174, 178, 

Marshall C. G. 434 

Marx Groucho 22 

Marx Karl 349 

Marx Wilhelm 311 

Maxwell James Clerk 17-18, 127, 
149-150, 153-154, 233, 240-241, 

265, 274, 295, 302, 319, 365, 369, 
378, 391 

Nicolai Georg Friedrich 120, 282 

Nielsen Asta 309 

Nietzsche Friedrich 22, 360 

Niggli Julia 106 

Nobel Alfred 430 

Noddack Ida 423-424 

Nüesch Jakob 133 


Ochs Adolph 400 

Oppenheimer J. Robert 265, 426, 
443—444 

Ørsted Hans Christian 78 

Ostwald Wilhelm 132 


Pais Abraham 138 

Patterson Cissy 398 

Pauli Wolfgang 375, 385, 396-397 
Pauling Linus 430 

Pearson Karl 135 

Penrose Roger 266 

Perrin Jean Baptiste 129, 170 
Pestalozzi Johann Heinrich 32 
Piaget Jean 33 

Picasso Pablo 30, 120, 335-336, 438 


—459— 


Pijus XII, popiežius, 438 

Planck Max 19, 21, 40, 63, 117, 172, 
178-183, 231-232, 270, 282, 288, 
299, 300, 307-308, 316, 318-319, 
321, 329, 339, 343, 364-368, 370, 
373-374, 384, 391, 444 

Platonas 136 

Plesch Janos 42, 93, 118, 218, 328, 331 

Plesch Peter 118, 330 

Podolsky Boris 168, 185, 384, 386, 387 

Poincarė Henri 136, 160, 173, 179 

Pound Ezra 336 

Proust Marcel 336 

Pschorr Georg 54 

Ptolemajas 63 


Rathenau Walther 300, 307, 350, 359 

Reich Wilhelm 415 

Reichinstein David 38 

Reinhardt Max 297 

Remarque Erich Maria 309, 405 

Renn Jürgen 161, 231, 232, 237, 240, 
243—245, 247-249, 253 

Riemann Bernhard 242, 243 

Rynasiewicz Robert 152, 154 

Rockefeller J. D. 407, 417 

Rohe Mies van der 335 

Rolland Romain 284, 312-314 

Romer Ole 74-75, 144 

Röntgen Wilhelm Conrad 129 

Roosevelt Eleanor 411, 435 

Roosevelt Franklin D. 411, 417, 422, 
424, 426-428, 430 

Rosen Nathan 168, 185, 384, 386-387 

Rosenberg Ethel 438 

Rosenberg Julius 438 

Rotblat Joseph 447 

Rubens Heinrich 291, 297 

Russell Bertrand 83, 446-447 

Rutherford Ernest 130, 179, 369, 422 


Sartre Jean Paul 438 
Savic Helene 107, 109-110, 113, 131, 
188, 348 


Saz Natalia 325 

Scheel Walter 323 

Schenk Heinrich 175 

Schiller Friedrich von 284 

Schlaf Johannes 19 

Schlenk 317 

Schmidt Anna 110 

Schönberg Arnold 340 

Schopenhauer A. 17, 40, 108 

Schrödinger Erwin 376, 377, 385- 
387, 390 

Schulmann Judit 86 

Schulmann Robert 86, 88, 90-96, 100, 
102, 107-108, 188, 246 

Schūtz Chana S. 350 

Schwarzschild Karl 259-260, 264 

Seelig Carl 226, 228, 340, 417 

Shaw George Bernard 325, 336 

Sinclair Upton 314, 336, 404. 

Sitter Willem 361, 263-264 

Sofoklis 136 

Solf Wilhelm 301, 306 

Solovine Maurice 134-136, 138, 171, 
304, 345, 355, 412, 415, 445 

Solvay Ernest 179-180, 368, 382-383 

Sommerfeld Arnold 249, 287, 296, 444. 

Sowell Thomas 43-44 

Spielberg Steven 327 

Spinoza Baruch 136, 360-361 

Stachel John 89-90, 123, 231, 237, 253 

Stalin J. 408, 429 

Stark Johannes 19, 172, 174, 299-300, 
304 

Staudinger Ursula 124 

Stern Alfred 125 

Stern Fritz 119, 280—281, 353 

Stern Max 175 

Stone Isodor F. 36 

Stoph Willi 323 

Strafßfmann Fritz 423 

Stresemann Gustav 307 

Stūrgkh Carl 311 

Swift Jonathan 77 | 

Szilard Leo 53, 421-422, 424, 427- 
428 


—460— 


Tagore Rabindranath 343 
Talmud Max 59, 125, 348 
Tanner Hans 178 

Taylor Joseph H. 278 

Teller Edward 422, 434 
Thiemann Thomas 392-395 
Thomson Joseph John 129 
Trbuhovič-Gjurič Desanka 122 
Treitschke Heinrich von 349 
Truman Harry S. 428, 434, 438 
Tucholsky Kurt 312 


Uhland Ludwig 131 


Valetti Rosa 309 

Vallentin Antonina 29, 35-36, 43, 
116-117, 220, 325, 327, 329, 356, 
396, 432, 433 

Vilenkin Alexander 268 

Violle Jules 37 

Virchow Rudolf 7, 328 

Vivaldi Antonio 340 


Wachsmann Konrad 119, 325-326, 
328-329, 331-338, 342 

Wagner Richard 340 

Waldow Herta 118-119, 323 

Wallace Henry 436 

Walser Robert 226 


Walther Philip 363 

Weber Gustav 123, 130-132 

Weber Heinrich Friedrich 38, 126, 127 
Weill Kurt 338 

Weizmann Chaim 355, 358, 400 
Wells Herbert George 80, 422 

Werfel Franz 346 

Wertheimer Max 285, 287 

Weyland Paul 293-301, 439 
Whitehead Alfred North ı5 

Wieman Carl 375 

Wigner Eugene 421 

Williams Wythe 389-390 

Winteler Anna (dar Zr. Besso Anna) 39 
Winteler Jost 39, 100 

Winteler Marie 39, 99-104 

Winteler Paul 39, 224 

Winteler Pauline 39, 100, 104, 339 
Wright Frank Lloyd 335, 406 

Wüest Konrad 150 


Zackheim Michele 107 

Zakel Ludek 93 

Zangger Gina 92 

Zangger Henrich 21, 28, 92, 113, 173, 
176, 180, 187, 189, 192, 196, 197, 
200, 201-203, 206, 222, 247, 253, 
283-284, 289, 292, 368 

Zeilinger Anton 363-364, 374, 381- 
382, 386-388 


Harald Irnberg 
GABRIELIS GARSIJA MARKESAS 


Pasirodžius romanui „Šimtas metų vienatvės“, jo autorius Gabrielis Garsija 
Markesas (Gabriel Garcia Marguez) sulaukė pasaulinės šlovės ir laikomas 
iškiliausiu šiuolaikiniu rašytoju. Jo kūrybinė sėkmė 1982 metais apvai- 
nikuota literatūrine Nobelio premija. Ne tik šis, bet ir kiti šio autoriaus 
kūriniai išversti į daugelį pasaulio kalbų. Lietuvių kalba išleisti romanai 
„Šimtas metų vienatvės“, „Patriarcho ruduo“, „Meilė choleros metu“, „Apie 
meilę ir kitus demonus“, „Prisiminimai apie mano liūdnąsias kekšes“, prisi- 
minimų knyga „Gyvenk taip, kad turėtum ką papasakoti“. 

Haroldas Irnbergeris išsamiai pasakoja apie šio kolumbiečių autoriaus 
gyvenimą ir kūrybą nuo vaikystės Arakatakoje ir iki pat šių dienų. Skaity- 
tojui atsiveria kita, žmogiškoji Gabrielio Garsijos Markeso gyvenimo pusė, 
jo interesai, pažiūros ir pilietinė pozicija, kaip ir nepažįstamas Lotynų 
Amerikos rašytojo pasaulis. 

„Vulkanas, spjaudantis svajonėmis,“ - taip pasakė Pablas Neruda apie 
Gabrielį Garsiją Markesą. Sužavėtas jo romanų turtingumo ir beribės 
fantazijos, skaitai Nobelio premijos laureato kūrinius kaip nepakartojamą 
magiškojo realizmo pavyzdį. Tačiau jo draugas kolumbietis pažymi: „Susi- 
daro įspūdis, kad europiečiai skaitytojai dažniausiai atkreipia dėmesį į tavo 
pasakojamų dalykų magiją, tačiau nemato tikrovės, iš kurios ji kyla...“ 

Šioje įdomiai papasakotoje biografijoje su didele pagarba, kurios rašy- 
tojas tikrai nusipelnė savo gyvenimu ir kūryba, biografas pirmiausiai piešia 
Gabrielio Garsijos Markeso, kaip įtakingos figūros Lotynų Amerikos gyve- 
nime, portretą. 

naujas.” 


Alois Prinz 


HERMANO HESES GYVENIMAS 


Hermanas Hesė yra pasaulyje labiausiai skaitomas vokiečių autorius. 
Kiekviena karta jį atranda iš naujo, o jo skaitytojai yra visada jauni. 
Aloizas Princas pasakoja apie Hescs gyvenimą, jo vaikystę švabiškame 
mieste Kalve, apie jo brendimo amžiaus krizes, ieškojimus savo victos 
pasaulyje ir atsiskyrėlio gyvenimą Montanjolos kaime Tesine, kur Hese 
pradeda naują gyvenimo etapą. Tačiau Aloizas Princas parodo ir ligi tol 
nepažįstamą Hesę, „padoriausig maištininką vokiečių literatūroje“, kaip 
jį pavadino Marselis Reich-Ranickis. Maištininkas - taip, bet kodėl pi 
doriausias? Tiesą sakant, ar pats Iles gyveno pagal tuos principus, kurie 
aprašyti jo knygose? Ir kodėl jis savo skaitytojus įspėjo nesekti jo pavy7 
džiu? Aloizas Princas pasakoja apie jo gyvenimą įdomiai ir išmanyda 
mas — bet kartu ir per tam tikrą atstumą, palikdamas pačiam skaitytojui 
rasti atsakymus į šiuos klausimus. 


Neffe, Jürgen 
Ne39 Einšteinas : biografija / Jürgen Neffe ; iš vokiečių kalbos vertė Alfonsas 


Tekorius. — Vilnius : Alma littera, 2010. - 464 p., [8] iliustr. lap. 
Bibliogr.: p. 449-453. - Asmenvardžių r-klė: p. 455-461. 


ISBN 978-9955-38-409-0 


Albertas Einsteinas (Einšteinas) — reliatyvumo teorijos kūrėjas, Nobelio pre- 
mijos laureatas (1921), kurio iš pirmo karto nepriėmė į Ciuricho politechniku- 
mą - štai beveik ir viskas, ką žino dažnas žmogus. | 

Ši gyvai ir intriguojamai parašyta knyga - ne vien naujais dokumentais ir 
tyrimais grindžiama garsaus fiziko biografija, bet ir veikalas, kuriame patraukliai 
atskleidžiama pirmosios XX a. pusės pasaulio panorama, pateikiama netikėtų 
psichologinių įžvalgų apie genialumą apskritai. Knyga plečia bendrąjį akiratį ir 
skatina nestandartiškai, savitai žvelgti į pasaulį, nes ir pats Albertas Einsteinas 


nebuvo eilinis. 

Maketavo Jurga Morkūnienė 

Aklas vabalas ropodamas kreiva šaka nepastebi, kad ji kumpa. Man. 
nusišypsojo laimė pastebėti, ko nepastebėjo vabalas. 


Mieli palikuonys! 

Jei nebūsite teisingesni, taikesni ir apskritai protingesni, nei esame 
arba buvome mes, tai tegu jus velnias griebia. 

Si dorą pageidavimą su didžiausia pagarba išreiškęs esu (buvęs) jūsų 


Albertas Einsteinas (1936) 


„Retai vienas žmogus tuo pat metu gali būti toks toliaregis ir toks 
trumparegis“, - teigia Jūrgenas Neffe, pamėginęs naujai pažvelgti 

į asmenybę, kurią slepia ALBERTO EINSTEINO legenda. Sioje 
Vakaruose entuziastingai sutiktoje biografijoje remiamasi naujai 

rastais dokumentais, dienoraščiais, Einšteino laiškais pirmajai žmonai 
Milevai, sūnums Hansui Albertui ir Eduardui, gydytojo Berlyne Janošo 
Plešo užrašais. Pasakojimas apie garsiojo fiziko vaikystę, draugus, 
kontraversiškus santykius su šeima, moterimis, to meto pasaulio 
situacijos vertinimą, aktualias teorinės fizikos problemas, nuolat liudija 
dualistinę Einšteino prigimtį: inteligenciją ir susikaupimą, vaikiškumą ir 
kandų sąmojį. | 

Siedamas įžvalgas apie Einšteino asmenybę su garsiojo fiziko 
novatoriškų tyrimų aprašymais, biografijos autorius pateikia ryškų ir 
isimenanti šio „egocentriško vienišiaus, kuris jaučiasi atsakingas už visą 
žmoniją“, portretą. | | 

